
Cuvânt înainte! 


„Criticilor mei”? 


Am scris această carte pentru a-mi satisface curiozitatea 
istorică sau, folosind cuvintele unui istoric cu mai mult 
succes, pentru „a înţelege ce s-a întâmplat şi de ce s-a 
întâmplat”. Adesea istoricilor nu le place ce s-a întâmplat 
sau doresc să se fi întâmplat altfel. Dar nu se poate face 
nimic în legătură cu asta. Ei trebuie să afirme adevărul aşa 
cum îl văd, fără a-şi pune problema dacă şochează sau 
confirmă prejudecățile existente. Poate că am fost prea 
inocent când am presupus acest fapt. Ar fi trebuit poate să- 
| fi atenţionat pe cititor că eu nu m-am apropiat de istorie 
ca un judecător şi că, atunci când vorbesc de moralitate, 
mă refer doar la sentimentele morale ale timpului despre 
care scriu. Nu-mi permit să fac nicio judecată morală 
proprie. Astfel, când scriu că „păcii de la Versailles i-a lipsit 
de la început validitatea morală”, eu înţeleg doar faptul că 
germanii n-au considerat-o ca un aranjament „corect” şi că 
mulţi oameni din ţările Aliate, ba chiar cei mai mulţi erau de 
acord cu ei. Cine sunt eu ca să hotărăsc ce este „moral” 
sau „imora!l” în sens abstract? Şi din care punct de vedere 
al germanilor, al Aliaților, al neutrilor, al bolşevicilor? Unii 
dintre realizatorii păcii au considerat că ea era morală, unii 
au văzut-o necesară, iar alţii au privit-o ca imorală şi inutilă. 
Această ultimă categorie i-a inclus pe Smuts’, Lloyd 


1 Al ediţiei din 1963 (n.red.). 

2 „Second Thoughts”, în original (n.tr.). 

3 Jan Christiaan Smuts (1870-1950), mareşal şi om politic din Africa 
de Sud, unul dintre conducătorii burilor în războiul anglo-bur (1899- 
1902); ulterior, a devenit adeptul înţelegerii cu Marea Britanie; a fost 
prim-ministru al Uniunii Sud-Africane (1919-1924, 1939-1948) (n.tr.). 


George, Partidul Laburist britanic şi mulţi americani. 
Asemenea îndoieli morale au contribuit mai târziu la 
subminarea sistemului de pace. Am scris despre 
înţelegerea de la München: „A fost un triumf pentru tot ce 
era mai bun şi mai înţelept în societatea britanică, un triumf 
pentru adepţii unei justiţii echitabile între popoare, un 
triumf pentru cei care denunţaseră curajos duritatea şi lipsa 
de perspectivă a Versailles-ului”. Ar fi trebuit probabil să 
adaug „hohote de râs aici”, în maniera lui Artemus Ward’. 
Dar n-a fost deloc o poantă. În anii dinainte, cei mai bine 
informaţi şi mai conştienţi analişti ai chestiunilor 
internaţionale argumentaseră că nu va exista pace în 
Europa până când germanii nu vor primi autodeterminarea 
care li se acordase altora. Munchen-ul a fost, în parte, şi 
rezultatul scrierilor lor, chiar dacă a luat o formă nefericită; 
iar punerea sa în practică ar fi fost mult mai dificilă dacă nu 
s-ar fi simţit că exista ceva dreptate în cererea lui Hitler. 
Chiar în timpul celui de-al doilea război mondial, un 
profesor de la Colegiul All Souls (din Oxford) l-a întrebat pe 
preşedintele Benes” dacă nu s-a gândit că Cehoslovacia ar 
fi fost mai puternică dacă ar fi avut, să spunem, cu un 
milion şi jumătate de germani mai puţin. Atât de mult timp 
s-a menţinut spiritul conciliatorismului. De fapt, nu exista 
cale de mijloc: sau trei milioane şi jumătate de germani în 
Cehoslovacia, sau niciunul. Cehii înşişi au înţeles asta 
expulzându-i pe germani după al doilea război mondial. Nu- 
i treaba mea să susţin sau să condamn cererea lui Hitler, ci 


4 David Lloyd George (1863-1945), om politic britanic, lider al 
Partidului Liberal, ministru de finanţe (1908-1915), ministru al 
înzestrării armatei (1915-1916), ministru de război (1916) şi prim- 
ministru (1916-1922) (n.tr.). 

> Artemus Ward (1834-1867), pseudonim al lui Charles Farrar 
Browne, unul dintre cei mai buni şi mai renumiţi umorişti americani din 
secolul al XIX-lea (n.tr.). 

6€ DI. A.L. Rowse, aşa cum afirmă în cartea sa, All Souls and 
Appeasement. 

” Edvard Benes (1884-1948), om politic cehoslovac, ministru de 
externe (1918-1935), prim-ministru (1921-1922) şi preşedinte al 
Republicii Cehoslovace (1935-1938, 1938-1945 în emigrație, 1945- 
1948) (n.tr.). 


doar să explic de ce ea a fost atât de larg sprijinită. 

Imi pare rău dacă îi dezamăgesc pe germanii care s-au 
autosugestionat şi şi-au imaginat că această carte a mea l- 
a „justificat” cumva pe Hitler. În orice caz, n-am niciun pic 
de simpatie pentru germanii care s-au plâns că lucrarea 
mea a fost bine primită, în mod greşit sau nu, de foştii 
simpatizanți ai lui Hitler. Mi se pare un argument prea lipsit 
de eleganţă pentru a fi folosit împotriva unei opere de 
istorie. Un istoric nu trebuie să aibă ezitări, chiar şi în cazul 
în care cartea sa furnizează ajutor şi susţinere inamicilor 
Reginei (deşi a mea nu face asta) sau chiar duşmanilor 
comuni ai umanităţii. Din partea mea, eu aş înregistra chiar 
fapte care vorbesc în favoarea guvernului britanic, dacă aş 
găsi aşa ceva (din nou râsete). Nu-i vina mea dacă, potrivit 
evidenţelor, criza austriacă a fost lansată de Schuschnigg, 
şi nu de Hitler; nu-i vina mea că guvernul britanic, potrivit 
documentelor, a luat iniţiativa în privinţa dezmembrării 
Cehoslovaciei; nu-i vina mea că, în 1939, guvernul britanic 
i-a dat lui Hitler impresia că era mai interesat să impună 
concesii polonezilor decât să reziste Germaniei. Dacă 
aceste lucruri vorbesc în favoarea lui Hitler, vina aparţine 
legendelor anterioare, care au fost repetate fără niciun fel 
de examinare de către istorici. Asemenea legende au o 
viaţă lungă. Bănuiesc că eu însumi am repetat unele dintre 
ele. Spre exemplu, am crezut până în ultima clipă că Hitler 
l-a convocat pe Hácha? la Berlin; abia când cartea era 
finalizată, m-am uitat din nou pe documente şi am 
descoperit că Hâcha ceruse să vină la Berlin, şi nu invers. 
Fără îndoială că alte legende au reuşit să se strecoare 
neobservate. 

Distrugerea legendelor nu înseamnă justificarea lui Hitler. 
Este un serviciu adus adevărului istoric, iar cartea mea 
trebuie să fie provocatoare numai pe aceste baze, şi nu pe 
cele ale moralei politice de la care unii oameni se 
revendică. Lucrarea de faţă nu este o contribuţie la 


3 Emil Hâcha (1872-1945), jurist şi om politic cehoslovac, preşedinte 
al Cehoslovaciei (1938-1939), apoi al Protectoratului german al Cehiei 
şi Moraviei (1939-1945) (n.tr.). 


„revizionism”, cu excepţia acelei nuanţe care sugerează că 
Hitler a folosit metode diferite de cele care i se atribuie în 
mod obişnuit. Eu n-am sesizat niciodată sensul chestiunii 
vinovăţiei sau a inocenţei în privinţa declanşării războiului. 
Într-o lume a statelor suverane, fiecare îşi are în vedere 
propriile interese şi poate fi criticat în cel mai rău caz 
pentru greşeli, nu pentru crime. Bismarck”, ca de obicei, 
avea dreptate când spunea despre războiul austro-prusac 
din 1866: „Austria nu greşea atunci când se opunea 
pretențiilor noastre în momentul prezentării lor”. 

Ca simplu cetăţean, eu cred că toată această zbatere 
enormă pentru măreție şi dominație este lipsită de sens, şi 
mi-ar plăcea ca ţara mea să nu ia parte la ea. Ca istoric, 
trebuie să recunosc că Puterile vor fi Puteri. Cartea mea are 
puţin de-a face, în realitate, cu Hitler. Problema esenţială, 
mi se pare mie, vizează Marea Britanie şi Franţa. Ele erau 
ţările învingătoare în primul război mondial. Ele aveau 
decizia în propriile mâini. Era de domeniul evidenţei că 
Germania va căuta să devină din nou o Mare Putere; de 
asemenea, că, după 1933, dominaţia ei va fi, într-un anume 
fel, barbară. De ce învingătorii nu i-au rezistat? Există 
diferite răspunsuri: timiditate, orbire, îndoieli morale, poate 
dorinţa de a îndrepta puterea germană împotriva Rusiei 
sovietice. Dar oricare ar fi răspunsul, aceasta este 
chestiunea cu adevărat importantă, iar cartea mea o 
abordează, după cum abordează şi cealaltă problemă: de 
ce până la urmă ele au rezistat? 

Totuşi, unii critici au fost foarte vindicativi la adresa lui 
Hitler, atribuindu-i întreaga responsabilitate sau aproape 
pentru declanşarea războiului. Din acest motiv, voi discuta 
partea lui Hitler ceva mai mult, deşi nu într-un spirit 
polemic. Nu doresc să înving, ci numai să stabilesc lucrurile 
în mod corect. Versiunile curente despre Hitler sunt, cred 
eu, două. Într-una dintre perspective, el a dorit un mare 
război de dragul războiului. Indubitabil, el s-a gândit vag şi 


? Otto von Bismarck (1815-1898), om politic german. Prim-ministru 
al Prusiei (1862-1871), artizanul unificării Germaniei, cancelar al 
Imperiului german (1871-1890) (n.tr.). 


la rezultate: Germania cea mai Mare Putere din lume, iar el 
însuşi un cuceritor mondial de felul lui Alexandru cel Mare 
sau Napoleon. Dar, în principal, el a dorit un război pentru 
distrugerea generală a oamenilor şi a societăţilor implicate. 
El a fost un maniac, un nihilist, un al doilea Attila. Cea de-a 
doua perspectivă îl face pe Hitler mai raţional şi, într-un 
anume sens, mai constructiv, punct de vedere potrivit 
căruia Hitler a avut un plan coerent, pe termen lung, într-o 
manieră originală, pe care l-a urmat cu o consecvență 
nezdruncinată. De dragul planului său, el a dorit puterea, 
iar acest plan a determinat întreaga politică externă a celui 
de-al Treilea Reich. Hitler a intenţionat să ofere Germaniei 
un mare imperiu colonial în Europa răsăriteană, prin 
înfrângerea Rusiei sovietice, exterminarea tuturor 
locuitorilor ei şi înlocuirea lor, apoi, cu germani. Acest 
imperiu de o sută sau două sute de milioane de germani 
urma să dureze 1000 de ani. Sunt surprins, în acest sens, 
că susținătorii acestei perspective nu mi-au aplaudat 
cartea. Pentru că, dacă Hitler plănuia un mare război 
împotriva Rusiei sovietice, războiul său împotriva Puterilor 
occidentale a fost o greşeală. Există aici, evident, un lucru 
pe care eu nu l-am înţeles. 

Bineînţeles că Hitler a făcut o mulţime de speculaţii 
despre ce făcea, mană cerească pentru analiştii academici 
care încearcă să confere coerenţă actelor oamenilor de stat 
contemporani. Probabil că lumea ar fi fost scutită de multe 
necazuri dacă lui Hitler i s-ar fi putut oferi o slujbă într-un 
echivalent german al lui Chatman House, unde să-şi dea cu 
părerea fără folos până la sfârşitul vieţii sale. Dar cum 
lucrurile n-au stat aşa, el a devenit implicat în lumea 
acţiunii; şi acolo, cred eu, mai mult a exploatat 
evenimentele decât a urmărit planuri coerente precise. 
Povestea despre cum a ajuns el la putere în Germania îmi 
pare relevantă pentru comportamentul său ulterior în 
relaţiile internaționale. El a subliniat mereu că 
intenţionează să cucerească puterea şi apoi va face lucruri 
deosebite. Mulți l-au crezut. Complotul, îndelung 
premeditat, prin care Hitler a cucerit puterea a fost prima 


legendă care l-a privit şi, de asemenea, prima care a fost, 
distrusă. N-a fost niciun complot pe termen lung, n-a fost 
nicio capturare a puterii. Hitler n-avea nicio idee despre 
cum va ajunge la putere, ci doar convingerea că va izbândi. 
Această  „revizuire” nu-l „justifică” pe Hitler, deşi îi 
discreditează pe Papen! şi asociaţii săi. Este doar o 
revizuire de dragul revizuirii, sau mai degrabă de dragul 
adevărului istoric. 

De asemenea, Hitler, la putere, nu avea deloc habar 
despre cum va scoate Germania din depresiunea 
economică, ci numai hotărârea de a o face. O mare parte 
din refacere a fost naturală, datorită îmbunătăţirii generale 
a condiţiilor în lume, schimbare care deja începuse când 
Hitler a ajuns la putere. Hitler însuşi a contribuit cu două 
lucruri. Unul a fost antisemitismul în opinia mea, singurul 
lucru în care el a crezut cu adevărat şi cu constanţă de la 
începuturile sale în Munchen şi până în ultimele zile din 
buncăr. Susținerea acestei idei l-ar fi privat de sprijin, ca să 
nu mai vorbim de putere, într-o ţară civilizată. Din punct de 
vedere economic, ideea era nerelevantă, ba chiar 
păguboasă. Cealaltă contribuţie a sa a fost încurajarea 
cheltuielilor publice pentru drumuri şi clădiri. Potrivit 
singurei cărţi care s-a preocupat de cele întâmplate în loc 
să repete ceea ce Hitler şi alţii spuneau că se întâmplă!!, 
refacerea germană ce a dus la atingerea nivelurilor de 
prosperitate din 1928 şi 1929 s-a datorat reîntoarcerii la 
consumul privat şi la tipurile de investiţii caracteristice 
pentru o perioadă de pace. Reînarmarea a avut puţin de-a 
face cu asta. Până în primăvara lui 1936, „reînarmarea a 
fost în mare măsură un mit”. În fapt, Hitler n-a aplicat 
niciun fel de plan economic pregătit dinainte. El a făcut 
lucrul care îi era cel mai la îndemână. 


10 Franz von Papen (1879-1969), om politic german, unul dintre 
liderii Partidului de Centru (catolic), cancelar al Germaniei (1932), 
vicecancelar (1933-1934), ambasador în Austria (1934-1938) şi în 
Turcia (1939-1945) (n.tr.). 

11 Burton H. Klein, Germany's Economic Preparations for War (1959). 
DI. Klein este economist la Rand Corporation. 

12 Ibidem, pp. 16-17. 


Aceeaşi idee este ilustrată de povestea incendierii 
Reichstag-ului. Toată lumea ştie legenda. Naziştii au dorit o 
scuză pentru introducerea legilor excepţionale ale dictaturii 
politice. Ei înşişi au dat foc Reichstag-ului, pentru a avea 
această scuză. Poate Göebbels”? a pus la cale focul, poate 
Göring; poate Hitler n-a ştiut nimic despre plan. În orice 
caz, naziştii l-au realizat într-un fel sau altul. Această 
legendă a fost acum spulberată de către Fritz Tobias, în 
opinia mea decisiv!”. Naziştii n-au nimic de-a face cu 
arderea Reichstag-ului. Acel tânăr olandez, van der Lubbe, 
a făcut totul singur, exact aşa cum a pretins. Hitler şi 
ceilalţi nazişti au fost luaţi prin surprindere. Ei au crezut cu 
adevărat că incendiatorii fuseseră comuniştii şi au introdus 
starea excepţională pentru că au crezut într-adevăr că 
exista pericolul unei revolte comuniste. Cu certitudine, 
exista deja o listă a celor care trebuiau arestaţi. Dar nu 
fusese pregătită de către nazişti. Fusese întocmită de 
predecesorul lui Göring, social-democratul Severing. Nici 
aceasta nu este o „justificare” a lui Hitler, ci doar o 
revizuire a metodelor sale. El a aşteptat un prilej de a 
acţiona tranşant, iar acesta s-a ivit. E clar că nici comuniştii 
n-au avut nimic de-a face cu incendierea Reichstag-ului. 
Dar Hitler a crezut că da. El s-a dovedit capabil să 
exploateze atât de eficient pericolul comunist pentru că el 
însuşi credea în el. Şi acest fapt ne oferă o paralelă cu 
atitudinea de mai târziu a lui Hitler în relațiile 
internaţionale. Când alte ţări credeau că el pregătea un 
război de agresiune împotriva lor, Hitler era şi el convins că 
acestea intenționau să împiedice restaurarea Germaniei ca 
o Mare Putere independentă. Convingerea sa nu era în 
totalitate nefondată. În orice caz, guvernele britanic şi 
francez au fost adeseori condamnate pentru că n-au 
declanşat un război preventiv la timpul potrivit. 


123 Joseph G6ebbels, om politic naţional-socialist german, colaborator 
al lui Hitler, ministru al propagandei şi informaţiei (1933-1945) (n.tr.). 

14 Hermann Göring (1893-1946), om politic naţional-socialist 
german, mareşal, colaborator al lui Hitler, comandant al aviaţiei 
militare germane (1935-1945) (n.tr.). 

15 Fritz Tobias, Reichstagbrand (1962). 


Aici, mi se pare mie, se află cheia problemei: dacă Hitler 
şi-a propus în mod deliberat să pornească un război. E mai 
puţin probabil că el şi-a propus războiul, decât că se 
aştepta ca acesta să se întâmple, asta în cazul când n-ar fi 
reuşit să-l evite printr-un truc ingenios, aşa cum evitase 
războiul civil în Germania. Cei care au intenţii nocive le 
atribuie cu uşurinţă altora, iar Hitler s-a aşteptat ca alţii să 
facă ceea ce ar fi făcut el în locul lor. Anglia şi Franţa erau 
„duşmani răuvoitori”; Rusia sovietică plănuia răsturnarea 
civilizaţiei europene, o vorbă goală pe care, într-adevăr, 
bolşevicii au rostit-o adeseori; Roosevelt!S intenţiona să 
ruineze Europa. Hitler a cerut cu siguranţă generalilor săi să 
se pregătească de război. Dar aşa a făcut şi guvernul 
britanic şi, din acelaşi motiv, toate celelalte guverne. Este 
treaba statelor-majore să pregătească războiul. Directivele 
pe care le primesc din partea guvernelor lor le indică 
pentru ce fel de război trebuie să se pregătească, mai 
precis ţara vizată, dar asta nu înseamnă că guvernele 
respective au luat deja hotărârea. Toate directivele 
britanice de după 1935 au fost focalizate doar asupra 
Germaniei; Hitler era preocupat doar de a face Germania 
mai puternică. De aceea, dacă vrem (în mod greşit) să 
judecăm intenţiile politice din planurile militare, guvernul 
britanic ar apărea ca iniţiatorul războiului cu Germania, şi 
nu invers. Dar, bineînţeles, noi aplicăm comportamentului 
propriilor noastre guverne o generozitate a interpretării pe 
care nu o extindem la alţii. Oamenii îl consideră pe Hitler 
vinovat, iar apoi găsesc dovezi ale vinovăţiei sale în 
documente, dovezi pe care nu le-ar folosi împotriva altora. 
De ce aplică ei această măsură dublă? Doar pentru că 
presupun vinovăția lui Hitler din start. 

Este periculos a deduce intenţiile politice din planurile 
militare. Spre exemplu, unii istorici au dedus din discuţiile 
militare anglo-franceze dinainte de 1914 că guvernul 
britanic a determinat declanşarea războiului cu Germania. 
Alţi istorici, mai inteligenţi, după părerea mea, au negat că 


16 Franklin Delano Roosevelt (1882-1945), om politic american, lider 
al Partidului Democrat, preşedinte al Statelor Unite (1933-1945) (n.tr.). 


o asemenea deducție poate fi făcută. Planurile, 
argumentează ei, erau măsuri de precauţie, nu „un ordin de 
atac”. Însă directivele lui Hitler sunt interpretate, de cele 
mai multe ori, în acest din urmă mod. Să vă dau un 
exemplu mai deosebit. La 30 noiembrie 1938, Keitel!” i-a 
trimis lui Ribbentrop!* o schiţă, pregătită după instrucţiunile 
lui Hitler, pentru discuţiile militare italo-germane. Clauza a 
treia era următoarea: „Baza politico-militară pentru 
negocieri. Războiul Germaniei şi Italiei împotriva Franţei şi 
Marii Britanii, cu obiectivul principal: doborârea Franţei”!?. 
Un critic responsabil a pretins că asta reprezintă dovada 
clară a intenţiilor lui Hitler, şi astfel distruge întreaga mea 
argumentatie. Însă ce ar fi putut discuta generalii germani 
şi italieni atunci când s-au întâlnit, în afară de războiul 
împotriva Franţei şi Marii Britanii? Era singurul război în 
care ltalia avea probabil, să ne implicată. Generalii britanici 
şi francezi discutau războiul împotriva Germaniei şi Italiei 
chiar în acel moment. Însă asta nu li se reproşează lor, cu 
atât mai puţin guvernelor lor. Povestea ulterioară a schiţei 
lui Keitel este instructivă. Italienii, şi nu germanii făcuseră 
presiuni pentru discuţii militare. După ce proiectul a fost 
pregătit, nu s-a întâmplat nimic. Când Hitler a ocupat 
Praga, la 15 martie 1939, discuţiile încă nu avuseseră loc. 
Italienii au devenit nerăbdători. La 22 martie, Hitler a 
ordonat: „Bazele politico-militare... urmează să fie amânate 
pentru moment”?0. Convorbirile au avut loc, în sfirşit, la 4 
aprilie. Keitel a notat: „Discuţiile au debutat cumva brusc, 
datorită presiunii italiene”?!. S-a dovedit că italienii, departe 
de a dori război, au insistat că ei nu vor putea fi gata de 
război decât cel mai devreme în 1942, iar reprezentanţii 
germani s-au declarat de acord cu ei. Astfel, 

nemaipomenita directivă dovedeşte (în cazul când vrem 
neapărat să-i găsim un sens) doar că Hitler nu era interesat 
în acel moment de un război împotriva Franţei şi Marii 
Britanii, iar Italia nu era interesată în niciun fel de război. 
Sau, mai degrabă, ea arată că istoricii nu trebuie să se 
rezume la o clauză izolată dintr-un document, fără a citi în 
continuare. 

Bineînţeles, în ochii britanicilor, guvernul lor voia doar să 
menţină lucrurile liniştite, în timp ce Hitler dorea să le 
agite. Pentru germani, statu guo-ul nu însemna pace, ci 
doar un tratat înrobitor. Totul depinde de punctul de 
vedere. Puterile învingătoare doreau să conserve fructele 
victoriei cu anumite modificări, deşi au făcut lucrul acesta 
în mod ineficient. Puterile învinse doreau să înlăture 
înfrângerea. Această din urmă ambiţie, „agresivă” sau nu, 
nu-i aparţinea doar lui Hitler. Ea era împărtăşită de toţi 
politicienii germani, de social-democraţii care au încheiat 
războiul în 1918, la fel de mult ca de Stresemann”. Nimeni 
nu a definit cu precizie ce însemna înlăturarea înfrângerii 
din primul război mondial; nici măcar Hitler n-a făcut asta. 
Ea implica recuperarea teritoriului pierdut atunci, 
restaurarea dominaţiei germane asupra Europei centrale 
(care, anterior, fusese obţinută prin alianţa cu Austro- 
Ungaria), eliminarea tuturor restricţiilor asupra 
armamentelor germane. Termenii concreţi nu contau. Toţi 
germanii, inclusiv Hitler, au presupus că Germania va 
deveni Putere dominantă în Europa de îndată ce vor elimina 
spectrul înfrângerii, indiferent dacă lucrul acesta se 
întâmpla prin intermediul unui război sau altfel, 
presupunere împărtăşită în general şi de celelalte ţări. Cele 
două idei „eliberarea” şi „dominaţia” se suprapuneau. Nu 
exista o linie clară de demarcaţie între ele. Erau doar două 
cuvinte diferite care desemnau acelaşi lucru, iar simpla 
utilizare a unuia dintre ele decide dacă Hitler era un 
campion al justiţiei naţionale sau un potenţial cuceritor al 

Europei. 

Un autor german? l-a criticat recent pe Hitler pentru că a 
dorit să redea Germaniei un statut de Mare Putere. Primul 
război mondial, argumentează autorul, arătase că 
Germania nu poate fi o Putere independentă la scară 
mondială, iar Hitler acţionase prosteşte încercând să 
demonstreze contrariul. Ceea ce nu este altceva decât o 
platitudine. Primul război mondial zguduise toate Marile 
Puteri implicate, cu excepţia Statelor Unite, acestea din 
urmă, virtual, neparticipând la conflict. Poate că toate 
aceste ţări acționau prosteşte încercând să mai fie Mari 
Puteri după aceea. Războiul total este, probabil, dincolo de 
putinţele oricărei Mari Puteri. Acum, chiar pregătirile pentru 
un asemenea război riscă să ruineze acea Mare Putere care 
le întreprinde. Nimic din toate acestea nu constituie o 
noutate. În secolul al XVIII-lea, Friedrich cel Mare a condus 
Prusia până în pragul colapsului în efortul de a fi o Mare 
Putere. Războaiele napoleoniene au deposedat Franţa de 
înaltul ei statut în Europa, iar ea nu şi-a mai recuperat 
niciodată vechea măreție - iată o dilemă ciudată, 
insolvabilă. Deşi raţiunea de a exista a unei Mari Puteri este 
aceea de a fi capabilă să lupte într-un mare război, singura 
cale de a rămâne o Mare Putere este de a nu lupta într-un 
asemenea război sau de a lupta la o scară limitată. Acesta 
a fost secretul măreției Marii Britanii atât timp cât ea s-a 
limitat la expansiunea navală şi nu a încercat să devină o 
putere militară după model continental. Hitler n-avea 
nevoie de pregătirea unui istoric pentru a aprecia acest 
fapt. Incapacitatea Germaniei de a lupta într-un război de 
lungă durată a fost o temă constantă a sa; la fel şi pericolul 
care ameninţa Germania în caz că celelalte Mari Puteri se 
aliau împotriva ei. Abordând asemenea teme, Hitler era mai 
sensibil decât generalii germani, care îşi închipuiau că totul 
va fi bine dacă Germania va reveni la poziţia pe care o 
ocupase înainte de ofensiva lui Ludendorff din martie 1918. 
Oricum, Hitler nu şi-a însuşit morala că n-ar fi potrivit ca 

Germania să fie o Mare Putere. În schimb, şi-a propus să 
abordeze problema cu ingeniozitate, la fel cum făcuseră 
britanicii odată. În timp ce aceştia se bazaseră pe puterea 
navală, el s-a bazat pe aparenţe înşelătoare. Nu numai că 
nu dorea război, dar un război general era ultimul lucru la 
care aspira. El dorea fructele unei victorii totale, dar fără 
război total iar mulţumită stupidităţii altora, aproape le-a 
obţinut. Celelalte Puteri au crezut că trebuie sa facă faţă 
unei alegeri între războiul total şi capitulare. La început au 
ales capitularea, iar apoi au ales războiul total, spre 
distrugerea finală a lui Hitler. 

Aceasta nu este o presupunere, fiind clar demonstrată de 
situaţia înarmării germane înainte de cel de-al doilea război 
mondial, sau chiar în timpul acestuia. Acest lucru ar fi 
trebuit să fie evident cu mult timp în urmă, dacă oamenii n- 
ar fi fost orbiţi de două greşeli. Inainte de război, ei au 
ascultat ce spunea Hitler în loc să se uite la ceea ce făcea 
el. După război, au dorit să-i atribuie lui vina pentru tot 
ceea ce s-a întâmplat, în ciuda oricărei evidențe fapt 
ilustrat, spre exemplu, de credinţa aproape generală că 
Hitler a declanşat bombardarea nediferenţiată a civililor, pe 
când, de fapt, aceasta a fost începută de către strategii 
britanici, aşa cum unii dintre ei, cei mai oneşti, au şi 
recunoscut-o. Oricum, documentaţia, la dispoziţia oricui ar 
dori s-o folosească, a fost analizată la rece de dl. Burton 
Klein. Am citat deja concluzia sa în privinţa primilor trei ani 
ai lui Hitler: până în primăvara lui 1936, reînarmarea 
germană a fost în mare măsură un mit. Asta nu înseamnă 
doar că primele etape ale reînarmării nu produceau 
creşterea puterii, aşa cum se întâmplă de obicei, dar ele 
nici măcar n-au fost abordate serios. Hitler a înşelat puterile 
străine şi poporul german exact în sensul opus celui care se 
presupune de obicei. El, sau mai degrabă Göring, a 
anunţat: „Tunurile înaintea untului”. În realitate, el a pus 
untul înaintea tunurilor. lau câteva cifre, la întâmplare, din 
cartea d-lui Klein. În 1936, potrivit lui Churchill?*, două 

estimări independente plasau cheltuielile de reînarmare ale 
Germaniei la o rată anuală de 12 miliarde de mărci”. Cifra 
reală e sub 5 miliarde de mărci. Hitler însuşi a afirmat că 
guvernul nazist cheltuise 90 miliarde de mărci pe 
armament înainte de izbucnirea războiului. De fapt, toate 
cheltuielile guvernului german, militare şi nemilitare, n-au 
depăşit cu mult această sumă între 1933 şi 1938. 
Reînarmarea a costat aproximativ 40 miliarde de mărci în 
cei şase ani fiscali care s-au încheiat la 31 martie 1939, şi 
aproximativ 50 miliarde până la izbucnirea războiului?€. 

DI. Klein discută de ce reînarmarea germană s-a situat la 
o asemenea scară redusă. În primul rând, Hitler era 
temător să nu-şi afecteze popularitatea prin reducerea 
nivelului de trai din Germania. Cea mai mare parte a 
reînarmării înfăptuite a fost pentru a preveni o creştere 
prea rapidă a acestui standard de viaţă. Chiar şi aşa, 
germanii trăiau mai bine ca oricând. Însă sistemul nazist 
era ineficient, corupt şi confuz. Mai important, Hitler nu 
avea de gând să crească impozitele, şi era înspăimântat de 
inflaţie. Nici măcar înlăturarea lui Schacht n-a dislocat cu 
adevărat limitările financiare, chiar dacă adesea s-a 
presupus astfel. Cel mai important, Hitler nu a făcut 
pregătiri extinse pentru război pentru că, pur şi simplu, 
„concepţia sa despre război nu le presupunea”. „Mai 
degrabă el a plănuit să rezolve problema spaţiului vital al 
Germaniei într-o manieră fragmentară, printr-o serie de 
mici războaie.” Aceasta este concluzia la care am ajuns, în 
mod independent, din studiul documentelor politice, deşi 
bănuiesc că Hitler dorea să obţină totul fără niciun fel de 
război. Sunt de acord că nu exista în mintea sa o linie clară 
de demarcație între ingeniozitatea politică şi micile 
războaie, cum ar fi atacul asupra Poloniei. Singurul lucru pe 
care nu l-a plănuit a fost marele război, care adeseori îi 

este atribuit. 

Pretinzând că se pregăteşte pentru un mare război şi 
nefăcând aşa ceva în fapt, acest lucru era o parte esenţială 
a strategiei politice a lui Hitler, iar cei care au tras semnalul 
de alarmă în privinţa lui, cum ar fi Churchill, l-au ajutat 
neintenţionat. Schema era nouă şi i-a înşelat pe toţi. 
Anterior, guvernele cheltuiau pe armamente mai mult 
decât le plăcea să admită, aşa cum şi astăzi cele mai multe 
fac la fel. Această acţiune era făcută, cel mai adesea, 
pentru a păcăli propriile popoare, dar, uneori, şi un inamic 
potenţial. În 1909, spre exemplu, guvernul german a fost 
acuzat de către mulţi britanici de accelerarea secretă a 
construcţiei de nave fără aprobarea Reichstag-ului. 
Acuzaţia era probabil neadevărată. Dar ea a lăsat o 
permanentă undă de suspiciune că germanii o vor face din 
nou, suspiciune întărită de eludarea repetată a clauzelor 
militare din tratatul de la Versailles, pe care multe guverne 
germane au practicat-o, deşi fără prea mult succes, după 
1919. Hitler a încurajat suspiciunea şi a exploatat-o. Există 
o foarte bună ilustrare a acestui fapt. La 28 noiembrie 
1934, Baldwin? a negat declaraţia lui Churchill că puterea 
aeriană germană era egală cu aceea a Marii Britanii. Cifrele 
lui Baldwin erau corecte; cele ale lui Churchill, furnizate de 
prof. Lindemann, erau greşite. La 24 martie 1935, Sir John 
Simon” şi Anthony Eden l-au vizitat pe Hitler. El le-a spus 
că forţa aeriană germană era deja egală cu a Marii Britanii, 
dacă nu cumva chiar superioară. El a fost crezut imediat, şi 
de atunci a fost crezut tot timpul. Baldwin a fost discreditat. 
S-a creat panică. Cum era posibil ca un om de stat să-şi 
exagereze armamentele în loc să le minimalizeze? însă 


?28 Stanley Baldwin (1867-1947), om politic britanic, lider al Partidului 
Conservator, prim-ministru al Marii Britanii (1923, 1924-1929, 1935- 
1937) (n.tr.). 

% john Allsebrock Simon (1873-1954), om politic liberal britanic, 
ministru de interne (1915-1916, 1935-1937), ministru de externe 
(1931-1935), ministru de finanţe (1937-1940) (n.tr.). 

30 Robert Anthony Eden (1897-1977), om politic conservator britanic, 
de mai multe ori ministru de externe (1935-1938, 1940-1945, 1951- 
1955) şi o dată prim-ministru (1955-1957) (n.tr.). 


Hitler chiar asta a făcut. 

Reînarmarea germană a fost în mare măsură un mit până 
în primăvara lui 1936. Apoi Hitler a pus ceva substanţă în 
acest mit. Motivul său principal a fost teama de Armata 
Roşie, iar Marea Britanie şi Franţa începuseră să se 
reînarmeze şi ele. De fapt, Hitler a concurat alături de alţii, 
şi nu i-a întrecut cu mult. În octombrie 1936, el i-a cerut lui 
Goring să pregătească economia şi armata germană pentru 
război în patru ani, însă fără a stabili cerinţele în detaliu. In 
1938-1939, ultimul an de pace, Germania a cheltuit pe 
armament aproximativ 15% din produsul naţional brut. 
Procentul britanic a fost aproape acelaşi. Plăţile germane 
pentru armament au fost aproape anulate după Munchen şi 
au rămas la acest nivel scăzut, astfel încât producţia 
britanică de avioane, spre exemplu, era mult în faţa celei 
germane până în 1940. Când războiul a izbucnit în 1939, 
Germania avea 1450 avioane de vânătoare şi 800 de 
bombardiere; Marea Britanie şi Franţa aveau 950 avioane 
de luptă şi 1300 de bombardiere. Germania avea 3500 de 
tancuri; Marea Britanie şi Franţa aveau 3850%!. In fiecare 
caz, serviciile de informaţii Aliate au estimat puterea 
germană la dublul cifrelor reale. Ca de obicei, s-a crezut că 
Hitler plănuise şi pregătise un mare război, în realitate, el 
nu făcuse aşa ceva. 

Se poate obiecta că cifrele sunt irelevante. Oricare ar fi 
fost deficienţele înarmării germane pe hârtie, Hitler a 
câştigat un război împotriva a două Mari Puteri europene 
atunci când s-a pus problema testului. Asta înseamnă a 
merge împotriva sfatului lui Maitland*? şi a judeca ce s-a 
întâmplat, şi nu ce se aştepta să se întâmple. Deşi Hitler a 
învins, el a învins dintr-o eroare o eroare pe care de altfel a 
împărtăşit-o. Cu siguranţă că germanii erau încrezători că 

pot învinge Polonia dacă nu sunt deranjaţi în Apus. Aici, 
judecata politică a lui Hitler că francezii nu vor face nimic s- 
a dovedit mai aproape de adevăr decât aprehensiunile 
generalilor germani. Dar el nu era deloc convins, când a 
invadat Belgia şi Olanda, la 10 mai 1940, că va scoate 
Franţa din război. Era doar o măsură defensivă: să asigure 
Ruhr-ul împotriva unei invazii Aliate. Cucerirea Franţei a 
fost o bonificaţie neprevăzută. Chiar şi după asta Hitler nu 
s-a pregătit pentru un mare război. El şi-a imaginat că va 
înfrânge Rusia sovietică fără vreun efort serios, aşa cum 
învinsese Franţa. Producţia germană de armament nu a 
fost redusă doar în iarna 1940-1941 ea a fost redusă încă şi 
mai mult în toamna lui 1941, când războiul împotriva Rusiei 
începuse deja. N-a avut loc nicio schimbare semnificativă 
după primele probleme militare din Rusia, nici chiar după 
catastrofa de la Stalingrad. Germania a rămas cu „o 
economie de război ca în timp de pace” (a peacel/ike war 
economy). Doar bombardarea de către britanici a oraşelor 
germane i-a determinat pe Hitler şi pe germani să ia 
războiul în serios. Producţia de război germană a atins 
apogeul doar atunci când şi bombardamentele Aliaților au 
ajuns la punctul lor culminant: în iulie 1944. Chiar în martie 
1945, Germania producea în mod semnificativ mai mult 
material militar decât atunci când atacase Rusia, în iunie 
1941. De la început până la sfârşit, ingeniozitatea, şi nu 
forţa militară a constituit secretul succesului lui Hitler. 
Victoriile germane s-au oprit brusc atunci când forţa 
militară a devenit decisivă, ceea ce Hitler ştiuse 
dintotdeauna. 

Astfel, mă simt justificat în a considera calculele politice 
mai importante decât simpla forţă în perioada dinainte de 
război. A existat o anume schimbare de accent în vara lui 
1936. Atunci toate Puterile, nu doar Hitler, au început să se 
gândească în mod serios la război şi la pregătirile în 
vederea acestuia. Eu am greşit pentru că n-am subliniat 
mai clar schimbarea din 1936, şi poate pentru că am notat 
o schimbare prea mare în toamna lui 1937. Ceea ce arată 
cât de dificil este să destrami legendele, chiar şi atunci 


când te străduieşti să faci astfel. Am fost indus în eroare de 
„Memorandumul Hossbach” Deşi mă îndoiam că este atât 
de important pe cât îl considerau cei mai mulţi dintre 
specialişti, totuşi am crezut că are o anumită semnificaţie 
dacă toţi autorii îi acordă o atât de mare atenţie. Am greşit, 
iar criticii aveau dreptate când accentuau momentul 1936, 
deşi ei, aparent, n-au înţeles că, procedând astfel, 
discreditau „Memorandumul Hossbach”. Eu am discreditat 
şi mai mult acest „document oficial”, aşa cum l-a numit un 
istoric. Chestiunea este tehnică, şi ea poate părea 
nesemnificativă unui cititor obişnuit. Cu toate acestea, de 
obicei şi în mod corect, savanții acordă importanţă unor 
asemenea probleme tehnice. În practica modernă, un 
document oficial presupune trei lucruri. În primul rând, la 
reuniunea respectivă trebuie să participe un secretar care 
să ia notite pe care mai târziu le scrie într-o formă 
ordonată. Apoi schiţa sa trebuie trimisă participanţilor 
pentru corectare şi aprobare. În sfârşit, documentul trebuie 
plasat într-un dosar oficial. Niciuna dintre aceste condiţii n- 
a fost îndeplinită în privinţa şedinţei din 5 noiembrie 1937, 
cu excepţia participării lui Hossbach. El nu a luat niciun fel 
de notițe, cinci zile mai târziu scriind o prezentare a 
reuniunii bazându-se pe memorie. S-a oferit de două ori să-i 
arate manuscrisul lui Hitler, care a replicat că era prea 
ocupat ca să-l citească. Era un tratament curios pentru 
ceea ce se presupune a fi „testamentul său”. Se poate ca 
Blomberg” să se fi uitat pe manuscris. Ceilalţi n-au ştiut că 
el există. Singura dovadă a autenticităţii care i-a putut fi 
ataşată a fost semnătura lui Hossbach însuşi. Un singur alt 
om a văzut manuscrisul: Beck, şeful statului-major general, 
cel mai sceptic în privinţa ideilor lui Hitler dintre generalii 
germani. El a scris un răspuns la argumentele lui Hitler, la 
12 noiembrie 1937, răspuns care mai târziu a fost 
prezentat ca începutul „rezistenţei” germane. S-a sugerat 
că Hossbach a scris memoriul cu scopul de a provoca un 

răspuns. 

Acestea sunt speculaţii. În acel moment, nimeni nu a 
acordat importanţă acelei şedinţe. Curând după aceea, 
Hossbach a părăsit statul-major. Manuscrisul său a fost pus 
într-un dosar alături de alte hârtii fără legătură între ele, şi 
uitat. În 1943, un ofiţer german, contele Kirchbach, s-a uitat 
prin dosar şi a copiat manuscrisul pentru departamentul de 
istorie militară. După război, americanii au găsit copia lui 
Kirchbach şi au copiat-o, la rândul lor, pentru actul de 
acuzare de la Nürnberg. Hossbach şi Kirchbach au 
considerat că această copie era mai scurtă decât originalul. 
În special, potrivit lui Kirchbach, originalul cuprindea şi 
criticile la adresa argumentaţiei lui Hitler, ale lui Neurath, 
Blomberg şi Fritsch critici care acum au dispărut. Poate că 
americanii au „editat” documentul; poate că Kirchbach, 
asemenea multor germani, încerca să arunce toată vina 
asupra lui Hitler. Nu există nicio cale de a afla adevărul. 
Originalul lui Hossbach şi copia lui Kirchbach au dispărut 
amândouă. Tot ce supravieţuieşte acum este o copie, poate 
scurtată, poate „editată”, a unei copii după o schiţă 
neautentificată. Ea conţine teme pe care Hitler le-a folosit 
în discursurile sale publice: nevoia de Lebensraum şi 
convingerea sa că alte ţări se vor opune restaurării 
Germaniei ca o Mare Putere independentă. Copia nu 
conţine niciun fel de directivă pentru acţiune în afară de o 
dorinţă de sporire a înarmării. Chiar la Nürnberg, 
„Memorandumul Hossbach” nu a fost înaintat pentru a 
dovedi vinovăția lui Hitler în izbucnirea războiului. Aceasta 
era de la sine înţeleasă. Ce a „dovedit”, în forma sa finală 
pregătită, a fost că cei acuzaţi la Nurnberg Göring, Raeder 
şi Neurath stătuseră alături de Hitler şi-i aprobaseră 
planurile agresive. Trebuia presupus că planurile erau 
agresive, pentru a dovedi vinovăția celor acuzaţi. Cei care 
au încredere în dovezile aduse în procesele politice pot 
continua să citeze „Memorandumul Hossbach”. Ei ar trebui 
însă să-şi avertizeze cititorii (aşa cum, spre exemplu, 
editorii volumelor din Documents on German Foreign Policy 
nu o fac) că memoriul, departe de a fi un „document 


oficial”, e un cartof foarte fierbinte*. 

„Memorandumul Hossbach” nu este singurul pretins plan 
detaliat al intenţiilor lui Hitler. Într-adevăr, dacă luăm în 
considerare ceea ce spun unii istorici, Hitler a produs în 
permanenţă asemenea planuri influenţat, fără îndoială, de 
ambiția sa de a deveni un arhitect (încă un hohot de râs). 
Aceşti istorici subestimează chiar productivitatea lui Hitler. 
Ei sar direct de la Mein Kampf la „Memorandumul 
Hossbach”, şi apoi la Table Talk din timpul războiului din 
Rusia”, De fapt, Hitler a produs un astfel de plan aproape 
de fiecare dată când a rostit un discurs. Aşa lucra mintea 
lui. Evident că nu era niciun secret în legătură cu aceste 
planuri nici în Mein Kampf, vândută în milioane de 
exemplare după ce Hitler a venit la putere, şi nici în 
discursurile rostite în faţa unor largi audienţe. De aceea, 
nimeni nu-şi poate aroga perspicacitatea de a fi descoperit 
intenţiile lui Hitler. Este la fel de evident că Lebensraum-ul 
apare întotdeauna ca un element constitutiv în aceste 
planuri. Nu este o idee originală a lui Hitler. Era una larg 
răspândită în acea vreme. Spre exemplu, cartea lui Hans 
Grimm, Vo/k ohne Raum, s-a vândut mult mai bine decât 
Mein Kampf când a fost publicată, în 1928. Din acelaşi 
motiv, planurile pentru acapararea de noi teritorii au fost 


34 Varianta lui Hossbach : afidavit în /nternationa/ Military Tribunal, 
XLII, p. 228 şi, cu modificări, în Hossbach, Vom der militarische 
Verantwortlichkeit in derzeit vor dem Zweiten Weltkrieg (1948), p. 28. 
Copia lui Kirchbach şi îndoielile ulterioare : G. Meinck, Hitler und die 
deutsche Aufrustung 1933-1937 (1956), p. 236. Contra-memoriul lui 
Beck în: W. Foerster, Ein General kämpft gegen den Krieg (1949), p. 62. 
începutul Rezistenței: Hans Rothfels, Die deutsche Opposition gegen 
Hitler (1951), p. 71. La Nürnberg, Blomberg, Göring şi Neurath s-au 
declarat împotriva autenticității memoriului. Mărturia lor este în general 
considerată fără valoare; sau, mai degrabă, merită a fi luată în 
considerare atât timp cât vorbeşte Împotriva lui Hitler. 

35 Acum ei se pot opri şi la a doua lucrare a lui Hitler, sau, cum este 
ea numită în ediţia britanică, la cartea sa secretă, pe care a scris-o în 
1928 şi a rămas nepublicată până recent. Bineînţeles că nu este nimic 
secret în privinţa ei. Este o repetare a discursurilor pe care le realiza în 
perioada respectivă, şi nu a fost publicată doar pentru că nu merita să 
fie publicată. „Secretul” este tipic pentru abordările romantice cu care 
este tratat orice are de-a face cu Hitler. 


intens vehiculate în Germania în timpul primului război 
mondial. S-a crezut că erau planurile unor teoreticieni de 
doi bani sau ale unor organizaţii extremiste. Astăzi lucrurile 
sunt lămurite. In 1961, un profesor german şi-a publicat 
rezultatele investigaţiilor privitoare la ţelurile de război 
germane. Acestea erau într-adevăr „un plan de agresiune” 
sau, cum le-a numit profesorul, „o aspirație la puterea 
mondială”: Belgia sub control german, minele de fier ale 
Franţei anexate Germaniei, Ucraina să devină germană şi, 
mai mult decât atât, Polonia şi Ucraina urmau să fie 
curățate de locuitorii lor şi colonizate cu germani. Acestea 
nu erau doar opera statului-major al armatei germane. Ele 
erau sprijinite de către Ministerul de Externe german şi de 
către „bunul german”, Bethmann-Holiweg*f. Hitler, departe 
de a-i depăşi pe aceşti respectabili predecesori, era de fapt 
mai moderat decât ei atunci când căuta „spaţiu vital” 
numai spre Est, repudiind, în Mein Kampf, aventurile înspre 
vestul Europei. Hitler doar a repetat pălăvrăgelile obişnuite 
din cercurile de dreapta. Asemenea altor demagogi, Hitler a 
făcut apel la mase. Spre deosebire de alţi demagogi, care 
au căutat puterea pentru a pune în practică politici de 
stânga, Hitler a dominat masele prin metode stângiste, 
pentru a le livra apoi dreptei. lată de ce dreapta l-a 
acceptat în rândurile sale. 

Intrebarea este dacă „spaţiul vital” a fost singura idee a 
lui Hitler, cea care i-a dominat gândirea. judecând după 
Mein Kampf, el era obsedat de antisemitism, care ocupă o 
mare parte din carte. De Lebensraum se ocupă în numai 
şapte din cele 700 de pagini. Totuşi, atunci şi mai târziu, 
această idee a fost considerată concluzia esenţială un fel 
de „vârf al piramidei” a gândirii hitleriste, numai bună 
pentru a justifica tot ceea ce se presupunea că Hitler era pe 
punctul de a face. Probabil că diferenţa dintre mine şi cei 
care cred în planul consecvent al lui Hitler în vederea 
obţinerii spaţiului vital este în privinţa sensului unor 
cuvinte. Prin „plan” eu înţeleg ceva care este pregătit şi 


3 Theobald von Bethmann-Hollweg (1856-1921), om politic german, 
cancelar al Reich-ului (1909-1917) (n.tr.). 


îndeplinit în detaliu. Ceilalţi par să considere „planul” ca o 
dorinţă pioasă, sau mai puţin pioasă în cazul de faţă. În 
opinia mea, Hitler n-a avut niciodată un plan pentru 
obţinerea spaţiului vital. Nu a existat niciun studiu al 
resurselor din teritoriile care urmau să fie cucerite, nici 
măcar o definire a ceea ce urmau să fie aceste teritorii. Nu 
a existat o recrutare a personalului necesar pentru a aplica 
aceste „planuri”, nicio estimare a germanilor care ar putea 
fi mutaţi, ca să nu mai vorbim de înrolări. Când s-au cucerit 
zone imense din Rusia sovietică, administratorii teritoriilor 
cucerite s-au găsit ei înşişi prinşi într-un cerc vicios, 
incapabili să primească vreo directivă dacă să extermine 
sau să exploateze populaţiile existente, dacă să le trateze 
ca prieteni sau ca inamici. 

Hitler a crezut că era foarte posibil ca Germania să obţină 
teritorii în Europa răsăriteană şi atunci va deveni din nou o 
Mare Putere. Aceasta se datora, parţial, credinţei sale în 
Lebensraum. Existau şi alte consideraţii practice. Pentru o 
lungă perioadă de timp, el a considerat, greşit sau nu, că îi 
va fi mai uşor să înfrângă Rusia sovietică decât Puterile 
occidentale. Într-adevăr, el aproape a crezut că bolşevismul 
se poate prăbuşi fără război, o credinţă împărtăşită de mulţi 
oameni de stat occidentali, în această eventualitate, el ar fi 
putut obţine teritorii fără niciun fel de război. Mai mult 
decât atât, nevoia de spaţiu vital putea fi uşor prezentată 
ca o cruciadă antibolşevică, şi astfel s-ar fi cucerit simpatia 
acelora din ţările apusene care-l considerau pe Hitler ca un 
campion al civilizaţiei occidentale. Oricum, Hitler nu era 
dogmatic în această privinţă. N-a refuzat alte teritorii, dacă 
puteau fi preluate cu uşurinţă. După înfrângerea Franţei, el 
a anexat Alsacia şi Lorena, în pofida declaraţiilor anterioare 
cum că nu ar avea de gând să facă asta, a preluat regiunile 
industriale din Belgia şi nord-estul Franţei, aşa cum 
Bethmann intenţionase s-o facă mai devreme. Termenii mai 
degrabă vagi pe care el îi proiectase pentru pacea cu Marea 
Britanie în vara anului 1940 includeau o garanţie pentru 
Imperiul Britanic, dar se pare că Hitler intenţiona să 
revendice lrakul şi, poate, Egiptul, ca aparţinând sferei 


germane. Astfel, oricare ar fi fost concepţiile sale, în 
practică el nu s-a conformat modelului logic al stătu quo- 
ului în Vest şi al obţinerii de teritorii în Est. Cel care era un 
prestidigitator al abstracţiunilor s-a dovedit a fi şi un om de 
stat de acţiune, care nu-şi limita ţelurile şi metodele doar la 
ce avusese în vedere la un moment dat. 

El a ajuns atât de departe pentru că ceilalţi n-au ştiut ce 
să facă. Şi aici, eu vreau să-i înţeleg pe „conciliatori”, nu să- 
i justific sau să-i condamn. Eu nu cred că istoricii fac bine 
atunci când îi tratează pe „conciliatori” drept stupizi sau 
laşi. Acei oameni erau confruntaţi cu probleme reale şi au 
făcut tot ce-au putut în acele circumstanţe. Ei au 
recunoscut că o Germanie independentă şi puternică 
trebuia să existe cumva în Europa. Experienţa ulterioară 
sugerează că ei aveau dreptate. În orice caz, chiar şi în 
momentul de faţă ne învârtim în jurul problemei germane. 
Ce om întreg la minte poate presupune, spre exemplu, că 
alte ţări ar fi putut interveni în 1933, prin forţa armelor, 
pentru a-l răsturna pe Hitler, deşi el ajunsese la putere prin 
mijloace constituţionale şi aparent era sprijinit de o largă 
majoritate a poporului german? Exista oare ceva care să-l 
facă pe Hitler şi mai popular în Germania, dacă nu o 
intervenţie care să-l alunge din zona renană în 1936? 
Germanii l-au adus pe Hitler la putere; ei erau singurii care 
puteau să-l dea jos. În plus, „conciliatorii” s-au temut că 
înfrângerea Germaniei ar fi fost urmată de o dominație 
rusească asupra unei mari părţi a Europei. Experienţa 
ulterioară sugerează că ei aveau şi aici dreptate. Numai cei 
care doreau ca Rusia sovietică să ia locul Germaniei sunt 
îndreptăţiţi să-i condamne pe „conciliatori”, iar eu nu pot 
înţelege cum mulţi dintre cei care îi condamnă sunt acum 
indignaţi de rezultatul inevitabil al eşecului lor. 

De asemenea, nu este adevărat că aceşti „conciliatori” 
reprezentau un cerc restrâns, care a avut de înfruntat o 
serioasă opoziţie la momentul respectiv. jJudecându-se după 
ce se spune acum, s-ar putea presupune că, practic, toţi 
conservatorii erau pentru o rezistenţă nezdruncinată, în 
alianţă cu Rusia sovietică, în faţa Germaniei, şi întregul 


Partid Laburist cerea o înarmare majoră. Dimpotrivă, puţine 
cauze erau mai populare decât aceea a concilierii. Toate 
ziarele din ţară au aplaudat rezultatele Conferinţei de la 
Munchen, cu excepţia publicaţiei Reynolds News. Însă 
legendele sunt atât de puternice, încât chiar când scriu 
această propoziţie îmi vine foarte greu s-o cred. Bineînţeles 
că aceşti „conciliatori” s-au gândit în primul rând la 
propriile lor ţări, aşa cum cei mai mulţi oameni de stat fac, 
şi de obicei sunt lăudaţi pentru asta. Dar ei s-au gândit şi la 
alţii. Existau îndoieli dacă popoarele Europei răsăritene ar fi 
fost ajutate în cel mai bun mod printr-un război. Poziţia 
britanică din septembrie 1939 a fost, fără îndoială, una 
eroică, dar a fost un eroism în principal pe seama altora. 
Poporul britanic a suferit puţin, comparativ cu altele, de-a 
lungul celor şase ani de război. Polonezii au suferit o 
catastrofă în timpul războiului, iar la sfârşit nu şi-au obţinut 
independenţa. În 1938, Cehoslovacia a fost trădată. În 
1939, Polonia a fost salvată. De-a lungul războiului au murit 
mai puţin de 100.000 de cehi, în timp ce au fost ucişi 6,5 
milioane de polonezi. Cum a fost mai bine, să fii un ceh 
trădat sau un polonez salvat? Mă bucur că Germania a fost 
înfrântă şi Hitler distrus. De asemenea, apreciez faptul că 
alţii au plătit preţul şi accept onestitatea celor care l-au 
considerat prea mare. 

Acestea sunt controverse care trebuie discutate acum în 
termeni istorici. Ar fi uşor de trasat o condamnare a 
„conciliatorilor”. Poate că mi-am pierdut interesul pentru 
aşa ceva de pe vremea când am făcut prea des acest lucru 
şi, după cum îmi aduc aminte, Cei care manifestă acum 
indignare împotriva mea nu erau activi în viaţa publică. 
Sunt mai interesat să descopăr de ce lucrurile n-au 
funcţionat aşa cum am dorit, decât să repet vechile 
denunţări; şi dacă voi condamna vreo greşeală, atunci 
prefer să le condamn pe ale mele. Oricum, nu intră în 
datoria istoricului să spună ce ar fi trebuit să se facă. 
Singura sa obligaţie este să descopere ce s-a făcut şi de ce. 
Rămân puţine de descoperit atât timp cât continuăm să-i 
atribuim lui Hitler tot ceea ce s-a întâmplat. El a 


reprezentat un puternic element dinamic, dar a fost 
combustibilul pentru un motor existent. El a fost, în parte, 
creaţia Versailles-ului, în parte creaţia ideilor comune ale 
Europei contemporane. Mai mult decât orice, el a fost 
creaţia istoriei germane şi a prezentului german. El nu ar fi 
reprezentat nimic fără sprijinul şi cooperarea poporului 
german. Se pare că astăzi se consideră că Hitler a făcut el 
însuşi totul, chiar a condus trenurile şi a deschis robinetele 
pentru a da drumul gazului mortal. Lucrurile nu au stat aşa. 
Hitler a fost placa de rezonanţă pentru națiunea germană. 
Mii, multe sute de mii de germani i-au îndeplinit ordinele 
criminale fără a clipi sau a-şi pune întrebări. Ca stăpân 
suprem al Germaniei, Hitler poartă cea mai mare 
responsabilitate pentru acte de un rău incomensurabil: 
distrugerea democraţiei germane, lagărele de concentrare 
şi, cel mai rău dintre toate, exterminarea oamenilor în 
timpul celui de-al doilea război mondial. El a dat ordine pe 
care germanii le-au executat de o amoralitate fără 
precedent în istoria civilizată. Politica sa externă a fost o 
chestiune diferită. Ea îşi propunea să facă din Germania 
puterea dominantă în Europa şi, poate, mai târziu, chiar în 
lume. Şi alte puteri au urmărit țeluri similare, şi o fac şi 
acum. Şi alte puteri au tratat ţările mici ca sateliți ai lor. Şi 
alte puteri au căutat să-şi apere interesele vitale prin forţa 
armelor. În afacerile internaţionale nu era nimic rău în 
privinţa lui Hitler, cu excepţia faptului că era german. 


CAPITOLUL 1. 
Problema uitată 


Au trecut mai bine de douăzeci de ani de când a început 
al doilea război mondial şi cincisprezece de când s-a 
încheiat. Cei care l-au trăit încă îl simt ca o parte a 
experienţei lor apropiate. Într-o zi, au înţeles brusc că al 
doilea război mondial, ca şi predecesorul său, a trecut în 
istorie. Acest moment vine, pentru un profesor universitar, 
atunci când trebuie să-şi reamintească faptul că studenţii 
săi nu erau născuţi când războiul a început şi nici nu-şi pot 
aduce aminte de finalul său. Al doilea război mondial este, 
pentru ei, la fel de îndepărtat cum fusese războiul burilor 
pentru el; poate că au auzit anecdote despre război de la 
părinţii lor, dar, mai probabil, ei trebuie să înveţe despre el 
din cărţi, asta în cazul când mai învaţă ceva. Marile figuri 
au părăsit scena. Hitler, Mussolini, Stalin şi Roosevelt au 
murit, Churchill s-a retras de la conducere, numai de Gaulle 
are o a doua perioadă activă. Al doilea război mondial a 
încetat să fie „astăzi” şi a devenit „ieri”, ceea ce determină 
noi cerinţe pentru istorici. Istoria contemporană, în sens 
strict, înregistrează evenimente atunci când ele încă sunt 
calde, judecându-le din perspectiva momentului respectiv şi 
presupunând o disponibilitate corespunzătoare din partea 
cititorului. Nimeni nu va dispreţui asemenea opere având în 
faţa sa marele exemplu al lui Sir Winston Churchill. Însă 
vine un moment când istoricul se poate uita înapoi şi poate 
revedea evenimentele care au fost odată contemporane cu 
detaşarea pe care ar avea-o dacă ar scrie despre conflictul 
învestiturii sau despre războiul civil englez. Sau cel puţin 
poate încerca. 

Istoricii au încercat acest lucru după primul război 


mondial, dar cu un accent diferit. A existat un interes 
relativ mic în privinţa războiului propriu-zis. Disputa asupra 
marii strategii între occidentali şi răsăriteni a fost 
considerată ca un război privat între Lloyd George şi 
generali, peste care istoricii din mediul academic au trecut 
cu uşurinţă. Istoria militară britanică oficială ea însăşi o 
contribuţie polemică la acest război privat a fost scrisă fără 
grabă, astfel încât a fost finalizată abia în 1948. Nu s-a 
făcut nicio încercare de realizare a unei istorii civile oficiale, 
cu excepţia aceleia pentru Ministerul înzestrării Armatei 
(Muniţiilor). Foarte puţini au examinat încercările de pace 
negociată. Nimeni n-a studiat evoluţia ţelurilor de război. A 
trebuit să aşteptăm aproape până în zilele noastre pentru 
un studiu detaliat asupra unui subiect atât de important ca 
politica lui Woodrow Wilson“. Marele subiect care le-a 
eclipsat pe toate celelalte şi a monopolizat interesul 
istoricilor a fost cel privitor la modul cum a început războiul. 
Fiecare guvern al unei Mari Puteri, cu excepţia celui italian, 
a făcut dezvăluiri semnificative din arhivele sale 
diplomatice. 

Istoricul interesat de problemă şi-a văzut rafturile 
umplându-se cu cărți în toate limbile de circulație 
internaţională şi a regretat că nu poate citi şi în altele. 
Periodice în franceză, germană şi rusă au fost dedicate 
exclusiv acestui subiect. Unii istorici şi-au fundamentat 
reputaţia de autorităţi în privinţa originilor primului război 
mondial Gooch în Anglia, Fay şi Schmitt în Statele Unite, 
Renouvin şi Camille Bloch în Franţa, Thimme, Brandenburg 
şi von Wegerer în Germania, Pribram în Austria, Pokrovsky 
în Rusia, pentru a numi doar pe câţiva. 

Unii dintre aceşti autori s-au concentrat asupra 
evenimentelor din iulie 1914; alţii şi-au reorientat 
cercetările către criza marocană din 1905 sau către 
diplomaţia lui Bismarck. Dar toţi s-au declarat de acord cu 
faptul că acela era domeniul de interes pentru istorici. 
Cursurile universitare se opreau brusc la august 1914, aşa 


37 Thomas Woodrow Wilson (1856-1924), om politic american, lider 

cum unele încă mai fac. Studenţii au aprobat. Ei doreau să 
audă despre Wilhelm al II-lea şi Poincaré, despre Grey şi 
Izvolski. Telegrama Kruger le părea mai importantă decât 
Passchendale, tratatul de la Bjorko mai important decât 
înţelegerea de la St. Jean de Maurienne. Marele eveniment 
care dăduse formă prezentului era izbucnirea războiului. Ce 
s-a întâmplat după aceea era doar un rezultat confuz al 
unor consecințe inevitabile, fără  învăţăminte sau 
semnificaţie pentru prezent. Dacă înţelegeam de ce a 
început războiul, atunci trebuia să ştim cum am ajuns unde 
suntem şi, bineînţeles, cum să nu ajungem din nou acolo. 
Cu cel de-al doilea război mondial s-a întâmplat aproape 
exact contrariul. Cel mai mare subiect de interes, pentru 
cititor şi scriitor în egală măsură, a fost războiul însuşi. Nu 
doar campaniile, deşi acestea au fost descrise de 
nenumărate ori. Politicile de război au fost de asemenea 
examinate, în special relaţiile dintre marii Aliați. Ar fi dificil 
să numeri cărţile despre armistițiul semnat de Franţa în 
1940 sau despre reuniunile celor „Trei Mari” de la Teheran 
sau lalta. „Chestiunea poloneză”, în privinţa celui de-al 
doilea război mondial, înseamnă disputele dintre Rusia 
sovietică şi Puterile occidentale de la sfârşitul războiului, şi 
nu pretenţiile germane faţă de Polonia de la începutul 
confruntării. Originile războiului au fost privite, comparativ, 
cu puţin interes. In general vorbind, a existat sentimentul 
că, oricâte detalii ar mai putea apărea, nimic semnificativ 
n-ar putea fi descoperit. Noi ştim deja răspunsurile, şi nu 
este nevoie să ne mai punem alte întrebări. Principalii 
autori spre care ne întoarcem pentru a consulta prezentări 
ale cauzelor celui de-al doilea război mondial Namier, 
Wheeler-Bennett, Wiskemann, în engleză, Baumont, în 
franceză şi-au publicat cărţile curând după ce războiul s-a 
încheiat şi toţi şi-au exprimat părerile pe care şi le-au 
format în timpul războiului, sau chiar înainte ca acesta să 
înceapă. La douăzeci de ani după izbucnirea primei 
conflagrații mondiale, puţini oameni ar fi acceptat fără vreo 
modificare explicaţiile date în august 1914. După mai bine 
de douăzeci de ani de la declanşarea celui de-al doilea 


război mondial, aproape toată lumea acceptă explicaţiile 
care au fost oferite în septembrie 1939. 

Bineînţeles că este posibil ca, într-adevăr, să nu existe 
nimic de descoperit. Poate că al doilea război mondial, ca 
aproape orice mare eveniment istoric, a avut o explicaţie 
simplă şi definitivă, care a fost evidentă pentru oricine la 
momentul respectiv şi care nu va fi niciodată schimbată 
prin informaţii ulterioare sau cercetare. Dar pare improbabil 
că istoricii de peste o sută de ani vor privi aceste 
evenimente exact aşa cum au făcut-o oamenii în 1939, iar 
istoricul de astăzi ar trebui să anticipeze judecăţile 
viitorului, şi nu să le repete pe cele ale trecutului. Există cu 
adevărat raţiuni practice pentru care istoricii au neglijat 
această temă. Orice istoric încearcă să fie un cercetător 
imparţial şi detaşat, alegându-şi subiectul şi făcându-şi 
cunoscute opiniile fără a se gândi prea mult la prezent. 
Însă, ca fiinţă umană ce trăieşte într-o comunitate, el 
răspunde, chiar şi inconştient, la necesităţile timpului său. 
Spre exemplu, marele profesor Tout a cărui operă a 
transformat studiul istoriei medievale în această ţară a 
schimbat, fără îndoială, accentul de pe politică pe 
administraţie pur şi simplu din raţiuni academice abstracte. 
În acelaşi timp, nu este deloc irelevantă următoarea 
modificare: istoricul veacului XX educă potenţiali membri ai 
societăţii civile, în timp ce istoricul secolului al XIX-lea 
educa oameni de stat. Astfel, şi autorii care au scris despre 
cele două războaie mondiale erau convinşi că iau în 
considerare lucruri care încă ridicau probleme sau ofereau 
răspunsuri pentru prezent. Nimeni nu va scrie o carte care 
nu va interesa şi pe alţii, iar foarte puţini vor scrie o carte 
care nu i-ar interesa nici pe ei înşişi. 

Primul război mondial pare să ridice câteva probleme din 
punct de vedere militar. Mulţi oameni, în special din ţările 
Aliate, au considerat războiul ca o confruntare dură şi 
sălbatică, asemănătoare unui meci de box profesionist din 
secolul al XIX-lea, care a continuat până când un combatant 
s-a prăbuşit extenuat. Abia când minţile oamenilor au 
început să fie luminate de experienţa celui de-al doilea 


război mondial, a început o dezbatere serioasă pe tema 
dacă primul război nu s-ar fi putut încheia mai devreme, 
printr-o strategie sau o politică superioară. În plus, s-a 
considerat de către mulţi, după primul război mondial, că 
nu va mai fi vreodată un altul; de aceea, studierea 
războiului nu părea să ofere învăţăminte pentru prezent. Pe 
de altă parte, marea problemă care determinase războiul 
se afla încă în centrul relaţiilor internaţionale atunci când 
lupta s-a încheiat. Această mare problemă era Germania. 
Aliaţii puteau pretinde că războiul fusese declanşat de 
agresiunea germană; germanii puteau răspunde că el 
fusese cauzat de refuzul lor de a acorda Germaniei locul ce 
i se cuvenea ca Mare Putere. În orice caz, locul Germaniei 
era în dispută. Rămăseseră şi alte probleme decât aceea a 
Germaniei, de la problema Rusiei sovietice până la cele ale 
Extremului Orient. Dar era rezonabil de presupus că 
acestea erau rezolvabile şi că urma să fie pace în lume 
numai dacă poporul german se reconcilia cu foştii săi 
inamici. Din acest motiv, studiul originilor războiului avea o 
importanţă practică şi imperativă. Dacă popoarele ţărilor 
Aliate ar fi putut fi convinse de falsitatea „vinovăţiei de 
război” a Germaniei, ele ar fi „îimblânzit” clauzele punitive 
din tratatul de la Versailles şi ar fi acceptat că poporul 
german era o victimă, ca şi ele, a unui cataclism natural. În 
mod alternativ, dacă germanii ar fi fost convinşi de 
vinovăția lor de război, atunci, era de presupus, ar fi 
acceptat tratatul ca fiind just. În practică, „revizionismul” a 
urmat doar prima cale din cele două prezentate mai sus. 
Istoricii britanici şi cei americani într-o anumită măsură 
chiar şi cei francezi au lucrat pentru a demonstra că 
guvernele Aliate erau mai vinovate şi cel german mai 
inocent decât au presupus artizanii păcii din 1919. Puţini 
istorici germani au încercat o demonstraţie contrară. Era 
destul de natural să fie astfel. Chiar şi cel mai echilibrat 
istoric simte o emoție patriotică atunci când ţara sa este 
înfrântă în război şi apoi umilită. Pe de altă parte, politica 
externă a fost subiect de controversă în orice ţară Aliată 
înainte de izbucnirea războiului. Criticii lui Grey în Anglia, 


cei ai lui Poincaré în Franţa, cei ai lui Woodrow Wilson în 
Statele Unite pentru a nu mai aminti de bolşevicii din Rusia, 
care atacaseră guvernul ţarului acum au devenit campionii 
academici ai perspectivei „revizioniste”. Cine avea dreptate 
în aceste controverse, pe plan internaţional şi pe cel intern, 
nu mai contează. Este destul că ele au catalizat interesul 
oamenilor pentru studierea originilor primului război 
mondial. 

Acest catalizator lipsea pentru originile celui de-al doilea 
război mondial. Pe plan internaţional, Germania, ca Mare 
Putere, încetase să mai fie problema centrală în lume chiar 
înainte ca războiul să se fi încheiat. Rusia sovietică a fost 
aceea care i-a luat locul. Oamenii doreau să cunoască 
greşelile făcute în relaţia cu Rusia sovietică în timpul 
războiului, şi nu cele făcute în relaţia cu Germania dinainte 
de începerea confruntării. Mai mult, deoarece Puterile 
occidentale şi Rusia îşi propuneau să înregimenteze diferite 
părţi ale Germaniei ca aliate ale lor, cu cât se vorbea mai 
puţin despre război, cu atât mai bine. Germanii s-au 
alăturat acestei neglijări conştiente. După primul război 
mondial, ei au insistat că trebuie să fie în continuare trataţi 
ca o Mare Putere. După cel de-al doilea, au sugerat la 
început că Europa încetase să mai determine evenimentele 
mondiale, cu implicaţia subiînţeleasă că Germania nu va 
mai putea provoca niciodată un mare război şi, în 
consecinţă, poate fi lăsată să-şi urmeze calea fără 
intervenţii din afară sau control. Aproape acelaşi lucru s-a 
întâmplat şi pe plan intern. Existase o controversă violentă 
în ţările Aliate înainte de război cu adevărat mult mai 
violentă decât orice asemănător înainte de 1914. Dar 
adversarii şi-au atenuat cearta în timpul războiului, dorind 
chiar, în cea mai mare parte a lor, s-o uite după aceea. 
Foştii susţinători ai „concilierii” îşi puteau reînnoi vechea 
politică cu şi mai mare justificare; foştii susţinători ai 
rezistenţei au renunţat la vechile lor semnale de alarmă în 
privinţa Germaniei, consolându-se cu sublinierea nevoii de 
a rezista Rusiei sovietice. 

Originile celui de-al doilea război mondial au suscitat 


puţin interes atât timp cât oamenii studiau deja originile 
celui de-al treilea. Poate că ar mai fi fost ceva atracţie 
pentru subiect dacă ar fi existat zone de îndoială sau 
problematice. Dar era o explicaţie care îi mulțumea pe toţi 
şi părea să rezolve toate chestiunile controversate: Hitler. 
El a plănuit cel de-al doilea război mondial. Voința sa, 
singură, l-a cauzat. Explicaţia i-a satisfăcut în mod evident 
pe „rezistenţi”, de la Churchill la Namier. Ei o dăduseră tot 
timpul, o dădeau deja înainte ca războiul să fi izbucnit. 
Puteau zice: „V-am spus! Nu exista alternativă la rezistenţa 
în faţa lui Hitler, din prima clipă”. Explicaţia i-a mulţumit, în 
acelaşi timp, şi pe „conciliatori”. Ei au putut pretinde că 
appeasement-ul a fost o politică înţeleaptă şi ar fi putut fi şi 
una de succes dacă nu ar fi existat faptul neprevăzut că 
Germania se afla în mâinile unui nebun. Mai mult decât 
orice, explicaţia i-a satisfăcut pe germani, cu excepţia 
câtorva nazişti nepocăiţi. După primul război mondial, 
germanii au încercat să transfere vinovăția de la ei spre 
Aliați sau să obţină acceptul cum că nimeni n-ar fi vinovat. 
Era o operaţiune şi mai simplă să transferi vinovăția de la 
germani la Hitler. El era mort în pace. Probabil că Hitler a 
adus mari daune Germaniei cât timp a fost în viaţă. Dar el 
şi-a răscumpărat aceste greşeli prin sacrificiul său final din 
buncăr. Oricât de mare ar fi vinovăția sa postumă, ea nu-l 
poate afecta. Oprobriul pentru orice al doilea război 
mondial, lagărele de concentrare, camerele de gazare... a 
putut fi plasat pe umerii săi impasibili. Cu vinovăția lui 
Hitler, orice alt german putea să-şi revendice inocenţa; iar 
germanii, anterior cei mai viguroşi oponenți ai vinovăţiei de 
război, acum au devenit principalii ei avocaţi. Unii germani 
au reuşit să prezinte amoralitatea lui Hitler într-o manieră 
ce se remarcă prin eficienţă. Pentru că el era indubitabil un 
monstru amoral, ar fi trebuit să fie blocat cu fermitate. 
Astfel, orice urmă de responsabilitate rămasă după 
condamnarea lui Hitler ar trebui atribuită francezilor, pentru 
că au eşuat în a-l înlătura din zona renană în 1936, sau lui 
Chamberlain, pentru cedările din septembrie 1938. 

Toţi au fost de acord, cu bucurie, în privinţa cauzei celui 


de-al doilea război mondial. Atunci ce nevoie era de 
„revizionism”? Câţiva dintre neutrii în război, în special din 
Irlanda, au ridicat o umbră de îndoială. Dar, cel mai adesea, 
participarea în războiul rece împotriva Uniunii Sovietice i-a 
redus la tăcere chiar şi pe cei care fuseseră neutri în 
războiul împotriva Germaniei; o consideraţie similară a 
funcţionat, dar în sens invers, şi în privinţa istoricilor 
sovietici. O şcoală de revizionişti insistenţi se menţine în 
Statele Unite, supraviețuitorii iconoclaştilor de după primul 
război mondial, cei care consideră încă propriul guvern ca 
fiind mai imoral decât oricare altul. Operele lor nu sunt 
semnificative din punct de vedere ştiinţific. În plus, acest 
revizionism este în principal concentrat asupra războiului cu 
Japonia, şi nu fără a exista motive serioase în acest sens. 
Hitler a declarat război Statelor Unite, şi nu invers; este 
dificil de văzut cum ar fi putut Roosevelt să-şi implice ţara 
în războiul european dacă Hitler n-ar fi făcut acest lucru, 
gratuit, pentru el. Nu prea este posibilă o controversă nici 
măcar în privinţa Japoniei. Lupta a şters totul de pe afiş. 
Odată existase o problemă practică: Statele Unite ar trebui 
să coopereze cu Japonia sau cu China? Problema a fost 
acum rezolvată de evenimente, în bună măsură provocând 
dezordine în politica americană. E universal convenit că 
Japonia este singurul prieten pe care Statele Unite se pot 
baza în Extremul Orient, iar războiul împotriva ei apare, de 
aceea, ca o greşeală din partea cuiva deşi, probabil, vina o 
poartă japonezii. 

Aceste consideraţii de politică actuală ne ajută să 
explicăm de ce originile celui de-al doilea război mondial nu 
constituie un subiect de controversă serioasă. În acelaşi 
timp, ele nu sunt suficiente pentru a explica acordul 
aproape universal dintre istorici. Chiar şi cel mai „angajat” 
cercetător este afectat de standardele academice, iar mulţi 
dintre cercetători nu sunt angajaţi mai deloc. Dacă 
documentaţia ar fi fost suficient de contradictorie, 
cercetătorii ar fi ajuns curând să pună în discuţie verdictul 
popular, oricum general acceptat. Acest fapt nu s-a 
întâmplat din două motive aparent contradictorii: există, în 


acelaşi timp, prea multe documente şi prea puţine. 
Documentaţia prea numeroasă este cea adunată pentru 
procesele de la Nurnberg ale criminalilor de război. Deşi 
aceste documente arată impunător în volumele lor fără de 
sfârşit, ele reprezintă un material periculos de utilizat 
pentru un istoric. Ele au fost colectate, în pripă şi aproape 
la întâmplare, ca o bază pentru expunerile avocaţilor. Nu 
acesta este modul în care un istoric ar trebui să procedeze. 
Avocatul îşi propune să demonstreze ceva; istoricul doreşte 
să înţeleagă o situaţie. Dovezile care îi conving pe avocaţi, 
de obicei nu ne mulţumesc pe noi; metodele noastre par 
evident imprecise pentru ei. Dar chiar avocaţii trebuie să 
aibă acum semne de întrebare în legătură cu documentaţia 
de la Nurnberg. Documentele au fost alese nu numai pentru 
a demonstra vinovăția de război a celor aflaţi în proces, dar 
şi pentru a o eluda pe aceea a Puterilor acuzatoare. Dacă 
oricare din cele patru Puteri care au alcătuit Tribunalul de la 
Nurnberg ar fi fost pusă în postura de a decide singură, 
noroiul ar fi murdărit pe mai mulţi. Puterile occidentale ar fi 
adus în discuţie Pactul Ribbentrop-Molotov; Uniunea 
Sovietică ar fi răspuns făcând apel la Conferinţa de la 
Munchen şi la alte tranzacţii mai obscure. Dar, datorită 
alcătuirii cvadripartite a tribunalului, singurul curs posibil al 
acţiunii a fost acela de a arunca anticipat întreaga vină 
asupra Germaniei. Verdictul a precedat judecata, iar 
documentele au fost aduse pentru a susţine o concluzie 
deja stabilită. Bineînţeles că documentele sunt adevărate. 
Dar ele au fost „încărcate”, astfel că oricine se bazează pe 
ele descoperă că este aproape imposibil să scape de 
încărcătura care le-a fost atribuită. 

Dacă, în schimb, căutăm documente adunate într-o 
manieră ştiinţifică şi detaşată, descoperim că suntem într-o 
situaţie mult mai neplăcută decât erau predecesorii noştri 
care au studiat originile primului război mondial. În mai 
puţin de o generaţie după primul război, fiecare Mare 
Putere, cu excepţia Italiei, şi-a publicat documentele din 
arhivele diplomatice pentru perioada de dinaintea 
confruntării. Suplimentar, existau serii vaste de documente 


publicate, acoperind, cu mai mare sau mai mică intensitate, 
perioada anterioară documentele austro-ungare mergând 
până la 1908, cele britanice până la 1898, cele franceze şi 
germane până la 1871; volumele ruseşti, deşi mai 
fragmentare, erau şi ele numeroase. Existau unele lipsuri 
evidente. Ne puteam plânge de inexistenţa documentelor 
edite italiene, fapt care este în curs de remediere; ne 
puteam plânge, şi încă o mai facem, de lipsa documentelor 
sârbeşti. In colecţiile de documente publicate poate că au 
fost unele omisiuni deliberate, şi niciun istoric responsabil 
nu se poate declara mulţumit până când nu vede el însuşi 
arhivele. Însă, în general vorbind, era posibil să urmăreşti 
diplomaţia a cinci din cele şase Mari Puteri cu o 
minuţiozitate fără precedent. Documentaţia nici n-a fost 
încă folosită în întregime. Deoarece avem prilejul să o 
parcurgem, găsim noi subiecte de explorat şi noi 
interpretări de făcut. 

Contrastul cu materialul disponibil pentru studierea anilor 
dinainte de 1939 este într-adevăr descurajant. Austro- 
Ungaria dispăruse din rândul Marilor Puteri europene. Din 
cele cinci rămase, trei nu publicaseră, până nu de mult, 
niciun rând sau o propoziţie din documentele aflate în 
arhivele lor. Italienii au început să-şi repare omisiunea: şi- 
au publicat documentele dintre 22 mai şi 1 septembrie 
1939 şi şi-au propus să-şi tipărească actele diplomatice din 
perioada anterioară, începând cu 1861. Politicile franceză şi 
rusească rămân în continuare complet obscure din 
perspectiva propriilor arhive. Francezii au o anumită scuză. 
Cea mai mare parte a documentelor referitoare la anii 
dintre 1933 şi 1939 au ars la 16 mai 1940, când a venit 
ştirea că germanii rupseseră frontul la Sedan. În momentul 
de faţă se desfăşoară o acţiune laborioasă de realizare a 
copiilor după actele trimise în exterior. Motivele tăcerii 
sovietice sunt, ca orice altceva în politica sovietică, o 
chestiune de conjunctură. Are guvernul sovietic de ascuns 
ceva în mod special neplăcut? Se fereşte el să ofere opiniei 
publice mondiale informaţii despre comportamentul său, 
chiar îndepărtat? Sau poate nu există niciun fel de arhive, 


comisariatul poporului pentru afaceri străine fiind prea 
incompetent pentru a realiza aşa ceva? Sau a învăţat 
guvernul sovietic lecţia nenumăratelor dispute trecute pe 
teme istorice, aceea că singurul mod eficient de a avea 
câştig de cauză este nefurnizarea cu niciun chip a dovezilor 
proprii? Oricare au fost raţiunile diverse pentru această 
tăcere din partea celor trei Mari Puteri, rezultatul este că ne 
putem baza doar pe documente britanice şi germane 
pentru o consemnare continuă a tranzacţiilor diplomatice 
dintre cele două războaie mondiale. De aici derivă impresia, 
probabil falsă, că relaţiile internaţionale din perioada 
interbelică au fost de fapt o afacere anglo-germană. 

Chiar şi în această privinţă, materialul este mai puţin 
adecvat decât cel existent pentru perioada dinainte de 
1914. Aliaţii au capturat arhivele germane în 1945 şi, iniţial, 
au intenţionat să publice serii complete, din 1918 până în 
1945. Mai târziu s-a renunţat la idee, pentru a se da 
prioritate anilor de după accederea lui Hitler la putere în 
1933. Dar nici acest plan nu este complet: există o ruptură 
între 1935 şi 1937. Arhivele au fost acum redate guvernului 
german de la Bonn, fapt ce poate conduce foarte bine la 
întârzieri suplimentare. În plus, editorii Aliați, oricât de 
responsabili au fost, au împărtăşit punctul de vedere de la 
Nürnberg asupra vinovăţiei de război ca fiind clar stabilită. 
Ca o complicaţie suplimentară, Ministerul german de 
Externe, emitentul acestor documente, a pretins adeseori 
că lucrează împotriva lui Hitler, nu în numele său, astfel că 
nu vom putea fi niciodată siguri că un anume document 
reprezintă un fapt real sau a fost fabricat pentru a oferi 
dovada inocenţei autorului său. Documentele britanice vor 
acoperi în final întreaga perioadă dintre semnarea păcii de 
la Versailles şi izbucnirea războiului în 1939. Dar publicarea 
lor reprezintă un proces lent. Pentru moment, n-avem nimic 
referitor la anii '20 şi există încă o lipsă între mijlocul lui 
1934 şi martie 1938. Volumele sunt limitate la politica 
britanică în acţiune. Ele nu prezintă motivele acestei 
politici, aşa cum au încercat volumele referitoare la 
perioada dinaintea primului război mondial. Există câteva 


sinteze care arată dezbaterea din cadrul Foreign Office-ului, 
dar niciun document despre deliberarea din cadrul 
guvernului, ştiut fiind faptul că primul-ministru şi Cabinetul 
au contat mai mult decât Ministerul de Externe în luarea 
deciziilor, cel puţin în comparaţie cu perioada anterioară. 

Suntem într-o situație neplăcută şi în privinţa 
documentelor mai puţin oficiale. Mulţi dintre cei care au 
făcut primul război mondial au supravieţuit şi au scris pe 
larg după aceea, lăudându-se sau justificându-se. In al 
doilea război mondial, unii lideri au murit în timp ce 
conflagraţia era în desfăşurare, alţii au fost omorâţi la 
sfârşit, cu sau fără proces, iar alţii erau prea mândri sau 
prea precauţi pentru a scrie. Apare un contrast semnificativ 
dacă punem alături volumele propriu-zise scrise după 
fiecare război de către cei care, la începutul lor, se aflaseră 
în posturi-cheie. lată lista pentru primul război mondial: 


MAREA BRITANIE: primul-ministru, ministrul de externe. 

FRANŢA: preşedintele, primul-ministru, care era şi 
ministru de externe. 

RUSIA: ministrul de externe. 

ITALIA: primul-ministru. 

GERMANIA: cancelarul, ministrul de externe. 

Lista pentru al doilea război mondial arată astfel: 

FRANŢA: ministrul de externe. 

Ministrul italian de externe, care a fost împuşcat, a lăsat 
un jurnal. Ministrul german de externe a scris o apărare 
fragmentară în timp ce aştepta să fie spânzurat. Există 
câteva pagini din corespondenţa primului-ministru britanic 
şi câteva file din autobiografia ministrului britanic de 
externe. De la cei trei dictatori Hitler, Mussolini şi Stalin şi 
de la ministrul rus de externe n-avem niciun rând, niciun 
cuvânt. Suntem obligaţi să ne folosim de bârfa personajelor 
secundare: interpreţi, diplomaţi, jurnalişti, oameni care în 
general ştiu ceva mai mult decât marele public. 

Oricum, istoricii n-au niciodată la dispoziţie destulă 
documentaţie care să-i mulţumească. Am îndoieli că se va 
obţine mai mult aşteptând încă zece sau cincisprezece ani. 


Puţinii supraviețuitori ai civilizaţiei s-ar putea să nu mai 
citească lucrări de istorie până atunci, cu atât mai puţin să 
le scrie. De aceea, am încercat să spun povestea aşa cum 
aceasta ar putea să-i apară unui istoric din viitor, ce va 
avea la dispoziţie documentele. Rezultatul ar putea 
demonstra că mulţi istorici nu cunosc sau nu înţeleg 
problemele. Noi trebuie să continuăm să scriem istoria în 
acelaşi fel. Aidoma succesorului meu imaginar, eu trebuie 
adeseori să-mi declar ignoranţa. De asemenea, am 
descoperit că documentele, privite cu detaşare, mă împing 
de multe ori la interpretări diferite de cele pe care oamenii 
(inclusiv eu) le-au dat la momentul respectiv. Acest fapt nu 
îmi oferă consistenţă în niciun fel. Sunt interesat să înţeleg 
ce s-a întâmplat, nu să justific sau să condamn. Am fost un 
anticonciliatorist din ziua când Hitler a venit la putere, şi nu 
există nicio îndoială că voi fi la fel în circumstanţe similare. 
Dar chestiunea n-are nicio relevanţă pentru scrierea 
istoriei. Privind retrospectiv, deşi mulţi au fost vinovaţi, 
nimeni n-a fost inocent. Ţelul activităţii politice este pacea 
şi prosperitatea; în acest domeniu, toţi oamenii de stat au 
eşuat, indiferent de motive. Este o poveste fără eroi şi, 
probabil, chiar fără ticăloşi. 


CAPITOLUL 2. 
Moştenirea primului război mondial 


Cel de-al doilea război mondial a fost, în mare parte, o 
repetare a primului. Au existat şi diferenţe evidente. Italia a 
luptat de partea adversă, deşi a inversat din nou taberele 
înainte de finalul confruntării. Războiul care a început în 
septembrie 1939 s-a desfăşurat în Europa şi nordul Africii; 
el a coincis în timp, deşi nu şi în spaţiu, cu războiul din 
Extremul Orient care a debutat în decembrie 1941. Cele 
două războaie au rămas distincte, deşi cel din Orientul 
îndepărtat a creat mari probleme pentru Marea Britanie şi 
Statele Unite. Germania şi Japonia nu şi-au unit niciodată 
forţele, singura suprapunere reală fiind atunci când atacul 
japonez de la Pearl Harbour l-a determinat pe Hitler să facă 
o imensă greşeală: declaraţia de război adresată Statelor 
Unite. Insă războiul european şi originile sale pot fi tratate 
ca o poveste de sine stătătoare, Extremul Orient furnizând 
doar perturbări ocazionale din culise. În al doilea război 
mondial, aproximativ aceiaşi aliaţi europeni au luptat cu 
aproximativ aceiaşi adversari din timpul primului război. 
Deşi iniţiativa în cadrul confruntării a pendulat între cele 
două tabere, războiul s-a încheiat aproape la fel: cu 
înfrângerea Germaniei. Legătura dintre cele două războaie 
a fost mai adâncă. Germania a luptat în cel de-al doilea 
război mondial special pentru a anula verdictul primului şi a 
distruge pacea care i-a urmat. Oponenții ei au luptat, deşi 
într-un mod mai puţin conştient, pentru a o apăra - chiar au 
reuşit spre propria lor surpriză. Au existat multe proiectele 
pot fi plasate în zona utopiei în timp ce războiul era în 
desfăşurare, dar la final aproape toate frontierele din 
Europa şi din Orientul Apropiat s-au refăcut neschimbate cu 


excupţia să admitem, una semnificativă a Poloniei şi a 
zonei Balticii. Lăsând deoparte această regiune din nord- 
vestul Europei, singura schimbare serioasă a hărţii 
teritoriului dintre Canalul Mânecii şi Oceanul Indian a fost 
transferarea Istriei de la Italia la Iugoslavia”. Primul război 
mondial a distrus vechi imperii şi dus la apariţia a noi state. 
Cel de-al doilea război mondial n-a creat niciun stat nou şi a 
distrus doar Estonia, Letonia şi Lituania. Dacă ne-am pune 
întrebarea mai degrabă rudimentară: „Care a fost 
motivul?”, în cazul primului război mondial răspunsul este: 
„Pentru a decide cum trebuie refăcută Europa”, iar în cazul 
celui de-al doilea: „Pentru a decide dacă refacerea Europei 
trebuie să continue”. Primul război îl explică pe al doilea şi, 
în fapt, îl determină în măsura în care un eveniment poate 
cauza un altul. 

Deşi urmarea primului război mondial a fost refacerea 
Europei, acest proces a fost departe de a constitui cauza sa 
iniţială sau chiar țelul conştient. Războiul a avut unele 
cauze imediate asupra cărora, acum, s-a căzut mai mult 
sau mai puţin de acord. 

Asasinarea Arhiducelui Franz Ferdinand* a determinat 
Austro-Ungaria să declare război Serbiei; mobilizarea 
rusească în sprijinul Serbiei a determinat Germania să 
declare război Rusiei şi aliatei sale, Franţa; refuzul german 
de a respecta neutralitatea Belgiei a determinat Marea 
Britanie să declare război Germaniei. În spatele acestor 
cauze se afla altele, mai profunde, în privinţa cărora istoricii 
se pronunţă încă diferit. Unii accentuează conflictul dintre 
rasa germanică şi cea slavă în Europa răsăriteană, alţii îl 
numesc „războiul pentru succesiunea turcească”. Unii 
aruncă vina pe rivalitatea imperialistă din afara Europei, 
alţii pe prăbuşirea balanței de putere pe continentul 
european. Au existat şi subiecte de dispută mai precise: 
ameninţarea germană a supremaţiei navale britanice, 


38 A.J.P. Taylor pierde din vedere chestiunea Basarabiei (n.tr). 

3 Franz Ferdinand (1863-1914), arhiduce din familia de Habsburg, 
moştenitor al tronului Austro-Ungariei, asasinat la Sarajevo (28 iunie 
1914) de către naţionalişti sârbi (n.tr.). 


dorinţa Franţei de a recuceri Alsacia şi Lorena, ambiția 
Rusiei de a controla Constantinopolul şi strâmtorile. Chiar 
această multitudine de explicaţii sugerează că niciuna nu 
poate fi singura corectă. Primul război s-a declanşat pentru 
toate aceste motive şi pentru niciunul dintre ele. În orice 
caz, este ceea ce au înţeles toate Puterile în momentul în 
care s-au trezit în conflict. Oricare ar fi fost planurile, 
proiectele şi ambițiile lor înainte de război, acum luptau pur 
şi simplu pentru victorie, pentru a rezolva dilema lui 
Humpty-Dumpty: „Cine va fi stăpânul? Combatanţii au 
căutat „sa-şi impună voinţa asupra inamicului” pentru a 
folosi lozinca militară a momentului -, fără a avea vreo idee 
clară în privinţa a ceea ce va urma. Ambele parți au găsit 
dificil să-şi definească ţelurile de război. Când germanii au 
înaintat propuneri de pace în 1917, Rusiei şi, mai puţin 
evident, Puterilor occidentale, singura lor preocupare a fost 
să-şi îmbunătăţească poziţia strategică pentru următorul 
război; deşi, în realitate, un al doilea război n-ar fi fost 
necesar dacă germanii l-ar fi câştigat pe primul. Într-un 
anume fel, Aliaţii aveau o misiune mai uşoară: ei puteau 
pretinde, pur şi simplu ca germanii să renunţe la fructele 
victoriilor lor iniţiale. Dincolo de asta, Aliaţii au formulat 
treptat o serie de țeluri de război idealiste, cu asistenţă 
americană sau sub imbold american. Cu certitudine, nu 
acestea erau, obiectivele cu care Aliaţii începuseră războiul 
- ele nici măcar nu reprezentau obiective pentru care, într-o 
bună măsură, ei luptau la momentul respectiv. Programul 
idealist a derivat mai degrabă din convingerea că un război, 
desfăşurat la o asemenea scară şi cu asemenea sacrificii, 
trebuia să aibă un final măreț, înnobilant. Idealurile au fost 
un produs secundar, o glosă la lupta fundamentală, deşi n- 
au fost fără urmări pentru evenimentele ulterioare. În mod 
esenţial, victoria a rămas obiectivul războiului. Victoria 
urma să determine politica ulterioară! Chiar dacă nu s-ar fi 
întâmplat aşa, în orice caz, victoria urma să furnizeze 
rezultatul. Şi aşa a fost. Al doilea război mondial s-a 
dezvoltat din victoriile obţinute în primul şi din modul în 
care aceste victorii au fost folosite. 


Au existat două victorii decisive în primul război mondial, 
deşi la momentul respectiv una a fost umbrită de cealaltă. 
În noiembrie 1918, Germania a fost înfrântă decisiv de 
Puterile occidentale pe frontul apusean, dar înainte de asta 
Germania învinsese definitiv Rusia în Răsărit, iar acest fapt 
a avut un efect profund asupra situaţiei internaţionale în 
anii interbelici. Inainte de 1914 existase o balanţă de 
putere în cadrul căreia alianţa franco-rusă a fost iniţiată 
împotriva Puterilor Centrale. Deşi Marea Britanie a fost 
asociată cu Franţa şi Rusia în cadrul Triplei Antante, puţini 
considerau că forţa ei era esenţială pentru a dezechilibra 
balanţa. Războiul, când a început, a fost un război 
continental, desfăşurat pe două fronturi: fiecare Putere 
continentală a trimis în luptă milioane de oameni, iar 
britanicii doar o sută de mii. În special pentru francezi, 
cooperarea cu ruşii părea o necesitate vitală, iar sprijinul 
britanic un supliment agreabil. Totul s-a schimbat pe 
măsură ce războiul s-a prelungit. Britanicii şi-au construit şi 
ei o armată de masă, trimiţându-şi milioanele de oameni pe 
frontul occidental. Exista perspectiva unor alte milioane, 
atunci când americanii au intrat în război în 1917. Această 
întărire a frontului apusean a venit prea târziu pentru a 
salva Rusia. Cele două revoluţii din 1917, combinate cu 
catastrofa militară, au scos-o din luptă. În martie 1918, noii 
conducători bolşevici au semnat o pace umilitoare la Brest- 
Litovsk. Infrângerea ulterioară din Apus a obligat Germania 
să abandoneze câştigurile pe care le realizase atunci. Rusia 
a ieşit din Europa şi a încetat să existe, pentru moment, ca 
Mare Putere. Situaţia europeană era profund schimbată, şi, 
paradoxal, spre avantajul Germaniei. Acolo unde anterior 
fusese o Mare Putere la graniţa sa răsăriteană, acum era un 
„No Man's lana” de state mici, iar dincolo de ei neantul. 
Nimeni nu putea spune, mult timp după 1918, dacă Rusia 
avea vreo putere şi, dacă avea, cum o va folosi. 

La sfârşitul lui 1918, asta nu părea să conteze prea mult. 
Faptul semnificativ atunci era acela că Germania fusese 
înfrântă fără ajutorul Rusiei, iar înfrângerea fusese 
predominant - chiar dacă nu exclusiv - pe frontul 


occidental. Victoria în această zonă strâmtă şi aglomerată a 
determinat soarta întregii Europe, dacă nu chiar a întregii 
lumi. Acest final neaşteptat a dat Europei un caracter diferit 
de acela pe care ea îl avusese înainte de 1914. Atunci 
Marile Puteri erau Franţa, Germania, Italia, Austro-Ungaria 
şi Rusia, cu Marea Britanie doar pe jumătate implicată. 
Centrul Europei era la Berlin. Acum Marile Puteri erau 
Franţa, Germania şi Marea Britanie, Italia fiind inclusă doar 
din curtoazie, iar Statele Unite ocupând fosta poliţie 
britanică de la periferie. Centrul acestei noi Europe se afla 
pe Rin, sau chiar la Geneva, ar putea spune cineva. Rusia 
încetase să conteze ca Mare Putere; Monarhia Habsburgică 
încetase să existe. In sens politic, Europa se mutase înspre 
Vest. În 1918, şi mulţi ani după aceea până în primăvara lui 
1939 s-a crezut că soarta lumii stătea în mâinile acelora 
care fuseseră anterior „Puterile occidentale”. 

Deşi Rusia şi Germania au fost înfrânte în 1918, 
rezultatele celor două înfrângeri au fost diferite. Rusia a 
dispărut din vedere, guvernul ei revoluţionar şi chiar 
existenţa sa fiind ignorate de Puterile victorioase. Germania 
oricum a rămas unită, recunoscută de către învingătorii 
Decizia care în ultimă instanţă a condus către al doilea 
război mondial a fost luată, din cele mai înalte şi mai 
judicioase motive, cu câteva zile înainte de sfârşitul 
războiului. A fost decizia de a acorda un armistițiu poporului 
german. Hotărârea a fost adoptată în principal din motive 
militare. Armata germană fusese bătută pe câmpul de 
luptă. Era în retragere, dar nu era dispersată sau distrusă. 
Armatele franceză şi britanică, deşi victorioase, erau şi ele 
aproape de epuizare. Era dificil de intuit, din exterior, 
extinderea colapsului german. Numai Pershing“, 
comandantul american, nu se temea de o nouă campanie. 
Forţele sale erau proaspete, aproape intacte. Lui i-ar fi 
plăcut să preseze înspre Berlin. Mai exista şi un alt motiv 
atractiv pentru el: până în 1919, americanii ar fi ajuns să 
ducă greul războiului şi astfel ar fi putut dicta Aliaților, 


4 john Joseph Pershing (1860-1948), general american, comandant 
al forţelor americane de pe frontul francez (1917-1919) (n.tr.). 


aproape la fel de mult ca şi germanilor, într-un mod în care 
nu puteau s-o facă în 1918. Oricum, pentru Puterile 
europene acesta era un motiv de a încheia cât mai repede 
războiul, în orice mod posibil. 

Americanii n-aveau obiective concrete de război, nici 
pretenţii teritoriale precise. Şi acest fapt, paradoxal, i-a 
făcut mai puţin dispuşi să semneze un armistițiu. Ei doreau 
doar „capitularea necondiționată” a Germaniei şi erau gata 
să continue lupta până la atingerea acestui ţel. Şi Aliaţii 
doreau înfrângerea Germaniei, dar mai aveau şi scopuri 
practice urgente. Marea Britanie şi Franţa doreau eliberarea 
Belgiei, francezii doreau eliberarea nord-estului Franţei, 
britanicii doreau eliminarea flotei germane. Toate acestea 
puteau fi asigurate prin intermediul unui armistițiu. Cum ar 
fi putut atunci, cele două guverne, să justifice popoarelor 
lor greu încercate de război o vărsare de sânge 
suplimentară? Chiar în afară de asta, un armistițiu în genul 
celui dorit de guvernul german urma să satisfacă 
obiectivele şi mai generale ale Aliaților. Ei insistaseră 
întotdeauna că nu doreau distrugerea Germaniei, ci luptau 
pentru a dovedi nemților că un război de agresiune nu 
poate avea sorţi de izbândă. Această dovadă urma să fie 
făcută acum. Era evident, pentru Aliați şi pentru 
comandanții militari germani, că cel de-al ll-lea Reich 
fusese înfrânt; doar mai târziu s-a dovedit că această stare 
de fapt era mai puţin evidentă pentru poporul german. In 
noiembrie 1918, părea că şi acesta îşi adusese contribuţia 
la finalizarea războiului. Aliaţii prelinseseră, în general 
vorbind, deşi nu în unanimitate, că ei luptau cu împăratul 
german şi consilierii săi militari, nu cu poporul german. 
Acum Germania devenise o monarhie constituţională care 
s-a transformat în republică înainte de semnarea 
armistiţiului. Guvernul german era unul democratic; el a 
recunoscut înfrângerea, era gata să renunţe la toate 
cuceririle Germaniei şi a acceptat, ca bază pentru pacea 
care urma să vină, principiile idealiste enunțate de 
preşedintele Wilson în „Cele 14 puncte”, principii pe care le 
acceptaseră, nu din toată inima, şi Aliaţii, cu două rezerve. 


Astfel, aproape totul era în favoarea semnării unui 
armistițiu, şi foarte puţine împotrivă. 

Armistițiul era mai mult decât o încetare a luptei. 
Termenii săi au fost atent concepuţi, pentru a se obţine 
asigurarea că Germania nu va mai putea să reînceapă 
războiul. Trebuia ca nemţii să predea o bună parte din 
stocurile de materiale de război, să-şi retragă forţele în 
dreapta Rinului şi să-şi ofere în întregime flota Aliaților, care 
ocupaseră malul stâng al Rinului şi capetele de pod de 
peste fluviu. Aceşti termeni şi-au atins scopul: când, în iunie 
1919, germanii discutau dacă să semneze tratatul de pace, 
înaltul Comandament a trebuit să declare, în ciuda 
resentimentelor, că reînceperea războiului era imposibilă. 
Dar armistițiul a avut şi un alt aspect: i-a imobilizat pe 
germani la momentul respectiv, dar i-a legat de mâini şi pe 
Aliați, în viitor. Aceştia din urmă erau dornici să se asigure 
că națiunea germană şi-a recunoscut înfrângerea şi de 
aceea armistițiul a fost încheiat cu reprezentanţii 
guvernului german, nu cu o delegaţie militară. Germanii şi- 
au recunoscut cu corectitudine înfrângerea; în schimb şi 
aproape fără a înţelege Aliaţii au recunoscut guvernul 
german. Unii francezi întreprinzători au încercat mai târziu 
să pună în discuţie, în al treisprezecelea ceas, problema 
„separatismului”; unii istorici de anvergură s-au lamentat 
mai apoi că opera lui Bismarck fusese încheiată. Era inutil. 
Armistițiul a rezolvat chestiunea unităţii germane, cel puţin 
din perspectiva primului război mondial. Monarhia 
Habsburgică şi Imperiul Otoman dispăruseră. Reich-ul 
german şi-a continuat existenţa. Mai mult decât atât, Aliaţii 
nu numai că au recunoscut Reich-ul german, dar chiar 
existenţa sa în continuare a devenit esenţială pentru 
menţinerea armistiţiului. Aliaţii s-au transformat, fără a 
avea conştiinţa faptului respectiv, în garanţii Reich-ului 
împotriva a orice putea ameninţa cu distrugerea: revolte 
populare, separatism, bolşevism... 

Acest fapt a fost continuat prin intermediul tratatului de 
pace, din nou fără o conştientizare a problemei. Tratatul 
conţinea multe prevederi dure, sau cel puţin aşa răreau ele 


celor mai mulţi dintre germani. Acceptul german pentru 
semnarea tratatului a fost dat cu mare greutate şi 
resentimente, după o lungă discuţie, dacă n-ar fi mai 
potrivit un refuz. Acceptul s-a datorat slăbiciunii armatei 
germane, epuizării poporului german, presiunii blocadei 
Aliate, şi nu din convingerea că termenii erau corecţi sau 
chiar tolerabili. Cu toate acestea, guvernul german a 
acceptat tratatul şi, făcând astfel, a obţinut un avantaj 
semnificativ. Tratatul a fost conceput pentru a oferi 
securitate împotriva unei noi agresiuni germane, însă el 
putea fi pus în aplicare doar prin cooperare cu guvernul 
german. Germania urma să fie dezarmată, dar guvernul 
german trebuia să se ocupe de această problemă, Aliaţii 
punând la dispoziţie doar o comisie de control care să 
supervizeze acțiunea. Germania urma să plătească 
reparaţii, însă din nou, guvernul german urma să adune 
banii şi să-i livreze, Aliaţii doar primindu-i. Chiar şi ocupaţia 
militară în zona renană depindea de bunăvoința germană. 
Administraţia civilă a rămas în mâinile nemților, iar un refuz 
german de a coopera putea produce o stare de confuzie la 
care tratatul de pace n-a făcut nicio referire, în situaţia din 
perioada imediat următoare lui 1919, tratatul de pace 
părea  vindicativ doborâtor, un Diktat sau un tratat 
înrobitor, aşa cum l-au numit germanii. Într-o perspectivă 
mai îndepărtată, cel mai important lucru în acest tratat a 
fost acela că el a fost încheiat cu o Germanie unită. 
Germania trebuia doar să obţină o modificare a tratatului 
sau să-l înlăture în întregime pentru ca să apară la fel de 
puternică, sau aproape la fel de puternică cum fusese în 
1914. 

Aceasta a fost o urmare decisivă, predestinată a 
armistiţiului şi a tratatului de pace. Primul război mondial a 
lăsat „problema germană” nerezolvată, ba chiar, în ultimă 
instanţă, a acutizat-o. Problema nu era agresivitatea 
germană, sau militarismul, sau slăbiciunea conducătorilor 
ei. Acestea, chiar dacă au existat, n-au făcut decât să 
agraveze problema; sau poate, de fapt, au făcut-o mai 
puţin amenințătoare, pentru că au determinat rezistenţa pe 


principii morale în alte ţări. Problema esenţială era politică, 
nu morală. Oricât de democratică şi de paşnică ar fi devenit 
Germania, ea rămânea de departe cea mai Mare Putere de 
pe continentul european, iar prin dispariţia Rusiei era mai 
mult decât fusese vreodată. Ea avea populaţia cea mai 
numeroasă: 65 de milioane, faţă de cele 40 ale Franţei, 
singura altă putere semnificativă. Preponderenţa ei era 
chiar mai mare în privinţa resurselor economice de cărbune 
şi oţel, care în epoca modernă au stat la baza puterii. In 
momentul 1919, Germania era „la pământ”. Problema 
presantă era slăbiciunea germană, dar după câţiva ani de 
viaţă „normală” urma să apară din nou problema forţei 
germane. Mai mult decât atât, vechea balanţă de putere - 
care, anterior, contribuise întru câtva la blocarea Germaniei 
- se  prăbuşise. Rusia se retrăsese, Austro-Ungaria 
dispăruse. Doar Franţa şi Italia au rămas, dar amândouă 
inferioare ca putere umană şi, mai mult chiar, ca resurse 
economice, amândouă epuizate de război. Dacă 
evenimentele şi-ar fi urmat cursul în vechiul mod „liber”, 
nimic nu-i putea opri pe germani să copleşească Europa, 
chiar dacă n-ar fi plănuit acest lucru. 

Lumea n-a ignorat în niciun caz problema germană în 
1919. Câţiva, e adevărat, i-au negat existenţa. Erau cei 
care se opuseseră războiului considerându-l inutil o 
minusculă minoritate în fiecare ţară oameni care 
apreciaseră întotdeauna pericolul german ca fiind imaginar. 
Chiar unii dintre cei care sprijiniseră războiul şi îl. 
conduseseră cu vigoare erau acum înclinați să creadă că 
Germania era slăbită pentru o lungă perioadă de timp. Un 
om de stat britanic poate fi iertat pentru faptul de a fi 
considerat necazurile sale încheiate câtă vreme flota 
germană se scufundase. Germania a fost ameninţată cu o 
revoluţie, torturată de nemulțumiri sociale, şi s-a considerat 
în general excepţie făcând revoluționarii că aceste 
experienţe au subminat forţa ţării. In plus, oamenii crescuţi 
în lumea economică stabilă a sfârşitului de secol XIX au 
presupus că o ţară nu poate înflori fără un buget echilibrat 
şi un etalon-aur. Până la o asemenea situaţie, Germania 


mai avea un drum lung de parcurs, şi părea mai important, 
spre binele tuturor, ca ea să se ridice, decât să se 
prăbuşească. Nici cei mai alarmişti francezi n-au pretins 
atunci că erau ameninţaţi cu o nouă invazie germană. 
Pericolul se afla într-un viitor ipotetic, şi cine putea spune 
ce va aduce viitorul? Orice mare război a fost urmat de 
zvonul că era doar un armistițiu şi că Puterea înfrântă va 
lovi din nou. Insă ea rareori a făcut astfel, sau a făcut-o cu 
un efect modest. Franţa, spre exemplu, a aşteptat peste 40 
de ani înainte de a acţiona împotriva celor stabilite în 1815, 
şi fără vreun rezultat spectaculos. Oamenii care au crezut 
astfel, au gândit greşit, dar aveau istoria de partea lor. 
Refacerea Germaniei, deşi întârziată, a fost fără precedent 
ca viteză şi forţă. 

Exista o modalitate alternativă de a nega problema 
germană. Puterea germană putea fi recunoscută, dar se 
putea adăuga că ea nu conta. Germania urma să devină din 
nou puternică şi să-şi reia locul printre Marile Puteri, însă 
învățase să nu-şi mai promoveze ţelurile prin război. Dacă 
ajungea să domine statele mai puţin importante din Europa 
prin putere economică şi prestigiu politic, acest fapt 
departe de a fi periculos - urma să fie privit favorabil. 
Marele Război produsese state naţionale independente în 
întreaga Europă; destul de ciudat, acest lucru era acum 
deplâns de mulţi idealişti care, altădată, fuseseră campioni 
ai naţionalismului. Statele naţionale erau considerate ca 
reacționare, militariste, înapoiate din punct de vedere 
economic. Cu cât Germania le reunea mai repede, cu atât 
mai bine pentru toţi cei interesaţi. Această perspectivă a 
fost propusă de timpuriu de luminatul economist de la 
Cambridge, J.M. Keynes, iar Lloyd George însuşi nu-i era 
complet ostil. Lucrul cel mai important nu era să se 
blocheze refacerea Germaniei, ci să se asigure că ea va 
avea loc într-o formă paşnică. Urmau a se lua precauţii 
împotriva nemulțumirilor germane, nu împotriva agresiunii 
germane. 

In 1919, această perspectivă părea încă una viabilă. 
Tratatul de pace era în bună parte conceput din dorinţa de 


obţinere a securităţii împotriva Germaniei. Acest fapt era 
adevărat cel puţin în privinţa prevederilor teritoriale, 
determinate de principiile justiţiei naturale, aşa cum erau 
ele interpretate atunci. Germania a pierdut doar acele 
teritorii pe care nu era îndreptăţită să le deţină din motive 
naţionale. Înşişi germanii nu s-au plâns de pierderea 
Alsaciei şi Lorenei sau a Schleswig-ului de Nord, sau cel 
puţin nu în mod deschis. Ei şi-au exprimat nemulţumirea în 
privinţa cedării de teritorii către Polonia, dar această 
pierdere era inevitabilă odată ce existenţa statului polonez 
a fost recunoscută şi, deşi Polonia a fost tratată generos, 
acest fapt a derivat dintr-o exagerare a cererilor sale 
naţionale, nu din considerente strategice. La un moment 
dat, Lloyd George a fost de partea Germaniei împotriva 
propriilor Aliați. Francezii şi americanii au propus ca Danzig- 
ul, oraş locuit de germani, deşi economic esenţial pentru 
Polonia, să fie inclus în statul polonez. Lloyd George a 
insistat ca el să devină un Oraş Liber, sub conducerea unui 
înalt Comisar numit de Liga Naţiunilor, în acest mod ciudat, 
acea nemulţumire a Germaniei care, aparent, a produs-cel 
de-al doilea război mondial a fost de fapt gândită spre 
beneficiul Germaniei. O prevedere teritorială de natură 
negativă a fost contrară principiului naţional din raţiuni de 
securitate. Austriei de limbă germană, baza Monarhiei 
Habsburgice, i s-a interzis să se unească cu Germania fără 
permisiunea Ligii Naţiunilor. Aceasta a fost o nemulţumire 
pentru cei mai mulţi dintre austrieci, inclusiv pentru 
caporalul german Hitler, care, în acel moment, era încă 
cetăţean austriac. N-a fost însă o nemulţumire pentru cei 
mai mulţi dintre germanii Reich-ului. Ei crescuseră în 
Germania lui Bismarck şi considerau Austria ca un stat 
străin. Nu doreau să alăture problemele acesteia propriilor 
lor probleme. Acest fapt era cel puţin la fel de adevărat şi în 
cazul vorbitorilor de limbă germană de pretutindeni din 
Cehoslovacia, Ungaria şi România. Ei puteau fi nemulţumiţi 
devenind cetăţeni ai unor state naţionale străine. Germanii 
din Reich ştiau puţin despre ei şi le păsa şi mai puţin. 

O altă prevedere teritorială a fost, la originea sa, de 


natură strict strategică. E vorba de ocuparea zonei renane 
de către forţele Aliate. Britanicii şi americanii au propus-o 
ca măsură temporară de securitate şi au precizat că va 
dura doar cincisprezece ani. Francezii doreau 
permanentizarea ei şi, pentru că n-au reuşit să obțină acest 
lucru prin tratatul de pace, au sperat să realizeze acelaşi 
rezultat legând evacuarea de plata satisfăcătoare a 
reparațiilor de către germani. Reparaţiile au constituit 
problema dominantă a următorilor câțiva ani, cea mai 
dificilă din cele două probleme existente, care au devenit 
apoi trei. Aparent, reparațiile au decurs din cererea 
justificată ca germanii să plătească pentru distrugerile pe 
care le-au cauzat. Oricum, francezii au întârziat orice 
înțelegere, în speranța de a rămâne pe Rin. Datoriile de 
război dintre Aliați au adăugat un nou motiv de confuzie. 
Când li s-a cerut britanicilor să returneze creditele luate de 
la americani, ei au declarat în 1922 că vor cere de la Aliații 
lor doar atât cât era necesar pentru a rezolva datoria față 
de americani. Aliaţii, la rândul lor, şi-au propus să plătească 
britanicilor cu ceea ce primeau de la Germania ca reparaţii. 
Decizia finală a fost astfel pasată, imperceptibil, 
germanilor. Aceştia semnaseră tratatul, îşi asumaseră o 
obligaţie şi singuri puteau s-o înlăture. Ei puteau fi de acord 
să plătească reparaţiile şi în acest mod se realiza o lume 
paşnică, zona renană urma să fie evacuată, iar chestiunea 
debitelor de război să-şi piardă caracterul acut. In mod 
alternativ, ei puteau refuza să plătească sau să-şi 
demonstreze incapacitatea de a o face. Atunci Aliaţii s-ar fi 
aflat în faţa următoarei întrebări: ce garanţie de securitate 
mai posedă, în afara semnăturii guvernului german? 
Aceeaşi întrebare era ridicată şi de chestiunea dezarmării 
germane. Aceasta fusese stabilită ca o măsură de 
securitate şi nimic altceva, în ciuda remarcii că a fost 
instituită pentru a face posibilă dezarmarea celorlalţi. 
Dezarmarea germană se putea realiza numai dacă aceştia 
nu-i puneau bețe în roate. Dar dacă ar fi vrut să-i pună 
piedici? încă o dată, Aliaţii erau puşi în faţa problemei 
folosirii forţei. Germanii aveau avantajul imens că puteau 


submina sistemul de securitate conceput împotriva lor doar 
nefăcând nimic: neplătind reparaţiile şi nedezarmând. Ei se 
puteau comporta aşa cum se comportă în mod normal o 
tară independentă. Aliaţii trebuiau să facă un efort 
conştient, să folosească expediente „artificiale” pentru ca 
sistemul de securitate să fie menţinut. Era împotriva 
bunului-simţ. Se luptase în război pentru clarificarea unor 
lucruri. La ce bun toate astea, dacă acum trebuiau să fie 
alianţe noi, armament mai mult şi dificultăţi internaţionale 
mai complexe decât înainte de război? Intrebarea n-avea 
un răspuns facil, iar lipsa răspunsului a deschis calea 
pentru cel de-al doilea război mondial. 

Păcii de la Versailles îi lipsea deja început validitatea 
morală. Ea trebuia impusă pentru că nu putea, aşa cum ar 
fi trebuit, să se impună singură. Acest fapt era evident în 
privinţa germanilor. Niciun german n-a considerat tratatul 
ca o înţelegere corectă între egali, „fără învingători şi 
învinşi”. Toţi germanii se gândeau la eludarea măcar a unei 
părţi din tratatul de pace, imediat ce ar fi fost convenabil 
acest lucru. Ei aveau păreri diferite doar în privinţa 
momentului unii doreau să repudieze tratatul imediat, alţii 
(probabil majoritatea) voiau să lase această acţiune pentru 
o generaţie viitoare, însă semnătura germană nu avea în 
sine nicio greutate şi nicio obligaţie. Exista puţin respect 
pentru tratat, chiar şi în alte ţări. Oamenii din 1919 aspirau 
constant să lucreze mai bine decât realizatorii păcii de la 
Viena, cu un secol înainte, iar cea mai gravă acuzaţie 
împotriva Congresului de la Viena era încercarea sa de a 
fixa viitorul într-un „sistem”. Marile victorii liberale ale 
secolului al XIX-lea fuseseră obţinute împotriva acestui 
„sistem de tratate”; cum puteau, acum, oameni cu gândire 
liberală să apere un nou sistem de tratate, o nouă 
rigiditate? Unii liberali au susţinut acum un „sistem”, dar 
unul foarte diferit de securitatea din tratatul de pace. 
Pentru că anterior sprijiniseră independenţa naţională 
pentru toţi, ei au ajuns, prin compensație, la credinţa într-o 
ordine mondială prioritară la orice altceva, ordinea Ligii 
Naţiunilor. Nu era loc, în această ordine, pentru 


discriminarea între foştii inamici şi foştii Aliați toţi urmau să 
se alăture în sistemul conceput pentru asigurarea şi 
impunerea păcii, însuşi preşedintele Wilson, care a 
contribuit la fel de mult ca oricare altul la schiţarea 
tratatului de pace, a fost de acord cu clauzele direcționate 
împotriva Germaniei doar din convingerea că Liga 
Naţiunilor urma să le înlăture sau să le facă inutile de 
îndată ce îşi începea activitatea. 

Impunerea tratatului de pace comporta dificultăţi 
practice în afara acestor obiecţii morale. Aliaţii puteau 
ameninţa, dar fiecare ameninţare era mai puţin eficientă şi 
avea mai puţină greutate decât precedenta. Fusese mai 
uşor să ameninţi cu prelungirea războiului în noiembrie 
1918, decât cu reluarea lui în iunie 1919, mai uşor atunci 
decât în 1923, iar în cele din urmă practic imposibil să 
ameninţi cu războiul în vreun fel. Oamenii deveniseră din ce 
în ce mai reticenţi în a-şi părăsi căminele pentru a lupta 
într-un război despre care li se spusese deja că l-au 
câştigat; contribuabilii erau din ce în ce mai reticenţi în a 
plăti pentru un nou război, când ei deja oftau din pricina 
costului confruntării precedente. În plus, fiecare ameninţare 
aducea cu sine întrebarea: dacă nu meritase să se continue 
războiul pentru asigurarea „capitulării necondiționate”, ce 
rațiune putea avea acum reluarea lui, pentru un obiectiv 
mai modest? Puteau fi luate „măsuri pozitive”: ocuparea 
Ruhr-ului sau a altor regiuni industriale ale Germaniei. Dar 
ce s-ar fi realizat cu asta? Doar o nouă semnătură din 
partea guvernului german, care putea fi onorată sau nu, la 
fel ca mai înainte. Mai devreme sau mai târziu, forţele de 
ocupaţie trebuiau să plece. Atunci s-ar fi revenit la vechea 
situaţie: decizia ar fi stat în mâinile germanilor. 

Existau şi alte măsuri coercitive în afară de reînceperea 
războiului sau ocuparea teritoriului german. Aceste măsuri 
erau economice o anume formă de blocadă, despre care se 
credea că ar fi contribuit în mod decisiv la înfrângerea 
Germaniei. Blocada a ajutat la impulsionarea guvernului 
german pentru a semna tratatul de pace în iunie 1919. Insă 
odată înlăturată, ea nu mai putea fi pusă în funcţiune cu 


rigoarea din timpul războiului, fie şi numai din teama de a fi 
prea eficientă. Pentru că, dacă Germania urma să fie 
aruncată într-un haos economic şi guvernul ei doborât, 
atunci cine va îndeplini termenii tratatului? Negocierile 
dintre Germania şi Aliați au devenit o competiţie de şantaje 
reciproce, episoade senzaţionale dintr-un film cu gangsteri. 
Aliaţii, sau unii dintre ei, au ameninţat Germania cu 
sufocarea; germanii au ameninţat că mor. Niciuna dintre 
părţi n-a îndrăznit să-şi ducă ameninţarea până la capăt. 
Treptat, amenințările s-au mai potolit, iar locul lor a fost 
luat de încercări de apropiere. Aliaţii s-au oferit să repună 
Germania la locul ei cuvenit în lume, dacă cererile lor erau 
îndeplinite; germanii au răspuns că nu va fi pace în lume 
până când aceste cereri nu erau reduse. Exista o credinţă 
aproape universală cu excepţia cercurilor bolşevice că 
unicul viitor sigur al umanităţii era reîntoarcerea la sistemul 
economic liberal al pieţii mondiale libere, care fusese 
abandonat temporar, s-a presupus în timpul războiului. 
Aliaţii aveau o armă viabilă de tocmeală: oferta de a 
readmite Germania în această piaţă mondială. Dar şi 
germanii aveau una: fără ei nu se putea restaura o lume 
stabilă. Aliaţii au fost astfel conduşi, de propria lor politică, 
la tratarea Germaniei de pe poziţii de egalitate, întorcându- 
se astfel la vechea problemă insolubilă. Dacă Germania era 
pusă pe picior de egalitate cu ceilalţi, ea urma să fie cea 
mai importantă Putere din Europa; dacă erau luate măsuri 
speciale împotriva ei, nu ar fi primit un tratament egal. 
Ceea ce doreau cu adevărat Aliaţii era un sistem de 
tratate direcționat împotriva Germaniei pe care germanii 
să-l accepte voluntar. Este ciudat că cineva, vreodată, a 
crezut că este posibil aşa ceva; dar acesta a fost un 
moment al istoriei când abstracţiile şi-au făcut loc în 
relaţiile internaționale. Vechile monarhii  valorizaseră 
tratatele în măsura în care confereau drepturi; ele nu şi-au 
bătut prea mult capul cu tratatele care implicau obligaţii. 
Noua atitudine corespundea cu „sanctitatea contractului”, 
care este elementul fundamental al civilizaţiei burgheze. 
Regii şi aristocrații nu-şi plătesc datoriile şi rareori îşi ţin 


cuvântul. Sistemul capitalist s-ar nărui dacă oamenii care-l 
alcătuiesc n-ar onora, fără discuţie, înțelegerile convenite; 
lumea se aştepta ca germanii să urmeze acum aceeaşi 
etică. Existau şi raţiuni mai practice pentru această 
încredere în tratate, cel mai practic motiv fiind acela că nu 
exista nimic altceva care se putea constitui într-o 
alternativă. Aici descoperim marele contrast între perioada 
de după primul război mondial şi epocile anterioare de o 
natură similară. Problema unei Mari Puteri europene care 
devine semnificativ mai redutabilă decât celelalte nu era în 
niciun caz una nouă. Dimpotrivă, ea a apărut în repetate 
rânduri de-a lungul ultimelor patru veacuri. Oamenii nu s-au 
bazat pe prevederile tratatelor sau pe promisiunile celor 
puternici de a nu-şi folosi forţa. Puterile mai slabe, inevitabil 
mai paşnice, s-au apropiat unele de altele aproape 
inconştient. Ele au format alianţe sau asociaţii care au 
învins sau au blocat agresorul. Aşa fusese împotriva Spaniei 
în secolul al XVI-lea, împotriva Bourbonilor din Franţa în 
secolul al XVII-lea şi împotriva lui Napoleon în secolul al XIX- 
lea. Tot aşa fusese, din acelaşi motiv, şi în primul război 
mondial. 

Acest vechi şi încercat sistem n-a mai funcţionat după 
1919. Marea coaliţie s-a dizolvat. A existat o motivaţie, iar 
ea ţinea de un principiu nobil. Deşi învingătorii acţionaseră 
potrivit doctrinei echilibrului de putere, le era ruşine de 
aceasta. Mulţi au crezut că echilibrul de putere determinase 
războiul şi că a-l aplica în continuare însemna a cauza un 
altul. La un nivel mai practic, echilibrul de putere nu părea 
necesar. Aliaţii avuseseră o spaimă enormă, dar obţinuseră, 
de asemenea, o mare victorie. S-au autoconvins cu uşurinţă 
că aceasta urma să fie definitivă. Cei care câştigă un război 
au mari dificultăţi în a concepe că îl pot pierde pe 
următorul. Fiecare dintre Puterile învingătoare s-a simţit 
liberă să-şi urmeze propria politică, să-şi urmărească 
propriile înclinații, şi nu s-a întâmplat ca acestea să 
coincidă. Nu a existat o respingere deliberată a 
parteneriatului din timpul războiului. Evenimentele i-au 
împins pe Aliați în direcţii diferite şi niciunul dintre ei n-a 


depus un efort prea mare pentru evitarea acestui proces. 
Frontul unit al Aliaților n-a supravieţuit prea mult 
Conferinţei de pace, nici măcar n-a continuat fără probleme 
de-a lungul Conferinţei înseşi. Francezii au cerut securitate; 
americanii şi, într-o anumită măsură, britanicii erau înclinați 
să considere că ei îşi încheiaseră misiunea. Învingătorii au 
reuşit să convină asupra unui tratat de pace, dar 
preşedintele Wilson n-a izbutit să-i asigure confirmarea în 
Senatul american. Deşi aceasta a fost o lovitură dată noii 
ordini, ea n-a fost una atât de decisivă pe cât s-a susţinut 
mai târziu. Relaţiile Americii cu Europa erau determinate 
mai mult de geografie decât de politică. Oricare ar fi fost 
aranjamentele stabilite prin tratate, Statele Unite erau 
despărțite de Europa de imensul Ocean Atlantic. Trupele 
americane ar fi fost retrase din Europa chiar dacă Senatul 
ar fi acceptat tratatul de la Versailles. (Chiar şi aşa cum s- 
au desfăşurat lucrurile, câţiva soldaţi au rămas pe Rin.) 
Fără îndoială că prestigiul Ligii Naţiunilor ar fi crescut dacă 
statul american ar fi fost membru al respectivei organizaţii, 
dar politica britanică la Geneva sugerează că o nouă Putere 
anglo-saxonă în cadrul Ligii n-ar fi transformat-o pe aceasta 
în mod necesar într-un instrument eficient de securitate, 
aşa cum îl doreau francezii. Foarte mult a contat eşecul 
american, în 1919 şi mai târziu, de a pune în practică 
tratatul de garanţii prin care Wilson şi Lloyd George l-au 
convins pe Clemenceau“! să renunţe la ocuparea zonei 
renane. În acelaşi timp, acest tratat inutil oferea doar o 
securitate pe hârtie. Niciun fel de trupe americane nu 
urmau să rămână în Franţa, nici măcar trupe britanice; şi, 
având în vedere că ambele forţe, americană şi britanică, 
urmau să fie reduse la nivelul necesar pe timp de pace, n- 
ar fi existat niciun fel de trupe de trimis în caz de pericol. 
Briand“? a subliniat asta în 1922, când Lloyd George a 


11 Georges Clemenceau (1841-1929), om politic francez, lider al 
Partidului Radical, prim-ministru (1906-1909, 1917-1920) (nitr.). 

+2 Aristide Briand (1862-1932), om politic şi diplomat francez, prim- 
ministru (1909-1911, 1913, 1915-1917, 1921-1922, 1925-1926, 1929) 
şi ministru de externe în repetate rânduri (n.tr.). 


înaintat din nou propunerea, deşi fără participarea 
americană. Germanii, a spus el, vor avea destul timp să 
ajungă la Paris şi Bordeaux înainte ca trupele britanice să 
ajungă pentru a le putea opri, ceea ce s-a şi întâmplat, în 
ciuda alianţei cu britanicii, în 1940. Garanţia anglo- 
americană, chiar dacă s-ar fi materializat, nu era decât o 
promisiune de a elibera Franţa în cazul cuceririi sale de 
către germani o promisiune îndeplinită în 1944, chiar fără 
un tratat. Statele Unite erau îndepărtate, prin poziţia 
geografică şi perspectiva politică, de la apartenenţa la un 
sistem european de securitate; în cel mai bun caz, se putea 
spera din partea lor că vor interveni ulterior, dacă sistemul 
de securitate eşua. 

Retragerea americană nu era totală. Deşi Statele Unite n- 
au confirmat tratatul de la Versailles, americanii doreau o 
Europă paşnică şi o ordine economică stabilă. Diplomaţia 
americană a fost în permanenţă activă în chestiuni 
europene. Cele două scheme pentru plata reparațiilor 
germane, planul Dawes şi planul Young, au fost concepute 
sub supervizare americană, fiecare dintre ele purtând 
numele unui bancher american. Creditele americane au 
refăcut economia germană, indiferent dacă a fost bine sau 
rău, tot aşa cum insistența americană în privinţa plăţii 
datoriilor interaliate din timpul războiului a complicat 
problema reparațiilor. Reprezentanţi americani au 
participat la discuţiile îndelungate asupra chestiunii 
dezarmării. Americanii au constituit, într-adevăr, „opinia 
mondială” de dragul căreia aceste discuţii, economice şi 
politice, au fost în mare măsură purtate, iar istoricii 
americani au făcut campania împotriva „vinovăţiei de 
război” a Germaniei chiar mai eficientă decât dacă ar fi fost 
lăsată doar în seama nemților. Statele Unite nu se puteau 
disocia de Europa doar respingând tratatul de la Versailles. 
Participarea americană la război determinase în mare parte 
înfrângerea Germaniei; în acelaşi timp, politica americană 
de după război a determinat în mare măsură refacerea ei. 
Americanii au fost prost ghidaţi de propria lor forţă. Ei au 
plecat de la presupunerea (corectă) că Germania, după 


înfrângere, nu mai era o ameninţare pentru ei, dar au tras 
concluzia greşită că ea nu va fi un pericol nici pentru ţările 
din Europa. 

Politica americană ar fi contat mai puţin dacă Marile 
Puteri europene ar fi fost unite. Franţa, Italia şi Marea 
Britanie reprezentau o coaliţie formidabilă, în ciuda 
remarcilor depreciative făcute mai târziu la adresa lor. Ele 
rezistaseră singure împotriva Germaniei, deşi nu reuşiseră 
s-o înfrângă. ltalia era cea mai slabă din cele trei, şi în 
privinţa resurselor economice, şi a coerenţei politice. De 
asemenea, ea era înstrăinată de aliaţii ei datorită 
resentimentului determinat de faptul că nu-şi primise 
partea cuvenită din prada de război. „Felia” din Imperiul 
Otoman la care aspira nu i-a mai fost oferită; în schimb, 
după multe plângeri, i s-a închis gura cu nişte teritorii 
coloniale fără valoare. Pe de altă parte, ea se bucura de o 
securitate iluzorie, de o detaşare de Europa care aproape a 
transformat-o într-o insulă. Inamicul ei fusese Austro- 
Ungaria, nu Germania, iar când Monarhia Habsburgică s-a 
dezmembrat, Italia s-a trezit cu o mulţime de mici vecini. 
„Problema germană” îi părea îndepărtată. Oamenii de stat 
italieni chiar au privit cu satisfacţie complicațiile pe care 
această problemă le-a cauzat în Franţa. Uneori au exploatat 
aceste complicaţii, alteori au pozat ca arbitri imparţiali între 
Franţa şi Germania. În orice caz, Italia avea prea puţin de 
contribuit la un sistem de securitate, şi nici acea mică 
contribuţie nu şi-a oferit-o. 

Chiar şi absenţa Italiei ar fi contat mai puţin dacă Marea 
Britanie şi Franţa ar fi stat alături. Aceasta a fost chestiunea 
decisivă care a contribuit la surparea coaliţiei din timpul 
războiului. Cele două ţări au rămas strâns asociate. 
Discuţiile ocazionale din Marea Britanie despre faptul că 
Franţa dorea o dominație napoleoniană a Europei, sau chiar 
că ar fi realizat-o, n-au fost altceva decât o aberaţie 
temporară. În general vorbind, cele două ţări au continuat 
să acţioneze împreună ca „democraţiile occidentale”, 
garanţi ai Europei şi învingători comuni în Marele Război. 
Asocierea a fost, dacă se poate spune aşa, prea strânsă, 


pentru că au reuşit să-şi încurce reciproc politicile. Britanicii 
denunţaseră destul de violent acţiunile germane cât timp 
războiul era în desfăşurare, subliniind cu insistenţă că era o 
luptă pentru existenţă. Li se părea acum că lupta fusese 
câştigată. Flota germană dispăruse, ameninţarea colonială 
germană se încheiase şi, în chestiuni economice, britanicii 
erau mai interesaţi să contribuie la refacerea Germaniei 
decât la menținerea ei într-o stare de colaps. 
Conducătorilor armatei li s-a comunicat de timpuriu că nu 
trebuie să se gândească la un război important pentru 
următorii zece ani, iar această indicație a fost reînnoită 
anual până în 1932. S-a vorbit mult mai târziu despre 
„exemplul britanic de dezarmare”. Dacă prin aceasta se 
înţelege dezarmarea până dincolo de limita securităţii 
naţionale, aşa cum era ea concepută la momentul 
respectiv, atunci se poate spune că nu a existat aşa ceva. A 
existat o dezarmare britanică din spirit de economie, a 
existat o dezarmare din neglijenţă şi judecată greşită, dar 
n-a existat niciun fel de dezarmare din principiu. 
Dimpotrivă, britanicii au considerat că erau mai în siguranţă 
ca oricând. Ei şi-au demobilizat armata de masă după 
Marele Război cu credinţa că nu vor mai fi vreodată obligaţi 
să lupte în altul, iar când mai târziu vor eşua în realizarea 
unor forţe blindate, aceasta s-a datorat sfatului celor mai 
respectate autorităţi militare, care au susţinut că tancurile 
erau mai puţin utile decât caii. Dominația navală britanică 
în apele europene era mai mare decât fusese vreodată, 
oricum, mult mai mare decât înainte de 1914. Toate 
celelalte flote dispăruseră, cu excepţia celei franceze, şi era 
de neconceput că Marea Britanie şi Franţa se vor înfrunta 
vreodată, în ciuda unor ocazionale discuţii mai aprinse. 
Dacă „securitatea” însemna pur şi simplu siguranţa 
propriului teritoriu, atunci Insulele Britanice păreau mai 
sigure decât în oricare alt moment al istoriei lor. Britanicii 
şi-au îndreptat sentimentele spre izolare, aşa cum făcuseră 
adesea după un mare război. Şi-au exprimat îndoiala în 
legătură cu faptul că războiul îşi meritase preţul, şi-au 
manifestat resentimentul faţă de foştii aliaţi şi s-au arătat 


prietenoşi faţă de foştii inamici. Oamenii de stat britanici nu 
au mers atât de departe. Ei încă doreau să coopereze cu 
Franţa şi au recunoscut că o Europă paşnică şi stabilă era, 
în sine, un interes britanic. Dar asta nu i-a făcut să subscrie 
la orice pretenţie franceză împotriva Germaniei, având 
tendinţa să considere discuţia despre pericolul german 
drept romantism istoric, ceea ce şi era, în viitorul foarte 
apropiat. Obsesia franceză în privinţa securităţii nu părea 
exagerată, ci greşită, astfel încât chiar şi acei lideri britanici 
care au încercat să se alăture verbal acestei obsesii n-au 
presupus că va trebui vreodată să-şi pună în practică 
vorbele. Mai mult decât atât, promisiunile britanice de a 
sprijini Franţa nu erau oferite drept ceva suplimentar altor 
măsuri de securitate, ci erau concepute ca o alternativă, cu 
intenţia ca francezii să aleagă cealaltă variantă. Englezii au 
reflectat temeinic asupra erorilor politicii lor din perioada 
antebelică. Unii, bineînţeles, au considerat că Marea 
Britanie n-ar fi trebuit cu niciun chip să fie implicată în 
problemele continentale. Dar mulţi dintre cei care au 
considerat că participarea britanică la război era o 
necesitate în 1914 au susţinut şi ideea că lupta ar fi putut 
să fie evitată dacă Marea Britanie ar fi avut o alianţă 
defensivă formală cu Franţa. Acest act i-ar fi atenţionat pe 
germani că Marea Britanie va lupta şi, de asemenea, i-ar fi 
atenţionat pe francezi, şi cu atât mai mult pe ruşi, că ea nu 
va lupta datorită reminiscenţelor „chestiunii orientale”. 
Acum, după război, alianţa cu Franţa era expresia unei 
forme modificate de izolare. Marea Britanie, asumându-şi 
responsabilitatea de a apăra frontierele Franţei, arăta în 
acelaşi timp că nu mai avea niciun alt angajament. 

Din acest motiv, politica britanică - chiar şi în forma sa 
cea mai cooperantă - n-a acţionat împotriva refacerii 
germane, oferind doar un anume tip de securitate 
împotriva consecinţelor refacerii. Preţul ajutorului britanic 
era acela ca Franţa să renunţe la toate interesele ei de la 
răsărit de Rin, la toate atributele ei de Mare Putere 
europeană. Aceleaşi cerinţe veniseră din partea Londrei şi 
înainte de 1914, dar atunci Franţa mai avea şi altă opţiune 


la dispoziţie. Asocierea cu Marea Britanie i-ar fi oferit un 
anumit ajutor limitat, dacă Franţa ar fi fost de fapt 
invadată, dar, în ultimă instanţă, i-a oferit un sprijin mult 
peste aşteptări, după ce s-a produs invazia. Insă această 
asociere era secundară în politica franceză, ea fiind legată 
de izbucnirea războiului. Dar ceea ce i-a oferit Franţei 
independenţa ca Mare Putere era alianţa cu Rusia, care, 
automat, înjumătăţea forţa germană. Chiar în 1914, liderii 
militari francezi acordau (în mod corect) o mai mare 
importanţă forţelor ruseşti care acționau în Prusia orientală 
decât minusculei Forțe Expediţionare Britanice de pe 
flancul stâng francez. Alianţa cu Rusia a continuat să ofere 
Franţei independenţa şi o măreție iluzorie până în 1917. 
Atunci Rusia a fost înfrântă şi a ieşit din război. Politica 
europeană a Franţei s-a prăbuşit. Războiul a fost câştigat 
doar în Vest - Răsăritul fiind eliberat ca o consecinţă a 
acestui fapt, şi nu în asociere cu el - iar Franţa s-a găsit ea 
însăşi în postura de rudă săracă a  democraţiilor 
occidentale. 

Unii lideri francezi s-au bucurat de această evoluţie a 
evenimentelor. In special Clemenceau nu agrease niciodată 
alianţa cu Rusia, ca străină democraţiei franceze şi ca 
modalitate de implicare a Franţei în certuri balcanice 
îndepărtate. El încercase să prevină realizarea alianţei, s-a 
bucurat când ea a dispărut, iar ostilitatea sa violentă faţă 
de bolşevism a derivat nu doar din resentimentul faţă de 
„defecţiunea” rusească, ci a fost şi o asigurare că alianţa 
nu va fi reînnoită. Clemenceau cunoştea Anglia şi Statele 
Unite mai bine decât cei mai mulţi dintre francezi şi credea 
cu pasiune că viitorul Franţei şi al umanităţii se baza pe 
Puterile occidentale. El a vorbit în Cameră la 29 decembrie 
1918: „Pentru această alianţă voi face orice sacrificiu”. Și 
aşa a şi făcut. Faptul că tratatul de la Versailles a fost 
realizat până la urmă a fost posibil pentru că, dintre toţi 
oamenii de stat francezi, Clemenceau era cel mai favorabil 
Marii Britanii şi Statelor Unite. Ceilalţi lideri francezi erau 
mai puţin convinşi. Doar câţiva demagogi de extremă 
dreaptă îşi mențineau vechea ură faţă de Anglia şi nimeni, 


în fond, nu displăcea America. Însă mulţi n-aveau încredere 
în consecvenţa celor două Puteri anglo-saxone; unii, induşi 
în eroare de victorie, visau la revenirea Franţei pe poziţia 
de predominanţă europeană de care se bucurase sub 
Ludovic al XIV-lea sau chiar înainte de perioada lui 
Bismarck, iar cei mai modeşti au recunoscut că aliaţii 
răsăriteni vor contrabalansa superioritatea demografică 
germană şi vor contribui la refacerea fostei poziţii de Mare 
Putere a Franţei. 

Acest aliat oriental nu putea fi Rusia. Cel mai vizibil motiv 
era bolşevismul. Puterile occidentale se implicaseră în 
războaie de intervenţie împotriva conducerii bolşevice chiar 
dacă războiul cu Germania încă nu se încheiase, apoi au 
încurajat „cordonul sanitar” format din statele de la 
frontiera apuseană a Rusiei, iar în cele din urmă s-au 
resemnat la o politică de nerecunoaştere, susţinută moral 
chiar şi atunci când s-a permis cu mare greutate un anume 
comerţ cu Rusia. Liderii sovietici, pe de altă parte, au rupt 
ostentativ relaţiile cu lumea coruptă a capitalismului când 
au pus mâna pe putere în noiembrie 1917 şi au început să 
se agite pe tema revoluţiei internaţionale. Internaționala a 
lll-a a continuat să fie, în ochii lor, mai importantă decât 
Ministerul sovietic de Externe, chiar şi atunci când această 
revoluţie nu s-a concretizat. Teoretic, relaţiile dintre Rusia 
sovietică şi Puterile europene au rămas cele ale unui război 
temporar oprit. Unii istorici chiar consideră că acest război 
secret ar reprezenta cheia perioadei interbelice. Istoricii 
sovietici pretind că Marea Britanie şi Franţa doreau să 
convingă Germania să participe la o cruciadă europeană, 
un nou război de intervenţie împotriva Rusiei sovietice, iar 
unii istorici occidentali susţin că liderii sovietici au stârnit 
constant probleme în relaţiile internaţionale, în speranţa 
declanşării revoluţiei. Este ceea ce fiecare parte ar fi trebuit 
să facă dacă şi-ar fi luat principiile şi credinţele în serios. 
Dar nimeni n-a făcut aşa. Bolşevicii şi-au declarat implicit 
opinia despre securitate şi indiferența faţă de restul lumii 
când au proclamat teoria „socialismului într-o singură ţară”. 
Oamenii de stat occidentali n-au mai luat niciodată destul 


de în serios pericolul bolşevic, pentru a plănui noi războaie 
de intervenţie împotriva lui. Comunismul a continuat să 
amenințe Europa ca o fantomă - un nume pe care oamenii 
l-au dat propriilor temeri şi gafe. Insă cruciada împotriva 
comunismului a fost chiar mai imaginară decât fantoma 
comunismului. 

Existau alte motive, mai prozaice, pentru faptul că nu s-a 
mai făcut nicio încercare de a atrage Rusia în chestiunile 
europene. Înfrângerea în război i-a distrus. reputaţia de 
Mare Putere, iar revoluţia care i-a urmat, s-a presupus şi nu 
complet greşit -, a condamnat-o la slăbiciune timp de o 
generaţie. În fond, Germania fusese doborâtă de o revoluţie 
politică cu caracter moderat; mult mai devastatoare trebuie 
să fi fost, în Rusia, rezultatele unei răsturnări sociale 
fundamentale. În acelaşi timp, mulţi lideri occidentali erau 
într-un fel bucuroşi de dispariţia Rusiei. Deşi fusese o 
contragreutate utilă împotriva Germaniei, ea fusese şi un 
aliat dificil şi greu de mulţumit. De-a lungul celor douăzeci 
de ani de alianţă franco-rusească, francezii rezistaseră la 
cererile ruseşti în privinţa Constantinopolului. Ei cedaseră, 
cu multă părere de rău, în 1915 şi erau încântați să-şi poată 
anula promisiunea făcută în timpul războiului. Britanicilor le 
păsa mai puţin de Constantinopol, dar avuseseră şi ei 
probleme cu Rusia în Orientul Apropiat şi Mijlociu. 
Propaganda comunistă postbelică din India, spre exemplu, 
nu era cu nimic mai amenințătoare decât vechea activitate 
rusească din Persia. Chiar în afara unor asemenea 
probleme specifice, relaţiile internaţionale se desfăşoară 
întotdeauna cu mai mare uşurinţă fără participarea 
rusească, aşa cum toată lumea ştie în zilele noastre. 
Motivul cel mai practic pentru excluderea Rusiei a fost, 
oricum, o simplă chestiune de geografie. „Cordonul sanitar” 
şi-a îndeplinit misiunea. El fusese prevăzut de către 
Balfour“, aparent numai de el. În şedinţa Cabinetului 
Imperial de Război din 21 martie 1917, el a declarat: „Dacă 


+3 Arthur James Balfour (1848-1930), diplomat şi om politic 
conservator britanic, prim-ministru (1902-1905) şi ministru de externe 
(1916-1919) al Marii Britanii (n.tr.). 


faceţi o Polonie complet independentă... rupeţi cu totul 
Rusia de Occident. Rusia încetează să mai fie un factor în 
politica apuseană, sau aproape încetează”. lar afirmaţia s-a 
dovedit adevărată. Rusia nu a putut juca un rol în 
problemele europene, chiar dacă ar fi vrut. Dar de ce să fi 
vrut? „Cordonul sanitar” a funcţionat şi în sens invers, deşi 
acest lucru a fost mai puţin perceput timp de câţiva ani. El 
a exclus Rusia din Europa, dar a exclus şi Europa din Rusia. 
Intr-un mod pervers, bariera concepută împotriva Rusiei a 
devenit protecţia ei. 

Noile state naţionale care au alcătuit „cordonul sanitar” 
aveau, în ochii francezilor, şi o altă funcţie, mai importantă. 
Ele erau nişte substitute providenţiale pentru aliatul rus 
dispărut: mai puţin schimbătoare şi independente, mai de 
încredere şi respectabile. Clemenceau a spus Consiliului 
celor Patru: „Cea mai fermă garanţie împotriva agresiunii 
germane este că în spatele Germaniei, într-o poziţie 
strategică excelentă, se află Cehoslovacia şi Polonia”. Dacă 
însuşi Clemenceau credea asta, nu este surprinzător că alţi 
francezi au făcut din alianţa cu statele succesoare tema 
dominantă a politicii externe franceze. Puţini dintre ei au 
înţeles caracterul ei paradoxal. Noile state erau sateliți şi 
clienţi, inspirate de entuziasm naţional, dar cu o 
independenţă obţinută prin victoria Aliaților şi ajutate apoi 
de banii şi consultanţii militari francezi. Tratatele de alianţă 
pe care Franţa le-a semnat cu aceste state aveau sens ca 
tratate de protecţie, precum cele pe care Marea Britanie le- 
a realizat cu noile state din Orientul Mijlociu. Francezii au 
văzut lucrurile invers. Ei au considerat alianțele lor 
răsăritene ca avantaje, nu ca obligaţii, ca aducătoare de 
protecţie pentru Franţa, nu de angajamente. Ei au 
recunoscut că noile state aveau nevoie de bani francezi. 
Tot aşa avusese nevoie şi Rusia, iar suma fusese mult mai 
mare. Această nevoie urma a fi temporară. În oricare altă 
privinţă, noile state reprezentau o îmbunătățire 
semnificativă a situaţiei. Spre deosebire de Rusia, ele nu 
vor fi distrase de ambiţii irelevante în Persia sau în 
Extremul Orient. Spre deosebire de Rusia, ele nu puteau fi 


vreodată în relaţii strânse cu Germania. Democratice şi 
naţionale după model francez, ele trebuiau să fie mai 
stabile pe timp de pace şi mai utile pe timp de război. In 
plus, nu-şi puteau permite să-şi pună sub semnul întrebării 
rolul lor istoric: a distrage şi divide forţele germane, spre 
avantajul Franţei. 

A fost o exagerare surprinzătoare a puterii cehoslovace şi 
poloneze. Francezii au fost induşi în eroare de experienţa 
războiului recent încheiat. În ciuda faptului că şi-au utilizat 
până la urmă tancurile, ei au continuat să considere 
infanteria - după spusele lui Petain - „regina câmpului de 
luptă”, iar numărul de puşti ca factor decisiv. Franţa, cu o 
populaţie de 40 de milioane, era evident inferioară 
Germaniei, cu 65 de milioane. Dar dacă se adăugau cele 30 
de milioane din Polonia, Franţa devenea egala Germaniei, 
sau, cu cele 12 milioane de cehoslovaci, chiar superioară. 
Mai mult decât atât, oamenii se uită spre trecut atunci când 
scrutează viitorul, iar francezii au considerat imposibil de 
imaginat un război viitor care să nu înceapă culm atac 
german asupra lor. În consecință, s-au întrebat 
întotdeauna: cum ne pot ajuta aliaţii noştri răsăriteni? şi 
niciodată: cum îi putem noi ajuta pe ei? Propriile lor 
pregătiri militare după 1919 au fost din ce în ce mai 
defensive. Armata era echipată pentru o confruntare de 
poziţii, frontiera a fost întărită cu fortificaţii. Diplomaţia şi 
strategia franceze se aflau în evidentă contradicţie. Era o 
contradicţie chiar în interiorul sistemului diplomatic. Alianţa 
anglo-franceză şi alianțele răsăritene nu erau 
complementare, ci se anulau reciproc. Franța putea acționa 
ofensiv, pentru a ajuta Polonia şi Cehoslovacia, doar cu 
sprijin britanic, însă acest sprijin era acordat doar dacă 
acţiona defensiv, pentru a se proteja pe sine, şi nu ţările 
îndepărtate din Europa răsăriteană. Acest blocaj nu a fost 
creat de condiţiile schimbate din anii '30. El a existat 
implicit chiar din primul moment, şi nimeni, fie el francez 
sau britanic, n-a găsit calea de a-l evita. 

Aceste dificultăţi ne sunt foarte clare. Ele erau însă mai 
puţin evidente oamenilor de. atunci. In ciuda dispariţiei 


Rusiei şi a retragerii Statelor Unite, Marea Britanie şi Franţa 
încă alcătuiau Consiliul Suprem, organism care stabilea 
legea pentru toată Europa. Tot aşa, alianțele şi războaiele 
viitoare, în egală măsură, erau minimalizate de către noua 
instituţie înfiinţată de Conferinţa de pace: Liga Naţiunilor. 
Este adevărat că exista o divergență profundă între Anglia 
şi Franţa în privinţa naturii Ligii. Francezii doreau ca Liga să 
evolueze spre un sistem de securitate direcționat împotriva 
Germaniei, iar britanicii o considerau ca un sistem de 
conciliere care urma să includă Germania. Francezii 
credeau că ultimul război fusese cauzat de agresiunea 
germană, iar britanicii au început să considere, din ce în ce 
mai des, că el fusese declanşat dintr-o greşeală. Cele două 
ţări nu au ajuns niciodată la o concluzie comună în această 
privinţă. În schimb, fiecare a pretins că era gata să 
realizeze un compromis, deşi cu rezerva tacită că nu era 
convinsă. Fiecare a aşteptat ca evenimentele să 
dovedească faptul că cealaltă greşea şi fiecare a fost la un 
anumit moment dat complet satisfăcută, deşi fără niciun 
rost. În practică s-a impus varianta britanică. Din acest 
motiv, pactul Ligii Naţiunilor a fost conceput în termeni 
generali. El era direcționat împotriva agresiunii, nu 
împotriva Germaniei; şi era cu adevărat dificil să utilizezi 
Liga împotriva Germaniei, câtă vreme ea nu era membră cu 
drepturi egale. Încă o dată se dovedea că o politică 
negativă este întotdeauna mai puternică decât una 
pozitivă: abţinerea este mai uşoară decât acţiunea. Şi, mai 
presus de orice, perspectiva britanică a derivat inevitabil 
din decizia din noiembrie 1918: decizia de a încheia un 
armistițiu, şi apoi pacea, cu guvernul german. Odată ce se 
hotărâse să nu se distrugă Germania, mai devreme sau mai 
târziu ea trebuia să se reîntoarcă în comunitatea naţiunilor. 
Guvernele britanice şi franceze erau prea adesea distrase 
de dificultăţile interne şi externe pentru a putea avea o 
politică clară şi coerentă. Însă în măsura în care se poate 
vorbi de o logică a evenimentelor din perioada interbelică, 
aceasta este povestea eforturilor de a concilia Germania şi 
a eşecului lor. 


CAPITOLUL 3. 
Primul deceniu interbelic 


Intre cele două războaie mondiale, istoria Europei a 
evoluat în jurul „problemei germane”. Dacă aceasta ar fi 
fost rezolvată, orice altceva ar fi putut fi rezolvat; dacă 
rămânea nerezolvată, Europa nu ar fi cunoscut pacea. 
Toate celelalte probleme şi-au pierdut caracterul acut sau 
păreau nesemnificative în comparaţie cu problema 
germană. Pericolul bolşevic, spre exemplu, niciodată atât 
de mare pe cât s-a crezut, s-a sfârşit brusc atunci când 
Armata Roşie a fost respinsă din faţa Varşoviei în august 
1920; din acel moment, de-a lungul următorilor douăzeci de 
ani, n-a mai existat nici cea mai vagă posibilitate ca 
bolşevismul să triumfe în vreun loc din Europa, dincolo de 
frontierele Rusiei. La fel au stat lucrurile şi cu 
„revizionismul” maghiar, care a făcut mult zgomot în anii 
'20, mai mult chiar decât cel german din punct de vedere 
teritorial. El n-a ridicat decât umbra a cel mult unui război 
local, nicidecum a unuia general. De asemenea, au existat 
tensiuni între Italia şi lugoslavia în privinţa chestiunilor 
Adriaticii, iar peninsularii s-au pretins mai târziu a fi o 
naţiune nesatisfăcută. Însă, în cel mai rău caz, Italia 
reprezenta o bombă în mass-media, nu un pericol real. 
Singura care rămânea era problema germană. Situaţia era 
nouă. Problema puterii germane existase şi înainte de 
1914, deşi nerecunoscută complet; însă atunci existau şi 
alte probleme: pretenţia Rusiei asupra Constantinopolului, 
pretenţia Franţei asupra Alsaciei şi Lorenei, iredentismul 
italian, problema slavilor de sud din cadrul Austro-Ungariei, 
tensiunile nesfârşite din Balcani. Acum nu mai exista nimic 
altceva decât situaţia Germaniei. 


Mai exista o diferenţă de mare importanţă. Înainte de 
1914, relaţiile dintre Marile Puteri europene au fost adesea 
determinate de chestiuni din afara Europei:"Persia, Egipt, 
Maroc, Africa tropicală, Turcia asiatică şi Extremul Orient. 
Anumiți observatori, altminteri de bună condiţie, au crezut 
(în mod greşit) că problemele europene îşi pierduseră 
vitalitatea. H.N. Brailsford, un analist inteligent şi bine 
informat, a scris la începutul lui 1914: „Pericolele care i-au 
forţat pe strămoşii noştri să realizeze coaliţii europene şi să 
lupte în războaie continentale au dispărut, pentru a nu mai 
reveni vreodată... Este sigur (cât de sigur poate fi ceva în 
politică) faptul că frontierele statelor noastre naţionale 
moderne sunt în sfârşit trasate”. Situaţia s-a dovedit a fi 
exact opusă. Europa a fost complet răscolită, iar oamenii de 
stat s-au aflat apoi sub o continuă presiune. Niciuna dintre 
problemele din afara Europei care determinaseră atâtea 
dificultăţi înainte de 1914 n-a mai cauzat vreo criză 
serioasă între Puterile europene în perioada interbelică. 
Nimeni nu putea cu adevărat să presupună, spre exemplu, 
că Marea Britanie şi Franţa ar putea ajunge la război din 
cauza Siriei, aşa cum s-ar fi putut întâmpla mai demult din 
cauza Egiptului. Singura excepţie a fost afacerea abisiniană 
din 1935, dar aceasta era legată de politica europeană din 
cadrul instituţional ai Ligii Naţiunilor; ea n-a fost un conflict 
din pricina Africii. A existat şi o altă excepţie aparentă: 
Extremul Orient. Această problemă a cauzat dificultăţi 
majore în relaţiile internaţionale, însă Marea Britanie a fost 
singura Putere europeană asupra căreia ea a avut un 
impact practic. 

Şi în acest caz. situaţia era inedită. Marea Britanie era 
acum singura Putere mondială din Europa. Şi înainte de 
1914 ea fusese o Putere mondială de prim rang. Insă Rusia, 
Germania şi Franţa contaseră şi ele mult în „epoca 
imperialismului”. Acum Rusia se afla în afara Europei şi în 
alianţă cu revolta antieuropeană a popoarelor coloniale. 
Germania îşi pierduse coloniile şi renunţase, cel puţin 
pentru moment, la ambițiile sale în acest domeniu. Franţa, 


4 H.N. Brailsford, The War of Steel and Gold (1914), p. 35. 


deşi încă o Putere colonială, era obsedată de dificultăţile 
europene şi şi-a lăsat imperiul într-o poziţie defavorabilă în 
disputele cu alţii, inclusiv cu britanicii. Extremul Orient a 
arătat cum se schimbaseră lucrurile, înainte de 1914 şi 
acolo existase o balanţă a puterii, la fel de complicată ca şi 
cea din Europa. Japonia fusese nevoită să se confrunte cu 
Rusia, Germania, Franţa, precum şi cu Marea Britanie, iar 
britanicii puteau uneori să meargă fără probleme alături de 
Japonia, alteori împotriva ei. Statele Unite au avut o politică 
activă în Extremul Orient câţiva ani după război, dar a fost 
într-adevăr de scurtă durată. În momentul crizei 
manciuriene din 1931, Marea Britanie trebuia să facă față 
Japoniei în Orientul îndepărtat realmente singură. E uşor de 
înțeles de ce Anglia s-a simțit distinctă de Puterile Europei 
şi de ce a dorit adesea să se retragă din politica europeană. 

De asemenea, este uşor de înțeles de ce problema 
germană părea exclusiv o afacere europeană. Statele Unite 
şi Japonia nu se simțeau amenințate de o putere care n- 
avea flotă şi, aparent, nici interese coloniale. Marea Britanie 
şi Franța erau perfect conştiente de faptul că trebuiau să 
rezolve singure problema germană. Imediat după 1919, ele 
au presupus că o vor rezolva cu uşurinţă şi rapiditate, în 
orice caz, în sensul aplicării tratatului de pace în litera şi 
spiritul său. Nici nu greşeau prea tare. Frontierele 
Germaniei erau toate clarificate până în 1921, când un 
plebiscit, interpretat cumva artificial, a împărţit Silezia 
Superioară între Germania şi Polonia. Dezarmarea germană 
se desfăşură mai lent decât se stabilise în tratat, erau unele 
încercări de eludare, dar se desfăşură. Armata germană a 
încetat să existe ca forţă de luptă majoră şi nimeni nu 
trebuia să-şi facă griji în privinţa unui război real cu 
Germania pentru mulţi ani înainte. Abia mai târziu s-a 
exagerat mult în privinţa încercărilor germane de eludare a 
termenilor tratatului, într-un moment în care oamenii 
discutau despre clauzele de dezarmare din tratat ca despre 
ceva care sau n-a fost respectat vreodată, sau n-avea nicio 
valoare practică. In fapt, ele şi-au atins scopul atât timp cât 
au rămas în vigoare. Spre exemplu, până în 1934, 


Germania nu se putea gândi la un război împotriva Poloniei, 
pentru a nu mai pomeni de unul cu Franţa. În privinţa altor 
prevederi ale tratatului, la procesele criminalilor de război 
s-a renunţat după câteva încercări nereuşite. Era o cedare 
parţială în faţa protestelor şi obstrucţiei germane. Deriva în 
fond din sentimentul că era absurd să continui acţiunea 
împotriva unor vinovaţi secundari, cât timp principalul 
acuzat, Wilhelm al II-lea, se afla în siguranţă în Olanda. 
Până în 1921, o bună parte din tratatul de pace fusese 
pusă în practică. Era firesc să se presupună că el îşi va 
pierde treptat caracterul conflictual. Oamenii nu se pot 
certa la nesfârşit pe o chestiune hotărâtă, oricât de furioşi 
s-au simţit la început. Francezii au uitat de Waterloo, ei 
chiar au avut tendinţa să uite Alsacia şi Lorena, în ciuda 
angajamentelor repetate că nu vor face astfel. Şi germanii 
poate că s-au aşteptat să uite, sau cel puţin să accepte, 
după o perioadă de timp. Problema puterii germane 
rămânea, dar ea nu ar fi fost agravată de hotărârea fermă 
de a distruge înţelegerea din 1919 cu prima ocazie. S-a 
întâmplat exact invers: resentimentul faţă de tratat a 
crescut cu fiecare an. Şi asta pentru că o parte a tratatului 
nu a fost aplicată, iar disputele în privinţa ei au pus 
constant sub semnul întrebării întreg ansamblul. 
Chestiunea nerezolvată era plata reparațiilor, un exemplu 
spectaculos de bune intenţii sau, pentru a fi corecţi, de 
reală ingenuitate care nu au dus la nimic bun. În 1919, 
francezii au dorit să se stabilească principiul ferm potrivit 
căruia Germania trebuia să achite toată nota de plată 
pentru distrugerile de război, un instrument cu posibilități 
nelimitate care le-ar fi permis în viitor să controleze fiecare 
pas al refacerii economice germane. Americanii, mai 
sensibili, au propus să se stabilească o sumă fixă. Lloyd 
George a apreciat că, în atmosfera încordată din 1919, 
această sumă ar fi peste posibilitățile Germaniei. El spera 
că, în timp, oamenii se includea şi pe sine se vor linişti: 
Aliaţii ar fi făcut o cerere raţională, germanii ar fi făcut o 
ofertă raţională, iar cele două sume ar fi coincis mai mult 
sau mai puţin. De aceea, liderul britanic s-a alăturat 


francezilor, deşi pentru motivul exact opus: ei voiau să 
încarce nota de plată la maximum, iar el dorea să o 
diminueze cât mai mult. Americanii au concedat. Tratatul 
de pace a stabilit doar principiul reparațiilor, totalul lor 
urmând a fi precizat cândva în viitor. 

Lloyd George îşi propusese să facă reconcilierea cu 
Germania mai uşoară. De fapt, el a făcut-o aproape 
imposibilă. Şi asta deoarece divergenţa dintre punctele de 
vedere britanic şi francez care fusese ascunsă în 1919 a 
ieşit la suprafaţă de îndată ce s-a încercat stabilirea sumei: 
francezii nu au renunţat la ideea de a o mări, iar britanicii 
erau nerăbdători să o micşoreze. lar germanii n-au 
manifestat nici cea mai vagă dorinţă de cooperare. Nu 
numai că nu au făcut nici cea mai mică încercare de a-şi 
estima capacitatea de plată, dar şi-au ţinut deliberat 
economia într-o stare de confuzie, ştiind foarte bine că, 
odată ce lucrurile în acest domeniu se vor clarifica, va urma 
nota de plată a reparațiilor. In 1920 s-au desfăşurat 
reuniuni furtunoase între Aliați, iar apoi conferinţe cu 
germanii; mai multe conferinţe în 1921; şi mai multe în 
1922. În 1923, francezii au încercat să forţeze plata prin 
ocuparea Ruhr-ului. Germanii au răspuns la început printr-o 
rezistenţă pasivă, apoi au capitulat cu discreţie, sub povara 
unei inflaţii catastrofale. Francezii, aproape la fel de 
epuizați ca şi germanii, au fost de acord cu un compromis: 
planul Dawes, conceput în mare măsură sub impuls britanic 
de o comisie condusă de un bancher american. Deşi 
această înţelegere temporară îi nemulţumea şi pe francezi, 
şi pe germani, în fapt, în următorii cinci ani s-au plătit 
reparaţii. Apoi a avut loc o altă conferinţă noi tensiuni, noi 
acuzaţii, noi pretenţii şi noi eschivări. A apărut planul 
Young, din nou conceput de o comisie cu un şef american. 
Abia a început să funcţioneze noul sistem financiar, că a 
izbucnit marea criză economică în Europa. Germanii au 
pretins că ei nu mai pot plăti. În 1931, Moratoriul Hoover” a 


suspendat plata reparațiilor pentru douăsprezece luni. In 

1932, o ultimă conferinţă la Lausanne a încheiat conturile. 
În cele din urmă s-a ajuns la o înţelegere, dar trecuseră 
treisprezece ani, ani de enorme suspiciuni şi nemulțumiri 
din partea tuturor. La sfârşit, francezii s-au simţit păcăliţi, 
iar germanii jefuiţi. Reparaţiile ţinuseră treze pasiunile 
războiului. 

Reparaţiile ar fi constituit, fără îndoială, o mare problemă 
în orice situaţie. Însă incertitudinea şi controversa asupra 
lor au fost elementele care au cronicizat nemulţumirea. In 
1919, mulţi credeau că plata reparațiilor va aduce în 
Germania o stare de sărăcie de tip asiatic. J.M. Keynes a 
susţinut acest punct de vedere, identic cu al tuturor 
germanilor; probabil că şi mulţi francezi gândeau la fel, deşi 
fără a regreta consecinţele. In timpul celui de-al doilea 
război mondial, un tânăr francez ingenios, Etienne 
Mantoux, a demonstrat că germanii ar fi putut plăti 
reparaţii, fără dificultăţi, dacă ar fi vrut, iar Hitler a oferit o 
demonstraţie practică a acestui fapt când a preluat sume 
enorme din partea guvernului de la Vichy. Chestiunea are 
doar un interes academic. Fără îndoială că aprehensiunile 
lui Keynes şi ale germanilor erau exagerate în mod grotesc. 
Fără îndoială că împovărarea Germaniei s-a datorat 
războiului, şi nu reparațiilor. Fără îndoială că germanii ar fi 
putut plăti reparaţiile, dacă ar fi considerat asta o obligaţie 
de onoare, asumată onest. In realitate, aşa cum ştie toată 
lumea astăzi, Germania a ieşit în avantaj din tranzacţiile 
financiare ale anilor '20: ea a împrumutat mult mai mult de 
la investitori americani particulari (şi n-a mai returnat 
banii), decât a plătit în contul reparațiilor. Aceasta a fost, 
bineînţeles, o consolare infimă pentru contribuabilul 
german, care nu era deloc aceeaşi persoană cu cel care a 
împrumutat bani americani. Din acelaşi motiv, reparaţiile 
au oferit o consolare minimă şi pentru contribuabilul din 
ţările aliate, care a văzut cum sumele primite de ţara sa 
erau transferate imediat în Statele Unite, pentru achitarea 
datoriilor de război. Combinând cele două lucruri, se 
observă că singurul efect economic al reparațiilor a fost 
acela de a da de lucru unui mare număr de contabili. Insă 


aspectele economice ale problemei reparațiilor au fost de 
mică importanţă. Reparaţiile au contat ca simbol. Ele au 
creat resentimente, suspiciune şi tensiune internaţională. 
Mai mult decât orice altceva, ele au deschis drumul către 
cel de-al doilea război mondial. 

Reparaţiile au determinat din partea francezilor o 
atitudine de rezistenţă morocănoasă, dar mai degrabă fără 
speranţă. Ei aveau o cerinţă în fond justificată. Nord-estul 
Franţei fusese devastat în timpul războiului şi, indiferent de 
rezolvarea chestiunii responsabilităţii pentru declanşarea 
războiului, era rezonabil ca germanii să contribuie la plata 
daunelor provocate. Însă, curând, francezii au început să 
trişeze în problema reparațiilor, ca toţi ceilalţi. Unii francezi 
au dorit să ruineze Germania pentru totdeauna. Alţii au 
sperat că reparaţiile nu vor fi plătite, astfel încât armatele 
de ocupaţie să rămână în zona renană. Contribuabililor 
francezi li se spusese că Germania va plăti pentru război şi 
s-au arătat indignaţi împotriva germanilor atunci când 
propriile lor impozite au crescut. În final, francezii au fost 
cei păcăliţi: ei nu au obţinut cu adevărat nimic, cu excepţia 
vinovăţiei morale de a fi cerut totuşi reparaţii. Aşa cum 
vedeau lucrurile francezii, ei făcuseră o serie de concesii în 
privinţa reparațiilor, pentru a-i mulţumi pe germani. În cele 
din urmă şi-au abandonat toate cerinţele, iar germanii erau 
mai nemulţumiţi ca oricând. Francezii au tras concluzia, din 
această experienţă, că indiferent de concesii în domeniul 
dezarmării sau al frontierelor ele vor fi la fel de inutile. De 
asemenea, au concluzionat (deşi mai puţin conştient) că 
aceste concesii vor fi făcute. În anii dinaintea celui de-al 
doilea război mondial, francezii s-au distins prin lipsa de 
încredere în liderii lor şi în ei înşişi. Acest cinism disperat a 
avut o evoluţie îndelungată şi complicată, adeseori 
analizată de către istorici. Însă povestea reparațiilor a fost 
cauza sa practică, imediată. In această privinţă pierduseră 
cu certitudine francezii, iar liderii lor demonstraseră, la fel 
de sigur, o incapacitate unică sau cel puţin un eşec unic în 
a-şi respecta promisiunile.  Reparaţiile au afectat 
democraţia în Franţa aproape la fel de mult ca în Germania. 


Reparaţiile au avut o influenţă nefericită şi asupra 
relaţiilor dintre Franţa şi Marea Britanie. În ultimele zile ale 
războiului, britanicii politicienii şi oamenii obişnuiţi au 
împărtăşit entuziasmul francez în privinţa reparațiilor. Un 
om de stat britanic de înaltă competenţă, şi nu un francez a 
fost acela care a propus să se stoarcă portocala germană 
până plesneşte, iar Lloyd George însuşi fusese mai 
vehement în chestiunea reparațiilor decât i-a plăcut să 
recunoască ulterior. Oricum, în scurt timp, britanicii şi-au 
inversat poziţia. Au început să denunte nebunia reparațiilor 
de îndată ce ei înşişi preluaseră flota comercială germană. 
Poate că au fost influenţaţi de scrierile lui Keynes. Insă un 
motiv mai practic era acela de a restaura viaţa economică a 
Europei astfel încât să poată promova refacerea propriilor 
lor industrii exportatoare. Ei au ascultat receptivi poveştile 
germane despre calamităţile fără sfârşit care vor urma 
plăţii reparațiilor şi, de îndată ce au condamnat reparaţiile, 
au început să condamne şi alte clauze ale tratatului de 
pace. Reparaţiile erau imorale. De aceea, dezarmarea 
Germaniei era imorală, frontiera cu Polonia era imorală, 
noile state naţionale erau imorale. Şi nu numai imorale: ele 
erau o nemulţumire germană justificată, iar germanii nu se 
vor linişti şi nici nu vor prospera până când această 
problemă nu va fi rezolvată. Britanicii au devenit din ce în 
ce mai indignaţi de argumentaţia franceză, de temerea 
franceză în privinţa refacerii germane şi în special de 
insistența franceză ca tratatele de pace să fie onorate 
pentru că fuseseră semnate. Pretenţiile franceze la reparaţii 
erau o prostie periculoasă şi distructivă; de aceea, 
pretenţia lor la securitate era şi ea periculoasă şi 
distructivă. Britanicii aveau unele motive plauzibile de a fi 
nemulţumiţi. În 1931, ei au fost forţaţi să renunţe la 
etalonul-aur. Francezii, care pretinseseră că erau ruinaţi de 
pe urma războiului, aveau o monedă stabilă şi cea mai 
mare rezervă de aur din Europa. A fost un început 
nefavorabil al anilor de pericol. Neînţelegerile în privinţa 
reparațiilor din anii de după primul război mondial au 
eliminat aproape complet perspectiva ca britanicii şi 


francezii să se înţeleagă în chestiunea securităţii în anii 
dinaintea celui de-al doilea război mondial. 

Cel mai catastrofal efect al reparațiilor a fost cel produs 
chiar asupra germanilor. Bineînţeles că ei ar fi fost afectaţi 
în orice situaţie: pierduseră nu numai războiul, pierduseră 
teritorii, fuseseră obligaţi să dezarmeze şi li se pusese pe 
umeri povara  responsabilităţii pentru declanşarea 
războiului, responsabilitate pe care n-au acceptat-o nicio 
clipă. Dar toate acestea erau nemulțumiri intelectuale: 
lucruri potrivite pentru lamentări la ceas de seară, nu cauză 
a suferințelor din viaţa de zi cu zi. In schimb, reparaţiile au 
lovit în fiecare german sau aşa părea în fiecare moment al 
existenţei sale. Ar fi inutil să discutăm dacă reparaţiile au 
împovărat cu adevărat Germania şi la fel de inutil a fost de 
discutat chestiunea în 1919. Niciun german nu era pregătit 
să accepte afirmaţia pe care Norman Angell a făcut-o în 
lucrarea The Great Illusion (Marea Iluzie): că plata unei 
indemnizaţii de către francezi în 1871 a fost în beneficiul 
Franţei şi în detrimentul Germaniei. Bunul-simţ al omenirii 
spune că un om e mai sărac dacă are de dat bani, iar ceea 
ce este adevărat pentru un individ pare adevărat şi pentru 
o naţiune. Germania plătea reparaţii şi de aceea era mai 
săracă. Printr-o simplificare facilă, reparaţiile au devenit 
cauza unică a sărăciei germane. Oamenii de afaceri în 
dificultate, profesorul prost plătit, muncitorul şomer, toţi au 
aruncat vina pentru necazurile lor pe reparaţii. Strigătul 
unui copil flămând era un strigăt împotriva reparațiilor. 
Bătrânii alunecau spre morminte din cauza reparațiilor. 
Marea inflaţie din 1923 a fost atribuită reparațiilor, la fel şi 
marea criză din 1929. Aceste idei nu erau susţinute doar de 
germanul obişnuit. Ele erau susţinute la fel de puternic de 
cei mai distinşi experţi financiari şi politici. Campania 
împotriva tratatului înrobitor nici n-avea prea mare nevoie 
de agitatori  extremişti. Orice umbră de dificultate 
economică îi făcea pe germani să agite „cătuşele 
Versailles-ului”. 

Odată ce oamenii resping un tratat, ei nu-şi mai 
amintesc, în fond, ce clauză resping. Germanii au început 


cu convingerea mai mult sau mai puţin raţională că erau 
ruinaţi de reparaţii. Imediat au continuat cu credinţa mai 
puţin raţională că erau ruinaţi de tratatul de pace în 
ansamblul său. În sfârşit, refăcând traseul, au tras concluzia 
că erau ruinaţi de acele clauze ale tratatului care n-aveau 
nimic de-a face cu reparaţiile. Dezarmarea germană, spre 
exemplu, putea fi umilitoare, ea putea expune Germania la 
o invazie din partea Poloniei sau Franţei, dar din punct de 
vedere economic era bună atât timp cât n-avea niciun 
efect“. Însă germanul obişnuit n-a simţit lucrul acesta. El a 
presupus că, de vreme ce reparaţiile l-au făcut mai sărac, 
dezarmarea a avut o urmare identică. Lucrul era valabil şi 
în privinţa clauzelor teritoriale ale tratatului. Bineînţeles că 
reglementarea teritorială nu era perfectă. Frontiera 
răsăriteană a lăsat prea mulţi germani în Polonia, deşi a 
lăsat şi prea mulţi polonezi în Germania. Aranjamentul ar fi 
putut fi îmbunătăţit printr-o trasare diferită a graniţei sau 
printr-un schimb de populaţii, un expedient care n-a fost 
avut în vedere în acea atmosferă încărcată de principii 
nobile. Însă un judecător imparţial dacă exista aşa ceva ar 
fi găsit puţine greşeli în reglementarea teritorială, dacă se 
considera acceptat principiul statelor naţionale. Aşa- 
numitul „Coridor” polonez era locuit predominant de către 
polonezi, iar aranjamentele pentru o circulaţie liberă pe 
calea ferată spre Prusia orientală erau corespunzătoare. 
Danzig-ul ar fi avut de câştigat din punct de vedere 
economic, dacă ar fi fost inclus în Polonia. În privinţa 
fostelor colonii germane de asemenea o cauză majoră de 
nemulţumire ele fuseseră întotdeauna costisitoare, nu o 
sursă de profit. 

Toate acestea au fost pierdute din vedere datorită 
legăturii dintre reparaţii şi restul tratatului. Germanul 
credea că el era prost îmbrăcat, flămând şi şomer pentru că 
Danzig-ul era Oraş Liber, „Coridorul” despărţise Prusia 


Cu o ingenuitate remarcabilă, deşi nu unică, generalii germani au 

orientală de Reich, sau pentru că Germania n-avea colonii. 
Chiar un bancher extrem de inteligent ca Schacht atribuia 
dificultăţile financiare ale Germaniei faptului că ea îşi 
pierduse coloniile, punct de vedere pe care el a continuat 
să-l susţină, fără îndoială cu sinceritate, şi după al doilea 
război mondial. Susţinând asemenea idei, germanii nu erau 
egocentrici sau stupizi. Perspectiva aceasta era împărtăşită 
de englezi liberali, progresişti, precum Keynes, de aproape 
toţi liderii Partidului Laburist britanic şi de toţi americanii 
care s-au gândit la chestiunile europene. Însă este dificil de 
demonstrat de ce pierderea coloniilor şi a unor teritorii în 
Europa ar fi subminat Germania din punct de vedere 
economic. După al doilea război mondial, Germania a avut 
pierderi teritoriale mult mai serioase, însă a devenit mai 
prosperă ca oricând în istoria sa. Nu a putut exista nicio 
demonstraţie clară cum că dificultăţile economice ale 
Germaniei în perioada interbelică s-au datorat în primul 
rând  disfuncţionalităţilor din politica internă, şi nu 
frontierelor injuste. Demonstrația a fost fără folos: orice 
manual continuă să atribuie dificultăţile Germaniei 
tratatului de la Versailles. Mitul s-a perpetuat, chiar şi în 
zilele noastre. La început, vina pentru problemele 
economice ale Germaniei s-a aruncat asupra tratatului. 
Apoi s-a observat că problemele au continuat, şi astfel s-a 
tras concluzia că nu s-a făcut nimic pentru a concilia 
Germania sau pentru a modifica sistemul stabilit în 1919. S- 
a presupus că s-a încercat „concilierea” abia în 1938, iar 
atunci era prea târziu. 

Aceste lucruri sunt departe de adevăr. Chiar reparaţiile 
au fost revizuite constant, întotdeauna fiind micşorate, deşi, 
fără îndoială, revizuirea le-a întins pe o perioadă deranjant 
de lungă. In alte privinţe, concilierea a fost încercată mai 
devreme şi cu succes. Lloyd George a făcut prima 
încercare. Datorită dificultății de a rezolva încâlcita 
chestiune a reparațiilor, el a cerut reunirea unei noi 
conferinţe de pace, mai adecvată, la care ar fi trebuit să 
participe toată lumea: Statele Unite, Germania, Rusia 
sovietică, precum şi Aliaţii. Era nevoie de un nou start 


pentru crearea unei lumi mai bune. Iniţiativa lui Lloyd 
George a fost secondată de Briand, pe atunci premier al 
Franţei (alt vrăjitor politic care putea determina dispariţia 
problemelor). Parteneriatul a avut un sfârşit abrupt. In 
ianuarie 1922, Briand a fost înfrânt în Camera franceză 
aparent, pentru că a luat lecţii de golf de la Lloyd George, 
dar, în realitate, pentru că „slăbea” presiunea în chestiunea 
tratatului de pace. Poincaré“, succesorul său, n-a fost 
impresionat de oferta britanică de a garanta frontiera 
răsăriteană a Franţei, iar un reprezentant francez a 
participat la conferinţă reunită la Genova în aprilie 1922 
doar pentru a insista să se plătească reparaţiile. Americanii 
au refuzat să participe. 

Ruşii şi germanii au participat, dar cu suspiciunea nu în 
totalitate nejustificată că vor fi stârniţi unii împotriva 
celorlalţi. Germanii erau invitaţi să se alăture la exploatarea 
Rusiei, ruşilor li se cerea să pretindă reparaţii de la 
Germania. În locul acestui curs al evenimentelor, 
reprezentanţii celor două ţări s-au întâlnit în secret la 
Rapallo şi au convenit să nu acţioneze una împotriva 
celeilalte. Tratatul de la Rapallo a subminat conferinţa de la 
Genova şi a obţinut o mare notorietate în lume. In acel 
moment, bolşevicii erau consideraţi proscrişi şi de aceea s- 
a opinat că Germania a făcut dovada unei mari imoralităţi 
încheind un tratat cu ei. Mai târziu, când germanii au 
devenit factorul ofensator, moralitatea îndoielnică a actului 
de la Rapallo a fost pusă pe seama ruşilor. 

În fapt, tratatul de la Rapallo a fost o afacere modestă, 
fără prea multe rezultate concrete. Este adevărat că el a 
prevenit o coaliţie europeană în favoarea unui nou război 
de intervenţie împotriva Rusiei; de asemenea, a prevenit 
orice refacere a vechii Triple Antante. Niciuna dintre 
acestea nu a fost, în orice caz, o chestiune practică, iar 
tratatul nu a făcut altceva decât să înregistreze faptul. Insă 
exista o la fel de mică şansă de cooperare activă între cei 

doi semnatari. Niciunul nu era în poziţia de a ameninţa 
sistemul tratatelor de pace, ambii necerând altceva decât 
să fie lăsaţi în legea lor. De aceea, germanii au furnizat 
Rusiei sovietice o oarecare asistenţă economică, deşi destul 
de absurd americanii, care nu recunoscuseră deloc Rusia 
sovietică, au oferit mai mult. Ruşii le-au permis germanilor 
să eludeze restricţiile tratatului de la Versailles (la care, în 
fond, ruşii nu erau parte semnatară) prin fondarea unor 
tabere de antrenament pentru utilizarea armelor chimice şi 
a unor şcoli pentru piloţi pe teritoriul sovietic. Acestea erau 
chestiuni minore. Nu a existat sinceritate în prietenia 
germano-sovietică, şi ambele părţi ştiau asta. Generalii şi 
conservatorii germani, care au promovat prietenia, îi 
dispreţuiau pe bolşevici, iar aceştia, la rândul lor, erau 
prietenoşi cu Germania numai din perspectiva maximei 
leniniste conform căreia îl iei pe un om de mână pentru a-l 
lua cu cealaltă de gât. Rapallo a tras un semnal de alarmă 
în privinţa faptului că era uşor pentru Rusia şi Germania să 
fie prietene în termeni negativi, în timp ce Aliaţii ar fi 
trebuit să plătească un preţ enorm pentru prietenia 
oricăreia dintre ele. Însă a fost o atenţionare care s-a 
verificat într-un viitor relativ îndepărtat. 

Conferinţa de la Genova a fost ultimul efort creativ al lui 
Lloyd George. Poziţia sa ca lider uneori progresist al unei 
coaliţii obscurantiste i-a făcut imposibilă misiunea de a 
realiza vreun rezultat remarcabil. În toamna lui 1922, el a 
pierdut puterea. Guvernul conservator condus de Bonar 
Law (care l-a succedat) era extrem de sceptic în chestiunile 
europene. Drumul era liber pentru Poincare, pe atunci 
premier al Franţei, pentru a încerca obţinerea prin forţă a 
reparațiilor, prin ocuparea Ruhr-ului. A fost singura pauză în 
evoluţia conciliatorismului, însă o pauză de tip limitat. 
Oricare ar fi fost speranţele secrete ale unor francezi că 
Germania s-ar putea dezintegra, unicul ţel al ocupaţiei era 
obţinerea unei oferte pentru plata reparațiilor din partea 
germanilor, iar ea a trebuit încheiată de îndată ce oferta a 
fost făcută. Ocupaţia a avut un efect teribil asupra francului 
francez. La început, Poincare poate s-a gândit că Franţa 


putea acţiona independent. La sfârşitul lui 1923, era la fel 
de convins ca şi Clemenceau că prima necesitate a Franţei 
era să fie în relaţii foarte apropiate cu Anglia şi America. 
Alegătorul francez a dat propriul său verdict în această 
chestiune, în 1924, prin aducerea la putere a unei coaliţii 
de stânga, ostilă lui Poincaré. Ocuparea Ruhr-ului s-a 
dovedit, pe termen lung, cel mai puternic argument în 
favoarea conciliatorismului. Cum s-a încheiat ocupaţia? Prin 
noi negocieri cu Germania. S-a demonstrat încă o dată, cu 
mai multă consistenţă, că tratatul de la Versailles putea fi 
pus în practică doar prin cooperarea cu guvernul german, 
iar în acel caz se obțineau mai multe prin conciliere decât 
prin ameninţări. Argumentul era eficient nu numai în acel 
moment, el a continuat să fie eficient şi în viitor. Când 
Germania a început să nesocotească pe scară largă 
condiţiile din tratat, oamenii în special francezii s-au uitat 
înapoi la ocuparea Ruhr-ului şi s-au întrebat: ce s-ar putea 
obţine prin utilizarea forţei? Doar noi promisiuni germane 
de a îndeplini promisiunile care erau atunci încălcate. 
Costul ar fi fost ruinător, iar rezultatul neglijabil. Securitatea 
putea fi recâştigată doar prin înfrângerea germanilor, nu 
prin ameninţarea lor. 

Ar fi greşit să se sugereze că ocuparea Ruhr-ului n-a avut 
niciun efect asupra Germaniei. Deşi ea le-a demonstrat 
francezilor inutilitatea folosirii forţei, în acelaşi timp le-a 
demonstrat germanilor inutilitatea rezistentei. Cea care s-a 
predat a fost Germania, şi nu Franţa. Stresemann a venit la 
putere cu politica declarată de a îndeplini condiţiile 
tratatului. Bineînţeles că asta nu însemna că el accepta 
interpretarea franceză a tratatului sau că se identifica cu 
cererile franceze. Însemna doar că el urma să apere 
interesele germane prin negocieri, nu prin rezistenţă. 
Stresemann era la fel de hotărât ca şi cel mai extremist 
dintre naţionalişti să curețe întregul tratat de o mulţime de 
lucruri: reparaţii, dezarmarea germană, ocuparea zonei 
renane şi frontiera cu Polonia. Însă el intenţiona să facă 
asta printr-o presiune persistentă asupra evenimentelor, nu 
prin ameninţări, şi cu atât mai puţin prin război. Dacă alţi 


germani susțineau că revizuirea tratatului era necesară 
pentru renaşterea puterii germane, Stresemann credea că 
renaşterea puterii germane va conduce inevitabil la 
revizuirea tratatului. A fost o mare indignare în ţările Aliate 
împotriva lui Stresemann, după moartea sa, când 
publicarea documentelor sale a relevat cu claritate intenţia 
lui de a distruge tratatul existent. Indignarea era grotesc de 
nejustificată. Pentru că exista o Germanie Mare iar Aliaţii 
contribuiseră consistent la asta, prin acţiunile lor de la 
sfârşitul războiului era de neconceput ca vreun german să 
poată accepta tratatul de la Versailles ca pe o înţelegere 
permanentă. Singura nelămurire era dacă înţelegerea va fi 
revizuită şi Germania va deveni din nou cea mai Mare 
Putere din Europa în mod paşnic sau printr-un război. 
Stresemann a dorit abordarea căii paşnice. El a considerat- 
o mai sigură, mai eficientă şi mai durabilă pentru țelul 
propus: predominanţa germană. Fusese un naţionalist 
belicos în timpul războiului, iar acum nu era mai înclinat 
spre pace, din punct de vedere moral, decât fusese 
Bismarck. Însă, ca şi Bismarck, el credea că pacea era în 
interesul Germaniei, iar această convingere a sa îi dă 
dreptul de a fi considerat, alături de Bismarck, un mare om 
de stat german, sau chiar european. Sau poate chiar mai 
mare decât Bismarck. Sarcina sa era cu certitudine mai 
dificilă. Bismarck a trebuit doar să menţină înţelegerea 
existenta, în timp ce Stresemann a trebuit să acţioneze 
pentru a o schimba. Măsura succesului său este aceea că, 
atât cât a trăit el, Europa s-a îndreptat spre pace şi spre 
revizuirea tratatului în acelaşi timp. 

Această realizare nu i se datorează doar lui Stresemann. 
Şi oamenii de stat Aliați şi-au adus propria contribuţie, iar 
dintre ei trebuie remarcat Ramsay MacDonald“, venit la 
putere în 1924, după care, indiferent dacă era sau nu în 
funcţie, a influenţat politica externă britanică în următorii 
cincisprezece ani. Politica lui MacDonald a părut a se 
încheia cu un eşec catastrofal odată cu izbucnirea celui de- 

al doilea război mondial în 1939. Numele său este acum 
disprețuit, iar existenţa sa ignorată. Insă MacDonald ar 
trebui să fie sfântul-patron al fiecărui politician occidental 
contemporan care sprijină cooperarea cu Germania. Mai 
mult decât oricare om de stat britanic, MacDonald s-a 
confruntat cu „problema germană”, şi a încercat să o 
rezolve. Coerciţia era inutilă, aşa cum tocmai dovedise 
ocupaţia Ruhr-ului. Alternativa de a aduce Rusia înapoi în 
Europa ca Mare Putere era respinsă de ambele părţi în anii 
'20, chiar dacă motivele erau diferite. Rămânea doar 
concilierea Germaniei iar dacă această linie urma să fie 
pusă în practică în vreun fel, ar fi trebuit acţionat din toată 
inima. MacDonald nu ignora anxietăţile franceze. El le-a 
avut în vedere cu mai multă generozitate decât oricare alt 
om de stat britanic dinaintea sa şi de după el. El l-a asigurat 
pe Herriot“?, în iulie 1924, că violarea tratatului „va duce la 
prăbuşirea fundamentelor permanente pe care este 
aşezată pacea atât de dureros obţinută” şi a promovat la 
Liga Naţiunilor acel Protocol ratat de la Geneva, prin care 
Marea Britanie, alături de ceilalţi membri ai Ligii, ar fi 
garantat toate frontierele Europei, însă el era atât de 
generos cu francezii pentru că era de părere că anxietăţile 
lor nu aveau o bază reală. Chiar în august 1914, el nu 
crezuse că Germania era o Putere periculoasă şi agresivă, 
hotărâtă să domine Europa. Cu siguranţă, nu a crezut asta 
nici în 1924. De aceea, promisiunile din Protocol, care 
arătau „Mari... şi negre pe hârtie”, erau în realitate „un 
drog benign pentru calmarea nervilor”. Orice problemă 
putea fi rezolvată printr-o „energică acţiune binevoitoare”. 
Lucrul cel mai important era demararea negocierilor. Dacă 
francezii puteau fi ademeniţi la masa tratativelor doar 
promiţându-le securitate, atunci promisiunile trebuiau 
făcute, la fel cum un copil este ademenit să intre în mare 
dându-i-se asigurări că apa este caldă. Copilul descoperă că 
asigurările sunt false, dar s-a obişnuit cu frigul, şi curând 

învaţă să înoate. Aşa ar trebui să fie şi în relaţiile 
internaţionale. Odată ce francezii vor fi început 
reconcilierile cu Germania, ei vor găsi procesul mai puţin 
alarmant decât şi-au închipuit. Politica britanică trebuia să 
solicite francezilor să renunţe la mult, iar germanilor să 
ceară puţin. Aşa cum a spus MacDonald câţiva ani mai 
târziu: „Să-i lăsăm, în special, să-şi enunţe pretenţiile în aşa 
fel încât Marea Britanie să poată spune că a sprijinit ambele 
tabere”.5 

MacDonald a apărut exact la momentul potrivit. Francezii 
erau gata să se elibereze de încurcătura din Ruhr prin 
moderarea cererii lor de reparaţii, iar germanii, pe de altă 
parte, erau gata să facă o ofertă serioasă. Stabilirea 
temporară a plăţii reparațiilor prin planul Dawes, ca şi 
relaxarea mai cuprinzătoare a atmosferei dintre Franţa şi 
Germania care a însoţit-o, a fost în principal meritul lui 
MacDonald. Alegerile generale din noiembrie 1924 au pus 
capăt guvernului laburist, însă, deşi MacDonald a încetat să 
conducă politica externă britanică, el a continuat să o 
influenţeze indirect. Calea spre conciliere era, din punct de 
vedere britanic, prea atractivă pentru a fi abandonată de 
orice guvern britanic. Austen Chamberlain”!:, succesorul 
conservator al lui MacDonald, s-a specializat în loialitate (fie 
şi numai pentru a ispăşi activităţile tatălui său”? în direcţia 
opusă) şi, în felul său confuz, i-ar fi plăcut să reînnoiască 
oferta pentru o alianţă directă cu Franţa. Opinia publică 
britanică nu numai cea laburistă, dar şi cea conservatoare 
se opunea atunci cu hotărâre unui asemenea act. 
Stresemann a sugerat o cale de ieşire: un tratat de pace 
între Franţa şi Germania, garantat de Marea Britanie şi 
ltalia. Oferta era extrem de atractivă pentru britanici. O 
garanţie împotriva unui „agresor” nenumit oferea exact 

acea justiţie imparţială la care aspirase Grey înainte de 
război şi pe care o predica acum MacDonald; iar prietenii 
Franţei, ca Austen Chamberlain, se puteau consola cu ideea 
că singurul agresor posibil ar fi putut fi Germania, astfel 
încât alianţa anglo-franceză ar fi fost subiînţeleasă. 
Propunerea era, de asemenea, extrem de atractivă pentru 
italieni, care nu prea avuseseră acces la relaţiile 
internaţionale de prim rang după război, şi acum erau 
ridicaţi la acelaşi nivel cu britanicii, ca arbitri între Franţa şi 
Germania. Ideea era mai puţin atractivă pentru francezi. 
Chiar dacă zona renană urma să rămână demilitarizată, ea 
nu ar mai fi putut oferi Franţei acea poartă deschisă prin 
care să amenințe Germania, datorită faptului că era plasată 
sub o garanţie anglo-italiană. 

Însă şi francezii îşi găsiseră omul potrivit pentru acel 
moment. În 1925, Briand s-a întors ca ministru de externe. 
El era egalul lui Stresemann ca abilitate diplomatică, egalul 
lui MacDonald în privinţa aspirațiilor progresiste şi deasupra 
tuturor în domeniul exprimării romantice. Alţi oameni de 
stat francezi vorbeau „dur”, însă această duritate era doar 
o aparenţă. Briand vorbea „blând”, dar asta nu înseamnă 
că şi gândea astfel. Finalul ocupării Ruhr-ului dovedise 
inutilitatea căii dure. Briand avea acum o nouă şansă să 
obţină securitate pentru Franţa într-un nor de cuvinte. Ela 
spart balonul moralității lui Stresemann propunând ca 
Germania să promită respectarea tuturor frontierelor sale, 
în Est, ca şi în Vest. Era o condiţie imposibilă pentru 
guvernul german. Cei mai mulţi dintre germani se 
resemnaseră cu pierderea Alsaciei şi Lorenei; foarte puţini 
dintre ei au ridicat această problemă până după 
înfrângerea Franţei în 1940. Frontiera cu Polonia era, în 
schimb, o nemulţumire acută a tuturor germanilor. Ea 
putea fi tolerată, dar nu confirmată. Stresemann a 
conceput perioada de înţelegere pe termen lung în opinia 
germanilor atunci când a acceptat să încheie tratate de 
arbitraj cu Polonia şi Cehoslovacia. Chiar şi aşa, el a 
adăugat că Germania intenţiona să-şi  „revizuiască” 
frontierele cu aceste două ţări cândva, în viitor, deşi, 


bineînţeles, o va face pe cale paşnică o frază favorită a 
oamenilor de stat care nu sunt încă pregătiţi să pornească 
războiul, deşi, poate, în cazul lui Stresemann, ea era 
sinceră. 

Aici era marele punct slab al sistemului de securitate 
repudierea deschisă din partea lui Stresemann a 
frontierelor răsăritene ale Germaniei. Dar nu britanicii erau 
cei care să înlăture acest punct slab. Austen Chamberlain s- 
a exprimat gomos în privinţa „Coridorului” Polonez, „pentru 
care niciun guvern britanic, vreodată, nu va risca sau chiar 
nu va putea risca pierderea unui soldat britanic”. Briand a 
oferit o soluţie alternativă. Franţa şi-a reafirmat alianțele 
existente cu Cehoslovacia şi Polonia, iar semnatarii 
acordurilor de la Locarno au fost de acord că acţiunea 
franceză nu constituia o agresiune împotriva Germaniei. 
Teoretic, Franţa rămânea astfel liberă să ofere asistenţă 
aliaţilor ei răsăriteni, peste zona demilitarizată renană, fără 
a pune în pericol prietenia cu britanicii. Cele două sisteme 
contradictorii de diplomaţie ale Franţei erau reconciliate, 
cel puţin pe hârtie. Locarno a întărit alianţa occidentală cu 
Marea Britanie, însă a conservat, în acelaşi timp, şi alianţa 
răsăriteană cu cele două state-satelit. 

Acesta a fost tratatul de la Locarno, semnat la 1 
decembrie 1925. El a fost un punct de cotitură al anilor 
dintre cele două războaie. Semnarea sa a încheiat primul 
război mondial; repudierea sa, unsprezece ani mai târziu, a 
marcat preludiul celui de-al doilea. Dacă obiectul unei 
înţelegeri internaţionale trebuie să satisfacă pe toată 
lumea, Locarno a fost într-adevăr un tratat bun. El a 
satisfăcut pe cele două Puteri garante. Ele au reconciliat 
Franţa şi Germania şi au adus pacea în Europa fără a-şi 
asuma aşa au presupus ele altceva în afara unei obligaţii 
morale, altfel spus, doar vorbe. Nici Marea Britanie, nici 
Italia nu s-a pregătit vreodată pentru a pune în practică 
garanţia. Cum ar fi putut să facă ceva, când „agresorul” nu 
va fi cunoscut până la momentul respectiv? Rezultatul 
practic al tratatului, neaşteptat şi neprevăzut, a fost 
prevenirea oricărei cooperări militare între Marea Britanie şi 


Franţa atât timp cât el rămânea în vigoare. Însă Locarno i-a 
mulţumit şi pe francezi. Germania a acceptat pierderea 
Alsaciei şi Lorenei; a fost de acord să menţină zona renană 
demilitarizată; Marea Britanie şi Italia au subscris 
promisiunii germane. Orice om de stat francez din 1914 ar 
fi fost mai mult decât încântat în faţa unei asemenea 
realizări. În acelaşi timp, francezii erau în continuare liberi 
să-şi pună în funcţiune alianțele răsăritene şi să joace un 
mare rol în Europa, dacă doreau asta. Germanii puteau şi ei 
să se declare mulţumiţi. Ei erau protejaţi ferm împotriva 
unei noi ocupări a Ruhr-ului, erau trataţi ca egali, nu ca 
inamici înfrânți, şi li se lăsase o portiţă deschisă pentru 
revizuirea frontierei lor răsăritene. Un om de stat german 
din 1919, sau chiar din 1923, n-ar fi putut găsi niciun motiv 
de nemulţumire. Locarno a reprezentat cel mai mare triumf 
al „conciliatorismului”. Lordul Balfour l-a numit în mod 
corect „simbolul şi cauza celei mai semnificative ameliorări 
a sentimentelor publice din Europa”. 

Locarno a oferit Europei o perioadă de pace şi speranţă. 
Germania a fost admisă în Liga Naţiunilor, deşi cu o mai 
mare întârziere decât era de aşteptat. Stresemann, 
Chamberlain şi Briand au apărut cu regularitate în Consiliul 
Ligii Naţiunilor. Geneva părea să fie centrul unei Europe 
renăscute: „Concertul” era în sfârşit cu adevărat „în ton”, 
iar chestiunile internaţionale erau reglementate prin discuţii 
şi nu prin zăngănitul armelor. Nimeni nu s-a mai lamentat 
în acei ani de absenţa Rusiei şi a Statelor Unite - lucrurile 
se desfăşurau mai lejer fără ele. Pe de altă parte, nimeni nu 
a propus în mod serios transformarea Europei geneveze 
într-un bloc antiamerican sau antisovietic. Departe de a-şi 
dori independenţa în relaţia cu Statele Unite, toate ţările 
europene doreau să împrumute bani americani. Câţiva 
vizionari sălbatici au discutat despre o cruciadă europeană 
împotriva comunismului, dar erau doar vorbe goale. 
Europenii nu doreau să mai facă vreo cruciadă împotriva 
nimănui. În plus, germanii doreau să menţină prietenia cu 
Rusia ca o rezervă, o formă de tratat de reasigurare care ar 
fi putut fi folosit cândva împotriva alianțelor răsăritene ale 


Franţei. Imediat după semnarea tratatului de la Locarno, 
Stresemann a reînnoit cu ruşii înţelegerea convenită la 
Rapallo în 1922, iar când Germania a intrat în Ligă, 
Stresemann a declarat că ea nu poate participa, datorită 
dezarmării sale, la sancţiuni o afirmare transparentă a 
neutralității faţă de Rusia sovietică. 

Un defect al sistemului Locarno-Geneva, mai grav chiar 
decât absenţa Statelor Unite şi a Rusiei sovietice, era 
prezenţa Italiei. Ea fusese adusă în aranjamentul de la 
Locarno doar pentru a întări aparenţa britanică de 
imparţialitate. Nimeni nu credea în acel moment că Italia va 
putea menţine cu adevărat echilibrul între Germania şi 
Franţa. Acest fapt n-a contat câtă vreme Locarno, ca şi 
Liga, se baza pe rațiune şi bunăvoință, nu pe forţa brută. 
Mai târziu, când circumstanţele s-au înăsprit, memoria 
Locarno-ului a contribuit la încurajarea fantasmei că Italia 
avea forţa necesară pentru a intra „în cărţi”, iar liderii 
italieni înşişi au fost victimele acestei fantasme. În era 
Locarno, Italia avea un defect chiar mai rău decât lipsa 
forţei: nu avea nivelul moral corespunzător. Puterile 
sistemului de la Locarno au pretins că reprezintă marile 
principii în numele cărora se purtase războiul, iar Liga s-a 
pretins a fi o asociaţie de popoare libere. Fără îndoială că 
era ceva fraudulos în aceste pretenţii. Nicio ţară nu este 
atât de liberă sau nu acţionează în raport cu principiile 
moralității în stare pură, pe cât ar dori să pară. Insă exista 
şi ceva adevărat în aceste pretenţii. Marea Britanie a lui 
Baldwin şi MacDonald, Germania Republicii de la Weimar şi 
Franţa celei de-a treia Republici erau ţări cu adevărat 
democratice, cu libertate de expresie, domnia legii şi bune 
intenţii faţă de alţii. Ele, grupate în cadrul Ligii, erau 
îndreptăţite să pretindă că puteau oferi cea mai bună 
speranţă pentru umanitate şi că, în general vorbind, 
ofereau o ordine socială şi politică superioară celei oferite 
de Rusia sovietică. 

Toate acestea deveneau doar o falsă pretenţie când erau 
extinse şi asupra Italiei. Fascismul n-a posedat niciodată 
conducerea nemiloasă, ca să nu mai vorbim de forţa 


materială a naţional-socialismului. Din punct de vedere 
moral, era la fel de corupt, sau poate chiar mai corupt dacă 
luăm în calcul şi laşitatea sa. Tot ce era legat de fascism 
era o impostură. Pericolul social de care el salvase Italia era 
o impostură, revoluţia prin care cucerise puterea era o 
impostură, abilitatea şi politica lui Mussolini erau 
frauduloase. Conducerea fascistă era coruptă, 
incompetentă şi goală; Mussolini însuşi era un infatuat 
gafeur şi ridicol, fără idei sau țeluri. Italia fascistă se afla 
într-o stare de ilegalitate, iar politica externă fascistă a 
repudiat de la început principiile geneveze. Insă Ramsey 
MacDonald i-a trimis scrisori cordiale lui Mussolini chiar în 
momentul uciderii lui Matteotti? -, Austen Chamberlain şi 
Mussolini au făcut schimb de fotografii, Winston Churchill l- 
a gratulat pe Mussolini ca salvator al ţării sale şi mare om 
de stat european. Cum putea cineva să creadă în 
sinceritatea liderilor occidentali, când ei l-au flatat pe 
Mussolini în acest fel şi l-au acceptat ca unul de-al lor? Nu 
este surprinzător că bolşevicii ruşi considerau Liga şi toate 
acţiunile ei drept o conspirație capitalistă, cum de altfel nu 
surprinde nici faptul că Rusia sovietică şi Italia fascistă au 
stabilit de timpuriu şi au menţinut în permanenţă relaţii 
cordiale. Bineînţeles că există întotdeauna o anumită 
ruptură între teorie şi practică. Însă este dezastruos pentru 
guvernanţi şi guvernaţi atunci când ruptura devine prea 
mare. Prezenţa Italiei fasciste la Geneva şi prezenţa lui 
Mussolini la Locarno erau indicii clare ale lipsei de realism 
în Europa democratică a Ligii Naţiunilor. Oamenii de stat 
nu-şi mai puteau crede propriile vorbe, iar oamenii simpli 
le-au urmat exemplul. 

Deşi Stresemann şi Briand erau - fiecare în felul său - 
sinceri, ei nu aveau alături propriile popoare şi fiecare a 
justificat aranjamentul de la Locarno, în propria ţară, cu 
argumente contradictorii, sortite să ducă la mari deziluzii. 
Briand le-a spus francezilor că Locarno era înţelegerea 


5 Giacomo Matteotti (1885-1924), om politic italian, secretar al 

(n.tr.). 


finală, o barieră împotriva  concesiilor suplimentare. 
Stresemann i-a asigurat pe germani că obiectivul sistemului 
de la Locarno era să aducă noi concesii, într-un ritm chiar 
mai susţinut. Briand, marele orator, a sperat că un nor de 
fraze binevoitoare îi va face pe germani să-şi uite 
nemulţumirile. Stresemann, cu felul său calm de a fi, a 
crezut că obişnuinţa francezilor de a face concesii va spori 
în practică. Amândoi au fost dezamăgiţi, ambii erau pe 
punctul de a eşua în momentul când au murit. S-au făcut 
concesii suplimentare, dar întotdeauna cu încrâncenare. 
Comisia de control al dezarmării germane a fost retrasă în 
1927. Suma reparațiilor a fost micşorată prin planul Young 
în 1929, iar controlul extern asupra finanţelor germane a 
fost abandonat; forţele de ocupaţie au părăsit zona renană 
în 1930, cu cinci ani înainte de data stabilită prin tratat. 
Concilierea nu s-a realizat. Dimpotrivă, resentimentele 
germane erau mai mari la sfârşit decât la început, în 1924, 
naţionaliştii germani participau la guvernare şi au contribuit 
la îndeplinirea planului Dawes; în 1929, planul Young a fost 
pus în practică doar împotriva unei opoziții naţionaliste 
violente. Stresemann, care readusese Germania printre 
Marile Puteri, a fost înmormântat. 

Resentimentul german era, în parte, o chestiune de 
calcul: cel mai clar mod de a obţine mai multe concesii era 
de a condamna fiecare reuşită ca fiind insuficientă. 
Germanii aveau o argumentaţie plauzibilă. Locarno îi 
tratase ca pe nişte egali ce negociază liber un tratat. Care 
era atunci justificarea pentru menţinerea reparațiilor sau 
pentru dezarmarea germană unilaterală? Francezii nu 
puteau concepe niciun răspuns logic la această întrebare, 
însă ştiau că, dacă ar ceda, ar urma o preponderență 
germană în Europa. Mulţi dintre contemporani i-au 
condamnat pe francezi. În special englezii erau de acord din 
ce în ce mai mult cu MacDonald în privinţa faptului că 
procesul de conciliere, o dată început, trebuia continuat 
rapid şi din toată inima. Mai târziu au fost condamnaţi 
germanii, pentru că nu au acceptat înfrângerea din 1918 ca 
definitivă. Este complet inutil de presupus că mai multe 


concesii, sau mai puţine, ar fi determinat o schimbare 
substanţială. Conflictul dintre Franţa şi Germania era sortit 
să continue atât timp cât persista iluzia că Europa era încă 
centrul lumii. Franţa încerca să menţină elementele 
artificiale de securitate pe care le obținuse în 1919, iar 
Germania lupta pentru revenirea la ordinea naturală a 
lucrurilor. Statele rivale pot fi constrânse să devină prietene 
doar de către apariţia unui pericol şi mai mare, însă nici 
Rusia sovietică, nici Statele Unite nu puteau juca acest rol 
în Europa lui Stresemann şi Briand. 

Aceasta nu înseamnă că războiul ameninţa Europa în 
1929. Nici chiar liderii sovietici nu mai agitau fantasma unui 
nou război de intervenţie al capitaliştilor. Întorcând spatele 
lumii exterioare cu mai multă hotărâre ca oricând, ei au 
tradus lozinca „socialismului într-o singură ţară” în termenii 
practici ai planului cincinal, într-adevăr, singurul război pe 
care profeţii violenţei îl puteau prevedea era cel mai stupid 
posibil: un război între Marea Britanie şi Statele Unite. În 
realitate, cele două Puteri căzuseră deja de acord, în 1921, 
în privinţa egalităţii flotelor militare, prelungind înţelegerea 
şi la Conferinţa navală de la Londra, din 1930. Exista încă o 
agitaţie naționalistă în Germania, însă cei mai mulţi au tras 
concluzia că procesul de conciliere fusese prea lent. În orice 
caz,  naţionaliştii germani reprezentau o minoritate. 
Majoritatea, deşi se opunea şi ea Versailles-ului, accepta 
încă punctul de vedere al lui Stresemann în privinţa 
metodelor paşnice de dezmembrare a sistemului. 
Hindenburg, preşedinte din 1925, era simbolul acestei linii 
politice: feldmareşal şi naţionalist, însă lider responsabil al 
unei republici democratice, el se plia loial spiritului de la 
Locarno în politica externă şi conducea o armată pe care 
tratatul de pace o condamnase la impotenţă. Cea mai 
populară lozincă în Germania era „Nu mai vrem război!”, şi 
nu „Jos tratatul înrobitor!”, iar naţionaliştii au fost grav 
înfrânți când au organizat un referendum împotriva planului 
Young. În 1929 s-a publicat în Germania cea mai celebră 
carte pacifistă, Nimic nou pe frontul de vest, a lui 
Remarque, iar cărţi cu caracter similar au umplut rafturile 


în Anglia şi Franţa. Se părea că, deşi revizuirea tratatelor va 
continua gradual, aproape imperceptibil, totuşi va apărea 
un nou sistem european, fără posibilitatea  sesizării 
momentului exact când pericolul va dispărea. 

Singura ameninţare posibilă părea a fi reluarea acţiunilor 
agresive de către Franţa „militaristă”, singura ţară cu o 
mare armată şi, în ciuda afirmațiilor italiene, singura Mare 
Putere de pe continentul european. Insă şi aceasta era o 
temere fără substanţă. Existau motive mai temeinice decât 
oratoria lui Briand pentru a se presupune că Franţa deja se 
resemnase cu eşecul. Teoretic, Franţa încă mai putea 
realiza o acţiune împotriva Germaniei. Zona renană era 
încă demilitarizată, alianțele cu Polonia şi Cehoslovacia 
erau încă în funcţiune. În realitate, Franţa deja făcuse pasul 
decisiv datorită căruia o acţiune împotriva Germaniei 
devenise imposibilă. Germania era mult mai puternică în 
oameni şi resurse industriale. De aceea, singura speranţă 
pentru Franţa era să dea o lovitură copleşitoare înainte ca 
Germania să-şi poată începe mobilizarea. Franţa avea 
nevoie de „o armată activă, independentă şi mobilă, gata în 
orice moment de a penetra teritoriul inamic”. Franţa nu a 
posedat niciodată o asemenea armată. Cea care învinsese 
în 1918 fusese pregătită doar pentru un război de poziţii şi 
nu avusese timp să-şi schimbe caracterul de-a lungul 
scurtei perioade de înaintare rapidă de la finalul 
confruntării. lar după 1918 nu s-au introdus reforme în 
acest sens. Armata franceză a avut dificultăţi cu ocuparea 
Ruhr-ului, chiar dacă nu i s-a opus nicio forţă germană. 
Politica internă franceză a contribuit la această stare de 
lucruri. A existat o cerere permanentă pentru serviciul 
militar de un an de zile, care s-a şi instituit în 1928. Din acel 
moment, armatele franceze, chiar complet mobilizate, 
puteau în cel mai bun caz să fie capabile să apere 
„teritoriul național”. Soldaţii au primit echipament şi 
pregătire pur defensive. Linia Maginot a dotat frontiera 
răsăriteană cu cel mai gigantic sistem de fortificaţii 
cunoscut vreodată. Separaţia dintre politica franceză şi 
strategia franceză a fost totală. Politicienii francezi încă 


discutau despre o acţiune împotriva Germaniei, însă 
mijloacele necesare pentru o asemenea acţiune nu existau. 
Lenin a spus în 1917 că soldaţii ruşi votaseră pentru pace 
atunci când dezertaseră în masă. Tot aşa, francezii, fără a 
înţelege, votaseră, prin pregătirile lor militare, împotriva 
sistemului de la Versailles. Ei renunţaseră la fructele 
victoriei înainte ca disputa asupra acestora să înceapă. 


CAPITOLUL 4. 
Sfârşitul Versailles-ului 


In 1929, sistemul de securitate împotriva Germaniei 
stabilit prin tratatul de la Versailles încă era complet. 
Germania era dezarmată, zona renană era demilitarizată, 
învingătorii erau aparent uniţi, iar sistemul era întărit prin 
autoritatea Ligii Naţiunilor. Şapte ani mai târziu, toate 
acestea dispăruseră fără a se trage un foc de armă. 
Stabilitatea internaţională a fost la început zguduită de 
colapsul stabilităţii economice din timpul marii crize care a 
început în octombrie 1929. Depresiunea economică a fost 
prea puţin legată de războiul precedent, deşi oamenii n-au 
crezut asta în acel moment. Ea n-avea nicio legătură cu ce 
mai supravieţuise din prevederile tratatului de pace. Criza a 
fost declanşată de prăbuşirea boom-ului speculativ din 
Statele Unite, iar şomajul care a urmat a fost amplificat de 
incapacitatea puterii de cumpărare de a ţine ritmul cu 
resursele crescute de producţie. Oricine înţelege asta 
acum, tot aşa cum înţelege că ieşirea dintr-o criză se face 
prin sporirea investiţiilor guvernamentale, în 1929, foarte 
puţini ştiau asta, iar ei erau dintre cei care nu aveau nicio 
influenţă în politică. In general, se credea că deflaţia era 
singurul remediu. Trebuie să existe o monedă sănătoasă, 
bugete echilibrate, reduceri ale cheltuielilor 
guvernamentale şi micşorarea dobânzilor. Apoi, probabil, 
preţurile vor deveni cumva îndeajuns de scăzute pentru ca 
oamenii să poată începe din nou să cumpere. 

Această politică a cauzat greutăţi şi nemulțumiri în 
fiecare ţară unde a fost aplicată. Nu exista niciun motiv 
pentru care ea ar fi trebuit să determine tensiuni 
internaţionale. În cele mai multe dintre ţări, criza a condus 


la izolare internaţională, în Marea Britanie, cele mai scăzute 
cheltuieli pentru înarmare dintre cele două războaie 
mondiale au fost cele promovate de către Neville 
Chamberlain”, cancelar al eşichierului”” în guvernul 
naţional, în 1932. Francezii au devenit chiar mai puţin 
inflexibili decât fuseseră până atunci. Politica americană 
sub F.D. Roosevelt a devenit, în 1933, sensibil mai 
izolaţionistă decât fusese sub predecesorul său republican. 
Germania era un caz special. Germanii experimentaseră 
greutăţile teribile ale inflaţiei în 1923, iar acum s-au 
îndreptat la fel de mult în direcţia opusă. Toţi au aplaudat 
măsurile când s-au aplicat la alţii, însă le-au respins când 
trebuiau aplicate la ei. Reichstag-ul n-a izbutit să 
alcătuiască o majoritate pentru a forma un guvern 
deflaţionist, deşi un asemenea guvern era ceea ce se 
dorea. In consecinţă, Brüning” a guvernat Germania mai 
mult de doi ani fără o majoritate, impunând deflaţia prin 
decret prezidenţial. Progresist şi sincer, el nu putea câştiga 
în popularitate prin micşorarea rigorilor deflaţiei, însă 
guvernul său a căutat să-şi construiască o reputaţie prin 
succesul în relaţiile externe. Curtius, ministrul său de 
externe, a încercat să realizeze uniunea economică cu 
Austria în 1931 un proiect care nu oferea niciun avantaj 
economic iar Treviranus, un alt membru al guvernului său, 
a pornit o campanie împotriva frontierei poloneze. În 1932, 
Papen, succesorul lui Bruning, a cerut pentru Germania 
egalitate în privinţa armamentului. Toate aceste lucruri 
erau irelevante pentru dificultăţile economice, însă nu era 
de aşteptat ca omul de rând să înţeleagă asta. Lui i se 
spusese ani de zile că toate necazurile sale se datorau 
tratatului de la Versailles, iar acum, când avea necazuri, el 
credea în ceea ce i se spusese. Mai mult decât atât, criza a 
înlăturat cel mai puternic argument pentru a nu face nimic: 

prosperitatea. Oamenii care o duc bine îşi uită 
nemulţumirile; în situaţia contrară, ei nu se gândesc la 
nimic altceva decât la acestea. 

Existau şi alte motive pentru sporirea dificultăţilor 
internaţionale. În 1931, Liga Naţiunilor a trebuit să facă faţă 
primei provocări serioase. La 18 septembrie, forţele 
japoneze au ocupat Manciuria, care, teoretic, era o parte a 
Chinei. China a făcut apel la Ligă. Nu era o problemă 
uşoară. Japonezii aveau argumente consistente. Autoritatea 
guvernului central chinez nicăieri prea puternică nu se 
exercita în Manciuria, care fusese ani de zile într-o stare de 
confuzie anarhică. Interesele comerciale japoneze fuseseră 
afectate într-o mare măsură. Existau multe precedente în 
China pentru o acţiune unilaterală, ultimul fiind o debarcare 
britanică la Shanghai, în 1927. În plus, Liga n-avea la 
dispoziţie niciun fel de mijloc de acţiune. Nicio ţară, în 
punctul culminant al crizei economice, nu privea cu ochi 
buni ideea de a bloca şi ultimul rest de comerţ internaţional 
cu Japonia. Singura Putere implicată în Extremul Orient era 
Marea Britanie, însă din partea britanicilor acţiunea era 
ultimul lucru care se putea aştepta în acel moment în care 
ei erau obligaţi să renunţe la etalonul-aur şi se aflau în 
preajma alegerilor generale. In orice caz, Marea Britanie, 
deşi o Putere a Extremului Orient, n-avea la dispoziţie 
niciun fel de mijloace de acţiune. Tratatul naval de la 
Washington îi oferise Japoniei supremaţia locală în Orientul 
îndepărtat, iar guvernele britanice au confirmat această 
supremație atunci când au amânat deliberat construirea 
unei baze militare la Singapore. Ce s-ar fi putut obţine, 
dacă Liga ar fi condamnat Japonia? Doar o ilustrare a 
rectitudinii morale care, atât timp cât nu ar fi avut niciun 
efect, i-ar fi determinat pe japonezi să acţioneze împotriva 
intereselor comerciale britanice. Exista un argument în 
favoarea unei asemenea condamnări morale. Statele Unite, 
deşi nu făceau parte din Ligă, reprezentau în mod cert o 
Putere în Extremul Orient şi au propus „nerecunoaşterea” 
oricărei modificări teritoriale realizate prin forţă. Era un fel 
de consolare pentru doctrinarii de la Geneva. Insă, câtă 


vreme americanii nu şi-au propus să stopeze comerţul lor 
cu Japonia, acest fapt era mai puţin consolator pentru China 
şi, în termeni practici, pentru britanici. 

Greşit sau nu, guvernul britanic a acordat mai multă 
importanţă restaurării păcii, decât unei ilustrări a 
rectitudinii morale. Acest punct de vedere nu era susţinut 
doar de cinicii înrăiţi care alcătuiau Ministerul de Externe 
sau de politicienii presupuşi reacţionari conduşi de 
MacDonald care compuneau guvernul naţional. El a fost 
împărtăşit de Partidul Laburist, care, în momentul 
respectiv, condamna nu „agresiunea”, ci „războiul”. Orice 
acţiune britanică împotriva Japoniei în 1932, dacă aşa ceva 
ar fi fost posibil, ar fi întâlnit opoziţia unanimă a stângii, 
care ar fi etichetat-o drept o apărare imorală a intereselor 
imperialiste. Ceea ce dorea Partidul Laburist şi în acest sens 
el reprezenta un sentiment general britanic era ca Marea 
Britanie să nu profite de pe urma războiului. Laburiştii au 
propus o interdicţie de a se furniza arme ambelor părţi, 
China şi Japonia, iar această propunere a fost acceptată de 
către guvernul naţional. Cabinetul a mers chiar mai 
departe. Britanicii consideraseră întotdeauna Liga un 
instrument de conciliere, nu un mecanism de securitate. 
Acum s-au decis să folosească acest instrument. Liga a 
stabilit comisia Lytton, de fapt o iniţiativă japoneză, care să 
stabilească faptele în legătură cu Manciuria şi să propună o 
soluţie. Comisia nu a emis un verdict simplu. Ea a 
descoperit că multe din nemulţumirile japoneze erau 
justificate. Japonia nu a fost condamnată ca agresor, deşi a 
fost condamnată pentru recurgerea la forţă înainte ca toate 
mijloacele paşnice de rezolvare a problemei să fi fost 
epuizate. Japonezii s-au retras din Liga Naţiunilor în semn 
de protest. Dar, în realitate, politica britanică a reuşit. 
Chinezii s-au resemnat cu pierderea unei provincii pe care 
nu o mai controlau de câţiva ani, iar în 1933 s-a restabilit 
pacea între China şi Japonia. În anii care au urmat, afacerea 
manciuriană a căpătat o importanţă mitică. A fost 
considerată punct de cotitură pe drumul către război, prima 
„trădare” decisivă a Ligii, în special a guvernului britanic. În 


realitate, Liga, sub conducere britanică, făcuse ceea ce 
britanicii crezuseră că era desemnată să facă: limitase un 
conflict şi îl condusese, oricât de nesatisfăcătoare ar fi fost 
această acţiune, spre un final. Mai mult decât atât, 
afacerea manciuriană, departe de a slăbi puterile coercitive 
ale Ligii, de fapt le-a pus în practică. Mulțumită acestei 
chestiuni, Liga din nou datorită impulsului britanic a stabilit 
mecanismul, ce lipsea până atunci, de organizare a 
sancţiunilor economice. Acest mecanism, spre nefericirea 
tuturor, a făcut posibilă acţiunea Ligii în chestiunea 
Abisiniei, în 1935. 

Afacerea manciuriană a avut e) importanţă 
contemporană, deşi nu aceea care i-a fost atribuită ulterior. 
Ea a distras atenţia de la Europa exact în momentul când 
problemele europene deveneau acute, iar în particular a 
făcut ca guvernul britanic să fie extrem de nerăbdător în 
privinţa necazurilor europene. Ea a întărit, cu argumente 
irefutabile, preferința britanică pentru conciliere în locul 
aceleia pentru securitate. A stabilit modelul pentru 
argumentele puse acum în discuţie de către reuniunea 
Conferinţei pentru dezarmare de la începutul lui 1932. 
Momentul ales pentru această reuniune era în mod clar 
nepotrivit. Puterile învingătoare îşi asumaseră înfăptuirea 
unei asemenea acţiuni în permanenţă după 1919, când 
tratatul de pace impusese Germaniei dezarmarea ca un 
prim pas către „o limitare generală a armamentelor tuturor 
naţiunilor”. Asta nu însemna că învingătorii vor dezarma 
până la nivelul german, însă era o promisiune că vor face 
ceva. Această promisiune a fost în permanenţă eludată în 
anii '20. Eludarea a devenit element al argumentaţiei 
germanilor, care au insistat tot mai mult ca învingătorii să- 
şi îndeplinească promisiunea sau să înlăture obligaţia 
germană de a dezarma. Guvernul laburist britanic, care a 
venit la putere în 1929, a sprijinit această cerinţă germană. 
Cei mai mulţi dintre englezi susțineau că înarmarea masivă 
era ea însăşi o cauză de război sau, altfel spus, înarmarea 
masivă permitea ca neclarităţile sau neînțelegerile să se 
transforme în război (cum s-a întâmplat în 1914), înainte ca 


perioada de „calmare a spiritelor” să survină. Ramsay 
MacDonald, primul-ministru, era dornic să reia iniţiativa pe 
care o declanşase în 1924 şi să finalizeze opera de 
conciliere. El este responsabil, în principal, pentru reuşita 
Conferinţei navale de la Londra din 1930, care a extins 
limitarea reciprocă a navelor militare şi la alte categorii de 
vase decât cele convenite de Marea Britanie, Statele Unite 
şi Japonia în 1921. Însă această conferinţă a adus cu sine şi 
o atenţionare sinistră, care a fost desconsiderată la 
momentul respectiv. Discuţiile de acolo au determinat Italia 
să ceară egalitate navală cu Franţa, o pretenţie la care 
francezii erau hotărâți să nu consimtă. Astfel a început 
înstrăinarea dintre cele două ţări, care în cele din urmă a 
dus Italia în tabăra germană. 

În cel de-al doilea guvern laburist, MacDonald a cedat cu 
multă reticenţă Ministerul de Externe lui Arthur Henderson. 
Cei doi nu se aflau, cu certitudine, în relaţii prea bune. 
Henderson, spre deosebire de MacDonald, fusese ministru 
în timpul conflagrației mondiale şi cu multă greutate ar fi 
putut să consimtă că războiul era o nebunie inutilă. In timp 
ce MacDonald denunța anxietăţile franceze ca fiind fantezii, 
Henderson dorea să reconcilieze dezarmarea şi securitatea. 
El a propus folosirea dezarmării ca mijloc de sporire a 
angajamentelor britanice faţă de Franţa, în felul în care 
Austen Chamberlain, înaintea sa, sperase să facă cu 
Locarno deşi, bineînţeles, angajamentele ar fi trebuit 
retrase când s-ar fi redus peste tot armamentele. 
Henderson le-a încurajat francezilor speranţa că, dacă ar 
coopera în privinţa dezarmării, ar obţine în schimb un 
sprijin sporit din partea Marii Britanii. Era un târg bun din 
punctul de vedere al francezilor. Deşi puţini francezi sau 
poate niciunul au înţeles exact ineficienţa armatei lor ca 
armă ofensivă, chiar mai puţini erau de acord cu 
perspectiva de a ţine Germania sub control pentru 
totdeauna, doar prin puterea Franţei. Problema securităţii 
ar fi luat o turnură diferită dacă britanicii, în loc să se 
bazeze pe Locarno, ar fi trebuit să gândească în termeni 
militari precişi. Poate că ar fi recunoscut în cele din urmă 


necesitatea unei mari armate franceze sau, alternativ, şi-ar 
fi sporit-o pe-a lor. De aceea şi francezii au făcut presiuni 
pentru o Conferinţă a dezarmării, cu Henderson ca 
preşedinte. Acesta nu era doar un tribut pentru calităţile 
sale de mediator, oricât de mari erau acestea. Era şi o 
chestiune de calcul: Marea Britanie n-ar fi putut evita să-şi 
sporească obligaţiile care ar fi urmat unei dezarmări 
generale stabilite de o Conferinţă pentru dezarmare 
condusă practic de un ministru de externe britanic. 

Circumstanţele s-au schimbat în mod grav până când s-a 
reunit Conferinţa pentru dezarmare în primele zile ale lui 
1932. Guvernul laburist nu mai era la putere. Henderson nu 
mai era ministru de externe şi, ca preşedinte al Conferinţei, 
nu mai putea să angajeze Marea Britanie, ci doar să 
sugereze inutil unui guvern faţă de care el era ostil din 
punct de vedere politic. MacDonald nu mai era încurajat de 
către Henderson, fiind de parcă ar fi fost nevoie îndemnat 
la reţinere de noul ministru de externe, Sir John Simon, un 
liberal care aproape şi-a dat demisia când a izbucnit 
războiul în 1914 şi chiar a demisionat în semn de protest 
când s-a decretat mobilizarea generală, optsprezece luni 
mai târziu. Simon, ca şi MacDonald, considera temerile 
franceze ca imaginare. In plus, guvernul naţional trebuia să 
facă faţă problemelor economice: nu numai că nu dorea să 
sporească angajamentele britanice, dar era extrem de 
dornic să le reducă pe cele existente. Francezii şi-au dat 
seama, spre disperarea lor, că erau presaţi să dezarmeze 
fără să primească vreo compensație. MacDonald le spusese 
în repetate rânduri: „Pretenţiile franceze au prezentat 
întotdeauna dificultatea că presupuneau ca Marea Britanie 
să-şi asume obligaţii suplimentare într-un moment când aşa 
ceva nu era posibil”“/. Singura notă falsă din această 
declaraţie este sugestia că atitudinea britanică s-ar fi putut 
schimba. 

Britanicii aveau propriul plan pentru amânarea 
dezarmării în favoarea securităţii, în timp ce francezii 

sperau să-i implice pe britanici, aceştia, la rândul lor, 
sperau să atragă Statele Unite participante la Conferinţa 
pentru dezarmare, deşi nu făceau parte din Liga Naţiunilor. 
Acest plan avea un anume temei cât timp au fost la putere 
republicanii. El a devenit iluzoriu în noiembrie 1932, când a 
fost ales ca preşedinte un democrat, F.D. Roosevelt. Şi asta 
pentru că, deşi democraţii susţinuseră prin Wilson Liga 
Naţiunilor în 1919 şi Roosevelt va fi cel care va implica mai 
târziu Statele Unite în politica mondială, votul din noiembrie 
1932 a fost o victorie a izolaţionismului. Democraţii erau 
acum  wilsonieni deziluzionaţi. Unii credeau că Wilson 
trădase poporul american, iar alţii că oamenii de stat 
europeni îl trădaseră pe Wilson. Aproape toţi credeau că 
Puterile europene, în special foştii Aliați, erau definitiv 
imorale şi că America trebuia să aibă cât mai puţin de-a 
face cu Europa. lIdealismul care altădată îi făcuse pe 
americani dornici să salveze lumea îi determina acum să-i 
întoarcă spatele. Majoritatea democrată din Congres a luat 
o serie de măsuri care au făcut ca Statele Unite să fie în 
imposibilitatea de a juca vreun rol în relaţiile internaţionale, 
iar preşedintele Roosevelt a acceptat aceste măsuri fără 
vreun semn de dezaprobare. Efectul lor a fost întărit de 
naționalismul economic intens care a însoţit politica de New 
Deal. A existat un semn minor al tendinței contrare când 
regimul lui Roosevelt a „recunoscut” în cele din urmă Rusia 
sovietică şi l-a primit cu bunăvoință pe Litvinov”, comisarul 
pentru afacerile externe, în vizită la Washington. 
Excluderea Rusiei din Europa a contat în luarea acestei 
decizii. Nicio implicare europeană nu putea fi aşteptată din 
partea Americii, iar britanicii înşişi erau împinşi în afara 
Europei de către influenţa americană, în măsura în care 
aceasta conta. 

O altă neşansă în contul Conferinţei pentru dezarmare a 
fost faptul că înţelegerea finală în privinţa reparațiilor s-a 
realizat în vara anului 1932. Înfăptuită oricând înainte, 

această înţelegere ar fi fost admirabilă, însă acum 
momentul era cel mai nefericit posibil. Guvernul german 
condus de Papen, înlocuitorul lui Brüning era mai slab şi 
mai nepopular ca niciodată, în consecinţă mai dornic ca 
oricând să obţină popularitate prin acţiuni de politică 
externă. Reparaţiile nu mai puteau constitui o nemulţumire, 
şi astfel, dezarmarea unilaterală a Germaniei trebuia să-i ia 
locul. Orice negocieri reale erau imposibile: guvernul 
german avea nevoie de un succes senzaţional. Germanii au 
părăsit Conferinţa pentru dezarmare protestând în mod 
dramatic, fiind atraşi înapoi prin promisiunea „unei egalităţi 
de statut în cadrul unui sistem de securitate”. Promisiunea 
era lipsită de sens. Dacă francezii obțineau securitate, 
atunci nu putea fi egalitate de statut, iar dacă ei nu 
obțineau securitate, atunci nu putea fi egalitate. 
Promisiunea nu i-a impresionat pe alegătorii germani. 
Probabil n-ar fi fost impresionați nici de vreo concesie reală. 
Ceea ce conta pentru ei erau sărăcia şi şomajul de masă, şi 
au considerat pertractările în privinţa dezarmării „un uriaş 
hering roşu”, ceea ce şi era. Liderii Aliați, jucându-se cu 
vorbele, au venit în fond în ajutorul lui Papen. Nu le-a trecut 
prin minte că ar putea exista vreun pericol german serios. 
In 1932, oamenii se temeau în mod corect, de altfel de 
prăbuşirea Germaniei, nu de puterea germană. Cum ar fi 
putut vreun observator atent să presupună că o ţară cu 
şapte milioane de şomeri, fără rezerve de aur şi cu un 
comerţ exterior nul ar putea deveni brusc o Mare Putere 
militară? întreaga experienţă modernă îi învăţa pe oameni 
că forţa era însoţită de bogăţie, iar Germania anului 1932 
părea într-adevăr foarte săracă. 

Aceste calcule au fost răsturnate la 30 ianuarie 1933, 
când Hitler a devenit cancelar, un eveniment transformat 
acum în legendă, precum ajungerea lui Hengist şi Horsa” în 
Kent. Nu a fost o „cucerire a puterii”, în ciuda lăudăroşeniei 
naţional-socialiste. Hitler a fost numit cancelar de către 
preşedintele Hindenburg, într-un mod strict constituţional şi 

din rațiuni democratice solide.  Oricâte speculații 
ingenioase, liberale sau marxiste, s-ar putea face, Hitler n-a 
fost făcut cancelar pentru a-i ajuta pe capitaliştii germani 
să distrugă sindicatele, nici pentru a oferi generalilor 
germani o mare armată sau, cu atât mai puțin, un mare 
război. A fost numit pentru că el şi aliaţii săi naționaliști 
puteau realiza o majoritate în Reichstag, punând astfel 
capăt celor patru ani anormali de guvernare prin decrete 
prezidenţiale. Nimeni nu s-a aşteptat ca el să facă 
modificări revoluţionare pe plan intern sau în relaţiile 
externe. Dimpotrivă, politicienii conservatori conduşi de 
Papen, care l-au recomandat pe Hitler lui Hindenburg, au 
păstrat pentru ei posturile-cheie şi au aşteptat ca noul 
cancelar să fie un personaj docil. Aceste aşteptări s-au 
dovedit a fi greşite. Hitler a rupt legăturile convenţionale 
menite a-l încorseta şi a devenit treptat un dictator 
atotputernic, deşi într-un ritm mai lent decât spune 
legenda. El a schimbat mult din starea de lucruri din 
Germania. El a distrus libertatea politică şi domnia legii, a 
transformat economia şi finanţele germane, s-a certat cu 
Bisericile, a abolit statele separate şi a realizat pentru 
prima dată o Germanie unitară. Într-un singur domeniu n-a 
schimbat nimic. Politica sa externă era aceea a 
predecesorilor săi, a diplomaților profesionişti din Ministerul 
de Externe, în fond a tuturor germanilor. Şi Hitler dorea să 
elibereze Germania de restricţiile impuse de tratatul de 
pace, să reinstituie o mare armată germană şi apoi să 
redea Germaniei calitatea naturală de cea mai Mare Putere 
din Europa. Existau diferenţe ocazionale de nuanţă. Poate 
că Hitler s-ar fi concentrat mai puţin asupra Austriei şi 
Cehoslovaciei, dacă nu s-ar fi născut cetăţean al Monarhiei 
Habsburgice; poate că originea sa austriacă l-a făcut ca, în 
prima fază, să fie mai puţin ostil faţă de polonezi. Însă 
cadrul general era neschimbat. 

Nu acesta este punctul de vedere acceptat. Autori de 
mare autoritate au văzut în Hitler un întemeietor de sistem, 
pregătind de la început un mare război care urma să 
distrugă civilizaţia existentă şi să-l facă pe el stăpânul lumii. 


În opinia mea, oamenii de stat sunt prea absorbiți de 
evenimente pentru a urma un plan preconceput. Sistemele 
sunt create de istorici, aşa cum s-a întâmplat cu Napoleon, 
iar sistemele atribuite lui Hitler sunt, în realitate, cele ale lui 
Hugh Trevor-Roper, Elizabeth Wiskemann şi Alan Bullock. 
Există un anumit temei pentru aceste speculaţii. Hitler 
însuşi era un istoric amator, plăcându-i mult generalizările. 
El chiar a creat sisteme în timpul său liber erau vise cu ochii 
deschişi. Chaplin a surprins acest lucru, cu geniul unui 
artist, când l-a prezentat pe Marele Dictator transformând 
lumea într-un balon-jucărie şi trimiţând-o spre tavan cu 
vârful cizmei. Insă lumea pe care el a visat s-o stăpânească 
şi modalitatea prin care ar fi făcut asta s-au schimbat odată 
cu circumstanţele oscilante. Mein Kampf a fost scrisă în 
1925, sub impresia ocupaţiei franceze a Ruhr-ului. Hitler a 
visat atunci să distrugă supremaţia franceză din Europa, iar 
metoda urma să fie alianţa cu Italia şi Marea Britanie. Acest 
Table Talk s-a desfăşurat în teritoriul ocupat, în timpul 
campaniei împotriva Rusiei sovietice: atunci Hitler visa la 
un Imperiu fantastic ce ar fi introdus o ordine în lista sa de 
cuceriri. Ultimul său cuvânt l-a adresat din Bunker, când era 
pe punctul de a se sinucide. Nu este surprinzător că şi-a 
transformat testamentul într-o doctrină a distrugerii 
universale. Ingenuitatea academică a descoperit în aceste 
declaraţii pe discipolul lui Nietzsche, pe geopolitician sau pe 
emulul lui Attila. Eu le văd doar ca generalizări ale unui 
intelect puternic, dar neinstruit, dogme ce reprezentau 
ecoul conversaţiilor din orice cafenea austriacă sau berărie 
germană. 

Exista un element de remarcat în politica externă a lui 
Hitler, deşi el nu era nou. Perspectiva sa era „continentală”, 
aşa cum fusese şi cea a lui Stresemann înaintea lui. Hitler 
nu a încercat să reînvie „politica mondială” pe care 
Germania o urmase înainte de 1914, nu a făcut planuri 
pentru o mare flotă de război, nu şi-a exhibat nemulţumirea 
în privinţa coloniilor pierdute, decât ca un instrument 
pentru a-i deranja pe britanici; n-a fost interesat nici măcar 
de Orientul Mijlociu de unde orbirea sa faţă de marea 


ocazie din 1940, după înfrângerea Franţei. Se poate atribui 
această perspectivă originii austriece a lui Hitler, 
îndepărtată de ocean, sau se poate crede că a preluat-o de 
la vreun geopolitician din Munchen. Insă, în mod esenţial, 
ea a reflectat circumstanţele momentului. Germania fusese 
învinsă de Puterile occidentale în noiembrie 1918 şi ea 
însăşi învinsese Rusia în anul precedent. Hitler, ca şi 
Stresemann, nu a atacat acea parte din aranjamentul 
teritorial realizat în 1919 care se referea la Occident. El nu 
a dorit să distrugă Imperiul Britanic, nici măcar să ia de la 
francezi Alsacia şi Lorena. În schimb, dorea ca Aliaţii să 
accepte verdictul din martie 1918, să abandoneze 
recuzarea artificială a acestui verdict după noiembrie 1918 
şi să recunoască faptul că Germania fusese victorioasă în 
Răsărit. Nu era un program absurd. Mulţi englezi, fără a-i 
menţiona pe Milner şi Smuts, erau de acord cu el chiar în 
1918; şi mai mulţi au făcut-o mai târziu, iar destui francezi 
ajungeau treptat la acelaşi punct de vedere. Statele 
naţionale din Europa răsăriteană se bucurau de puţină 
popularitate, iar Rusia sovietică de şi mai puţină. Când 
Hitler aspira să reinstituie înţelegerea de la Brest-Litovsk, el 
putea poza şi în campion al luptei civilizaţiei europene 
împotriva bolşevismului şi a pericolului roşu. Poate că 
ambițiile sale erau cu adevărat limitate la Răsărit, poate că 
reuşitele din Est urmau a fi doar începutul cuceririi Europei 
vestice sau a întregii lumi. Nimeni nu poate spune. Doar 
evenimentele ar fi putut oferi un răspuns; însă, printr-o 
stranie întorsătură a circumstanțelor, ele nu au făcut-o 
niciodată. În ciuda tuturor aşteptărilor, Hitler a ajuns să 
lupte cu Puterile occidentale înainte de a cuceri Răsăritul. 
Cu toate acestea, expansiunea estică a fost țelul principal 
al politicii sale, dacă nu chiar singurul. 

Nu era nimic original în această politică. Calitatea unică a 
lui Hitler era darul său de a transforma gândurile obişnuite 
în acţiune. El a tratat serios ceea ce alţii doar discutau. 
Forţa care-l conducea era aceea că se lua întotdeauna 
teribil de în serios. Democraţia era atacată din toate părţile 
de o jumătate de secol. A trebuit să vină Hitler pentru a se 


crea o dictatură totalitară. Aproape toată lumea în 
Germania considera că trebuie făcut „ceva” în legătură cu 
şomajul. Hitler a fost primul care a pus accentul pe 
„acţiune”. El desconsidera regulile convenţionale, dând 
astfel marea lovitură economică a eradicării şomajului, 
exact cum a făcut F.D. Roosevelt în Statele Unite. Nici în 
privinţa antisemitismului nu era nimic nou. Fusese de mulţi 
ani «socialismul proştilor”. Lăsase în urmă prea puţin. 
Seipel, cancelarul austriac din anii '20, a spus despre 
antisemitismul pe care îl predica, dar nu îl practica partidul 
său: „Das ist fur die Gasse”®. Hitler era „die Gasse”. 
Germanii au început să aibă îndoieli când actele de 
persecuție s-au succedat, culminând cu indiscutabila 
imoralitate a camerelor de gazare. Dar puţini ştiau cum să 
protesteze. Tot ceea ce Hitler a făcut împotriva evreilor a 
derivat, în mod logic, din doctrinele rasiale în care credeau 
vag cei mai mulţi dintre germani. La fel stăteau lucrurile şi 
în legătură cu politica externă. Nu pe mulţi germani îi 
interesa cu pasiune şi perseverenţă dacă Germania domina 
din nou Europa. Dar discutau ca şi cum i-ar fi interesat. 
Hitler a luat drept bun cuvântul lor. El i-a ridicat pe germani 
la nivelul profesiunilor lor de credinţă sau poate i-a coborât 
acolo în mare măsură spre regretul lor. 

În principiu şi doctrină, Hitler nu era mai imoral şi mai 
lipsit de scrupule decât mulţi alţi oameni de stat 
contemporani. În schimb, în privinţa acţiunilor imorale, el i- 
a depăşit pe toţi. Politica oamenilor de stat occidentali se 
baza şi ea, în ultimă instanţă, tot pe forţă politica franceză 
pe armata terestră, politica britanică pe puterea navală. 
Insă aceşti lideri sperau că nu va fi necesară utilizarea 
acestei forţe. Hitler intenţiona să-şi folosească forţa sau cel 
puţin să amenințe cu folosirea ei. Dacă moralitatea 
occidentală părea superioară, asta se datora în mare 
măsură faptului că era moralitatea stătu guo-ului; cea a lui 
Hitler era  imoralitatea revizuirii. Exista la Hitler o 
contradicţie curioasă, deşi doar aparentă, între țeluri şi 
metode. Ţelul său era schimbarea, răsturnarea ordinii 

europene existente, iar metoda era răbdarea. În ciuda 
mesajului său violent şi pompos, el era un maestru al 
jocului de aşteptare. El nu a efectuat niciodată un atac 
frontal pe o poziţie pregătită cel puţin până când judecata 
nu i-a fost afectată de victorii facile. Precum Joshua în faţa 
zidurilor lerihonului, el a preferat să aştepte până când 
forţele care i se opuneau au fost subminate de propriile lor 
confuzii şi au fost obligate să-i ofere victoria. Aplicase deja 
această metodă pentru a obţine puterea în Germania. El nu 
a „cucerit” puterea. A aşteptat să-i fie oferită de către cei 
care anterior încercaseră să-l înlăture. In ianuarie 1933, 
Papen şi Hindenburg îl implorau să devină cancelar, iar el a 
consimţit cu graţie. Aşa a fost şi în relaţiile externe. Hitler 
nu avea cereri precise: a anunţat că este nemulţumit şi 
apoi a aşteptat concesiile, stând doar cu mâna întinsă. 
Hitler nu avea informaţii de primă mână despre vreo ţară 
străină: rareori şi-a ascultat ministrul de externe şi n-a citit 
niciodată rapoartele ambasadorilor săi. judeca oamenii de 
stat străini prin intuiţie. Era convins că ştia modul de 
acţiune şi gândire al tuturor politicienilor burghezi, 
deopotrivă germani şi străini, şi că nervii lor vor ceda 
înaintea alor săi. Această convingere a fost destul de 
aproape de adevăr încât să aducă Europa în miezul unei 
catastrofe. 

Poate că, la început, această aşteptare nu a fost 
conştientă sau deliberată. Cei mai mari oameni de stat sunt 
cei care nu ştiu ceea ce fac. In primii săi ani de când s-a 
aflat la putere, Hitler nu era prea interesat de afacerile 
externe. El a petrecut mult timp la Berchtesgaden, departe 
de evenimente, visând în vechiul său stil iluzoriu. Când s-a 
întors la viaţa practică, preocuparea sa principală a fost să 
menţină un control total asupra Partidului Național- 
Socialist. A privit şi a promovat el însuşi rivalitatea dintre 
principalii lideri nazişti. Apoi a venit la rând instituirea 
controlului nazist asupra statului şi poporului german; abia 
după aceea, reînarmarea şi expansiunea economică. Hitler 
iubea piesele mecanismelor tancuri, avioane, tunuri... Era 
fascinat de construcţia de şosele, iar de arhitectură chiar 


mai mult. Afacerile externe nu erau nici pe departe pe 
primul plan. In orice caz, erau puţine lucruri de făcut până 
la reînarmarea Germaniei. Evenimentele i-au impus 
aşteptarea pe care el o prefera. Putea lăsa în siguranţă 
politica externă pe seama vechilor profesionişti din 
ministerul de resort. În fond, obiectivele lor erau identice cu 
ale sale: şi ei erau interesaţi să submineze tratatul de la 
Versailles. Aveau nevoie doar de un imbold ocazional înspre 
acţiune, acea iniţiativă unică şi riscantă care a declanşat 
aventura. 

Acest model a apărut imediat în discuţiile privitoare la 
dezarmare. Liderii Aliați nu-şi făceau nicio iluzie în privinţa 
intenţiilor lui Hitler. Reprezentanţii lor la Berlin le oferiseră 
informaţii reale şi precise, informaţii pe care Sir John Simon 
le-a găsit „înspăimântătoare”S!. Aceleaşi lucruri puteau fi 
aflate din orice ziar, în ciuda expulzării brutale din 
Germania a corespondenţilor britanici şi americani. Nu 
există greşeală mai mare decât a se presupune că Hitler nu 
i-a atenţionat de nenumărate ori pe oamenii de stat străini. 
Dimpotrivă, el a făcut-o de prea multe ori. Liderii 
occidentali au înţeles problema mult prea clar. Germania 
avea acum un guvern puternic, care o va transforma din 
nou într-o Mare Putere militară. Insă ce urmau să facă 
oamenii de stat Aliați? Ei înşişi şi-au pus această întrebare, 
precum şi unii altora, în repetate rânduri. Un răspuns 
evident era intervenţia şi prevenirea prin forţă a reînarmării 
germane. Acest lucru a fost sugerat de către reprezentantul 
militar britanic la Conferinţa pentru dezarmare“?, iar 
francezii l-au afirmat constant. Sugestia a fost luată în 
discuţie în repetate rânduri şi întotdeauna respinsă. Era 
inoperantă din toate punctele de vedere. Statele Unite n-ar 
fi participat la intervenţie. Din contră, opinia publică 
americană s-ar fi opus cu violenţă, iar ea avea o mare 
influenţă în Marea Britanie. Părerile britanicilor înclinau tot 

spre respingerea unei asemenea iniţiative, nu numai cele 
din tabăra stângii, dar chiar şi cele din interiorul guvernului, 
în afara obiecţiilor de principiu, guvernul nu se putea gândi 
la creşterea cheltuielilor militare, chiar dacă ar fi avut vreo 
forţă militară terestră la dispoziţie. De asemenea, Mussolini 
s-a ţinut deoparte, sperând deja să întoarcă „revizionismul” 
în favoarea Italiei. Rămăsese doar Franţa, însă francezii 
erau cu toţii hotărâți să nu mai acţioneze singuri. Dacă ar fi 
fost cinstiţi cu ei înşişi, ar fi adăugat că nici ei n-aveau forţe 
capabile de intervenţie. In plus, ce s-ar fi obţinut printr-o 
asemenea intervenţie? Dacă Hitler cădea, haosul care ar fi 
urmat în Germania ar fi fost mai rău decât cel ulterior 
ocupării Ruhr-ului. Dacă n-ar fi căzut, reînarmarea ar fi 
foarte probabil reluată de îndată ce forţele de ocupaţie s-ar 
fi retras. 

Pe de altă parte, alternativa era de a nu se face nimic: să 
se abandoneze Conferinţa pentru dezarmare şi să se lase 
ca evenimentele să-şi urmeze cursul. Şi britanicii, şi 
francezii au înlăturat această variantă ca „de neconceput”, 
„de negândit”, „un gest de disperare”. Ce rămânea de 
făcut? Unde era pendularea ingenioasă, găsită până atunci 
de fiecare dată, care i-ar fi satisfăcut pe germani fără să-i 
pună în pericol pe francezi? Aceştia din urmă au continuat 
să insiste că vor fi de acord cu egalitatea de înarmare cu 
Germania numai dacă primeau o garanţie britanică 
serioasă, susţinută de o armată britanică lărgită şi de 
convorbiri între statele-majore. Britanicii au respins ferm 
această propunere şi au argumentat că, de vreme ce 
egalitatea i-ar mulţumi pe germani, n-ar mai fi fost 
necesară nicio garanţie. Dacă Hitler a semnat o înţelegere, 
„el chiar s-ar putea simţi tentat s-o onoreze... Semnătura 
sa, ca a nimănui în întreg trecutul Germaniei, i-ar obliga pe 
toţi germanii”®. Dacă Germania nu-şi va ţine cuvântul, 
„forţa opoziției mondiale faţă de ea nu poate fi 
exagerată”$*, iar „lumea va şti care sunt adevăratele ei 

intenţii”S5. Este imposibil de spus dacă britanicii şi-au luat în 
serios propriile argumente. Probabil că ei credeau în 
continuare că  intransigenţa franceză era  obstacolul 
principal către o Europă paşnică şi că trebuiau făcute toate 
eforturile pentru ca această obstinaţie să fie înlăturată. 
Precedentul din 1871 a contat mult în mintea lor. Atunci 
Rusia repudiase clauzele tratatului de la Paris, care îi 
impusese dezarmarea în Marea Neagră, iar celelalte Mari 
Puteri  consimţiseră cu condiţia ca Rusia să obţină 
aprobarea unei conferinţe internaţionale. Legalitatea 
europeană era menţinută. Din moment ce o conferinţă 
realizase un tratat, numai o alta îl putea înlocui. Astfel, cel 
mai important lucru acum era nu prevenirea reînarmării 
germane, ci garanţia că ea urma să aibă loc în cadrul unei 
înţelegeri internaționale. De asemenea, britanicii au 
presupus că Germania va fi doritoare să plătească un preţ 
„pentru a-şi legaliza ilegalităţile”s$. Britanicilor le-a plăcut 
întotdeauna să fie ei înşişi de partea corectă a legii şi, în 
mod natural, credeau că şi germanii simțeau la fel. Era de 
neconceput pentru ei că vreo Putere ar putea prefera 
întoarcerea la „anarhie internaţională”. Şi bineînţeles că 
Hitler nu intenţiona să revină la anarhie internaţională. Și el 
dorea o ordine internaţională, însă urma să fie „o nouă 
ordine”, nu o versiune modificată a sistemului din 1919. 

Mai exista un considerent care a contribuit mult la 
atmosfera acelor ani. Toţi, în special britanicii şi francezii, 
au presupus că timpul nu era o problemă. Germania era 
încă dezarmată aproape complet când Hitler a venit la 
putere. Ea nu avea tancuri, avioane, tunuri grele sau 
rezervişti antrenați. l-ar fi trebuit zece ani, potrivit 
experienţei clasice, să devină o Putere militară formidabilă. 
Calculul nu era complet greşit. Hitler şi Mussolini îl 
împărtăşeau. În discuţiile lor, au presupus întotdeauna că 

1943 ar fi anul destinului. Multe din alarmele timpurii în 
legătură cu reînarmarea germană au fost alarme false. 
Astfel, când Churchill a pretins în 1934 că forţele aeriene 
germane erau mult mai mari decât pretindea guvernul 
britanic, iar Baldwin l-a contrazis, Baldwin aşa cum ştim 
acum chiar din documente germane avea dreptate, iar 
Churchill greşea. Chiar în 1939, armata germană nu era 
pregătită pentru un război prelungit, iar în 1940, forţele 
terestre germane erau inferioare celor franceze în toate 
privinţele, cu excepţia conducerii. Puterile occidentale au 
făcut două greşeli: n-au fost capabile să admită faptul că 
Hitler era un jucător care putea ajunge la mize mari fără a 
avea resursele necesare; de asemenea, n-au fost capabile 
să înţeleagă realizarea economică a lui Schacht, care a 
demonstrat că resursele germane erau mai puţin 
inadecvate decât fuseseră cândva. Ţări cu o economie mai 
mult sau mai puţin liberă operau în acel moment cu mai 
puţin de 75% din capacitatea lor. În prima fază, Schacht a 
pus în funcţiune sistemul utilizării complete a forţei de 
muncă, iar apoi a utilizat forţa economică germană aproape 
la întreaga sa capacitate. Acest lucru este acum acceptat 
de toată lumea. Pe atunci părea o magie ce depăşea 
puterea de imaginaţie. 

Insăşi Conferinţa pentru dezarmare nu a supravieţuit 
prea mult venirii lui Hitler. De-a lungul verii anului 1933, 
britanicii şi italienii i-au presat pe francezi să acorde 
Germaniei o „egalitate” formală în privinţa armamentelor. 
In fond, mai avea să treacă mult timp înainte ca această 
egalitate să devină reală. Francezii erau cât pe ce să facă 
pasul decisiv. La 22 septembrie, miniştrii de externe 
britanic şi francez s-au întâlnit la Paris. Francezii se 
pregăteau să accepte egalitatea sau ceva pe-aproape. Însă 
Daladier“”, premierul francez, a întrebat: „Ce garanţie ar 
exista pentru respectarea convenţiei?”. Vechea dificultate 
reapăruse. Simon a replicat: „Guvernul Majestății Sale nu 
poate accepta noi responsabilităţi de natură punitivă. 

Opinia publică din Anglia n-ar sprijini aşa ceva”. S-a făcut 
auzită şi o voce de mai mare autoritate decât a lui Simon. 
Baldwin, liderul Partidului Conservator şi şeful „din umbră” 
al guvernului britanic, venise de la Aix pentru a participa la 
reuniune. El meditase asupra situaţiei europene în timpul 
vacanței sale, şi l-a susţinut pe Simon: nu puteau fi noi 
angajamente britanice. A adăugat: „Dacă se poate dovedi 
că Germania se reînarmează, atunci ar apărea imediat o 
nouă situaţie, căreia Europa va trebui să-i facă faţă... Dacă 
ar apărea această situaţie, guvernul Majestății Sale ar 
trebui s-o ia în considerare foarte serios, însă această 
situaţie încă nu s-a ivit”. Vocea era a lui Baldwin, iar 
spiritul era al lui MacDonald. Li se cerea francezilor să 
renunţe la o superioritate pe care ei şi-o imaginau că o 
deţin, oferindu-li-se doar perspectiva că ceva nedefinit ar 
putea fi făcut în caz că germanii nu se comportau 
corespunzător. Acest lucru nu-i satisfăcea pe francezi. Ei şi- 
au retras oferta lor tentantă. Când a reînceput conferinţa, 
francezii au anunţat că ar fi de acord în privinţa egalităţii cu 
Germania numai dacă germanii rămâneau dezarmaţi de-a 
lungul unei „perioade de probă” de patru ani. 

A fost ocazia lui Hitler. El ştia că Franţa era singură, că 
Marea Britanie şi Italia simpatizau cu poziţia germană. La 
14 octombrie, Germania s-a retras de la Conferinţa pentru 
dezarmare, iar o săptămână mai târziu a părăsit Liga 
Naţiunilor. Nu s-a întâmplat nimic. Miniştrii germani erau 
înspăimântați de iniţiativa lui Hitler. El le-a spus: „Situaţia a 
evoluat aşa cum ne aşteptam. Acţiuni periculoase împotriva 
Germaniei nici nu s-au concretizat şi nici nu sunt de 
aşteptat... Momentul critic probabil a trecut”S. Ceea ce s-a 
dovedit a fi adevărat. Hitler îşi experimentase metoda în 
relaţiile externe, iar aceasta a funcţionat. A aşteptat până 
când opoziţia faţă de Germania s-a demoralizat şi s-a 
fărâmiţat. În fond, francezilor nu le venea bine să invadeze 

Germania doar pentru că nemţii părăsiseră Conferinţa 
pentru dezarmare. Ei puteau acţiona numai când Germania 
era cu adevărat reînarmată, iar atunci ar fi fost prea târziu. 
Britanicii au privit în continuare cu bunăvoință pretenţiile 
germane. În iulie 1934, The Times scria: „În anii care vin 
este mai probabil să ne temem pentru Germania decât să 
ne temem de Germania”. Partidul Laburist a continuat să 
ceară dezarmare generală ca fundament pentru securitate. 
MacDonald încă stabilea cursul acţiunii şi pentru guvern, şi 
pentru opoziţie. Atât de încrezător era Hitler, încât i-a 
incitat pe francezi oferindu-se să accepte inegalitatea: o 
armată germană limitată la 300.000 de oameni şi o forţă 
aeriană pe jumătate cât cea franceză. Increderea lui Hitler 
era justificată: francezii erau acum exasperaţi peste 
măsură. La 17 aprilie 1934, Barthou” ministru de externe 
de dreapta în guvernul naţional care a urmat revoltei din 6 
februarie a refuzat să legalizeze orice reînarmare germană 
şi a declarat: „De acum încolo, Franţa îşi va asigura 
securitatea prin mijloace proprii”. Conferinţa pentru 
dezarmare era distrusă, în ciuda unor încercări postume de 
a o readuce la viaţă. Francezii declanşaseră startul pentru 
cursa înarmărilor. Caracteristic de altfel, ei n-au izbutit s-o 
parcurgă. Investiţiile pentru înarmare fuseseră eliminate în 
timpul pregătirilor în vederea Conferinței pentru 
dezarmare, iar până în 1936 ele n-au mai atins nici măcar 
nivelul din 1932. 

Încheierea Conferinţei pentru dezarmare nu presupunea 
în mod necesar război. Exista un al treilea curs al acţiunii, 
în ciuda lamentării contrare a britanicilor: o reîntoarcere la 
instrumentele tradiţionale ale diplomaţiei. Toată lumea a 
început, cu timiditate, să se apropie de acest tip de 
abordare a relaţiilor internaţionale încă din momentul 
apariţiei lui Hitler. Mussolini a fost primul. Lui nu i-a plăcut 
niciodată Geneva şi tot ceea ce era în spatele acesteia. Ca 

deţinător al primordialităţii fasciste în Europa, el era flatat 
că Hitler îl imita şi a presupus că Germania va fi 
întotdeauna la remorca Italiei, şi niciodată invers. Fără 
îndoială că el vedea amenințările şi pretenţiile lui Hitler ca 
fiind vorbe în vânt, ca şi ale sale. In orice caz, departe de a 
se teme de renaşterea Germaniei, el a privit-o cu 
bunăvoință, ca un instrument de obţinere a unor concesii 
pentru sine din partea Franţei, iar mai târziu poate chiar şi 
din partea Marii Britanii un lucru pe care britanicii s-au 
prefăcut a nu-l observa. Mussolini a propus un Pact al celor 
patru Puteri. Cele patru Mari Puteri Germania, Marea 
Britanie, Franţa şi Italia urmau să se constituie într-un fel de 
directorat european ce trebuia să stabilească „regulile 
jocului” pentru statele mici şi să realizeze „revizuirea 
paşnică”. Britanicii erau încântați. Şi ei doreau să obţină 
concesii de la francezi, în principal spre beneficiul 
Germaniei. Ideea ca Marea Britanie şi Italia să medieze 
benign între Franţa şi Germania era una veche. Ea fusese 
ilustrată la Locarno, deşi atunci Mussolini jucase un rol 
secundar; fusese susţinută de John Morley în 1914, când el 
încercase să menţină Marea Britanie în afara războiului; 
fusese sprijinită de Simon şi MacDonald în 1914, şi acum 
era din nou bine primită de aceştia, astfel că foştii radicali 
se găseau în postura ciudată de a-l considera pe Mussolini 
drept unul dintre stâlpii de susţinere a păcii europene. Şi 
Hitler era pregătit să-l lase pe Mussolini să-i fie hăitaş. 
Francezii erau indignaţi, înconjurați fiind de vigilenţii paznici 
britanici şi italieni. La început au acceptat, deşi insistând că 
revizuirea poate fi făcută doar în urma unui consimţământ 
unanim, inclusiv al părţilor interesate. Apoi au folosit scuza 
retragerii Germaniei din Liga Naţiunilor pentru a submina şi 
Pactul. Acesta n-a fost niciodată ratificat. Totuşi, el a rămas 
fundamentul politicii externe italiene încă vreo câţiva ani şi 
al politicii britanice până aproape de izbucnirea războiului. 
Chiar mai ciudat, înşişi francezii au revenit la el înainte de 
finalul poveştii. 

Principala importanţă a Pactului, la momentul respectiv, 
viza Europa răsăriteană. Rusia sovietică şi Polonia s-au 


alarmat, deşi cu rezultate diferite. Rusia a părăsit tabăra 
germană şi s-a alăturat francezilor, iar Polonia, într-un 
anume sens, a înlocuit tabăra franceză cu cea germană. O 
asociere a celor patru Mari Puteri europene fusese 
întotdeauna coşmarul liderilor sovietici: ar fi fost preludiul, 
credeau ei, unui nou război de intervenţie. Ei acţionaseră 
împotriva unui asemenea front până la venirea lui Hitler la 
putere, prin încurajarea resentimentelor germane faţă de 
Franţa şi prin promovarea cooperării militare şi economice 
cu Germania, care fusese iniţiată la Rapallo. Acum lucrurile 
se schimbaseră. Spre deosebire de oamenii de stat din 
Europa vestică, sovieticii l-au luat pe Hitler în serios. Ei au 
crezut că dorea să distrugă comunismul nu numai în 
Germania, dar şi în Rusia, şi s-au temut că ceilalţi lideri 
europeni l-ar fi aplaudat dacă ar fi făcut-o. Erau convinşi că 
Hitler intenţiona să cucerească Ucraina. Propriul lor interes 
era pur defensiv. Visele lor în privinţa revoluţiei mondiale 
dispăruseră de mult. Cea mai mare teamă a lor venea din 
Extremul Orient, unde cu Japonia în Manciuria şi în relaţii 
paşnice cu chinezii părea a exista pericolul iminent al unui 
atac japonez. Cele mai bune trupe sovietice se aflau în 
Extremul Orient, iar liderii sovietici cereau de la Europa 
doar să fie lăsaţi în pace. In timp ce altădată denunţaseră 
„tratatul  înrobitor” de la Versailles, acum susțineau 
respectarea dreptului internaţional, au participat loial la 
Conferinţa pentru dezarmare anterior o „ruşine burgheză” 
-, iar în 1934 chiar s-au alăturat unei alte „ruşini burgheze”, 
Liga Naţiunilor. Aici s-au comportat ca un asociat „de gata” 
pentru francezi: o Mare Putere hotărâtă împotriva 
„revizuirii”, care i-ar fi putut salva de presiunea Marii 
Britanii şi Italiei. Asocierea s-a materializat, deşi 
nerecunoscută oficial, de-a lungul lui 1933. Era o asociere 
de tip limitat. Sovieticii se apropiaseră de sistemul francez 
doar pentru că ei credeau că acesta le va oferi o securitate 
sporită. Nu au prevăzut că ar putea implica şi obligaţii 
sporite. Au supraestimat puterea franceză, materială şi 
morală, şi, asemenea tuturor cu excepţia lui Hitler -, au 
supraestimat forţa angajamentelor de pe hârtie, în ciuda 


distanţării lor vizibile faţă de moralitatea burgheză. Şi ei au 
văzut un avantaj în faptul că dreptul internaţional era de 
partea lor. Pe de altă parte, francezii nu intenționau să 
refacă alianţa cu Rusia la o scară semnificativă. Aveau prea 
puţină încredere în forţa rusească şi chiar mai puţină în 
sinceritatea sovietică. Ştiau că prietenia cu Rusia sovietică 
era intens dezaprobată la Londra şi, deşi oarecum iritaţi de 
impulsurile britanice spre conciliere, erau mai înspăimântați 
de pierderea chiar şi a acelui modest sprijin britanic. 
Apropierea franco-sovietică avea doar un rol asigurator, nu 
mai mult. 

Chiar şi aşa, era suficient pentru a-i alarma pe 
conducătorii politicii externe germane. In ochii acestora, 
amiciţia de la Rapallo fusese un element esenţial al 
refacerii germane. Oferise securitate faţă de Polonia, 
contribuise la obţinerea de concesii din partea Puterilor 
occidentale, iar la nivel practic, ajutase într-o oarecare 
măsură la reînarmarea ilegală. Neurath, ministrul de 
externe, spunea: „Nu putem face nimic fără ca Rusia să ne 
acopere spatele””!. Biilow, adjunctul său, scria: „Bunele 
relaţii sovieto-germane sunt de o importanţă esenţială 
pentru Germania””?. Hitler era singurul de altă părere. Fără 
îndoială că anticomunismul său era real; ca austriac, fără 
îndoială că nu împărtăşea acel ataşament faţă de Rusia 
obişnuit printre conservatorii prusaci; fără îndoială că el şi-a 
dat seama că o ruptură între Germania şi Rusia sovietică i- 
ar creşte popularitatea ca apărător al civilizaţiei europene 
împotriva revoluţiei comuniste. Oricum, motivul său imediat 
ţinea de un calcul practic: Rusia nu putea face nimic 
împotriva Germaniei. Şi asta nu doar pentru că era 
separată de Germania prin intermediul Poloniei, ci şi pentru 
că liderii sovietici nu doreau să facă nimic. Dimpotrivă, ei se 
alăturaseră părţii franceze deoarece credeau că aceasta le 
cerea mai puţin şi aveau de suportat mai puţine riscuri 

decât dacă ar fi rămas prieteni cu Germania. Sovieticii vor 
vota împotriva Germaniei la Geneva, însă nu vor acţiona în 
niciun fel. Hitler a patronat, fără nicio remuşcare, 
distrugerea înţelegerii de la Rapallo. 

Pe de altă parte, Polonia putea acţiona împotriva 
Germaniei, şi chiar spunea că o va face: de la Varşovia au 
venit nenumărate apeluri, deşi fără conţinut, pentru un 
război preventiv. Niciun guvern german de după 1918 nu 
se gândise măcar la o prietenie cu Polonia, chiar şi una 
temporară. Problema Danzig-ului şi a „Coridorului” era prea 
acută. Hitler nu era încorsetat de această prejudecată, ca 
de altfel de niciuna. Era o măsură a superiorității pe care 
Hitler o deţinea deja asupra „clasei de guvernământ” 
germane faptul că el putea desconsidera cele mai adânci 
nemulțumiri ale acesteia şi, de asemenea, o măsură a 
indiferenţei poporului german faţă de aşa-numitele 
nemulțumiri faptul că această desconsiderare nu a 
declanşat niciun protest popular. Unii germani s-au consolat 
cu ideea că această renunțare era temporară, iar Hitler i-a 
lăsat să creadă acest lucru. Intenţia sa reală nu era încă 
stabilită, într-un fel sau altul. În mod esenţial, el nu era 
interesat doar de „revizuirea” frontierelor germane. El 
dorea să facă Germania dominantă în Europa, iar pentru 
asta era mai interesat de transformarea vecinilor în sateliți 
decât să le ciupească bucăţi din teritoriu. El a urmat 
această politică şi faţă de ltalia, atunci când a renunţat la 
ceea ce, pentru el, era o nemulţumire mult mai mare decât 
Danzig-ul sau „Coridorul” Tirolul de Sud pentru a-şi asigura 
prietenia italiană. Hitler şi-a dat seama că Polonia, 
asemenea ltaliei, era o Putere „revizionistă”, chiar dacă îşi 
datora independenţa victoriei Aliaților în 1918: de aceea, el 
credea că Polonia, ca şi Italia şi Ungaria, putea fi câştigată 
de partea lui. Pentru un asemenea succes, Danzig-ul şi 
„Coridorul” erau un preţ care merita plătit. Hitler n-a anexat 
niciodată teritorii de dragul teritoriilor. Aşa cum a 
demonstrat politica sa ulterioară, nu era împotriva 
menţinerii altor ţări atât timp cât ele acționau ca sateliți ai 
Germaniei. 


Însă în această afacere poloneză, ca în multe altele, 
Hitler nu a luat iniţiativa, lăsându-i pe alţii să-i facă treaba. 
Pilsudski”? şi asociaţii săi care conduceau Polonia visau să 
joace rolul unei Mari Puteri. Erau indignaţi de Pactul celor 
Patru Puteri, care le părea îndreptat în principal împotriva 
Poloniei, şi, de asemenea, erau alarmaţi de apropierea 
dintre Franţa şi Rusia sovietică. Polonezii n-au putut uita 
niciodată că, în timp ce Danzig-ul şi  „Coridorul” 
declanşaseră resentimentul german faţă de frontiera lor 
vestică, ei deţineau de zece ori mai mult teritoriu nepolonez 
în Răsărit. Deşi se temeau mult de Germania, coloneii 
polonezi din sistemul lui Piăsudski se temeau şi mai mult de 
Rusia sovietică. În afară de asta, Polonia fusese flatată ca 
fiind principalul prieten al Franţei în Europa răsăriteană, iar 
acum era deranjant să acţionezi doar ca avangardă a unei 
alianţe franco-sovietice. Beck', ministrul de externe, a 
beneficiat întotdeauna de o totală încredere în sine, deşi nu 
şi de prea mult altceva. El era sigur că poate trata de la 
egal la egal cu Hitler, sau chiar că-l poate îmblânzi pe tigru. 
A oferit relaţii mai bune cu Germania, iar Hitler i-a răspuns. 
Rezultatul a fost pactul de neagresiune din ianuarie 1934 
dintre Germania şi Polonia, un alt pilon înlăturat din 
sistemul de securitate care se prăbuşea. Hitler scăpase de 
orice ameninţare a unui ajutor polonez pentru Franţa; în 
schimb, fără a uita nemulţumirile Germaniei, a promis că 
nu le va rezolva prin forţă o formulă care suna foarte bine, 
ea fiind des utilizată şi după al doilea război mondial de 
către guvernul vest-german. Pactul cu Polonia a fost prima 
mare realizare a lui Hitler în politica externă şi a determinat 
mult din succesul ulterior. În acelaşi timp, pactul prezenta 
şi un adânc echivoc, în măsura în care era o înţelegere între 
doi oameni ca Hitler şi Beck. Hitler a presupus că Polonia se 
detaşase de sistemul francez, ceea ce era adevărat. El a 

presupus, în continuare, că liderii polonezi „coloneii” vor 
accepta consecinţa logică a acestui fapt. Polonia urma să 
devină un satelit loial, acomodându-se la planurile şi 
dorinţele germane. Beck propusese înţelegerea nu pentru a 
deveni satelitul cuiva, ci pentru a face Polonia mai 
independentă decât până atunci. Cât timp avusese doar 
alianţa cu Franţa, Polonia trebuia să urmeze politica 
franceză şi, în noile circumstanţe, se putea trezi pusă chiar 
sub ordinele sovietice. Inţelegerea cu Germania permitea 
Poloniei să desconsidere presiunile franceze, însă în acelaşi 
timp era menţinută alianţa cu Franţa pentru eventualitatea 
că nemţii deveneau agresivi. Inţelegerea nu era o alegere 
în favoarea Germaniei, nici măcar pusă alături de varianta 
rusească, ci doar un instrument prin care Polonia să poată 
evolua mai sigur între cele două ţări. i 

Aceste divergențe aparţineau viitorului. In 1934, 
înţelegerea a îmbunătăţit mult libertatea de manevră a lui 
Hitler, care nu era încă pregătit să valorifice acest avantaj. 
Reînarmarea germană abia începuse, iar el avea probleme 
interne care-i ocupau timpul: opoziţia foştilor sprijinitori 
conservatori şi a propriilor camarazi revoluționari. Criza 
internă nu a putut fi depăşită până la 30 iunie, când cei 
care provocaseră probleme au fost asasinați din ordinul lui 
Hitler. Hindenburg a murit o lună mai târziu. Hitler a fost 
succesorul său ca preşedinte, încă un pas pe drumul către 
puterea supremă. Nu era momentul pentru o politică 
externă aventuroasă, ba chiar pentru niciun fel de politică 
externă. Dintr-odată, evoluţia evenimentelor pe care conta 
Hitler s-a întors împotriva lui. Austria, ţara sa natală, a fost 
cea care a provocat necazurile. Această rămăşiţă de stat, 
ultimul fragment din Imperiul Habsburgic, beneficiase de o 
independenţă impusă artificial de artizanii păcii din 1919. 
Austria independentă era prima garanţie a securităţii Italiei, 
un tampon inutil între ea şi Europa. Italia şi-ar fi pierdut 
întreaga detaşare faţă de Europa dacă Austria ar fi fost 
absorbită de Germania sau ar fi căzut sub control german. 
In plus, existau 300.000 de vorbitori de limbă germană în 
ceea ce fusese Tirolul de Sud şi era acum Alto Adige: foşti 


austrieci, actuali italieni, întotdeauna germani în 
simțămintele lor naţionale. Acesta ar fi fost un alt mare 
pericol pentru Italia, dacă naționalismul german ar fi 
triumfat în Austria. 

Hitler ştia bine că relațiile cordiale cu Italia i-ar fi adus un 
mai mare avantaj decât relațiile bune cu Polonia. El deja 
sublimase în Mein Kampf că Italia era un aliat predestinat 
împotriva Franței. Acum, în 1934, oricine putea observa că 
prietenia dintre cei doi dictatori ar fi avut o valoare imensă 
pentru Germania de-a lungul „perioadei periculoase”. Insă 
era mai greu pentru Hitler să renunțe la Austria de dragul 
Italiei, decât fusese să amâne controversa în privința 
Danzig-ului şi a „Coridorului” de dragul Poloniei. Nu era mai 
greu pentru el ca lider al poporului german, căruia îi păsa 
prea puţin de această presupusă cauză germană, în timp ce 
Danzig-ul şi „Coridorul” năşteau pasiuni intense. Era mai 
greu pentru el ca individ, ca unul care fusese un naţionalist 
german în Austria înainte de a deveni liderul 
naţionalismului din Germania. În plus, chestiunea austriacă 
ajunsese pe agenda Europei chiar fără contribuţia lui Hitler. 
Austria independentă se afla într-o stare lamentabilă. Ea 
nu-şi găsise încă acea încredere în sine atât de necesară 
unei existenţe statale, deşi nu se descurcase rău din punct 
de vedere economic. Clericalii şi socialiştii austrieci au 
rămas, în mod incurabil, ostili unii faţă de ceilalţi; nici 
măcar ameninţarea Germaniei naziste nu i-a putut uni. In 
schimb Dollfuss”, cancelarul clerical, s-a plasat singur sub 
supervizarea Italiei şi, impulsionat de Mussolini, a distrus 
mişcarea socialistă austriacă şi regimul republican 
democratic în februarie 1934. 

Acest război civil i-a stârnit în schimb pe naziştii austrieci. 
Dictatura clericalistă era impopulară, iar naziştii au sperat 
să-i atragă pe mulţi dintre foştii simpatizanți socialişti. Ei au 
primit bani şi echipament din Germania şi erau încurajați 
prin Radio München. Însă nu erau, aşa cum s-a crezut 
adeseori în alte ţări, simpli agenţi germani, complet 

obedienţi faţă de ordinele Berlinului. A fost uşor pentru 
Hitler să-i incite, însă destul de dificil să-i calmeze, în 
special când se gândea că şi el însuşi ar fi fost un agitator 
austriac nazist dacă n-ar fi devenit liderul Germaniei. 
Singurul lucru care putea fi aşteptat din partea sa era să nu 
promoveze activ, în acel moment, chestiunea austriacă. El 
a spus într-o şedinţă a Consiliului de miniştri: „Sunt pregătit 
să distrug Austria în anii următori, însă nu-i pot spune asta 
lui Mussolini”. Diplomaţii germani ei înşişi incapabili să-l 
influenţeze pe Hitler au sperat că el ar deveni mai 
conciliant dacă s-ar întâlni cu Mussolini faţă în faţă şi, de 
aceea, au aranjat o reuniune a celor doi dictatori, la 
Veneţia, la 14 iunie. Pentru prima dată, deşi în niciun caz şi 
ultima, Mussolini avea de îndeplinit o sarcină care era prea 
dificilă pentru oricine altcineva: trebuia să-l „liniştească” pe 
Hitler. 

Reuniunea nu s-a ridicat la nivelul aşteptărilor. Cei doi au 
căzut de acord în privinţa aversiunii lor faţă de Franţa şi 
Rusia sovietică, însă, gustând această plăcere, au uitat să 
se înţeleagă cu privire la Austria. „Un personaj de formaţie 
independentă” trebuia să devină cancelar austriac, apoi 
trebuiau desfăşurate alegeri libere, iar după aceea naziştii 
urmau să se alăture guvernului. Era o soluţie simplă: Hitler 
ar fi obţinut ceea ce dorea fără să lupte pentru asta. 
Mussolini a replicat că naziştii trebuie să-şi înceteze 
campania teroristă, iar apoi Dollfuss îi va trata cu mai multă 
simpatie ceea ce el chiar ar fi putut face, de îndată ce ei ar 
fi devenit inofensivi'/. Bineînţeles că Hitler nu a făcut nimic 
pentru a îndeplini cererea lui Mussolini. El nu a încercat să-i 
calmeze pe naziştii austrieci, iar aceştia, incitaţi de 
evenimentele de la 30 iunie din Germania, erau dornici să 
pună în scenă propria lor baie de sânge. La 25 iulie, naziştii 
din Viena au ocupat Cancelaria Republicii, l-au asasinat pe 
Dollfuss şi au încercat să cucerească puterea. Hitler, deşi 

încântat de moartea lui Dollfuss, nu putea face nimic 
pentru a-i ajuta pe aderenţii săi austrieci. Trupele italiene 
au fost masate demonstrativ la frontiera austriacă, iar 
Hitler a trebuit să asiste neputincios la acţiunea lui 
Schuschnigg, succesorul lui Dollfuss, de a restaura ordinea 
sub protecţia lui Mussolini. 

Revolta austriacă i-a oferit lui Hitler o umilinţă gratuită. 
De asemenea, ea a răsturnat frumoasa balanţă de pe urma 
căreia Mussolini sperase să obţină un profit serios. EIl 
presupusese că politica germană va evolua pe vechile 
direcţii, cerând concesii de la Franţa şi apoi de la Polonia, 
dar lăsând Austria în pace; s-ar fi plasat bucuros între 
Franţa şi Germania, primind recompense de la amândouă, 
neangajându-se personal la nimic. Brusc, a descoperit că 
poziţia se inversase: Austria fiind ameninţată, el avea 
nevoie de sprijin francez, şi nu invers. Mussolini a trebuit să 
devină susținătorul tratatelor şi campionul securităţii 
colective, el, care anterior fusese avocatul revizuirii pe 
seama altora. Această convertire a sa a fost bine primită de 
britanici. Ei au exagerat considerabil forţa italiană e 
imposibil de explicat de ce. Niciodată nu s-au uitat la 
realitatea brută a slăbiciunii economice a Italiei: la lipsa ei 
de cărbune şi, în consecinţă, la lipsa unei industrii grele. 
Pentru ei, Italia era pur şi simplu o „Mare Putere”; iar 
milioanele de oameni, chiar semi-înarmaţi, păreau, 
bineînţeles, formidabili când erau comparaţi cu propriile lor 
forţe limitate. De asemenea, britanicii s-au lăsat păcăliţi de 
demagogia lui Mussolini. El se numea pe sine un om 
puternic, şef al războinicilor, un mare om de stat, iar ei l-au 
crezut. 

Francezii au fost la început destul de reţinuţi. Barthou, 
ministrul de externe, a sperat că va bloca Germania fără a-i 
plăti lui Mussolini preţul cerut. Soluţia sa era un Locarno 
răsăritean: Franţa şi Rusia garantând în comun situaţia 
existentă în estul Germaniei, aşa cum Marea Britanie şi 
ltalia o garantaseră în Vest. Această schemă nu era pe 
placul Germaniei şi Poloniei, ţările cele mai interesate. 
Germania nu dorea extinderea influenţei franceze în Europa 


răsăriteană, iar polonezii erau convinşi de faptul că Rusiei 
nu trebuia să i se permită reintrarea în afacerile europene. 
Hitler, cu înclinația sa obişnuită spre aşteptare, s-a dat la o 
parte şi i-a lăsat pe polonezi să submineze în locul său acel 
Locarno oriental. Barthou a rămas doar cu vaga impresie că 
Franţa şi Rusia sovietică ar putea acţiona împreună în 
eventualitatea improbabilă că li s-ar cere aşa ceva. În orice 
caz, zilele îi erau numărate. În octombrie 1934, regele 
Alexandru al lugoslaviei a vizitat Franţa, în vederea 
consolidării alianţei cu această ţară. La Marsilia, el a fost 
ucis de un terorist croat care fusese antrenat în Italia. 
Barthou, rănit şi el de glonţul asasinului, a fost lăsat pe 
trotuar să sângereze până a murit. Pierre Laval&, 
succesorul său, era un om de o formaţie mult mai modernă, 
cel mai deştept şi, probabil, cel mai lipsit de scrupule dintre 
oamenii de stat francezi. Îşi începuse cariera politică în 
postura de socialist de extremă stângă, iar în timpul 
primului război mondial fusese de partea taberei pacifiste. 
Asemenea multor socialişti convertiți Ramsey MacDonald, 
spre exemplu avea o părere proastă despre Rusia sovietică 
şi una bună despre Italia fascistă. Deşi a permis politicii lui 
Barthou să-şi continue cursul până la pactul franco-sovietic 
din mai 1935, pactul era gol: nu a fost niciodată consolidat 
precum vechea alianţă, a cărei componentă esenţială era 
de natură militară, acum neluată în calcul de niciun guvern 
francez, poate că nici de către cel sovietic. Singurul lucru 
pe care l-au obţinut francezii a fost ordinul lui Stalin către 
Partidul Comunist francez de a nu mai împiedica activitatea 
de apărare naţională un ordin aproape el însuşi suficient 
pentru a-i transforma pe patrioţii francezi în defetişti. 

Laval şi-a plasat toate speranţele sale asupra Italiei. A 
vizitat Roma şi a devenit convins că Mussolini era acum, 
datorită afacerii austriece, îndepărtat de orice aspirații 
revizioniste. Hitler, la rândul său, părea că acceptă în mod 

deliberat consolidarea frontului unit împotriva Germaniei. El 
a înlăturat profund dispreţuitor ultimele restricţii privitoare 
la armamentele germane, iar în cele din urmă, în martie 
1935, a anunțat reintroducerea serviciului militar 
obligatoriu. Dintr-odată, foştii învingători au dat semne de 
rezistenţă. În aprilie 1935, s-a desfăşurat o mare reuniune 
internaţională la Stresa: MacDonald şi Simon, Flandin 
primul-ministru francez şi Laval, Mussolini gazda în 
persoană. Nu mai fusese nimic asemănător de la şedinţele 
Consiliului suprem de pe vremea lui Lloyd George. A fost 
ultima manifestare a solidarităţii Aliaților, un palid ecou al 
zilelor victoriei; iar cel mai ciudat aspect era că cele trei 
Puteri care „pregătiseră lumea pentru democraţia liberală” 
erau acum reprezentate de socialişti renegaţi, dintre care 
doi MacDonald şi Laval se opuseseră războiului, în timp ce 
al treilea, Mussolini, distrusese democraţia în propria sa 
ţară. Italia, Franţa şi Marea Britanie au promis solemn să 
menţină sistemul de tratate existent în Europa şi să reziste 
oricăror încercări de a-l schimba prin intermediul forţei. A 
fost o impresionantă etalare de vorbe, deşi mai curând 
tardivă, într-un moment când lucrurile deja se schimbaseră 
substanţial. A făcut, vreunul dintre cei trei, ceva din câte s- 
au spus? Italienii au promis să trimită trupe în apărarea 
oraşului Belfort, iar francezii au promis să trimită trupe 
pentru Tirol. În realitate, însă, fiecare din cele trei Puteri 
spera să primească ajutor din partea celorlalte fără a oferi 
nimic în schimb şi fiecare se bucura să le vadă pe celelalte 
în dificultate. 

Hitler, la rândul său, tocmai primise o confirmare 
serioasă a convingerii sale. În ianuarie 1935, în regiunea 
Saar detaşată de Germania în 1919 se desfăşurase un 
plebiscit cu privire la destinul ei viitor. Locuitorii erau în 
principal muncitori în industrie, social-democraţi sau 
romano-catolici. Ei ştiau ce-i aşteaptă în Germania: 
dictatură, desfiinţarea sindicatelor, persecutarea Bisericilor 
creştine. Însă, în cadrul unui vot indiscutabil liber, 90% 
dintre ei au ales revenirea la Germania. A fost dovada că 
apelul naţionalismului german va fi irezistibil în Austria, în 


Cehoslovacia, în Polonia. Beneficiind de această forţă, Hitler 
nu-şi făcea probleme în privinţa demonstrațiilor diplomatice 
de modă veche. În mai puţin de o lună de la reuniunea de 
la Stresa, el a repudiat ultimele clauze referitoare la 
dezarmare rămase din tratatul de la Versailles, „datorită 
faptului că celelalte Puteri nu-şi îndepliniseră obligaţia de a 
dezarma, care le revenea”. In acelaşi timp, el a promis să 
respecte aranjamentul teritorial de la Versailles şi 
prevederile de la Locarno. Sistemul „artificial” de securitate 
era mort, o dovadă relevantă că un sistem nu poate fi un 
substitut pentru acţiune, putând doar oferi ocazii pentru 
aceasta. Hitler eliminase restricţiile asupra armamentelor 
germane în ceva mai mult de doi ani şi nu existase până 
atunci vreun moment în care să fie obligat să facă faţă unui 
pericol real. Experienţa acestor doi ani îi confirmase ceea 
ce el deja învățase din politica germană. Credea că cei cu 
nervii tari înving întotdeauna; iar „bluff”-ul său, dacă a 
existat aşa ceva, nu va fi niciodată scos în evidenţă. Din 
acest moment, el va înainta cu „siguranţa unui 
somnambul”. Evenimentele din următoarele douăsprezece 
luni îi vor întări doar această certitudine. 


CAPITOLUL 5. 
Afacerea abisiniană şi sfârşitul sistemului 
de la Locarno 


Versailles-ul era mort. Toată lumea, cu excepţia 
francezilor, s-a bucurat. Ceea ce i-a luat locul a fost 
sistemul de la Locarno, un sistem pe care germanii îl 
acceptaseră voluntar şi pe care Hitler tocmai îl 
reconfirmase, tot voluntar. Britanicii au arătat ceea ce 
credeau ei despre „Frontul de la Stresa” prin încheierea 
imediată a unei înţelegeri private cu Hitler, prin care au 
limitat flota germană (încă aproape inexistentă) la o treime 
din cea engleză. Acţiunea a putut fi justificată ca o 
încercare demnă de toată lauda de a salva sistemul de 
restricţii navale, după eşecul Conferinţei pentru dezarmare. 
Oricum, ceea ce făcuseră britanicii era prea puţin 
compatibil cu respectarea tratatelor, principiu pe care 
Puterile de la Stresa tocmai îl proclamaseră. Francezii au 
fost foarte nemulţumiţi de înţelegerea navală anglo- 
germană şi au pretins că Hitler fusese pe punctul de a 
capitula când moralul său i-a fost restaurat prin părăsirea 
de către britanici a frontului comun. Acest punct de vedere, 
susţinut şi astăzi de către istoricii francezi, nu se bazează 
pe documente din surse germane. Pare mai probabil că 
Hitler aştepta liniştit spargerea Frontului de la Stresa. 

El gândea din nou corect. Reuniunea de la Stresa fusese 
concepută pentru a stabili o alianţă fermă împotriva 
agresiunii. În realitate, ea a deschis calea unor evenimente 
care nu numai că au distrus această alianţă, dar au distrus 
şi Liga Naţiunilor, şi, împreună cu ea, întregul sistem de 
securitate colectivă. Aceste evenimente s-au centrat pe 
chestiunea abisiniană. Evoluţia lor este clară, în schimb 


cauzele şi semnificaţia rămân cumva misterioase. Abisinia 
era un vechi obiectiv al ambiţiei italiene şi scena înfrângerii 
ei catastrofale de la Adowa, în 1896. Revanşa pentru 
Adowa era o temă implicită a discursului fascist, însă ea nu 
era mai urgentă în 1935 decât în orice alt moment de când 
Mussolini venise la putere, în 1922. Condiţiile din Italia nu 
necesitau un război. Fascismul nu era ameninţat din punct 
de vedere politic, iar circumstanţele economice din Italia 
erau în favoarea păcii, nu a inflaţiei de război. Nici poziţia 
diplomatică a Italiei în privinţa Abisiniei nu părea pusă în 
pericol. Deşi Abisinia fusese admisă în Liga Naţiunilor în 
1925, aceasta se realizase datorită iniţiativei italiene, 
pentru a bloca presupusele intruziuni britanice în acea 
zonă. Chiar britanicii fuseseră cei care protestaseră, 
susţinând că Abisinia era prea barbară pentru a se alătura 
comunităţii civilizate de la Geneva. Marea Britanie şi Franţa 
recunoscuseră Abisinia ca „sfera de interes” a ltaliei, iar 
unitatea de la Stresa a făcut această recunoaştere chiar 
mai fermă. Poate că italienii erau alarmaţi de prezenţa 
speculatorilor americani în Abisinia şi de tratamentul 
favorabil pe care aceştia îl primiseră din partea împăratului 
Haile Selassie”*. Însă aceasta era o conjunctură. Însuşi 
Mussolini a pretins că dorea să materializeze avantajul unor 
circumstanţe favorabile, în sensul că ltalia era puternic 
înarmată cel puţin teoretic în timp ce reînarmarea celorlalte 
Puteri abia începuse. El a subliniat în special ameninţarea 
Germaniei asupra Austriei, care urma, evident, a fi 
reînnoită. Armata italiană, a explicat el, trebuia să 
cucerească Abisinia dintr-odată, pentru a se putea înapoia 
la pasul Brenner, pentru a apăra Austria atunci când 
Germania s-ar fi reînarmat. Pare o explicaţie fără sens. 
Dacă Austria era ameninţată, Mussolini ar fi trebuit, cu 
siguranţă, să se concentreze în apărarea ei, fără a se lăsa 
distras de Abisinia. Poate şi-a dat seama că oricum va 
pierde Austria, mai devreme sau mai târziu, şi, de aceea, a 

cucerit Abisinia ca o consolare. Mai probabil, el s-a 
autointoxicat cu propria bravadă militaristică pe care o 
declanşase şi în privinţa căreia Hitler acum îl depăşea. 

În orice caz, din motive încă dificil de stabilit, Mussolini a 
decis în 1934 să cucerească Abisinia. El a primit încurajări 
din partea lui Laval, care a vizitat Roma în ianuarie 1935. 
Laval era dornic să-l atragă pe Mussolini în frontul 
antigerman şi era, fără îndoială, generos cu vorbe goale. 
Potrivit unei relatări, el a vorbit favorabil despre ambițiile 
italiene, cu condiţia ca dominaţia asupra Abisiniei să fie 
stabilită prin mijloace paşnice, aşa cum, pretindea el, se 
realizase dominaţia Franţei asupra Marocului. Potrivit unei 
alte versiuni, Laval a promis să garanteze că Liga 
Naţiunilor, dacă ar deveni implicată, nu va deranja Italia şi, 
în particular, că nu va fi nicio interferenţă în aprovizionarea 
Italiei cu petrol. Sună a poveste concepută mai târziu, când 
sancţiunile au fost de fapt impuse. In ianuarie 1935, Laval 
nu putea prevedea că se va întâmpla acest lucru. Probabil 
că Laval doar l-a încurajat pe Mussolini la modul general, 
astfel încât să menţină relaţiile cordiale. Reuniunea de la 
Stresa i-a oferit lui Mussolini o şansă de a-i sonda pe 
britanici. E imposibil de spus dacă a folosit această şansă 
sau care a fost răspunsul primit. Se spune că Mussolini a 
abordat diferite subiecte de politică europeană cu 
MacDonald şi Simon, iar apoi i-a întrebat dacă mai există 
ceva ce britanicii ar dori să discute. MacDonald şi Simon au 
clătinat din cap, iar Mussolini a tras concluzia că n-aveau 
nicio obiecţie la aventura sa abisiniană. Pe de altă parte, 
expertul în probleme africane al Foreign Office-ului i-a 
însoţit pe miniştrii britanici la Stresa şi e greu de crezut că 
n-a găsit nimic de spus colegilor săi italieni. Oricum au stat 
lucrurile, britanicii nu puteau ignora creşterea înarmării 
italiene în Marea Roşie. Ministerul de Externe a stabilit un 
comitet care să analizeze implicaţiile, iar acesta a raportat 
că o cucerire italiană a Abisiniei nu ar afecta interesele 
imperiale ale Marii Britanii. 

Exista un aspect jenant: Abisinia era membră a Ligii 
Naţiunilor, iar guvernul britanic nu dorea să vadă o 


repetare a dificultăţilor cauzate de acţiunea japoneză în 
Manciuria. Un motiv era că englezii doreau cu adevărat să 
menţină Liga ca un instrument de coerciţie şi de conciliere 
împotriva Germaniei. Un alt motiv era acela că opinia 
publică britanică era din ce în ce mai atentă la acţiunile 
guvernului. Propaganda pentru Liga Naţiunilor şi pentru 
securitatea colectivă ajunsese la apogeu. Cele două 
sintagme au soluţionat multe dileme morale. Sprijinirea 
Ligii Naţiunilor oferea o acoperire altruistă pentru toţi cei 
care părăsiseră cu oroare apărarea sistemului de la 
Versailles. Securitatea colectivă, care se presupunea că 
reunea forţele a 52 de naţiuni, reprezenta o cale de a 
rezista agresiunii fără o sporire a cheltuielilor militare 
britanice. In toamna lui 1934, greşit-numitul „Plebiscit 
pentru Pace” a arătat că 10 milioane de oameni din Marea 
Britanie erau de acord cu sancţiunile economice iar 6 
milioane chiar cu cele militare împotriva unui agresor 
condamnat de Liga Naţiunilor, expresie a unei opinii 
departe de a fi pacifistă. Ar fi incorect a se sugera că 
guvernul britanic doar a exploatat acest sentiment. Miniştrii 
britanici de obicei împărtăşeau principiile şi prejudecățile 
contemporanilor lor şi, într-o anumită măsură, aşa au făcut 
şi acum. Insă nu era irelevant, pentru calculele lor, faptul că 
se apropiau alegerile generale. Securitatea colectivă a 
oferit o excelentă ocazie de a fracţiona opoziţia laburistă, în 
cadrul căreia o secţiune, într-adevăr majoritară, simpatiza 
cu Liga Naţiunilor, în timp ce alta, mai gălăgioasă, încă se 
opunea oricărui sprijin acordat acestei instituţii „capitaliste” 
sau oricărei colaborări cu guvernul „imperialist” britanic. 
Toate acestea sunt elemente de conjunctură. Nimeni nu 
ştie de ce guvernul britanic a ales o cale sau alta; probabil 
că nici măcar membrii săi nu ştiau. Ei se angajaseră să 
călărească doi cai în acelaşi timp: doreau să-l concilieze pe 
Mussolini şi totuşi să menţină autoritatea Ligii Naţiunilor. În 
iunie 1935, Eden, la momentul respectiv ministru însărcinat 
cu afacerile Ligii Naţiunilor, s-a dus la Roma în speranţa că 
va limpezi apele. Avea o ofertă serioasă: Marea Britanie 
oferea Abisiniei o ieşire la mare prin Somalia britanică, iar 


Abisinia, în schimb, trebuia să cedeze o parte din teritoriul 
ei nelocuit Italiei. Dar ducea şi un avertisment: nu trebuia 
să existe nicio încălcare flagrantă a Pactului Ligii Naţiunilor. 
Profesioniştii din Ministerul italian de Externe doreau să 
accepte oferta britanică. Mussolini nu era impresionat. El 
dorea gloria unui război victorios, nu doar o ajustare de 
teritoriu. A fost o întâlnire furtunoasă între Mussolini şi 
Eden, Mussolini denunţând ipocrizia britanică ilustrată prin 
tratatul naval anglo-german, Eden reiterându-şi principiile 
sale nobile. Eden s-a întors acasă într-o dispoziţie 
antiitaliană fermă, rămânând astfel tot timpul. Ministerul de 
Externe britanic era mai puţin dezamăgit. El încă spera să 
rezolve conflictul dintre Italia şi  Abisinia printr-un 
compromis şi era încrezător că abisinienii vor opune o 
rezistenţă substanţială. Mussolini ar fi devenit mai moderat 
dacă ar fi întâmpinat dificultăţi, urmând ca guvernul 
britanic să aranjeze o înţelegere care ar fi refăcut Frontul 
de la Stresa şi prestigiul Ligii Naţiunilor. 

Chiar în acel moment, politica externă britanică a primit 
o conducere mai viguroasă. În iunie 1935, Baldwin l-a 
succedat pe MacDonald ca prim-ministru. S-a folosit ocazia 
pentru o remaniere generală. Sir John Simon fusese 
discreditat indiferent dacă meritat sau nu de aportul său la 
afacerea manciuriană, fiind considerat de către opinia 
publică prea conciliator, prea ingenios în găsirea scuzelor 
pentru agresor. El a părăsit Ministerul de Externe şi a fost 
înlocuit de Sir Samuel Hoare. Hoare era la fel de capabil din 
punct de vedere intelectual ca orice ministru de externe 
britanic din secolul XX, un standard poate nu foarte înalt. 
Slăbiciunea lui era impetuozitatea. El s-a luptat cu 
dificultăţile în loc să le evite, aşa cum a arătat la sfârşitul 
vieţii, când a scris o apărare a „conciliatorismului”, în timp 
ce alţi participanţi, mai înţelepţi, au păstrat tăcerea. Hoare 
a înţeles pericolele securităţii colective un sistem în care 
britanicii trebuiau să facă faţă greutăților, iar alţii se ocupau 
cu discuţiile. Insă a crezut că aceste pericole pot fi depăşite 
dacă politica britanică era îndeajuns de fermă. Exista o 
anumită probabilitate ca şi ceilalţi s-o urmeze. În 


septembrie 1935, Hoare a rostit la Geneva cea mai vibrantă 
declaraţie în favoarea securităţii colective făcută vreodată 
de un lider britanic. Când Abisinia a fost de fapt atacată, în 
octombrie, el a preluat conducerea celor care cereau 
sancţiuni împotriva Italiei. Membrii Ligii au răspuns. 
Mecanismul pentru sancţiunile economice fusese stabilit 
după afacerea manciuriană, iar acum funcţiona prin 
intermediul aproape al tuturor ţărilor membre, cu excepţia 
a trei state aflate în relaţii clientelare cu ltalia: Albania, 
Austria şi Ungaria. Acţiunile acestora nu reprezentau o 
fisură în sistemul sancţiunilor. Mult mai nemulţumitoare 
erau acţiunile Germaniei şi ale Statelor Unite, cele două 
Mari Puteri care nu făceau parte din Ligă. Dar nici acestea 
nu reprezentau un pericol prea mare. Hitler aspira în 
continuare la prietenia britanică după tratatul naval anglo- 
german şi era încântat de izbucnirea unei dispute între 
Italia şi Franţa. Din acest motiv, merita pentru o perioadă 
să pară cooperant, neoficial, cu Liga Naţiunilor. La un nivel 
mai pragmatic, din motive economice serioase, germanii nu 
doreau să se încurce cu lirele fără valoare şi şi-au oprit 
comerţul cu Italia. Statele Unite, în apogeul neutralității lor, 
nu-şi puteau manifesta preferința pentru niciuna dintre 
părţile aflate în conflict, însă au interzis comerţul american 
cu ambii combatanți. În măsura în care nu exista niciun fel 
de comerţ american cu Abisinia, aceasta a fost de fapt o 
sancţiune împotriva Italiei. 

Slăbiciunea reală era în interiorul Ligii. Deşi francezii nu- 
şi puteau permite să se certe cu Marea Britanie, Laval era 
profund dezamăgit de sucombarea Frontului de la Stresa. 
Vechile argumente britanice în favoarea concilierii şi 
împotriva funcţionării automate a securităţii colective au 
reapărut pe buzele francezilor. Franţa a aplicat sancţiunile, 
însă Laval l-a asigurat pe Mussolini acum, dacă nu mai 
devreme, că aprovizionarea Italiei cu petrol nu va fi 
afectată. De asemenea, existau divergențe de păreri cu 
Marea Britanie. Divizarea nu era doar între „idealiştii” care 
sprijineau Liga Naţiunilor şi cinicii care credeau că 
securitatea colectivă implicase întotdeauna riscuri şi 


neplăceri pentru Marea Britanie, fără niciun câştig 
compensator. Divizarea era şi una între generaţii. Tinerii, 
reprezentaţi prin Eden, erau fervent antiitalieni şi mult mai 
pregătiţi să se înţeleagă cu Germania. Tradiţionaliştii, 
puternici în special în Ministerul de Externe, erau 
preocupaţi doar de pericolul german. Ei considerau Liga 
Naţiunilor doar o sursă de neplăceri şi doreau să recâştige 
sprijinul Italiei pentru frontul unit împotriva Germaniei. 
Vansittart, ministru adjunct permanent la Externe, susţinea 
acest punct de vedere; de la început până la sfârşit, el a 
fost un avocat imperturbabil al alianţei cu Italia, care îi 
părea a fi un remediu pentru toate problemele. Chiar 
Winston Churchill, care deja trăgea semnale de alarmă în 
privinţa Germaniei, nu a revenit în ţară în toamna lui 1935, 
pentru a evita să se pronunţe în favoarea sau împotriva 
Italiei. La suprafaţă, politica britanică era fermă în direcţia 
securităţii colective. În culise, figuri influente aşteptau să 
înainteze versiuni ale compromisului pe care Mussolini îl 
respinsese în luna iunie a anului precedent. In această 
perioadă, împăratul Abisiniei fusese de neclintit în 
hotărârea sa de a rezista, încrezător că martirajul său pe 
altarul securităţii colective îi va întări tronul instabil, ceea 
ce s-a şi întâmplat, deşi pe un termen mai lung decât se 
aştepta. 

Susţinătorii britanici ai unui compromis nu fuseseră 
descurajaţi de insuccesul lor iniţial. Experții militari din 
Marea Britanie şi nu numai considerau că o cucerire italiană 
a Abisiniei, deşi probabilă, va necesita o perioadă lungă de 
timp, cel puţin două campanii de iarnă. Până atunci, 
dificultăţile economice l-ar îmblânzi pe Mussolini, iar 
înfrângerea l-ar domestici pe împăratul Abisiniei. Calea spre 
un compromis ar fi deschisă. In consecinţă, nu exista niciun 
motiv de grabă. Guvernul a primit, de asemenea, de la 
experţii în probleme navale, un raport care preciza că flota 
britanică din Mediterana, chiar întărită cu întreaga flotă din 
metropolă, nu era mai puternică decât forţa combinată 
italiană, navală şi aeriană. Era un alt argument în favoarea 
precauţiei şi amânării: era mult mai bine ca timpul să 


contribuie la moderarea ambelor tabere, decât să se 
exercite o presiune puternică asupra lui Mussolini, iar 
aceasta să determine atacarea şi, probabil, distrugerea 
flotei britanice. Ambele opinii ale experţilor s-au dovedit 
eronate în mod flagrant. Opinia militară s-a dovedit greşită 
în câteva luni, când armata italiană a cucerit întreaga 
Abisinie până în mai 1936, iar cea navală s-a dovedit 
greşită în cele mai întunecate zile ale celui de-al doilea 
război mondial, când flota britanică din Mediterana a mers 
din victorie în victorie în luptele contra flotei italiene, în 
ciuda decalajului existent, mult mai nefavorabil decât cel 
din 1935. Fără îndoială că acestea erau, în principal, erori 
neintenţionate. Experții şi-au greşit calculele. Generalii au 
subestimat armata italiană, iar amiralii au supraestimat 
flota italiană. 

Insă era mai mult decât atât. Orice expert este o fiinţă 
umană, iar opiniile tehnice reflectă părerile politice ale 
celor care le enunţă. Generalii şi amiralii sunt încrezători în 
victorie într-un război atunci când doresc să lupte; ei 
găsesc întotdeauna argumente decisive împotriva unui 
război pe care îl consideră indezirabil din punct de vedere 
politic. Generalii şi amiralii britanici din acel moment aveau, 
în marea lor majoritate, o vârstă înaintată şi erau toţi 
conservatori, gruparea extremă. Ei îl admirau pe Mussolini, 
descoperind în fascism o manifestare a tuturor virtuţilor 
militare. Pe de altă parte, ei detestau Liga Naţiunilor şi tot 
ce era legat de aceasta. Pentru ei, „Geneva” însemna 
Conferinţa pentru dezarmare, abandonarea suveranităţii 
naţionale şi urmărirea unor țeluri idealiste iluzorii. Cei care 
cereau sancţiuni împotriva Italiei îşi petrecuseră anii 
anteriori denunţând înarmarea britanică şi pe experţii 
militari englezi. Era greu de crezut ca aceşti experţi să 
dorească acum să poarte un război ca agenţi ai Uniunii Ligii 
Naţiunilor. Pentru amirali, în special, era irezistibilă tentaţia 
de a-i ataca pe cei care anterior le făcuseră viaţa grea şi de 
a declara că, datorită agitaţiei pentru dezarmare, Marea 
Britanie era acum prea slabă pentru a înfrunta riscul unui 


război. Din acest motiv, urmaşii lui Nelson* au subscris 
unei opinii defetiste, atitudine care în alte vremuri ar fi 
determinat demiterea lor instantanee. 

Sprijinul precaut acordat Ligii Naţiunilor, deşi inadecvat 
pentru a-l opri pe Mussolini, s-a dovedit o manevră 
triumfătoare în politica internă. De-a lungul celor doi ani 
anteriori, opoziţia laburistă condusese în totalitate afacerile 
externe. Ea prinsese guvernul naţional între două focuri, 
într-un moment denunţând eşecul susţinerii securităţii 
colective, iar în următorul pretinsa sabotare a Conferinţei 
pentru dezarmare. Cu renumita sa dexteritate, Baldwin a 
întors situaţia în favoarea sa. „Sancţiuni, dar nu război” 
idee despre care se presupunea că Hoare o susţinea la 
Geneva i-a pus pe laburişti în faţa unei dileme teribile. Ar 
trebui să ceară înăsprirea sancţiunilor, cu riscul unui război, 
şi astfel să piardă voturile pacifiştilor? Sau ar trebui să 
denunțe Liga drept o impostură periculoasă şi astfel să 
piardă voturile  entuziaştilor pentru acest organism 
internaţional? După o dezbatere aprinsă, laburiştii au decis 
să urmeze ambele căi, iar inevitabilul s-a produs. In 
noiembrie 1935 s-au desfăşurat alegeri generale. Guvernul 
făcuse destul pentru a-i satisface pe susţinătorii Ligii şi nu 
îndeajuns pentru a-i alarma pe cei care doreau să înlăture 
gândul războiului. 

Partidul Laburist, datorită cererii sale de sporire a 
sancţiunilor, a fost etichetat drept partidul războiului. 
Guvernul naţional a ajuns să beneficieze de o majoritate de 
aproape 250 de locuri. Mai târziu, acesta a părut un triumf 
al ipocriziei. Insă „sancţiuni, dar nu război” era politica pe 
placul celor mai mulţi dintre englezi, inclusiv al suporterilor 
Partidului Laburist. Ei erau în favoarea Ligii, dar nu până la 
declanşarea unui război. Acest punct de vedere nu era unul 
lipsit de sens. Ce rost avea o instituţie de prevenire a 
războiului, dacă rezultatul activităţilor ei era chiar războiul? 
Era o nouă formă a problemei cu care învingătorii din 


5 Horatio Nelson (1758-1805), amiral britanic, participant la 
războaiele napoleoniene; s-a remarcat prin victoriile de la Abukir (1798) 
şi Trafalgar (1805); a murit în luptă (n.tr.). 


primul război mondial se confruntaseră în permanenţă după 
1919. Ei luptaseră într-un „război pentru a opri războiul”. 
Atunci cum ar fi putut ei să declanşeze un altul? 

O dată alegerile încheiate, guvernul britanic a trebuit să 
facă faţă consecinţelor. La Geneva se contura din ce în ce 
clar cerința de a se bloca aprovizionarea Italiei cu petrol. 
Acestei cerinţe nu i se putea răspunde decât prin realizarea 
unui compromis care ar fi pus capăt războiului. Singura cale 
era de a se reitera schema pe care Eden o înaintase la 
Roma în iunie şi pe care Mussolini o respinsese atunci. 
Vansittart a reiterat-o, făcând-o şi mai generoasă pentru 
ltalia. Aceasta urma să primească un mandat pentru 
câmpiile fertile pe care Abisinia le cucerise destul de 
recent, împăratul ar fi păstrat vechiul său regat din munţi, 
iar britanicii i-ar fi oferit un acces la mare prin intermediul 
unui port din Somalia britanică (prevedere ridiculizată de 
ziarul The Times ca fiind „un coridor pentru cămile”). La 
începutul lui decembrie, Hoare a făcut o vizită la Paris. 
Laval l-a primit cu bunăvoință. Mussolini, atenţionat de 
experţii săi (la fel de ineficienţi ca şi cei britanici) că 
războiul mergea prost, era gata să accepte propunerea. 
Următorul pas era de a o prezenta la Geneva; apoi, 
beneficiind de concursul Ligii, trebuia impusă împăratului 
Abisiniei un exemplu splendid, repetat la Munchen, de 
utilizare a mecanismului păcii împotriva victimei agresiunii, 
însă ceva n-a mers conform planului. Abia a plecat Hoare 
din Paris spre Geneva, că aşa-numitul plan Laval-Hoare a 
apărut în presa franceză. Nimeni nu ştie cum s-a putut 
întâmpla asta. Poate că Laval avea îndoieli că guvernul 
naţional îl susţinea în mod clar pe Hoare şi, de aceea, a dat 
planul publicităţii, pentru a-i determina pe Baldwin şi pe 
ceilalţi să-şi asume responsabilitatea ce le revenea. Poate 
că Herriot, sau un alt inamic al lui Laval, a dezvăluit planul 
pentru a-l compromite crezând că, dacă Liga era eficientă 
împotriva lui Mussolini, ea ar fi putut fi îndreptată apoi 
împotriva lui Hitler. Poate că nu era niciun fel de complot, ci 
doar renumita înzestrare a jurnaliştilor francezi de a-şi 
exploata contactele cu Ministerul de Externe. 


În orice caz, dezvăluirile au produs o explozie în opinia 
publică britanică. Susţinătorii progresişti ai Ligii, care 
contribuiseră la menţinerea la putere a guvernului naţional, 
s-au simţit trădaţi şi erau indignaţi. Însuşi Hoare era 
indisponibil, el  accidentându-se la nas datorită 
supraevaluării capacităţii sale de campion de patinaj pe 
gheaţa elveţiană. La început, Baldwin a admis că planul 
fusese susţinut de guvern, iar apoi a repudiat şi planul, şi 
pe Sir Samuel Hoare. Eden i-a luat locul lui Hoare ca 
ministru de externe. Planul Laval-Hoare a dispărut. În rest, 
nu s-a schimbat nimic. Guvernul britanic era şi mai hotărât 
să nu rişte declanşarea unui război. Miniştrii englezi l-au 
întrebat pe Mussolini dacă ar obiecta la blocarea 
aprovizionării Italiei cu petrol, iar când acesta le-a dat un 
răspuns pozitiv, s-au opus cu succes la Geneva sancţiunilor 
petroliere. Şansa unui compromis nu dispăruse în totalitate. 
Se aştepta un moment favorabil producerii unei noi versiuni 
a planului Laval-Hoare. Mussolini s-a dovedit mai iute la 
minte decât experţii militari britanici şi cei italieni. Statul- 
major italian, profund demoralizat, a susţinut retragerea pe 
vechea frontieră imediat ce au apărut primele dificultăţi. În 
schimb, Mussolini l-a trimis pe Badoglio, şeful statului- 
major, cu ordinul clar de a încheia războiul cât mai rapid. 
Dintr-odată, ordinele sale au fost respectate. S-a spus că 
armatele abisiniene erau demoralizate datorită folosirii 
gazelor de luptă. Insă aceste armate, ca de altfel imperiul 
însuşi, erau mai mult pretenţie decât realitate. Curând n-a 
mai rămas nimic din ele. La 1 mai, împăratul Haile Selassie 
a părăsit Abisinia. O săptămână mai târziu, Mussolini a 
proclamat întemeierea unui nou Imperiu Roman. 

A fost o lovitură mortală dată şi Ligii, şi Abisiniei. 
Cincizeci şi două de naţiuni s-au reunit pentru a rezista 
agresiunii, şi toate au consimţit ca Haile Selassie să-şi 
piardă întreaga ţară, nu doar o jumătate. Incorigibilă în 


51 Pietro Badoglio (1871-1956), mareşal şi om politic italian. A 
condus forţele italiene în războiul împotriva Abisiniei (1935-1936); a 
fost prim-ministru al Italiei (1943-1944) şi a semnat capitularea acestei 
ţări în septembrie 1943 (n.tr.). 


privinţa lipsei de pragmatism, Liga a ofensat în continuare 
Italia, permițându-i lui Haile Selassie să se adreseze 
Adunării generale, alungându-l apoi din pricina crimei de a 
fi luat în serios Pactul organizaţiei. Japonia şi Germania deja 
părăsiseră Liga, iar ltalia le-a urmat în decembrie 1937. 
Liga şi-a putut continua existenţa doar închizând ochii la 
ceea ce se întâmpla în jurul ei. Când Puteri străine au 
intervenit în războiul civil spaniol, guvernul Spaniei a făcut 
apel la Ligă. La început Consiliul „a studiat problema”, apoi 
şi-a exprimat „regretele” şi a fost de acord să găzduiască la 
Geneva picturile din muzeul Prado. In septembrie 1938, 
Adunarea s-a reunit, de fapt, în punctul culminant al crizei 
cehoslovace. Sesiunea s-a desfăşurat fără ca măcar să se 
amintească faptul că exista o asemenea criză. In 
septembrie 1939, nimeni nu s-a mai deranjat să informeze 
Liga de izbucnirea războiului. In decembrie 1939, Liga a 
exclus Rusia sovietică datorită invadării Finlandei Adunarea 
a respectat cu loialitate neutralitatea elvețiană, 
nemenţionând războiul dintre Germania şi Puterile 
occidentale. In 1945, Liga a avut o ultimă şedinţă pentru a 
se autodizolva şi a-şi transfera logistica spre Naţiunile 
Unite. 

Adevărata moarte a Ligii s-a produs în decembrie 1935, 
nu în 1939 sau 1945. La un moment dat, era un organism 
puternic, capabil să impună sancţiuni, părând mai eficient 
ca oricând, pentru ca în scurt timp să devină doar o 
pretenţie lipsită de conţinut, de care toată lumea dorea să 
se lepede cât mai curând posibil. Ceea ce a ucis Liga a fost 
publicarea planului Laval-Hoare. Insă acesta era un plan 
extrem de rezonabil, pe linia precedentelor acţiuni de 
conciliere ale Ligii, din Corfu până în Manciuria: ar fi oprit 
războiul, ar fi mulţumit Italia, ar fi lăsat Abisinia cu un 
teritoriu naţional mai funcţional. Bunul-simţ al planului era, 
în circumstanţele acelor vremuri, defectul său fundamental. 
Pentru Ligă, acţiunea împotriva ltaliei nu era o extensie 
firească a unor politici practice, ci pur şi simplu o 
demonstraţie principială, în Abisinia nu se punea în discuţie 
niciun „interes” concret nici măcar pentru Italia: Mussolini 


era interesat să exhibe forţa Italiei, nu să obţină avantajele 
practice (dacă există aşa ceva) ale Imperiului. Ţările din 
Liga Naţiunilor erau preocupate să respecte Pactul, nu să-şi 
apere propriile interese. Planul Laval-Hoare părea să 
demonstreze că principiile şi practica politică nu pot fi 
combinate. Concluzia era falsă: orice om de stat, oricât de 
merituos, le combină pe cele două, deşi în proporţii variate. 
Insă toată lumea a acceptat asta în 1935. Din acel moment, 
până la izbucnirea războiului, „realiştii” şi „idealiştii” s-au 
situat în tabere opuse. Oamenii de stat pragmatici, în 
special cei de la putere, au urmat o politică de expediente, 
fără a se gândi la principiu. Idealiştii deziluzionaţi au refuzat 
să creadă că oamenii de la putere pot fi sprijiniți 
întotdeauna sau chiar că li se poate acorda încrederea de a 
dispune de armament. Cei puţini, care au încercat să 
stabilească o punte de legătură între cele două tabere, s-au 
aflat în situaţia cea mai neplăcută. Spre exemplu, Eden a 
rămas ministru de externe pentru a mai putea salva ceva 
de la prăbuşire; în practică, el a devenit pur şi simplu o 
acoperire pentru „bătrânii oameni de stat” cinici, Simon, 
Hoare şi Neville Chamberlain. Chiar şi Winston Churchill, 
care vorbea favorabil despre securitatea colectivă şi 
rezistenţa la agresiune, i-a îndepărtat pe  idealişti, 
menţionând şi necesitatea unei înarmări consistente a Marii 
Britanii, rămânând astfel, până la-izbucnirea războiului, o 
figură solitară, privită cu neîncredere de ambele tabere. 
Bineînţeles că întotdeauna există o anumită ruptură între 
teorie şi practică, însă ea niciodată nu a fost atât de mare 
ca în cei patru ani de după decembrie 1935. 

Afacerea abisiniană a avut şi urmări imediate. Hitler a 
urmărit cu o atenţie încordată conflictul, temător că o Ligă 
triumfătoare ar putea fi folosită apoi împotriva Germaniei, 
însă dornic de a adânci prăpastia dintre ltalia şi foştii ei 
parteneri din Frontul de la Stresa. Germania şi-a oprit 
comerţul cu Italia aproape în aceeaşi manieră în care ar fi 
făcut-o un membru al Ligii doritor să execute în mod loial 
sancţiunile, iar în decembrie, Hitler, neliniştit din pricina 
planului Laval-Hoare, chiar s-a oferit să revină în cadrul 


Ligii, bineînţeles, cu anumite condiţii. Când planul a eşuat şi 
armatele au început să izbândească, Hitler s-a hotărât să 
exploateze dezmembrarea Frontului de la Stresa. În ultimă 
instanţă, aceasta pare a fi cea mai potrivită explicaţie a 
deciziei sale de a reocupa zona demilitarizată renană, deşi 
în prezent nu există documente semnificative care să 
ilustreze intenţiile lui din acel moment. Scuza lui Hitler a 
fost ratificarea de către francezi, la 27 februarie 1936, a 
Pactului franco-sovietic ceea ce, a pretins el, distrusese 
fundamentele sistemului de la Locarno. Fără îndoială că nu 
prea era un argument, ci mai mult un apel util la 
sentimentele antibolşevice din Marea Britanie şi Franţa. De 
fapt, acţiunea din 7 martie 1936 reprezintă un exemplu 
şocant al tăriei nervoase a lui Hitler. In mod evident, 
Germania nu dispunea de forţele necesare pentru război. 
Oamenii antrenați din vechiul Reichswehr erau acum 
dispersaţi ca instructori în noua armată de masă, însă 
această nouă armată nu era încă pregătită. Hitler i-a 
asigurat pe generalii săi protestatari că îşi va retrage forţa 
de avangardă la primul semn al unei acţiuni franceze, însă 
era complet încrezător că o asemenea acţiune nu va exista. 

Reocuparea zonei renane nu i-a luat pe francezi prin 
surprindere. Ei o presimţiseră, cu teamă, încă de la 
începutul afacerii abisiniene. În ianuarie 1936, Laval a 
părăsit Ministerul de Externe o victimă, ca şi Hoare, a 
puternicului protest public împotriva planului Laval-Hoare. 
Flandin, succesorul său, se pretindea a fi mai pro-britanic. 
S-a dus imediat la Londra, pentru a discuta problema zonei 
renane. Baldwin l-a întrebat: ce a hotărât să facă guvernul 
francez? El nu hotărâse nimic, iar Flandin s-a întors la Paris 
pentru a smulge o decizie colegilor săi. Insă a eşuat, sau 
mai degrabă a obţinut doar o declaraţie în sensul că 
„Franţa îşi va pune toate forţele la dispoziţia Ligii Naţiunilor, 
pentru a se opune violării tratatelor”. Astfel, decizia a fost 
transmisă anticipat de la Paris la Geneva, într-un moment 
în care Liga Naţiunilor era deja în disoluţie totală. 

La 7 martie, guvernul francez s-a reunit într-o stare de 
adâncă indignare. Patru miniştri, inclusiv Flandin şi Sarraut, 


primul-ministru, erau în favoarea unei acţiuni imediate însă, 
aşa cum s-a întâmplat adeseori cu guvernele franceze, 
aceşti oameni puternici se asiguraseră că erau în minoritate 
înainte de a-şi exprima opiniile. Generalul Gamelin*, şeful 
statului-major, a fost consultat şi a furnizat prima dintre 
acele judecăţi oraculare cu care i-a ademenit pe liderii 
francezi, ca şi pe cei britanici, în anii următori. Gamelin era 
un om extrem de inteligent, dar nu avea spirit combativ. 
Mai potrivit ca politician decât ca soldat, el era hotărât să 
nu preia responsabilitatea de pe umerii politicienilor. Ca şef 
al armatei, el a trebuit să susţină că aceasta era pregătită 
să îndeplinească orice sarcină i-ar reveni. Pe de altă parte, 
a dorit să-i convingă pe politicieni că trebuie să cheltuiască 
mult mai mulţi bani pentru armată, dacă doresc s-o 
folosească în vreun fel. Subtilele opinii echivoce ale lui 
Gamelin reprezentau, în esenţă, ceva mai mult decât o 
expresie a personalităţii sale. Ele reflectau contradicţia 
dintre hotărârea conştientă a Franţei de a-şi menţine 
poziţia tradiţională de Mare Putere şi resemnarea ei 
inconştientă, însă mai aproape de realitate, de a se 
mulţumi cu o modestă poziţie defensivă. Gamelin putea 
discuta despre preluarea iniţiativei împotriva Germaniei, 
însă echipamentul defensiv al armatei franceze şi 
psihologia liniei Maginot o făceau imposibilă. 

Gamelin a început cu fraze curajoase. Bineînţeles că 
armata franceză putea să avanseze în zona renană şi să 
înfrângă forţele germane de acolo. Apoi a expus 
dificultăţile. Germania, a pretins el, avea aproape un milion 
de oameni sub arme, dintre care 300.000 erau deja în zona 
renană. Unele categorii de rezervişti francezi ar trebui 
chemate la datorie, iar dacă urma să se manifeste vreo 
rezistenţă germană, trebuia înfăptuită mobilizarea 
generală. În plus, ar fi fost un război îndelungat şi, din 
perspectiva superiorității industriale a Germaniei, Franţa nu 
putea spera să învingă dacă lupta singură. Trebuia să 

existe certitudinea cel puţin a sprijinului britanic şi belgian, 
necesar şi din motive politice. Tratatul de la Locarno 
autoriza Franţa să acţioneze imediat şi de una singură 
numai în cazul unei „agresiuni flagrante”. Însă era 
înaintarea trupelor germane în zona renană o „agresiune 
flagrantă”? Ea nu afecta „teritoriul naţional” al Franţei, iar 
datorită liniei Maginot ea nu ameninţa securitatea franceză 
nici măcar într-un viitor mai îndepărtat. Dacă Franţa acţiona 
singură, ea însăşi se putea găsi în situaţia de a fi 
condamnată ca agresoare de către Puterile garante de la 
Locarno şi de către Consiliul Ligii. 

Acestea erau ghicitorile pe care trebuiau să le dezlege 
politicienii. Pentru că alegerile generale se apropiau, 
niciunul dintre miniştri nu se putea gândi la mobilizare 
generală. Doar o minoritate a sprijinit chemarea 
rezerviştilor. Toate gândurile în favoarea unei acţiuni au 
dispărut, diplomaţia luându-i locul. Francezii puteau 
transfera responsabilitatea aliaţilor lor, aşa cum Gamelin o 
transferase politicienilor. Italia, deşi o Putere garantă la 
Locarno, nu urma să facă, bineînţeles, nimic cât timp 
asupra ei erau încă aplicate sancţiuni. Polonia a declarat că 
îşi va îndeplini obligaţiile ce decurgeau din tratatul franco- 
polonez din 1921; însă acest tratat era strict defensiv, iar 
polonezii se angajau să intre în război numai dacă Franţa 
era invadată iar ei ştiau că, în acel moment, Hitler nu 
intenţiona acest lucru. Polonezii s-au oferit să se 
mobilizeze, dacă şi Franţa făcea la fel; pe de altă parte, 
reprezentantul polonez s-a abținut de la votul împotriva 
Germaniei atunci când chestiunea a ajuns în faţa Consiliului 
Ligii. Belgia era la fel de reticentă. În 1919, belgienii 
renunţaseră la vechea lor neutralitate şi acceptaseră o 
alianţă cu Franţa, în speranţa că aceasta le va spori 
securitatea. Acum, când alianţa ameninţa să-i oblige la 
acţiune, ei au abandonat-o brusc. 

Rămăseseră doar britanicii. Flandin s-a dus la Londra, 
aparent în căutare de ajutor. Da fapt, el era mai preocupat 
să-şi ia responsabilitatea peste Canalul Mânecii şi s-o lase 
acolo. Baldwin şi-a manifestat, ca de obicei, simpatia şi 


bunăvoința. Avea lacrimi în ochi atunci când s-a confesat că 
britanicii nu aveau niciun fel de forţe disponibile pentru a 
ajuta Franţa. În orice caz, a adăugat el, opinia publică 
britanică n-ar permite aşa ceva. Acest lucru era adevărat: 
era o aprobare aproape unanimă, în Marea Britanie, a 
faptului că germanii îşi eliberaseră propriul teritoriu. Ceea 
ce Baldwin nu a adăugat era că şi el era de acord cu 
această opinie publică. Reocuparea germană a zonei 
renane era, din punct de vedere britanic, o îmbunătăţire şi 
un succes pentru politica britanică. Ani de-a rândul în 
permanenţă după Locarno, dacă nu chiar şi înainte 
britanicii ceruseră Franţei să adopte o politică strict 
defensivă şi să nu se lase atrasă în război datorită unor 
motive „răsăritene” îndepărtate. Atât timp cât zona renană 
rămânea demilitarizată, francezii puteau încă să amenințe 
Germania, sau cel puţin aparent. Britanicii erau îngroziţi de 
teama că situaţia din 1914 s-ar putea repeta ei ar putea fi 
atraşi în război de dragul Cehoslovaciei sau Poloniei, aşa 
cum, în 1914, presupuneau ei, fuseseră atraşi în război de 
dragul Rusiei. Reocuparea germană a zonei renane le-a 
îndepărtat această temere. Din acel moment, Franţei îi 
fusese impusă o politică defensivă, indiferent dacă dorea 
sau nu, iar cei mai mulţi dintre francezi n-au considerat că 
situaţia era neplăcută. 

Flandin a acceptat veto-ul lui Baldwin fără a protesta 
prea tare. El nu se gândise nicio clipă la o acţiune 
independentă a Franţei. Orice încercare de a-i imita pe 
liderii francezi din 1914 ar fi determinat, credea el, o 
ruptură cu Marea Britanie, iar Gamelin stabilise că o acţiune 
era imposibilă în asemenea condiţii. Britanicii au insistat în 
privinţa diplomaţiei. În consecinţă, trebuia făcut apel la 
metodele diplomatice. Consiliul Ligii s-a reunit la Londra. 
Doar Litvinov, comisarul sovietic pentru afacerile străine, a 
propus sancţiuni împotriva Germaniei, iar sprijinul său a 
fost el însuşi destul pentru a condamna propunerea. 
Consiliul a hotărât, deşi nu în unanimitate, că tratatele de la 
Versailles şi Locarno fuseseră încălcate. Hitler a fost invitat 
să negocieze un nou aranjament pentru securitatea 


europeană, să-l înlocuiască pe cel pe care îl distrusese. Ela 
răspuns invitaţiei: nu avea „niciun fel de pretenţii teritoriale 
în Europa”, dorea pace şi a propus un pact de neagresiune 
pe 25 de ani cu Puterile occidentale. Britanicii, la rândul lor, 
au dorit să obţină clarificări şi au înaintat o listă de 
probleme precise. Hitler n-a mai răspuns. S-a instalat 
tăcerea. Ultimele rămăşiţe ale sistemului de la Versailles 
dispăruseră, iar cel de la Locarno odată cu ele. 

Era sfârşitul unei epoci: capitalul obţinut în urma 
„Victoriei” se epuizase. 

7 martie 1936 a marcat un punct de cotitură în istorie, 
însă mai mult aparent decât în realitate. Teoretic, 
reocuparea de către Germania a zonei renane a făcut 
dificilă chiar imposibilă ajutorarea de către Franţa a aliaţilor 
ei răsăriteni, Polonia şi Cehoslovacia. De fapt, ea 
abandonase asemenea idei cu destui ani înainte, asta dacă 
le avusese vreodată. Reocuparea zonei renane nu a afectat 
Franţa din punct de vedere defensiv. Dacă linia Maginot era 
ceea ce se pretindea a fi, atunci securitatea ei era la fel de 
mare ca şi înainte. Dacă linia Maginot nu era bună, atunci 
Franţa nu fusese niciodată în siguranţă. Situaţia nici nu era 
cu totul pierdută pentru Franţa. Germania, reocupând zona 
renană, a utilizat un element nepreţuit, care îi adusese 
atâtea avantaje: era dezarmată. Scopul unei armate este 
de a învinge alte armate. Înfrângerea are ea însăşi 
consecinţe politice: ea clatină voinţa naţională a poporului 
cucerit şi, astfel, îl pregăteşte pentru a se supune 
cuceritorului. Insă ce poate să facă o armată când n-are pe 
cine să învingă? Ea poate invada o ţară dezarmată, însă 
voinţa naţională a celor invadaţi rămâne neclintită. Această 
voinţă poate fi afectată doar prin teroare poliţie secretă, 
camere de tortură, lagăre de concentrare. Această metodă 
este greu de aplicat pe timp de pace. Germanii au găsit-o 
dificil de aplicat, chiar în timpul războiului, în ţări precum 
Danemarca, ocupată fără luptă. În special ţările 
democratice nu pot dezvolta un mecanism de teroare, 
exceptând, într-o anumită măsură, coloniile lor din afara 
Europei. Din acest motiv, Franţa şi aliaţii ei n-au reuşit să 


descopere ce pot face cu Germania atât timp cât ea 
rămânea dezarmată. Odată ce a reocupat zona renană şi şi- 
a construit o mare armată, devenea posibilă luarea în 
discuţie a pedepsirii ei într-un mod normal prin război. 
Puterile occidentale nu s-au pregătit pentru acest război cu 
prea multă competenţă, însă înainte de reocuparea zonei 
renane nu se pregătiseră deloc. S-a spus, în momentul 
respectiv, şi s-a repetat adesea de atunci, că 7 martie 1936 
a fost „ultima şansă”, ultima ocazie când Germania ar fi 
putut fi oprită fără toate sacrificiile şi suferinţele unui mare 
război. Din punct de vedere tehnic, pe hârtie, acest lucru 
era adevărat: francezii aveau o mare armată, iar germanii 
nu aveau nimic. Din punct de vedere psihologic, situaţia era 
exact inversă. Popoarele occidentale rămâneau stană de 
piatră în faţa întrebării: ce puteau face? Armata franceză 
putea înainta în Germania, putea obţine promisiuni de bună 
purtare din partea germanilor, iar apoi trebuia să plece. 
Situaţia rămânea identică cu cea anterioară, dacă nu chiar 
mai rea germanii mai resentimentari şi mai încrâncenaţi ca 
înainte. În realitate, n-avea niciun sens atacarea Germaniei 
până când aceasta nu era capabilă să se opună, până când 
înţelegerea de la Versailles nu era eliminată şi Germania 
reînarmată. Numai o ţară care îşi propune victoria poate fi 
ameninţată cu înfrângerea. Astfel, ziua de 7 martie este un 
dublu punct de cotitură. Ea a deschis calea pentru succesul 
Germaniei, dar şi pentru eşecul ei final. 


CAPITOLUL 6. 
Pacea semiarmată, 1936-1938 


Reocuparea germană a zonei renane a marcat finalul 
planurilor de securitate concepute după primul război 
mondial. Liga Naţiunilor era o umbră; Germania se putea 
reînarma, eliberată de toate restricţiile din tratat; garanţiile 
de la Locarno nu mai existau. lIdealismul wilsonian şi 
realismul francez eşuaseră în tandem. Europa s-a reîntors 
la sistemul sau la lipsa de sistem existent înainte de 1914. 
Fiecare stat suveran, mare sau mic, a trebuit din nou să se 
bazeze pe forţă armată, diplomaţie şi alianţe pentru a-şi 
asigura propria securitate. Foştii învingători nu aveau niciun 
avantaj, iar  învinşii niciun handicap. Se reinstaurase 
„anarhia internaţională”. Mulţi oameni, inclusiv câţiva 
istorici, consideră că însuşi acest fapt este suficient pentru 
a explica cel de-al doilea război mondial. Intr-un anume 
sens, chiar aşa stau lucrurile. Atât timp cât statele nu admit 
restricţii ale suveranităţii lor, vor apărea războaie între ele 
unele plănuite, altele izbucnite din greşeli de calcul. 
Defectul acestei explicaţii este acela că, deoarece explică 
totul, în acelaşi timp nu explică nimic. Dacă „anarhia 
internaţională” conduce inevitabil la război, atunci statele 
din Europa n-ar fi trebuit să cunoască niciodată pacea după 
sfârşitul Evului Mediu. În realitate, au existat perioade lungi 
de pace, iar înainte de 1914 anarhia internaţională a oferit 
Europei cea mai îndelungată pace de la prăbuşirea 
Imperiului Roman. 

Războaiele se aseamănă mult cu accidentele rutiere. Ele 
au deopotrivă cauze generale şi cauze particulare. Orice 
accident rutier este determinat, în ultimă instanţă, de 
inventarea motorului cu ardere internă şi de dorinţa 


oamenilor de a se deplasa dintr-un loc în altul. Din această 
perspectivă, „remediul” pentru accidentele rutiere este 
interzicerea maşinilor. Insă un şofer, acuzat de conducere 
periculoasă, ar fi prost sfătuit dacă ar susţine în apărarea 
sa doar faptul că există maşini. Poliţia şi justiţia nu iau în 
considerare cauzele profunde. Ele caută o cauză specifică 
pentru fiecare accident: eroare din partea şoferului, viteză 
excesivă, stare de ebrietate, defecţiuni la sistemul de 
frânare, drumuri proaste... La fel stau lucrurile şi în privinţa 
războaielor. „Anarhia internaţională” face războiul posibil, 
nu-l transformă în certitudine. După 1918, mai mulţi autori 
şi-au construit renumele demonstrând cauzele profunde ale 
primului război mondial şi, deşi demonstrațiile erau adesea 
corecte, ele au distras astfel atenţia de la întrebarea: de ce 
acel război special s-a desfăşurat în acel moment special? 
Ambele analize capătă sens pe paliere diferite. Ele sunt 
complementare, nu se exclud una pe cealaltă. Şi cel de-al 
doilea război mondial a avut cauze profunde, însă şi el s-a 
declanşat datorită unor evenimente specifice iar aceste 
evenimente merită o examinare atentă. 

Oamenii au discutat mai mult despre cauzele profunde 
ale războaielor înainte de 1939 decât o făcuseră anterior, 
motiv pentru care aceste cauze au contat mai mult. 

Devenise un lucru acceptat de toată lumea, după 1919, 
faptul că războaiele viitoare puteau fi evitate numai dacă 
Liga Naţiunilor ar fi avut succes. Insă Liga a eşuat în 
misiunea sa, iar oamenii s-au grăbit să spună că din acest 
motiv războiul era inevitabil. Mulţi chiar au simţit că era 
imorală încercarea de a preveni războiul prin instrumentele 
de modă veche: alianțele şi diplomaţia. De asemenea, alţii 
au spus că fascismul conducea „inevitabil” la război şi era 
greu de contestat această opinie, dacă se luau în 
considerare declaraţiile celor doi lideri fascişti. Hitler şi 
Mussolini au glorificat războiul şi virtuțile războinice. Ei au 
folosit ameninţarea cu războiul pentru a-şi promova ţelurile. 
Insă aceasta nu era o noutate. Oamenii de stat o 
practicaseră întotdeauna. Retorica dictatorilor nu era mai 
rea decât „agitatul săbiilor” vechilor monarhi, nici decât 


ceea ce li se preda la şcoală elevilor englezi în perioada 
victoriană, însă existaseră lungi etape de pace, în ciuda 
discuţiilor aprinse. Nici dictatorii fascişti n-ar fi ales varianta 
războiului, dacă n-ar fi întrevăzut o cât de mică şansă de 
victorie. De aceea, cauza războiului a constat la fel de mult 
în erorile altora, cât în ticăloşia dictatorilor. Hitler a 
intenţionat probabil să declanşeze un mare război de 
cucerire împotriva Rusiei sovietice, asta dacă se poate 
vorbi la el de vreun plan conştient. Este improbabil că el a 
gândit acel război împotriva Marii Britanii şi Franţei care a 
izbucnit în 1939. El era la fel de disperat la 3 septembrie 
1939, ca şi Bethmann la 4 august 1914. Mussolini, în pofida 
tuturor declaraţiilor sale bombastice, a luptat cu disperare 
să se menţină în afara războiului, cu o disperare mai mare 
chiar decât a huliţilor ultimi lideri ai celei de-a treia 
Republici franceze, şi a intrat în război doar atunci când a 
considerat că acesta era deja câştigat. Germanii şi italienii 
şi-au aplaudat liderii, însă războiul nu era popular printre ei, 
aşa cum fusese în 1914. Atunci, mulțimile entuziaste de 
pretutindeni au salutat izbucnirea războiului. A fost o 
adâncă deprimare în Germania în timpul crizei cehoslovace 
din 1938 şi o resemnare placidă în anul următor, când a 
izbucnit războiul. Războiul din 1939, departe de a fi bine 
primit, a fost unul dintre cele mai puţin dorite războaie din 
întreaga istorie. 

Şi un alt tip de cauze profunde a fost intens discutat 
înainte de 1939. Circumstanţele economice, se susţinea, 
conduceau în mod inevitabil la război. Aceasta era doctrina 
marxistă acceptată a momentului şi, prin afirmare repetată, 
ea a câştigat aprobarea şi a multor oameni care nu se 
considerau marxişti. Era o idee nouă. Marx însuşi nu o 
avusese în vedere. Înainte de 1914, marxiştii au prezis că 
Marile Puteri capitaliste vor împărţi lumea între ele şi, în 
măsura în care au prezis războaie, s-au aşteptat ca acestea 
să fie lupte de emancipare naţională a popoarelor din afara 
Europei. Lenin a fost primul care a descoperit că acest 
capitalism determină „inevitabil” războiul, şi asta doar 
atunci când primul război mondial era deja în desfăşurare. 


Bineînţeles că avea dreptate. Deoarece fiecare stat 
puternic era capitalist în 1914, capitalismul, în mod evident, 
a „determinat” primul război mondial; însă era la fel de 
evident că „determinase” şi precedenta etapă de pace. 
Încă o explicaţie generală care clarifică totul şi nimic. 
Înainte de 1939, marile state capitaliste, Anglia şi America, 
erau cele mai dornice să evite războiul, iar în fiecare ţară, 
inclusiv în Germania, capitaliştii erau clasa care se opunea 
cel mai decis războiului. Într-adevăr, dacă s-ar dori 
acuzarea capitaliştilor din 1939, capetele de acuzare ar fi 
pacifismul şi timiditatea, nu dorinţa de război. 

În orice caz, capitalismul poate fi găsit vinovat într-un 
mod mai limitat. Deşi Puterile imperialiste de frunte erau 
probabil satisfăcute şi paşnice, fascismul, se susţinea, 
reprezenta ultimul stadiu agresiv al capitalismului în declin, 
iar situaţia sa putea fi menţinută doar prin intermediul 
războiului. Există aici o undă de adevăr, însă nu foarte 
consistentă. Utilizarea în totalitate a forţei de muncă - 
Germania fiind prima ţară europeană care a realizat acest 
lucru - a depins parţial de producţia de arme, dar, la fel de 
bine, ea ar fi putut fi determinată (şi a şi fost, într-o 
anumită măsură) şi de alte forme de comenzi publice, de la 
drumuri la mari construcţii. Secretul nazist nu a fost 
producţia de armament, ci eliberarea de principiile 
economice ortodoxe ale momentului. Cheltuielile 
guvernamentale au oferit toate efectele fericite ale unei 
inflaţii moderate, în timp ce dictatura politică, desființând 
sindicatele şi impunând un control riguros al ratei de 
schimb, a prevenit unele consecințe nefericite, precum 
creşterea salariilor sau a prețurilor. Argumentul în favoarea 
războiului nu ar fi fost valabil nici dacă sistemul nazist s-ar 
fi bazat exclusiv pe producția de armament. Germania 
nazistă nu se sufoca de prea multe arme. Dimpotrivă, 
generalii germani au insistat în unanimitate, în 1939, că ei 
nu erau echipați pentru război şi că trebuiau să treacă mulți 
ani până la realizarea „înarmării profunde”. Din acest punct 
de vedere, nu erau motive de îngrijorare în privinţa 
şomajului. În Italia fascistă, argumentul economic era 


complet irelevant. Nu a existat niciun fel de sistem 
economic fascist, ci doar o ţară săracă dirijată printr-un 
amestec de teroare şi paradă. ltalia era cu adevărat 
nepregătită pentru război, aşa cum Mussolini a confirmat 
rămânând „nebeligerant” în 1939. Atunci când, în cele din 
urmă, el s-a decis să-şi încerce norocul în 1940, Italia era 
mai prost echipată pentru război, cu fiecare zi care trecea, 
decât fusese oricând după intrarea în primul război 
mondial, în 1915. 

O explicaţie economică de un alt tip a fost populară 
înainte de 1939. Germania şi Italia, s-a argumentat, erau 
Puteri nesatisfăcute, cu un acces inadecvat la pieţe externe 
sau la materii prime. Guvernului britanic i s-a cerut 
constant, de către opoziţia laburistă, să înlăture aceste 
disfuncţionalităţi economice, în loc să intre în cursa 
înarmărilor. Poate că Germania şi ltalia erau Puteri 
nesatisfăcute. Însă ce doreau ele să obţină? Italia cucerise 
Abisinia. Nu numai că nu a realizat vreun profit din asta, 
dar a descoperit că pacificarea şi dezvoltarea acelei regiuni 
erau poveri ce depăşeau resursele ei limitate. Deşi unii 
italieni s-au stabilit acolo, această operă de colonizare a 
fost făcută din raţiuni de prestigiu. Ar fi fost mai înţelept şi 
mai profitabil pentru ei să rămână acasă. Cu puţin timp 
înainte de izbucnirea războiului, Mussolini a cerut în mod 
repetat Corsica, Nisa şi Savoia. Niciuna dintre acestea, 
probabil cu excepţia Nisei, nu oferea vreun avantaj 
economic. Nici chiar Nisa nu putea contribui cu ceva la 
rezolvarea adevăratei probleme a Italiei: era o ţară săracă 
şi avea o populaţie numeroasă. 

Pretenţia lui Hitler în privinţa spaţiului vital, Lebensraum, 
suna mai plauzibil destul de plauzibil pentru a-l convinge pe 
Hitler însuşi. Însă ce însemna asta în practică? Germania nu 
era lipsită de pieţe de desfacere. Dimpotrivă, Schacht a 
folosit înțelegerile bilaterale pentru a da Germaniei, practic, 
un monopol al comerţului cu Europa de Sud-Est şi erau în 
pregătire planuri similare pentru cucerirea economică a 
Americii de Sud atunci când declanşarea războiului le-a 
întrerupt. Germania nu suferea nici de o lipsă de materii 


prime. Ingeniozitatea ştiinţifică a oferit înlocuitori pentru 
acelea care nu puteau fi achiziţionate cu uşurinţă, iar 
Germania nu a avut niciodată, în timpul celui de-al doilea 
război mondial, handicapul unei penurii de materii prime, în 
ciuda blocadei britanice, până când rezervele sale de petrol 
sintetic au fost distruse de bombardamentele Aliaților din 
1944. Lebensraum, în sensul său cel mai crud, însemna 
pretinderea unui spaţiu gol, unde germanii se puteau 
stabili. Germania nu era suprapopulată, în comparaţie cu 
cele mai multe dintre ţările europene, şi nu exista niciun 
spaţiu gol în vreun loc din Europa. Când Hitler s-a lamentat: 
„Dacă am fi avut măcar o Ucraină...”, el părea a presupune 
că nu existau ucrainenii. Şi-a propus el să-i exploateze sau 
să-i extermine? Aparent, n-a luat în considerare chestiunea 
în niciun fel. Când Germania a cucerit de fapt Ucraina, în 
1941, Hitler şi cei din preajma sa au încercat ambele 
metode, însă fără să obţină vreun avantaj economic. Spaţiu 
gol exista pe alte continente, iar guvernul britanic, dorind 
să înlăture una dintre nemulţumirile lui Hitler, s-a oferit 
adeseori să facă concesii coloniale. El n-a răspuns însă 
niciodată. Ştia că posesiunile coloniale reprezentau o 
cheltuială, nu o sursă de profit, în orice caz, cel puţin până 
când ar fi crescut nivelul de dezvoltare al regiunilor 
respective. Oricum, deținerea de colonii i-ar fi îndepărtat 
una dintre nemulţumirile de care avea nevoie. Pe scurt, nu 
Lebensraum-ul a condus Germania la război. Mai curând 
războiul sau o politică războinică a produs cererea de 
Lebensraum. Hitler şi Mussolini nu erau ghidaţi de motivații 
economice. Asemenea celor mai mulţi oameni de stat, ei 
aveau o mare dorinţă de succes, fiind diferiţi de ceilalţi doar 
în sensul că apetitul lor era mai mare şi l-au alimentat prin 
mijloace mai lipsite de scrupule. 

Efectul fascismului era de observat în moralitatea 
publică, nu în domeniul economic. Adepții acestei doctrine 
au  desconsiderat în permanenţă spiritul relațiilor 
internaţionale. Hitler şi Mussolini erau foarte mândri de 
eliberarea lor de standardele acceptate. Ei au făcut 
promisiuni fără a avea vreo intenţie de a le îndeplini. 


Mussolini a sfidat Pactul Ligii Naţiunilor, pe care Italia îl 
semnase. Hitler a reconfirmat sistemul de la Locarno într-un 
an, doar pentru a-l repudia în următorul. În timpul 
războiului civil spaniol, ambii au ridiculizat deschis sistemul 
nonintervenţiei, pe care se angajaseră să-l respecte. 
Continuând în acelaşi mod, ei s-au indignat când cineva le- 
a pus la îndoială cuvântul sau le-a reamintit de promisiunile 
încălcate. Oamenii de stat din celelalte ţări erau stupefiaţi 
de această desconsiderare a standardelor acceptate, însă 
nu se puteau gândi la vreo alternativă. Ei au continuat să 
caute o înţelegere atât de atractivă pentru liderii fascişti, 
încât să-i readucă pe aceştia pe calea cea bună. 
Chamberlain a făcut astfel la Munchen în 1938, iar Stalin - 
prin pactul sovieto-german din 1939. Ambii vor manifesta 
mai târziu o indignare naivă în privinţa faptului că Hitler a 
continuat să se comporte ca întotdeauna. Insă ce altceva ar 
fi putut face? O înţelegere de orice fel părea singura 
alternativă la război, şi până la sfârşit a persistat 
sentimentul exasperant că o astfel de înţelegere imposibilă 
aştepta după colţul următor. Oamenii de stat nefascişti nu 
au putut scăpa de contaminarea momentului istoric. 
Pretinzând că-i tratează pe dictatorii  fascişti ca 
„gentlemen”, ei înşişi au încetat să fie gentlemen. Miniştrii 
britanici şi francezi, pronunţându-se ei înşişi în favoarea 
bunei-credinţe inexistente a dictatorilor, au devenit, la 
rândul lor, indignaţi când alţii au continuat să se îndoiască. 
Hitler şi Mussolini au mințit deschis în privinţa 
nonintervenţiei, dar Chamberlain şi Eden, Blum& şi Delbos 
nu s-au comportat cu mult mai bine. Oamenii de stat din 
Europa occidentală se mişcau într-o ceaţă morală şi 
intelectuală uneori înşelaţi de dictatori, alteori păcălindu-se 
singuri, adesea minţindu-şi propriul public. Au ajuns şi ei să 
creadă că o politică lipsită de scrupule era unica resursă 
disponibilă. Este greu de crezut că Sir Edward Grey sau 
Delcasse şi-ar fi pus numele pe acordul de la Munchen, că 
Lenin şi Troțki, în ciuda dispreţului lor faţă de moralitatea 

burgheză, şi-ar fi pus numele pe pactul sovieto-nazist. 
Istoricul trebuie să încerce să străpungă norul de fraze 
pentru a ajunge la realităţile din spatele acestuia. Pentru că 
existau încă realităţi în relaţiile internaţionale: Marile Puteri 
încercau, fără succes, să-şi menţină interesele şi 
independenţa. Modelul european fusese transformat 
profund de evenimentele din 1935 şi 1936. Cele două 
Puteri occidentale urmaseră cel mai rău curs dintre toate 
cursurile posibile în afacerea abisiniană; pendulaseră 
indecise între două politici contradictorii şi au eşuat în 
ambele. Ele n-au susţinut Liga Naţiunilor din pricina riscului 
unui război sau pentru că nu doreau să-l înlăture pe 
Mussolini din Italia, însă nici n-au abandonat Liga de dragul 
acestuia. Aceste contradicții au continuat chiar atunci când 
războiul din Abisinia se încheiase, iar împăratul era în exil. 
Era evident că nu se mai putea face nimic pentru nefericita 
victimă a idealismului occidental.  Sancţiunile erau 
încheiate, Neville Chamberlain înlăturându-le ca fiind „chiar 
apogeul nebuniei”. Însă ltalia a rămas condamnată ca stat 
agresor, iar cele două Puteri occidentale nu se puteau 
hotărî să-l recunoască pe regele Italiei ca împărat al 
Abisiniei. Din Frontul de la Stresa nu mai rămăsese nimic, 
iar Mussolini a fost obligat să se alăture taberei germane. 
Acest final n-a fost unul pe placul său. Prin atacarea 
Abisiniei, Mussolini intenţionase să exploateze tensiunea 
internaţională de pe Rin, nu să opteze pentru Germania. In 
schimb, el fusese cel care îşi pierduse libertatea de alegere. 
Hitler şi-a obţinut libertatea chiar atunci când Mussolini 
şi-a pierdut-o. Sfârşitul sistemului de la Locarno a 
transformat Germania într-o Putere complet independentă, 
care nu mai era încorsetată de restricţii artificiale. Era de 
aşteptat să apară noi iniţiative pe scena internaţională. 
Totuşi, politica germană a rămas liniştită pentru aproape 
doi ani. Această „pauză de încărcare”, cum a numit-o 
Churchill, s-a datorat, în parte, faptului inevitabil că 
planurile de înarmare necesitau o mai lungă perioadă de 
timp şi, de aceea, Hitler a trebuit să aştepte până când 
Germania era cu adevărat „reînarmată” o situaţie pe care 


el, de obicei, o considera posibilă a se realiza în 1943. Dar, 
în acelaşi timp, era nehotărât în privinţa a ceea ce urma să 
facă chiar dacă ar fi avut puterea să acţioneze. Oricare ar fi 
fost planurile sale pe termen lung (şi este îndoielnic că a 
avut vreunul), țelul politicii sale imediate fusese 
„distrugerea Versailles-ului”. Aceasta era o temă din Mein 
Kampf şi din fiecare discurs de politică externă pe care l-a 
rostit. Era o politică ce a câştigat o susţinere unanimă din 
partea poporului german, având şi marele avantaj că, în 
termeni practici, se desfăşura de la sine: după fiecare 
succes, Hitler trebuia doar să se uite la tratatul de pace şi 
să descopere o nouă clauză care trebuia eliminată. El a 
presupus că procesul va necesita mulţi ani şi se va lovi de 
mari dificultăţi. Depăşirea acestor obstacole îi va oferi un 
imens capital de prestigiu. În realitate, distrugerea 
sistemelor de la Versailles şi Locarno, împreună, i-a luat 
doar trei ani, iar problemele apărute au fost atât de puţine, 
încât ne mirăm astăzi de ce Hitler nu a acţionat mai rapid. 
După martie 1936, nu se mai putea obţine nimic prin 
atacarea tratatului de la Versailles. Când Hitler a denunţat, 
în cele din urmă, una dintre puţinele clauze injuste rămase 
internaţionalizarea râurilor germane nimeni nu a mai 
remarcat acest fapt, pe plan intern sau în străinătate. Zilele 
succesului facil se încheiaseră. A distruge prevederile 
legale ale unui tratat de pace era un lucru, însă a distruge 
independenţa altor ţări, chiar mici fiind, era cu totul 
altceva. În plus, nu fusese niciodată în stilul lui Hitler să ia 
el iniţiativa. Lui îi plăcea ca alţii să-i facă treaba; a aşteptat 
ca slăbiciunile interne ale sistemului european să iasă la 
iveală, tot aşa cum aşteptase ca pacea de la Paris din 1919 
să se prăbuşească de la sine. Altfel ar fi putut sta lucrurile 
dacă Hitler ar fi avut o nemulţumire concretă, presantă, 
după reocuparea zonei renane. Însă, pentru moment, exista 
o penurie de nemulțumiri germane. Mulţi germani erau 
profund afectați de chestiunea  Danzig-ului şi a 
„Coridorului” polonez, însă pactul de neagresiune cu 
Polonia fusese semnat de abia doi ani. Acest act a fost cea 
mai originală lovitură a lui Hitler în politica externă şi, de 


aceea, liderul german ezita în a acţiona împotriva lui. 
Germanii din Cehoslovacia încă nu erau conştienţi de faptul 
că reprezentau o minoritate oprimată. 

Rămăsese doar Austria. Revolta nechibzuită a naziştilor 
austrieci din 25 iulie 1934 şi uciderea lui Dollfuss 
reprezentaseră o grea lovitură pentru Hitler una dintre 
puţinele de care a avut parte. El a depăşit acest moment cu 
o abilitate remarcabilă. Papen, conservatorul frivol care 
contribuise la alegerea lui Hitler în funcţia de cancelar, a 
fost trimis ca ambasador german la Viena. Alegerea a fost 
extrem de potrivită. Papen nu era numai un romano-catolic 
fervent, slujitor loial al lui Hitler şi, din acest motiv, un 
model pentru  clericaliştii austrieci dar fusese şi un 
negociator al Concordatului cu Papalitatea. De asemenea, 
el se aflase la un vârf de ac de a fi ucis în timpul epurării 
din 30 iunie 1934 şi, de aceea, era foarte potrivit pentru a-i 
convinge pe liderii austrieci că tentativele criminale naziste 
nu trebuie luate în serios. Papen şi-a îndeplinit strălucit 
misiunea. Guvernul austriac era autoritar într-un mod 
ineficient: era pregătit să-i persecute pe socialişti, nu însă şi 
pe romano-catolici sau pe evrei. Era chiar pregătit să 
folosească frazele naţionalismului german cât timp Austriei 
îi era permisă existenţa, într-un fel sau altul. Acest fapt îi 
convenea lui Hitler. Deşi dorea o Austrie dependentă de 
Germania în relaţiile internaţionale, nu se grăbea să 
distrugă Austria cu totul. Probabil că această idee nici 
măcar nu i-a trecut prin cap. Era destul de austriac pentru a 
considera de neconceput dispariţia totală a Austriei asta 
până când aceasta s-a realizat; chiar dacă ar fi fost de 
conceput, nu privea cu ochi buni ipostaza că Viena (pentru 
a nu mai vorbi de Linz) urma să fie eclipsată de Berlin. 

Lui Papen i-au trebuit doi ani pentru a câştiga încrederea 
guvernului austriac. Suspiciunea reciprocă a fost relaxată, 
până la dispariţie. La 11 iulie 1936, cele două ţări au 
încheiat o Gentleman's Agreement prima utilizare 
vulgarizatoare a acestei sintagme absurde. Acest concept 
reprezenta o invenţie caracteristică pentru Papen şi a găsit 
rapid imitatori. Hitler a recunoscut „suveranitatea totală” a 


Austriei. Schuschnigg a acceptat în schimb că Austria era 
„un stat german” şi a fost de acord să admită membri din 
„aşa-numita opoziție națională” în guvernul său. 
Evenimentele ulterioare au făcut ca înțelegerea să pară 
duplicitară pentru ambele părți. Lucrurile nu se prezentau 
astfel, deşi, bineînțeles că fiecare semnatar a înțeles din 
respectivul act ceea ce dorea să înțeleagă. Hitler a 
presupus că naziştii austrieci vor pătrunde treptat în 
guvernul vienez şi vor transforma Austria într-un stat 
nazist. Insă era încrezător că acest proces se va desfăşura 
imperceptibil, fără crize dramatice. Înțelegerea din iulie 
1936 i-a oferit lui Hitler exact ceea ce el îi propusese lui 
Mussolini la reuniunea de la Veneţia, în urmă cu doi ani, cu 
excepţia faptului că Schuschnigg nu a permis să fie înlocuit 
de „un personaj cu un punct de vedere independent”. In 
schimb, Schuschnigg a devenit un astfel de personaj 
neutru, sau cel puţin aşa a sperat Hitler. Cancelarul german 
era încrezător că zidurile Vienei se vor prăbuşi de la sine. 
Chiar în februarie 1938, el le-a spus liderilor nazişti 
austrieci: „Problema austriacă nu va putea fi niciodată 
rezolvată printr-o revoluţie... Doresc să se adopte un curs 
evolutiv al acţiunii, nu o soluţie obţinută prin mijloace 
violente, deoarece în domeniul politicii externe pericolul 
pentru noi devine din ce în ce mai mic în fiecare an”.8* 
Schuschnigg, din perspectiva sa, nu mai trebuia să 
depună eforturi pentru a se elibera de dependenţa faţă de 
ltalia o dependenţă pe care toţi austriecii o displăceau, iar 
mulţi o considerau inutilă. Nu exista o democraţie de salvat 
în Austria, ci doar un nume separat. Schuschningg putea 
accepta orice doreau naziştii, cu excepţia propriei sale 
dispariţii, şi a presupus că era acum asigurat din acest 
punct de vedere. Inţelegerea din iulie 1936 i-a dat lui 
Schuschnigg aparenţa, şi lui Hitler substanţa. Amândoi erau 
satisfăcuţi. Şi Mussolini era mulţumit. El nu putea apăra 
independenţa Austriei decât dacă se reconcilia umilitor cu 
Puterile occidentale, şi poate nici măcar atunci. Şi el s-a 

mulţumit cu aparenţa menţinerea numelui Austriei. În 
spatele acestei faţade se desfăşură în continuare conflictul 
dintre politica italiană şi cea germană. Mussolini dorea să-şi 
menţină protectoratul asupra Austriei şi Ungariei şi să 
extindă puterea italiană în Mediterana, în principal pe 
seama Franţei. Hitler intenţiona să facă din Germania 
Puterea dominantă în Europa, cu Italia, în cel mai bun caz, 
ca partener de rang inferior. Niciunul nu intenţiona să 
promoveze ambițiile celuilalt; fiecare plănuia să exploateze 
disputa celuilalt cu Puterile occidentale pentru a obţine 
concesii pentru sine. In asemenea circumstanţe, discutarea 
chestiunilor practice putea duce cu uşurinţă la ceartă. Din 
acest motiv, ei au subliniat similaritatea lor „ideologică” 
spiritul modern şi creator al celor două state, care, 
pretindeau ei, le făcea superioare democraţiilor decadente. 
Aceasta a fost Axa Roma-Berlin, anunţată zgomotos de 
Mussolini în noiembrie 1936, în jurul căreia era de aşteptat 
ca politica europeană să graviteze. 

Hitler urmărea aceeaşi politică, în acelaşi timp, cu 
Japonia. Şi în acest caz, chestiunile practice nu puteau 
conduce la înţelegere. Hitler dorea să împingă Japonia 
împotriva Rusiei şi Marii Britanii, fără ca el să sacrifice 
legătura strânsă dintre Germania şi China, a cărei armată 
era încă organizată de către generalii germani. Japonia nu 
putea tolera activităţile germane din Extremul Orient mai 
mult decât pe cele ale altor Puteri europene. Fiecare 
aştepta, din partea celuilalt, declanşarea unui conflict din 
care să obţină recompense facile. Ribbentrop, consilierul 
personal al lui Hitler în chestiuni externe, a oferit soluţia 
primul său succes care l-a condus către postul de ministru 
de externe în mai puţin de un an şi anume Pactul Anti- 
Comintern, o găunoasă declaraţie de principiu care nu 
angaja la acţiune niciuna dintre părţi. Fiind direcţionată 
doar împotriva comunismului, ea nu era nici măcar o 
alianţă împotriva Rusiei. De altfel, aşa cum a demonstrat 
evoluţia evenimentelor, cele două ţări n-au fost niciodată 
aliate într-un război antirusesc. Însă Pactul arăta de parcă 
ar fi fost o alianţă antirusească. Liderii sovietici erau 


înfricoşaţi. Dacă există o cheie a politicii externe a Uniunii 
Sovietice, atunci aici trebuie căutată. Conducătorii de la 
Moscova erau convinşi că se aflau pe punctul de a fi atacați 
poate de Germania, poate de Japonia, poate de amândouă 
în tandem. Spaima lor cea mai mare şi cea mai presantă 
era aceea a unui război în Orientul îndepărtat între ei şi 
japonezi. Datorită unei ironii brutale, aşa cum istoria 
produce adeseori, acesta a fost războiul considerat foarte 
probabil la momentul respectiv care nu s-a desfăşurat 
niciodată. 

Pactul Anti-Comintern dintre Germania şi Japonia, alături 
de mai puţin anticomunista Axă Roma-Berlin, nu a afectat 
doar politica sovietică. El a avut o puternică influenţă şi în 
Anglia şi Franţa. Rusia şi Puterile occidentale ar fi putut să- 
şi strângă relaţiile dacă pe scena internaţională ar fi operat 
nişte principii abstracte, fără legătură cu situaţiile pe plan 
intern. Franţa a realizat Pactul franco-sovietic, Puterile 
occidentale au acceptat Rusia, cumva reticent, ca membru 
loial al Ligii Naţiunilor, ceea ce le-a făcut să aibă mustrări 
de conştiinţă când Litvinov predica necesitatea „securităţii 
colective”. Când Pactul Anti-Comintern a împins ideile 
politice în avanscenă, unii oameni din cele două ţări 
democratice au simţit şi ei chemarea anticomunismului. Ei 
tindeau să fie neutri în lupta dintre fascism şi comunism, 
sau poate chiar să fie de partea fascistă. Deşi se temeau de 
Hitler ca lider al unei Germanii puternice şi agresive, ei Îl 
agreau sau cei mai mulţi dintre ei ca protector al civilizaţiei 
europene împotriva comunismului. Exista o diferenţă de 
atitudine între englezi şi francezi. Mulţi englezi, în special 
din Partidul Conservator, spuneau: „Mai bine Hitler decât 
Stalin” Nu-i trecea prin minte nici unui englez, cu excepţia 
liderului fascist, Sir Oswald Mosley, să spună: „Mai bine 
Hitler decât Baldwin sau Chamberlain, sau chiar Attlee%” în 
Franţa, alegerile generale din mai 1936 au adus la putere o 
majoritate de stânga alcătuită din radicali, socialişti şi 

comunişti. Când a urmat un guvern al Frontului Popular, 
francezii conservatori, „oamenii de bine”, au spus nu doar: 
„Mai bine Hitler decât Stalin”, ci şi „Mai bine Hitler decât 
Leon Blum”. 

Acesta nu a fost unicul motiv pentru care relaţiile dintre 
Rusia sovietică şi Occident, care păreau a se îmbunătăţi, au 
început să se deterioreze. Anul 1936 a reprezentat 
începutul marilor epurări din Rusia: practic, toţi vechii 
bolşevici au fost executaţi sau închişi, sute de mii poate 
milioane de neruşi au fost trimişi în Siberia. În anii următori, 
epurarea s-a extins la forţele armate: Tuhacevski5, şeful 
statului-major, trei din cei cinci mareşali, 13 din cei 15 
comandanţi de armată şi mulţi alţii au fost împuşcaţi după 
câte un proces secret sau fără niciun fel de judecată. 
Nimeni nu cunoaşte raţiunea acestui masacru. Era Stalin un 
nebun autocrat? Se baza pe ceva când presupunea că 
generalii sau rivalii săi politici plănuiau să folosească 
sprijinul german pentru o revoluţie antistalinistă? Sau 
plănuia el însuşi o reconciliere cu Hitler şi de aceea şi-a 
înlăturat posibilii critici? Potrivit unei versiuni, preşedintele 
Benes al Cehoslovaciei a descoperit că Tuhacevski şi alţii 
negociau cu Hitler şi i-a înmânat dovezile lui Stalin. Potrivit 
altei versiuni, însuşi serviciul secret german a conceput 
dovezile şi i le-a plasat lui Benes. Nu ştim nimic despre 
aceste lucruri şi, probabil, nu vom şti niciodată. Insă efectul 
a fost indiscutabil. Aproape toţi observatorii occidentali au 
devenit convinşi de faptul că Rusia sovietică era inutilă în 
postura de aliat: conducătorul ei un dictator sălbatic şi lipsit 
de scrupule, armatele sale în haos, sistemul ei politic în 
prag de colaps la prima ameninţare. Ambasadorul 
american, Joseph Davies, era singura excepţie. El a insistat 
întotdeauna că fusese un complot real, că procesele se 
desfăşuraseră în mod corect şi, drept urmare, puterea 
sovietică se întărise. Însă şi el îşi dădea doar cu părerea. 
Nimeni nu ştia adevărul atunci, şi nimeni nu-l cunoaşte nici 
astăzi. Armatele sovietice s-au prezentat bine împotriva 

germanilor în 1941, însă numai după un dezastru iniţial 
teribil. Asta ar putea dovedi că armatele erau eficiente şi în 
1936 sau 1938. Pe de altă parte, ar putea sugera că ele nu 
erau pregătite pentru război nici măcar în 1941. Toate 
speculaţiile în privinţa acestui subiect sunt inutile. 
Rezultatul practic a fost acela că Puterile occidentale s-au 
plasat ferm în spatele liniilor lor defensive o urmare 
paradoxală, dacă se are în vedere că Pactul franco-sovietic 
a fost pretextul lui Hitler pentru distrugerea sistemului de la 
Locarno. 

Cele două Puteri occidentale nu au rămas în expectativă 
după evenimentele din martie 1936. Ele au început să-şi 
îmbunătăţească poziţia defensivă, sau cel puţin aşa au 
crezut: în principal din teamă faţă de Germania, deşi şi-au 
slăbit şi legăturile cu Rusia sovietică. Când Hitler a înaintat 
în zona renană, guvernul britanic a înlocuit dubla garanţie 
din tratatul de la Locarno cu o promisiune clară de 
asistenţă dacă Franţa era atacată direct. Aceasta a fost 
privită ca o chestiune temporară, până când negocierile ar 
fi oferit un substitut pentru Locarno. Însă negocierile nu au 
condus la nimic nu s-a putut găsi niciun înlocuitor pentru 
Locarno. In acest mod accidental, Marea Britanie s-a 
angajat pentru prima oară în istoria ei la o alianţă pe timp 
de pace cu o Mare Putere continentală, fapt ce a marcat 
într-adevăr o schimbare, o dovadă a implicării sporite a 
Marii Britanii în chestiuni continentale sau poate doar o 
dovadă a slăbiciunii sale sporite. Însă nu era, în realitate, o 
schimbare profundă. Un parteneriat, în sensul unor interese 
comune cu Franţa, existase de mult timp. Alianţa formală, 
deşi aparent un angajament precis, nu a fost considerată ca 
un element preliminar acţiunii. Dimpotrivă, ea a fost oferită 
pentru a preveni o replică franceză efectivă la ocuparea 
zonei renane. Testul practic al unei alianţe îl reprezintă 
angajamentele militare exacte care o însoțesc. Discuţii la 
nivel de state-majore s-au desfăşurat între Marea Britanie şi 
Franţa imediat după ce germanii au intrat în zona renană. 
Ele au durat cinci zile şi apoi s-au întrerupt. N-au mai fost 
reluate până în februarie 1939. Franţa nu şi-a sporit 


securitatea sau forţa datorită alianţei cu Marea Britanie. 
Mai curând a obţinut un aliat care i-a paralizat lară încetare 
mişcările, din teama că alianţa ar putea deveni efectivă 
asta nu înseamnă că francezii aveau nevoie de prea multe 
piedici pentru a da înapoi. 

Reocuparea germană a zonei renane nu a slăbit în mod 
direct poziţia defensivă a Franţei, oricât de mult i-ar fi 
afectat planurile ei ofensive, care oricum erau inexistente. 
Indirect, însă, ea a avut o consecinţă gravă. Belgia fusese 
aliata Franţei din 1919, cele două armate fiind strâns 
coordonate. Acum belgienii aveau o Germanie reînarmată 
la frontiera lor. Se mai puteau ei baza pe aliatul lor francez, 
care se dovedise atât de ineficient? Sau trebuiau să se 
retragă, sperând să evite furtuna care se prefigura? Au ales 
cea de-a doua variantă. În toamna lui 1936, ei s-au retras 
din alianţa cu Franţa, iar la începutul lui 1937 şi-au 
reafirmat poziţia neutră pe care o deţinuseră înainte de 
1914. Aceasta a creat o problemă strategică teribilă pentru 
francezi. Linia Maginot, cea mai formidabilă apărare, era 
întinsă doar de la frontiera elveţiană până la cea belgiană. 
Până atunci francezii presupuseseră deşi fără prea multă 
justificare că belgienii vor construi nişte fortificaţii similare 
de-a lungul scurtei graniţe dintre Belgia şi Germania. Ce 
urmau să facă acum? Nu puteau să insiste în privinţa 
sistemului defensiv belgian, sau chiar să ridice această 
problemă, fără să atingă neutralitatea statului vecin. 
Frontiera dintre Franţa şi Belgia era extrem de lungă. 
Costul fortificării sale era prohibitiv. În plus, francezii nu 
puteau încerca aşa ceva fără a admite implicit că 
renunţaseră la apărarea Belgiei şi că o considerau un 
posibil inamic. De aceea, au făcut ceea ce fac în general 
oamenii când se află în faţa unei probleme insolubile: îşi 
închid ochii şi pretind că problema nu există. Nu s-a făcut 
nicio încercare de protejare a frontierei franceze cu Belgia. 
Această neglijenţă a continuat chiar şi după izbucnirea 
războiului. Forţele britanice erau staționate la frontiera 
belgiană în timpul iernii 1939-1940 şi mulţi ofiţeri au 
raportat lipsa completă a mijloacelor de apărare. Aceste 


plângeri au ajuns la Hore-Belisha, secretarul de stat de la 
Ministerul de Război. Şi când el a ridicat problema la statul- 
major, a fost imediat eliberat din funcţie. Câteva săptămâni 
mai târziu, germanii au invadat în forţă Belgia şi cu ajutorul 
erorilor strategice ale lui Gamelin, comandantul suprem 
aliat au obţinut acolo acea victorie decisivă pe care o 
scăpaseră în 1914. 

Informaţiile noastre despre aceste evenimente ulterioare 
fac dificilă observarea în evoluţie a elementelor antebelice 
ale politicii britanice şi franceze. Ştim că armatele aliate din 
Franţa au fost umilite de către germani şi, de aceea, 
tragem concluzia facilă că acestea erau pregătite inadecvat 
din punct de vedere militar. Concluzia pare să fie întărită şi 
de date statistice. În 1938, când Germania aloca 16,6% din 
producţia ei totală domeniului militar, Marea Britanie şi 
Franţa alocau doar 7%. Însă, înainte de a accepta explicaţia 
că înfrângerea Puterilor occidentale s-a datorat eşecului lor 
de a se reînarma adecvat, trebuie să ne întrebăm: „adecvat 
pentru ce?”. Dacă ar fi crescut cheltuielile militare, spre 
exemplu, acest lucru ar fi surmontat neglijarea strategică a 
Belgiei? S-a presupus în mod obişnuit, şi încă se mai 
presupune că obiectivul ideal ar fi trebuit să constea în 
egalitatea de înarmare cu un posibil oponent sau cu un 
grup de oponenți. Acesta este, în realitate, cel mai lipsit de 
sens dintre obiective: este prea mult dacă o ţară doreşte 
doar să se apere, şi prea puţin dacă doreşte să-şi impună 
voinţa asupra celeilalte părţi. Amiralitatea britanică n-a fost 
niciodată preocupată de egalitate. Ea şi-a propus o 
superioritate decisivi, asupra Germaniei şi Italiei, şi, după 
1937, chiar asupra Japoniei. Acest nivel cumulat al celor trei 
Puteri nu a fost atins, însă din lipsă de timp, nu din lipsă de 
bani. 

Armamentele erau oricum decisive în privinţa situaţiei 
din Europa, însă şi în acest caz, obiectivul egalităţii ducea 
într-o direcţie greşită. În primul război mondial, defensiva a 
fost cu mult mai puternică decât ofensiva: atacatorul avea 
nevoie de o superioritate triplă, dacă nu chiar de cinci ori 
mai mare. Campania din 1940 din Franţa a părut să 


conteste această experienţă: germanii au obţinut o victorie 
decisivă fără a deţine o mare superioritate în oameni sau 
echipamente. De fapt, campania din Franţa n-a dovedit 
nimic, cu excepţia faptului că şi armatele pregătite 
corespunzător pentru defensivă pot fi distruse, dacă sunt 
conduse îndeajuns de prost. Mai târziu, marea coaliţie 
formată din Marea Britanie, Rusia sovietică şi Statele Unite 
a trebuit să aştepte o superioritate de cinci ori mai mare 
pentru a înfrânge Germania. De aceea, dacă Marea Britanie 
şi Franţa sperau doar să se apere, o mică creştere a 
producţiilor de armament ar fi fost suficientă; dar ceea ce 
au făcut între 1936 şi 1939 a fost mai mult decât atât. Pe 
de altă parte, dacă doreau să înfrângă Germania şi să-şi 
recapete poziţia de dominație triumfătoare de care se 
bucuraseră în 1919, ar fi trebuit să-şi multiplice 
armamentele nu de două, ci de şase sau chiar de zece ori o 
perspectivă imposibilă. Nimeni n-a calculat astfel. Oamenii 
s-au ghidat greşit după conceptul de egalitate, crezând că 
acesta le va oferi cumva nu numai securitate, ci şi putere. 
Miniştrii au discutat despre „apărare”, însă au presupus că 
o apărare încununată de succes reprezenta acelaşi lucru cu 
victoria, iar criticii lor au presupus că o defensivă reuşită 
era sau imposibilă, sau nu însemna altceva decât 
înfrângerea. Din acest motiv, nu se poate da un răspuns 
simplu la întrebarea: „Erau adecvate armamentele 
britanice şi franceze înainte de 1939? Ele erau adecvate 
pentru a apăra cele două ţări, dacă ar fi fost utilizate 
corespunzător, însă erau inadecvate pentru a opri 
extinderea puterii germane în Europa răsăriteană. 

Într-un domeniu, raportul normal al armamentelor, de 
trei la unu, părea a nu se putea aplica. Era o părere 
universal împărtăşită că nu putea exista apărare împotriva 
unui atac din aer. Baldwin a exprimat asta când a spus: 
„Bombardierul va trece întotdeauna”. Era de aşteptat ca 
toate marile oraşe să fie făcute una cu pământul imediat 
după izbucnirea războiului, iar guvernul britanic, pornind de 
la această presupunere, s-a pregătit pentru mai multe 
pierderi la Londra în prima săptămână de război, decât a 


suferit întregul popor britanic de-a lungul celor cinci ani ai 
conflagrației mondiale. Singurul răspuns se presupunea a fi 
„descurajarea” o forţă de bombardiere la fel de mare ca a 
inamicului. Nici Marea Britanie, şi nici Franţa nu au pretins 
că posedă o asemenea forţă în 1936, sau chiar în 1939. 
Acestui fapt s-a datorat, în mare parte, timiditatea liderilor 
lor. Toate aceste calcule s-au dovedit a fi eronate. Germanii 
nu plănuiseră nicio clipă bombardamente masive. Forţa lor 
de bombardament era doar un auxiliar pentru armata de 
uscat şi, de aceea, au trebuit să improvizeze atacul aerian 
asupra Marii Britanii din vara lui 1940. Germanilor li s-a 
răspuns şi au fost învinşi nu de bombardierele britanice, ci 
de avioanele de vânătoare, care fuseseră dispreţuite şi 
relativ neglijate înainte de război. Când britanicii, la rândul 
lor, au ajuns să bombardeze Germania, asta le-a produs lor 
mai multe probleme decât germanilor, adică s-au pierdut 
mai mulţi oameni şi materiale britanice decât s-a distrus în 
Germania. Nimeni nu putea intui asta înainte de 
evenimente, iar unii n-au reuşit să înţeleagă nici după 
aceea. Anii antebelici şi-au urmat cursul sub umbra acestei 
hidoase aprehensiuni eronate. 

Războaiele care urmează sunt întotdeauna diferite de 
războaiele care sunt aşteptate. Victoria se îndreaptă spre 
tabăra care a făcut cele mai puţine greşeli, nu spre aceea 
care a avut presupuneri corecte. Din această perspectivă, 
Marea Britanie şi Franţa nu s-au pregătit corespunzător. 
Experții militari au oferit sfaturi greşite şi au urmat o 
strategie eronată, miniştrii nu au înţeles ceea ce spuneau 
experţii, politicienii şi publicul nu au sesizat ceea ce le 
spuneau miniştrii. Nici măcar criticii nu se aflau mult mai 
aproape de adevăr. Winston Churchill, spre exemplu, avea 
„dreptate” doar când cerea mai mult în toate privinţele. El 
nu a cerut arme sau strategie de un tip diferit, iar în 
privinţa multor subiecte cum ar fi puterea armatei franceze 
sau eficienţa bombardamentelor el persevera cu obstinaţie 
în eroare. Dificultăţile politice au jucat şi ele un rol, deşi mai 
mic decât s-a pretins adesea. In Franţa, guvernul Frontului 
Popular, în funcţie din iunie 1936, ar fi trebuit să fie în mod 


special hotărât împotriva Puterilor fasciste, însă era 
preocupat şi cu introducerea unor reforme sociale mult 
aşteptate. Aceste reforme modeste au cauzat resentimente 
violente în rândul categoriilor sociale avute, iar 
armamentele franceze au plătit penalizarea. Când liderii 
militari francezi, ei înşişi conservatori, au cerut sporirea 
sumelor alocate forţelor armate, neîndoielnic aveau în 
vedere nevoi reale, dar sperau în acelaşi timp că aceste 
cheltuieli vor bloca programul de reforme sociale. 
Susţinătorii Frontului Popular, adică majoritatea poporului 
francez, au dat un răspuns de acelaşi calibru: dându-şi 
seama că o parte din sumele destinate armatei era cerută 
pentru a se împiedica reforma socială, ei au refuzat să 
creadă că era necesară vreo înarmare. 

Înarmarea britanică era modestă din motive diferite. Este 
adevărat că guvernul a pretins uneori că era stânjenit în 
acţiunile sale de pacifismul nepatriotic al opoziţiei laburiste, 
iar această scuză a fost mult exagerată mai târziu, când 
evenimentele au scos la iveală erorile guvernului. În fapt, 
guvernul britanic a ales deliberat să limiteze cheltuielile 
militare la o sumă modestă. Avea o majoritate covârşitoare 
în Camera Comunelor: deţinea 250 de locuri, iar laburiştii n- 
ar fi avut cum să se opună propunerilor guvernamentale, 
lăsând deoparte faptul că mulţi laburişti doreau în realitate 
sporirea înarmării. Guvernul a acţionat lent din raţiuni 
politice şi economice, şi mai puţin din teama de opoziţia 
laburistă. Atacurile iniţiale ale lui Churchill au întârziat 
acţiunea guvernului. După ce au fost negate acuzaţiile sale, 
era dificil pentru miniştri să declare că el avusese dreptate. 
Chiar atunci când s-au hotărât să sporească sumele 
destinate înarmării, au făcut-o cu o precauţie excesivă, 
exact invers decât Hitler, care s-a lăudat adesea cu 
armamente pe care nu le deţinea. El dorea să calce pe 
nervii oponenților săi, iar ei doreau să-l liniştească şi să-l 
aducă înapoi la masa tratativelor. Astfel că guvernul 
britanic a încercat, de dragul lui Hitler, să facă în aşa fel 
încât măsurile sale să pară paşnice şi ineficiente, în acelaşi 
timp în care asigura opinia publică britanică în privinţa 


faptului că Marea Britanie se va afla în curând în siguranţă. 
Baldwin s-a pronunţat ferm împotriva înfiinţării unui 
Minister al înzestrării Armatei şi când, în cele din urmă, a 
fost nevoit să cedeze postul liber de la Ministerul pentru 
Coordonarea Apărării, el nu l-a ales pe Churchill sau măcar 
pe Austen Chamberlain, ci pe Sir Thomas Inskip o numire 
descrisă, în mod corect, ca fiind cea mai extraordinară de 
când Caligula şi-a ridicat calul la demnitatea de consul. 
Dacă s-ar fi însumat toate numirile britanice de acest gen, 
s-ar fi putut alcătui regimentul de cavalerie Caligula. 
Guvernul britanic s-a temut să ofenseze principiile 
economice chiar mai mult decât s-a temut să-l ofenseze pe 
Hitler. Secretul cutiei Pandorei pe care Schacht îl folosise în 
Germania şi pe care New Dearul american îl scosese, de 
asemenea, la iveală rămăsese un mister pentru guvernul 
britanic. Devotat monedei şi preţurilor stabile, acesta 
considera sporirea cheltuielilor publice ca un rău imens, 
scuzabil doar în eventualitatea unui război adevărat, dar şi 
atunci lamentabil. Miniştrii britanici n-au intuit că a cheltui 
banii publici pe orice, chiar pe arme, însemna în fond 
creşterea prosperității. Aidoma tuturor economiştilor 
contemporani, cu excepţia, bineînţeles, a lui J.M. Keynes, ei 
tratau finanţele publice ca şi cum ar fi banii unei persoane 
private. Când un individ cheltuie bani pe obiecte scumpe, 
lui îi rămân mai puţini de cheltuit în altă parte şi, astfel, 
„cererea” scade. Când un stat cheltuie bani, această 
acţiune creează o „cerere” sporită, şi de aceea creşte 
prosperitatea întregii comunităţi. Acest lucru este evident 
pentru noi, astăzi. Puţini îl ştiau atunci. Inainte de a-i 
condamna prea dispreţuitori pe Baldwin sau pe Neville 
Chamberlain, ar trebui să reflectăm că, nu mai târziu de 
1959, un economist s-a ridicat în Camera Comunelor pentru 
a predica exact doctrina deprimării publice care a 
condamnat la eşec politica britanică înainte de 1939. Poate 
că nu suntem mai vizionari, ci doar mai temători de 
explozia populară care ar apărea dacă economiştii îşi vor 
impune punctul de vedere şi se va reveni la şomajul de 
masă. Înainte de 1939, acest şomaj a fost considerat ceva 


natural, iar guvernul putea pretinde, cu toată sinceritatea, 
că nu existau în ţară resurse neutilizate în momentul în 
care aproape două milioane de oameni rămâneau şomeri. 

Şi în acest domeniu, Hitler avea un mare avantaj asupra 
ţărilor democratice. Realizarea sa principală era eliminarea 
şomajului, iar cei mai mulţi dintre germani nu-şi făceau 
probleme în privinţa metodelor eretice pe care el le-a 
folosit, atât timp cât acestea dădeau rezultate. Mai mult 
decât atât, chiar dacă bancherii germani au protestat, ei nu 
aveau mijloace efective de a spune nu. Când Schacht însuşi 
a devenit temător, el a putut doar să demisioneze, ceea ce 
a contat pentru puţini dintre germani. 

O dictatură ca aceea a lui Hitler putea evita consecinţele 
obişnuite ale inflaţiei. Deoarece nu existau sindicate, 
salariile puteau fi menținute stabile, la fel şi preţurile, asta 
în timp ce controlul riguros al ratei de schimb susţinut prin 
intermediul terorii şi al poliţiei secrete a prevenit orice 
depreciere a mărcii. Guvernul britanic trăia încă în 
atmosfera psihologică din 1931: mai înspăimântat de 
evoluţia lirei decât de înfrângerea în război. Măsurile sale 
de reînarmare au fost, de aceea, mai puţin determinate de 
necesitatea strategică (chiar dacă aceasta ar fi fost 
cunoscută), cât de ceea ce avea de spus contribuabilul iar 
acesta, asigurat constant că guvernul făcuse deja Marea 
Britanie mai puternică, n-avea prea multe de spus. 
Limitarea impozitului pe venit şi încrederea în centrul 
bancar londonez se situau pe primul plan, iar armamentele 
doar pe al doilea. In asemenea circumstanţe, nu este 
necesară invocarea opoziţiei Partidului Laburist pentru a 
înţelege de ce pregătirile britanice de război înainte de 
1939 s-au situat mult în urma celor ale Germaniei. Uimitor 
este însă faptul că, atunci când a izbucnit războiul, Marea 
Britanie era totuşi relativ pregătită un triumf al 
ingeniozităţii ştiinţifice şi tehnice asupra economiştilor. 

In orice caz, ar fi o explicaţie prea simplă pentru tot ce s- 
a întâmplat între 1936 şi 1939 să se spună doar că Marea 
Britanie şi Franţa erau mai puţin echipate pentru război 
decât Germania şi Italia. Bineînţeles că guvernele trebuie 


să-şi cântărească forţa şi resursele înainte de a decide în 
privinţa acţiunii sau inacţiunii, însă ele rareori procedează 
astfel. In viaţa reală, guvernele care nu doresc să facă 
nimic sunt convinse în mod indubitabil de slăbiciunea ţării 
lor, iar apoi devin în aceeaşi măsură încrezătoare în forţa ei 
în momentul în care doresc să acţioneze. Germania, spre 
exemplu, era cu puţin mai pregătită pentru un mare război 
între 1933 şi 1936 decât fusese înainte ca Hitler să vină la 
putere. Diferenţa era că el avea nervii tari, iar predecesorii 
săi nu. La celălalt capăt al poveştii, guvernul britanic avea 
prea puţin temei în martie 1939 să creadă că Marea 
Britanie putea face faţă riscului unui război mai bine decât 
înainte, fiind valabil mai degrabă contrariul, cel puţin din 
punct de vedere tehnic. Schimbarea era psihologică: un 
acces de încăpățânare la fel de neraţional ca şi timiditatea 
care l-a precedat. Există puţine dovezi că liderii ţărilor 
democratice (sau chiar ai ţărilor dictatoriale) şi-au consultat 
vreodată, detaşaţi de alte chestiuni, experţii militari înainte 
de a decide politica de urmat. Ei întâi au decis politica, şi 
apoi au cerut experţilor argumentele tehnice prin care acea 
politică putea fi justificată. Astfel au stat lucrurile în privinţa 
ezitării britanice şi franceze de a sprijini fără reticent Liga 
Naţiunilor în toamna lui 1935; la fel şi în privinţa reţinerii lor 
de a adopta o poziţie fermă împotriva dictatorilor în 1936. 
Miniştrii britanici doreau pacea de dragul contribuabilului, 
iar cei francezi pentru a-şi pune în practică programul de 
reformă socială. Ambele guverne erau alcătuite din oameni 
în vârstă, bine intenţionaţi, care au dorit în mod just să 
scape de un mare război, dacă exista vreo posibilitate ca 
acesta să fie evitat. În plus, era împotriva naturii lor să 
respingă, în politica externă, acea politică a 
compromisurilor şi concesiilor pe care au aplicat-o pe plan 
intern. 

Răspunsul lor ar fi putut fi diferit dacă Hitler, după 
reocuparea zonei renane, ar fi ameninţat în continuare, mai 
direct, aranjamentul teritorial existent în Europa sau dacă 
Mussolini ar fi purces la noi cuceriri imediat după 
capturarea Abisiniei. Însă Hitler a rămas liniştit, iar forţa 


ltaliei se epuizase. Marele eveniment al anului 1936 s-a 
desfăşurat în altă parte un conflict al ideologiilor, sau aşa a 
părut, în locul unei ciocniri nemijlocite de putere. Acesta a 
fost războiul civil spaniol. În 1931, Spania devenise 
republică. In 1936, alegerile generale au adus la putere, 
acolo, ca şi în Franţa, o coaliţie formată din radicali, 
socialişti şi comunişti un alt Front Popular. Programul său 
era mai mult anticlerical şi democratic decât socialist. Chiar 
şi aşa, era îndeajuns pentru a provoca vechile interese 
conservatoare monarhiste, militare şi fasciste. Planuri 
pentru o revoltă antidemocratică fuseseră concepute încă 
din 1934 şi primiseră o binecuvântare destul de vagă din 
partea lui Mussolini. In iulie 1936, aceste planuri s-au 
concretizat într-o rebeliune militară pe scară largă. Exista 
credinţa generală, în acel moment, că rebeliunea era 
următoarea etapă dintr-o deliberată strategie fascistă de 
cucerire: Abisinia primul pas, reocuparea zonei renane 
următorul, iar acum Spania. Se presupunea că rebelii 
spanioli erau nişte marionete ale celor doi dictatori fascişti. 
Cunoaşterea istoriei şi a caracterelor spaniole ar fi trebuit 
să indice că acest punct de vedere era greşit. Spaniolii, 
chiar fasciştii spanioli, erau prea mândri şi independenţi 
pentru a fi marionetele cuiva, iar revolta a fost pregătită 
fără vreo consultare serioasă la Roma sau Berlin. Mussolini 
a oferit avioane prin prisma resentimentului general 
împotriva democraţiei. Unii agenţi germani au simpatizat cu 
rebelii, însă Hitler nu ştia mai mult decât oricine altcineva 
înainte ca rebeliunea să se producă. 

Rebelii s-au aşteptat să obţină o victorie rapidă, ca de 
altfel mulţi alţii. În schimb, republica şi-a raliat muncitorii 
din Madrid, i-a înfrânt pe conspiratorii militari din capitală şi 
şi-a afirmat supremaţia asupra celei mai mari părţi a 
Spaniei. A început să se prefigureze un lung război civil. 
Mussolini şi-a sporit ajutorul faţă de rebeli, mai întâi cu 
materiale, iar apoi cu oameni. Hitler a trimis un sprijin 
aviatic la o scară modestă. De cealaltă parte, la zece zile 
după declanşarea rebeliunii, Rusia sovietică a început să 
trimită echipament militar taberei republicane. Este uşor de 


înţeles motivul pentru care cei doi dictatori i-au ajutat pe 
rebeli. Mussolini dorea să discrediteze democraţia şi a 
sperat, în mod eronat, să obţină dreptul de a utiliza bazele 
navale spaniole prin intermediul cărora putea ameninţa 
Franţa în Mediterana. El dorea ca fasciştii spanioli să 
învingă, şi să învingă repede, fără a face un prea mare apel 
la modestele resurse ale ltaliei. Şi Hitler era bucuros să 
poată discredita democraţiile, însă el nu a luat războiul civil 
spaniol prea în serios. Principalul său interes era să 
încurajeze disensiunile dintre Italia şi Franţa, nu să asigure 
victoria fascismului spaniol. Forţa aeriană germană a folosit 
Spania ca teren de antrenament pentru aparate şi piloţi. In 
afară de asta, Hitler i-a sprijinit pe rebelii spanioli în 
principal cu vorbe. Se credea, în cercuri largi, în acel 
moment, că Germania şi Italia vor intra ele însele de partea 
rebelilor, dacă intervenţia lor era ameninţată. Destul de 
ciudat, această afirmaţie nu este reală. Unul dintre puţinele 
fapte bine documentate ale perioadei respective este acela 
că Hitler şi Mussolini erau hotărâți să nu rişte un război din 
pricina Spaniei. Dacă ar fi fost ameninţaţi, ei s-ar fi retras. 
Atitudinea lor era identică cu a Marii Britanii şi Franţei în 
chestiunea  abisiniană: acţiune până la prefigurarea 
războiului, însă nu mai departe. In 1935, Mussolini le-a 
păcălit pe cele două Puteri democratice; acestea, când le-a 
venit rândul în 1936, n-au izbutit să-i păcălească pe 
dictatori. 

Politica anglo-franceză, sau lipsa vreunei politici, şi nu 
politica lui Hitler şi Mussolini a decis finalul războiului civil 
spaniol. Republica avea resurse mai mari şi un sprijin 
popular mai consistent. Ea ar fi putut învinge numai dacă s- 
ar fi bucurat de tratamentul corect care i se cuvenea prin 
prisma dreptului internaţional: armament extern pentru 
guvernul legitim, nu pentru rebeli. Ar fi putut învinge chiar 
dacă ambele tabere ar fi primit ajutor extern sau dacă celor 
două părţi le-ar fi fost refuzat orice sprijin. Rebelii aveau o 
şansă doar dacă primeau ajutor străin, iar republicanii deloc 
sau foarte puţin. Această situaţie extraordinară s-a realizat 
datorită Londrei şi Parisului, deşi nu în mod deliberat. 


Primul impuls al guvernului francez, el însuşi având la bază 
un Front Popular, a fost să permită exportul de arme către 
Republica spaniolă. Apoi au început îndoielile. Radicalii 
francezi, deşi cooperau cu socialiştii în cadrul guvernului, 
au obiectat pentru ajutorarea unei pretinse cauze 
comuniste din exterior, iar socialiştii francezi s-au temut să 
se implice într-un război cu Puterile fasciste. Leon Blum, 
premierul, s-a deplasat la Londra pentru consultare, iar 
acolo i s-a cerut în mod ferm reţinere. Guvernul britanic a 
făcut o propunere aparent atractivă: dacă Franţa nu-i ajuta 
pe republicanii spanioli, atunci se putea cere Germaniei şi 
Italiei să nu-i ajute pe rebeli. Poporul spaniol îşi putea 
decide propriul destin şi, după toate probabilitățile, dacă 
nonintervenţia ar fi funcţionat într-adevăr, Republica ar fi 
învins. Nu ştim de ce guvernul britanic a făcut această 
propunere, care era împotriva tradiţiei din politica britanică. 
Cu aproximativ un secol mai devreme, când s-a desfăşurat 
un alt război civil în Spania, Marea Britanie sprijinise activ, 
cu arme, cauza monarhiei constituţionale şi respinsese 
principiul nonintervenţiei, susţinut de Sfânta Alianţă. Acum, 
în 1936, guvernul britanic a pretins că el acţiona doar în 
interesul păcii generale. Dacă toate Marile Puteri n-ar fi 
intervenit în Spania, războiul civil s-ar fi putut consuma 
dincolo de lumea civilizată, aşa cum sperase Metternich% 
că s-ar fi putut întâmpla cu revolta grecească din anii '20 ai 
secolului al XIX-lea. Criticii de stânga au pretins că guvernul 
avea simpatii fasciste şi dorea ca rebelii să învingă. 
Bancherii britanici, cu interese în Spania, nu erau 
entuziasmați în privinţa Republicii, iar guvernul ar fi putut fi 
influenţat de către aceştia. Funcţionarii britanici nu se uitau 
prietenos la Frontul Popular. Poate că guvernul britanic ar fi 
fost mai puţin insistent în chestiunea nonintervenţiei dacă 
situaţia s-ar fi inversat, şi în Spania ar fi fost o rebeliune 
comunistă, sau chiar radicală, împotriva unui regim fascist 
stabil. Nu vom afla niciodată. Probabil că timiditatea dorinţa 

de a evita un nou subiect de conflict în Europa a contat cel 
mai mult, iar simpatiile fasciste, dacă au existat, s-au plasat 
pe locui al doilea. 

In orice caz, guvernul britanic a stabilit direcţia. Blum a 
acceptat politica de nonintervenţie. Mai mult decât atât, el 
i-a convins pe liderii Partidului Laburist să sprijine şi ei 
această politică, astfel încât să nu facă dificilă poziţia sa în 
Franţa. Astfel, guvernul naţional i-a impus la început 
nonintervenţia lui Blum, acesta a impus-o liderilor laburişti, 
care au impus-o susținătorilor lor totul în numele păcii 
europene. S-a înfiinţat un comitet de nonintervenţie cu 
sediul la Londra. Erau reprezentate toate Marile Puteri 
europene şi s-au stabilit în mod solemn modalităţi de a 
preveni importurile de arme în Spania. Germania şi Italia n- 
au pretins că-şi vor ţine promisiunile: ambele ţări au trimis 
arme în permanenţă, iar ltalia chiar formaţiuni militare. 
Republica spaniolă părea condamnată la o distrugere 
timpurie. Însă Rusia sovietică a înlăturat această 
eventualitate clară. Ruşii au anunţat că îşi vor ţine 
promisiunea de nonintervenţie numai dacă germanii şi 
italienii şi-o ţin pe-a lor. Aşa încât au început să sosească 
arme sovietice în Spania, deşi niciodată la aceeaşi scară cu 
cele fasciste însă aceste arme au ajutat Republica să 
reziste mai mult de doi ani. 

Este improbabil că Rusia a intervenit în Spania datorită 
chestiunilor de principiu. Politica sovietică, sub conducerea 
lui Stalin, nu s-a făcut remarcată prin sprijinirea 
comunismului, ca să nu mai vorbim de democraţie. Ea i-a 
permis lui Chiang Kai Shek& să-i spintece pe comuniştii 
chinezi fără un murmur şi ar fi continuat relaţiile prieteneşti 
cu Germania nazistă dacă Hitler ar fi dorit astfel. 
Schulenburg, ambasadorul german la Moscova, credea că 
Rusia sovietică ajuta Republica spaniolă pentru a reface 
prestigiul comuniştilor în Europa occidentală, puternic 

afectat de şocul marilor epurări”. Probabil că existau şi 
motive mai serioase. Conflictul din Spania le convenea mai 
mult ruşilor decât un conflict în apropierea frontierelor lor. 
De asemenea, ei au sperat că această confruntare va 
conduce la răcirea relaţiilor între cele două democraţii 
occidentale şi Puterile fasciste. Însă, bineînţeles că ruşii nu- 
şi asumau niciun risc de a fi ei înşişi implicaţi în război. 
Interesul lor era de a menţine războiul civil spaniol în 
desfăşurare, nu ca Republica să învingă exact aceeaşi 
atitudine ca aceea pe care Hitler a adoptat-o faţă de 
fascismul spaniol. 

Războiul civil spaniol a devenit capul de afiş pe scena 
internaţională, iar în «Marea Britanie şi Franţa, tema unor 
pasionate controverse interne. Marea confruntare a epocii, 
cea dintre democraţie şi fascism, părea să se desfăşoare în 
Spania. Dar era doar o aparenţă. Republica spaniolă nu 
fusese niciodată o democraţie stabilă şi, pe măsură ce 
războiul continua, s-a produs, în mod natural, creşterea 
influenţei comuniştilor, care controlau aprovizionarea cu 
arme. De cealaltă parte, rebelii erau cu certitudine inamici 
ai democraţiei, însă ei erau preocupaţi de Spania, nu de 
„Internaționala Fascistă”; iar Franco%, liderul lor, nu avea 
nicio intenţie de a lega Spania de vreo Putere străină sau 
de vreo cauză externă. Deşi el i-a răsplătit pe Hitler şi 
Mussolini cu declaraţii sforăitoare de solidaritate ideologică, 
a devenit un negociator brutal când s-au pus probleme 
economice, iar în chestiuni strategice nu a făcut niciun fel 
de concesii. Rebelii au câştigat războiul civil şi, spre 
surprinderea tuturor, victoria lor nu a afectat balanţa 
generală din Europa. Francezii n-au fost obligaţi să-şi mute 
forţele în Pirinei, în pofida discuţiilor despre slăbiciunea 
mărită de o a treia frontieră ostilă. Britanicii n-au trebuit să 
se teamă nicio clipă în privinţa Gibraltarului. Franco şi-a 

proclamat neutralitatea în timpul crizei cehoslovace din 
1938-1939, spre nemulţumirea lui Hitler. Spania a rămas 
complet neutră în timpul celui de-al doilea război mondial, 
cu excepţia relaţiei cu Rusia. Chiar şi în acest din urmă caz, 
Divizia Albastră Spaniolă nu a fost niciodată mai mult decât 
un gest moral (sau imoral)”. 

Puţini au prevăzut acest final ciudat, iar războiul civil 
spaniol a avut un mare impact internaţional în timpul 
desfăşurării sale. El a contribuit mult la prevenirea unui 
consens naţional în Marea Britanie şi Franţa. Probabil că 
resentimentele cauzate de victoria Frontului Popular au 
făcut imposibilă realizarea unei unităţi a francezilor în orice 
variantă, însă existaseră eforturi serioase către un guvern 
cu adevărat naţional în Marea Britanie, după ce Hitler a 
reocupat zona renană. Controversa în privința 
nonintervenţiei a blocat aceste eforturi. Liberalii şi laburiştii 
au acuzat guvernul de trădarea cauzei democratice, iar 
miniştrii, la rândul lor, scuzând pretențiile Comitetului 
pentru nonintervenţie, au devenit exasperaţi când a ieşit la 
iveală lipsa de onestitate a acestuia. Războiul civil spaniol a 
distras atenţia de la problemele mai grave determinate de 
renaşterea puterii germane. Oamenii simțeau că toate ar fi 
fost mai bune dacă Franco ar fi fost înfrânt; ei au încetat să 
se mai gândească la cum poate fi blocat Hitler. În primele 
zile ale lui 1936, Winston Churchill păruse persoana 
capabilă să ralieze în jurul ei opiniile democratice şi 
patriotice. Însă el era neutru în războiul civil spaniol, sau 
poate chiar uşor favorabil lui Franco. Prestigiul său s-a 
prăbuşit şi nu s-a mai refăcut în stânga spectrului politic 
decât în toamna lui 1938. 

Războiul civil din Spania a adăugat o nouă falie între 
Rusia sovietică şi Puterile occidentale sau mai exact între 
Rusia sovietică şi Marea Britanie, aceasta din urmă 
coordonând, în fond, politica Vestului. Guvernului britanic 
nu-i păsa de felul în care se încheia războiul, ci doar ca 
acesta să se termine cât mai repede. Şi guvernul italian 
dorea un final rapid al războiului, însă cu condiţia ca Franco 
să învingă. Oamenii de stat britanici au alunecat uşor spre 
o poziţie identică cu a ltaliei. Victoria lui Franco ar fi 
încheiat războiul, n-ar fi fost nicio diferenţă, decât pentru 
spanioli, şi de aceea preţul merita plătit. Şi Hitler ar fi fost 
mulţumit cu victoria lui Franco, chiar dacă pentru politica 
germană era convenabilă o prelungire a confruntării. Toate 
resentimentele britanice s-au revărsat asupra Rusiei 
sovietice. Maisky, reprezentantul sovietic în Comitetul 
pentru nonintervenţie, îşi expunea pretenţiile şi discuta 
numai în termenii nobili ai democraţiei, însă ajutoarele 
sovietice susțineau Republica. Ce i-a păsat Rusiei sovietice 
de democraţie, gândeau liderii britanici? De ce a intervenit 
fără rost în Spania, atât de departe de propriile sale 
frontiere? îşi propunea pur şi simplu să cauzeze necazuri, 
sau, şi mai rău, să promoveze comunismul internaţional? 
Un observator detaşat ar fi trebuit să înţeleagă că 
intervenţia italiană şi apoi cea germană au fost cele care au 
transformat războiul civil spaniol într-o chestiune 
internaţională; însă miniştrii britanici, îngrijoraţi de 
perspectiva unor crize ulterioare şi presaţi de opoziţie, 
vedeau doar că războiul s-ar încheia rapid dacă ajutorul 
sovietic n-ar mai susţine tabăra republicană. Pe de altă 
parte, la Moscova, liderii sovietici îşi construiau propriile 
suspiciuni. Ei au tras concluzia că oamenii de stat britanici 
erau la fel de indiferenți faţă de democraţie, sau chiar faţă 
de interesele naţionale, pe cât fuseseră ei înşişi faţă de 
comunismul internaţional. Politica britanică era înţeleasă la 
Moscova doar dacă era însoţită de presupunerea că dorea 
triumful fascismului. Britanicii îi permiseseră lui Hitler să se 
reînarmeze şi să distrugă sistemul de securitate existent, 
iar acum îl ajutau pe Franco să învingă în Spania. În curând, 


gândeau sovieticii, britanicii vor asista aprobator la atacul 
lui Hitler împotriva Uniunii Sovietice, sau poate chiar vor 
coopera în această întreprindere. 

Aceste suspiciuni reciproce aveau să influenţeze 
semnificativ viitorul. Efectul imediat al războiului civil 
spaniol a fost acela că liderii britanici au început să se 
precipite în căutarea favorurilor lui Mussolini. El părea să 
deţină soluţia păcii. Unii britanici, precum Vansittart, au 
sperat că putea fi recâştigat pentru Frontul de la Stresa şi 
pentru o opoziţie fermă faţă de Hitler. Alţii, mai modeşti, au 
acceptat Axa şi au sperat că Mussolini îl va tempera pe 
Hitler. Mussolini era gata să facă promisiuni, însă nu 
intenţiona să le şi respecte. El ştia că Italia obținuse 
avantaje în trecut prin pendularea între cele două părţi, nu 
angajându-se faţă de una dintre ele, şi şi-a imaginat că 
avea încă libertate de mişcare. Insă a aşteptat de la 
britanici mai mult decât erau aceştia capabili să-i ofere. Ei 
au crezut că el se va mulţumi cu prestigiul victoriei din 
Spania, însă Mussolini dorea să obţină din partea Franţei 
acele concesii care ar fi făcut Italia Puterea dominantă din 
Mediterana. Planul a avut însă o fisură care l-a invalidat. 
Republicanii spanioli, întăriţi oarecum cu armament 
sovietic, i-au refuzat victoria pe care britanicii încercau să o 
aranjeze şi au umilit trupele italiene la Guadalajara. În orice 
caz, britanicii au continuat să încerce. În ianuarie 1937, s-a 
realizat o „gentleman's agreement” între Marea Britanie şi 
ltalia, fiecare parte asigurând-o solemn pe cealaltă că nu 
intenţionează să modifice stătu guo-ul din Mediterana. În 
mai, s-a produs o schimbare de guvern în Marea Britanie. 
Baldwin, adept al răsturnării monarhilor, însă cu mai puţin 
succes la dictatori, a demisionat, iar Neville Chamberlain i-a 
luat locul ca prim-ministru. Chamberlain era un om mai 
practic, mai dur, nerăbdător cu acalmia din relaţiile 
internaţionale şi încrezător că el o putea alunga. 
Inţelegerea cu Mussolini îi părea o necesitate imperioasă. 
La 27 iulie, el i-a scris personal lui Mussolini, regretând că 
relaţiile anglo-italiene nu erau satisfăcătoare şi propunând 
convorbiri pentru îmbunătăţirea lor. Mussolini i-a replicat, la 


rândul său, cu graţie, exact ca altădată lui Austen 
Chamberlain sau Ramsay MacDonald. 

A urmat un recul nefericit. Submarine „neidentificate” au 
torpilat nave sovietice care furnizau ajutor republicii 
spaniole, iar unele torpile au lovit şi vase britanice. Dintr- 
odată, somnul Amiralității britanice a devenit convulsiv. 
Eden, ministrul de externe, a început şi el să se agite. El nu 
fusese până atunci un „dur”. Deşi ajunsese ministru 
datorită indignării generale împotriva planului Laval-Hoare, 
el ceruse Ligii Naţiunilor să abandoneze Abisinia, acceptase 
reocuparea de către Hitler a zonei renane fără vreun 
protest serios, admisese pretenţiile Comitetului pentru 
nonintervenţie. Probabil că el fusese slab atunci când 
Baldwin îi oferise responsabilități sporite, însă 
resentimentar şi chiar hotărât atunci când Chamberlain i le- 
a preluat. Sau poate că şi-a pierdut încrederea în 
promisiunile lui Mussolini. În orice caz, Marea Britanie şi 
Franţa au convocat o conferinţă la Nyon şi au înfiinţat în 
Mediterana o patrulă navală care a eliminat ravagiile 
submarinelor misterioase. A fost o dovadă niciodată 
repetată că Mussolini devenea respectuos în faţa unei 
demonstraţii de forţă. Insă această demonstraţie nu putea, 
în sine, să determine nimic. Raţiunile politice pentru 
tolerarea intervenţiei italiene şi germane din Spania 
rămâneau în vigoare. Conferinţa de la Nyon a stabilit doar 
că această intervenţie nu trebuia să ia forma unui conflict 
între Marile Puteri. 

Extremul Orient a oferit motive suplimentare pentru ca 
britanicii să se abţină de la alte acţiuni navale în 
Mediterana. În iulie 1937, relaţiile reci dintre China şi 
Japonia s-au transformat într-un război deschis. Cu 
optsprezece luni înainte, japonezii instituiseră propriul lor 
control asupra întregii coaste a Chinei, tăindu-i acesteia cea 
mai mare parte a asistenţei din exterior şi amenințând, de 
asemenea, interesele britanice în Shanghai şi Hong Kong. 
Din nou, chinezii au făcut apel la Liga Naţiunilor, însă 
această instituţie muribundă a putut doar să transfere 
apelul către o conferinţă a Marilor Puteri de la Bruxelles. Cu 


ocazia precedentă a afacerii manciuriene, britanicii 
primiseră în plin manifestarea unei dezaprobări morale pe 
care, în mare măsură, nu o meritau: ei păruseră a se opune 
doctrinei americane a ne recunoaşterii, în loc să 
demonstreze că această teorie nu îi este Chinei de niciun 
folos. La Bruxelles, britanicii au lovit primii: s-au oferit să 
susţină orice ajutor faţă de China pe care l-ar propune 
americanii. Ca şi înainte, americanii nu vor face nimic. Ei 
doreau satisfacția morală a nerecunoaşterii şi, în acelaşi 
timp, satisfacția materială a comerţului profitabil cu 
Japonia. Nerecunoaşterea reprezenta un plan american, 
fără îndoială neconştientizat, de a-i împinge pe alţii în 
special pe britanici împotriva japonezilor. Americanii 
trebuiau să-şi exprime indignarea, iar britanicii să ofere 
opoziţia concretă. Această ofertă nu era atractivă. 
Conferinţa de la Bruxelles nu a făcut nimic pentru a ajuta 
China. Ea nici măcar nu a intervenit în aprovizionarea 
Japoniei cu armament. Britanicii au permis anumitor 
ajutoare să ajungă în China pe drumul dinspre Burma 
(Birmania). Insă preocuparea lor principală era să-şi 
consolideze propria poziţie în Extremul Orient pentru a face 
faţă dificultăţilor care se prefigurau. Interacțiunea dintre 
problemele din Europa şi cele din Orientul îndepărtat este 
greu de trasat în detaliu: fiecare departament din Foreign 
Office a mers pe calea sa distinctă. Însă a existat o 
conexiune. Marea Britanie era singura ţară care a încercat 
să fie, în acelaşi timp, o Putere europeană şi una mondială. 
Această încercare i-a depăşit posibilităţile, iar dificultăţile 
dintr-o sferă i-au îngreunat acţiunile în cealaltă. 

Conferinţa de la Bruxelles a avut un efect decisiv şi 
asupra relaţiilor dintre Marea Britanie şi Statele Unite. De 
multă vreme în politica britanică existase un element stabil: 
lipsa certurilor cu americanii. Nu se făcuse niciodată vreun 
compromis în această privinţă. În anii '20 ai secolului nostru 
se mersese chiar mai departe: se căutase atragerea 
Statelor Unite în afacerile europene şi se privise cu 
satisfacţie participarea americană, spre exemplu, în 
chestiunea reparațiilor şi în aceea a dezarmării. Această 


participare se sfârşise cu „izolaţionismul” care însoţise 
victoria lui F.D. Roosevelt şi a democraţilor. Americanii erau 
prea ocupați cu New Dearul pentru a avea timp de Europa 
sau chiar de Extremul Orient. Tot ceea ce aveau de oferit 
era dezaprobarea morală, iar aceasta era îndreptată mai 
puţin împotriva dictatorilor, cât împotriva Puterilor care 
eşuaseră în a le rezista acestora. Marea Britanie şi Franţa 
erau condamnate pentru eşecul lor de a salva Abisinia, 
pentru timorarea etalată în timpul războiului civil spaniol, 
pentru laşitatea lor totală în faţa lui Hitler. Însă în niciunul 
dintre aceste cazuri Statele Unite nu făcuseră nimic, cu 
excepţia menţinerii unei neutralităţi imparţiale, care de 
obicei era spre beneficiul agresorului. Conferinţa de la 
Bruxelles a arătat că la fel aveau să stea lucrurile şi în 
privinţa Orientului îndepărtat. Puterile erau invitate să se 
angajeze să respecte principiul nerecunoaşterii doar de 
dragul Statelor Unite. Insă nu exista nicio şansă de a primi 
sprijin american, dacă rezistau în faţa Japoniei. Dimpotrivă, 
Japonia le va copleşi cu echipament american. 
Izolaţionismul american a închis cercul izolării Europei. 
Comentatori din mediul academic au observat, în mod 
corect, că problema celor doi dictatori s-ar „rezolva” numai 
dacă cele două Puteri mondiale, Rusia sovietică şi Statele 
Unite, ar fi atrase în afacerile europene. Această observaţie 
era o dorinţă, nu o politică. Liderii occidentali ar fi acceptat 
cu aviditate o susţinere materială de peste Atlantic. Însă ea 
nu era oferită. Statele Unite erau neînarmate, cu excepţia 
zonei Pacificului, iar legislaţia de neutralitate făcea 
imposibilă orice acţiune, chiar şi cea de furnizare de arme, 
echipament sau bani. Preşedintele Roosevelt putea oferi 
doar rectitudine morală, iar acesta era lucrul de care se 
temeau liderii occidentali: le-ar fi legat mâinile în 
negocierile cu Hitler şi Mussolini şi le-ar fi blocat concesiile 
pe care erau gata să le facă. Marea Britanie şi Franţa aveau 
deja prea mult capital moral. Ceea ce le lipsea era forţa 
materială. Nimic nu se prefigura din partea Statelor Unite. 
Cooperarea cu Uniunea Sovietică a ridicat probleme 
diferite. Liderii sovietici erau dornici să joace un rol în 


Europa, sau cel puţin aşa părea. Ei au sprijinit Liga 
Naţiunilor, au susţinut securitatea colectivă şi au devenit 
campionii cauzei democraţiei din Spania. Intenţiile lor reale 
reprezentau o enigmă. Erau ei într-adevăr entuziaşti în 
privinţa securităţii colective? Sau o susţinuseră doar pentru 
a face necazuri ţărilor occidentale? Avea Rusia sovietică 
vreo putere efectivă? Dacă avea, o va folosi vreodată? 
Guvernul sovietic a urmat o linie impecabilă în şedinţele 
Comitetului pentru nonintervenţie. Lucrurile arătau diferit în 
Spania, unde ajutoarele sovietice erau folosite pentru a 
impune o dictatură comunistă asupra forţelor democratice. 
Părea evident pentru liderii occidentali că războiul civil 
spaniol urma a se încheia în curând numai dacă Rusia 
sovietică abandona cauza republicană. Din acest motiv, 
ruşii, şi nu dictatorii fascişti erau cei care, în termeni 
practici, păreau inamicii păcii. Eden a definit obiectivul 
politicii occidentale ca fiind „pacea cu aproape orice preţ”. 
Prezenţa Rusiei sovietice şi a Statelor Unite a complicat 
plata acelui preţ. Ele îşi puteau permite indignarea morală, 
însă Puterile occidentale trebuiau să trăiască cu dictatorii. 
Liderii occidentali doreau ca Europa să-şi rezolve propriile 
afaceri, fără cei care vorbeau numai de democraţie, 
securitate colectivă şi sanctitatea tratatelor de pace. 

Poate că exista şi o gelozie europeană normală în 
privinţa intruziunilor din afară, o dorinţă formulată doar pe 
jumătate de a arăta că statele din Europa reprezentau încă 
Marile Puteri. Experimentul prin care Lumea Nouă fusese 
chemată să redreseze balanţa celei Vechi fusese deja 
încercat în primul război mondial. Intervenţia americană 
fusese decisivă, permiţând Aliaților să câştige războiul. 
După douăzeci de ani, rezultatul nu mai părea atât de 
fericit. Victoria nu rezolvase chestiunea germană. Marea 
Britanie şi Franţa încă se confruntau cu această problemă, 
mai insolubilă ca oricând. Privind retrospectiv, n-ar fi fost 
mai bine dacă ar fi fost obligate să realizeze o pace de 
compromis în 1917, cu o Germanie mai mult sau mai puţin 
moderată? N-ar trebui, în orice caz, să se lupte pentru un 
asemenea compromis acum? Chiar dacă Statele Unite erau 


convinse din nou să intervină, ele se vor retrage după 
aceea din nou, iar Puterile occidentale vor trebui încă o 
dată să se înţeleagă cu Germania prin forţe proprii. 
Referitor la intervenţia sovietică, ce era mai înspăimântător 
succesul sau eşecul ei? Germania s-ar fi întărit nepermis de 
mult dacă ar fi învins Rusia. Însă alternativa victoriei 
sovietice era chiar mai rea. Ar fi însemnat comunism în 
toată Europa, sau cel puţin aşa se credea. Liderii 
occidentali doreau să menţină pe cât posibil stătu guo-ul, 
însă nu puteau face asta decât cu sprijin american sau 
sovietic. 

Aceasta a fost marea decizie care a trebuit luată în cei 
doi ani de pace semiarmată. Probabil că nimic n-ar fi putut 
atrage Statele Unite sau Uniunea Sovietică spre Europa în 
acel moment. Insă, din motive care atunci păreau 
convingătoare, oamenii de stat occidentali s-au luptat 
pentru a menţine cele două state în afara jocului. 
Conducătorii Europei s-au comportat ca şi cum trăiau în 
zilele lui Metternich sau Bismarck, când Europa era încă 
centrul lumii. Destinele europene se hotărau într-un cerc 
închis. Negocierile de pace erau limitate, aproape complet, 
la ţările strict europene. Dacă izbucnea războiul, acesta era 
un război european. 


CAPIIOLUL 7. 
Anschluss-ul: Sfârşitul Austriei 


Momentul de cotitură dintre cele două războaie 
mondiale s-a extins pe exact doi ani. Perioada postbelică s- 
a încheiat când Germania a reocupat zona renană, la 7 
martie 1936, iar perioada premergătoare celui de-al doilea 
război mondial a început cu anexarea Austriei, la 13 martie 
1938. Din acel moment, schimbările şi răsturnările de 
situaţii au continuat aproape fără întrerupere, până când 
reprezentanţii Puterilor victorioase în a doua conflagrație 
mondială s-au reunit la Potsdam, în iulie 1945. Cine a 
declanşat furtuna şi a lansat acest marş al evenimentelor? 
Răspunsul acceptat este clar: Hitler. Momentul când a 
procedat astfel este şi el acceptat: 5 noiembrie 1937. Avem 
la dispoziţie un document care prezintă afirmaţiile făcute 
de el în acea zi. Documentul poartă numele de 
„Memorandumul Hossbach”, după numele autorului său. Se 
presupune că acel document relevă planurile lui Hitler. A 
fost multă agitaţie în jurul acestui text la Nurnberg, iar 
editorii colecţiei Documents on German Foreign Policy spun 
că „el oferă o sinteză a politicii externe germane din 1937- 
1938”%. Din acest motiv, el merită cercetat în detaliu poate 
că vom găsi explicaţia celui de-al doilea război mondial sau 
doar originea unei legende. 

În acea după-amiază, Hitler a organizat o conferinţă la 
cancelaria Reich-ului. Au participat Blomberg, ministrul de 
război, Neurath, ministrul de externe, Fritsch, comandantul 
armatei terestre, Raeder, comandantul marinei, şi Göring, 
comandantul forţelor aeriene. Hitler a vorbit cel mai mult. A 
început cu o prezentare generală a necesităţii Germaniei de 


% Documents on German Foreign Policy, series D, |, p. 29, nota. 


a obţine Lebensraum. Nu a specificat unde urma să fie găsit 
acesta probabil în Europa, deşi a discutat şi despre 
potenţiale colonii germane. Cu certitudine însă, erau 
necesare noi teritorii. „Germania a trebuit să facă faţă la 
doi inamici plini de ură, Marea Britanie şi Franţa... Problema 
germană poate fi Rezolvată doar prin intermediul forţei, iar 
recursul la această cale a presupus întotdeauna un risc 
aferent.” Când şi cum urma să se apeleze la forţă? Hitler a 
discutat trei „cazuri”. Primul „caz” era „perioada 1943- 
1945”. După acel moment, situaţia nu se putea schimba 
decât în rău: 1943 trebuia să fie anul acţiunii. Cazul al 
doilea viza un război civil în Franţa. Dacă acesta s-ar fi 
întâmplat, „momentul unei acţiuni împotriva cehilor ar fi 
venit”. Cazul al treilea se referea la un război între Franţa şi 
ltalia. Acesta se putea întâmpla foarte bine în 1938, iar 
atunci „obiectivul nostru trebuie să fie cucerirea 
Cehoslovaciei şi Austriei simultan”. Niciunul dintre aceste 
„cazuri” nu s-a dovedit adevărat. De aceea, e limpede că 
ele nu ne pot oferi imaginea reală a politicii germane. Nici 
Hitler nu a insistat asupra lor. El a continuat să 
demonstreze că Germania îşi va atinge ţelurile fără un 
mare război; aparent, „forţa” însemna pentru el 
ameninţarea, nu războiul în sine. Puterile occidentale vor fi 
prea şocate şi prea fricoase pentru a interveni. „Marea 
Britanie aproape sigur, dar probabil şi Franţa a renunţat la 
cehi, resemnându-se cu faptul că această problemă va fi 
rezolvată corespunzător de către Germania.” Nicio altă 
Putere nu va interveni. „Polonia cu Rusia în spatele ei va fi 
prea puţin înclinată să se angajeze într-un război împotriva 
unei Germanii victorioase.” Rusia va fi ţinută sub tensiune 
de către Japonia. 

Expunerea lui Hitler era, în mare parte, un vis cu ochii 
deschişi şi fără niciun fel de legătură cu ceea ce a urmat în 
viaţa reală. Chiar dacă credea în ceea ce spunea, nu era un 
îndemn la acţiune, în orice caz nu la un mare război, ci o 
demonstraţie că un mare război nu va fi necesar. In ciuda 
discuţiilor preliminare despre perioada 1943-1945, partea 
consistentă a expunerii era examinarea şanselor unor 


victorii paşnice în 1938, când Franţa va fi ocupată în alte 
zone. Ascultătorii lui Hitler au rămas sceptici. Generalii au 
insistat că armata franceză va fi superioară celei germane, 
chiar dacă se va angaja şi împotriva Italiei. Neurath era 
neîncrezător în privinţa  iminenţei unui conflict 
mediteranean între Franţa şi Italia. Hitler a înlăturat aceste 
îndoieli: „El era convins de neparticiparea Marii Britanii şi, 
de aceea, nu credea în posibilitatea unei acţiuni războinice 
a Franţei împotriva Germaniei”. Există o singură concluzie 
sigură care poate fi trasă din acest discurs incoerent: Hitler 
plusa pe baza unei întoarceri a norocului care i-ar fi adus 
succes în relaţiile internaţionale, de genul miracolului care 
îl făcuse pe el cancelar în 1933. Nu exista niciun plan 
concret, nicio directivă pentru politica generală din 1937 şi 
1938. Sau dacă exista o asemenea directivă, aceea era 
aşteptarea evoluţiei evenimentelor. 

Atunci de ce a reunit Hitler această conferinţă? lată o 
întrebare care nu s-a pus la Nurnberg, şi nu şi-au pus-o nici 
istoricii. Insă cu certitudine o parte elementară a cercetării 
istorice este să te întrebi, în privinţa unui document, nu 
numai ce conţine, dar şi de ce a apărut. Conferinţa din 5 
noiembrie 1937 a fost o reuniune curioasă. Numai Göring 
era nazist. Ceilalţi erau conservatori de modă veche, rămaşi 
în funcţii pentru a-l putea controla pe Hitler. Toţi, cu 
excepţia lui Raeder, urmau să fie înlăturați din posturile lor 
în decursul următoarelor trei luni. Hitler ştia că toţi, cu 
excepţia lui Göring, erau adversarii săi, şi nici în Göring nu 
avea prea mare încredere. De ce şi-ar fi prezentat cele mai 
intime gânduri unor oameni faţă de care era neîncrezător şi 
pe care urma să-i elibereze din funcţii în cel mai scurt timp? 
Această întrebare are un răspuns facil: el nu şi-a dezvăluit 
gândurile sale intime. Nu exista nicio criză în politica 
externă pentru a fi necesară o asemenea discuţie generală 
sau decizii urgente. Conferinţa a fost o manevră de politică 
internă. Aici se prefigura o furtună. Geniul financiar al lui 
Schacht făcuse posibilă  reînarmarea şi eliminarea 
şomajului, însă acum Schacht îşi exprima aversiunea faţă 

de extinderea suplimentară a programului de înarmare. 
Hitler se temea de Schacht şi nu-i putea aduce 
contraargumente financiare. El ştia doar că ceilalţi greşeau: 
regimul nazist nu-şi putea relaxa ritmul evoluţiei. Hitler şi-a 
propus să-l izoleze pe Schacht de ceilalţi conservatori şi, de 
aceea, trebuia să-i câştige pe aceştia în favoarea unui 
program de sporire a înarmării. Expunerea sa geopolitică 
nu avea un alt scop. Insuşi „Memorandumul Hossbach” 
oferă dovada acestei concluzii. În paragraful său final se 
poate citi: „Cea de-a doua parte a conferinţei a fost 
dedicată chestiunilor referitoare la înarmare”. Fără îndoială 
că acesta a fost motivul pentru care ea a fost reunită. 
Participanţii înşişi au ajuns la această concluzie. După ce 
Hitler a plecat, Raeder s-a plâns că flota germană nu va 
avea forţa de a face faţă unui război încă vreo câţiva ani. 
Blomberg şi Göring l-au tras într-un colţ, unde i-au explicat 
că singurul obiectiv al conferinţei fusese de a-l stimula pe 
Fritsch să ceară lărgirea programului de înarmare. Neurath 
nu a făcut niciun comentariu în acel moment. Se spune că a 
înţeles, câteva zile mai târziu, întreaga anvergură a 
imoralităţii lui Hitler şi apoi a suferit „câteva atacuri 
cardiace severe”. Aceste atacuri au ieşit la iveală pentru 
prima dată în 1945, când Neurath era judecat pentru crime 
de război; el nu a arătat niciun semn al sănătăţii sale 
şubrede în 1937 sau în anii care au urmat. Fritsch a pregătit 
un memoriu, înaintat lui Hitler la 9 noiembrie, în care a 
insistat ca armata germană să nu fie nevoită să suporte 
riscul unui război împotriva Franţei. Hitler a replicat că nu 
exista vreun risc real şi că, în orice caz, Fritsch ac face mai 
bine dacă ar spori viteza de reînarmare decât să se încurce 
în chestiuni politice. In pofida acestei admonestări, 
manevra lui Hitler reuşise: din acel moment, Fritsch, 
Blomberg şi Raeder n-au mai avut vreo undă de simpatie 
faţă de scrupulele financiare ale lui Schacht. În altă ordine 
de idei, niciunul dintre cei care au participat la şedinţa din 5 
noiembrie nu s-a mai gândit la ea până când Göring a văzut 
documentul prezentat la Nürnberg ca dovadă a vinovăţiei 
sale de război. Din acel moment, textul a început să circule 


pe  „coridoarele” cercetării istorice. El reprezintă 
fundamentul teoriei care susţine că nu mai este nimic de 
descoperit în privinţa originilor celui de-al doilea război 
mondial. Hitler, se pretinde, a decis războiul şi l-a plănuit în 
detaliu la 5 noiembrie 1937. Însă, „Memorandumul 
Hossbach” nu conţine asemenea planuri, şi nici nu ar fi fost 
considerat ca atare dacă nu ar fi fost prezentat la Nurnberg. 
Memorandumul ne spune, ceea ce ştiam deja, că Hitler 
(asemenea oricărui om de stat german) intenţiona să 
transforme Germania în Puterea dominantă în Europa. Ne 
mai spune, de asemenea, că el a făcut speculaţii despre 
cum s-ar putea întâmpla aşa ceva. Speculaţiile sale s-au 
dovedit greşite. Ele nu prea au avut legătură cu izbucnirea 
reală a războiului în 1939. Un vânzător de ponturi la curse, 
care ar atinge doar nivelul lui Hitler de acuratețe, nu prea i- 
ar ajuta pe clienţii săi. 

Speculaţiile nu erau numai greşite, ci şi irelevante. Hitler 
nu a făcut planuri, pentru cucerirea lumii sau pentru orice 
altceva. El a presupus că ceilalţi îi vor da ocazia, iar el o va 
folosi. Ocaziile pe care el le-a avut în vedere la 5 noiembrie 
1937 nu s-au concretizat. În schimb, au apărut altele. De 
aceea, trebuie să ne uităm în altă parte pentru a descoperi 
omul care a oferit o ocazie pe care Hitler a putut-o folosi şi 
care, astfel, a dat primul impuls în direcţia războiului. Un 
candidat evident pentru această poziţie este Neville 
Chamberlain. Din momentul când a devenit prim-ministru în 
mai 1937, era hotărât să înceapă ceva. Bineînţeles că ela 
decis să acţioneze pentru a preveni războiul, nu pentru a-l 
declanşa. Insă nu credea că războiul poate fi evitat doar 
nefăcând nimic. El detesta politica facilă, sceptică şi placidă 
a lui Baldwin. Nu credea în idealismul ezitant asociat cu 
Liga Naţiunilor pe care îl promova, fără entuziasm, Eden. 
Chamberlain a devenit liderul celor care cereau sporirea 
înarmării britanice. În acelaşi timp, era indignat de sumele 
uriaşe de bani necesare, pe care le considera inutile. Era 
convins că această cursă a înarmărilor se declanşase 
datorită neînțelegerilor dintre Puteri, nu datorită rivalităţilor 
profunde sau din pricina concepţiei sinistre a unei Puteri de 


a domina lumea. De asemenea, el credea că Puterile 
nesatisfăcute Germania în special aveau nemulțumiri 
justificate, şi că aceste nemulțumiri trebuiau să-şi găsească 
rezolvarea. Într-o anumită măsură, el a acceptat punctul de 
vedere marxist (susţinut de mulţi nemarxişti) cum că 
insatisfacţia germană avea cauze economice, precum lipsa 
accesului pe pieţele externe. A acceptat cu mai multă 
tragere de inimă opinia „liberală” că germanii erau 
victimele unei injustiţii naţionale şi nu a găsit dificil să 
recunoască unde se afla injustiţia. Existau şase milioane de 
germani în Austria, a căror reunificare naţională era încă 
interzisă de tratatele de pace din 1919, trei milioane de 
germani în Cehoslovacia, ale căror dorinţe nu fuseseră 
consultate niciodată, 350.000 de oameni în Danzig, care 
erau germani în toată puterea cuvântului. Experienţa larg 
împărtăşită a acelor vremuri era aceea că nemulţumirile 
naţionale nu pot fi eliminate sau reduse la tăcere 
Chamberlain fusese nevoit să recunoască asta, cu părere 
de rău, în privinţa Irlandei şi a Indiei. Exista o credinţă 
generalizată, deşi mai puţin susţinută de experienţă, că 
naţiunile devin mulţumite şi paşnice odată ce pretenţiile lor 
sunt îndeplinite. 

Era un program de pacificare a Europei. A fost conceput 
de Chamberlain, nu impus de Hitler. Aceste idei pluteau în 
aer, împărtăşite de cei mai mulţi dintre englezii care se 
interesau de relaţiile internaţionale. Doar două grupuri erau 
de altă părere. Un grup foarte mic respingea validitatea 
cererilor naţionale. Membrii săi susțineau că politica trebuie 
să fie determinată de chestiuni de putere, nu de moralitate, 
şi că naționalismul trebuie subordonat securităţii. Churchill 
dusese recent o campanie prelungită împotriva concesiilor 
în favoarea Indiei, iar opoziţia sa faţă de concesiile 
privitoare la Germania era o sechelă logică a acesteia. 
Vansittart şi alţi membri în vârstă ai Ministerului de Externe 
aveau, în mare măsură, un punct de vedere identic. Era o 
opinie care i-a şocat pe mulţi englezi şi care, prin cinismul 
său aparent, i-a privat pe susţinătorii săi de influenţă în 
politică. Forţa, s-a susţinut, fusese încercată în timpul 


primului război mondial şi după aceea. Şi cum nu dăduse 
rezultate, moralitatea trebuia să-i ia locul. Un grup mai 
mare, predominant din Partidele Liberal şi Laburist, accepta 
corectitudinea cererilor germane, însă considera că aceste 
cereri nu trebuiau îndeplinite cât timp Hitler rămânea la 
putere. Ceea ce îi reproşau lui Hitler era tirania lui pe plan 
intern, în special persecutarea evreilor; însă, pornind de la 
asta, ei au continuat prin afirmaţia că politica sa externă îşi 
propunea cuceriri, nu justiţie deplină pentru Germania. Li s- 
a putut răspunde că neintervenţia în problemele altor ţări 
era o tradiţie îndelungată a politicii externe britanice, 
susţinută de John Bright şi de tatăl lui Chamberlain în 
perioada sa radicală, şi că Chamberlain adopta faţă de 
Germania nazistă exact atitudinea pe care mişcarea 
laburistă ceruse întotdeauna să fie adoptată faţă de Rusia 
sovietică. Li s-a putut răspunde şi că hitlerismul era 
produsul „Versailles”-ului, şi că îşi va pierde caracterul 
negativ de îndată ce „Versailles”-ul va dispărea. Acestea 
erau argumente puternice, deşi nu finale. Rămăseseră 
mulţi care doreau să-i reziste lui Hitler, însă poziţia lor era 
subminată de faptul că au admis justeţea presupuselor sale 
pretenţii şi au contestat doar faptul că era îndreptăţit să le 
emită. Ei au încercat să facă distincţie între Germania şi 
Hitler şi au insistat că, în timp ce Germania avea dreptate, 
Hitler greşea. Din nefericire, aceasta nu era o distincţie pe 
care germanii doreau să o facă. 

În orice caz, Chamberlain era încrezător că programul 
său va funcţiona. Motivația lui generală era pacificarea 
completă a Europei. El era condus de speranţă, nu de frică. 
Nu i-a trecut prin minte că Marea Britanie şi Franţa nu vor fi 
capabile să se opună pretențiilor germane. Mai curând, el a 
presupus că Germania, şi Hitler în particular, va fi 
recunoscătoare pentru concesiile consimţite concesii care, 
dacă Hitler nu răspundea cu bunăvoință similară, puteau să 
fie şi retrase. Chamberlain împărtăşea cu Hitler plăcerea de 
a face lucrurile el însuşi. Şi-a luat ca principal consilier 
pentru relaţiile externe pe Sir Horace Wilson, un negociator 
profesionist care îşi clădise renumele în conflictele de 


muncă din industrie. În plus, primul-ministru nu acorda prea 
mare importanţă părerilor celor din Ministerul de Externe. 
Când l-a contactat prima oară pe Hitler, a făcut-o prin lordul 
Halifax”, ulterior Lord Preşedinte, nu prin Eden, ministrul 
de externe. Halifax avea o calitate unică: era întotdeauna în 
centrul evenimentelor, însă reuşea să lase cumva impresia 
că nu era în legătură cu ele. Chamberlain şi toţi ceilalţi ale 
căror nume au fost asociate cu politica britanică înainte de 
război au fost discreditaţi iremediabil atunci când a survenit 
prăbuşirea în 1940. Halifax, a cărui responsabilitate ca 
ministru de externe, în cea mai mare parte a perioadei, era 
depăşită doar de aceea a lui Chamberlain, a ieşit nepătat. 
El a putut fi în mod serios luat în calcul de către George al 
VI-lea şi mulţi alţii inclusiv liderii Partidului Laburist ca şef 
potrivit pentru un guvern de salvare naţională. Este 
imposibil de explicat cum s-a putut întâmpla aşa ceva. 

La 19 noiembrie 1937, Halifax s-a întâlnit cu Hitler la 
Berchtesgaden. A fost o vizită nepregătită caracteristică: 
oficial, Halifax era în Germania pentru a vedea o expoziţie 
de vânătoare la Berlin. Halifax a spus tot ceea ce dorea să 
audă Hitler. A lăudat Germania nazistă ca fiind „zidul de 
apărare al Europei împotriva bolşevismului” şi şi-a exprimat 
simpatia faţă de nemulţumirile germane din trecut. In 
particular, a subliniat că anumite chestiuni „sunt destinate 
spre a fi modificate odată cu trecerea timpului”. Acestea 
erau: Danzig, Austria şi Cehoslovacia. „Anglia este 
interesată să vadă că orice schimbare va fi făcută prin 
intermediul unei evoluţii paşnice şi că metodele care ar 
putea cauza disfuncţionalităţi pe termen lung trebuie 
evitate.”% Hitler a ascultat şi, din când în când, s-a plimbat 
prin încăpere. A rămas pasiv, conform metodei sale 
obişnuite: să accepte ofertele altora şi să nu-şi prezinte el 
însuşi pretenţiile. Aceasta a fost, după spusele lui Halifax, 

confirmarea a ceea ce Hitler le spusese generalilor săi cu 
două săptămâni mai devreme: Anglia nu va căuta să 
menţină înţelegerea existentă în privinţa Europei centrale. 
Exista şi o condiţie: schimbările trebuiau să se producă fără 
un război general („disfuncţionalităţi pe termen lung”). Era 
exact ceea ce dorea însuşi Hitler. Remarcile lui Halifax, 
dacă aveau vreun sens practic, erau o invitaţie pentru 
Hitler de a promova agitația naționalistă germană la 
Danzig, în Cehoslovacia şi Austria, şi o asigurare că această 
agitaţie nu va fi contracarată. Aceste impulsionări nu au 
venit numai din partea lui Halifax. La Londra, Eden i-a spus 
lui Ribbentrop: „În Anglia se recunoaşte că o legătură mai 
strânsă între Germania şi Austria va trebui înfăptuită 
cândva”. Ştiri identice au venit şi din Franţa. Papen, într-o 
vizită la Paris, „a fost uimit să observe” că Chautemps, 
premierul, şi Bonnet, pe atunci ministru de finanţe, 
„considerau că o reorientare a politicii franceze în Europa 
centrală ar fi complet deschisă discuţiei...”. fii „nu aveau 
nicio obiecţie faţă de o extindere semnificativă a influenţei 
germane în Austria obţinută prin metode evolutive”, şi nici 
în Cehoslovacia, „pe baza unei reorganizări în cadrul unei 
naţiuni a naţionalităţilor”.% 

Toate aceste remarci i-au întărit lui Hitler convingerea că 
va întâmpina o opoziţie modestă din partea Marii Britanii şi 
a Franţei. Ele nu au oferit o soluţie pentru problema 
practică de strategie: cum să procedeze pentru ca 
extinderea puterii germane să apară ca rezultatul folosind 
cuvintele lui Halifax unor „înţelegeri rezonabile convenite 
rezonabil”. Ar fi fost posibil, pentru Germania, să 
cucerească Cehoslovacia şi Austria. Era mult mai dificil să 
se aranjeze ca aceste două ţări să se sinucidă, adică ceea 
ce doreau oamenii de stat britanici şi francezi. Exista şi un 
alt dezavantaj în impulsurile venite de la Londra şi Paris. Ele 
accentuau chestiunea austriacă. Hitler, când se gândea la 
probleme practice, plănuia să se ocupe întâi de 

Cehoslovacia o ordine a priorităţilor care apare chiar şi în 
„Memorandumul Hossbach”.  Cehii aveau o armată 
puternică şi un anume simţ politic. De aceea, ei ar fi putut 
sări în ajutorul Austriei. Austriecii nu aveau nimic şi, astfel, 
era improbabil că vor ajuta Cehoslovacia. In plus o 
chestiune şi mai importantă Mussolini era indiferent faţă de 
Cehoslovacia. El era încă angajat formal în privinţa 
independenţei Austriei, şi poate că britanicii şi francezii nu 
au uitat complet acest aspect atunci când au împins 
chestiunea Austriei în faţă. Hitler nu s-a gândit să-i oblige: a 
revenit cu fermitate în culise. În toamna lui 1937, el a 
încurajat agitația germană în Cehoslovacia, în schimb, a 
descurajat-o în Austria şi a stabilit clar că „noi trebuie să 
continuăm a căuta o soluţie evolutivă”%. Nu numai că nu a 
luat iniţiativa în privinţa Austriei, dar Hitler nu dorea să 
înceapă de acolo. Nici din partea oamenilor de stat britanici 
şi francezi nu a venit iniţiativa. Halifax şi ceilalţi au 
promovat o afirmaţie academică în diferitele lor declaraţii 
conciliatoare, tot aşa cum făcuse şi Hitler la conferinţa din 5 
noiembrie afirmaţia că ar fi de dorit ca Germania să-şi 
extindă hegemonia în mod paşnic asupra celor doi vecini ai 
săi. Nici ei, şi nici el n-au identificat metoda prin care se 
putea realiza aşa ceva. Erau doar vorbe, şi nicio acţiune. 
Însă iniţiativa trebuia să vină de la cineva. Poate că ar 
trebui să ne uităm la partea austriacă. Schuschnigg încă 
era cancelar al Austriei teoretic independente. El avusese 
parte de o perioadă nefericită după încheierea acelei 
„gentlemen's agreement” cu Germania, la 11 iulie 1936. Cu 
inocenţă şi bune intenţii, Schuschnigg a presupus că 
înţelegerea îl va scăpa de necazuri. Austria îşi va anunţa 
caracterul ei german, reprezentanţi  respectabili ai 
„opoziţiei naţionale” vor intra în guvernul austriac, iar 
naziştii din închisori vor fi eliberaţi. Apoi se vor sfârşi 
agitaţiile şi conspiraţiile; gata cu înarmările secrete şi cu 
propaganda ilegală. Schuschnigg avea să fie dezamăgit în 
scurt timp. Agitaţia nazistă a continuat la fel ca înainte. Nici 
măcar ordinele lui Hitler nu au putut-o opri. IÎnşişi colegii 

apropiaţi ai lui Schuschnigg au conspirat cu Berlinul 
împotriva lui. El s-a plâns vechiului său patron şi protector, 
Mussolini. A primit o replică glacială. Lui Mussolini îi plăcea 
să pozeze în postura flatantă de garant al existenţei 
Austriei un Metternich inversat, răzbunând umilinţele 
italiene din secolul precedent. A ascultat atenţionările 
fasciştilor de frunte de la ginerele său Ciano”, ministrul de 
externe, în jos că Hitler era un asociat periculos, care va 
distruge Italia după ce îi va înghiţi mai întâi pe alţii. A părut 
a recepta mesajul, însă când a venit momentul, nu a 
răspuns niciodată la apelurile lor. In adâncul inimii sale, 
Mussolini era singurul realist din gaşca fascistă, singurul 
care a înţeles că ltalia avea o putere proprie modestă şi 
putea simula măreţia doar în calitate de satelit al 
Germaniei. El putea discuta despre o politică independentă 
sau despre afirmarea interesului italian în Europa centrală. 
Ştia că va trebui să-i dea prioritate lui Hitler, dacă 
evenimentele ajungeau într-o fază de criză. De aceea, a 
fost lipsit de răbdare cu Schuschnigg, omul care a trebuit 
să ia pretenţiile lui Mussolini în serios. Mussolini, în ciuda 
discursului său brav, era exact în aceeaşi poziţie ca oamenii 
de stat din Europa occidentală. Dorea să scape de Austria 
cât timp o făcea într-un mod paşnic şi decent. Schuschnigg 
nu a primit nicio susţinere serioasă, doar un sfat repetat de 
a se comporta raţional şi de a nu agita apele inutil. 
Schuschnigg era oricum o victimă, ultima dintre ele, a 
unei iluzii austriece specifice credinţa că Europa se va trezi 
şi va acţiona dacă intrigile şi agitaţiile naţionaliste vor fi 
evidente pentru toţi. Oamenii de stat austrieci au avut 
această iluzie în privinţa naţionalismului italian de la 
mijlocul secolului al XIX-lea. Au avut-o în privinţa 
naţionalismului slavilor de sud în primii ani ai secolului XX. 
Le-a părut axiomatic, în 1859, că liderul italian Cavour!% va 
fi părăsit de către Napoleon al Ill-lea!"! şi dezavuat de 
celelalte Mari Puteri odată ce se va dovedi complicitatea sa 

la agitația naționalistă. Le-a părut la fel de axiomatic, în 
iulie 1914, că Serbia va fi abandonată de toate Marile Puteri 
dacă se va demonstra implicarea agenţilor ei în asasinarea 
lui Franz Ferdinand la Sarajevo. În fiecare caz, ei au găsit 
dovezi pe care le-au considerat convingătoare. În fiecare 
caz, acest fapt i-a încurajat în direcţia realizării unor acţiuni 
decisive spre propria lor ruină - înfrângerea în războiul 
austro-francez din 1859, înfrângerea şi dezastrul din primul 
război mondial. Acelaşi spirit sălăşluia încă în Schuschnigg. 
Şi el a presupus că naziştii austrieci vor fi universal 
condamnaţi, dacă împotriva lor vor fi aduse dovezi decisive 
- condamnaţi de către Puterile occidentale şi de către 
Mussolini, condamnaţi chiar de către Hitler, care era în fond 
şeful unui aparent stat de drept. lar Schuschnigg a găsit 
dovezile necesare. În ianuarie 1938, poliţia austriacă a 
percheziţionat sediile naziste şi a descoperit planuri 
detaliate ale unei rebeliuni armate. Hitler nu ştia nimic de 
aceste planuri, care fuseseră pregătite în ciuda ordinelor 
sale. Până aici, Schuschnigg avea dreptate: naziştii 
austrieci acționau fără a se supune vreunei autorităţi. Însă 
era o chestiune diferită aceea dacă Hitler îşi va cere scuze 
pentru susţinătorii săi superzeloşi. 

In orice caz, Schuschnigg avea dovezile. Problema era 
cum să le folosească. Schuschnigg i-a prezentat dovezile şi 
problema sa lui Papen, ambasadorul german. 

In fond, Papen era un gentleman, bogat şi aristocratic, un 
conservator impecabil şi un romano-catolic mai mult sau 
mai puţin impecabil. Cu certitudine că el va fi zguduit de 
aceste dovezi ale intrigilor naziste. Plângerile lui 
Schuschnigg erau muzică în urechile lui Papen. Acesta se 
opunea acţiunilor subversive ale naziştilor din Austria, care 
puneau sub semnul îndoielii buna sa credinţă şi îi subminau 
eforturile către o „soluţie evolutivă”. Protestele sale nu 
fuseseră luate în seamă la Berlin. Acum Schuschnigg 

trebuia să le ofere consistenţă. Papen a sugerat imediat ca 
Schuschnigg să-şi adreseze plângerile lui Hitler. Este 
imposibil de spus ce era în mintea lui Papen. Poate a sperat 
că Hitler îi va admonesta pe extremiştii austrieci; poate a 
prevăzut că Schuschnigg va fi obligat să facă concesii 
suplimentare cauzei naţionale germane din Austria. Poate 
câte puţin din fiecare variantă. În ambele cazuri, Papen ar fi 
avut de câştigat: în primul caz şi-ar discredita rivalii 
indisciplinaţi, iar în celălalt ar câştiga prestigiu prin 
promovarea cauzei germane. El ar obţine un succes paşnic 
în Austria, tot aşa cum izbutise, în mod paşnic, să-l aducă la 
putere pe Hitler în Germania! Exact în acel moment, la 4 
februarie, telefonul a sunat la ambasada germană de la 
Viena, iar Papen a fost informat pe neaşteptate, de către 
Berlin, că a fost demis din postul său. 

Demiterea lui Papen nu avea nimic de-a face cu 
evenimentele din Austria. Ea a fost un produs colateral şi 
accidental al conflictului dintre Hitler şi Schacht. La 8 
decembrie 1937, Schacht a demisionat de la Ministerul 
Economiei. Hitler a evitat să dea publicităţii ruptura, aşa că 
demisia lui Schacht a rămas secretă. Neaşteptat, a apărut o 
soluţie pentru această problemă. La 12 ianuarie 1938, 
Blomberg, ministrul de război, s-a căsătorit. Hitler şi Göring 
au fost martorii principali. Imediat după aceea, Himmler!%, 
şeful poliţiei secrete, a adus dovada că Frau Blomberg era o 
femeie cu un caracter dubios o fostă prostituată cu dosar la 
poliţie. Nu vom şti niciodată dacă aceasta a fost o şansă 
norocoasă a lui Hitler sau o intrigă pregătită. Nici nu 
contează. Efectul ar fi fost identic în ambele variante. Hitler 
era indignat că a fost implicat în acea căsătorie. Generalii 
germani erau indignaţi de comportamentul lui Blomberg. 
Au insistat că el trebuie să plece şi au propus ca Fritsch, 
comandantul armatei de uscat, să-l înlocuiască. Însă Fritsch 
era un antinazist mai hotărât decât Blomberg. Trebuia ţinut 
deoparte. Himmler,  îndatoritor, a furnizat dovada 
homosexualității acestuia. Dovada era complet falsă. În 

acea agitaţie morală generală, Himmler a fost crezut pentru 
moment. Hitler a învins pe toate planurile. Blomberg a 
plecat, fiind înlocuit chiar de Hitler. Fritsch a plecat. Mai 
mult decât atât, toţi conservatorii rămaşi în funcţii pentru a- 
| controla pe Hitler au fost înlăturați. Neurath a fost dat 
afară, iar locul său a fost luat de Ribbentrop. Papen şi 
Hassell, ambasadorul din Italia, au fost demişi. Cea mai 
importantă dintre toate, demisia lui Schacht putea fi acum 
liniştit alăturată celorlalte schimbări. Acesta fusese, 
bineînţeles, obiectivul întregii operaţiuni însă în tumultul 
momentului, ea a trecut aproape neobservată. 

La Berlin, oamenii demişi şi-au părăsit posturile fără a 
protesta. Neurath a devenit mai târziu „Protector” al 
Boemiei, iar ceilalţi au dispărut din viaţa publică. Numai 
Papen nu era resemnat. Trecuse adeseori prin momente 
grele - la 30 iunie 1934 fusese la un vârf de ac de a fi 
asasinat - şi întotdeauna ieşise triumfător, aşa că 
intenţiona să scape din nou. La 5 februarie s-a întâlnit cu 
Hitler la Berchtesgaden, aparent pentru a-şi lua rămas bun. 
Şi-a prezentat propriile succese din Austria, a descris 
dificultăţile care îl aşteptau pe noul ambasador german şi, 
ca din întâmplare, a scăpat informaţia că Schuschnigg era 
dornic să se întâlnească cu Hitler. Fusese o ocazie 
splendidă, însă fără îndoială pierdută. Efectul a fost exact 
acela pe care îl aştepta Papen. Hitler îşi făcuse probleme în 
privinţa modului în care urma să prezinte demisia lui 
Schacht Reichstag-ului, care fusese convocat pentru 20 
februarie. Acum avea la dispoziţie o diversiune splendidă: 
vizita lui Schuschnigg urma să-i ofere un anume succes, cu 
care putea pune în umbră subiectul neplăcut referitor la 
protestele financiare ale lui Schacht. Hitler s-a luminat: „O 
idee excelentă. Vă rog să vă întoarceţi la Viena imediat şi 
să aranjaţi pentru noi o întâlnire în următoarele câteva 
zile”1%. Papen s-a prefăcut a ezita: el nu mai era 
ambasador. Hitler a insistat, iar Papen a acceptat. La 7 
februarie, s-a întors la Viena cu o invitaţie. Schuschnigg nu 
a ezitat. În fond, ideea unei întâlniri cu Hitler îi aparținuse în 

primă instanţă, sau cel puţin aşa şi-a imaginat. Papen era 
garantul că totul va fi bine. La 12 februarie, Schuschnigg a 
ajuns la Berchtesgaden, în timp ce Papen îl precedase. 
Afacerea austriacă era, dintr-odată, în miezul 
evenimentelor. Ea nu fusese lansată de către Hitler. 
Dimpotrivă, l-a luat prin surprindere, însă şi-a folosit şansa, 
ca întotdeauna. Nu a existat niciun fel de agresiune 
planificată, ci doar o improvizație precipitată. Papen, şi nu 
Hitler fusese cel care pornise bulgărele; şi procedase astfel 
din motive întâmplătoare, de prestigiu personal. 
Neîndoielnic că norocul a fost cel care i-a permis să 
furnizeze imboldul decisiv, însă este o coincidenţă ciudată 
faptul că omul care cu frivolitate îl adusese pe Hitler la 
putere în Germania trebuia să fie şi cel care, cu frivolitate 
similară, a declanşat înaintarea Germaniei spre dominaţia 
europeană. 

Schuschnigg intenţionase să apară la Berchtesgaden ca 
parte  vătămată, prezentându-şi plângerile şi oferind 
concesii naţionaliştilor respectabili numai în schimbul 
repudierii extremiştilor nazişti. Planul său s-a dovedit 
eronat. Hitler considerase întotdeauna că atacul era cea 
mai bună apărare, aşa încât a lovit primul. Schuschnigg, la 
sosire, a fost brusc copleşit de acuzaţii că nu onorase acea 
„Jentleman's agreement” din 11 iulie 1936. Hitler a fost cel 
care a stabilit condiţiile pentru cooperarea viitoare. 
Schuschnigg urma să-l numească pe Seyss-Inquart, un 
naţionalist presupus respectabil, ministru de interne şi să-i 
ofere controlul asupra poliţiei. Austria urma să-şi 
coordoneze politica externă şi cea economică cu cele ale 
Germaniei. Schuschnigg a ridicat obiecţii constituţionale: nu 
putea face promisiuni ferme fără consimțământul 
guvernului austriac şi al preşedintelui. Era înfricoşat de 
Hitler; generalii germani, care aşteptau afară, au fost 
chemaţi înăuntru în mod ostentativ. Insă, deşi aceste 
metode erau abominabile, Schuschnigg a obţinut mare 
parte din ceea ce dorea. Scrupulele sale constituţionale au 
fost respectate: în comunicatul final, el doar „a oferit 
perspectiva unor măsuri viitoare”. Seyss-Inquart nu era mai 


rău decât oricare altul dintre naţionaliştii germani care se 
aflau deja în Cabinet; şi era, într-adevăr, un prieten din 
copilărie al lui Schuschnigg - ceea ce nu l-a împiedicat, mai 
târziu, să devină nazist. Schuschnigg acceptase mai demult 
că Austria era „un stat german”, iar acest lucru implicase o 
coordonare a politicii. A primit ceea ce el considera a fi o 
concesie vitală: activităţile ilegale ale naziştilor austrieci au 
fost dezavuate şi s-a convenit că orice nazist austriac 
nedorit trebuia să-şi „transfere reşedinţa în Reich”. 
Inţelegerea din 12 februarie nu a reprezentat sfârşitul 
Austriei. Era doar încă un pas în spiritul acelei „soluţii 
evolutive” pe care o agrea Hitler. Schuschnigg nu a făcut 
niciun gest dezaprobator după ce a scăpat de prezenţa lui 
Hitler. Din contră, el a asigurat corespunzător confirmarea 
înţelegerii de către guvernul austriac. Hitler, la rândul său, 
a presupus că se încheiase criza. La 12 februarie, el le-a 
spus generalilor care erau de faţă să menţină „o presiune 
militară prin simularea acţiunii” până la 15 februarie. După 
acea dată nu mai era nevoie de nimic. La 20 februarie, 
Hitler s-a adresat Reichstag-ului. Principala sa preocupare a 
fost să explice demisia miniştrilor conservatori, însă 
înţelegerea în privinţa Austriei din 12 februarie i-a permis 
să treacă rapid la un subiect mai atractiv. Nu a fost niciun 
atac la adresa lui Schuschnigg, aşa cum s-ar fi întâmplat cu 
certitudine dacă Hitler ar fi proiectat deja agresiunea 
împotriva Austriei. Dimpotrivă, Hitler a anunţat pe un ton 
blând: „S-a asigurat cooperarea prietenească între cele 
două ţări în toate domeniile” şi a concluzionat: „Doresc să 
mulţumesc cancelarului austriac, în numele meu şi al 
poporului german, pentru înţelegerea şi bunăvoința de care 
a dat dovadă”. In ziua următoare, Hitler şi-a îndeplinit 
partea sa de învoială. Leopold, liderul mişcării naziste 
ilegale din Austria, a fost convocat la Hitler, i s-a spus că 
activităţile sale fuseseră „nesănătoase” şi i s-a ordonat să 
părăsească Austria împreună cu principalii săi asociaţi. 
Câteva zile mai târziu, Hitler s-a întâlnit iar cu aceşti nazişti, 
i-a dojenit din nou şi a insistat „să se urmeze un curs 
evolutiv, indiferent dacă poate fi prevăzută astăzi 


posibilitatea succesului. Protocolul semnat de Schuschnigg 
este atât de cuprinzător, încât, dacă este îndeplinit în 
întregime, problema austriacă va fi rezolvată automat”1%. 
Hitler era mulţumit. Nu a făcut niciun fel de pregătiri 
pentru acţiune, aşteptând impasibil să apară o soluţie 
automată. Alții erau mai puţin resemnaţi în faţa 
inevitabilului sau poate doar au încercat să obţină avantaj 
de pe urma acestuia. În Italia, Mussolini a fost întotdeauna 
înclinat să recunoască succesul lui Hitler, în ciuda 
izbucnirilor de iritare. Ciano, ministrul său de externe, era 
mai reticent în a se lăsa aliniat. Visul său referitor la o 
politică externă italiană independentă nu s-a realizat 
niciodată, însă poate că nu a fost altceva decât un vis. In 
orice caz, Ciano a încercat să exploateze situaţia. La 16 
februarie, el i-a scris lui Grandi, ambasadorul italian la 
Londra, că acesta era ultimul moment pentru o reconciliere 
cu Marea Britanie: „Dacă Anschiuss-ul va fi un fapt 
împlinit... va fi din ce în ce mai dificil pentru noi să ajungem 
la o înţelegere, sau chiar să discutăm cu englezii”1%. Grandi 
a fost încântat de propunere: dorise întotdeauna ca politica 
italiană să revină la cursul său tradiţional, în măsura în care 
un fascist putea favoriza o linie tradiţională. Şi Chamberlain 
era încântat. Eden, în cele din urmă, s-a revoltat. El era 
deja supărat că Chamberlain, fără a-l consulta, respinsese o 
propunere din partea preşedintelui Roosevelt în vederea 
organizării unei mari conferinţe internaţionale pentru 
discutarea oricărei nemulțumiri imaginabile. Eden a 
presupus, probabil cu sinceritate, că o asemenea reuniune 
ar atrage Statele Unite de partea Puterilor occidentale. 
Chamberlain s-a temut, cu mai multă justificare, că va fi o 
repetare a conferinţei de la Bruxelles asupra Orientului 
îndepărtat: Statele Unite vor propune principii morale şi se 
va aştepta ca Marea Britanie şi Franţa să ofere forţa 
necesară susţinerii lor. Oricum, abordarea italienilor a fost 

cea care a dus la apogeu disputa dintre cei doi oameni de 
stat. Eden nu uitase umilinţa din chestiunea abisiniană şi 
era exasperat de înjosirea fără sfârşit a Comitetului pentru 
nonintervenţie. El a insistat că nu putea fi vorba de noi 
discuţii până când italienii nu îşi îndeplineau promisiunile 
prin retragerea  aşa-numiţilor voluntari din Spania. 
Chamberlain era pregătit să tolereze o victorie fascistă în 
Spania, dacă ar fi putut câştiga susținerea italiană pentru 
temperarea lui Hitler. 

Cearta dintre Eden şi Chamberlain s-a desfăşurat la 18 
februarie, chiar în prezența lui Grandi. Eden s-a pronunțat 
ferm în chestiunea voluntarilor italieni din Spania. 
Chamberlain a înlăturat obiecțiile sale, cu aprobarea şi 
susținerea lui Grandi. Două zile mai târziu, Eden a 
demisionat, iar Halifax a devenit ministru de externe, 
pentru a pune în practică politica lui Chamberlain. Preţul 
italian a fost plătit: discuţiile urmau să înceapă imediat, şi 
s-a convenit anticipat că vor fi îndeplinite condiţiile italiene 
va fi recunoscut imperiul lor din Abisinia şi li s-a promis un 
parteneriat pe bază de egalitate în Marea Mediterană. Nu s- 
a spus nimic despre Austria, iar Grandi a notat că 
atitudinea britanică în această problemă continua să fie una 
de „resemnare indignată!%. Ceea ce era adevărat. 
Chamberlain nu intenţiona să facă nimic cu privire la 
Austria. Insă el a sperat că simplul fapt al discuţiilor anglo- 
italiene îl va face pe Hitler să ezite, şi poate chiar să-l 
determine pe Mussolini să opună rezistenţă. Hitler nu s-a 
lăsat înşelat atât de uşor. Italienii l-au informat despre 
discuţii şi l-au asigurat că problema Austriei nu va fi 
ridicată: „Nu vor tolera încercările de a prejudicia relaţiile 
germano-italiene”:%. Era singurul curs pe care îl putea 
urma ltalia. Italienii nu aveau la dispoziţie niciun mijloc de 
a-l opri pe Hitler. Aşa cum a scris Ciano la 23 februarie: „Ce 
putem face noi, de fapt? Să pornim un război cu Germania? 
La primul foc de armă pe care l-am trage, toţi austriecii, 

fără excepţie, s-ar alătura germanilor împotriva noastră” 1°8, 
Poate că Chamberlain nu le-a oferit italienilor un preţ prea 
mare, însă niciun preţ nu ar fi fost suficient pentru a lupta 
pentru cauza perdantă a independenţei Austriei. 

Aceste evenimente de la Londra i-au sporit lui Hitler 
încrederea în sine. Oponenții săi se dădeau în lături. Axa 
avea un cuvânt din ce în ce mai important de spus în 
chestiunile europene, iar cancelarul german hotăra politica 
Axei. Cu toate acestea, el încă nu făcea nimic. A continuat 
să presupună că evenimentele vor face treaba în locul său. 
Incă o dată, şi pentru ultima oară, iniţiativa a venit de la 
Schuschnigg. Într-un fel confuz şi ezitant, acestuia i-a 
crescut resentimentul împotriva tratamentului primit la 
Berchtesgaden şi împotriva consecinţelor propriei sale 
slăbiciuni. S-a hotărât să blocheze alunecarea inevitabilă 
spre o Austrie naţional-socialistă printr-o sfidare dramatică. 
Poate că a fost impulsionat de asigurările ambasadorului 
austriac de la Paris că Franţa va acţiona dacă Austria va fi 
ameninţată deschis. Poate că ideea i-a aparţinut în 
exclusivitate. Nu avem cum să ştim. În orice caz, ela 
hotărât să folosească chiar metoda lui Hitler, a plebiscitului, 
şi să consulte poporul austriac dacă dorea să rămână 
independent. La 7 martie, el l-a întrebat pe Mussolini, care 
i-a răspuns scurt: „Este o greşeală”. Schuschnigg a ignorat 
această atenţionare blândă. La 8 martie a comunicat 
miniştrilor austrieci planul său, iar la 9 martie l-a dat 
publicităţii. Plebiscitul urma să se desfăşoare trei zile mai 
târziu, la 12 martie. Schuschnigg nu a făcut niciun fel de 
pregătiri pentru plebiscit, nici măcar nu s-a gândit cum 
trebuia realizat. Singurul său gând a fost să-l accelereze în 
aşa fel încât Hitler să nu aibă cum să reacționeze. Indiferent 
de condiţiile plebiscitului, toată lumea ştia că era vorba de 
o sfidare deschisă a lui Hitler. Se ajunsese în punctul 
culminant al conflictului dintre naționalismul german şi 
Austria independentă. Poate că Schuschnigg reflectase la 
cuvintele pe care Andrâssy!% le adresase cândva unui alt 
prim-ministru austriac, ce adoptase o politică sfidătoare: 

„Sunteţi pregătit să puneţi în practică această politică cu 
tunul? Dacă nu, să nu o adoptați”. 

Hitler a răspuns aidoma cuiva care a călcat pe ceva 
ascuţit. Nu primise niciun fel de semnal de alarmă şi nu 
făcuse niciun fel de pregătiri. li devenise limpede că 
„Soluţia evolutivă” era moartă. Avea la dispoziţie o 
alternativă: să acţioneze sau să fie umilit, şi nu-şi putea 
permite să accepte umilirea într-un moment în care ruptura 
cu miniştrii conservatori nu era încă uitată. Conducătorii 
militari au fost convocați precipitat la Berlin. Armata 
germană nu era încă echipată pentru o campanie serioasă 
de niciun fel, însă s-au emis ordine ca forţele staționate 
lângă frontiera cu Austria să fie gata să treacă graniţa la 12 
martie. S-a redactat o scrisoare pentru Mussolini, în care se 
recapitulau încercările lui Hitler de a ajunge la o înţelegere 
cu Schuschnigg şi se încheia cu asigurarea: „Am trasat un 
hotar clar... între Italia şi noi. El este pasul Brenner”, 
Prinţul de Hessa i-a dus scrisoarea lui Mussolini. Ribbentrop 
era la Londra pentru vizita de rămas bun, iar Neurath a fost 
rechemat pentru a îndeplini obligaţiile de rutină din 
Ministerul de Externe. Conducerea generală a afacerii a 
căzut în sarcina lui Göring, care urma să rămână la Berlin 
când Hitler se va alătura forţelor invadatoare. 

Schuschnigg pusese în funcţiune mecanismul de 
declanşare al unei bombe imense. A fost rândul său să fie 
luat prin surprindere atunci când aceasta a explodat. La 11 
martie i s-a comunicat că frontiera dintre Germania şi 
Austria fusese închisă. Miniştrii naţionalişti din guvern au 
insistat, conform instrucţiunilor lui Göring, ca plebiscitul să 
fie anulat. Schuschnigg a cerut ajutor disperat Puterilor 
care altădată protejaseră independenţa Austriei. A primit 
răspunsuri glaciale. Mussolini a refuzat să răspundă la 
telefon. La Londra, Halifax i-a spus lui Ribbentrop că 

ameninţarea cu forţa era o metodă /ntolerabilă. Efectul 
acestui protest a fost redus atunci când Chamberlain a spus 
că ei ar putea începe să lucreze cu onestitate pentru o 
înţelegere germano-britanică „de îndată ce această afacere 
neplăcută va fi de domeniul trecutului”!!!. Efectul a fost 
redus încă o dată, la Berlin, când Nevile Henderson a fost 
de acord cu Göring că „Dr. Schuschnigg acţionase cu o 
precipitare  inconştientă”!!?. Singurul răspuns pe care 
guvernul britanic l-a dat Vienei a fost acela că nu-şi poate 
asuma responsabilitatea de a da un sfat care ar putea 
produce probleme Austriei!!5, Guvernul francez 
demisionase datorită unei chestiuni de ordin intern, cu trei 
zile înainte. Miniştrii, rămaşi temporar în funcţii, au decis să 
adopte „măsuri militare” adică rechemarea unor rezervişti 
dacă britanicii se declară de acord. Nicio aprobare nu a 
venit de la Londra, niciun rezervist francez nu a fost chemat 
la datorie. 

Schuschnigg era părăsit şi singur. La începutul după- 
amiezii zilei de 11 martie, el a acceptat să amâne 
plebiscitul. Göring i-a spus la telefon lui Seyss-Inquart că 
germanii îşi pierduseră încrederea în Schuschnigg: el 
trebuia să demisioneze, iar Seyss-Inquart să-i ia locul. 
Acesta a fost un episod unic în istorie o criză internaţională 
condusă de la început până la sfârşit prin ameninţări 
telefonice. Schuschnigg, într-adevăr, a demisionat. Oricum, 
Miklas, preşedintele, a refuzat să-l numească pe Seyss- 
Inquart un ultim gest disperat în spiritul independenţei 
Austriei. Göring a revenit la telefon pentru a spune că 
trupele germane se vor opri la graniţă numai dacă Seyss- 
Inquart devenea cancelar până la orele 19:30. Deoarece 
Miklas a rămas ferm pe poziţii, Seyss-Inquart s-a autonumit 
cancelar la orele 20. Era prea târziu. Lui Seyss-Inquart i s-a 
spus să solicite ajutor german pentru a reinstaura legea şi 
ordinea şi a procedat astfel printr-o telegramă expediată la 

21:10. Hitler nu aşteptase acest apel: ordinul de a invada 
Austria fusese emis la 20:45. Însă germanii ezitaseră până 
în ultimul moment. Planurile de invadare a Austriei fuseseră 
anulate mai devreme în acea după-amiază, când veniseră 
ştirile despre demisia lui Schuschnigg. Deşi protestele 
britanice nu au avut o prea mare importanţă, germanii s-au 
temut de o intervenţie cehă până în ultima clipă. Göring i-a 
spus ambasadorului ceh: „Vă dau cuvântul meu de onoare 
că Cehoslovacia nu are nici cel mai mic motiv de 
îngrijorare”. Cehii au răspuns imediat că nu vor mobiliza. 
Nu prea credeau în asigurările lui Göring, însă au simţit ca 
toţi ceilalţi că nu era nimic de făcut. Mussolini a fost ultimul 
care şi-a precizat poziţia. La 22:25 Hessa i-a telefonat lui 
Hitler de la Roma: Mussolini îi trimitea cele mai calde 
salutări „Austria nu-l interesează deloc”. Îngrijorările 
ascunse în spatele fermităţii lui Hitler au ieşit la suprafaţă 
printr-un strigăt de uşurare: „Spuneţi-i lui Mussolini că nu 
voi uita niciodată asta... Niciodată, niciodată, niciodată, 
orice se va întâmpla... Nu voi uita, orice s-ar putea 
întâmpla. Dacă va avea nevoie vreodată de ajutor sau va fi 
în pericol, poate fi convins că îl voi susţine, orice s-ar 
întâmpla, chiar dacă întreaga lume va fi împotriva lui”. O 
promisiune pe care Hitler şi-a ţinut-o. 

Armata germană invada Austria, sau mai exact mărşăluia 
într-un entuziasm general al populaţiei. Cu ce scop? Seyss- 
Inquart era cancelar. Göring îi spusese lui Henderson că 
trupele vor fi retrase „de îndată ce situaţia se va stabiliza” 
şi că după aceea „se vor desfăşura alegeri libere, fără 
niciun fel de intimidări”!!*. Acesta fusese planul iniţial 
nazist, conceput la 11 martie. Seyss-Inquart a crezut că 
totul se finalizase cu succes odată cu numirea sa şi, la 2:30, 
în noaptea de 11/12 martie, a cerut ca invazia să fie oprită. 
| s-a spus că era imposibil - iar trupele germane înaintau, 
deşi cu anumită dificultate. Forţele nu fuseseră pregătite 
pentru acţiune, iar 70% dintre vehicule s-au defectat pe 
drumul de la frontieră până la Viena. Şi Hitler a intrat în 
Austria în dimineaţa zilei de 12 martie. La Linz, unde 

urmase cursurile şcolare, s-a adresat unei mulţimi 
înfierbântate. S-a lăsat el însuşi copleşit de entuziasm. 
Când a ajuns în balconul primăriei din Linz, a luat o decizie 
bruscă, neaşteptată: în loc să instaureze un guvern docil la 
Viena, a hotărât să încorporeze Austria în Reich. Lui Seyss- 
Inguart, cancelar pentru o zi, i s-a spus să emită o lege prin 
care să anunţe că Austria şi postul de cancelar nu mai 
existau. Chiar aşa a făcut, la 13 martie. Anschl/uss-ul a fost 
trimis spre aprobare poporului Germaniei Mari. La 10 
aprilie, 99,08% au votat în favoarea unirii, o reflectare reală 
a simţămintelor germane. 

Hitler învinsese. Realizase primul obiectiv al ambiţiei 
sale. Însă nu aşa cum intenţionase. Plănuise să absoarbă 
Austria pe nesimţite, astfel încât nimeni să nu poată spune 
când aceasta încetase să mai fie independentă. Urma să 
aplice metode democratice pentru a distruge independenţa 
Austriei, la fel cum făcuse pentru a distruge democraţia 
germană. În schimb, a fost obligat să apeleze la armata 
germană. Pentru prima oară, el a pierdut avantajul 
moralității ofensate şi a apărut ca un cuceritor care se 
bazează pe forţă. S-a răspândit cu repeziciune opinia că 
acţiunea lui Hitler în Austria a fost un complot deliberat, 
conceput cu mult timp înainte, şi primul pas către 
dominaţia Europei. Această credinţă era un mit. Criza din 
martie 1938 a fost provocată de Schuschnigg, nu de către 
Hitler.. Nu existaseră niciun fel de pregătiri germane, 
militare sau diplomatice. Totul a fost improvizat în câteva 
zile politică, promisiuni, forţă armată. Deşi Hitler dorea cu 
certitudine să-şi impună controlul asupra Austriei, modul în 
care s-a realizat acest lucru a fost pentru el un accident 
deranjant, o întrerupere a politicii sale pe termen lung, nu 
concretizarea unor planuri concepute atent. Insă efectele 
nu puteau fi înlăturate. Ele l-au influenţat chiar pe Hitler. 
Începuse cu o crimă asasinarea unui stat independent chiar 
dacă independenţa sa era, în mare măsură, o aparenţă. 
Încrederea în sine a lui Hitler a crescut, la fel şi disprețul 
său faţă de oamenii de stat din celelalte ţări. A devenit mai 
nerăbdător şi mai neatent, din ce în ce mai pregătit să 


urgenteze negocierile prin amenințările cu forţa. În schimb, 
ceilalţi oameni de stat europeni au început să se îndoiască 
de buna-credinţă a lui Hitler. Chiar şi cei care încă mai 
sperau să-l concilieze pe liderul german au început să se 
gândească şi la rezistenţă. Echilibrul instabil a început să se 
încline, deşi doar uşor, dinspre pace înspre război. Ţelurile 
lui Hitler puteau încă să pară justificabile, însă metodele 
sale erau condamnate. Prin Anschluss sau, mai exact, prin 
modul în care a fost realizat -, Hitler a făcut primul pas într- 
o direcţie politică ce avea să-l transforme în unul dintre cei 
mai mari criminali de război. Insă a făcut acest pas 
neintenţionat. Într-adevăr, el nu ştia că îl făcuse. 


CAPITOLUL 8. 
Criza cehoslovacă 


După dezmembrarea părţii europene a Imperiului 
Otoman în 1913, Pasic!*, primul-ministru al Serbiei, se pare 
că a spus: „Am câştigat prima rundă, acum trebuie să ne 
pregătim pentru cea de-a doua, împotriva Austriei”. Cea de- 
a doua rundă a venit, într-adevăr, un an mai târziu, deşi nu 
datorită lui Pasic. Toată Europa avea sentimente 
asemănătoare în martie 1938, după Anschluss. Repriza 
austriacă era încheiata, iar cea cehoslovacă era gata să 
înceapă. Nu era necesară pregătirea celei de-a doua 
reprize. Geografia şi politica au pus automat Cehoslovacia 
pe agendă. Ca aliată a Franţei şi ca singura ţară 
democratică de la răsărit de Rin, ea era un reproş 
permanent la adresa lui Hitler, fiind înfiptă adânc în 
teritoriul german. Era şi foarte greu de susţinut! Italienii, 
atunci când au dorit, au avut acces direct la Austria. 
Cehoslovacia era despărțită în toate părţile de posibilii ei 
aliaţi. Germania o separa de Franţa, iar Polonia şi România 
de Rusia sovietică. Vecinii ei apropiaţi erau ostili: Ungaria 
resentimentar „revizionistă”, Polonia, deşi aliată a Franţei, 
era şi ea revizionistă datorită regiunii Tesin, pe care cehii o 
obţinuseră după primul război mondial, şi era nesăbuit. de 
încrezătoare în propriul pact de neagresiune cu Germania. 
Nu se putea pune problema „ajutorării” Cehoslovaciei. Ori 
se producea un război la scară europeană, ori nimic. 

Chestiunea cehoslovacă ar fi fost mai puţin presantă 
dacă ar fi contat doar geografia. Chiar democraţia şi 

alianțele ei nu ar fi putut, ele însele, să provoace criza. Însă 
Cehoslovacia suferea de o maladie malignă chiar în inima 
sa. În ciuda aparenţelor, era un stat al naționalităților, nu 
un stat naţional. Doar cehii erau cu adevărat cehoslovaci şi 
chiar ei înțelegeau prin aceasta un stat centralizat cu 
caracter ceh. Ceilalţi slovacii, maghiarii, rutenii şi, mai 
presus de toţi, germanii erau minorităţi naţionale: uneori 
liniştite, alteori nemulţumite, însă niciodată complet fidele 
faţă de ordinea existentă. Cele trei milioane de germani (în 
general numiţi sudeţi, deşi în mod greşit) erau strâns legaţi 
de austrieci prin istorie şi sânge. Anschluss-ul a declanşat o 
nervozitate de necontrolat. Poate că ar fi fost mai înţelepţi 
dacă s-ar fi mulţumit cu ce aveau: erau cetăţeni liberi, deşi 
nu egali, într-o comunitate democratică. Însă oamenii uită 
de înţelepciune când aud chemarea naţionalismului. Marele 
stat german puternic, unit, naţionalist se afla chiar lângă 
frontierele lor. Verii lor austrieci tocmai i se alăturaseră. Şi 
ei doreau să i se alăture. Într-un mod confuz, fără îndoială, 
ei ar fi dorit, de asemenea, să rămână în Cehoslovacia, însă 
nu s-au gândit niciodată cum puteau fi împăcate cele două 
dorinţe. Dar mişcarea naţională germană din Cehoslovacia, 
oricât de confuză ar fi fost, era o realitate, iar cei care 
doreau „să stea alături de Cehoslovacia” n-au explicat 
niciodată cum urmau să rezolve această problemă. Această 
mişcare nu a fost creată de Hitler. Ea îl aştepta, gata sau 
chiar dornică de a fi folosită. Poate mai pregnant decât în 
cazul Austriei, Hitler nu trebuia să acţioneze. Alţii urmau să- 
i facă treaba. Criza cehoslovacă i-a fost oferită lui Hitler, el 
obţinând doar avantajele din această criză. 

Fără îndoială că Hitler a dorit să-i „elibereze” pe germanii 
din Cehoslovacia. In termeni mai practici, el era interesat şi 
de înlăturarea obstacolului pe care Cehoslovacia, bine 
înarmată, aliată cu Franţa şi Rusia sovietică, îl ridicase în 
faţa hegemoniei germane. Nu-i era deloc clar cum se putea 
realiza asta. Ca toţi ceilalţi din Europa, el a supraestimat 
puterea şi fermitatea Franţei. Un atac direct asupra 
Cehoslovaciei ar fi provocat, credea el, o intervenţie 
franceză. Soluţia sa iniţială, aşa cum a prezentat-o la 


conferinţa din 5 noiembrie 1937, se baza pe speranţa unui 
conflict în Mediterana, între Franţa şi Italia. Apoi, aşa cum a 
afirmat în aprilie 1938, „ne vom întoarce cu Cehoslovacia în 
geantă” însă cum Italia nu a acţionat, „s-a întors cu geanta 
goală”"'6. Şi acest plan s-a întemeiat pe un calcul greşit: a 
supraestimat capacitatea de agresiune a Italiei. Insă, cât 
timp situaţia mediteraneană rămânea neclară, merita să 
pregătească terenul în Cehoslovacia, prin încurajarea 
mişcării sudete. Era cât se poate de clar că Hitler nu 
intenţiona să răstoarne sistemul francez din Europa printr- 
un atac frontal. Momentul „Munchen” încă stăruia în mintea 
sa, iar atunci Munchen însemna pentru el nu conferinţa 
triumfătoare din septembrie 1938, ci revolta nazistă 
dezastruoasă din noiembrie 1923. El înţelegea să reuşească 
prin intrigă şi ameninţare cu violenţa, nu prin violenţă. La 
28 martie, i-a primit pe reprezentanţii sudeţilor şi l-a numit 
pe Henlein, liderul lor, „vicerege”. Ei urmau să negocieze cu 
guvernul cehoslovac, adică, pentru a folosi cuvintele lui 
Henlein: „Noi întotdeauna trebuie să pretindem atât de 
mult, încât să nu putem fi niciodată satisfăcuţi”. Mişcarea 
urma să rămână legală şi disciplinată; cehilor nu trebuia să 
li se ofere ocazia de a o elimina prin forţă!!/. Poate că cehii 
vor face ei înşişi un pas greşit, poate că francezii vor fi 
preocupaţi de alte probleme sau îşi vor pierde stăpânirea 
de sine. În primăvara lui 1938, Hitler nu vedea limpede 
calea de acţiune pescuia în ape tulburi, în speranţa că 
tensiunea internaţională îi va oferi ceva, undeva. 
Adversarul lui Hitler, preşedintele Benes al Cehoslovaciei, 
avea un obiectiv similar. Şi el dorea să crească tensiunea, 
deşi cu speranţa unui rezultat exact opus. Puşi în faţa unei 
crize, francezii şi chiar britanicii, spera el, vor reveni la 
normalitate: se vor alătura Cehoslovaciei, Hitler va da 
înapoi, iar această umilinţă nu numai că va bloca marşul 
său spre supremaţia în Europa, ci ar putea chiar să 
determine prăbuşirea regimului nazist din Germania. Benes 

avea în spate douăzeci de ani de experienţă şi succese 
diplomatice. Era un Metternich al democraţiei şi avea o la 
fel de mare încredere în sine, o ingenuitate similară în 
privinţa metodelor şi argumentelor folosite şi o credinţă 
exagerată în tratate şi drepturi internaţionale. El a abordat 
problema sudetă în acelaşi fel în care abordase Metternich 
problema italiană cu un secol mai devreme: nerezolvabilă 
pe plan intern, ea putea fi soluţionată doar pe scena 
internaţională. Benes era la fel de pregătit să negocieze cu 
sudeţii, pe cât de pregătiţi erau aceştia să negocieze cu el, 
şi spera la fel de puţin într-un final încununat de succes. 

Poate chiar mai puţin, deoarece concesiile acordate 
germanilor din Cehoslovacia ar fi declanşat pretenţiile 
celorlalte minorităţi naţionale, spre ruina definitivă a 
statului existent. Benes şi sudeţii au negociat împreună, 
însă aveau urechile ciulite la opiniile franceză şi britanică. 
Liderii sudeţi au încercat să dea impresia că cereau doar un 
tratament egal în cadrul statului cehoslovac. Benes a 
încercat să-i forţeze să pretindă deschis dezmembrarea 
acestuia. Atunci, spera el, Puterile occidentale îşi vor afirma 
punctul de vedere. El judeca aceste Puteri din perspectiva 
anilor pe care îi petrecuse în Franţa în timpul primului 
război mondial şi din cea a experienţelor ulterioare, din 
perioada când acestea dominau Liga Naţiunilor la Geneva. 
Ca mulţi alţii, inclusiv Hitler, el nu a izbutit să înţeleagă 
slăbiciunea lor actuală, morală şi materială, în special a 
Franţei. 

Benes avea propriile sale limite. Alianţele Cehoslovaciei 
arătau formidabile pe hârtie. Exista alianţa de apărare 
comună cu Franţa, făcută în 1925, alianţa cu Rusia 
sovietică din 1935 care, oricum, era operaţională doar dacă 
Franţa acţiona prima şi Mica înţelegere cu România şi 
lugoslavia, direcţionată împotriva Ungariei. Benes nu a 
încercat să-şi consolideze această poziţie. El a neglijat 
deliberat alianţa cu Rusia sovietică. După părerea sa, 
aceasta era un supliment al alianţei cu francezii, nu un 
substitut al ei. Unii s-au întrebat, de obicei cu un anume 
scepticism, dacă Rusia sovietică ar fi ajutat Cehoslovacia 


chiar dacă Franţa ar fi rămas neutră. Benes nu şi-a pus 
această întrebare. Era un prooccidental, urmaşul lui 
Masaryk:!*, care obținuse independenţa Cehoslovaciei cu 
asistenţă vestică, nu rusească. El i-a spus lui Newton, 
ministrul britanic: „Relaţiile Cehoslovaciei cu Rusia au fost 
întotdeauna şi vor rămâne o chestiune secundară... Ţara sa 
va urma şi va fi legată întotdeauna de Europa 
occidentală”!!?. Războiul civil spaniol a oferit noi motive de 
nelinişte în privinţa apărării „democraţiei” cu sprijin rusesc. 
Insă Benes nu avea nevoie de această atenţionare: el se 
hotărâse cu mult timp înainte. Chiar dacă ar fi fost tentat să 
adopte acea linie politică, în Cehoslovacia existau puternice 
forţe de opoziţie. Agrarienii cehi, cel mai mare partid din 
coaliția guvernamentală, erau ostili oricărei asocieri cu 
bolşevismul. Şi ei erau înclinați să spună: „Mai bine Hitler, 
decât Stalin”. Mai mult decât atât, Benes era un pacifist. 
Armata cehoslovacă era o forţă formidabilă, cele 34 de 
divizii bine echipate ale sale fiind, probabil, suficiente 
pentru a rezista armatei germane semiantrenate din 1938. 
Benes n-a intenţionat niciodată să o folosească, cu excepţia 
improbabilă a unui război general. Cehii erau un popor mic. 
Le-a trebuit aproape 300 de ani pentru a se reface după 
dezastrul de la Muntele Alb, din 1620. Benes era hotărât în 
privinţa faptului că poporul său nu mai trebuia să sufere o 
asemenea catastrofă. Era dispus să se confrunte cu Hitler 
până la un punct, însă nu voia să-şi asume riscul major al 
unui război direct. In ultimă instanţă, el urma să-şi plece 
capul în faţa furtunii şi să spere că cehii îi vor supravieţui 
ceea ce s-a şi întâmplat. 

Hitler şi Benes doreau amândoi să crească tensiunea 
internaţională şi să declanşeze o criză. Britanicii şi francezii, 
făcând un calcul asemănător, şi-au stabilit un obiectiv exact 
opus: ei doreau să prevină o criză, astfel încât să evite 


"8 Thomas Garrigue Masaryk (1850-1937), om politic, filosof şi 
sociolog cehoslovac, lider al Partidului Popular Ceh, preşedinte al 
Republicii Cehoslovace (1918-1935) (n.tr.). 

119 Newton către Halifax, 18 mai 1938, British Foreign Policy, third 
series, |, No. 229. 


alegerea teribilă dintre război şi umilinţă. Britanicii erau cei 
mai grăbiţi. Francezii păreau cei mai expuşi: ei aveau o 
obligaţie precisă în urma alianţei cu Cehoslovacia, în timp 
ce britanicii nu erau angajaţi decât ca membri ai 
muribundei Ligi a Naţiunilor. Însă francezii puteau transfera 
propria dilemă britanicilor. Ei puteau discuta despre 
rezistenţa în faţa lui Hitler, iar dacă britanicii refuzau să-i 
susţină, atunci oprobriul le-ar fi revenit lor. S-a ajuns la un 
rezultat curios. Hitler, Benes şi chiar francezii puteau 
aştepta declanşarea crizei, încrezători că asta îi va forţa pe 
britanici să ia o decizie. Chiar din acest motiv, britanicii 
trebuiau să acţioneze. Ei erau cei mai îndepărtați de 
problema cehoslovacă, însă cei mai insistenţi în abordarea 
ei. Motivele erau dintre cele mai nobile. Doreau să evite un 
război european şi mai doreau să realizeze un aranjament 
teritorial mai în concordanţă cu marele principiu al 
autodeterminării naţionale decât cel conceput în 1919. 
Rezultatul s-a situat exact la polul opus al intenţiilor lor. Ei 
şi-au imaginat că exista o „soluţie” a problemei sudete şi că 
negocierile o vor scoate la iveală. In realitate, problema era 
insolubilă în termenii unui compromis, iar fiecare etapă a 
negocierilor a făcut ca lucrul acesta să devină din ce în ce 
mai clar. Încercând să prevină o criză, britanicii au 
declanşat-o. Problema cehoslovacă nu era opera 
britanicilor, însă criza din 1938 a fost. 

Britanicii erau alertaţi în privinţa acestei chestiuni chiar 
din momentul Anschl/uss-ului, cu mult înainte ca Hitler să-şi 
formuleze intenţiile. La 12 martie, când ambasadorul 
francez a cerut să discute problema austriacă, Halifax i-a 
replicat, întrebându-l: „Care va fi punctul de vedere al 
Franţei despre acordarea de asistenţă Cehoslovaciei?”. 
Ambasadorul „nu avea un răspuns precis”120. Zece zile mai 
târziu, britanicii au oferit propriul lor răspuns, sau 
inexistenţa unuia. Într-un memoriu adresat guvernului 
francez, ei au subliniat angajamentele lor asumate la 
Locarno. „Acele angajamente sunt, din punctul lor de 
vedere, o contribuţie foarte importantă la menţinerea păcii 

în Europa, şi, deşi nu au intenţia de a le recuza, nu văd 
nicio modalitate de a le suplimenta.” Exista o „speranţă 
infimă” ca acţiunile militare ale Franţei şi Uniunii Sovietice 
să poată preveni ocuparea Cehoslovaciei de către 
Germania; iar britanicii, chiar dacă intrau în război, nu 
puteau oferi altceva decât „presiunea economică” a 
blocadei. Din acest motiv, guvernul cehoslovac trebuia 
presat să găsească „acea soluţie pentru problemele 
minorităţii germane care să fie compatibilă cu asigurarea 
integrităţii teritoriale a statului cehoslovac”!2!. În particular, 
Halifax a adăugat şi alte argumente. „Trebuie spus cu 
francheţe că momentul nu este favorabil, iar planurile 
noastre, pentru ofensivă şi defensivă, nu sunt suficient de 
avansate.”!*? El i-a spus şi ambasadorului francez: 
„Francezii sunt dispuşi, poate, să facă o estimare mai înaltă 
decât a noastră a valorii declaraţiilor tranşante”!?. 
Britanicii deja respinseseră o asemenea declaraţie. La 17 
martie, guvernul sovietic a propus o discuţie „în cadrul Ligii 
Naţiunilor sau în afara acesteia”, privitoare la măsurile 
practice „de salvare în comun a păcii”. Halifax nu credea că 
această idee „avea vreo valoare”, iar ruşilor li s-a spus că o 
conferinţă „concepută mai puţin pentru asigurarea 
soluționării unor chestiuni excepţionale decât pentru 
organizarea unei acţiuni concertate împotriva agresiunii... 
nu va avea în mod necesar un efect favorabil asupra 
perspectivelor păcii europene”.174 

Francezilor nu le-a plăcut, în mod firesc, că li se cerea să 
ia o decizie într-un sens sau altul. La 15 martie, Comitetul 
Francez pentru Apărare Naţională a discutat chestiunea 
unui ajutor pentru Cehoslovacia. Gamelin a răspuns: 
francezii pot „imobiliza” unele trupe germane; ei nu pot 
străpunge linia Siegfried (care, în realitate, nici nu exista în 
acel moment), şi din acest motiv singura modalitate 
eficientă de a ataca Germania era prin Belgia, iar pentru 

asigurarea permisiunii pentru asemenea acţiune era 
necesar sprijinul diplomatic britanic!?5. Era vorba de stilul 
său echivoc obişnuit. Politicienii i-au pus o întrebare de 
natură militară, iar Gamelin, în replică, a discutat despre 
diplomaţie. Paul-Boncour!%, ministrul de externe, a încercat 
să adopte această linie dură în privinţa chestiunilor 
diplomatice. El i-a spus lui Phipps, ambasadorul britanic, la 
24 martie, că „o atenţionare clară a Germaniei de către 
cele două ţări (Marea Britanie şi Franţa)... ar fi cel mai bun 
mijloc de a evita războiul... Timpul nu este de partea 
noastră, pentru că Germania... devine din ce în ce mai 
puternică şi îşi va impune în cele din urmă dominaţia 
completă în Europa”. Britanicii!” nu au replicat la aceste 
remarci pe care le auziseră adesea şi înainte. Nici nu era 
nevoie. Zilele lui Paul-Boncour erau numărate. La 10 aprilie, 
guvernul lui Leon Blum, care fusese în funcţie mai puţin de 
o lună, a fost răsturnat. Daladier, următorul prim-ministru, 
şi-a dorit la început să-l menţină pe Paul-Boncour, apoi s-a 
alarmat de poziţia fermă a acestuia, în loc să se gândească 
la posibila confruntare ulterioară în circumstanţe şi mai 
dezastruoase. Daladier i-a telefonat lui Paul-Boncour: 
„Politica pe care aţi recomandat-o dvs. este lăudabilă şi 
potrivită pentru Franţa. Dar eu nu cred că suntem în poziţia 
de a o putea urma. Intenţionez să apelez la Georges 
Bonnet”!?8. Daladier a supravieţuit ca prim-ministru până în 
aprilie 1940, iar Bonnet, ca ministru de externe, până în 
septembrie 1939. Aceşti doi oameni au condus Franţa în cel 
de-al doilea război mondial. 

Nu era un parteneriat facil. Daladier era un radical de 
modă veche, doritor să menţină onoarea Franţei şi convins 
că era îndeajuns o politică fermă pentru a-l opri pe Hitler. 
Insă nu ştia cum să procedeze. El luptase în tranşee în 

timpul primului război mondial şi respingea cu oroare 
posibilitatea unui nou holocaust. În toate ocaziile, el s-a 
manifestat cu hotărâre împotriva conciliatorismului, iar apoi 
l-a acceptat. Bonnet, pe de altă parte, era conciliatorismul 
personificat, gata să plătească aproape orice preţ pentru a-l 
calma pe Hitler. El credea că pilonii politicii franceze se 
surpaseră, iar țelul său principal era de a arunca 
responsabilitatea consecinţelor asupra altora britanici, cehi, 
polonezi, ruşi, nu-i păsa care, cât timp dosarul său şi al 
Franţei arăta curat pe hârtie. Niciodată, nici măcar pentru o 
singură clipă, lui Daladier sau Bonnet nu le-a trecut prin 
gând să preia conducerea în speranţa că britanicii şi ceilalţi 
îi vor urma. Dimpotrivă, ei s-au uitat debusolaţi spre 
Londra, pentru vreo evoluţie neaşteptată care să le permită 
să evadeze din situaţia lor imposibilă. 

Şi la Londra, parteneriatul dintre Chamberlain şi Halifax 
nu era deloc facil. Chamberlain avea caracterul cel mai 
puternic dintre cei patru care hotărau politica britanică şi 
cea franceză în acel moment. Timiditatea, sau îndoiala 
privitoare la forţa britanică, nu i-a afectat calculele, deşi 
prin structura sa respingea războiul. El credea că Hitler 
poate fi câştigat pentru cauza păcii şi mai credea că liderul 
german avea argumente consistente în privinţa cazului 
cehoslovac. Din acest motiv, Chamberlain era hotărât să 
acţioneze prin prisma convingerilor sale, indiferent de 
opoziţia internă sau externă. El este acuzat adesea de 
ignoranță în chestiuni internaţionale. Însă opiniile sale erau 
împărtăşite de către cei presupuşi a fi cei mai competenţi în 
a le judeca. Nevile Henderson, ambasadorul la Berlin, era la 
fel de încrezător că Hitler putea fi câştigat pentru cauza 
păcii, iar el fusese ales pentru acel post de către Vansittart, 
ca fiind cel mai capabil diplomat britanic!?%. Henderson de 
la Berlin şi Newton de la Praga au insistat că cererile 
sudeţilor erau bine fundamentate din punct de vedere 
moral şi că guvernul cehoslovac nu face nicio încercare 

reală de a le îndeplini. Phipps de la Paris a subliniat, şi 
probabil a exagerat slăbiciunea franceză. Unora dintre 
membrii Foreign Office-ului nu le plăcea politica lui 
Chamberlain. Însă erau într-o poziţie foarte asemănătoare 
cu a lui Daladier: deşi nu le plăcea politica, niciunul dintre 
ei nu putea sugera o alternativă. Ei regretau că Marea 
Britanie şi Franţa nu acţionaseră împotriva reocupării de 
către Germania a zonei renane şi credeau că Hitler trebuia 
„lovit în moalele capului”. Însă nu aveau nicio idee despre 
cum putea fi realizată această operaţiune. Niciunul nu 
acorda speranţe unei intervenţii americane. Niciunul nu a 
susţinut o alianţă cu Rusia sovietică, iar Chilston, 
ambasadorul de la Moscova, cel mai puţin dintre toţi. Spre 
exemplu, el scria la 19 aprilie: „Armata Roşie, deşi 
neîndoielnic adecvată unui război defensiv în interiorul 
frontierelor Uniunii Sovietice, nu este capabilă de a duce 
războiul în teritoriul inamicului... Personal, consider că este 
extrem de improbabil ca guvernul sovietic să declare război 
doar pentru a-şi îndeplini obligaţiile asumate printr-un 
tratat sau chiar pentru a preveni o lovitură dată prestigiului 
sovietic sau o ameninţare indirectă la securitatea 
sovietică... Nu trebuie să se conteze pe Uniunea Sovietică 
în politica europeană”!%. Aceste puncte de vedere erau 
acceptate complet de către Ministerul de Externe. 
Chamberlain a trebuit să conceapă o politică acolo unde 
înainte nu exista nimic. 

Este dificil de spus dacă Halifax era de acord cu această 
politică şi chiar mai dificil de descoperit propria lui politică. 
Specialitatea sa erau refuzurile. Era dispreţuitor faţă de 
oamenii de stat francezi, în special faţă de Bonnet. Se pare 
că era sceptic faţă de Rusia sovietică şi Statele Unite. Nu 
avea nicio simpatie pentru cehi şi era foarte nerăbdător cu 
Benes. Credea, oare, mai mult în conciliatorism? Probabil că 
vizita sa la Berchtesgaden i-a produs o aversiune faţă de 
Hitler care se va manifesta în permanenţă, însă Halifax şi-a 
petrecut o bună parte din viaţă alături de oameni pe care îi 

detesta. Un vicerege care l-a putut primi cu bunăvoință pe 
Gandhi la palatul său nu se cuvenea să se lase afectat de 
sentimente personale. Obiectivul politicii sale, dacă exista 
aşa ceva, era să câştige timp, deşi fără vreo idee clară în 
privinţa folosirii acestuia în vreun fel. Obiectivul său 
imediat, ca şi al lui Bonnet, era să-şi menţină dosarul 
personal imaculat. Spre deosebire de Bonnet, el a reuşit. 
Halifax era ferm în loialitatea sa faţă de Chamberlain. 
Această loialitate a luat forma permisiunii date lui 
Chamberlain de a-şi asuma întreaga responsabilitate, ceea 
ce acesta era şi dornic să o facă. Insă, atunci şi mai târziu, 
Halifax a dat câte un impuls în direcţia contrară, impulsuri 
care au avut uneori efect în momentele decisive. Aceştia au 
fost cei patru care, între ei, au stabilit destinele civilizaţiei 
occidentale. 

Cei patru au preluat această sarcină cu reticenţă. Le-ar fi 
plăcut să întoarcă spatele Europei centrale, dacă ar fi ştiut 
cum s-o facă. La începutul lui aprilie, Bonnet a început să se 
gândească la concesii care puteau fi oferite germanilor 
sudeţi. Obiectivul său era să obţină sprijin britanic. Dacă 
aceste concesii păreau rezonabile pentru britanici, s-a 
întrebat el, nu le-ar fi recomandat ei la Berlin? Britanicii au 
dat înapoi. Ei nu-şi vor lua niciun angajament faţă de 
Cehoslovacia. Chiar au argumentat că, dacă nu vor spune 
nimic la Berlin, poate că Hitler va uita complet de 
Cehoslovacia. Şi lui Bonnet i se cerea să se hotărască. Noel, 
ambasadorul francez de la Varşovia, care fusese anterior la 
Praga, a vizitat Cehoslovacia şi a venit la Paris cu sugestiile 
sale. El a punctat că nici alianţa Franţei cu Polonia, şi nici 
cea cu Cehoslovacia nu fuseseră completate de convenţii 
militare. Ele intrau în categoria garanţiilor pe hârtie ale Ligii 
Naţiunilor, care acum nu puteau fi puse în practică. El i-a 
spus lui Bonnet: „Ne îndreptăm spre război sau capitulare”. 
In concepţia sa, lui Benes trebuia să i spună că până la 
începutul lui iulie trebuia să-i satisfacă pe sudeţi, iar după 
acel moment n-ar trebui să conteze pe ajutorul francez!*!. 
Decizia era mai presus de Bonnet: el nu putea fi ferm nici 

măcar când capitula. În schimb, a propus un transfer al 
deciziei către britanici: trebuie să li se ceară să stea ferm şi 
în mod public alături de Cehoslovacia. Şi dacă refuzau? 
Bonnet n-avea niciun răspuns. 

La 28 aprilie, Daladier şi Bonnet au mers la Londra 
pentru o conferinţă de două zile cu miniştrii britanici. 
Schemele de politică externă ale celor două ţări au ieşit la 
iveală în mod clar. Britanicii au subliniat angajamentul lor 
faţă de Franţa asumat prin garanţia din martie 1936, dar 
mai mult ca limită extremă a ceea ce ei ar putea face, 
decât ca o promisiune serioasă. Nici măcar nu vor echipa 
două divizii „special pentru un război pe continent”. Nu 
erau de acord să poarte convorbiri în domeniul naval din 
teama de a nu ofensa ltalia. Chamberlain a spus că opinia 
publică din Marea Britanie nu va permite guvernului să-şi 
asume riscul unui război, chiar dacă şansele erau de 1%. El 
şi Halifax au recapitulat argumentele împotriva războiului, 
iar asemenea argumente sunt întotdeauna uşor de găsit. 
Anglia şi Franţa nu puteau salva Cehoslovacia, chiar dacă 
ele însele se puteau apăra, deşi chiar şi acest lucru era 
îndoielnic. Rusia era inutilă, iar Polonia „incertă”. 
Chamberlain a spus: „Dacă Germania decide să distrugă 
Cehoslovacia, nu văd cum poate fi evitat acest lucru”. Apoi 
a plasat o notă mai încrezătoare. Oamenii cred de obicei 
ceea ce doresc să creadă, iar Chamberlain era gata să 
creadă că Hitler va fi satisfăcut dacă pretenţiile germanilor 
sudeţi erau îndeplinite. De aceea, dacă britanicii şi francezii 
îl presau pe Benes să cedeze, toate vor fi bune. 

Lui Daladier nu i-a plăcut niciunul dintre aceste 
argumente. „Războiul poate fi evitat doar dacă Marea 
Britanie şi Franţa sunt foarte clar hotărâte să menţină 
pacea în Europa prin respectarea libertăţilor şi a drepturilor 
popoarelor independente... Dacă vom mai capitula o dată 
când vom avea în faţă o nouă ameninţare, atunci chiar vom 
deschide calea războiului pe care dorim să-l evităm.” Şi 
Daladier credea ceea ce dorea să creadă: „Politica germană 
este una a bravadei... în acest moment încă suntem 
capabili să-i punem obstacole în cale”. Francezii erau şi ei 


gata să facă presiuni pentru ca Benes să ofere concesii, 
însă britanicii trebuiau să fie de acord să stea alături de 
Cehoslovacia dacă acestea nu-l mulţumeau pe Hitler. 
Britanicii au refuzat. S-a ajuns într-un impas. Prânzul comun 
a fost „cam deprimant”. După aceea francezii au redeschis 
discuţia. Daladier nu era pregătit să acţioneze în spiritul 
credinţei sale: nu era liderul potrivit să convingă Marea 
Britanie şi Europa. Chamberlain era pregătit să acţioneze în 
felul său: concesiile din partea Cehoslovaciei vor preveni 
războiul, şi fără îndoială că nu i-a păsat cât de mari urmau 
să fie aceste concesii. „Nu” este întotdeauna mai puternic 
decât „Da”. Refuzul de a acţiona va învinge acţiunea 
rezervată. Compromisul conceput s-a bazat, în fond, pe 
punctul de vedere britanic. Marea Britanie şi Franţa urmau 
să ceară împreună concesii de la cehi. Britanicii urmau să-i 
ceară lui Hitler să fie calm. Dacă aceste concesii eşuau, 
atunci britanicii vor atrage atenţia guvernului german 
„despre pericolele care se prefigurează, şi anume că Franţa 
va fi obligată să intervină... iar guvernul Majestății Sale nu 
poate garanta că nu va face acelaşi lucru”.152 

Astfel, la sfârşitul lui aprilie 1938, problema germanilor 
din Cehoslovacia a încetat să fie o dispută între-germanii 
sudeţi şi guvernul cehoslovac ea chiar a încetat să fie, sau 
mai exact nu a devenit niciodată o dispută între 
Cehoslovacia şi Germania. Guvernele britanic şi francez au 
devenit actorii principali ai piesei, iar rolurile lor, oricât de 
bune ar fi fost costumele şi machiajul, erau de a pretinde 
concesii de la cehi, nu de a reprima Germania. Presiunea a 
venit în principal de la britanici. Francezii teoretic încă aliaţi 
cu Cehoslovacia stăteau resemnaţi în plan secund. Această 
evoluţie a răsturnat planurile pe care şi le făcuse Benes. 
De-a lungul lunii aprilie el făcuse propuneri liderilor sudeti, 
sperând să-i oblige la un refuz intransigent, ceea ce a şi 
reuşit. La 24 aprilie, Henlein, într-un discurs la Carlsbad, a 
pretins transformarea Cehoslovaciei într-un „stat al 
naționalităților”, libertate totală pentru propaganda 

naţional-socialistă şi chiar mai mult o schimbare a politicii 
externe a Cehoslovaciei care să facă din aceasta un satelit 
al Germaniei. Îi era clar lui Benes şi, din acest motiv, şi lui 
Newton! că Cehoslovacia ar fi încetat să existe ca ţară 
independentă dacă ar fi fost îndeplinite pretenţiile sudeţilor. 
Însă demonstraţia, aparent, n-a avut niciun efect asupra 
guvernelor britanic şi francez: ele au continuat să ceară ca 
Benes să se sinucidă pentru a le asigura liniştea 
sufletească. 

Britanicii şi francezii nu numai că au pretins cehilor să 
facă concesii. Britanicii i-au mai cerut şi lui Hitler să emită 
pretenţii. Aceasta l-a luat pe cancelarul german prin 
surprindere. Evenimentele evoluau mai rapid şi mai 
favorabil decât sperase, deşi nu aşa cum se aştepta. 
Războiul mediteranean dintre Franţa şi ltalia nu se 
prefigura prin niciun semn. Înțelegerea anglo-italiană 
asupra căreia Chamberlain insistase peste capul lui Eden a 
fost, de fapt, semnată la 16 aprilie. Ea a îmbunătăţit 
relaţiile dintre cele două ţări şi, prin extensie, şi pe cele 
dintre Franţa şi Italia. Hitler considera chestiunea serioasă, 
astfel că a vizitat Roma la începutul lui mai, pentru a 
demonstra că Axa era încă în viaţă. Acolo fiind, au ajuns la 
el ştirile despre faptul că nu prea mai avea nevoie de 
partenerul său italian: britanicii erau prea nerăbdători să fie 
înregimentaţi în tabăra sa. Asigurările britanice erau 
emfatice. Henderson a spus: „Franţa acţiona pentru cehi, 
iar Germania pentru germanii sudeţi. În acest caz, Marea 
Britanie sprijină Germania”!5*. Kirkpatrick, adjunctul lui 
Henderson, i-a spus la masă unui oficial german: „Dacă 
guvernul german ar sfătui confidenţial guvernul britanic în 
legătură cu soluţia pe care o preconizează în chestiunea 
germanilor sudeţi... guvernul britanic ar face la Praga acele 
presiuni necesare pentru ca guvernul cehoslovac să fie 
obligat să accepte dorinţele germane”!*5. Halifax, deşi nu s- 


133 Newton către Halifax, 16 mai 1938, /bidem, No. 221. 

134 Wormann către Ribbentrop, 7 mai 1938, German Foreign Policy, 
series D, II, No. 149. 

135 Memoriu al lui Bismarck, 10 mai 1938, /bidem, No. 151. 


a impacientat, l-a certat pe reprezentantul său pentru 
precipitarea de care dăduse dovadă. Ministrul de externe 
englez i-a spus ambasadorului german, „cu emoție 
vizibilă”: „Cel mai bun lucru ar fi ca cele trei naţiuni 
înrudite, Germania, Marea Britanie şi Statele Unite, să se 
poată uni într-o acţiune comună pentru pace”15€. Hitler nu 
trebuia să se grăbească. Cu cât se întârzia problema şi 
tensiunea creştea, cu atât mai mult Puterile occidentale 
făceau treaba în locul său. Cehoslovacia ar fi putut chiar să 
fie distrusă fără niciun efort din partea germanilor. De 
aceea, Henlein a fost trimis la Londra, unde a făcut paradă 
cu stilul său conciliant. El a pretins că acţiona fără 
supervizare din partea Berlinului, aproape convingându-i de 
sinceritatea sa pe unii observatori critici de talia lui 
Churchill şi Vansittart. Există o dovadă chiar mai pregnantă, 
datorită caracterului ei secret, a faptului că Hitler era 
reţinut. La 20 mai, Marele stat-major a înaintat, la ordinele 
sale, un  plan-schiţă pentru operațiuni împotriva 
Cehoslovaciei. Acesta începea cu nişte cuvinte rezervate: 
„Nu este în intenţia mea să distrug Cehoslovacia printr-o 
acţiune militară în viitorul apropiat, dacă nu voi fi provocat” 
iar apoi urmau vechile speculaţii despre un război între 
Italia şi Puterile occidentale.!* 

Mai exista o Putere interesată de chestiunea 
cehoslovacă, deşi toţi, inclusiv cehii, au încercat să pretindă 
că acest lucru nu era adevărat. Era vorba de Uniunea 
Sovietică: aliată într-un mod limitat cu Cehoslovacia şi cu 
certitudine serios afectată dacă se schimba balanţa 
europeană de putere. Guvernele britanic şi francez au 
recunoscut Rusia sovietică doar pentru a sublinia 
slăbiciunea ei militară, iar acest punct de vedere, deşi se 
baza, fără îndoială, pe informaţiile deţinute, reprezenta şi 
dorinţa lor. Ele doreau ca Rusia sovietică să fie exclusă din 
Europa şi, de aceea, au presupus imediat că se afla în 
această situaţie datorită circumstanțelor. Mergeau mai 
departe dorinţele lor? Au plănuit ele să aranjeze Europa nu 

numai fără Rusia sovietică, dar şi împotriva ei? Era în 
intenţia lor ca Germania să distrugă „ameninţarea 
bolşevică”? Aceasta a fost suspiciunea sovietică, în acel 
moment şi mai târziu. Există puţine dovezi despre aşa ceva 
în documentele oficiale sau chiar în afara lor. Liderii 
britanici şi francezi erau mult prea preocupaţi de problema 
germană pentru a lua în considerare ce s-ar întâmpla dacă 
Germania ar fi devenit Puterea dominantă în Europa 
răsăriteană. Bineînţeles că ei ar fi preferat ca Germania să 
atace spre Est, nu spre Vest, dacă tot dorea să atace 
undeva. Însă obiectivul lor era de a evita războiul, nu de a 
pregăti unul, iar ei credeau sincer sau cel puţin 
Chamberlain credea că Hitler va fi satisfăcut şi liniştit dacă 
cererile îi erau îndeplinite. 

Politica sovietică era un mister pentru oamenii de stat 
occidentali, ceea ce nu s-a schimbat prea mult nici în zilele 
noastre. Poziţia sovietică era inexpugnabilă pe hârtie. 
Datorită prevederilor alianţei lor cu Cehoslovacia, ei au 
putut doar să afirme ferm că erau pregătiţi să acţioneze, 
dacă Franţa ar proceda astfel mai întâi. Şi deoarece Franţa 
nu a acţionat niciodată, bravada lor dacă a fost o bravadă 
nu a putut fi pusă niciodată la încercare. Evident că era în 
interesul lor ca rezistenţa Cehoslovaciei să fie cât mai 
fermă, indiferent dacă intenționau s-o sprijine sau nu. Ce ar 
fi făcut dacă Franţa ar fi acţionat? iată o întrebare ipotetică, 
al cărei răspuns nu-l vom afla niciodată. Trebuie să ne 
mulţumim să înregistrăm acţiunile sovietice în măsura în 
care acestea pot fi decelate. In primăvara lui 1938, 
guvernul sovietic a început să-şi reducă ajutorul acordat 
Republicii spaniole, iar în curând l-a oprit complet. Unii 
comentatori ingenioşi au sugerat că acest fapt era deja un 
element preliminar pentru îmbunătăţirea relaţiilor cu Hitler; 
însă acesta dorea ca războiul civil spaniol să se 
prelungească, şi, de aceea, nu era afectat de ajutorul pe 
care sovieticii îl dădeau Republicii sau, mai exact, ar fi 
preferat ca acesta să continue. O explicaţie mai simplă 
poate fi găsită în evenimentele din Extremul Orient, unde 
Japonia era acum angajată într-o invazie pe scară largă a 


Chinei. Probabil că guvernul sovietic avea nevoie de toate 
armele pentru propria apărare. Dacă Stalin s-a gândit şi la 
Europa, acel gând viza îmbunătăţirea relaţiilor cu Marea 
Britanie şi Franţa, lucru facilitat de oprirea intervenţiei 
sovietice în Spania. În privinţa acestei speranţe, el avea să 
fie dezamăgit. 

Pe hârtie, sprijinul sovietic pentru Cehoslovacia era lipsit 
de echivoc. La 23 aprilie, Stalin a discutat problema cu 
principalii săi colaboratori. Cehilor li s-a spus: „Dacă este 
solicitată, Uniunea Sovietică este pregătită în înţelegere cu 
Franţa şi Cehoslovacia să ia toate măsurile necesare 
referitoare la securitatea Cehoslovaciei. Ea dispune de 
toate mijloacele necesare în acest sens... Voroşilov 
[comandantul armatei] este foarte optimist”1*8. La 12 mai, 
Litvinov, comisarul pentru afacerile externe, a discutat 
chestiunea cehă cu Bonnet, în timpul reuniunii Ligii 
Naţiunilor de la Geneva. Bonnet a întrebat cum poate Rusia 
sovietică să ajute Cehoslovacia din perspectiva faptului că 
Polonia şi România refuză să permită trecerea trupelor 
sovietice. Litvinov a replicat că Franţa trebuie să obţină 
această permisiune, deoarece cele două ţări erau aliatele 
ei. S-ar putea spune, din nou, că a fost o imprecizie 
deliberată. Însă este mai probabil că Litvinov n-a fost 
capabil să aprecieze declinul prestigiului francez şi a 
presupus că Franţa putea dicta aliaţilor ei aşa cum Rusia ar 
fi dictat celor proprii, dacă ar fi avut vreunul. Oricum, 
Bonnet doar a oftat. Această operaţiune, potrivit lui 
Litvinov, a „încheiat discuţia noastră”.159 

Într-adevăr, nu era o componentă a politicii lui Bonnet 
aceea de a face intervenţia sovietică posibilă. Există şi alte 
dovezi în legătură cu acest aspect. La mijlocul lui mai, 
Coulondre, ambasadorul francez la Moscova, a venit la 
Paris. El era unul dintre puţinii oameni hotărâți din serviciul 
diplomatic francez. Coulondre a cerut să se înceapă imediat 
discuţii militare între Statele-Majore sovietic, ceh şi francez. 

Bonnet a fost de acord în felul său moale, obişnuit. Însă, 
după ce Coulondre a revenit la Moscova, nu s-a întâmplat 
nimic, şi nicio informaţie despre asemenea discuţii nu i-a 
mai parvenit de la Paris. In iulie, el a auzit de la colegul său 
ceh că discuţiile nu vor mai avea loc, datorită temerii de a 
nu ofensa opinia conservatoare britanică. La Londra nu s-a 
făcut nicio încercare. Bonnet a anulat convorbirile din 
proprie iniţiativă. Astfel, guvernul sovietic şi-a menţinut 
integritatea morală, iar Puterile occidentale şi-au menţinut 
slăbiciunea materială. 

Insă existau persoane care credeau că Hitler s-ar retrage 
în faţa unei demonstrații de forţă. O asemenea 
demonstraţie chiar s-a realizat. La 20 mai, rezerviştii 
cehoslovaci au fost chemaţi la apel, posturile de frontieră 
au fost întărite, iar guvernul cehoslovac a emis ştirea că 
Hitler fusese pe punctul de a lansa un atac surpriză, 
asemenea celui care se pretindea că a fost făcut împotriva 
Austriei. Germanii au negat, cu toate manifestările aferente 
ale onoarei ofensate, iar examinarea documentelor secrete 
capturate la sfârşitul războiului confirmă faptul că au avut 
dreptate. Nu se produseseră mişcări de trupe germane şi 
nu se făcuseră niciun fel de pregătiri pentru acţiune. Care 
este explicaţia acestui episod misterios? Nu s-a descoperit 
nimic. Probabil că cehii au fost într-adevăr induşi în eroare 
de o alarmă falsă. Este chiar posibil ca unii sudeţi 
extremişti să fi plănuit vreo acţiune în maniera austriacă, în 
ciuda instrucţiunilor stricte de a proceda în mod contrar. 
Sau poate că germanii au direcţional spre cehi o mulţime 
de zvonuri false, pentru a-i provoca să acţioneze. Niciuna 
dintre aceste explicaţii nu pare potrivită. Este mai plauzibil 
că demonstraţia cehă a fost realizată pentru a discredita 
concilierea şi a demonstra că Hitler s-ar retrage în faţa unei 
manifestări de forţă. Cine credea astfel? Cehii înşişi? în 
niciun caz ruşii, care au fost la fel de surprinşi ca toţi 
ceilalţi. Există unele dovezi care sugerează că mişcarea a 
fost inspirată de către membrii „duri” din Ministerul de 
Externe britanic, cei care nu agreau cursul politic existent şi 
care, apoi, au refuzat să creadă dezminţirile lui Henderson, 


deşi acestea erau corecte'”. 

In orice caz, Hitler fusese „lovit în moalele capului”. 
Aparenţele păreau să indice că mişcarea dăduse rezultate. 
Germanii şi-au etalat intenţiile paşnice, iar moralul cehilor a 
sporit. Insă efectul real a fost unul exact contrar. Guvernele 
britanic şi francez erau pe punctul de a se lăsa pradă 
panicii datorită perspectivelor de război. Halifax i-a spus 
ambasadorului francez că Marea Britanie va sprijini Franţa 
doar în cazul unei agresiuni neprovocate!"!, iar Bonnet i-a 
spus nu numai lui Phipps, ci şi ambasadorului german, că 
„dacă Cehoslovacia era într-adevăr nerezonabilă, guvernul 
francez ar putea foarte bine să declare că se consideră 
eliberat de angajamentele anterioare”1*?. Strang, din cadrul 
Foreign Office-ului, a fost trimis la Praga şi Berlin pentru a 
obţine lămuriri de la reprezentanţii britanici aflaţi în miezul 
evenimentelor. S-a întors cu recomandări precise. 
Cehoslovacia trebuia să renunţe la alianțele existente şi să 
devină un stat satelit al Germaniei; regiunea sudetă trebuia 
să devină autonomă, sau chiar să fie încorporată în statul 
german. Deoarece cehii erau încăpăţânaţi, această politică 
trebuia să le fie impusă de către guvernul britanic. Va fi 
„prima încercare serioasă făcută de la încheierea 
războiului, de a se aborda una dintre cauzele (mai exact, 
doar unul dintre simptomele) agitaţiei europene şi de a se 
promova schimbarea paşnică în una dintre cele mai 
periculoase zone din Europa”:%. Acţiunea cehă i-a împins 
pe britanici până în preajma evenimentelor, dar nu în 
direcţia în care intenţionaseră cehii. 

Evenimentele din 21 mai au avut un efect dramatic şi 
asupra lui Hitler. El a fost înfuriat de această aparentă 
umilire. A smuls schiţa directivei din 20 mai pe care Keitel o 
pregătise pentru el, a eliminat prima propoziţie care 
repudia acţiunea militară împotriva Cehoslovaciei şi a scris 
în locul ei: „Este intenţia mea ineluctabilă să distrug 
Cehoslovacia printr-o acțiune militară în viitorul 
apropiat”1^, Aceasta pare să fie dovada decisivă că Hitler 
era hotărât să atace Cehoslovacia, indiferent de consecinţe. 
Însă dovada este mai puțin decisivă decât pare. Dacă se 
scoate prima propoziţie din document, acesta continuă să 
indice, în stilul obişnuit al lui Hitler, că Franţa va ezita să 
intervină, „ca rezultat al situării inechivoce a ltaliei de 
partea noastră”. Acea propoziţie a fost de fapt o pierdere 
momentană a cumpătului. Hitler a revenit în scurt timp la 
vechea linie pe care şi-o impusese. Directiva strategică 
generală din 18 iunie stabilea: „Voi decide să declanşez 
acţiunea împotriva Cehoslovaciei doar dacă, la fel ca în 
cazul reocupării zonei demilitarizate sau al intrării în 
Austria, sunt ferm convins că Franţa nu va reacţiona şi, de 
aceea, nici Marea Britanie nu va interveni”!%. Bineînţeles că 
Hitler ştia că generalii săi se temeau de un război cu Franţa 
şi poate că a plănuit să-i implice în acest război împotriva 
voinţei lor. El juca un joc al nervilor cu toată lumea cu 
Puterile occidentale, cu generalii, chiar cu el însuşi. Există 
temeiuri solide pentru a se crede că totul era un b/uff. S-au 
făcut puţine pregătiri chiar şi pentru un război defensiv 
împotriva Franţei. O mică parte din forţele aeriene germane 
era staționată în vestul Germaniei „pentru a preveni ca 
Franţa să obţină libertate completă de acţiune în aer”1%. 
Doar două divizii ale armatei de uscat au fost plasate de-a 
lungul liniei Siegfried, la care s-au mai adăugat două în 
septembrie împotriva unei forţe potenţiale franceze de mai 

mult de 80 de divizii, în plus, Hitler a fixat cu Statul-Major 
ziua de 1 octombrie ca dată-limită pentru operaţiune, însă 
nu a făcut-o publică. A ţinut în expectativă soluţia retragerii 
până când s-a dovedit că retragerea nu mai era necesară. 

Guvernul britanic era convins că Hitler avea o dată-limită 
pentru acţiune, însă nu ştia care era aceasta. S-au purtat 
discuţii de genul că „nu va mai aştepta prea mult” şi că 
ajunsese la capătul răbdării, deşi răbdarea fusese 
caracteristica remarcabilă a carierei sale până în acel 
moment. Miniştrii britanici au decis, bazându-se doar pe 
intuiţie, că Hitler fixase data-limită la 12 septembrie, ultima 
zi a reuniunii naziste de la Nurnberg, iar până atunci au 
trăit îngroziţi de apropierea zilei fatidice. Britanicii au dorit 
să o ia înaintea lui Hitler. Stabilind data de 12 septembrie, 
în loc de 1 octombrie, ei întâmplător au reuşit. Până atunci, 
Benes din punctul de vedere britanic trebuia forţat să facă 
concesii decisive, singurele care l-ar fi convins pe Hitler să 
nu declanşeze războiul: Cehoslovacia trebuia să renunţe la 
alianțele ei existente, cu Franţa şi Rusia sovietică, iar 
germanii sudeţi trebuiau să primească tot ceea ce 
pretindeau. Insă cum se putea obţine aşa ceva? Benes era 
încăpățânat „pigheaded”, pentru a folosi expresia lui 
Henderson. Britanicii erau oripilaţi de sarcina de a-l obliga; 
ar fi preferat să pună responsabilitatea pe seama altora, 
ceea ce nu era tocmai uşor. Era evident că ruşii nu şi-ar fi 
repudiat alianța. Dimpotrivă, ei au accentuat-o în 
permanenţă, spre stânjenirea tuturor. Poate că francezii s- 
ar fi putut dovedi mai înţelegători, însă şi în acest caz 
britanicii au fost dezamăgiţi. La început francezii au 
tergiversat lucrurile, iar apoi au cerut concesii de la Benes, 
dar în principal cu argumentul că ele vor tace sprijinul 
britanic mai probabil. Halifax s-a plâns: „Acest 
memorandum nu conține vreun indiciu specific că Franța va 
trebui să-şi reconsidere poziția în privința tratatului cu 
cehii, dacă guvernul cehoslovac va fi nerezonabil în 
chestiunea sudetă”" 1”, 

Nu exista nicio cale de scăpare. Francezii n-ar fi acţionat 
în virtutea alianţei cu Cehoslovacia, însă, pe de altă parte, 
nici n-ar fi renunţat la ea. Slăbiciunea este molipsitoare. 
Francezii îi trăgeau în jos şi pe britanici. Marea Britanie era 
Puterea cea mai îndepărtată de afacerea cehă, însă a 
trebuit să preia conducerea. Britanicii nu puteau ataca 
direct alianțele Cehoslovaciei şi, de aceea, trebuiau să-şi 
asume responsabilitatea de a „rezolva” chestiunea sudetă 
nu conta în ce fel, cât timp războiul era prevenit. Francezii 
au îmbrăţişat cu multă căldură ideea responsabilitatea era 
îndepărtată în mod sigur de pe umerii lor. Cehii era mai 
sceptici. Benes şi-a propus să prezinte chestiunea ca un 
conflict între Cehoslovacia şi Germania, însă propunerea 
britanică a stabilit că era unul între germanii sudeţi şi 
guvernul cehoslovac, încă o dată s-a mai vânturat ideea 
unui sprijin britanic. Halifax a scris: „Dacă guvernul 
cehoslovac va considera necesar să solicite ajutorul nostru 
în această chestiune, faptul va produce indubitabil un efect 
favorabil asupra opiniei publice britanice”1“8. Incă o dată 
Benes a cedat. Susținerea britanică se dovedea mult mai 
greu de obţinut decât sperase, însă el încă presupunea că, 
dovedind echilibru şi spirit conciliant, aceasta se va 
prefigura în cele din urmă. La 26 iulie, Chamberlain a putut 
anunţa în Camera Comunelor că lordul Runciman mergea la 
Praga în calitate de mediator, „ca răspuns la cererea 
guvernului cehoslovac”. „Cererea” fusese mai greu de 
extras decât un dinte. Runciman era un fost preşedinte al 
Camerei de comerţ, aparent ales pentru presupusa sa 
abilitate de a reglementa conflictele industriale, dar în 
realitate, mai probabil, pentru că era complet ignorant în 
chestiunea aflată în dispută. Pe vremuri fusese un liberal 
din tabăra lui Asquith, fervent susţinător al liberului schimb, 
iar mai târziu un liberal naţional care a salutat 
protecţionismul. Se sconta că putea fi potrivit pentru a 
obţine o soluţie „facilă”. El s-a dus la Praga ca persoană 
particulară, nu ca reprezentant al guvernului său. Pentru a 
folosi propriile sale cuvinte adresate lui Halifax: „Mă lăsaţi 

neajutorat într-o bărcuţă în mijlocul Atlanticului”, frază ce 
relevă originea lui Runciman de proprietar de vase: el se 
ducea de fapt într-un stat din centrul Europei, fără niciun fel 
de ieşire la mare. 

Misiunea Runciman are un interes sentimental pentru 
istoric. A fost ultima încercare, dintre cele desfăşurate 
aproape de-a lungul unui secol, de a se concepe o „soluţie” 
pentru relaţiile dintre germanii şi cehii din Boemia, adică să 
se descopere vreun aranjament prin care cele două 
popoare să se poată mai mult sau mai puţin reuni în cadrul 
aceluiaşi stat. Nu se găsise o asemenea soluţie, deşi mulţi 
oameni, superiori lui Runciman ca înţelegere şi abilitate 
politică, o căutaseră. Nici acum nu s-a descoperit nimic. 
Când Runciman a plecat, guvernul britanic încă presupunea 
că exista o soluţie care aştepta să fie scoasă la iveală. 
Guvernul cehoslovac, obligat fiind să dea impresia că a 
solicitat medierea lui Runciman, se angajase în fond să-i 
urmeze sfatul. În consecinţă, britanicul trebuia doar să 
descopere ce i-ar fi mulţumit pe germanii sudeţi, iar cehii ar 
fi trebuit să fie de acord cu acea variantă. Planul n-a 
funcţionat. Liderii sudeţi, consecvenţi instrucţiunilor primite 
de la Hitler, aveau întotdeauna la îndemână câte o nouă 
pretenţie, exasperându-l pe Runciman la fel cum îl 
exasperaseră pe Benes. Toate şansele păreau pierdute. 
Benes era un negociator incomparabil, oricare ar fi fost 
celelalte defecte ale sale, iar măsura talentului său în 
domeniu, echivalentă cu a lui Lloyd George în 1919, avea 
să fie simțită de Runciman în 1938. Englezul avea misiunea 
de a obţine concesii de la Benes, sau, alternativ, de a 
expune încăpăţânarea cehă. Dacă ar fi reuşit cu prima 
sarcină, criza ar fi fost evitată. Dacă se impunea cea de-a 
doua, Benes ar fi fost discreditat, Cehoslovacia putea fi 
dezaprobată, iar onoarea Puterilor occidentale salvată. În 
schimb, Runciman şi-a dat seama că era manevrat în aşa 
fel încât să ajungă în poziţia din care trebuia să sprijine 
ofertele cehe ca rezonabile şi să condamne încăpăţânarea 
sudeţilor, nu a lui Benes. Se prefigura din ce în ce mai 
pregnant o consecinţă extrem de neplăcută; dacă Benes 


făcea tot ceea ce îi cerea Runciman şi chiar mai mult, 
Marea Britanie ar fi avut obligaţia morală de a sprijini 
Cehoslovacia în criza care urma să înceapă. Pentru a evita 
această consecinţă, Runciman nu numai că nu l-a grăbit pe 
Benes, dar a trebuit să solicite amânări. Benes nu l-a lăsat 
să scape. La 4 septembrie, Benes i-a reunit pe liderii sudeti, 
le-a spus să-şi dicteze dorinţele şi, când ei ezitau derutaţi, 
le-a scris el însuşi. Sudeţilor le era promis formal tot ceea 
ce pretinseseră până atunci. Bineînţeles că Benes s-a 
predat doar pentru că ştia că oferta sa va fi respinsă. Însă 
el a câştigat cu certitudine un angajament diplomatic. 
Runciman a trebuit să se confeseze că nici nu mai avea 
vreun rost să facă propuneri pentru o eventuală înţelegere, 
câtă vreme cehii deja erau de acord cu orice ar fi putut el 
sugera. Chiar liderii sudeţi erau dezorientaţi în privinţa 
modului în care puteau respinge oferta lui Benes. 
Preşedintele cehoslovac s-a bucurat de un ultim triumf al 
abilității sale diplomatice. 

Această victorie morală nu a afectat ciocnirea de putere. 
Totuşi, ea a avut o importanţă decisivă. La începutul lui 
1938, cei mai mulţi dintre englezi simpatizau cu 
nemulţumirile germane, oricât de mult nu le-ar fi plăcut 
felul lui Hitler de a le da glas. Germanii sudeţi beneficiau de 
o cauză dreaptă: ei nu posedau egalitate naţională sau 
ceva asemănător. Până în septembrie, mulţumită lui Benes, 
cauza sa căpătase preponderență. Puţini continuau să 
creadă că sudeţii aveau nemulțumiri adevărate. Nici chiar 
sudeţii nu prea mai credeau. Hitler încetase să fie un 
eliberator idealist al conaţionalilor săi, apărând în schimb 
ca un cuceritor lipsit de scrupule, dornic de război şi 
dominație. „Conciliatorismul” îşi avea originea în încercarea 
principială de a soluţiona imparţial nemulţumirile. Aşa cum 
s-a desfăşurat controversa dintre Benes şi sudeţi, 
conciliatorismul a ajuns să fie considerat o cedare abjectă, 
deşi probabil inevitabilă, în faţa unei forţe superioare. 
Englezii se întrebaseră la început: „Sunt cererile germane 
justificate?”. Acum începuseră să se întrebe: „Suntem 
îndeajuns de puternici pentru a-i rezista lui Hitler?”. Deşi nu 


asta fusese intenţia sa, Runciman contribuise la 
deschiderea drumului spre războiul mondial. Depăşit fiind 
în abilitate de Benes, singura sa dorinţă era acum să ridice 
ancora şi să se ducă acasă. Misiunea Runciman s-a mai 
învârtit prin Praga vreo câteva zile, iar apoi s-a întors la 
Londra fără să producă vreo schemă de „rezolvare” a 
chestiunii sudete. Mai târziu, după călătoria lui Chamberlain 
la Berchtesgaden, Runciman a scris un raport dictat de 
Ministerul de Externe prin care sprijinea planul de 
dezmembrare a Cehoslovaciei, care fusese deja convenit 
între Chamberlain şi Hitler. Nimeni nu l-a remarcat şi 
nimeni n-a presupus că ar avea vreo valoare. Era ecoul unui 
trecut deja mort. 

Politica britanică nu reuşise să evite criza. Data de 12 
septembrie se apropia. Subiectul nu mai era unul între 
guvernul cehoslovac şi germanii sudeţi, ci devenise o 
problemă a Marilor Puteri. Politica lor nu era încă clarificată. 
Hitler rămânea un maestru al amânărilor, refuzând să-şi 
arate atuurile şi, probabil, ca în ocaziile precedente, 
neştiind nici el cum să iasă victorios. Se făceau pregătiri 
pentru atacarea Cehoslovaciei la 1 octombrie. Asta nu 
însemna însă că se luase decizia de declanşare a războiului. 
Generalii germani au continuat să insiste că ei nu vor putea 
face faţă unui război general, iar Hitler le-a replicat ferm că 
nu va fi necesar. Câţiva generali au discutat despre 
răsturnarea lui Hitler, şi probabil chiar au avut de gând. Mai 
târziu au pretins că planurile lor au fost subminate de lipsa 
de încurajare din partea Puterilor occidentale, şi în special 
de vizita lui Chamberlain la Berchtesgaden. În realitate, 
generalii erau subminaţi de Hitler. Ei ar fi acţionat numai 
dacă el ar fi dus cu adevărat Germania în prăpastie, ceea 
ce n-a făcut niciodată. Hitler s-a angajat pe drumul spre 
război numai după ce cealaltă parte deja se predase. Până 
atunci şi-a menţinut libertatea de manevră. În timpul lunii 
august încă încerca să găsească o cale de ieşire. Războiul 
dintre Italia şi Franţa, pe care contase, era clar că nu urma 
să izbucnească. Dimpotrivă, Mussolini, atât de lăudăros 
când războiul părea departe, acum devenise din ce în ce 


mai reticent chiar în a sprijini Germania în chestiunea 
Cehoslovaciei. El a cerut să i se spună cel puţin momentul 
când Hitler intenţiona să declanşeze războiul. Hitler doar i-a 
replicat: „Fuhrer-ul este incapabil să comunice un moment 
precis, deoarece nici el nu-l cunoaşte”!* frază care 
demonstrează şi inexistenţa presupusei planificări. Se 
părea că lui Hitler i s-a oferit o alternativă când maghiarii 
au cerut să participe la dezmembrarea Cehoslovaciei. Şi 
aceasta s-a dovedit dezamăgitoare. Maghiarii l-ar fi urmat 
pe Hitler însă, fiind în mare măsură neînarmaţi, nu puteau 
lua iniţiativa. Dacă Hitler dorea război, el însuşi trebuia să 
dea semnalul declanşării acţiunii. A urmat un rezultat 
surprinzător.  Inspăimântătoarea zi de 12 septembrie 
venise. Hitler a rostit un discurs sobru la Nurnberg. A 
reamintit nemulţumirile sudeţilor şi a insistat ca guvernul 
cehoslovac să le remedieze. lar apoi? Nimic. Răbdarea lui 
Hitler nu era epuizată. El încă aştepta ca nervii celorlalţi să 
cedeze. 

Şi nu a aşteptat în zadar. La 13 septembrie, o zi după 
discursul lui Hitler, liderii sudeţi au întrerupt negocierile cu 
Benes şi au dat semnalul revoltei. Revolta a fost un eşec. În 
24 de ore s-a reinstaurat ordinea. Mai mult decât atât, mulţi 
germani sudeţi, care până atunci stătuseră în expectativă, 
acum au început să insiste că ei nu erau neloiali faţă de 
statul cehoslovac şi nici nu doreau să-l părăsească. Spre 
deosebire de fosta Austrie sau de Monarhia Habsburgică 
dinaintea ei, Cehoslovacia nu s-a dezintegrat din interior. 
Colapsul a venit de la Paris, nu de la Praga. Guvernul 
francez a amânat decizia până în ultimul moment. Bonnet 
„căuta cu disperare o cale de ieşire din acest «impas», fără 
a fi obligat să lupte”15. De asemenea, el căuta cu disperare 
o modalitate de a arunca vina asupra altora. A încercat din 
nou s-o îndrepte spre Rusia sovietică. Ca şi înainte, Litvinov 
nu s-a lăsat impresionat şi a replicat cu fermitate. Trebuia 

făcut un apel la Liga Naţiunilor, în virtutea articolului 11 din 
Pact, pentru a se obţine permisiunea ca trupele sovietice să 
traverseze România. Trebuiau purtate discuţii militare între 
Franţa, Cehoslovacia şi Uniunea Sovietică şi, în plus, trebuia 
reunită o conferinţă la care să participe Franţa, Marea 
Britanie şi Uniunea Sovietică, unde să se obţină emiterea 
unui comunicat de condamnare a agresiunii germane. In 
orice caz, Rusia sovietică urma să-şi îndeplinească „toate 
obligaţiile care îi reveneau” prin prisma Pactului sovieto- 
cehoslovac; rămânea doar ca Franţa să facă primul pas"!. 
Poate că fermitatea sovietică era frauduloasă. Ea ar fi putut 
fi testată doar acceptându-se discuţii militare, aşa cum a 
propus Litvinov. Respingând acest test, Bonnet şi-a 
manifestat în fond teama că hotărârea sovietică era mult 
prea adevărată. 

Bonnet s-a descurcat mai bine în altă parte. 
Izolaţionismul american era în momentul său de apogeu. La 
9 septembrie, la o conferinţă de presă, preşedintele 
Roosevelt a spus că era 100% incorect să se asocieze 
Statele Unite cu Franţa şi Marea Britanie într-un front de 
rezistenţă faţă de Hitler. Tot ceea ce primeau Puterile 
occidentale de peste Atlantic era un reproş din partea 
intelectualilor americani, care le considerau doar vag mai 
puţin laşe decât Statele Unite. Răspunsul decisiv, oricum, 
trebuia să vină din partea britanicilor. S-au repetat vechile 
discuţii, francezii subliniind pericolul capitulării în faţa lui 
Hitler, iar Halifax refuzând să simpatizeze cu „un argument 
în favoarea unui război sigur acum, împotriva posibilităţii 
unui război, poate în condiţii mai nefavorabile, mai 
târziu”1*?. Un schimb final de mesaje a demonstrat 
abilitatea ambelor părţi de a fi evazive. Bonnet a întrebat: 
„Ce răspuns va da guvernul Majestății Sale la o întrebare a 
guvernului francez în eventualitatea unui atac german 
asupra Cehoslovaciei: «Noi intenţionăm să înaintăm, veţi 


"51 Litvinov către  Alexandrovski, 2 septembrie; memoriile lui 
Potemkin, 5 si 11 septembrie 1938, New Documents, No. 26, 27, 30. 

'52 Halifax către Phipps, 9 septembrie 1938, British Foreign Policy, 
third series, II, No. 814. 


înainta împreună cu noi?»”. Halifax a răspuns: „Întrebarea 
însăşi, deşi corectă în formă, nu poate fi disociată de 
circumstanţele pe care ea le-ar putea presupune, care în 
această fază sunt complet ipotetice”. Bonnet „a părut cu 
adevărat mulţumit de natura negativă a replicii”155. Acest 
lucru nu este surprinzător. El colecta refuzuri, parţial pentru 
a se proteja el însuşi, dar mai mult pentru a-şi descuraja 
colegii. 

Şi Daladier şi-a repetat vechiul său model: la început 
dornic de luptă, apoi nehotărât, iar în cele din urmă 
capitulând. La 8 septembrie, el i-a spus lui Phipps: „Dacă 
trupele germane trec frontiera cehoslovacă, francezii vor 
înainta până la ultimul om”!*. Apoi a venit 13 septembrie: 
germanii sudeţi pe punctul de a declanşa revolta, iar Hitler 
aparent gata să îi ajute. Consiliul de miniştri francez s-a 
împărţit în două: şase pentru susţinerea Cehoslovaciei, iar 
patru, inclusiv Bonnet, pentru capitulare. Daladier nu s-a 
pronunţat în niciun fel. Bonnet s-a dus direct la o întâlnire 
cu Phipps şi i-a spus: „Pacea trebuie menţinută cu orice 
preţ”!>5. Phipps a dorit o confirmare a prăbuşirii franceze şi 
a cerut să-l vadă pe Daladier. La începutul serii, Daladier 
încă oscila. Pus în faţa unei întrebări precise, el a replicat 
„Cu lipsă evidentă de entuziasm”: „Dacă germanii vor folosi 
forţa, francezii vor fi obligaţi să procedeze la fel”. Phipps a 
tras concluzia în mesajul său către Londra: „Mi-e teamă că 
francezii bravează”15$. La orele 22, Phipps a telefonat la 
Londra, cu un „mesaj foarte urgent” de la Daladier către 
Chamberlain: „Lucrurile evoluează extrem de rapid şi de o 
asemenea manieră că pot scăpa de sub control în orice 
moment... Intrarea trupelor germane în Cehoslovacia 
trebuie evitată cu orice preţ”. Daladier a cerut ca imediat 
Runciman să-şi facă public planul. Dacă acesta nu era 
suficient, trebuia organizată o reuniune a celor trei Puteri 


153 Halifax către Phipps, 12 septembrie 1938, şi în note, /bidem, No. 
843. 

154 Phipps către Halifax, 8 septembrie 1938, /bidem, No. 807. 

155 Phipps către Halifax, 13 septembrie 1938, /bidem, No. 855. 

156 Phipps către Halifax, 13 septembrie 1938, /bidem, No. 857. 


Germania pentru sudeţi, Franţa pentru cehi şi Marea 
Britanie pentru lordul Runciman”. Daladier în sfârşit se 
hotărâse: decisese să capituleze. 

Aceasta a fost ocazia lui Chamberlain: decizia franceză 
între rezistenţă şi capitulare, pentru care el insista încă din 
aprilie decizie în favoarea celei de-a doua opţiuni, ceea ce 
Chamberlain ceruse în permanenţă. El nu a încercat să 
aranjeze o reuniune a celor trei Puteri. Ştia din experienţă 
că Daladier, când se simţea ameninţat, se putea retrage 
într-o fermitate oarbă, fără speranță. In schimb 
Chamberlain s-a dus la Munchen, la 15 septembrie, doar cu 
Sir Horace Wilson, şi s-a întâlnit cu Hitler, la Berchtesgaden, 
chiar fără un interpret britanic. Daladier „n-a părut foarte 
încântat” când i s-a spus că fusese ignorat, dar s-a 
resemnat din nou. Atât cât putem afla din documente, 
Chamberlain nu şi-a luat cu el niciun material referitor la 
chestiunea cehoslovacă. Nu şi-a pus problema dacă 
Cehoslovacia trunchiată putea rămâne independentă, nici 
care urmau să fie consecinţele strategice pentru Puterile 
occidentale. N-a luat în considerare nici cum putea fi 
asigurată componenţa naţională a Cehoslovaciei. El s-a dus 
înarmat doar cu prejudecata celor mai mulţi dintre englezi 
împotriva „Versailles”-ului şi cu convingerea fermă că Hitler 
se va linişti dacă nemulţumirile naţionale germane erau 
înlăturate. Nici Hitler nu s-a pregătit pentru reuniune: ca de 
obicei, a aşteptat să-i pice fructele direct în mână. 
Preocuparea sa principală era să menţină criza în 
desfăşurare până la dezmembrarea Cehoslovaciei. A făcut 
presiuni în sprijinul pretențiilor germanilor sudeţi crezând 
că ele nu vor fi îndeplinite, rămânând astfel cu un avantaj 
moral. El beneficia şi de o altă superioritate morală. 
Planurile sale militare nu puteau fi puse în practică până la 
1 octombrie, chiar dacă ar fi dorit acest lucru. De aceea, el 
nu putea decât „să-şi ţină mâna întinsă”, fără a renunţa cu 
adevărat la nimic. 

Întâlnirea de la Berchtesgaden a fost mai prietenească şi 

mai încununată de succes decât s-ar fi aşteptat oricine. 
Chamberlain a fost luat prin surprindere de cabotinismul cu 
care Hitler deschidea întotdeauna negocierile, însă a rămas 
credincios politicii sale de conciliere. El a spus: „În principiu, 
nu am nimic împotriva separării germanilor sudeţi de restul 
Cehoslovaciei, dacă toate dificultăţile practice ar putea fi 
depăşite”. Era o ofertă pe care Hitler nu o putea refuza, 
deşi nu îndeplinea obiectivul său real, acela de a distruge 
independenţa Cehoslovaciei în relaţiile internaţionale. 
Hitler, la rândul său, a promis să nu declanşeze nicio 
acţiune militară cât timp negocierile erau în desfăşurare o 
promisiune care l-a impresionat mult pe Chamberlain, deşi 
ea nu însemna nimic. Acesta era conciliatorismul 
triumfător: o mare dispută pe punctul de a fi reglementată 
fără a se face apel la război. Însă el evolua pe o direcţie 
complet greşită. Chamberlain intenţionase să ofere o 
concesie pe temeiul unei justiţii imparţiale. Din acest motiv, 
cei mai clarvăzători susţinători ai acestei politici, precum 
Nevile Henderson, au insistat întotdeauna că Puterile 
occidentale vor învinge dacă se ajunge la război. Însă 
„argumentaţia noastră morală trebuie să fie foarte solidă”, 
iar cea în privinţa Cehoslovaciei nu era!5. Acum, mulţumită 
colapsului francez, moralitatea a fost dată deoparte, locul ei 
fiind luat de spaimă. Lui Hitler nu i se oferea justiţie, ci i se 
cerea să ia cât putea de mult pentru a nu declanşa 
războiul. Cehii făcuseră ca lucrurile să fie şi mai 
nefavorabile, prin reuşita lor de a menţine ordinea în pofida 
chemării germanilor sudeţi la revoltă. În loc să fie salvaţi de 
la dezintegrare, li se cerea să renunţe la un teritoriu pe 
care îl deţineau în mod ferm, pentru ca Franţa să scape de 
război. 

Chamberlain s-a întors la Londra pentru a obţine 
consimţământul colegilor săi şi al francezilor. Cabinetul 
britanic s-a declarat de acord, deşi nu fără o anumită 
dispută, aşa cum se spune. Runciman şi-a rupt raportul pe 
care îl pregătea şi, cu obedienţă, a scris altul, care nu făcea 
decât să reunească pretenţiile lui Hitler un raport care, la 

rândul său, a fost modificat de mai multe ori în următoarele 
zile, deoarece cererile lui Hitler au sporit. La 18 septembrie, 
Daladier şi Bonnet au mers la Londra pentru a se întâlni cu 
miniştrii britanici. Chamberlain a relatat discuţiile sale cu 
Hitler şi a insistat că problema era dacă se accepta 
împărţirea Cehoslovaciei sau, după spusele lui, „principiul 
autodeterminării”. Daladier a încercat să agite apele: „El se 
temea că țelul real al Germaniei era dezintegrarea 
Cehoslovaciei şi realizarea obiectivelor pangermane printr-o 
înaintare spre Răsărit”. Halifax a intrat în discuţie, aducând 
argumentul practic pe care îl folosise adesea: 


„Nimic nu era mai îndepărtat de gândurile sale decât acela ca 
guvernul francez să nu-şi onoreze obligaţiile faţă de guvernul 
cehoslovac... Pe de altă parte, toată lumea ştia iar el avea 
certitudinea că experţii tehnici vor fi de acord cu asta că orice 
acţiune am întreprinde noi, sau guvernul francez, sau cel sovietic, 
în orice moment dat, va fi imposibil să se asigure o protecţie 
efectivă pentru statul cehoslovac. Am putea lupta într-un război 
împotriva agresiunii germane, însă la conferinţa de pace care ar 
urma unui asemenea război, nu cred că oamenii de stat care vor 
hotărî acolo vor retrasa frontierele actuale ale Cehoslovaciei”. 


Chamberlain a avut o idee ingenioasă. Cehii obiectaseră 
faţă de cedarea unui teritoriu după un plebiscit, temându- 
se că acesta ar putea constitui un exemplu nefericit pentru 
polonezii şi maghiarii din cadrul statului cehoslovac. 
Trebuia cedat teritoriul fără plebiscit. „Ar putea fi 
prezentată chiar ca o alegere a guvernului cehoslovac... 
Aceasta ar elimina orice comentariu în privinţa faptului că 
noi înşine cedăm un teritoriu cehoslovac.” Daladier şi-a dat 
consimţământul. Însă a pus o condiţie esenţială: Marea 
Britanie trebuie să se alăture în garantarea Cehoslovaciei 
care rămânea. Dar nu de dragul cehilor britanicii şi francezii 
deja conveniseră că nu puteau face nimic pentru a ajuta 
Cehoslovacia, atunci sau mai târziu. Britanicilor li se cerea 
să subscrie la declaraţia lui Hitler că el era în căutarea 
justiţiei, nu a dominaţiei Europei. Daladier a spus: 


„Dacă aş fi sigur că Herr Hitler spunea adevărul când repeta 


propaganda nazistă obişnuită în sensul că nu se dorea nimic 
altceva în afara germanilor sudeţi şi că obiectivele germane se 
opreau acolo, atunci n-aş insista în privinţa unei garanţii britanice. 
Insă eu sunt convins în sufletul meu că Germania aspiră la ceva 
mult mai mare... De aceea, o garanţie britanică pentru 
Cehoslovacia ar ajuta Franţa în sensul că ar sprijini blocarea 
înaintării germane spre Răsărit”. 


Britanicii erau prinşi în capcană. Politica lui Chamberlain 
se baza pe dogma că Hitler acţiona cu bună-credinţă. Şi nu 
putea repudia această dogmă fără să accepte argumentaţia 
lui Daladier în favoarea rezistenţei. De aceea, garanţia 
trebuia acordată. Miniştrii britanici s-au retras pentru două 
ore. Când s-au întors, Chamberlain a spus: „Dacă guvernul 
cehoslovac acceptă propunerile înaintate acum şi nu se va 
desfăşura între timp nicio lovitură de stat militară, guvernul 
Majestății Sale este pregătit să se alăture garanţiei 
sugerate”. Astfel, întâmplător, guvernul britanic, care 
refuzase cu obstinaţie să-şi extindă angajamentele la 
răsărit de Rin şi se declarase incapabil să ajute 
Cehoslovacia în perioada când aceasta era puternică, acum 
se plasa de partea unei Cehoslovacii slabe şi, mai mult 
decât atât, subscria la ordinea teritorială existentă în 
întreaga Europă răsăriteană. Această garanţie a fost oferită 
cu speranţa clară şi evidentă că nu va fi nevoie de ea 
niciodată, pur şi simplu pentru a reduce la tăcere ultima 
rămăşiţă a ezitării franceze. Însă Daladier făcuse mai mult 
decât îşi dădea seama. El angajase Marea Britanie să se 
opună înaintării lui Hitler spre Răsărit, iar şase luni mai 
târziu angajamentul s-a întors împotriva celor care şi l-au 
asumat. La 1930, în seara zilei de 18 septembrie 1938, 
Daladier a dat Marii Britanii impulsul decisiv, deşi întârziat, 
care a condus-o spre cel de-al doilea război mondial!%. 

Chamberlain a pus o întrebare finală: „Care va fi poziţia, 
dacă dr. Benes va spune «Nu»?”. Daladier a răspuns: 
„Chestiunea va trebui discutată în cadrul Consiliului de 
miniştri”. Evenimentele au evoluat diferit. La 19 
septembrie, miniştrii francezi şi-au dat acordul pentru 

propunerile anglo-franceze, însă fără a ajunge la vreo 
decizie în privinţa a ceea ce se va întâmpla dacă acestea 
erau respinse de către cehi. Teoretic, tratatul franco- 
cehoslovac era încă în funcţiune. În plus, la 19 septembrie, 
Benes i-a întrebat două lucruri pe liderii Uniunii Sovietice: 
Va acorda URSS asistenţă efectivă imediată, dacă Franţa îşi 
respectă cuvântul dat şi acordă asistenţă? Va ajuta URSS 
Cehoslovacia, ca membră a Ligii Naţiunilor, în conformitate 
cu articolele 16 şi 17?!:* La 20 septembrie, guvernul 
sovietic a răspuns la prima întrebare: „Da, instantaneu şi 
efectiv”, iar la cea de-a doua: „Da, sub toate aspectele”1%. 
Benes a mai încercat să afle de la Gottwald!®, liderul 
comunist ceh, dacă Uniunea Sovietică va acţiona chiar dacă 
Franţa nu o va face. Gottwald a refuzat să se lase atras: 
„Nu este treaba lui să răspundă în numele Uniunii Sovietice, 
însă nimeni nu are motive să se îndoiască de faptul că 
URSS îşi va îndeplini obligaţiile. Dacă era o întrebare despre 
ceva suplimentar obligaţiilor asumate, atunci Benes trebuie 
să o formuleze exact şi să o trimită guvernului Uniunii 
Sovietice”1%%. Insă Benes n-o va face. El îi spusese lui 
Runciman, la întâlnirea lor de despărţire: „Cehoslovacia nu 
a avut înţelegeri speciale cu Rusia, chiar pentru 
eventualitatea unui război, şi ea nu a făcut şi nu va face 
nimic fără asentimentul Franţei”. Benes a rămas un 
prooccidental în ciuda dezamăgirilor sale, şi chiar dacă ar fi 
avut tendinţa de a se baza doar pe sprijinul Rusiei 
sovietice, majoritatea Cabinetului ceh, în frunte cu Hodza, 
primul-ministru, era îndeajuns de puternică pentru a-l opri. 

Benes nu era încă disperat. El avea contacte permanente 
cu anumite grupuri mai hotărâte din Paris, inclusiv unii 
dintre miniştri, şi încă mai credea că Franţa putea fi atrasă 
alături de Cehoslovacia, dacă propriile sale acţiuni erau 
îndeajuns de ferme. Tot timpul Benes a exagerat 
posibilitatea de schimbare a politicii franceze şi probabil că 
a subestimat-o pe cea de modificare a politicii britanice. In 
orice caz, privirea sa era îndreptată spre Paris în acest 
moment decisiv. La 20 septembrie, guvernul cehoslovac a 
respins propunerile anglo-franceze şi a apelat, în schimb, la 
tratatul de arbitraj cu Germania. O jumătate de oră mai 
târziu, Hodza, se pare, le-a spus reprezentanţilor britanic şi 
francez că, dacă propunerile erau prezentate „ca un fel de 
ultimatum”, Benes şi guvernul se vor simţi îndreptăţiţi să se 
supună unei force majeure!*. Hodza, potrivit propriei 
relatări, încerca doar să descopere dacă Franţa intenţiona 
cu adevărat să-şi părăsească aliatul. Potrivit ambasadorului 
francez, Hodza a implorat într-adevăr un ultimatum, ca o 
„acoperire” pentru guvernul ceh, care dorea să cedeze. 
Adevărul, în această privinţă, nu va fi aflat niciodată. Poate 
că Hodza şi colegii săi doreau să capituleze, însă 
indiscutabil că Bonnet dorea acest lucru. Dacă Benes era 
asociat la manevra lui Hodza, aceasta se datora menţinerii 
speranţei sale de a declanşa rezistenţa printre „durii” de la 
Paris. In orice caz, Bonnet a preluat şansa din zbor, 
indiferent dacă i-a cerut Hodza sau nu. Ultimatumul a fost 
redactat corespunzător la Paris, aprobat în mijloc de noapte 
doar de Daladier şi preşedintele Lebrun:S, şi expediat lui 
Benes la orele 2 a.m., 21 septembrie. Era îndeajuns de 
limpede: dacă cehii refuzau propunerile anglo-franceze, ei 
ar fi fost responsabili pentru războiul ce se prefigura, 
solidaritatea  anglo-franceză s-ar fi destrămat şi, în 
asemenea circumstanţe, Franţa nu va înainta „deoarece 

ajutorul n-ar fi eficient”16%8. Când, în dimineaţa următoare, 
unii miniştri francezi s-au plâns că cehii fuseseră 
abandonaţi fără vreo hotărâre comună a Consiliului de 
miniştri, Bonnet s-a aflat în situaţia de a răspunde că totul 
se făcuse la cererea lui Hodza. Incă o dată, disidenţii s-au 
resemnat. A fost o tranzacţie ruşinoasă, însă era doar 
concretizarea a ceea ce fusese inevitabil încă din aprilie, 
când francezii hotărâseră că ei nu puteau merge la război 
fără sprijin britanic şi când britanicii, la rândul lor, 
deciseseră să nu se implice în apărarea Cehoslovaciei. 

Neîndoielnic că ar fi fost mai generos şi mai onorabil să 
se fi comunicat asta în mod limpede lui Benes de la 
început. Însă ţările care s-au bucurat mult timp de statutul 
de Mare Putere ezită să admită că nu mai sunt „Mari”. 
Marea Britanie şi Franţa se pronunţau amândouă, în 1938, 
pentru „pace cu orice preţ”. Ambele se temeau mai mult de 
război decât de înfrângere. De aici provine irelevanţa 
calculelor privitoare la forţa aliată şi cea germană, a 
dezbaterilor dacă Germania ar fi putut fi înfrântă. Hitler se 
putea impune doar prin ameninţarea cu războiul, fără a 
avea nevoie să-şi asigure victoria. 

Cehii n-au mai ezitat. La 21 septembrie, la prânz, ei au 
acceptat necondiţionat propunerile anglo-franceze. Insă 
Benes nu era încă înfrânt. El a presupus că Hitler, aflat în 
faţa succesului, va dori să-şi impună proprii termeni şi a 
sperat că opinia publică britanică şi cea franceză se vor 
revolta în cele din urmă. A intuit corect. La 22 septembrie, 
Chamberlain s-a întâlnit din nou cu Hitler la Godesberg. 
Hitler a declarat că propunerile anglo-franceze nu mai erau 
suficiente. Germanii sudeţi fiind masacrați o declaraţie 
complet falsă teritoriul lor trebuia ocupat imediat de către 
trupele germane. De ce a adoptat Hitler această poziţie, 
când el urma să primească prin negocieri tot ceea ce 
pretinsese? Dorea război de dragul războiului? Cei mai 
mulţi dintre istorici au acceptat această explicaţie. Insă 
Hitler era încă un conspirator de succes, nu devenise încă 

„cel mai mare conducător războinic din toate timpurile”. 
Există o explicaţie mai plauzibilă. Alte ţări, inspirate de 
exemplul german, avansau pretenţii faţă de teritoriul 
cehoslovac. Polonezii cereau regiunea Tesin, iar maghiarii, 
în cele din urmă, cereau Slovacia. Era o bună şansă pentru 
dezintegrarea Cehoslovaciei, ceea ce s-a şi întâmplat, în 
fond, în martie 1939. Germania ar fi apărut ca 
pacificatoare, creatoarea unei noi ordini, nu ca 
distrugătoarea celei vechi. Hitler însuşi „i-ar fi putut râde în 
faţă lui Chamberlain”1%. Din acest motiv, la Godesberg, 
Hitler încerca să câştige timp. Rugăminţile şi amenințările 
lui Chamberlain, chiar aluzia sa că noile frontiere ale 
Cehoslovaciei ar fi putut fi modificate din nou prin 
negocieri, erau irelevante. Hitler nu mai era interesat de 
Cehoslovacia. El a anticipat că, atunci când vor exploda 
minele poloneză şi maghiară, acest stat va înceta să existe. 

De aceea, reuniunea de la Godesberg s-a încheiat printr- 
un eşec. Chamberlain s-a întors la Londra, aparent trebuind 
să facă faţă alegerii între război şi renunţarea la statutul de 
Mare Putere. El însuşi pare să fi fost înclinat spre cea de-a 
doua variantă, dacă ar fi putut primi vreo fărâmă de 
mulţumire. În fond, nimic în opinia sa nu putea preveni 
împărţirea Cehoslovaciei. De ce să se ajungă la război doar 
de dragul de a stabili exact momentul când va avea loc 
această operaţiune? însă, la Londra, Halifax se revoltase, 
stârnit de conştiinţa sa „trezită la ceas de noapte”, dar mai 
probabil impulsionat de specialiştii din Ministerul de 
Externe. La 23 septembrie, el le spusese deja cehilor, 
împotriva opiniei exprimate a lui Chamberlain, că nu mai 
putea exista vreo obiecţie contra mobilizării lor, iar ei s-au 
mobilizat corespunzător. Halifax l-a întrebat şi pe Litvinov, 
care participa la o şedinţă a Ligii Naţiunilor de la Geneva, 
„ce măsuri va lua guvernul sovietic în eventualitatea că 
Cehoslovacia va fi implicată într-un război cu Germania”. A 
fost prima abordare britanică a Rusiei sovietice de-a lungul 
crizei. Litvinov a dat răspunsul său standard: „Dacă 

francezii îi vor ajuta pe cehi, Rusia va acţiona”. Se pare că 
ruşii au intuit mai bine, de vreme ce Polonia ameninţa să 
pornească împotriva Cehoslovaciei. Se deschidea o cale 
liberă pentru ei spre Europa şi, în cazul unui război, ar fi 
putut recupera pământul pierdut în faţa Poloniei în 1921, 
chiar dacă asta nu i-ar fi ajutat prea mult pe cehi. La 23 
septembrie, guvernul sovietic a atenţionat Polonia că va 
denunța imediat tratatul de neagresiune sovieto-polonez 
dacă polonezii vor invada Cehoslovacia. La 24 septembrie, 
şi Gamelin i-a întrebat pe ruşi ce puteau face. Aceştia au 
replicat: 30 de divizii de infanterie erau la frontiera 
apuseană (francezii aveau în acel moment doar 15 pe linia 
Maginot), iar forţele aeriene şi de tancuri erau „complet 
pregătite”. De asemenea, ei au cerut deschiderea imediată 
a discuţiilor militare între francezi, cehi şi ei înşişi. Gamelin 
a fost de acord, având, s-a pretins, aprobarea britanică'”. 
Insă, în realitate, nu s-au desfăşurat niciun fel de convorbiri. 

Francezii încă ezitau. La 24 septembrie, Phipps a 
telegrafiat de la Paris: „Tot ce are mai bun Franţa este 
împotriva războiului, aproape cu orice preţ” şi a atras 
atenţia împotriva „chiar a aparenţei de a se încuraja 
grupurile pro-război, mici, dar zgomotoase şi corupte”. 
Intr-o telegramă ulterioară, el a explicat că această 
sintagmă îi desemna pe „comuniştii plătiţi de Moscova”. 
Ministerului de Externe nu i-a plăcut acest răspuns şi i-a 
cerut lui Phipps să facă cercetări mai atente. El le-a făcut şi 
a replicat două zile mai târziu: „Oamenii sunt resemnaţi, 
dar hotărâți... «Micul burghez» poate nu se simte înclinat 
să-şi rişte viaţa pentru Cehoslovacia, dar cei mai mulţi 
dintre muncitori, se spune, sunt pentru ca Franţa să-şi 
îndeplinească obligaţiile”!'2. Consiliul de miniştri francez a 
manifestat prea puţin din acest spirit de fermitate. La 24 
septembrie, miniştrii n-au reuşit să ajungă la un acord în 

privinţa a ceea ce trebuia să facă Franţa dacă Hitler ar fi 
invadat Cehoslovacia. Daladier şi Bonnet au fost trimişi să 
găsească un răspuns la Londra. La 25 septembrie, ei s-au 
întâlnit cu miniştrii britanici. Daladier a debutat, ca de 
obicei, într-o stare de spirit războinică. Trebuia să i se ceară 
lui Hitler revenirea la propunerile anglo-franceze din 18 
septembrie. Dacă refuza, „fiecare dintre noi trebuie să-şi 
facă datoria”. Chamberlain a răspuns: „Cineva nu poate 
intra într-un conflict atât de mare cu ochii închişi şi cu 
urechile acoperite. Trebuie cunoscute circumstanţele 
înainte de se adopta vreo decizie. El doreşte să afle unele 
informaţii suplimentare şi îl roagă pe Sir John Simon să 
pună câteva întrebări d-lui Daladier”. Marele avocat a 
început atunci să-l examineze pe primul-ministru al Franţei 
ca şi cum acesta ar fi fost un martor ostil sau un criminal. 
Vor invada francezii Germania? Vor utiliza forţa lor aeriană? 
Cum vor ajuta Cehoslovacia? Daladier a ocolit răspunsul şi 
s-a ferit să fie explicit: a evocat puterea sovietică şi a ţinut 
să se reîntoarcă la chestiunea de principiu. „Există o 
concesie pe care n-o vom face niciodată, şi anume... 
distrugerea unei ţări şi acceptul ca Herr Hitler să domine 
lumea”!5. Se ajunsese din nou în vechiul impas: teama de 
război, pe de o parte, şi ezitarea de a capitula, pe de altă 
parte. În cele din urmă, s-a decis să i se ceară lui Gamelin 
să vină la Londra şi să se reunească din nou în ziua 
următoare. 

Părerea lui Gamelin nu a fost de mare ajutor. Forţa 
aeriană germană era superioară. „Noi vom suferi, în special 
populaţia civilă; însă dacă moralul este susţinut, acest lucru 
nu va împiedica un final fericit pentru armatele noastre.” 
De asemenea, Gamelin credea că cehii, cu 30 de divizii 
împotriva a 40 germane, puteau rezista dacă se retrăgeau 
în Moravia‘. Ulterior, el le-a spus experţilor militari 
britanici că Rusia sovietică era pe punctul de a invada 
Polonia „o perspectivă care nu convine aliaţilor noştri”. 
Miniştrii reuniți oricum nu l-au consultat pe Gamelin şi nu i- 

au cântărit opiniile. Când s-au întâlnit, Chamberlain le-a 
spus că l-a trimis pe Horace Wilson la Hitler cu un mesaj 
personal, un apel la pace. Miniştrii francezi au acceptat 
această soluţie şi s-au dus acasă. Halifax era încă neliniştit. 
Winston Churchill a telefonat la Ministerul de Externe şi i-a 
cerut să rămână ferm. În prezenţa celor doi, un oficial, Rex 
Leeper, a schiţat un comunicat: „Dacă se va produce un 
atac german asupra Cehoslovaciei... Franţa va veni în 
ajutorul ei, iar Marea Britanie şi Rusia vor sta în mod sigur 
alături de Franţa”. Deşi Halifax a „autorizat” comunicatul, el 
nu l-a semnat, asigurându-şi, în acest mod ocolit, poziţia în 
prezent şi în viitor: a beneficiat în continuare de încrederea 
lui Chamberlain, însă mai târziu a fost „singurul om de la 
Munchen” care a rămas alături de Churchill. In acel 
moment, comunicatul a avut un efect nesemnificativ. La 
Paris, Bonnet l-a denunţat ca fiind un fals, iar Chamberlain 
l-a repudiat efectiv în cursul aceleiaşi seri, printr-o 
declaraţie proprie prin care promitea din nou să 
îndeplinească toate cererile lui Hitler. 

Wilson s-a întâlnit cu Hitler la 26 septembrie, fără a 
obţine vreun rezultat. Dimpotrivă, în acea seară Hitler a 
rostit un discurs prin care a anunţat, pentru prima oară, 
hotărârea sa de a ocupa teritoriul germanilor sudeţi până la 
1 octombrie. În consecinţă, Wilson a fost instruit să prezinte 
un mesaj special, „mai mult deziluzionat decât furios”: 


„Dacă Germania atacă Cehoslovacia, Franţa se va simţi 
datoare să-şi îndeplinească obligaţiile asumate prin tratat... Dacă 
asta presupune că forţele Franţei vor deveni angajate activ în 
ostilităţi împotriva Germaniei, guvernul britanic se va simţi obligat 
să le sprijine”.1%5 


Hitler s-a declarat jignit de această pretinsă ameninţare, 
pe care nu a luat-o în serios. Guvernul britanic le cerea 
francezilor să nu înainteze chiar dacă Cehoslovacia era 
invadată, deoarece acest act „va declanşa automat un 
război mondial, fără a reuşi, din nefericire, să salveze 

Cehoslovacia”. Bonnet era de acord în totalitate, iar 
Phipps a raportat: „Franţa nu va lupta, cu toată bunăvoința 
ei, într-un război ofensiv fără speranţă împotriva Germaniei, 
confruntare pentru care nu este pregătită”. Apelurile au 
continuat să ajungă la Hitler: noi apeluri de la Chamberlain, 
asigurări din partea Franţei că Germania va putea avea 
oricum trei sferturi din teritoriul sudet până la 1 octombrie 
şi, în cele din urmă, la 28 septembrie, un apel de la 
Mussolini. Acestuia din urmă Hitler i-a răspuns favorabil: el 
îşi va menţine disponibilitatea pentru dialog încă 24 de ore, 
pentru a permite desfăşurarea unei conferinţe a celor patru 
Puteri la Munchen. De ce s-a oprit Hitler în ultimul moment? 
| s-au zdruncinat opiniile prin atenţionările repetate ale 
generalilor săi? A intuit că poporul german era împotriva 
războiului? A fost luat prin surprindere de ezitarea lui 
Mussolini? Toate acestea sunt explicaţii posibile dacă se 
pleacă de la presupunerea că el intenţionase să declanşeze 
războiul. Insă adevărul se află în direcţia opusă. Judecăţile 
lui Hitler înaintea crizei, abilitatea sa de a menţine 
posibilitatea unui compromis sau mai exact a unei victorii 
paşnice sugerează că nu a pierdut nicio clipă lucrurile de 
sub control. El aşteptase dezintegrarea Cehoslovaciei. Însă 
aceasta nu s-a întâmplat. Cererea poloneză pentru Tesin, 
deşi înaintată brutal, nu era suficientă. Doar o acţiune 
maghiară ar fi putut zdruncina Cehoslovacia însă maghiarii, 
poate temându-se de Mica înţelegere, poate ezitând să se 
angajeze ei înşişi complet de partea lui Hitler, nu au 
acţionat. 28 septembrie era ultimul moment când Hitler 
putea anula declanşarea războiului. El putea apărea 
conciliant, urmând ca apoi să-şi numere câştigurile. 

La 28 septembrie, Chamberlain a vorbit în Camera 
Comunelor. El deja apelase la Mussolini ca mediator, şi 
avea temeiuri serioase să creadă că această mediere va fi 
încununată de succes. Opinia publică britanică începea să- 
şi piardă caracterul conciliant. Acum cehii, şi nu germanii 
sudeţi erau consideraţi, de către cei mai mulţi, ca fiind 

opresaţi. Chamberlain dorea să reducă la tăcere această 
opoziţie şi, de aceea, a subliniat pericolul războiului şi nu 
justeţea cererilor Germaniei. Manevra a funcţionat. Când, 
spre sfârşitul discursului său, a anunţat cu un dramatism 
calculat că cele patru Puteri urmau să se întâlnească la 
Munchen, Camera a izbucnit într-un strigăt isteric de 
uşurare, cel puţin de partea conservatoare. „Mulţumim lui 
Dumnezeu pentru primul-ministru.” A fost un triumf cu 
fructe amare. Conciliatorismul debutase ca o luare în 
considerare imparţială a cererilor rivale şi o remediere a 
greşelilor trecute. Apoi fusese justificat prin teama 
francezilor de război. Acum motivul său părea să fie spaima 
chiar din partea britanicilor. Chamberlain a mers la 
Munchen nu pentru a căuta justiţie germanilor sudeţi, nici 
măcar să-i salveze pe francezi de război, ci pentru a-i salva 
pe britanici de atacuri aeriene, sau cel puţin asta era 
impresia lăsată. Conciliatorismul îşi pierduse forţa sa 
morală. Înainte de a pleca, Chamberlain a telegrafiat la 
Praga: „Vă rog să-l asiguraţi pe dl. Benes că vom avea 
mereu în vedere interesele Cehoslovaciei” 13. De fapt, cehii 
au fost excluşi de la reuniune din teama că ar putea 
produce dificultăţi. Şi ruşii au fost excluşi. Halifax a încercat 
să nu blocheze viitoarele relaţii şi l-a asigurat pe Maisky, 
ambasadorul sovietic, că această excludere „nu semnifică 
în niciun caz micşorarea dorinţei din partea noastră, chiar 
mai mare, neîndoielnic, din partea guvernului francez, de a 
menţine relațiile şi înțelegerile noastre cu guvernul 
sovietic”. Atitudinea lui Maisky i-a părut lui Halifax „aşa 
cum, într-adevăr, era probabil să fie, una relativ 
suspicioasă”!'9. 

Chamberlain şi Daladier nu se întâlniseră în prealabil 
pentru a-şi coordona politicile. Nu era nevoie să-şi 
coordoneze capitularea. Sau poate că Chamberlain s-a 
temut că Daladier va mai încerca încă o dată să coordoneze 
fără rost rezistenţa. Hitler s-a întâlnit cu Mussolini şi l-a 
speriat pe acesta cu planurile de război-fulger împotriva 

Franţei, în care Italia era aşteptată să ia parte. Chiar înainte 
de a se reuni conferinţa, Mussolini a primit de la Attolico, 
ambasadorul său la Berlin, condiţiile concepute de către 
Ministerul german de Externe, aparent fără ştirea lui Hitler. 
Indiferent cum au stat lucrurile, era un aranjament 
convenabil pentru Hitler. Mussolini a înaintat termenii cu 
aerul unui mediator imparţial, iar Hitler şi-a putut manifesta 
conciliatorismul acceptându-i. Aparenţa unui Diktat a fost 
evitată. Nici măcar la finalul întregii poveşti Hitler nu a avut 
pretenţii; el a acceptat cu graţie ceea ce i-au oferit alţii. 
Termenii conveniţi erau ai unui compromis doar în sensul 
că teritoriul sudet urma să fie ocupat treptat, până la 10 
octombrie, şi nu brusc, la 1 octombrie un plan de altfel 
imposibil din punct de vedere tehnic. Nimeni nu a pus 
problema zonelor care trebuiau cedate. Chamberlain s-a 
pierdut în detalii financiare inutile. Mussolini a adus în 
discuţie pretenţiile etnice ale maghiarilor, însă a fost 
bruscat de Hitler, care nu mai era interesat de unguri, de 
vreme ce nu izbutiseră să distrugă Cehoslovacia. Discuţia a 
trenat până la puţin timp după miezul nopţii, cu o pauză 
prelungă pentru cină. Atunci, termenii iniţiali înaintați de 
Mussolini au fost adoptați practic neschimbaţi. Când cei 
patru oameni de stat s-au aşezat să semneze, au 
descoperit că nu era cerneală în călimara ornamentală. 
Reprezentanţii cehoslovaci aşteptaseră în antecameră, 
sperând să apară dificultăţi de ordin practic. Le-a fost 
refuzată o audiere. La orele 2 noaptea ei au fost convocați 
de Chamberlain şi Daladier şi li s-a arătat înţelegerea. 
Daladier a spus clar că „era o sentinţă fără drept de apel şi 
fără vreo posibilitate de modificare”. Cehoslovacia trebuia 
s-o accepte până a doua zi la orele 17 sau să suporte 
consecinţele. Chamberlain a căscat şi nu a făcut niciun 
comentariu; era „obosit, însă o oboseală plăcută”. In 
dimineaţa următoare, la Praga, Benes s-a întors disperat 
spre ambasadorul sovietic. „Cehoslovacia este confruntată 
cu o alegere între începerea unui război cu Germania, 
având împotriva ei Marea Britanie şi Franţa... şi capitularea 
în faţa agresorului.” Care va fi atitudinea Uniunii Sovietice 


faţă de aceste două posibilităţi, „continuarea luptei sau 
capitularea”? înainte ca guvernul sovietic să poată discuta 
chestiunea, o altă telegramă l-a informat că nu mai era 
necesar vreun răspuns: „Guvernul cehoslovac a decis deja 
să accepte toate condiţiile”!%. Este dificil de crezut că 
întrebarea fusese pusă în mod serios. Benes a rămas 
credincios hotărârii sale ca Cehoslovacia să nu lupte 
singură sau doar în alianţă cu Uniunea Sovietică. Câţiva ani 
mai târziu, în 1944, el a pretins că ameninţarea poloneză 
privitoare la Tesin constituise impulsul final spre capitulare. 
Dacă aşa au stat lucrurile, atunci a fost doar un impuls în 
direcţia în care el se hotărâse să meargă. Benes credea 
încă în mod corect, după cum a demonstrat evoluţia 
evenimentelor că Hitler se va păcăli singur până la urmă, 
însă procesul a durat mai mult decât sperase. Intre timp, 
cehii au scăpat de ororile războiului nu numai în 1938, dar 
de-a lungul celui de-al doilea război mondial. După aceea, 
admirând Praga din palatul prezidenţial, Benes a putut 
spune: „Nu este frumos? Singurul oraş central-european 
care nu a fost distrus. Şi totul mi se datorează”. 

La 30 septembrie, Chamberlain şi Hitler s-au întâlnit din 
nou. Chamberlain a spus: „Sunt foarte mulţumit de 
rezultatele reuniunii de ieri”. Apoi, după o discuţie confuză 
despre dezarmare şi chestiunea spaniolă, a concluzionat: 
„Ar fi util pentru ambele ţări şi pentru întreaga lume dacă 
am emite o declaraţie care să arate că s-a convenit asupra 
dorinţei de îmbunătăţire a relaţiilor anglo-germane, ceea ce 
ar fi în favoarea unei mai mari stabilităţi europene” şi a 
scos o schiţă pe care o adusese cu dânsul. Această 
declaraţie prezenta „înţelegerea semnată în noaptea 
precedentă şi acordul naval anglo-german ca simboluri ale 
dorinţei celor două popoare de a nu merge niciodată la 
război unul împotriva celuilalt”. Ea continua: 


„Suntem hotărâți ca metoda de consultare să fie adoptată 
pentru reglementarea tuturor problemelor care interesează cele 
două ţări şi suntem hotărâți să ne continuăm eforturile de a 

înlătura sursele de divergență şi să contribuim astfel la asigurarea 
păcii în Europa”:t!. 


Schița a fost tradusă pentru Hitler. Acesta a salutat-o cu 
entuziasm. Cei doi au semnat documentul. Oamenii de stat 
au plecat în ţările lor. Taciturn, Daladier se aştepta să fie 
întâmpinat de o mulţime ostilă. A fost luat prin surprindere 
de uralele cu care a fost primit. Chamberlain nu avea astfel 
de percepții eronate. Când a coborât din avion, a fluturat 
declaraţia pe care o semnase cu Hitler şi a strigat: „Am 
obținut-o!” Pe drumul către Londra, Halifax i-a cerut să nu 
exploateze situaţia de moment prin convocarea alegerilor 
generale şi să realizeze un guvern naţional adevărat, cu 
liberalii şi laburiştii, alături de Churchill şi Eden. Se spune că 
Chamberlain împărtăşea îndoielile lui Halifax şi că ar fi spus 
adulatorilor: „Toate astea vor dispărea în trei luni”. Însă în 
acea seară el a apărut la fereastra din Downing Street 10 şi 
a spus mulţimii: „Este pentru a doua oară când mă întorc 
din Germania în Downing Street cu o pace onorantă. Cred 
că este pacea zilelor noastre”. 

CAPITOLUL 9. 
Şase luni de pace 


Conferinţa de la Munchen a părut a marca începutul unei 
noi epoci în relaţiile europene. „Versailles”-ul sistemul din 
1919 era nu numai mort, ci şi înmormântat. Un nou sistem, 
bazat pe egalitate şi încredere reciprocă între cele patru 
Mari Puteri europene, urma să-i ia locul. Chamberlain a 
spus: „Cred că este pacea zilelor noastre”; Hitler a declarat: 
„Nu mai am pretenţii teritoriale în Europa”. Existau încă 
mari probleme de rezolvat în relaţiile internaţionale. 
Războiul civil spaniol nu se încheiase. Germania nu-şi 
recuperase coloniile. Pe termen mai lung, trebuiau realizate 
înţelegeri în chestiuni economice şi în privinţa 
armamentelor înainte de a se putea vorbi despre stabilitate 
în Europa. Niciuna dintre aceste probleme nu ameninţa să 
provoace un război general. Demonstrația fusese oferită de 
faptul că Germania reuşise să obţină prin negocieri paşnice 
poziţia din Europa la care era îndreptăţită prin prisma 
resurselor sale. Marele obstacol fusese depăşit cu succes: 
sistemul direcţional împotriva Germaniei fusese înlăturat 
prin înţelegere, fără a fi necesar vreun război. Însă, în şase 
luni de zile, s-a construit un nou sistem împotriva 
Germaniei. După un an, Marea Britanie, Franţa şi Germania 
se aflau în război. A fost „Munchen”-ul duplicitar de la 
început pentru Germania doar o etapă a marşului de 
cucerire a lumii, sau, pentru Marea Britanie şi Franţa, doar 
o posibilitate de a câştiga timpul atât de necesar pentru 
continuarea reînarmării? Privind retrospectiv, astfel par a 
sta lucrurile. Când politica stabilită la Munchen a eşuat, toţi 
au anunţat că era de aşteptat aşa ceva, iar participanţii nu 
numai că i-au acuzat pe ceilalţi de trădare, dar au declarat 


că ei înşişi se înşelaseră. În realitate, nimeni nu a fost atât 
de clarvăzător pe cât a pretins ulterior, iar cei patru de la 
Munchen erau toţi sinceri în felul lor, deşi fiecare avea 
rezerve în privinţa celorlalţi. 

Francezii au cedat cel mai mult şi cu cea mai slabă 
speranţă în privinţa viitorului. Au cedat poziţia de Putere 
europeană dominantă pe care, aparent, o deţinuseră după 
1919. Însă ceea ce au abandonat era artificial. Ei au cedat 
mai curând în faţa realităţii decât în faţa forţei. Au presupus 
tot timpul că avantajele obţinute în 1919 şi ulterior 
restricţiile impuse Germaniei şi alianțele cu statele est- 
europene erau beneficii de care se puteau bucura cu 
indolenţă, nu câştiguri pe care trebuiau să le apere cu 
agresivitate. Ei nu ridicaseră un deget pentru a reafirma 
sistemul de la Versailles după ocuparea Ruhr-ului în 1923. 
Au abandonat reparaţiile, au consimţit la reînarmarea 
Germaniei, au permis reocuparea germană a zonei renane 
şi nu au făcut nimic pentru a proteja independenţa Austriei. 
Şi-au menţinut alianțele din Europa răsăriteană doar din 
credinţa că vor constitui o sursă de ajutor, dacă vor fi 
atacați vreodată de către Germania. Şi-au abandonat aliata, 
Cehoslovacia, în momentul când aceasta a ameninţat să le 
sporească riscul, nu securitatea. Munchen-ul a fost apogeul 
logic al politicii franceze, nu punctul său de cotitură. 
Francezii au recunoscut că îşi pierduseră preponderenta în 
estul Europei şi ştiau că nu va mai putea fi recucerită. Dar 
aceasta nu înseamnă că francezii se temeau pentru ei 
înşişi. Dimpotrivă, ei au acceptat teza britanică, susţinută în 
permanenţă după conferinţa de la Locarno, că pericolul de 
război se diminua dacă se retrăgeau în stânga Rinului. Ei 
preferaseră siguranţa în locul grandorii o politică poate 
dezonorantă, însă nu una periculoasă. Chiar în 1938, deşi 
se temeau de bombardamente aeriene, nu aveau spaima 
înfrângerii, dacă ar fi izbucnit războiul. Gamelin a susţinut 
întotdeauna, emfatic, că Puterile democratice vor învinge, 
iar politicienii l-au crezut. Însă care vor fi consecinţele 
războiului? Aceasta a fost întrebarea care blocase acţiunea 
franceză după 1923 şi care a blocat-o şi acum. Germania, 


dacă era înfrântă, ar fi rămas tot acolo, mare, puternică, 
hotărâtă să se redreseze. Războiul putea opri ceasul, dar 
nu-l putea da înapoi iar după aceea evenimentele ar fi 
evoluat spre acelaşi rezultat. De aceea, francezii erau 
doritori să renunţe la orice, cu excepţia propriei lor 
securităţi, pe care au considerat că şi-au asigurat-o la 
Munchen. Aveau convingerea fermă care s-a dovedit bine 
întemeiată că linia Maginot era inexpugnabilă. Ei mai 
credeau mai puţin corect că şi linia Siegfried era 
inexpugnabilă. Au presupus că se stabilise un echilibru în 
Europa occidentală. Nu puteau împiedica înaintarea puterii 
germane în Europa răsăriteană, însă nici Germania nu 
putea invada Franţa. Francezii au fost umiliţi de Munchen, 
nefiind însă periclitată poziţia lor. 

Situaţia britanică era mai complicată. Moralitatea nu a 
intrat în calculele franceze, sau a intrat numai pentru a fi 
eliminată. Francezii au recunoscut că era de datoria lor să 
ajute Cehoslovacia şi au respins această datorie ca fiind 
prea periculoasă sau prea dificilă. Leon Blum a exprimat cel 
mai bine sentimentul francez atunci când a salutat 
înţelegerea de la Munchen ca un amestec de ruşine şi 
uşurare. Pentru britanici, pe de altă parte, moralitatea 
conta într-o măsură semnificativă. Liderii britanici au folosit 
argumente practice: pericolul atacurilor aeriene, stadiul 
modest al reînarmării, imposibilitatea, chiar dacă ar fi 
existat armamentele, de a ajuta Cehoslovacia. Însă aceste 
argumente au fost utilizate pentru a întări moralitatea, nu 
pentru a o trece sub tăcere. Politica britanică în privinţa 
Cehoslovaciei îşi avea originea în credinţa că Germania 
avea dreptul moral la teritoriul locuit de germanii sudeţi, pe 
temeiul principiului naţional. Corolarul acestui principiu era 
acela că victoria autodeterminării va oferi o pace 
permanentă, pentru o Europă mai stabilă. Guvernul britanic 
nu a ajuns să recunoască dezmembrarea Cehoslovaciei 
doar datorită temerii de război. El hotărâse în mod deliberat 
să impună cehilor această cedare de teritoriu înainte de 
apariţia amenințării războiului. Înțelegerea de la München a 
fost un triumf pentru politica britanică, aceasta acţionând 


tocmai în acest scop, şi nu un triumf pentru Hitler, care nu 
debutase cu o asemenea intenţie clară. Nu a fost un triumf 
doar pentru liderii britanici egoişti sau cinici, indiferenți faţă 
de soarta popoarelor sau calculând că Hitler ar putea fi 
lansat într-un război împotriva Rusiei sovietice. A fost un 
triumf pentru tot ce era mai bun şi mai înţelept în 
societatea britanică, un triumf pentru cei care susţinuseră o 
justiţie egală între popoare, un triumf pentru cei care 
denunţaseră cu curaj duritatea şi lipsa de perspectivă a 
Versailles-ului. Brailsford, liderul socialist, autoritate în 
domeniul relaţiilor internaţionale, a scris în 1920 despre 
tratatele de pace: „Cea mai mare ofensă a fost supunerea a 
peste trei milioane de germani dominaţiei ceheşti”182, 
Aceasta a fost ofensa înlăturată la Munchen. Idealiştii 
puteau pretinde că politica britanică fusese tardivă şi 
ezitantă. În 1938 s-au compensat aceste eşecuri. Cu 
abilitate şi insistenţă, Chamberlain i-a adus întâi pe francezi 
şi apoi pe cehi să urmeze linia morală. 

Exista un argument împotriva cedării teritoriului sudet 
Germaniei: faptul că legăturile economice şi geografice 
sunt mai importante decât cele privind naționalitatea. 
Fusese argumentul adus împotriva dezmembrării Monarhiei 
Habsburgice.  Cehii, care avuseseră conducerea în 
distrugerea Monarhiei, nu puteau folosi acum acest 
argument, ca de altfel nici susţinătorii lor din Europa 
occidentală. Disputa trebuia transferată din domeniul 
moralității în cel al consideraţiilor practice ceva ce a fost 
numit, cu dezaprobare, Rea/politik. Cei mai direcţi dintre 
opozanţii aranjamentului de la Munchen, cum era Winston 
Churchill, au afirmat pur şi simplu că Germania devenea 
prea puternică în Europa şi, de aceea, trebuia oprită prin 
realizarea unei mari coaliţii sau, dacă era necesar, prin 
forţa armelor.  Autodeterminarea - principiul căruia 
Cehoslovacia îi datora existenţa - era dată la o parte ca 
fiind o impostură. Singurul argument moral folosit era acela 
că frontierele statelor existente erau sacre şi că fiecare stat 
se putea comporta cum voia în interiorul propriilor graniţe. 

Acesta era argumentul  legitimităţii, argumentul lui 
Metternich şi al Congresului de la Viena. Dacă ar fi fost 
acceptat, el ar fi blocat nu numai dezmembrarea Monarhiei 
Habsburgice, dar chiar obţinerea independenţei de către 
coloniile britanice din America. Era un argument destul de 
ciudat pentru ca stânga britanică să-l folosească în 1938. l- 
a produs mari dificultăţi, de aici provenind ezitările şi 
ineficienţa criticii sale. Duff Cooper, prim-lord al Amiralității, 
nu avea asemenea îndoieli când a demisionat în semn de 
protest faţă de acordul de la Munchen. Aşa cum a 
demonstrat devenind un biograf plin de admiraţie al lui 
Talleyrand, el era interesat de echilibrul de putere şi de 
onoarea britanică, nu de autodeterminare sau de injustiţiile 
Versailles-ului. Pentru el, Cehoslovacia nu mai fusese 
adevărata problemă în 1938, cum nu fusese nici Belgia în 
1914. Acest argument a distrus validitatea morală a poziţiei 
britanice în primul război mondial, însă avea trecere la 
majoritatea conservatoare din Camera Comunelor. 
Chamberlain a trebuit să-l combată tot în termeni de 
putere. El nu putea sublinia lipsa dorinţei de a lupta la 
francezi, adică slăbiciunea, într-adevăr decisivă, a taberei 
occidentale. De aceea, a trebuit să demonstreze că Marea 
Britanie însăşi nu era în poziţia de a se lupta cu Germania. 
Chamberlain s-a lăsat prins în plasa propriei sale 
argumentaţii. Dacă Marea Britanie fusese prea slabă pentru 
a lupta, atunci guvernul trebuia să urgenteze înarmarea, iar 
asta implica îndoiala, declarată sau nu, privitoare la buna- 
credinţă a lui Hitler. In acest fel, Chamberlain a făcut mai 
mult decât oricine altcineva pentru a distruge fundamentul 
propriei sale politici. Mai mult decât atât, o suspiciune o 
atrage pe alta. Este îndoielnic că Hitler a luat vreo clipă în 
serios sinceritatea lui Chamberlain înainte de Munchen, 
însă este sigur că n-a avut această atitudine la câteva zile 
după acel moment. Ceea ce reprezentase conciliatorismul 
se transformase într-o capitulare, chiar în prezentarea lui 
Chamberlain. Hitler a tras concluzia că amenințările erau 
arma sa cea mai redutabilă. Tentaţia de a prezenta 
Munchen-ul ca un triumf al forţei era prea mare pentru a-i 


putea rezista. Hitler nu a mai aşteptat să obţină beneficii 
făcând paradă de nemulţumirile împotriva Versailles-ului, ci 
aştepta să le obţină jucându-se cu spaimele britanice şi 
franceze. Astfel, el a confirmat suspiciunile acelora care 
atacaseră Munchen-ul ca fiind o capitulare laşă. Moralitatea 
internaţională era în cădere liberă. Paradoxal, adevăratul 
învingător de la Munchen, pe termen lung, a fost Benes. 
Pentru că, dacă Cehoslovacia a pierdut din teritoriu iar mai 
târziu şi independenţa, Hitler şi-a pierdut avantajul moral 
care îl făcuse până atunci irezistibil. Munchen a devenit un 
cuvânt încărcat de emoţii, un simbol al ruşinii, despre care 
încă nu se poate vorbi fără pasiune. Ceea ce s-a făcut la 
Munchen a contat mai puţin decât modul în care s-a făcut, 
iar ceea ce s-a spus despre asta după aceea a contat încă 
şi mai mult. 

Existaseră două locuri goale la Munchen sau, mai exact, 
două locuri care nu fuseseră oferite la două Mari Puteri, 
deşi fiecare aspirase la o invitaţie. Preşedintele Roosevelt, 
în momentul de apogeu al crizei, ceruse o reuniune într-o 
capitală neutră. El nu a indicat dacă va participa un 
reprezentant american şi, în orice caz, „Guvernul Statelor 
Unite... nu-şi va asuma nicio obligaţie în desfăşurarea 
negocierilor actuale”. Roosevelt l-a aplaudat pe 
Chamberlain când a aflat informaţii despre conferinţa de la 
Munchen: „Straşnic om”. După aceea, când conciliatorismul 
a devenit neplăcut, americanii s-au bucurat că nu fuseseră 
la Munchen. Ei îi puteau condamna pe britanici şi pe 
francezi pentru ceea ce ar fi făcut şi ei în locul lor. Lipsa 
unui sprijin american contribuise la cedările Puterilor 
„democratice”. Concluzia la care au ajuns americanii, în 
urma reuniunii de la Munchen, a fost că aceste puteri 
nevolnice trebuiau susţinute şi mai puţin. Roosevelt, 
încurcat de necazurile din politica internă, nu avea de gând 
să adauge problemelor sale şi o controversă privitoare la 
relaţiile externe. Europa îşi putea continua drumul fără 
America. 

Ruşii fuseseră mai precişi în planul lor de organizare a 
unei conferinţe. Ei doreau o reuniune a „Puterilor iubitoare 


de pace”, pentru a coordona rezistenţa împotriva 
agresorului. Şi ei îşi puteau asuma o atitudine de 
superioritate morală. Făcând paradă de propria lor loialitate 
faţă de obligaţiile din tratate, au aruncat întreaga 
responsabilitate pe slăbiciunea franceză. Un diplomat 
sovietic a spus, la 30 septembrie: „Aproape că am păşit pe 
nisipuri mişcătoare. Acum ne îndreptăm în altă direcţie”. 
Potyomkin, comisarul adjunct pentru relaţiile externe, a 
clarificat înţelesul acestor cuvinte atunci când i-a spus lui 
Coulondre: „Bietul meu prieten, ce aţi făcut? Din punctul 
nostru de vedere, eu nu văd altă soluţie decât a patra 
împărţire a Poloniei”. Ruşii declarau că nu se tem pentru 
propria lor securitate. Litvinov i-a spus lui Coulondre: „Hitler 
va putea ataca Marea Britanie sau Uniunea Sovietică. El va 
alege prima soluţie... şi, pentru a îndeplini cu succes 
această întreprindere, va prefera să ajungă la o înţelegere 
cu URSS”183. În sinea lor, ruşii erau mai puţin încrezători. 
Hitler nu i-a abordat în niciun fel. În schimb, pretindea că 
salvase Europa de bolşevism. Observatorii ingenioşi s-au 
aşteptat ca următoarea mişcare a lui Hitler să fie în Ucraina 
o mişcare aşteptată de liderii occidentali cu o anumită 
plăcere, iar de liderii sovietici cu groază. Conducătorilor 
sovietici le-ar fi plăcut să se izoleze de Europa, însă nu 
puteau fi siguri că Europa se va izola de ei. De aceea, după 
o scurtă perioadă de incriminare, ei au trebuit să 
reînnoiască chemarea pentru Frontul Popular şi pentru 
securitate colectivă împotriva agresiunii. Este greu de 
crezut că se aşteptau ca această politică să reuşească. 
Toată lumea discuta despre următoarea mişcare a lui 
Hitler, într-o direcţie sau alta. Omul care a discutat şi 
aparent a şi gândit cel mai puţin despre asta a fost Hitler 
însuşi. Premeditarea precisă care îi este atribuită de mulţi 
autori Munchen-ul în septembrie 1938, Praga în martie 
1939, Danzig-ul în septembrie nu se bazează pe documente 
contemporane. După succesul său copleşitor de la 
Munchen, Hitler s-a întors la Berghof, unde şi-a petrecut 
timpul concepând planuri de vis pentru reconstrucţia Linz- 

ului, oraşul austriac unde a urmat şcoala. Ocazional, avea 
momente de întunecare la gândul că i se refuzase un război 
împotriva Cehoslovaciei. Însă oamenii trebuie judecaţi după 
ceea ce fac, nu după ceea ce spun ulterior. Încă o dată a 
aşteptat ca evenimentele să-i ofere un nou succes. Liderii 
militari au cerut o directivă pentru activităţile lor 
următoare. Hitler le-a replicat la 21 octombrie: „Wermachk 
ul trebuie să fie pregătit în orice moment pentru: (1) 
asigurarea frontierelor Reich-ului german şi protecţia 
împotriva unor atacuri aeriene surpriză; (2) lichidarea 
rămăşiţelor statului ceh”. Erau măsuri de precauţie, nu 
planuri de agresiune, în continuare, directiva clarifică acest 
aspect: „Trebuie să fie posibilă nimicirea a ceea ce a rămas 
din statul ceh, dacă acesta urmează o politică 
antigermană”1%. La 17 decembrie i s-a spus Wehrmacht- 
ului: „Pentru exterior trebuie să fie foarte clar că este doar 
o acţiune paşnică, nu una războinică”1$5. Aceste directive 
au fost citate adesea drept dovadă că Hitler n-a fost 
niciodată sincer în acceptarea înţelegerii de la Munchen. 
Mai exact, adevărul este că Hitler se îndoia că înţelegerea 
va funcţiona. Deşi considerat adeseori ignorant din punct 
de vedere politic, el a înţeles mai bine decât ceilalţi oameni 
de stat europeni problema Boemiei şi a crezut, fără vreo 
intenţie sinistră, că o Cehoslovacie independentă nu poate 
supravieţui, privată fiind de frontierele ei naturale şi cu 
prestigiul cehesc nimicit. Aceasta nu era o dorinţă de 
distrugere a Cehoslovaciei. Era o credinţă împărtăşită şi de 
Masaryk şi Benes când au creat Cehoslovacia în 1918, era 
un principiu pe care se bazase independenţa cehoslovacă 
de la început până la sfârşit. 

Dacă Cehoslovacia se fărâmiţa, ce trebuia să-i ia locul? 
La Godesberg, în timpul crizei ceheşti, Hitler favorizase o 
distribuire generoasă a teritoriului cehoslovac către Ungaria 
şi Polonia, drept recompensă pentru iniţiativa lor. După 
aceea s-a răzgândit. Ambele ţări se menţinuseră în 

expectativă până aproape de finalul crizei, încercând să 
joace duplicitar. Hitler i-a spus unui reprezentant maghiar, 
la 14 octombrie: „Nu sunt supărat pe Ungaria, însă ea a 
pierdut trenul”1%6. O Cehoslovacie aservită îi părea acum 
preferabilă. Hitler era un om de stat raţional, deşi imoral, 
fără îndoială. Obiectivul său era o extindere consistentă a 
puterii germane, nu o manifestare teatrală a gloriei. In 
acest scop, sateliții îi erau mai utili decât anexarea directă 
de teritorii. Astfel, a acumulat sateliți cu mare răbdare. Ei 
reprezentau o ipostază diferită a metodei sale preferate, 
prin care alţii făceau treaba în locul său. Imediat după 
Munchen, reprezentanţii germani în Comisia Internaţională 
pentru trasarea frontierei germano-cehe au aplicat regulile 
stabilite chiar de ei atât de nemilos în favoarea sudeţilor, 
încât Cehoslovacia a pierdut mai mult teritoriu decât dacă 
s-ar fi aplicat cererile de la Godesberg. O altă poveste a fost 
atunci când Ribbentrop şi Ciano s-au întâlnit la Viena pentru 
a stabili noua frontieră dintre Ungaria şi Cehoslovacia. 
Ciano a avut ideea subtilă şi inutilă de a construi o Ungarie 
ca barieră împotriva Germaniei. 

Ribbentrop şi-a dat seama imediat şi a susţinut atât de 
puternic argumentele slovace, încât Ciano s-a plâns: 
„Folosiţi acum în favoarea Cehoslovaciei toate argumentele 
pe care le-aţi folosit împotriva ei în septembrie”. Slovacii 
erau un element nou în calculele lui Hitler: imuni faţă de 
devoţiunea cehă pentru democraţie şi faţă de iluzia 
maghiară de măreție. „Regreta că nu cunoscuse mai 
devreme lupta slovacă pentru independenţă.”!* Se susţine 
adesea că Hitler a favorizat Slovacia ca rută pentru 
invadarea Ucrainei. Geografia a făcut această cale la fel de 
impracticabilă ca şi cea inversă Rusia să amenințe 
Germania prin Cehoslovacia. Hitler a susţinut Slovacia de 
dragul acesteia un satelit ferm şi fidel, aşa cum s-a dovedit 
de-a lungul celui de-al doilea război mondial. 

Dacă Hitler aspira cu adevărat să ajungă în Ucraina, el 
trebuia să treacă prin Polonia. În toamna lui 1938, această 

operaţiune părea de domeniul fanteziei politice. Polonia, 
deşi încă nominal aliată cu Franţa, acceptase un Pact de 
neagresiune mai mult în interesul Germaniei. Mulțumită ei 
în mare măsură, Pactul franco-sovietic n-a fost pus 
niciodată în practică. În timpul crizei ceheşti, atitudinea ei a 
anulat posibilitatea unui ajutor sovietic pentru 
Cehoslovacia, iar la sfârşitul crizei, ultimatumul polonez 
adresat Cehoslovaciei, prin care i se cerea retrocedarea 
regiunii Tesin, l-a convins în cele din urmă pe Benss, 
potrivit propriei sale relatări, să abandoneze ideea opoziţiei 
faţă de înţelegerea de la Munchen. Până în acel moment, 
Polonia fusese pentru Germania o unealtă mai folositoare în 
Răsărit decât fusese Italia în Mediterana. Nu părea a exista 
niciun motiv pentru ca vreuna dintre cele două ţări să 
renunţe la rolurile lor. Exista un obstacol important în 
fiecare caz: Italia avea circa 300.000 de germani în Tirolul 
de Sud, iar Polonia aproximativ 1,5 milioane de germani în 
Silezia şi „Coridor”. Însă aceste obstacole puteau fi 
depăşite. Hitler era gata să-i uite pe germanii aflaţi sub 
dominație străină, în schimbul cooperării politice şi al 
obedienţei. El a făcut acest troc cu Italia convenind, într- 
adevăr, să-i mute pe germani din Tirolul de Sud deşi, ca 
austriac, era extrem de sensibil în această privinţă. 

Era mai puţin sensibil în privinţa germanilor din Polonia 
şi, probabil, îi simpatiza mai mult pe polonezi decât pe 
italieni. Obstacolul era reprezentat de sentimentul naţional 
german, nu de cel al lui Hitler. Pierderile teritoriale faţă de 
Polonia erau, pentru cei mai mulţi dintre germani, 
nemulţumirea cea mai pregnantă împotriva Versailles-ului. 
Hitler realizase o operaţiune foarte îndrăzneață când 
plănuise cooperarea cu Polonia. Insă exista o cale de ieşire. 
Germanii de sub dominaţia poloneză puteau fi uitaţi sau 
retraşi -, însă ce nu putea fi iertat era „Coridorul polonez” 
care separa Prusia orientală de Reich. Şi aici era posibil un 
compromis. Germania ar fi putut fi satisfăcută cu un coridor 
care să traverseze „Coridorul” o idee complicată, pentru 
care, oricum, existau multe precedente în istoria germană. 
Simţămintele germane puteau fi liniştite prin preluarea 


Danzig-ului. Această operaţiune părea facilă. Danzig-ul nu 
făcea parte din Polonia. Era un Oraş Liber, cu propria sa 
administraţie autonomă, sub conducerea unui înalt Comisar 
numit de Liga Naţiunilor. Polonezii înşişi, cu pretenţiile lor 
de Mare Putere, preluaseră conducerea acţiunilor de sfidare 
a autorităţii Ligii. De aceea, cu siguranţă, ei n-ar obiecta 
dacă Germania va lua locul Ligii. În plus, problema se 
modificase din 1919. Atunci portul Danzig fusese esenţial 
pentru Polonia. Acum, odată cu crearea de către polonezi a 
Gdyniei, 

Danzig-ul avea nevoie de Polonia mai mult decât Polonia 
de Danzig. Ar fi trebuit să fie uşor de făcut un aranjament 
pentru protejarea intereselor economice ale Poloniei şi 
recuperarea Danzig-ului de către Reich. Obstacolul major 
fiind înlăturat, Germania şi Polonia ar fi putut acţiona 
împreună în Ucraina. 

La 24 octombrie, Ribbentrop a prezentat pentru prima 
oară aceste propuneri lui Lipski, ambasadorul polonez. 
Dacă problema Danzig-ului şi cea a „Coridorului” erau 
rezolvate, atunci putea exista „o politică comună faţă de 
Rusia, pe baza Pactului Anti-Comintern”1%. Hitler a dat 
dovadă chiar de mai multă francheţe atunci când a primit 
vizita lui Beck, ministrul de externe polonez, în ianuarie 
1939: „Diviziile pe care Polonia le-a plasat la frontiera 
rusească au salvat Germania în aceeaşi măsură în care ar fi 
făcut-o o expediţie militară”. Bineînţeles, a adăugat el, 
„Danzig-ul este german, va rămâne întotdeauna german şi 
va deveni, mai devreme sau mai târziu, parte a Germaniei”. 
Dacă se reglementa chestiunea Danzig-ului, el era gata să 
garanteze „Coridorul” pentru Polonia!%. Poate că Hitler i-a 
înşelat tot timpul pe polonezi în privinţa Danzig-ului, cerând 
preluarea sa ca un element preliminar al distrugerii lor. Însă 
ambițiile poloneze în Ucraina erau de lungă durată, iar 
Danzig-ul părea o meschinărie prin comparaţie. Beck „n-a 

ascuns faptul că Polonia avea aspirații direcționate spre 
Ucraina sovietică”, atunci când Ribbentrop s-a aflat în vizită 
la Varşovia, la 1 februarie!%. 

Cu toate acestea, polonezii nu au răspuns la oferta lui 
Hitler. Încrezându-se orbeşte în propria forţă şi dispreţuitori 
faţă de slăbiciunea cehilor, ei erau hotărâți să nu cedeze un 
centimetru. Credeau că aceasta era unica metodă sigură de 
a trata cu Hitler. Mai mult decât atât o chestiune pe care 
Hitler nu a înţeles-o niciodată -, deşi polonezii nu vor 
coopera cu Rusia sovietică împotriva Germaniei, ei erau 
aproape la fel de hotărâți să nu coopereze cu Germania 
împotriva Rusiei sovietice. Se considerau o Mare Putere 
independentă, uitând însă că îşi obţinuseră independenţa în 
1918 doar pentru că Rusia şi Germania fuseseră înfrânte. 
Acum ei trebuiau să aleagă între Germania şi Rusia. N-au 
ales pe niciuna dintre ele. Doar Danzig-ul bloca cooperarea 
între Germania şi Polonia. Din acest motiv, Hitler dorea să 
înlăture obstacolul. Din exact acelaşi motiv, Beck dorea să-l 
menţină în cale. Nu i-a trecut prin minte că aceasta ar fi 
putut crea o ruptură fatală. 

Starea incipientă de înstrăinare dintre Germania şi 
Polonia nu a fost percepută în Europa occidentală. 
Dimpotrivă, se credea că o campanie comună în Ucraina 
era iminentă. Chamberlain a întrebat temător, la Paris, 
dacă Pactul franco-sovietic va opera „în cazul în care Rusia 
va cere Franţei asistenţă în caz că Germania va provoca o 
mişcare separatistă în Ucraina”. Chamberlain dorea în 
mod clar să nu aibă nimic de-a face cu Europa răsăriteană. 
Halifax, consiliat de către experţii ministerului, era mai 
puţin precis. El i-a scris lui Phipps, la 1 noiembrie: „Una este 
să se permită expansiunea germană în Europa centrală, 
ceea ce, în opinia mea, este un lucru normal şi natural, însă 
trebuie să fim capabili să rezistăm expansiunii germane în 
vestul Europei sau în altă parte unde întreaga noastră 
poziţie este subminată”. Era încă nevoie de un echilibru de 

putere pentru a ţine Germania în frâu. „Probabil că Polonia 
va cădea din ce în ce mai mult în orbita Germaniei. Rusia 
sovietică... nu prea poate deveni un aliat al Germaniei cât 
timp trăieşte Hitler.” De aceea, „merită să subliniez că eu 
aş spera că Franţa se va proteja pe sine şi pe noi de 
atragerea de către Rusia într-un război cu Germania; dar aş 
ezita să sfătuiesc guvernul francez să denunțe Pactul 
franco-sovietic, deoarece viitorul este mult prea 
nesigur!”1*%. Cu alte cuvinte: Rusia ar trebui să lupte pentru 
interesele britanice, însă Marea Britanie şi Franţa nu ar 
trebui să lupte pentru ale ei. 

Nu s-a făcut nimic, oricum, pentru a se asigura prietenia 
sovietică. Britanicii erau mai preocupaţi să scape de 
angajamentele pe care deja le aveau în Europa centrală. 
Garanţia promisă fortuit Cehoslovaciei cântărea acum 
foarte greu. Era o absurditate evidentă să garantezi un stat 
deja condamnat, căruia îi fusese imposibil să se apere chiar 
şi atunci când fusese complet înarmat. Britanicii i-au 
implorat pe francezi să-i elibereze de promisiunea făcută. 
La 24 noiembrie, miniştrii britanici şi francezi s-au întâlnit la 
Paris. Chamberlain a cerut ca garanţia să fie doar una 
colectivă: „O garanţie acordată doar de guvernul Majestății 
Sale nu ar valora foarte mult... El nu putea concepe o 
situaţie în care Marea Britanie ar trebui să-şi îndeplinească 
singură obligaţiile”. Halifax considera că o garanţie comună 
„nu părea să fie în opoziţie cu litera declaraţiei anglo- 
franceze”. Chiar Bonnet l-a contrazis: „Nu prea este în 
conformitate cu spiritul”. Deoarece francezii n-au cedat, s-a 
decis să li se ceară cehilor să-i scoată pe britanici din 
dificultate!*. Dacă Cehoslovacia va fi satisfăcută cu o 
garanţie colectivă, ar fi fost mulţumită şi conştiinţa 
britanică. Deoarece cehii n-au răspuns, Halifax şi-a pierdut 
răbdarea: 


„Guvernul Majestății Sale nu este pregătit să ia în considerare 
o garanţie care ar putea să-l oblige, singur sau cu Franţa, să vină 
în ajutorul Cehoslovaciei în circumstanţa în care o asistenţă 


192 Halifax către Phipps, 1 noiembrie 1938, /bidem, No. 285. 
193 Reuniunea anglo-franceză, 24 noiembrie 1938, /bidem, No. 325. 


efectivă nu poate fi acordată. Acesta ar fi cazul dacă Germania 
sau ltalia ar fi agresorul, iar alţii ar refuza să-şi îndeplinească 
garanția”. 


Aceasta era cheia problemei: britanicii erau incapabili să 
scape de o garanție pe care erau hotărâți să nu o onoreze. 

În timpul iernii 1938-1939, britanicii aveau destule 
îndoieli în privința situației din Europa occidentală, în afara 
imposibilelor angajamente răsăritene. Motivul special de 
mândrie al lui Chamberlain, declarația anglo-germană de 
prietenie, şi-a pierdut în scurt timp aura. Hitler şi-a propus 
să „împartă” opinia publică britanică. El a presupus că 
sporirea înarmării va declanşa protestele pro-germanilor şi 
i-a denunţat pe „promotorii britanici ai războiului” Churchill, 
Eden şi Duff Cooper având convingerea că aceasta va 
conduce la o explozie împotriva lor. Efectul a fost contrar. 
Membrii conservatori ai Camerii Comunelor nu au dat 
ascultare atenţionărilor solemne ale lui Churchill şi au fost 
supăraţi când Duff Cooper şi-a dat demisia. Insă au respins 
amestecul lui Hitler în afacerile lor. Ei credeau în principiul 
neintervenţiei reciproce. Hitler putea să facă ce dorea în 
Europa răsăriteană; putea demola Cehoslovacia sau putea 
invada Ucraina. Însă trebuia să-i lase în pace pe politicienii 
britanici. 

Conservatorii argumentaseră adesea că acele critici la 
adresa lui Hitler venite din exterior n-au făcut decât să-i 
întărească poziţia pe plan intern. Acum Hitler oferea 
„promotorilor războiului” din Marea Britanie o popularitate 
pe care nu şi-ar fi putut-o câştiga singuri. Oamenii de stat 
britanici erau stupefiaţi de comportamentul lui Hitler. Ei se 
reînarmau cu scopul de a-şi spori propria securitate, iar 
aceasta le-ar fi facilitat acceptarea înaintării puterii 
germane în Europa răsăriteană. Însă Hitler, în loc să le 
aplaude politica, submina fundamentele acesteia, ajungând 
astfel să-i justifice pe criticii săi. Mai mult, atacurile sale nu 
au clintit convingerea liderilor britanici că Germania trebuia 
liniştită într-un fel sau altul. Concesiile teritoriale şi 

naţionaliste eşuaseră în acţiunea de calmare a lui Hitler. De 
aceea, britanicii au apelat la un soi de marxism brut. Ei au 
început să argumenteze din nou că numai prosperitatea îl 
va tempera pe Hitler. Un şuvoi de delegaţii comerciale au 
apărut în Germania cu oferte de cooperare economică care, 
pentru britanici, aveau atracţia suplimentară că aceste 
scheme vor înregimenta asistenţa germană împotriva 
competiţiei americane. Fiecare vizită a unui cunoscut om 
de afaceri sau a unui reprezentant al Camerei de comerţ i-a 
întărit lui Hitler convingerea în privinţa slăbiciunii britanice. 
El n-avea de unde să ştie că aceştia citeau doar opere 
despre cauzele economice ale războaielor ale autorilor de 
stânga. 

Britanicii aveau şi alte griji. Înainte de Munchen fuseseră 
artizanii păcii prin conciliere, francezii alăturându-li-se doar 
cu proteste. După Munchen lucrurile s-au schimbat. Bonnet 
era gelos pe pactul personal al lui Chamberlain cu Hitler şi 
aspira să-l depăşească. Ribbentrop a considerat că o 
declaraţie franco-germană de prietenie va clătina hotărârea 
britanică de a interveni în Europa. La 6 decembrie, el a 
vizitat Parisul şi a semnat o asemenea declaraţie. Aceasta, 
în sine, nu reprezenta mare lucru: bunăvoință reciprocă, 
recunoaşterea frontierelor şi dorinţa de a discuta în comun 
eventualele dificultăţi internaţionale care ar fi putut apărea. 
A fost probabil un succes pentru francezi faptul că Hitler, în 
acest fel ocolit, a renunţat la Alsacia şi Lorena, iar reuniuni 
viitoare în genul celei de la Munchen ar fi putut avea 
atracţia lor. Zvonurile au mers mai departe. Potrivit lor, 
Ribbentrop a convenit să nu accentueze cererea germană 
pentru colonii, iar Bonnet, în schimb, a renunţat la toate 
interesele franceze în Europa răsăriteană. Probabil că 
discuţia lor a fost mai puţin precisă şi mai puţin sinistră. 
Fără îndoială că Bonnet nu a arătat o devoțiune arzătoare 
faţă de Pactul franco-sovietic. Insă ce s-a spus despre 
alianţa Franţei cu Polonia? Ulterior, Ribbentrop a pretins că 
Bonnet o repudiase cu adevărat. Bonnet a negat acest 
lucru. Adevărul pare să fie acela că Polonia nu a fost 
menţionată. În decembrie 1938, ea nu părea să ridice nicio 


dificultate pentru relaţiile franco-germane. Ambii miniştri 
presupuneau că Polonia era un satelit german loial şi că 
problema Danzig-ului va fi reglementată în linişte, fără o 
criză europeană. Această presupunere era susţinută, în 
fond, de către polonezii înşişi. Nu este surprinzător că 
Ribbentrop şi Bonnet au împărtăşit-o. 

Declaraţia  franco-germană a declanşat anxietatea 
britanică. Englezii ceruseră Franţei să renunţe la toate 
angajamentele din Europa estică, însă nu doreau ca ea să 
abdice complet de la statutul de Mare Putere. Era o dilemă 
insolubilă. Dacă Germania era liberă să-şi urmărească 
scopurile în Europa răsăriteană fără interferența Franţei, ea 
putea deveni atât de puternică, încât securitatea Franţei ar 
fi fost „sub o ameninţare iminentă”. Dacă, pe de altă parte, 
guvernul francez decidea să nu lase Germaniei libertate de 
acţiune în partea răsăriteană a continentului, Marea 
Britanie putea fi atrasă într-un război pentru a susţine 
Franţa!%. Britanicii s-au întors la vechea lor opţiune, aceea 
de a-l folosi pe Mussolini ca factor moderator pentru Hitler. 
Inţelegerea anglo-italiană din 16 aprilie a fost „pusă în 
practică”, deşi italienii nu îndepliniseră precondiţia de a-şi 
retrage forţele din Spania. Halifax scria: „Deşi nu ne 
aşteptăm să detaşăm Italia de Axă, credem că acordul va 
spori capacitatea de manevră a lui Mussolini şi îl va face 
mai puţin dependent de Hitler, deci mai liber să-şi reia 
clasicul rol italian de balansare între Germania şi Puterile 
occidentale”1*%. Cu alte cuvinte, şantajându-l pe Mussolini, îl 
vom încuraja să ceară mai mult. Mussolini s-a conformat în 
totalitate. El a lansat o campanie de obţinere a unor teritorii 
franceze. Italia şi-a reluat pretenţiile pentru Corsica, Savoia 
şi Nisa. Oricât ar fi fost de înspăimântați de Hitler, 
francezilor nu le era teamă de Italia. Ei au răspuns cu 
duritate la ameninţarea lui Mussolini. În consecinţă, 
acţiunea britanică doar îi ofensase pe francezi, fără a-l 
linişti pe Mussolini. În ianuarie 1939, Chamberlain şi Halifax 
au mers la Roma. S-au dus cu mâna goală. Mussolini se 

aştepta la concesii pe seama Franţei. În schimb, a obţinut o 
pledoarie morală a lui Chamberlain, pentru a se asigura în 
vreun fel că Hitler nu avea de gând să declanşeze războiul. 
Mussolini „i-a închis gura” şi s-a revanşat printr-un atac 
asupra presei britanice. Vizita la Roma, concepută ca 
apogeu al politicii lui Chamberlain, a marcat în schimb 
sfârşitul iluziei italiene. În plus, deşi britanicii nu ştiau asta, 
ea l-a împins pe Mussolini şi mai mult de partea lui Hitler. 
Imediat după vizită, el le-a spus germanilor că era gata să 
încheie o alianţă formală. Hitler oricum decisese să-i dea o 
lecţie şi l-a lăsat să aştepte. 

Britanicii ajunseseră acum într-o stare de anxietate 
extremă, pe care au sporit-o prin accesele lor de precauţie. 
Halifax şi Ministerul de Externe credeau că Hitler „avea în 
vedere un atac asupra Puterilor occidentale”!”. Ei au 
anticipat un atac asupra Olandei şi s-au hotărât să trateze o 
asemenea acţiune drept casus belii. Se presupunea că şi 
Elveţia era în pericol, sau chiar că ar putea fi un atac aerian 
surpriză asupra Angliei. Toate acestea erau coşmaruri fără 
legătură cu realitatea. Nu există nici cea mai mică dovadă 
că Hitler a luat în considerare vreodată, chiar şi la modul 
foarte îndepărtat, asemenea planuri. Nevile Henderson era 
mai aproape de adevăr când scria, la 18 februarie: 
„Impresia mea formată este că Herr Hitler nu are în vedere 
vreo aventură în acest moment”!%. De ce să fi avut aşa 
ceva? Europa răsăriteană i se prăbuşea la picioare. Ungaria, 
lugoslavia şi România concurau pentru a-i intra în graţii. 
Franţa abandonase Europa de Est. Rusia sovietică se 
înstrăinase de Puterile occidentale. Polonia rămânea în 
termeni amicali cu Germania, în pofida eşecului exasperant 
de a se găsi o soluţie pentru problema Danzig-ului. Singurul 
nor venea dinspre Cehoslovacia. Nu pentru că aceasta ar fi 
putut urma vreo politică externă independentă sau ostilă 
Germaniei. Însă, aşa cum Benes şi Hitler prevăzuseră, 
statul era incapabil să-şi menţină unitatea, odată ce 
puterea şi prestigiul cehilor au fost zdruncinate. Puţini au 

înţeles asta în Occident, iar admiratorii Cehoslovaciei au 
păstrat tăcerea. În ochii Apusului, Cehoslovacia a fost un 
stat democratic, fericit, dezmembrat în mod arbitrar de 
către Hitler. În realitate, a fost un stat al naționalităților, 
creat din iniţiativă cehă şi menţinut prin autoritatea cehă. 
Odată ce aceasta a fost distrusă, a urmat dezintegrarea, 
exact aşa cum prăbuşirea Monarhiei Habsburgice a urmat 
înfrângerii în primul război mondial. 

Slovacii, în special, nu fuseseră niciodată acceptaţi ca 
parteneri egali. Puţini dintre ei erau doritori să dispară într- 
un artificial amalgam cehoslovac. Cererea de autonomie 
slovacă a dat naştere unui curent subteran contestatar de-a 
lungul celor douăzeci de ani de istorie cehoslovacă. După 
conferinţa de la Munchen, el a ieşit la suprafaţă. Hitler i-a 
patronat pe autonomiştii slovaci în ciuda Ungariei, căreia 
Slovacia îi aparținuse la origini. Mişcarea nu a fost creată 
de el, ci doar utilizată în avantajul său, aşa cum făcuse şi cu 
austriecii germani şi germanii sudeţi. El ar fi fost mulţumit 
cu o autonomie slovacă în cadrul un stat cehoslovac 
obedient. Slovacii însă nu erau. Eliberaţi de vechea 
supunere faţă de Praga, ei au devenit turbulenţi. Până la 
sfârşitul lui februarie 1939, Ceho-Slovacia (cu cratimă încă 
din octombrie 1938) s-a destrămat. Poate că independenţa 
guvernului de la Praga nu era prea mare, însă acesta s-a 
simţit îndeajuns de puternic pentru a-i disciplina pe slovaci 
ceea ce chiar trebuia să facă pentru ca Ceho-Slovacia să 
supravieţuiască. La 9 martie, guvernul slovac autonom a 
fost demis, iar trupele ceheşti erau pregătite să înainteze. 
Încă o dată, Hitler a fost luat prin surprindere. Se trezise pe 
neaşteptate într-o nouă criză, şi nu putea permite cehilor 
să-şi refacă prestigiul şifonat. Pe de altă parte, dacă insista 
ca trupele ceheşti să nu se atingă de Slovacia, maghiarii ar 
fi putut foarte bine să avanseze, aşa cum plănuiseră s-o 
facă în septembrie trecut. Acum Hitler se întorsese 
împotriva maghiarilor şi, deoarece armata cehă nu mai 
putea intra în Slovacia pentru a-i descuraja, trebuia s-o facă 
el însuşi. 

Germania a recunoscut precipitat independenţa slovacă, 


astfel că Ceho-Slovacia a încetat să mai existe. Ce urma să 
se întâmple cu ce mai rămăsese din Cehia? Nu mai era 
nimeni care s-o îndrume. Benes demisionase şi părăsise 
ţara imediat după Munchen. Hâcha, succesorul său, era un 
avocat în vârstă, fără niciun fel de experienţă politică. 
Copleşit, neajutorat, el se putea îndrepta doar spre marele 
dictator german. Aidoma lui Schuschnigg înaintea sa, el a 
cerut să fie primit de Hitler, iar cererea i-a fost îndeplinită. 
La Berlin a fost primit cu onorurile cuvenite unui şef de stat 
şi apoi i s-a indicat să semneze renunţarea la independenţa 
ţării sale. Orice urmă de ezitare a fost trecută sub tăcere 
când i s-a spus că, altfel, Praga va fi bombardată imediat. A 
fost cea mai norocoasă dintre multele improvizații ale lui 
Hitler: după cum a mărturisit el mai târziu'*%, aeroporturile 
germane erau învăluite în ceaţă şi niciun avion n-ar fi putut 
să-şi ia zborul. Hâcha nici nu avea nevoie de prea multe 
argumente. El a semnat ceea ce i s-a cerut şi a manifestat 
atât de puţine resentimente, încât a servit ca un 
subordonat german credincios până la finalul războiului. La 
15 martie, Boemia a devenit protectorat german. Trupele 
germane au ocupat ţara. Hitler a petrecut noaptea de 15 
martie la Praga singura sa vizită consemnată. Toată lumea 
a văzut în această acţiune punctul culminant al unei 
campanii îndelung plănuite. În fapt, a fost un rezultat 
neprevăzut al evoluţiilor din Slovacia, iar Hitler acţiona mai 
mult împotriva ungurilor decât împotriva cehilor. Nu era 
nimic sinistru sau premeditat în privinţa protectoratului 
asupra Boemiei. Hitler, presupusul revoluţionar, pur şi 
simplu revoca în cel mai conservator mod cu putinţă 
evoluţia datorată istoriei secolelor precedente. Boemia 
fusese întotdeauna parte a Sfântului Imperiu Roman, făcuse 
parte din Confederaţia germană între 1815 şi 1866, şi apoi 
fusese legată de Austria germană până în 1918. 
Independenţa, şi nu subordonarea era noutatea în istoria 
cehă. Bineînţeles că protectoratul lui Hitler a adus tirania în 
Boemia poliţie secretă, S.S., lagăre de concentrare -, însă 
nu mai mult decât în Germania. Acesta a fost motivul care 

a înfuriat opinia publică din Marea Britanie. 
Comportamentul pe plan intern al lui Hitler, şi nu politica sa 
externă a fost crima reală care, în cele din urmă, l-a distrus 
şi pe el, şi Germania. Acest lucru nu părea evident în acel 
moment. Hitler făcuse pasul decisiv al carierei sale atunci 
când ocupase Praga. L-a făcut fără a-l plănui, şi nu i-a adus 
un avantaj prea mare. Acţionase doar atunci când 
evenimentele deja distruseseră înţelegerea de la Munchen. 
Însă toţi cei din afara Germaniei, în special ceilalţi 
participanţi la înţelegere, au crezut că Hitler o distrusese în 
mod deliberat. 

Chiar şi Mussolini era nemulţumit. El s-a plâns lui Ciano, 
la 15 martie: „De fiecare dată când Hitler ocupă o ţară, îmi 
trimite un mesaj”. El visa să creeze un front antigerman 
bazat pe Ungaria şi Iugoslavia. Până seara s-a liniştit: „Nu 
ne putem schimba politica acum. In fond, nu suntem nişte 
curve politice” şi a făcut paradă încă o dată de loialitatea sa 
faţă de Axă. Francezii au încasat noua lovitură fără a se 
plânge. Ei capitulaseră în septembrie trecut, aşa încât acum 
nu mai era nimic de făcut. Bonnet a spus cu suficienţă: 
„Ruptura reînnoită dintre cehi şi slovaci ne arată doar că 
am fost pe punctul de a merge la război în toamna trecută 
pentru a promova un stat care nu era «viabil»"?%. Din 
partea Marii Britanii a venit un răspuns mai ferm. Până la 
15 martie 1939, poporul britanic a încercat încă să creadă 
că Munchen-ul fusese un triumf al moralității, nu o 
capitulare în faţa forţei. În ciuda semnalelor de alarmă trase 
de Ministerul de Externe, principalii miniştri susţinuseră că 
toate erau în regulă. La 10 martie, Sir Samuel Hoare le-a 
spus alegătorilor săi că se apropia o Epocă de Aur: 
reînarmarea era oprită, iar cooperarea dintre Marile Puteri 
europene „va ridica nivelul de viaţă pe înălţimi nebănuite 
până acum”. Nici ocuparea oraşului Praga n-a zdruncinat, la 
început, optimismul oficial. Halifax i-a spus ambasadorului 
francez: „Un avantaj compensatoriu pe care îl văd eu este 
că s-a ajuns la un final natural pentru acel angajament, 

cumva jenant, de a garanta Cehoslovacia, în care noi şi 
francezii am fost implicaţi”?!. În Camera Comunelor, 
Chamberlain a făcut speculaţii în sensul că sfârşitul 
Cehoslovaciei „poate că a fost sau poate că nu a fost 
inevitabil”, iar Sir John Simon a explicat că era imposibil să 
îndeplineşti o garanţie pentru un stat care încetase să 
existe. 

A urmat o explozie subterană a opiniei publice, într-o 
asemenea manieră încât istoricul nu o poate trasa în 
termeni precişi. Ocuparea oraşului Praga nu reprezenta 
nimic nou în politica sau comportamentul lui Hitler. 
Preşedintele Hácha sucombase mai uşor şi mai de bună 
voie decât Schuschnigg sau Benes. Insă opinia publică 
britanică nu a răbufnit la acapararea Austriei sau la 
capitularea de la Munchen. S-a presupus că Hitler şi-a 
încălcat promisiunile, aşa încât nu se mai putea avea 
încredere în cuvântul său. Poate că aşteptările exagerate 
de după Munchen au produs această reacţie. S-a presupus, 
în ciuda evidenţei, că „pacea zilelor noastre” însemna că nu 
vor mai fi schimbări în Europa. Poate că apăruse ideea, şi 
ea nefondată, că înarmarea britanică era acum mai 
adecvată. Din nou, conservatorii erau încurcaţi de 
chestiunea „jenantă” a garanţiei, despre care 
presupuseseră că însemna într-adevăr ceva. Intr-un fel 
imposibil de definit, acelor persoane care atrăseseră 
atenţia împotriva lui Hitler le erau acum ascultate opiniile 
care, înainte, fuseseră ignorate. Profeţii răului au operat cu 
premise dintre cele mai variate. Unii, precum Churchill şi 
specialiştii antigermani din Ministerul de Externe, îl 
considerau pe Hitler ca fiind doar cel din urmă purtător de 
cuvânt al militarismului prusac. Unii îi atribuiau planuri noi 
şi mai grandioase, pe care pretindeau că le-au descoperit 
citind Mein Kampf în original (Hitler a interzis publicarea 
cărţii în engleză). Alţii, din nou, în special cei din stânga 
spectrului politic, au descris naţional-socialismul în termeni 
marxişti ca „ultimul stadiu al imperialismului agresiv” şi au 
considerat că Hitler era obligat să urmeze un curs agresiv 

pentru a-i mulţumi pe capitaliştii germani. Aversiunea faţă 
de antisemitism constituia o motivaţie pentru mulţi, în timp 
ce prietenia pentru cehi sau polonezi i-a influenţat pe foarte 
puţini. Unii doreau să „elibereze” Germania, iar alţii s-o 
înfrângă. Remediile, de asemenea, erau variate: securitate 
colectivă, sancţiuni economice, sporirea înarmării britanice. 
Diferenţele nu erau importante. Toţi profeţii spuseseră că 
Hitler nu va fi satisfăcut niciodată, va avansa dintr-o 
cucerire în alta, şi că va putea fi oprit doar prin forţă sau 
prin ameninţarea cu forţa. Precum apa care cade neîncetat 
pe o piatră, vocile lor au străpuns brusc crusta de 
neîncredere. Ei păreau a avea dreptate, iar „conciliatorii” 
nu. Schimbarea nu a fost finală sau decisivă, în spatele 
hotărârii de a-i rezista lui Hitler exista încă o speranţă că el 
putea fi conciliat, aşa cum anterior existase o înclinaţie 
spre rezistență în spatele fațadei dominate de 
conciliatorism. Însă din acest moment conciliatorii s-au aflat 
în defensivă, au devenit uşor de combătut şi n-au mai fost 
surprinşi de propriul lor eşec. 

Această schimbare de opinie şi-a făcut efectul asupra lui 
Chamberlain un alt proces pe care istoricul nu-l poate 
surprinde. Poate că „vigilenţii” din preajma guvernului au 
raportat deziluzia din rândurile partidului. Poate că Halifax 
a mai auzit o dată chemarea conştiinţei la ceasuri de 
noapte. Poate că nu a fost nimic atât de limpede, ci doar o 
succesiune de îndoieli şi resentimente care au zguduit 
încrederea anterioară a lui Chamberlain. Cumva, undeva, s- 
a hotărât că trebuie să răspundă mai virulent la ocuparea 
de către Hitler a oraşului Praga. La 17 martie, Nevile 
Henderson a fost rechemat de la Berlin, aparent pentru 
consultări, dar în realitate în semn de protest. In aceeaşi 
seară, Chamberlain a vorbit la Birmingham şi a întrebat: 
„Este ultimul atac asupra unui stat mic, sau va fi urmat de 
altele? Să fie acesta, de fapt, un pas în direcţia unei 
încercări de a domina lumea prin forţă?”. El încă mai 
justifica înţelegerea de la Munchen. Nimeni „n-ar fi putut 
salva, probabil, Cehoslovacia de la invazie şi distrugere”. 
Chiar după un război victorios, „nu am fi putut reconstrui 


vreodată Cehoslovacia aşa cum a fost concepută prin 
Tratatul de la Versailles” El nu era încă „pregătit să 
angajeze această ţară prin obligaţii nespecificate, care să 
opereze în condiţii pe care nu le putem prevedea acum”. 
Însă Chamberlain a răspuns şi chemării venite din partea 
„Vigilenţilor”, din partea conştiinţei lui Halifax şi a sa 
proprie. El nu va sacrifica, de dragul păcii, „libertăţile de 
care ne-am bucurat de sute de ani”, iar „orice încercare de 
a domina lumea prin forţă este una la care Democraţiile 
trebuie să reziste”. Atenţionarea a rămas ipotetică. 
Amenințarea în privinţa dominaţiei mondiale încă îi părea 
lui Chamberlain „incredibilă”. Oricum, semnalul de alarmă a 
fost tras. Ă 
Acesta a fost un punct de cotitură în politica britanică. In 
acel moment n-a fost receptat astfel. Chamberlain l-a văzut 
ca o schimbare de nuanţă, nu ca o schimbare de direcţie. 
Anterior, guvernul britanic îl atenţionase adesea pe Hitler în 
particular, deşi urma o politică de conciliere în plan public. 
Acum, el l-a atenţionat pe cancelarul german oficial şi a 
continuat conciliatorismul pe cale privată, uneori chiar şi 
public. Britanicii au recunoscut autorităţile germane din 
Boemia, iar Banca Angliei le-a înmânat acestora 6 milioane 
de lire din aurul cehesc. Privind retrospectiv, Hoare a definit 
astfel atitudinea guvernului britanic: „Lecţia de la Praga nu 
a fost aceea că eforturile suplimentare pentru pace erau 
inutile, ci mai exact că, fără o forţă mai consistentă în 
spatele lor, negocierile şi înțelegerile cu Hitler nu aveau o 
valoare permanentă”2%?. Realizarea unui acord general cu 
Hitler a rămas un ţel al britanicilor, însă aceştia s-au hotărât 
să pună obstacole în calea sa, astfel încât liderul german să 
fie mai înclinat să ajungă la o înţelegere. Miniştrilor britanici 
nu le era teamă de înfrângerea în război, deşi erau îngroziţi 
de războiul în sine. Ei au presupus că poziţia defensivă a 
Marii Britanii şi a Franţei era absolut sigură şi că, dacă 
Marea Britanie şi Franţa vor ajunge să se confrunte cu 
Germania, vor învinge. Ei chiar au presupus că şi Hitler era 
conştient de acest lucru. Dar se temeau pe bună dreptate, 

într-un fel că Hitler va conta pe faptul că ele vor sta 
deoparte. In consecinţă, au luat măsuri pentru a demonstra 
că exista posibilitatea de a nu proceda astfel. La sfârşitul lui 
aprilie s-a introdus un serviciu militar obligatoriu de tip 
limitat şi s-au acordat garanţii pentru statele presupus 
amenințate. Aceste măsuri nu erau practice, adică pregătiri 
efective pentru un război general, ci doar atenţionări 
concepute pentru a evita un asemenea război. Mulţi s-au 
plâns că aceste acte n-au fost făcute din toată inima. Acest 
caracter al lor a fost unul deliberat. Rămăsese o uşă 
deschisă pentru negocieri, iar Hitler a fost presat în 
permanenţă să intre. Guvernul britanic a luptat să menţină 
un echilibru. Deoarece atenţionările au sporit, la fel s-a 
procedat şi cu ofertele. Hitler trebuia „descurajat”, nu 
„provocat”. 

Acesta a fost modelul ideal pe care politica britanică a 
încercat să-l urmeze. In practică, britanicii au trebuit mai 
mult să se adapteze evenimentelor şi mai puţin să le 
controleze, decât le-a plăcut să creadă sau au declarat 
ulterior. Imediat după ce Praga a fost ocupată de către 
germani, toată lumea s-a aşteptat, fără vreun motiv 
evident, la acţiuni germane altundeva. Francezii au crezut 
că Hitler ar putea dintr-odată să sprijine pretenţiile, italiene 
în Africa de Nord, britanicii considerau că ar putea lansa un 
atac-surpriză asupra flotei lor. Urechile erau ciulite în 
aşteptarea noilor alarme. Una, într-adevăr, a venit. La 16 
martie, Tilea, ambasadorul României la Londra, a apărut la 
Ministerul de Externe cu ştirea că ţara sa se afla într-un 
pericol iminent, în ziua următoare a venit din nou, mai 
surescitat: trupele germane puteau intra în orice clipă în 
România. Era o alarmă falsă, negată ferm de către guvernul 
român şi ambasadorul britanic la Bucureşti. România era 
într-adevăr forţată să intre în orbita economică a 
Germaniei, însă prin presiuni comerciale, nu prin 
ameninţarea diviziilor germane. Contracararea 
bilateralismului de sorginte schachtiană cu garanţii politice 
era ca o vânătoare de mistreți făcută cu câini antrenați 
pentru vulpi - elegantă, dar ineficientă. Poate că Tilea a 


tras alarma cu scopul de a obţine un împrumut britanic. 
Poate că a împărtăşit şi el lipsa britanică de înţelegere 
asupra situaţiei. În orice caz, miniştrii britanici au luat în 
serios alarma şi n-au dat atenţie dezminţirii. Trebuia făcut 
ceva imediat pentru a contracara o nouă înaintare 
germană. La 19 martie, Chamberlain însuşi a schiţat o 
declaraţie de securitate colectivă pe care guvernele 
francez, sovietic şi polonez erau invitate să o semneze. Ele 
se angajau „să se consulte imediat în privinţa măsurilor ce 
trebuiau luate pentru a se constitui o rezistenţă comună 
împotriva oricărei acţiuni care reprezenta o ameninţare la 
adresa independenţei politice a oricărui stat european”. In 
ciuda frazeologiei vagi şi confuze, propunerea era de fapt 
concepută împotriva presupusei ameninţări faţă de 
România de aici şi alegerea semnatarilor sugeraţi. 

Francezii au fost de acord imediat. Ei se angajaseră deja 
să consulte Marea Britanie aproape în orice privinţă. 
Consultările suplimentare nu-i deranjau. Dimpotrivă, uşurau 
povara alianţei lor cu România, care, teoretic, era încă în 
vigoare. Şi ruşii s-au declarat de acord: aceasta era 
securitatea colectivă pe care o susţinuseră întotdeauna. 
Însă erau hotărâți să nu se lase manevraţi pentru a se 
opune singuri Germaniei. „Frontul păcii” trebuia să fie solid 
înainte ca ei să i se alăture. De aceea, au adăugat o 
condiţie: mai întâi să semneze Franţa şi Polonia. Acceptul 
Franţei nu reprezenta o problemă, însă Beck avea în 
mânecă un veto, pe care l-a folosit. El încă intenţiona să 
penduleze între Rusia şi Germania, iar declaraţia propusă l- 
ar fi angajat faţă de partea rusă. Pe de altă parte, era 
pregătit să semneze o declaraţie fermă alături de Marea 
Britanie. Aceasta, credea el, i-ar fi întărit poziţia în 
chestiunea Danzig-ului fără a provoca mânia germană. A 
avut grijă să nu comunice britanicilor că negocierile cu 
Germania ajunseseră într-un punct mort. Dimpotrivă, el a 
sugerat că problema Danzig-ului urma a fi rezolvată în scurt 
timp. Din nou britanicii s-au alarmat. Se temeau că Polonia 
s-ar putea apropia prea mult de Germania, aşa cum se 
întâmplase în 1938. Participarea Poloniei într-un „front al 


păcii” le părea vitală, fiind singura ţară care putea face 
reală ameninţarea celui de-al doilea front. Astfel a pus 
problema Bonnet, cu acordul lui Halifax, la 21 martie: 


„Este absolut esenţial să se obţină cooperarea Poloniei, pentru 
că ajutorul rusesc va fi efectiv numai dacă Polonia va colabora. 
Dacă Polonia este alături de noi, Rusia ne poate da chiar un ajutor 
foarte mare; dacă nu, Rusia ne poate oferi mult mai puţin”2%. 


Britanicii aveau o părere proastă despre Armata Roşie. Ei 
au exagerat, fără a cerceta, puterea de luptă a polonezilor 
„acea mare naţiune virilă”, pentru a folosi cuvintele lui 
Chamberlain. Fără îndoială că ei erau eliberaţi şi de 
neplăcerea de a fi asociaţi cu Rusia bolşevică sau de a 
căuta un substitut. Chamberlain a scris, la 26 martie: 
„Trebuie să-mi mărturisesc cea mai profundă neîncredere 
faţă de Rusia. Nu cred în capacitatea ei de a susţine o 
ofensivă efectivă, chiar dacă ar dori aşa ceva. Şi sunt 
neîncrezător în privinţa motivelor ei, care îmi par a avea o 
prea mică legătură cu ideile noastre despre libertate şi 
orientate mai mult spre muştruluirea celorlalţi”2%, însă 
factorul determinant era, pur şi simplu, geografia. Polonia 
era situată lângă Germania, iar Rusia nu. 

Britanicii n-au mai reflectat că, alegând Polonia, ar fi 
putut pierde Rusia. Halifax, cu darul său de a vedea ambele 
feţe ale medaliei, a intuit ceva. El a spus, la 22 martie: „Ar 
fi nefericit dacă vom acţiona în aşa fel încât să dăm 
guvernului sovietic senzaţia că îl împingem într-o anumită 
tabără”?%. Nu s-au luat măsuri pentru a înlătura această 
impresie. Britanicii erau ferm convinşi că Rusia sovietică şi 
Germania nazistă erau duşmani ireconciliabili, aşa încât nu 
trebuia câştigată neapărat prietenia sovietică. Moscova 
urma a răspunde cu gratitudine unei simple înclinări a 
capului, chiar accidentală, din partea britanicilor. lar dacă 

nu răspundea, nu era nicio pierdere. „Neutralitatea 
binevoitoare” a Rusiei sovietice ar fi fost la fel de utilă ca şi 
participarea ei la război ba chiar mai bună, de vreme ce 
Polonia şi România nu s-ar mai fi alertat?0%. Dacă Rusia ar fi 
stat deoparte, „frontul păcii” ar fi fost mai puternic, mai 
stabil şi mai respectabil. În orice caz, ea putea fi invitată să 
se alăture numai dacă ceilalţi şi în special Polonia erau de 
acord. 

Între timp, a urmat un nou semnal de alarmă, care părea 
a indica faptul că Germania îşi continua implacabil 
înaintarea. Alarma provenea de la Memel. Acest oraş se 
afla în nord-estul extrem al Prusiei orientale. Deşi populaţia 
sa era predominant germană, ca şi la Danzig, el fusese 
obţinut de Lituania, într-un fel oarecum neobişnuit, după 
primul război mondial. Locuitorii doreau să se reîntoarcă la 
Germania. Hitler însă îi descurajase, gândindu-se poate să 
folosească Lituania ca un asociat împotriva Poloniei sau, 
mai probabil, ca un obiect de compensație pentru Polonia, 
în cazul unei alianţe germano-poloneze. După ce germanii 
au ocupat Praga, populaţia din Memel a intrat într-o stare 
de agitaţie de nestăpânit. La 22 martie, ministrul lituanian 
de externe a venit la Berlin, unde a acceptat cedarea 
imediată a oraşului Memel. La 23 martie anexarea s-a 
produs, iar Hitler, exact ca şi la Praga, a vizitat noua sa 
achiziţie. S-a dus cu vaporul, una dintre puţinele sale 
călătorii pe mare. Se spune că ar fi avut rău de mare, ceea 
ce, probabil, l-a făcut să descopere cauza practică a 
resentimentului împotriva „Coridorului” polonez. Anexarea 
Memel-ului părea a implica un plan german deliberat, 
îndelung conceput. Însă documentele nu relevă un 
asemenea plan. Chestiunea Memel-ului pare să fi explodat 
de la sine. În orice caz, țelul anexării, dacă a existat 
vreunul, era pregătirea unei înţelegeri cu Polonia: Memel-ul 
ar fi putut fi un substitut acceptabil pentru Danzig. Era, în 
acelaşi timp, neîndoielnic, o atenţionare: ce s-a întâmplat la 
Memel se putea întâmpla şi la Danzig. Însă aceste 
consecinţe n-au fost luate în considerare în mod serios, iar 

Memel-ul n-a jucat niciun rol în relaţiile ulterioare germano- 
poloneze. 

In acel moment, anexarea a adăugat politicii britanice o 
notă de precipitare. Crearea imediată a unui „front al păcii” 
le părea vitală britanicilor, iar în această privinţă totul 
depindea de Polonia. Dacă ea putea fi câştigată de partea 
acestei idei, „frontul păcii” ar fi fost solid; dacă stătea 
deoparte, acesta nici n-ar fi putut exista. Britanicii nu 
presupuneau că Polonia însăşi se afla într-un pericol 
iminent din partea Germaniei. Dimpotrivă, ei se temeau că 
statul polonez ar putea alege tabăra germană, în special 
dacă i se oferea Memel-ul. Nici polonezii nu se simțeau în 
pericol. Ei încă îşi propuneau să urmeze, în privinţa 
Germaniei, un curs independent, dar paralel, aşa cum 
făcuseră în timpul crizei de la München. În orice caz, erau 
dezamăgiţi că Hitler pusese bazele Slovaciei fără a-i 
consulta şi fără a le oferi vreun avantaj. Au hotărât să-şi 
afirme egalitatea. La 21 martie, Lipski s-a întâlnit cu 
Ribbentrop şi a protestat împotriva atitudinii germane în 
privinţa Slovaciei ea „poate fi considerată doar ca o lovitură 
împotriva Poloniei”. Ribbentrop se afla într-o poziţie 
nesigură, şi el ştia asta. Pentru a se proteja, a făcut paradă 
de nemulţumirile sale. Ziarele poloneze, s-a plâns el, se 
comportau nesatisfăcător: „o înăsprire treptată a relaţiilor 
germano-poloneze ieşea la iveală”. Danzig-ul trebuia să 
revină în cadrul Re/ch-ulm, ceea ce va stabiliza Polonia în 
tabăra germană. Apoi vor putea fi posibile: o garanţie 
pentru „Coridor”, un tratat de neagresiune pe 25 de ani şi o 
„politică comună” în privinţa Ucrainei?%. Lipski a fost trimis 
să-i înainteze oferta lui Beck. Cooperarea cu Polonia era 
încă un ţel german, iar Danzig-ul doar un element de 
securitate pentru aceasta. Hitler însuşi gândea astfel. La 25 
martie, el a emis o directivă: 


„Fuhrer-ul nu doreşte să rezolve chestiunea Danzig-ului prin 
forţă. El nu doreşte să conducă astfel Polonia în braţele Marii 

Britanii. O posibilă ocupare militară a Danzig-ului poate fi avută în 
vedere doar dacă Llipski] va indica faptul că guvernul polonez nu 
ar putea justifica propriului popor cedarea voluntară a Danzig-ului 
şi că un fait accompli ar face soluţia mai uşoară”2%. 


Obiectivul lui Hitler era alianţa cu Polonia, nu distrugerea 
ei. Danzig-ul era o chestiune preliminară deranjantă, care 
trebuia rezolvată cât mai repede. Ca şi până atunci, Beck 
nu dorea să se grăbească. Cât timp Danzig-ul stătea între 
Polonia şi Germania, el putea evita oferta stânjenitoare a 
unei alianţe germane iar astfel, credea el, putea fi păstrată 
independenţa poloneză. 

Calculele lui Beck au funcţionat, deşi nu atât de precis pe 
cât intenţionase. La 26 martie, Lipski s-a întors la Berlin, 
aducând un refuz ferm de a ceda Danzig-ul, deşi nu un 
refuz al negocierilor. Până în acel moment totul se 
desfăşurase în secret, fără niciun fel de aluzie publică la 
răcirea relaţiilor germano-poloneze. Dintr-odată, lucrurile 
au ieşit la iveală. Beck, pentru a-şi etala fermitatea, a 
mobilizat rezerviştii. Hitler, pentru a împinge evenimentele 
în direcţia pe care o dorea, a permis presei germane să 
scrie, pentru prima oară, despre minoritatea germană din 
Polonia. Existau zvonuri despre mişcări de trupe germane 
spre frontiera cu Polonia, ca şi în situaţia Cehoslovaciei, la 
21 martie 1938. Aceste noi zvonuri erau la fel de lipsite de 
substanţă. Ele par a fi fost lansate de către polonezi, 
facilitate şi de către unii generali germani care se 
pretindeau a fi opozanţii lui Hitler. Aceşti generali au 
„avertizat” guvernul britanic. În ce scop? Pentru ca Marea 
Britanie să-l descurajeze pe Hitler prin ameninţarea cu 
războiul? Sau pentru ca britanicii să-i convingă pe polonezi 
să cedeze în privinţa Danzig-ului, astfel încât Hitler să nu 
mai aibă motiv să declanşeze războiul? Probabil că a fost o 
combinaţie a celor două variante, balanţa înclinându-se 
spre cea de-a doua. În orice caz, aceşti generali l-au 
informat pe corespondentul ziarului News Chronicle, care 
tocmai fusese expulzat din Germania, iar acesta, la rândul 
său, la 29 martie, a dat alarma la Ministerul de Externe, 

unde a găsit persoane dispuse să-l asculte. După ocuparea 
Pragăi şi presupusa ameninţare faţă de România, britanicii 
erau dispuşi să creadă orice. Nu s-au gândit nicio clipă la 
Danzig. Ei presupuneau că Polonia însăşi se afla într-un 
pericol iminent şi pe punctul de a sucomba. Niciun semnal 
de alarmă, este adevărat, nu a venit de la ambasadorul 
britanic la Berlin. Însă Ministerul de Externe fusese indus în 
eroare de către acesta în precedentele ocazii, sau cel puţin 
aşa s-a crezut. În consecinţă, acum s-au preferat rapoartele 
jurnaliştilor. Părea a fi necesară o acţiune imediată dacă se 
dorea ca nervii polonezilor să nu cedeze, iar „frontul păcii” 
să fie salvat. 

La 30 martie, Chamberlain a redactat el însuşi o 
asigurare către guvernul polonez: 


„Dacă... se va întreprinde vreo acţiune care îi va ameninţa în 
mod clar independenţa, iar guvernul polonez se va simţi obligat, 
în consecinţă, să opună rezistenţă cu ajutorul forţelor sale 
naţionale, guvernul Majestății Sale şi guvernul francez vor face tot 
ce le va sta în putinţă pentru a oferi asistenţă”. 


În acea după-amiază, Beck discuta cu ambasadorul 
britanic despre cum s-ar fi putut transforma propunerea sa, 
făcută cu o săptămână mai devreme, într-o declaraţie 
generală, când a sosit o telegramă de la Londra. 
Ambasadorul a dat citire asigurării lui Chamberlain. Beck a 
acceptat-o „între două scuturări ale scrumului ţigării sale”. 
Două scuturări, iar grenadierii britanici vor muri pentru 
Danzig. Două scuturări, iar iluzoria „Polonie Mare”, creată în 
1919, şi-a semnat condamnarea la moarte. Asigurarea era 
fără condiţii: polonezii înşişi urmau să decidă dacă vor face 
apel la ea. Britanicii nu mai puteau cere concesii în privinţa 
Danzig-ului şi, în aceeaşi măsură, nu mai puteau pretinde 
Poloniei să coopereze cu Rusia sovietică. Germania şi Rusia 
erau considerate, în Occident, două Puteri periculoase, 
dictatoriale în guvernare şi barbare în metodele folosite. 
Insă, din acel moment, pacea se baza pe presupunerea că 
Hitler şi Stalin vor fi mai sensibili şi mai precauţi decât 
fusese Chamberlain, că Hitler va continua să accepte, în 


privinţa Danzig-ului, o situaţie pe care cei mai mulţi dintre 
englezi o consideraseră mult timp intolerabilă şi că Stalin 
va fi dispus să coopereze în condiţii de inegalitate evidentă. 
Era foarte probabil ca aceste presupuneri să nu se 
adeverească. 

Mai exista o prejudecată în politica britanică: aceea că 
Franţa se va menţine în umbra Marii Britanii, fără să 
crâcnească, lăsându-i pe englezi să decidă. Asigurarea din 
30 martie fusese de fapt comunicată lui Beck, atât în 
numele Franţei cât şi al Marii Britanii, înainte ca francezii să 
fi fost consultaţi. Ei nu puteau decât să consimtă, deşi au 
remarcat, deranjaţi, că, în opinia lor, Polonia nu era 
ameninţată de vreun pericol imediat. Britanicii nu aveau la 
dispoziţie niciun mijloc prin care să-şi îndeplinească 
promisiunea: fusese doar o declaraţie. În termeni practici, 
putea fi doar o promisiune britanică în sensul că francezii 
nu vor mai da înapoi în privinţa alianţei lor cu Polonia, aşa 
cum făcuseră cu Cehoslovacia. Însă francezii aveau 
informaţii serioase, care i-au făcut să se îndoiască de 
capacitatea de luptă a armatei poloneze, iar ei aveau o 
obligaţie morală modestă faţă de Polonia, după rolul pe 
care aceasta îl jucase împotriva Cehoslovaciei. Cele două 
scuturări ale scrumului ţigării lui Beck au decis şi această 
problemă. În septembrie 1939, Franţa va lupta pentru 
aparenţa fostei sale măreţii, deoarece substanţa acesteia 
fusese sacrificată la Munchen, cu un an înainte. 

Britanicii îşi asumaseră deja angajamentul când au 
înţeles ce slăbiciuni erau în ceea ce făcuseră: nu exista 
nicio condiţie ca polonezii să fie rezonabili în chestiunea 
Danzig-ului, nicio promisiune poloneză de sprijin pentru 
România şi nicio perspectivă ca Polonia să coopereze cu 
Rusia sovietică. Ei au decis să remedieze aceste defecte 
atunci când Beck a venit la Londra, în primele zile ale lui 
aprilie. Speranţele lor nu s-au împlinit. Beck stătuse în faţa 
lui Hitler fără să clipească, deci nu avea cum să fie convins 
de imboldurile elegante ale lui Chamberlain şi Halifax. Cu 
aroganţa sa obişnuită de reprezentant al unei „Mari Puteri”, 
el era pregătit să transforme garanţia unilaterală britanică 


într-un pact de asistenţă mutuală „singura bază pe care o 
ţară ce se respectă o va accepta”. In alte privinţe a fost 
extrem de încăpățânat. 

El „nu observase vreun semn de acţiune militară 
periculoasă din partea Germaniei”, „nu se desfăşurau 
niciun fel de negocieri în privinţa Danzig-ului”, „guvernul 
german nu contestase niciodată drepturile poloneze asupra 
Danzig-ului, iar recent le reconfirmase” şi „dacă s-ar lua 
după ceea ce spun chiar germanii, trebuie să afirme că cea 
mai gravă problemă este cea colonială”. Astfel, el indica, în 
fond, că Polonia acorda o favoare Marii Britanii încheind o 
alianţă cu ea. Însă alianţa, a insistat el, trebuia să fie 
exclusiv între cele două ţări. „Frontul păcii” şi securitatea 
colectivă dispăruseră de pe scenă. Extinderea înţelegerii 
asupra României ar fi foarte periculoasă. Va conduce 
Ungaria în braţele Germaniei, iar „în cazul unui conflict 
între Polonia şi Germania, ajutorul pe care Polonia îl putea 
aştepta din partea României era mai degrabă neglijabil” 
Beck a fost chiar mai ferm în privinţa vreunei asocieri cu 
Rusia sovietică. „Există două lucruri pe care Poloniei îi este 
imposibil să le facă, şi anume, să depindă din punct de 
vedere politic de Berlin sau de Moscova... Orice pact de 
asistenţă mutuală între Polonia şi Rusia sovietică va 
determina imediat o reacţie ostilă la Berlin, grăbind, 
probabil, izbucnirea unui conflict.” Britanicii puteau negocia 
cu Rusia sovietică dacă doreau, chiar îşi puteau asuma 
obligaţii faţă de ea. „Aceste obligaţii nu se vor extinde în 
niciun fel asupra obligaţiilor asumate de către Polonia.”2% 

Chamberlain şi Halifax au acceptat această demonstraţie 
de virtuozitate fără măcar un protest. Declaraţiile lui Beck 
n-au fost tratate cu nimic din criticismul sceptic cu care 
fuseseră întâmpinate, anterior, declaraţiile lui Daladier. Nu 
s-a făcut nicio încercare de a se pune sub semnul întrebării 
forţa poloneză sau de a se realiza vreo conciliere. Alarma 
falsă din 30 martie grăbise guvernul britanic să garanteze 
Polonia. Acum Beck îşi putea impune termenii, ceea ce, de 

altfel, a şi făcut. Polonia nu s-a alăturat „Frontului păcii”. Nu 
exista nicio promisiune de ajutor polonez pentru România. 
În schimb, exista un adevărat veto polonez în privinţa unor 
relaţii mai strânse cu Rusia sovietică. Britanicilor nu li se 
oferise nicio posibilitate pentru a putea media chestiunea 
Danzig-ului. Alianţa anglo-poloneză urma să fie o afacere 
izolată, fără asociaţi, cu excepţia Franţei, şi fără relevanţă 
generală. Beck nu credea că Polonia era ameninţată de 
Germania. El pur şi simplu a dorit să-şi întărească poziţia în 
tocmeala asupra Danzig-ului. Britanicilor nu le păsa de 
Danzig, sau, dacă le păsa, simpatizau cu cauza germană. Ei 
intenţionaseră doar să facă un gest vag şi generos, pentru 
a modera viteza de înaintare a Germaniei. Singura libertate 
de manevră care le rămăsese, una minusculă, deriva din 
faptul că alianţa anglo-poloneză era provizorie, „pactul 
formal” urmând să fie convenit, existând astfel, teoretic, 
posibilitatea ca şi alţii, inclusiv Rusia, să se alăture. Insă 
această libertate de manevră era doar aparentă, ea fiind, în 
fond, la discreţia lui Beck. Guvernul britanic se afla prins în 
capcană nu atât datorită garanţiei pentru Polonia, cât 
datorită relaţiilor sale anterioare cu Cehoslovacia. Acesteia 
din urmă el îi impusese concesii, şi nu-şi onorase garanţia 
faţă de ea. Nu-şi putea încălca din nou cuvântul, dacă 
dorea să-şi păstreze respectul în lume şi în faţa propriului 
popor. Şansa unui succes în război era probabil mai mică, 
iar argumentaţia germană mai solidă în chestiunea Danzig- 
ului, decât fusese în problema germanilor sudeţi. N-a mai 
contat nimic. Guvernul britanic se angajase să reziste. Beck 
a cules ceea ce semănase Benes. 


CAPITOLUL 10. 
Războiul nervilor 


Alianţa anglo-poloneză era un eveniment revoluţionar în 
relaţiile internaţionale. Britanicii se angajaseră pentru 
prima oară, pe timp de pace, faţă de o Putere continentală 
cu doar trei ani înainte, când realizaseră alianţa lor cu 
Franţa. Ei sublimaseră atunci că această legătură trebuia să 
fie singulară şi strict limitată la scopurile defensive ale 
Europei occidentale. Acum plonjaseră într-o alianţă cu o 
ţară din îndepărtata Europă răsăriteană, o ţară care, cu 
foarte puţin timp înainte, consideraseră că nu merită 
sacrificiul unui grenadier britanic. Politicile celorlalte Puteri 
au evoluat pornind de la acest fapt nou. Germanii au 
plănuit să dizolve alianţa anglo-poloneză, iar sovieticii să o 
exploateze. Francezii şi italienii s-au înspăimântat de 
implicaţiile care îi afectau ale acestui angajament britanic şi 
au căutat, zadarnic, o cale de scăpare. Europa a început să 
vuiască de activitate diplomatică, iar Londra era centrul 
său. Politica britanică, fără a avea această intenţie, făcuse 
din Danzig chestiunea decisivă a anului 1939, tot aşa cum, 
atunci în mod deliberat, problema germanilor sudeţi fusese 
prezentată ca fiind chestiunea decisivă a anului 1938. 
Exista însă o diferenţă. Problema germanilor sudeţi fusese 
pusă de către cehi şi francezi. Ei fuseseră cei presaţi să 
facă concesii sau să accepte riscul unui război. In 1939, 
britanicii erau ei înşişi în centrul problemei, trebuind să facă 
faţă alegerii între rezistenţă şi conciliere. Miniştrii britanici 
preferau cea de-a doua opţiune, fiind încă oamenii păcii 
care se bucuraseră de înţelegerea de la Munchen. Ei încă 
mai urau perspectiva războiului şi sperau să găsească o 
cale de ieşire prin negocieri. În plus, datorită presiunii 


japoneze crescânde din Extremul Orient, le sporea dorinţa 
de a întoarce spatele Europei. Mai mult decât atât, poziţia 
lor în privinţa Danzig-ului se plasa pe un teren nesigur. 
Danzig-ul era cea mai justificată dintre nemulţumirile 
germane: un oraş cu populaţie exclusiv germană, care 
dorea în mod manifest să se întoarcă în cadrul Reich-ului, şi 
pe care însuşi Hitler o descurajase cu mare greutate. 
Soluţia, de asemenea, părea deosebit de uşoară. Halifax n- 
a încetat niciodată să sugereze că Danzig-ul trebuie să se 
reîntoarcă sub suveranitate germană, cu garanţii pentru 
comerţul polonez. 

Şi Hitler dorea acest lucru. Distrugerea Poloniei nu făcuse 
parte din proiectul său original. Dimpotrivă, el aspirase să 
rezolve chestiunea Danzig-ului în aşa fel încât Germania şi 
Polonia să poată rămâne în termeni amicali. Era obstinaţia 
poloneză singurul lucru care stătea între Europa şi un final 
paşnic? In niciun caz. Anterior s-ar fi putut aranja problema 
Danzig-ului fără vreo agitaţie internaţională. Acum, acest 
oraş devenise un simbol al independenţei Poloniei şi, 
datorită alianţei anglo-poloneze, chiar al independenţei 
britanice. Hitler nu mai dorea doar împlinirea aspirațiilor 
naţionale germane sau să-i mulţumească pe locuitorii 
Danzig-ului. El şi-a propus să demonstreze că îşi putea 
impune voinţa în faţa britanicilor şi polonezilor. Aceştia, la 
rândul lor, trebuiau să-i refuze această demonstraţie. Toate 
părţile îşi propuseseră o înţelegere prin negocieri, dar 
numai după ce ar fi obţinut victoria într-un război al 
nervilor. Aceasta este, bineînţeles, o explicaţie alternativă. 
Unele dintre taberele aflate în competiţie, sau poate chiar 
toate, ar fi putut dori în mod deliberat război. Este 
improbabil să creadă cineva astfel despre Polonia. De 
asemenea, există foarte puţini, chiar în Germania, care 
consideră că britanicii plănuiau „încercuirea” Germaniei 
pentru a-i impune din nou „sclavia” Versailles-ului. Oricum, 
cei mai mulţi consideră că Hitler era un Attila modern, care 
iubea distrugerea în sine şi, de aceea, era hotărât să 
declanşeze războiul fără a-şi mai bate capul cu politica. Nu 
există niciun fel de argumente pentru asemenea dogme. 


Hitler a fost un om neobişnuit, iar aceste prejudecăţi ar 
putea fi foarte bine adevărate. Insă politicii sale i se poate 
da o explicaţie raţională, aceasta fiind modalitatea prin 
care noi construim istoria. Evadarea în irațional este, fără 
îndoială, mai uşoară. Responsabilitatea războiului poate fi 
pusă pe seama nihilismului lui Hitler, în locul greşelilor şi 
eşecurilor oamenilor de stat europeni, greşeli şi eşecuri pe 
care opiniile publice din ţările lor le-au împărtăşit. In orice 
caz, erorile umane au, de obicei, un mai mare rol în istorie 
decât amoralitatea. Oricum, aceasta este o dogmă rivală 
care merită dezvoltată fie şi numai ca exerciţiu academic. 
Bineînţeles că natura şi obiceiurile lui Hitler au jucat rolul 
lor. Pentru el era uşor să amenințe şi greu să accepte 
compromisuri. Dar asta nu înseamnă că el a prevăzut sau a 
plănuit în mod deliberat dominaţia europeană pe care 
părea că o realizase în 1942. Toţi oamenii de stat îşi propun 
să învingă, iar amploarea victoriilor îi surprinde adeseori. 
S-au găsit cauze raţionale pentru declanşarea deliberată, 
de către germani, a războiului în 1939. Una dintre acestea 
este de natură economică: o altă dogmă, de data aceasta 
de tip marxist brut. Refacerea industrială, s-a sugerat, 
punea Germania în faţa unei crize de supraproducţie. 
Datorită zidurilor tarifare ale celorlalte Puteri, ea trebuia să 
cucerească noi pieţe sau să sucombe. Există puţine dovezi 
în sprijinul acestei dogme. Problema Germaniei era inflaţia 
creditului, nu supraproducţia, aşa cum Schacht atenţionase 
atunci când a demisionat, în 1938. Erau prea mulţi bani de 
hârtie şi prea puţină forţă productivă pentru a-i absorbi. 
Producţia făcea faţă cu greu efortului, nu gâfâia datorită 
propriului exces. Când a venit războiul, cuceririle Germaniei 
departe de a furniza pieţe de desfacere au fost exploatate 
cu lăcomie pentru maşina de război. Fiecare ţară-satelit, cu 
excepţia Ungariei, avea mari sume de primit de la Berlin la 
sfârşitul războiului cu alte cuvinte, germanii importaseră 
prea mult şi exportaseră prea puţin. Chiar şi aşa, producţia 
germană de armament a fost micşorată în 1940 şi, din nou, 
în 1941. Constrângerile erau prea mari. Din acest motiv, 
argumentul economic era împotriva războiului, nu în 


favoarea acestuia. Sau, în cel mai bun caz, argumentul se 
autoanula. Germania avea nevoie de prada de război doar 
pentru a duce războiul cu mai mult succes. 

Inarmarea germană în sine reprezintă un al doilea motiv 
posibil pentru care Germania trebuia să declanşeze 
războiul. Germania avea o preponderență asupra celorlalte 
state în această privinţă, primordialitate care, treptat, avea 
să fie însă pierdută. Hitler însuşi a folosit acest argument, 
dar numai în vara lui 1939, când se angajase deja pe 
drumul războiului. Acest motiv nu era mai serios decât 
celălalt argument al lui Hitler: dorea încheierea războiului 
pentru a se putea dedica creaţiei artistice. Anterior, el 
susţinuse, cu mai mult temei, că preponderența germană 
va atinge nivelul său maxim între 1943 şi 1945; dar, ca şi 
celelalte numere, acestea însemnau de fapt „anul acesta, 
anul următor, cândva...”. Generalii germani cei mai 
calificaţi să judece au argumentat vehement împotriva 
războiului în 1939, pe motive tehnice; cu cât erau mai 
calificaţi, cu atât opoziţia lor era mai fermă. Hitler nu le-a 
negat argumentaţia, ci a respins-o ca irelevantă. El 
intenţiona să reuşească fără război sau, în orice caz, doar 
cu un război fără însemnătate, care cu greu să poată fi 
deosebit de diplomaţie. El nu intenţiona un război major. 
Din această perspectivă, nu conta dacă Germania nu era 
echipată pentru confruntare. Hitler a eliminat deliberat 
„înarmarea în profunzime”, pentru care existau presiuni din 
partea consilierilor săi tehnici, nefiind interesat să 
pregătească un război îndelungat împotriva Marilor Puteri. 
El a ales în schimb „înarmarea la suprafaţă” o armată de 
prima linie, fără rezerve, potrivită doar pentru o lovitură 
rapidă. Sub conducerea lui Hitler, Germania era echipată 
pentru a câştiga un război al nervilor singurul război pe 
care îl înţelegea şi îi plăcea nu pentru a cuceri Europa. 
Marea Britanie şi Franţa erau deja asigurate din punct de 
vedere strict defensiv şi, odată cu trecerea anilor, ar fi 
devenit din ce în ce mai asigurate. Însă şansa Germaniei, în 
condiţiile unei atac imediat, rămânea. Nu se pierdea nimic 
prin trecerea timpului, iar din punct de vedere diplomatic 


erau multe de obţinut. Când analizăm înarmarea germană, 
trebuie să ieşim din zonele mistice ale psihologiei lui Hitler 
şi să găsim un răspuns în domeniul realităţii. Şi acesta este 
limpede. Starea înarmării germane în 1939 ne oferă dovada 
decisivă că Hitler nu se gândea la un război general, ba 
chiar, probabil, nu se gândea la niciun fel de război. 

Rămâne un motiv profund pentru care Germania ar fi 
putut căuta războiul în 1939. Balanța mondială se deplasa 
într-o direcţie contrară intereselor germane, nu atât de 
mult în planul imediat al armamentelor, cât în privinţa 
rezervelor de forţă economică. Germania era o Putere mai 
mare din punct de vedere economic decât Marea Britanie 
sau Franţa, ba chiar uşor mai mare decât amândouă puse 
laolaltă. Marea Britanie era considerată încă o Mare Putere, 
iar Franţa era pe punctul de a intra într-o categorie 
inferioară. Această balanţă urma a se înclina din ce în ce 
mai clar în favoarea Germaniei. Imaginea era diferită dacă 
se lua în considerare şi restul lumii. Statele Unite aveau 
resurse economice mai mari decât cele trei Mari Puteri 
europene la un loc, iar această poziţie urma a se consolida 
odată cu trecerea timpului. Ar fi fost logic dacă Hitler ar fi 
încercat să unească Europa împotriva „pericolului 
american”, însă el nu a procedat astfel. Din motive obscure 
probabil datorită ignoranței sale încăpăţânate de austriac 
născut în centrul continentului -, el nu a luat niciodată 
Statele Unite în serios, în domeniul economic sau în cel 
politic. A presupus că, la fel ca Puterile occidentale, 
America era subminată de democraţie, iar exhibiţiile morale 
ale lui Roosevelt i-au sporit disprețul. li părea de 
neconceput că aceste exhibiţii ar fi putut fi vreodată 
transpuse în realitate. Hitler nu a avut nici cea mai mică 
idee ce inamic formidabil a adus împotriva Germaniei 
atunci când a declarat război Statelor Unite. În decembrie 
1941. 

Pe de altă parte, dezvoltarea economică a Rusiei 
sovietice îl obseda pe Hitler. Era într-adevăr fulminantă. De- 
a lungul a zece ani, între 1929 şi 1939, în timp ce producţia 
industrială a Germaniei crescuse cu 27%, iar a Marii Britanii 


cu 17%, cea a Rusiei sporise cu 400%, iar procesul era doar 
la început. Până în 1938, Rusia sovietică devenise a doua 
Putere industrială a lumii, fiind devansată doar de Statele 
Unite. Drumul era încă lung: populaţia ei era încă săracă, 
iar resursele abia se prefigurau. Insă Germania nu avea 
prea mult timp la dispoziţie dacă dorea să nu fie copleşită, 
şi încă mai puţin dacă spera să cucerească Ucraina 
sovietică. Şi aici, din nou, ar fi fost logic ca Hitler să 
plănuiască un mare război împotriva Rusiei sovietice, însă, 
deşi a vorbit adesea despre un asemenea război, el nu l-a 
plănuit. Inarmarea germană nu a fost concepută pentru un 
asemenea război. Înarmarea superficială a lui Hitler fusese 
gândită doar pentru a întări poziţia germană într-un război 
diplomatic al nervilor. Chiar înarmarea profundă pe care o 
doreau generalii germani ar fi dat Germaniei posibilitatea 
să lupte doar într-un război epuizant pe frontul apusean, 
aşa cum se desfăşurase confruntarea în timpul primului 
război mondial. Germanii au fost nevoiţi să improvizeze 
precipitat atunci când au pornit războiul împotriva Rusiei 
sovietice în iunie 1941 şi nu au reuşit să obţină o victorie 
rapidă decisivă în mare măsură pentru că neglijaseră 
complet pregătirea unui sistem de transport adecvat unui 
război de asemenea natură. In final, este greu de spus dacă 
Hitler a luat în serios proiectul războiului împotriva Uniunii 
Sovietice sau dacă aceasta a fost o iluzie atractivă prin care 
el a sperat să-i hipnotizeze pe oamenii de stat occidentali. 
Dacă l-a luat în serios, atunci războiul declanşat în 1939 
unul nu împotriva Rusiei sovietice, ci împotriva Puterilor 
occidentale, cu Germania şi Rusia cvasi-aliate nu mai poate 
fi explicat. Sau, mai exact, reapare vechea explicaţie 
simplă. Războiul din 1939, departe de a fi premeditat, a 
fost o greşeală, rezultatul erorilor diplomatice ale ambelor 
părţi. 

Hitler a contribuit puţin la evoluţiile diplomatice din 
perioada  aprilie-august 1939. La fel ca în ocaziile 
anterioare, el s-a mulţumit să se pregătească şi să aştepte, 
încrezător că obstacolele se vor dezintegra cumva 
dinaintea sa. Exemplul crizei cehe i-a stat tot timpul în 


minte. Trebuise să facă faţă unei armate ceheşti puternice 
şi unei alianţe aparent ferme între Franţa şi Cehoslovacia. 
În final francezii au cedat, la fel şi cehii. Urma ca lucrurile 
să se desfăşoare asemănător şi în privinţa Poloniei. El le-a 
spus liderilor occidentali: „Opozanţii noştri sunt nişte biete 
creaturi [mici viermi]. l-am văzut la Munchen”. Nu-şi mai 
făcea probleme în privinţa francezilor. Ştia că aceştia vor 
merge unde îi vor conduce britanicii, acţionând totuşi ca o 
piedică în calea războiului. De această dată britanicii 
trebuiau să decidă mai direct, iar el se aştepta ca hotărârea 
lor să fie în favoarea concesiilor. S-a aşteptat ca şi polonezii 
să renunţe fără război? La această întrebare este mai greu 
de răspuns. La 3 aprilie, forţelor armate li s-a comunicat să 
fie pregătite pentru a ataca Polonia în orice moment după 1 
septembrie, însă cu asigurarea că aceasta se va întâmpla 
numai dacă Polonia ar fi fost izolată o asigurare pe care 
Hitler a repetat-o într-o formă şi mai explicită la 23 mai?". 
Însă aceste pregătiri erau necesare indiferent de modul în 
care Hitler urmărea să-şi croiască drum, prin război sau 
ameninţări. Ele nu ne spun nimic despre intenţiile sale 
reale, asta în cazul când acestea erau deja stabilite. 
Pregătirile se potriveau perfect pentru războiul nervilor. 
Aceasta este provocarea pe care Hitler a făcut-o în mod 
clar. La 28 aprilie, el a repudiat, în acelaşi timp, pactul de 
neagresiune cu Polonia din 1934 şi înţelegerea navală 
anglo-germană din 1935. In aceeaşi zi el s-a adresat 
Reichstag-ului. A reamintit ofertele sale pentru Polonia şi a 
denunţat provocarea poloneză: germanii doreau să 
reglementeze chestiunea Danzig-ului prin negocieri libere, 
iar polonezii au răspuns bazându-se pe forţă. El era gata să 
facă o nouă înţelegere, dar numai dacă polonezii îşi 
schimbau atitudinea, adică dacă renunţă la Danzig şi la 
alianţa lor cu Marea Britanie. A vorbit despre britanici în 
termeni foarte diferiţi: a lăudat Imperiul Britanic ca un 
„factor de o valoare inestimabilă pentru întreaga viaţă 
economică şi culturală umană”, a respins ideea de a-l 
distruge ca fiind „nimic altceva decât emanaţia unei dorinţe 

umane de distrugere cu totul arbitrară” şi aştepta cu 
căldură o nouă înţelegere atunci când britanicii vor reveni 
la intenţii mai bune. Şi în acest caz, preţul era acelaşi: 
concesii referitoare la Danzig şi abandonarea alianţei cu 
Polonia. Stabilindu-şi condiţiile, Hitler s-a retras în tăcere. 
Ambasadorii nu puteau ajunge până la el, situaţie oarecum 
similară şi cu cea a lui Ribbentrop. N-au mai existat 
contacte diplomatice ulterioare cu Polonia până la 
izbucnirea războiului, iar cu Marea Britanie niciunul 
nemijlocit până la mijlocul lunii august. 

In consecinţă, decizia trebuia luată de britanici. Sau, mai 
exact, le era dictată de alianţa anglo-poloneză. Nu puteau 
scăpa de ea chiar dacă ar fi vrut. Nu erau doar prizonierii 
propriei opinii publice. Ei au recunoscut că, evitând decizia, 
nu ar face altceva decât să se reîntoarcă la dificultăţile 
anterioare. Erau pregătiţi, chiar dornici să renunţe la 
Danzig, însă cu condiţia ca Hitler să convină asupra păcii. El 
ar fi fost satisfăcut doar dacă primea Danzig-ul fără condiţii. 
In orice caz, polonezii au refuzat să cedeze un centimetru. 
Britanicii au descoperit tardiv că Beck fusese „prea puţin 
sincer” cu privire la Danzig: el le dăduse impresia că nu era 
o problemă urgentă, când Hitler deja făcea presiuni în 
sprijinul pretențiilor sale. Ei au folosit acest fapt ca o scuză 
pentru a-i cere lui Beck să-i informeze corespunzător în 
viitor şi i-au reamintit că garanţia va deveni operaţională 
numai „dacă guvernul polonez va decide să reziste în cazul 
în care independenţa poloneză era «în mod clar» 
ameninţată”?!!. Era o aluzie precaută că Marea Britanie nu 
se angajase să menţină statu guo-ul la Danzig. Beck era 
imperturbabil: „niciun casus belii nu va apărea în legătură 
cu chestiunea Danzig-ului, dacă germanii nu vor face apel 
la forță”??? o perspectivă neplăcută din punctul de vedere 
britanic. De fapt, niciuna dintre părţi nu a îndrăznit să 
discute deschis despre Danzig, de teama unui conflict. De 
aceea, nu s-a discutat nimic, fiecare tabără sperând să 

izbândească la momentul decisiv. Alianţa formală, 
prefigurată în aprilie, nu a fost încheiată până la 25 august. 

Prin modalităţi mai puţin directe, britanicii au făcut tot 
posibilul pentru a determina reţinere în tabăra poloneză. În 
convorbirile pe teme militare dintre cele două ţări, britanicii 
n-au promis nimic, pentru că în acel moment nu aveau 
nimic de promis. Era evident că polonezii nu contau pe 
ajutor militar direct. Era un motiv cu atât mai temeinic 
pentru a căuta să obţină asistenţă financiară. Însă în acest 
domeniu britanicii erau deosebit de încăpăţânaţi. Polonezii 
au cerut un împrumut de 60 de milioane de lire în bani 
lichizi. Britanicii au replicat la început că nu aveau cash şi 
puteau oferi doar credite, apoi au insistat ca aceste credite 
să fie cheltuite în Marea Britanie. În cele din urmă, după ce 
au redus suma la 8 milioane, au explicat că, deoarece 
fabricile de armament britanice lucrau la capacitatea lor 
maximă, creditul nu putea fi utilizat în niciun caz. Niciun 
ban britanic nu a mers spre Varşovia până la izbucnirea 
războiului; nicio puşcă sau o bombă britanică nu a ajuns în 
Polonia. Este greu de crezut că polonezii se mulţumeau cu 
explicaţia lui Halifax: „În eventualitatea unui război, una 
dintre cele mai puternice arme ale Marii Britanii trebuie să 
fie stabilitatea economică şi, în consecinţă, era esenţial ca 
aceasta să nu fie afectată”?!5. Acest comportament straniu 
a exprimat natura duală a politicii britanice. Britanicii erau 
la fel de interesaţi atât să-i modereze pe polonezi, cât şi să- 
| descurajeze pe Hitler. Speranţa lor era inutilă. Beck nu era 
Benes. După părerea acestuia, un singur pas pe drumul 
concesiilor urma să conducă inevitabil către un nou 
Munchen. De aceea, nu s-a făcut niciun pas. Lordul 
Runciman nu avea nicio şansă să-şi facă bagajele pentru o 
nouă excursie continentală în 1939. 

Britanicii au făcut apel la un alt expedient, care se 
dovedise util în anul anterior. Ei încă mai sperau că 
Mussolini ar putea fi folosit, la un moment dat, pentru a-l 
influenţa pozitiv pe Hitler. Şi această încercare era una fără 
sorţi de izbândă. Supărarea momentană a lui Mussolini 

atunci când Hitler a ocupat Praga a fost ultima manifestare 
a indignării sale. Acum el şi-a pus în practică propriul act de 
agresiune, transformând protectoratul asupra Albaniei într- 
o anexare deschisă. Aceasta a dus la o mare activitate 
diplomatică britanicii au garantat Grecia şi, fără vreun 
motiv special, România, iar negocierea unei alianţe cu 
Turcia a fost sortită să nu se materializeze niciodată. 
Asemenea acţiuni, deşi au sporit volumul de hârtii al 
ministerelor de externe, au avut o relevanţă redusă pentru 
marea problemă a Germaniei. Italia, aidoma Franţei, se afla 
acum în linia a doua: soarta ambelor ţări era determinată 
de acţiunile marilor lor parteneri. Francezii s-au repezit să 
repudieze pretenţiile italiene privitoare la Africa de Nord. 
ltalia reprezenta un oponent pe măsura lor, pe care erau 
pregătiţi să-l sfideze. Mussolini, la rândul său, a făcut în 
cele din urmă pasul decisiv spre o alianţă formală cu 
Germania. „Pactul de Oțel” a fost semnat la 22 mai, cele 
două ţări angajându-se să ducă războiul în comun. Fără 
îndoială că Mussolini a sperat că Pactul îi va oferi un cuvânt 
de spus în privinţa acţiunilor germane. Din moment ce era 
rugat să sprijine Germania în război, el a sperat că va putea 
hotărî data izbucnirii războiului şi a încercat să insiste că 
ltalia putea fi pregătită de război abia în 1942 sau 1943. 
Germanii au acordat puţină importanţă Pactului. Ei l-au 
încheiat aproape accidental, ca un premiu de consolare 
pentru eşecul realizării unei Triple Alianțe cu Japonia. 
Extremul Orient reprezintă un factor încă dificil de 
estimat în diplomaţia anului 1939. In mod clar existau 
legături între situaţia din Europa şi cea din Extremul Orient. 
Însă care erau acestea? Japonezii se aflau în război cu 
China, amenințau interesele străine în zonă, în special cele 
britanice. Evident că britanicilor le-ar fi plăcut să-şi încheie 
conturile cu Europa pentru a-şi apăra poziţia din China, însă 
este greu de stabilit cât de mult a influenţat acest aspect 
evoluţia practică a politicii lor. Pe de altă parte, germanii 
doreau să sporească dificultăţile britanicilor în Extremul 
Orient, iar japonezii pe cele din Europa. A fost o încleştare 
de forţe între cele două Puteri „agresoare”, câştigată de 


japonezi. Germanii au încercat să transforme Pactul Anti- 
Comintern într-o alianţă împotriva tuturor inamicilor. 
Japonezii au fost de acord să coopereze doar împotriva 
Rusiei. Neîndoielnic că ei au sperat să obţină concesii de la 
britanici fără a recurge la război. Poate că erau descurajaţi 
de gândul la flota americană. Mai presus de toate, s-au 
îndoit că o alianţă generală va fi urmată de un război în 
Europa, ci mai degrabă de un nou Munchen pe seama 
Poloniei, iar ei ar fi fost lăsaţi singuri împotriva britanicilor. 
Negocierile dintre Germania şi Japonia n-au dus la niciun 
rezultat. Japonezii au stors concesii de la britanici, care au 
acceptat imediat. Conflictul din Extremul Orient era 
amânat, ceea ce a făcut mai probabil conflictul din Europa. 

Mai exista un obstacol în faţa cooperării dintre Germania 
şi Japonia, deşi niciuna dintre părţi nu l-a scos în evidenţă. 
Japonezii doreau sprijin împotriva Rusiei sovietice. 
Germanii, altădată avocaţii cei mai fervenţi ai anti- 
comunismului, se îndreptau acum în direcția opusă. În 
momentul în care Polonia a devenit ținta imediată a 
ostilităţii germane, Rusia sovietică era transformată în mod 
automat într-un posibil stat neutru, dacă nu chiar unul aliat. 
Ruşii nu erau importanţi doar pentru Germania. Orice 
Putere europeană trebuia să-i ia în considerare. Acesta a 
fost un eveniment epocal. Anul 1939 a adus cu el 
izbucnirea celui de-al doilea război mondial. Dintr-o 
perspectivă mai lungă, ar putea părea chiar mai 
semnificativ faptul că acest an a adus cu sine recucerirea 
de către Rusia a statutului de Mare Putere, pentru prima 
dată după 1917. După revoluţia bolşevică, Rusia sovietică 
reprezentase adesea o „problemă”, iar comunismul 
internaţional fusese un pericol politic, în orice caz unul 
potenţial. Însă Rusia sovietică nu contase ca Mare Putere. 
Când Litvinov a înaintat propuneri la Liga Naţiunilor, el avea 
aerul unui purtător de cuvânt al altei planete. Puterile 
occidentale nu s-au gândit nicio clipă în mod serios la 
cooperarea cu Rusia sovietică, în ciuda Pactului franco- 
sovietic. Nici occidentalii, şi nici germanii nu se aşteptau la 
o intervenţie sovietică în timpul crizei cehe din 1938. Rusia 


sovietică părea extrem de îndepărtată. Acest fapt se datora 
în mare măsură clivajului politic şi tradiţiei îndelungate, de 
ambele părţi, a nerecunoaşterii de facto. De asemenea, 
exista o bază practică. Rusia sovietică fusese cu adevărat 
îndepărtată din Europa cât timp existase „cordonul 
sanitar”. Când ea a acţionat, a părut a o face din exteriorul 
continentului, dintr-o poziţie asemănătoare cu a Japoniei 
sau a Statelor Unite. Acest lucru s-a schimbat din momentul 
în care s-a pus problema Poloniei. Europa ajunsese la uşa 
Rusiei. Indiferent dacă îi plăcea sau nu, aceasta din urmă 
devenise din nou o Putere europeană. 

Ce rol urma să joace Rusia acum că se reîntorsese în 
Europa, sau Europa se reîntorsese la ea? Toate ţările şi-au 
pus această întrebare fundamentală. Britanicii s-au 
întrebat, la fel francezii, polonezii şi germanii. Ruşii înşişi s- 
au întrebat în mod persistent. Era imposibil să se prevadă 
de la început răspunsul, sau chiar să se formuleze variante. 
Multe chestiuni politice au antecedente îndelungate. 
Oamenii de stat îşi pot utiliza experienţa anterioară şi pot 
acţiona în funcţie de direcţiile deja stabilite. In această 
privinţă existau câteva antecedente, însă ele erau de o 
asemenea manieră încât au condus într-o direcţie greşită 
înapoi către momentul izolării şi retragerii ruseşti. Aceste 
precedente  înşelătoare au avut oarecare influenţă. 
Britanicii nu puteau scăpa de obişnuinţa de a trata Rusia 
sovietică drept o Putere de importanţă redusă. Ruşii erau 
încă tentaţi să presupună că puteau întoarce spatele 
Europei atunci când doreau. Avantajul era de partea 
germanilor. Ei aveau un precedent, ca să spunem aşa, sub 
forma tratatului de la Rapallo şi a prieteniei ulterioare 
sovieto-germane. Însă vremurile se schimbaseră. La 
Rapallo, două Puteri înfrânte şi temătoare au convenit să 
nu fie împinse una împotriva celeilalte. Era greu de folosit 
acest exemplu pentru a înţelege relaţiile dintre ţările care 
acum erau cele mai Mari Puteri de pe continentul european. 
încă o dată, Hitler s-a mulţumit să aştepte pentru ca 
evenimentele să-i ofere o politică de urmat. Anti- 
comunismul a fost atenuat în Germania, locul său fiind luat 


de anti-semitism. S-au făcut aluzii că germanilor le-ar fi 
plăcut să-şi sporească comerţul cu Rusia sovietică sau chiar 
să-şi îmbunătăţească relaţiile politice, însă partea germană 
nu a făcut nicio încercare de a oferi detalii în privinţa formei 
pe care o putea lua această îmbunătăţire, iar ruşii erau 
chiar şi mai reticenţi. Iniţiativa a rămas pe seama altcuiva. 
Francezilor, la celălalt capăt al scalei, le era clar ceea ce 
doreau: trebuia să existe o alianţă militară directă între 
Rusia sovietică şi Puterile occidentale. Francezii nu credeau 
că Hitler se va linişti şi, de aceea, nu-şi făceau probleme că 
alianţa cu sovietele ar putea constitui un motiv de 
provocare. Ei considerau că Hitler ar putea fi descurajat 
doar printr-o demonstraţie copleşitoare de forţă, iar alianţa 
cu sovieticii ar fi contribuit la realizarea unui asemenea act. 
Dacă demonstrația eşua şi se ajungea la război, 
ameninţarea rusească ar fi divizat din nou forţele germane, 
aşa cum făcuse în 1914. lar dacă atacul german era 
îndreptat împotriva Rusiei, francezii ar fi rămas în siguranţă 
în spatele liniei Maginot. Francezii nu s-au gândit la 
obiecțiile poloneze, sau mai degrabă acestea i-au 
determinat şi mai mult. Obligaţiile franceze faţă de Polonia 
erau la nivelul lor cel mai scăzut. Trădarea Poloniei 
distrusese orice posibilitate pentru un front răsăritean în 
timpul crizei cehe, iar francezii erau acum gata să 
plătească ingratitudinea poloneză cu aceeaşi monedă. 
Gamelin avea o părere proastă despre armata poloneză şi a 
înclinat, deşi după multe ezitări, să o considere sub nivelul 
celei sovietice. Dacă Polonia folosise scuza alianţei franco- 
sovietice pentru a repudia propria sa alianţă cu Franţa, cu 
atât mai bine din punctul de vedere francez. Scăpaseră de 
o povară şi obţinuseră un avantaj. La 10 aprilie, Bonnet i-a 
spus ambasadorului sovietic că ar trebui stabiliţi termenii 
unei cooperări militare şi a adăugat: „Va trebui atunci să 
stabilim atitudinea pe care să o adoptăm în cazul în care 
România sau Polonia refuză acest ajutor”?!*. Era o soluţie 
simplă, dar, din nefericire pentru francezi, imposibilă. Ei 
puteau desconsidera alianţa lor cu Polonia, însă nu o 

puteau desconsidera pe cea cu Marea Britanie, de care 
depindea întreaga lor poziţie în lume. Alianţa anglo- 
poloneză era o catastrofă pentru Franţa. Deoarece britanicii 
nu aveau vreo forţă proprie disponibilă pentru un război 
continental, alianţa era de fapt o garanţie britanică, în 
sensul că Franţa nu-i va părăsi pe polonezi aşa cum făcuse 
cu cehii. Insă exact asta voiau francezii să facă. Odată ce 
calea de scăpare le era blocată, singura lor speranţă era 
aceea de a-i trage pe britanici într-o alianţă şi cu Rusia 
sovietică. 

Impulsurile nu au venit numai din partea Franţei. 
Necesitatea unei alianţe cu sovieticii era evidentă pentru 
orice observator britanic competent, imediat după ce s-a 
acordat garanţia pentru Polonia. Churchill a subliniat acest 
lucru în Camera Comunelor, la 3 aprilie: 


„A ne opri aici, cu o garanţie pentru Polonia, ar însemna să ne 
blocăm într-un teritoriu al nimănui, sub focul ambelor linii de 
tranşee şi fără niciun fel de refugiu... Dacă am început să creăm o 
Mare Alianţă împotriva agresiunii, nu ne putem permite să 
eşuăm... 

Cea mai mare greşeală, pe care nimeni nu presupune că am 
putea-o face, ar fi să descurajăm şi să înlăturăm orice cooperare 
naturală pe care Rusia sovietică simte, ţinând cont de propriile 
sale interese, că este necesar să o permită”255. 


Lloyd George a vorbit chiar mai răspicat: 


„Dacă înaintăm fără ajutorul Rusiei, vom intra într-o capcană. 
Ea este singura ţară ale cărei arme pot fi utile acolo... Dacă Rusia 
nu a fost introdusă în chestiune datorită unor sentimente pe care 
le au polonezii, în sensul că ei nu-i doresc pe ruşi acolo, atunci 
trebuie să ne declarăm condiţiile; şi dacă polonezii nu sunt 
pregătiţi să accepte singurele condiţii prin care noi îi putem ajuta 
cu succes, atunci responsabilitatea trebuie să le revină”.21* 


Aceste argumente au venit în repetate rânduri şi de pe 
băncile opoziţiei. Grupurile conflictuale din Partidul Laburist 
se puteau reuni în special pe principiul alianţei cu Rusia 

sovietică unii din motive militare practice, alţii datorită 
principiului socialist. Argumentul practic era într-adevăr 
aproape irezistibil. El se găsea pe hartă pentru toţi cei care 
doreau să-l vadă, iar criticii lui Chamberlain au început 
pentru prima oară să capteze efectiv atenţia opiniei 
publice. Anterior, ei păreau a susţine un război ideologic 
împotriva lui Hitler, iar acum Chamberlain părea a practica 
o distanţare ideologică faţă de Uniunea Sovietică. Acest 
criticism din partea opoziţiei l-a împins neîndoielnic pe 
Chamberlain spre negocieri cu Moscova, dar în acelaşi timp 
i-a sporit neîncrederea. Guvernul britanic urma să fie 
discreditat oricum, indiferent de rezultat. Dacă negocierile 
eşuau, guvernul urma să poarte responsabilitatea. Dacă 
reuşeau, Churchill, Lloyd George şi laburiştii aveau să fie 
reabilitaţi. Chamberlain era un adversar redutabil, cel puţin 
în politica internă, iar când îşi arunca privirea înspre 
Kremlin, vedea acolo feţe care îi reaminteau de cele din 
primele bănci ale opoziţiei. 

Există şi alte considerente care au determinat ezitarea 
guvernului britanic. Cu moralismul vehement al unui beţiv 
dezalcoolizat, cei care nu avuseseră scrupule în a-l părăsi 
pe Benes se simțeau acum obligaţi să observe fiecare 
capriciu al lui Beck. Britanicii garantau drepturile unor 
naţiuni mici. Cum puteau ei să înlăture obiecțiile 
polonezilor, care nu doreau să se implice în relaţii cu Rusia 
sovietică? Halifax a subliniat acest aspect în Camera 
Lorzilor: „Politica noastră este întemeiată pe principiul că 
drepturile statelor mai mici nu pot fi date la o parte de 
către cele mai puternice, că forţa nu trebuie să fie factorul 
decisiv în relaţiile dintre popoare şi că negocierile nu 
trebuie minimalizate sau reprimate prin constrângere”2. 
Guvernul britanic nu gândea, precum criticii săi, în termenii 
unui război inevitabil, nici măcar nu urmărea să-l 
„descurajeze” pe Hitler printr-o copleşitoare demonstraţie 
de forţă. El căuta să facă o demonstraţie morală, iar efectul 
moral al alianţei cu Rusia sovietică ar fi fost pierdut dacă 
aceasta era însoţită de protestele statelor mai mici. Efectul 

moral favorabil ar fi putut chiar să-i revină lui Hitler. 
Acuzaţia de „încercuire” ar fi fost justificată. „S-ar spune că 
abandonând orice încercare de a rămâne imparţiali ne 
aliniem deliberat pentru un război între grupuri rivale de 
Puteri.” Italia, Spania şi Japonia ar fi ofensate, şi „nici nu 
trebuie uitat că Vaticanul consideră Moscova, chiar într-o 
mai mare măsură decât Berlinul, ca fiind Antichristul”218. 
Guvernul britanic lupta să menţină pacea în Europa, nu 
să câştige un război. Politica sa era determinată de 
moralitate, nu de calcule strategice. Insă chiar moralitatea 
sa era strâmbă. El a recunoscut forţa nemulțumirilor 
germane împotriva înţelegerii de la Versailles. Însă nu s-a 
gândit că Rusia sovietică ar putea fi prea puţin înclinată să 
menţină în Europa răsăriteană un statu quo care se baza în 
mod esenţial pe cele două tratate umilitoare de la Brest- 
Litovsk şi Riga. Ezitările ruseşti de a susţine un front de 
pace i-a iritat pe britanici, însă orice dorinţă sovietică de a 
merge la război împotriva Germaniei i-ar fi alarmat şi mai 
mult. Ceea ce doreau ei era ca ajutorul rusesc să poată fi 
disponibil în orice moment, ca un robinet, şi numai ei, sau 
poate polonezii, să-l poată deschide. Halifax i-a explicat 
această atitudine lui Gafencu?!, ministrul de externe 
român: „Este de dorit să nu înstrăinăm Rusia, dar să o 
menţinem permanent în aşteptare”?2. În acel moment, 
liderii sovietici îi suspectau pe britanici că plănuiesc să 
implice Rusia într-un război cu Germania, în timp ce ei ar fi 
rămas neutri, iar acuzaţia a fost repetată de către istoricii 
sovietici. Aceasta reprezintă o înţelegere eronată a 
punctului de vedere britanic. Britanicii nu doreau deloc 
război: nici din partea lor împotriva Germaniei, nici din 
partea acesteia împotriva Rusiei. Rezultatul unui război 
general în Europa ar fi fost dezastruos din perspectiva 
britanicilor. Pentru că indiferent cine câştiga, Germania sau 

Rusia, şi orice se întâmpla, poziţia Marii Britanii ca Mare 
Putere ar fi ieşit diminuată sau chiar distrusă. Exista un 
singur element comun în alianţa anglo-poloneză. Ambele 
tări profitaseră de circumstanţele extraordinare în care se 
încheiase primul război mondial, cu Germania şi Rusia 
înfrânte. Polonia datora acestor circumstanţe independenţa 
ei iluzorie, iar Marea Britanie măreţia şi autoritatea care, 
deşi nu la fel de iluzorii, puteau fi menținute cu efort minim. 
Ambele ţări doreau ca lumea să rămână în nemişcarea 
statuată în 1919. Polonia refuza să meargă alături de 
Germania sau de Rusia. Britanicii refuzau să se gândească 
la victoria vreuneia dintre cele două ţări. O cucerire 
bolşevică era respingătoare pentru cei mai mulţi dintre 
englezi. În această privinţă, suspiciunile sovietice erau 
justificate. Dar această eventualitate părea îndepărtată. 
Britanicii se aşteptau ca germanii să învingă într-un război 
împotriva Rusiei singure, iar acest lucru, deşi poate mai 
puţin respingător, era chiar şi mai alarmant. O Germanie 
care să domine Europa de la Rin până la Urali s-ar fi întors 
brusc, credeau britanicii, împotriva imperiilor britanic şi 
francez. De aceea, când conducătorii sovietici i-au acuzat 
pe britanici de plănuirea unui război sovieto-german, 
aceştia s-au amăgit în două privinţe, în primul rând, 
britanicii erau prea puţin afectaţi de „pericolul roşu” pentru 
a-i dori distrugerea într-un război, iar în al doilea rând, erau 
convinşi că germanii vor învinge prea uşor şi prea periculos. 

Exista un motiv de teamă în privinţa Rusiei sovietice, 
care dădea frisoane oamenilor de stat britanici atunci când 
luau în considerare evoluţii posibile: teama că ar putea sta 
deoparte în timp ce celelalte Puteri europene s-ar sfărâma 
între ele. „Este esenţial, dacă trebuie să fie război, să se 
încerce implicarea şi a Uniunii Sovietice, pentru că altfel, la 
sfârşitul războiului, Uniunea Sovietică, cu armata intactă şi 
cu Anglia şi Germania în ruine, va domina Europa.”??! Era o 
altă versiune a politicii robinetului care putea fi închis sau 
deschis după dorinţă (cea britanică). Însă s-a presupus vreo 
clipă că sovieticii ar putea refuza rolul care li se atribuia? 

Britanicii au fost avertizaţi de nenumărate ori că Rusia 
sovietică şi Germania ar putea ajunge la o înţelegere. Sau 
că, în cel mai bun caz, Rusia sovietică ar putea sta 
deoparte în timp ce restul Europei dă de necaz. Au fost 
avertizaţi de către Seeds, ambasadorul lor la Moscova, au 
fost avertizaţi de către Daladier şi chiar, indirect, de către 
Göring, căruia îi displăcea perspectiva unei linii prosovietice 
în politica germană. Chamberlain, Halifax şi specialiştii din 
Foreign Office au rămas imperturbabili. Avertismentele au 
fost înlăturate în repetate rânduri ca „extrem de 
improbabile”2*?. Nu au văzut britanicii că, datorită alianţei 
anglo-poloneze, ei se angajaseră deja să lupte în apărarea 
frontierelor Rusiei sovietice? Atunci cum au putut 
presupune că ajutorul sovietic era altceva decât un 
beneficiu neconvenit? Este imposibil de găsit un răspuns 
raţional la aceste întrebări. Dacă diplomaţia britanică a 
aspirat în mod serios să realizeze o alianţă cu Rusia 
sovietică în 1939, atunci negocierile purtate au fost cele 
mai incompetente tranzacţii după cele prin care lordul 
North a pierdut coloniile americane. Probabil că 
incompetenţa este o explicaţie prea simplă. Britanicii erau 
copleşiţi de dificultăţile poziţiei lor conceperea unei politici 
potrivite pentru o Putere mondială: pe de o parte doreau să 
întoarcă spatele Europei, iar pe de altă parte trebuiau să 
preia conducerea în afacerile europene. Ei au împărţit 
garanţii în Europa răsăriteană şi au aspirat să realizeze 
alianţe militare. Însă ceea ce doreau în Europa era pacea şi 
revizuirea  paşnică pe seama statelor pe care le 
garantaseră. Nu aveau încredere în Hitler şi Stalin, însă au 
luptat pentru a obţine pacea cu unul şi o alianţă cu celălalt. 
Nu este surprinzător că au eşuat în ambele privinţe. 
Confuzia a fost accentuată prin diferenţele personale de 
abordare. Chamberlain nu a dorit niciodată asocierea cu 
Rusia sovietică, decât în nişte condiţii imposibile. El a fost 
împins de către Halifax, care el însuşi sceptic fusese împins 
de către Ministerul de Externe. Chiar şi specialiştii erau mai 

degrabă neîncrezători în privinţa lui Hitler decât aveau 
încredere în Stalin; şi, în timp ce vedeau cu rapiditate 
defectele alianţei cu Rusia, rareori i-au văzut şi avantajele. 
Puţine lucruri s-ar fi întâmplat dacă n-ar fi existat o 
presiune constantă în Camera Comunelor şi din partea 
opiniei publice, iar miniştrii au cedat în faţa acestei presiuni 
nu pentru că au crezut că era bine, ci pentru că nu au putut 
concepe vreo alternativă. Însă opinia publică nu se afla în 
consens. Dorinţa unei alianţe cu sovieticii era mai 
zgomotoasă, dar ostilitatea faţă de Rusia sovietică, deşi 
mai puţin zgomotoasă, era probabil mai puternică, în 
special printre conservatorii din eşalonul al doilea. A existat 
o uşurare larg răspândită în momentul eşecului final într- 
adevăr, se înlăturase un obstacol psihologic din calea 
războiului. Consecința logică a politicii britanice, dacă poate 
fi imaginat un asemenea lucru, era neutralitatea sovietică, 
deşi britanicii au fost foarte indignaţi atunci când s-a 
concretizat această consecinţă. 

Au avut liderii sovietici, de partea lor, un ţel logic, clar de 
la început? Nimeni nu cunoaşte răspunsul, cu excepţia, 
poate, a exilatului uitat, Molotov? însă este puţin probabil 
ca el să-l dezvăluie. Nu avem niciun fel de dovadă despre 
mecanismul intern al politicii sovietice. Nu ştim ce au 
raportat ambasadorii sovietici la Moscova şi dacă guvernul 
sovietic a citit rapoartele lor. Nu ştim ce şi-au spus unii 
altora liderii sovietici şi ce le-au spus experţii lor tehnici. 
Acolo unde documentaţia lipseşte, istoricul poate face doar 
speculaţii pornind de la aparenţe sau de la propriile sale 
prejudecăţi. Istoricii sovietici (care par la fel de prost 
informaţi ca şi noi) afirmă corectitudinea propriului lor 
guvern şi imoralitatea celorlalte. Din punctul lor de vedere, 
Rusia sovietică a luptat din toată inima pentru un front al 
păcii, Marea Britanie şi Franţa au plănuit să o ademenească 

într-un război izolat împotriva Germaniei, iar Stalin a scăpat 
de acest pericol în ultimul moment, printr-o lovitură 
genială. Istoricii apuseni, luptând loial în războiul rece, văd 
lucrurile exact invers. Potrivit versiunii lor extreme, 
guvernul sovietic a fost hotărât tot timpul să încheie o 
înţelegere cu Germania şi a negociat cu Marea Britanie şi 
Franţa doar pentru a provoca o propunere germană. 
Alternativ, Rusia sovietică negocia cu ambele tabere, 
privind cum ofertele îşi sporesc valoarea, până când a ales- 
o pe cea mai satisfăcătoare, în prima teorie, conducătorii 
sovietici căutau în mod deliberat să provoace un război în 
Europa, iar în cealaltă ei erau hotărâți, în cel mai bun caz, 
să nu fie atraşi în război. Deşi poate că există o undă de 
adevăr în aceste teorii, ele au un defect comun: atribuie 
liderilor sovietici prefigurarea evenimentelor ulterioare şi, 
oricât de ticăloşi au putut fi aceşti lideri, este îndoielnic că 
Diavolul şi-a împărţit cu ei prerogativele într-o asemenea 
măsură. Spre exemplu, se susţine că guvernul sovietic ştia 
de la început că Hitler va porni războiul la 1 septembrie şi, 
de aceea, ruşii şi-au programat acţiunile pornind de la 
această dată. Poate că Hitler ştia asta, însă liderii sovietici 
nu. În această privinţă, ca şi în altele, istoricii ar trebui să 
ţină minte vorbele înțelepte ale lui Maitland: „Este foarte 
greu să ne reamintim că evenimente care acum sunt 
departe în trecut au aparţinut cândva viitorului”. 

Unele dintre planurile atribuite liderilor sovietici nu 
rezistă unei examinări atente. Spre exemplu, se susţine în 
general că ruşii au tergiversat negocierile cu Puterile 
occidentale astfel încât să provoace o ofertă atractivă din 
partea lui Hitler, la momentul decisiv. Schimbul de mesaje 
diplomatice ne arată că întârzierile au venit din partea 
Occidentului şi că guvernul sovietic a răspuns cu o viteză 
aproape incredibilă. Britanicii au făcut prima lor sugestie 
tentantă la 15 aprilie, iar contrapropunerile sovietice au 
venit două zile mai târziu, la 17 aprilie. Britanicii au avut 
nevoie de trei săptămâni înainte de a trimite un răspuns (la 
9 mai); întârzierea sovietică a fost atunci de cinci zile. 
Britanicii au revenit după 13 zile, sovieticii din nou după 


cinci. Încă o dată britanicii au răspuns după 13 zile, iar 
guvernul sovietic a replicat în 24 de ore. După aceea ritmul 
s-a iuţit. Britanicii au încercat din nou după cinci zile, iar 
guvernul sovietic a răspuns în 24 de ore. În continuare, 
britanicii au avut nevoie de nouă zile, iar sovieticii de două. 
Încă cinci zile pentru britanici şi numai una pentru ruşi. Opt 
zile de partea britanică; răspuns sovietic în aceeaşi zi. 
Intârziere britanică de şase zile; răspuns sovietic în aceeaşi 
zi. Cu aceasta schimbul de mesaje s-a încheiat. Dacă 
aceste date înseamnă ceva, atunci britanicii erau cei care 
doreau să tergiverseze lucrurile, ruşii fiind dornici să 
încheie înţelegerea. Există şi o altă dovadă că britanicii au 
tratat negocierile într-un mod accidental, mai mult pentru a 
linişti opinia publică decât pentru a realiza ceva. Anthony 
Eden s-a oferit să meargă la Moscova cu o misiune 
specială, însă Chamberlain i-a respins oferta. Un diplomat 
din Ministerul de Externe care a fost trimis la Moscova cu 
nişte scopuri obscure (cu certitudine nu pentru a încheia o 
alianţă) a scris cu inima uşoară o scrisoare către casă, la 21 
iunie: „Indrăznesc să spun că nu vom ajunge la niciun 
rezultat în final. Când spun «în final», mă gândesc la 
remarca lui Naggiar [ambasadorul francez], din această 
după-amiază, că el probabil va atinge vârsta limită şi va fi 
pensionat înainte ca eu să fiu rechemat de la Moscova”2%. 
Ar fi scris diplomatul în acest mod iresponsabil dacă el şi 
superiorii săi ar fi considerat alianţa cu sovieticii ca fiind 
cea care făcea diferenţa dintre pace şi război? 

Există şi un alt aspect curios legat de aceste negocieri. 
Ele s-au desfăşurat cu o lipsă de confidenţialitate 
remarcabilă chiar şi pentru o perioadă când diplomaţia 
secretă de modă veche dispăruse pretutindeni. Toate 
negocierile mai mult sau mai puţin oficiale dinaintea celui 
de-al doilea război mondial erau o chestiune publică. 
Trebuiau folosiţi trimişi ciudaţi şi nepotriviţi atunci când se 
dorea ca secretul să fie păstrat cu adevărat. Însă detaliile 
de obicei nu ies brusc la iveală. În negocierile anglo- 
sovietice, în orice caz, ele ajungeau în presă înainte de a 

ajunge la cealaltă parte iar când nu ajungeau în presă, le 
parveneau germanilor. Scurgerile de acest gen sunt 
aproape imposibil de trasat cu acuratețe şi este riscant să 
deduci prea mult din ele. Se pare că, atât cât ne putem da 
seama, guvernul sovietic era sursa de la care presa primea 
informaţiile, în mare măsură spre supărarea părţii britanice. 
Ofertele sovietice erau întotdeauna publicate imediat, iar 
propunerile britanice numai după ce erau comunicate 
Moscovei. Pe de altă parte, ministrul german de externe a 
primit informaţii de la o „sursă de încredere”, uneori înainte 
ca acestea să ajungă în presă şi adeseori înainte ca ele să 
fie cunoscute la Moscova. De aceea, această sursă de 
încredere trebuie să fi fost cineva din cadrul Ministerului de 
Externe britanic, acţionând la ordin sau trădând germanilor 
secrete din proprie iniţiativă. Din aceste fapte se pot 
extrage, cu precauţie, anumite concluzii. Guvernul sovietic 
nu putea fi interesat să informeze sau să influenţeze 
propriul popor; opinia publică sovietică putea fi manevrată 
printr-o simplă înclinare a capului. Scurgerile de informaţii 
vizau atunci opinia publică britanică, probabil cu intenţia de 
a forţa mâna guvernului britanic. Acest lucru ar implica 
faptul că guvernul sovietic dorea cu adevărat alianţa. El ar 
fi putut să joace într-un joc politic mai elaborat, sperând să 
provoace în Marea Britanie o răsturnare care ar fi adus 
stânga la putere. Insă chiar şi acest eveniment ar fi fost de 
dorit pentru a asigura alianţa. „Sursa de încredere” din 
Londra, pe de altă parte, trebuie să fi căutat să îi alarmeze 
pe germani şi să determine astfel un compromis anglo- 
german, asta dacă exista vreo intenţie politică în această 
acţiune. Bineînţeles că ar putea fi şi explicaţii mai cinice. 
Poate că ruşii au dorit doar să-şi demonstreze propria 
rectitudine, aşa cum au făcut adeseori în ocazii ulterioare, 
iar informatorul din Londra poate că acţiona doar din 
motive de interes personal. Singurul lucru pe care îl putem 
afirma cu certitudine este că erorile nu au fost făcute toate 
de către o singură tabără. 

Speculaţiile pot prolifera dacă uităm finalul poveştii şi 
încercăm să reconstruim imaginea sovietică despre lume. 


Fără îndoială, oamenii de stat sovietici erau foarte 
suspicioşi în privinţa tuturor Puterilor străine şi erau gata să 
fie, la rândul lor, lipsiţi de scrupule. Ei au apreciat, 
semiconştient, că erau angajaţi pentru prima dată într-o 
serioasă luptă diplomatică. Politica externă fusese lăsată în 
seama unor comunişti din eşalonul al doilea - la început 
Cicerin?%5, apoi Litvinov (niciunul dintre ei membru al 
Biroului Politic) - în permanenţă după ce Troțki încetase să 
mai fie comisar al afacerilor străine la începutul anului 
1918. La 3 mai 1939, Molotov l-a înlocuit pe Litvinov. 
Aceasta este considerată uneori o decizie în favoarea 
Germaniei. Este mai probabil să fi fost doar o recunoaştere 
a faptului că afacerile externe începuseră să conteze. 
Molotov era al doilea om după Stalin în Uniunea Sovietică. 
El a abordat relaţiile externe nu numai cu suspiciune, dar şi 
cu acea grijă pedantă pentru acuratețe verbală care i-a 
distins pe bolşevici în disputele lor interne. Oricum, fără 
îndoială că el le-a luat pe acestea în serios. Nici nu pot 
exista prea multe îndoieli în privinţa motivaţiei primordiale 
a politicii sovietice: dorinţa Rusiei sovietice de a fi lăsată în 
pace. Sovieticii erau conştienţi de propria lor slăbiciune, se 
temeau de o coaliţie ostilă a statelor capitaliste şi erau 
dornici să-şi continue expansiunea economică. Erau de 
acord cu guvernul britanic în privinţa dorinţei de menţinere 
a păcii, diferenţele situându-se în domeniul modalităţilor de 
realizarea a acesteia. Ei nu credeau că Hitler putea deveni 
paşnic dacă i se făceau concesii, ci susțineau că el ar putea 
fi descurajat doar printr-o etalare fermă a unei opoziții 
unite. 

Existau şi alte motive de divergență. Deşi, spre deosebire 
de Hitler, sovieticii nu aveau o dorinţă arzătoare de a 
răsturna statu quo-ul, ei nu-l priveau nici cu mulţumire, şi 
nici cu entuziasm. Invitaţia de a acţiona în favoarea 
situaţiei existente i-a făcut să-şi dea seama cât de mult le 
displăcea aceasta. Ei ezitau să acţioneze în vreun fel; dar 

dacă urmau să intervină în special dacă participau la un 
război n-ar fi făcut-o pentru a menţine înțelegerile de la 
Brest-Litovsk şi Riga. S-ar fi reîntors în afacerile mondiale 
doar ca o Mare Putere, egală a Marii Britanii şi dominatoare 
a Europei răsăritene. Cele două părţi aveau păreri diferite şi 
în privinţa estimării forţei fiecăreia. Britanicii au presupus 
că Rusia sovietică va fi înfrântă decisiv în eventualitatea 
unui război cu Germania. De aceea, erau aproape la fel de 
dornici de a evita un război între Rusia sovietică şi 
Germania, ca şi de a evita un război între Germania şi ei 
înşişi. Ruşii au presupus că Marea Britanie şi Franţa îşi vor 
putea menţine poziţiile defensive, aşa încât un război în 
Occident îi va epuiza în egală măsură pe toţi combatanții. 
Din acest motiv, dacă pacea generală preconizată eşua, ei 
puteau paria şi pe război, spre deosebire de britanici. 
Britanicii trebuiau să-i reziste lui Hitler dacă nu reuşeau să-l 
concilieze; ruşii puteau alege între pace şi război, sau cel 
puţin aşa şi-au imaginat. Libertatea de alegere sovietică 
exista şi într-un mod mai formal. Britanicii se angajaseră 
deja în favoarea rezistenţei prin alianţa lor cu Polonia. Ruşii 
trebuiau să fie atraşi de una dintre tabere, însă era 
improbabil ca Anglia să izbutească asta prin tratamentul pe 
care Londra l-a utilizat în relaţiile bilaterale, pentru a nu 
mai vorbi de obstinaţia cu care polonezii au refuzat să se 
gândească la asistenţa sovietică. Enumerarea acestor 
divergențe face ca negocierile să pară de la bun început 
sortite eşecului. Însă probabil că niciuna dintre părţi nu a 
apreciat asta de la început, nici chiar, poate, până aproape 
de sfârşit. Ruşii au presupus că Puterile occidentale aveau o 
nevoie disperată de ajutor, ceea ce era adevărat. Britanicii 
au contat în sinea lor pe conflictul ideologic dintre fascism 
şi comunism, închipuindu-şi că guvernul sovietic se va simţi 
flatat de orice semn de bunăvoință apuseană. 

Modelul divergenţei a fost stabilit încă de la început. 
Guvernul sovietic propusese o conferinţă a Puterilor 
doritoare de pace imediat după ce germanii au ocupat 
Praga. Britanicii au respins propunerea ca „prematură” unul 
dintre cuvintele lor favorite. În schimb au distribuit garanţii 


statelor presupus amenințate. Guvernul britanic s-ar fi 
limitat la atât dacă ar fi fost lăsat în pace. Dar nu s-a 
întâmplat aşa. Miniştrii britanici au fost hărţuiţi în Camera 
Comunelor. Erau chiar şi mai alarmaţi de ştirile privitoare la 
încercările guvernului francez de a încheia cu Rusia 
sovietică un pact de asistenţă mutuală. Aceasta era reacţia 
franceză la modul în care se comportaseră britanicii în 
privinţa garanţiei acordate Poloniei. Britanicii se aflau în 
pericolul de a fi împinşi în alianţa cu Rusia sovietică exact 
aşa cum francezii fuseseră forţaţi, în mare măsură 
împotriva voinţei lor, să subscrie la independenţa Poloniei. 
Din acest motiv, britanicii erau nevoiţi să preia conducerea 
dacă doreau să scape de pericol, iar negocierile lor cu Rusia 
erau, în mare parte, concepute pentru a preveni alianţa 
directă pe care o doreau francezii. La 15 aprilie, guvernul 
britanic i-a abordat cu reticenţă pe liderii comunişti de la 
Moscova: el a cerut o declaraţie în sensul că, dacă era 
atacat vreunul dintre vecinii Rusiei, „asistenţa guvernului 
sovietic va fi disponibilă, dacă va fi dorită, şi va fi acordată 
în maniera considerată a fi cea mai convenabilă”. Şi aici, 
deşi cuvintele par uşor diferite, era vorba de acelaşi 
principiu unilateral aşa cum apăruse el în pactul 
cehoslovaco-sovietic şi care subminase politica sovietică în 
1938. Atunci sovieticii puteau acţiona numai dacă Franţa 
acţiona prima; acum ei urmau să acţioneze numai dacă 
Polonia sau România sau unele state baltice binevoiau să-i 
invite. În 1938, probabil că sovieticilor le convenise scuza 
de a nu face nimic, însă după şase luni atitudinea lor se 
schimbase??6. Deoarece „cordonul sanitar” se prăbuşise, ei 
s-au simţit dintr-odată în centrul evenimentelor. Nu erau 
interesaţi să susţină Polonia sau să ofere vreo manifestare 
morală împotriva lui Hitler. Ei doreau să-şi asigure din 
partea Puterilor occidentale un sprijin militar precis şi 
statornic în caz că Hitler ar fi atacat Rusia (prin Polonia sau 

mai direct?27). 

La 17 aprilie, Litvinov a trimis contrapropunerea sa: 
trebuia semnat un pact de asistenţă mutuală între Anglia, 
Franţa şi Uniunea Sovietică pe o perioadă de cinci sau zece 
ani şi, în plus, pactul trebuia să ofere „toate modalităţile de 
ajutorare, inclusiv cele de natură militară, pentru toate 
statele est-europene situate între Marea Baltică şi Marea 
Neagră şi învecinate cu URSS, în cazul unei agresiuni 
împotriva acestor state”?2%. Era destul de neplăcut, din 
punctul de vedere al britanicilor, că guvernul sovietic îşi 
propunea să ajute Polonia fără o invitaţie preliminară iar 
propunerea de a ajuta statele baltice era chiar şi mai 
deranjantă. Britanicii au crezut că ruşii încercau doar să 
disimuleze ambiția lor „imperialistă”, acuzaţie repetată 
adeseori de atunci, însă neliniştea sovietică în privinţa 
acestor state era reală. Ruşii se temeau de un atac german 
asupra Leningradului, iar datorită superiorității navale a 
Germaniei în Marea Baltică, aceasta era o variantă 
plauzibilă. De aceea, au urmărit să-şi întărească poziţia 
militară terestră prin controlarea statelor baltice; şi, ştiind 
foarte bine că aceste ţări vor prefera probabil Germania 
Rusiei dacă erau supuse presiunilor, au dorit să se stipuleze 
că „asistenţa” sovietică ar trebui oferită fără invitaţie. Acest 
dispreţ la adresa statelor mici era, fără îndoială, lipsit de 
scrupule însă, dat fiind faptul că Rusia manifesta ostilitate 
faţă de Germania, el decurgea din temeri reale. Marea 
Britanie garantase Polonia şi România; de aceea, dacă îşi 
ţinea promisiunile, atunci în caz că Germania ataca Rusia 
sovietică, ea trebuia să meargă la război traversând una 
dintre aceste două ţări. Nu exista niciun fel de angajament 
britanic faţă de statele baltice, aceasta fiind spărtura 
necesară unui atac german direct asupra Rusiei sovietice, 
cu Puterile occidentale rămase neutre. Respingerea de 
către britanici a propunerii sovietice i-a convins pe liderii 
sovietici că suspiciunile lor erau bine întemeiate. Aveau 

dreptate. Britanicii aveau un adevărat respect pentru 
independenţa statelor mici. Într-adevăr, în privinţa Belgiei 
ei şi-au manifestat acest respect în asemenea măsură încât 
au ajuns, alături de francezi, să suporte dezastrul strategic 
din mai 1940. Cu toate acestea, principalul motiv al 
opoziţiei lor era ezitarea de a lăsa decizia între pace şi 
război în mâinile sovieticilor. Polonezii puteau avea această 
decizie, statele baltice la fel, însă guvernul sovietic 
niciodată. „Guvernul Majestății Sale ar putea fi atras în 
război nu pentru apărarea vreunui stat mic european, ci 
pentru a sprijini Uniunea Sovietică împotriva Germaniei. În 
această chestiune, opinia publică din ţara noastră... ar 
putea fi divizată."?2 Exact de acest lucru se temeau ruşii. 
Cu cât britanicii apărau mai mult independenţa statelor 
baltice, cu atât ruşii exercitau presiuni contrare, iar 
suspiciunea britanică devenea din ce în ce mai puternică. 
Nicio înţelegere nu a fost convenită vreodată în această 
problemă, iar acest aspect a fost cel care, din punct de 
vedere tehnic, a blocat negocierile. Nu pentru că el ar fi fost 
atât de important în sine, ci pentru că reprezenta diferenţa 
fundamentală dintre cele două părţi: britanicii doreau un 
pact care i-ar fi apărat pe alţii şi l-ar fi descurajat pe Hitler 
fără război, în vreme ce ruşii doreau o alianţă care să-i 
apere pe ei înşişi. 

Britanicii s-au frământat două săptămâni după ce au 
primit răspunsul lui Litvinov. Ei au întrebat Polonia şi 
România ce înţelegere ar permite să se realizeze cu Rusia 
sovietică. Răspunsul a fost că pot face orice înţelegere 
doresc, cât timp aceasta nu implică Polonia sau România. 
Britanicii au mai încercat să facă apel la ingenuitatea 
diplomatică franceză. Bonnet, oricum, i-a liniştit. „În focul 
conversaţiei”, el i-a dezvăluit ambasadorului sovietic că 
Franţa favoriza un pact de asistenţă mutuală. Britanicii au 
etalat în continuare o perseverenţă demnă de o cauză mai 
bună. La 8 mai, ei au propus ca, din perspectiva garanţiilor 
britanice faţă de Polonia şi România, „guvernul sovietic să 
dea asigurări că, în eventualitatea implicării Marii Britanii şi 

Franţei în ostilităţi ca urmare a îndeplinirii acestor obligaţii, 
asistenţa guvernului sovietic va fi disponibilă imediat, dacă 
era de dorit, într-o manieră şi în termeni care ar putea fi 
conveniţi”. Din nou era vorba de concepţia robinetului care 
putea fi deschis, „dacă era de dorit”, de către britanici, dar 
nu sub control sovietic. Primirea acestei propuneri a coincis 
cu prima apariţie a lui Molotov în funcţia de comisar pentru 
afacerile externe, din nefericire nu o ocazie care să inspire 
încredere reciprocă. Atmosfera era schimbată, deşi Molotov 
a pretins că politica sovietică nu se modificase. Nu mai era 
nimic din comentariile de un umor fin ale lui Litvinov, nimic 
din zâmbetele largi sau pauzele voioase când era 
menţionat numele lui „Beck” sau al altui polonez. În 
schimb, s-a produs o „chestionare fără răgaz”, 
ambasadorul britanic trebuind să treacă prin „cele mai 
ofensatoare momente”. La 14 mai, Molotov a respins 
formal propunerea britanică şi a pretins „reciprocitate”: 
trebuia să fie un pact de asistenţă mutuală, o garanţie 
pentru toate statele est-europene, indiferent dacă doreau 
sau nu, şi „încheierea unei înţelegeri concrete privitoare la 
formele şi mărimea asistenţei”. 

In acel moment, guvernul britanic a fost pe punctul de a 
renunţa, din disperare sau din motive principiale. Nu este 
clar de ce s-a decis să încerce din nou. Bineînţeles, era în 
continuare ţinta criticilor în Camera Comunelor. Lloyd 
George a spus, la 19 mai: „De luni de zile ne holbăm la 
dinţii acestui splendid cal de dar... De ce nu ne hotărâm, şi 
asta fără a mai pierde vremea, să ajungem cu Rusia în 
aceiaşi termeni în care ne aflăm cu Franţa?”2%. Asemenea 
argumente, deşi convingătoare, aveau puţină importanţă 
pentru Chamberlain şi conservatorii din eşalonul al doilea. 
Sau, mai exact, aveau efect contrar. Resentimentele 
împotriva Germaniei care urmaseră ocupării oraşului Praga 
se risipeau, iar mai vechea ostilitate faţă de Rusia sovietică 
îşi recăpăta vigoarea, mai ales după ce conducătorii 
sovietici nu s-au lăsat impresionați de condescendenta 
cerere britanică a ajutorului lor. „Încăpăţânarea” sovietică a 

eclipsat agresivitatea lui Hitler. Pe de altă parte, 
problemele încă nu erau rezolvate. Nemulţumirile şi 
plângerile franceze au constituit probabil factorul decisiv în 
împingerea britanicilor înainte. Francezii au fost împovăraţi 
cu responsabilitatea privitoare la Polonia, însă au reuşit, 
datorită scrupulelor britanice, să nu se înregimenteze în 
tabăra sovietică. Pentru a face lucrurile şi mai rele din 
punctul francez de vedere, polonezii încercau cu insistenţă 
să extindă şi să actualizeze obligaţiile alianţei. Ei îşi 
propuseseră să obţină de la francezi acel angajament 
precis în privinţa Danzig-ului pe care britanicii îl evitaseră 
atâta timp. De asemenea, au cerut, îndeajuns de plauzibil, 
ca alianţa pe termen lung să fie completată şi întărită 
printr-o convenţie militară. Daladier şi Bonnet s-au 
menţinut pe poziţie în privinţa amânării primului punct: 
chiar mai mult decât britanicii, ei considerau că era perfect 
rezonabil ca Danzig-ul să se reîntoarcă sub suveranitate 
germană. În schimb, aparent au fost de acord cu cel de-al 
doilea punct. Daladier i-a cerut lui Gamelin să negocieze o 
convenţie militară, care a fost gata la 19 mai. Această 
convenţie era frauduloasă. Ea urma să devină operantă 
numai după ce se realiza o înţelegere politică, iar aceasta 
din urmă a fost tergiversată. Promisiunile franceze ipotetice 
erau ele însele imperfecte. Gamelin a convenit ca „grosul” 
trupelor franceze să înainteze dacă Germania ataca 
Polonia. Polonezii au înţeles că „grosul” însemna întreaga 
armată franceză cu alte cuvinte, promisiunea unei ofensive 
franceze; Gamelin, cel puţin aşa s-a exprimat, înţelegea să 
angajeze doar acele forţe care se întâmplau să fie pe linia 
Maginot, adică o operaţiune de frontieră. 

Este ciudat că polonezii s-au mulţumit cu atât de puţin. 
Însă, plini de iluzii despre ei înşişi, au fost înşelaţi cu 
uşurinţă de către alţii. Sau poate că nu s-au aşteptat 
niciodată că va izbucni un conflict pe scară largă, ei 
rămânând încrezători, până la sfârşit, că vor învinge în 
războiul nervilor. Bonnet era încântat de această acţiune 
evazivă. Daladier, ca de obicei, era ruşinat şi iritat de ceea 
ce făcuse. Exact în acel moment, Halifax a ajuns la Paris în 


drumul său către Geneva. El l-a găsit pe Daladier exasperat 
de polonezi şi gata de acţiune. Daladier dorea un pact 
direct de asistenţă mutuală cu Rusia sovietică. Când Halifax 
a obiectat că Marea Britanie şi Franţa vor fi atunci angajate 
într-un război chiar dacă Germania atacă Rusia cu ajutorul 
sau cu aprobarea poloneză sau românească, Daladier a 
replicat: „Intr-un asemenea caz, Franţa va deveni implicată 
datorită pactului franco-sovietic, şi atunci ar fi cu 
certitudine imposibil pentru noi [inclusiv Marea Britanie] să 
stăm deoparte”?3!. Nu era o perspectivă plăcută din punctul 
de vedere britanic. Ultimul lucru pe care ei îl doreau era să 
fie o a treia parte într-o alianţă franco-rusească renăscută. 
Singura cale de scăpare era să accepte în principiu un pact 
de asistenţă mutuală, însă apoi să impună limite aplicării 
sale. Cabinetul britanic a convenit asupra acestui curs al 
acţiunii la 24 mai. 

Negocierile cu Moscova îşi schimbaseră acum caracterul. 
Anterior britanicii negociaseră singuri, francezii aşteptând 
nerăbdători în culise. Din acel moment, fiecare pas a fost 
convenit mai întâi cu francezii, cu preţul unor întârzieri 
interminabile, în ciuda acestui lucru, francezii au sprijinit 
obiecțiile sovietice de câte ori au fost ridicate. Britanicii 
erau împinşi dintr-o concesie în alta. Ei au înghiţit aproape 
fiecare bucăţică a frazeologiei sovietice, de fiecare dată cu 
indecizie manifestă. Insă în chestiunea esenţială nu au 
cedat. Au respins orice definiţie a „agresiunii indirecte” 
care ar fi permis Rusiei sovietice, şi nu statului ameninţat, 
să decidă că aceasta avusese loc: statele baltice nu urmau 
să fie ajutate împotriva voinţei lor. Aparent, aceasta era o 
asigurare a independenţei statelor mici. Diferenţa reală era 
mai profundă: britanicii ar coopera cu Rusia sovietică numai 
dacă Polonia ar fi atacată şi ar fi de acord să primească 
asistenţa sovietică altfel ruşii vor trebui să lupte singuri. 
Aceste negocieri brutale şi încăpăţânate au durat două luni 
de la 27 mai până la 23 iulie. Punctul mort nu a putut fi 
depăşit. Apoi Molotov a schimbat abordarea, sugerând că 

ar trebui să înceapă discuţii militare şi exprimându-şi 
speranţa că problema „agresiunii indirecte” se va rezolva 
de la sine. Francezii au acceptat imediat. Ei fuseseră 
întotdeauna pregătiţi să accepte condiţiile politice sovietice 
dacă obțineau în schimb o cooperare militară fermă. 
Britanicii au cedat încă o dată fără a protesta. Însă nu au 
renunţat la chestiunea esențială.  lIntr-adevăr, dacă 
discuţiile militare progresează, „simţim că ne putem 
permite să adoptăm o linie cumva mai inflexibilă în vreo 
problemă căreia i-am ataşat întotdeauna o importanţă 
capitală”2*?. Această linie mai inflexibilă nu s-a dovedit a fi 
necesară. Negocierile politice au fost suspendate şi nu au 
mai fost reluate niciodată în mod serios. Proiectul de tratat, 
atât de laborios conceput, era sortit să nu fie semnat 
niciodată. Misiunile militare britanică şi franceză au fost 
reunite fără grabă; apoi, cu aceeaşi relaxare, au plecat la 
Leningrad pe mare. S-a susţinut că nu puteau traversa 
Germania cu trenul, iar o întâmplare ciudată a făcut ca 
avioanele să nu fie disponibile. Britanicii s-au comportat ca 
şi cum ar fi avut tot timpul din lume. Până când misiunile 
militare au ajuns la Moscova, criza finală se declanşase. 

A existat vreun sens sau vreo bază în aceste negocieri 
interminabile? Este tentant să se considere că nu. Cu 
certitudine că evoluţia lor a sporit la cote enorme 
suspiciunea reciprocă. Până la sfârşitul lui iulie, ruşii au 
devenit ferm convinşi că britanicii şi francezii încercau să-i 
atragă într-un război cu Germania, în timp ce ei ar fi rămas 
neutri. Îndeajuns de ciudat, britanicii, la rândul lor, nu au 
anticipat înţelegerea dintre Moscova şi Berlin. Ei au 
continuat să presupună că bariera ideologică era prea mare 
pentru a putea fi depăşită: chiar dacă liderii sovietici nu mai 
erau comunişti sinceri, Hitler, s-a crezut, nu-şi va atenua 
niciodată anticomunismul. Halifax a telegrafiat la Moscova, 
la 28 iulie: „Acum nu există pericolul unui colaps iminent în 
următoarele săptămâni critice”. Era această orbire 
scuzabilă? Ar fi trebuit să fie britanicii la fel de suspicioşi în 
privinţa unei eventuale înţelegeri ruseşti cu Germania, 

precum erau ruşii în privinţa unei eventuale apropieri 
engleze de Hitler? în această chestiune, erau suspiciunile 
ruseşti justificate? Nu există chestiuni mai controversate şi 
mai confuze, şi asta datorită „înţelepciunii” căpătate după 
evenimente. Când s-au publicat documentele germane, 
păreau a exista dovezi că şi Marea Britanie şi Rusia 
sovietică păstraseră legătura cu Germania. Strigăte de 
jubilaţie s-au auzit din ambele părţi, în sensul că acuzaţiile 
reciproce de dezonoare erau bine întemeiate. Însă dovezile 
nu prea pot susţine structurile elaborate care au fost 
construite pe baza lor. Iniţiativele, cele care au fost, au 
venit din partea germanilor. Reprezentanţii britanici şi 
sovietici nu au făcut altceva decât să asculte critic ceea ce 
li se comunica. Trebuie admis că niciuna dintre părţi nu a 
atenţionat-o pe cealaltă că tocmai fusese invitată să 
trădeze cauza comună şi poate că propriul lor 
comportament ar fi înlăturat orice motiv de nemulţumire. În 
acelaşi timp, discuţiile lor cu Germania aveau un rol 
asigurator suplimentar, nu reprezentau tema principală a 
diplomaţiei lor. 

Această afirmaţie se verifică în special pentru partea 
sovietică. Se pare că au existat întotdeauna unele elemente 
„progermane” printre experții sovietici oameni care 
anterior  organizaseră  înfloritorul comerţ  ruso-german, 
marxişti dogmatici cărora le displăcea asocierea cu 
„criminalii Antantei”, ruşi de modă veche care se gândeau 
doar la Asia şi doreau să întoarcă spatele Europei. Aceşti 
oameni erau receptivi la aluziile despre îmbunătăţirea 
relaţiilor ruso-germane, fiind gata să facă ei înşişi 
asemenea aluzii. Este puţin probabil că aceştia au aşteptat 
directive de la Kremlin, iar afirmaţiile lor accidentale ne 
spun puţine lucruri despre politica sovietică. Evenimentele 
ne relevă probabil mai mult. Extremul Orient era un factor 
care, probabil, a cântărit mult în stabilirea opţiunilor ruseşti, 
deşi, îndeajuns de ciudat, el nu a fost menţionat niciodată 
în timpul negocierilor cu Marea Britanie şi Franţa. Aceasta 
nu era o problemă cumva ipotetică, pentru viitor: Extremul 
Orient era în fierbere chiar în acel momentan vara lui 1939, 


forţele sovietice şi cele japoneze s-au ciocnit la frontiera 
dintre Manciukuo şi Mongolia Exterioară. Incidentul s-a 
dezvoltat rapid într-un război pe scară largă, până când 
japonezii au fost înfrânți, în august, la Nomunhan, suferind 
aproximativ 18.000 de pierderi. Nu putea să fi fost 
convenabil pentru guvernul sovietic atunci când britanicii, 
interesaţi în acel moment de Europa, au recepționat 
impasibili umilinţa administrată de japonezi la Tientsin. În 
schimb, liderii comunişti ar fi primit foarte bine dacă le-ar fi 
aflat ştirile privitoare la eşuarea negocierilor dintre 
Germania şi Japonia. Sovieticii căutau securitate în Europa, 
nu cuceriri. Este surprinzător că nu au căutat-o mai 
devreme printr-o înţelegere cu Germania. Explicaţia este la 
îndemână: conducătorii sovietici se temeau de puterea 
germană şi nu aveau încredere în Hitler. Alianţa cu Puterile 
occidentale părea un curs sigur atât timp cât sporea 
securitatea Rusiei sovietice, şi nu doar sporea obligaţia de a 
sprijini o Polonie refractară. Lipsindu-ne dovezile directe 
pentru a susţine contrariul într-adevăr lipsa oricărei dovezi 
privitoare la politica sovietică -, putem bănui cu oarecare 
certitudine că guvernul sovietic s-a întors către Germania 
doar atunci când alianţa cu vesticii s-a dovedit imposibilă. 
Acesta a fost punctul de vedere împărtăşit chiar şi de 
către acei germani care susţinuseră realizarea unor relaţii 
mai bune cu Rusia sovietică. Şi ei erau oameni de modă 
veche  presupuşii urmaşi ai lui Bismarck, generalii şi 
diplomaţii care construiseră sistemul de la Rapallo. Ei au 
recunoscut că singurul lucru pe care îl puteau face era să 
aştepte o ocazie favorabilă. In plus, trebuiau să se mişte cu 
mare grijă în propria tabără. Hitler rupsese efectiv relaţiile 
cu Rusia sovietică în 1934, iar după aceea nimeni nu 
îndrăznise deschis să pună sub semnul întrebării poziţia 
anti-Comintern. În schimb, „pro-ruşii” au încercat să 
sublinieze atractivitatea comerţului cu sovieticii. Acesta se 
revitalizase cumva în perioada deziluzionării sovietice în 
privinţa Occidentului după Conferinţa de la München. Însă 
după ocuparea Pragăi, relaţiile comerciale sovieto-germane 
au cunoscut un nou declin. Experții comerciali din cele două 


ţări doreau încă să coopereze şi s-au mai întâlnit ocazional. 
Fără îndoială că fiecare a atribuit iniţiativa celorlalţi, astfel 
încât să nu stârnească mânia stăpânilor lor. Prima acţiune 
serioasă s-a realizat abia la începutul lunii mai şi s-a 
datorat, fără îndoială, părţii germane. Schulenburg, 
ambasadorul la Moscova, şi Weizsăcker, secretarul de stat, 
tânjeau amândoi după vechea politică de la Rapallo şi 
doreau să facă o „ofertă politică” majoră. La 26 mai 1939, 
Ministerul german de Externe a stabilit condiţiile: Germania 
va media între Rusia şi Japonia şi va „acorda o atenţie 
specială intereselor ruseşti” privitoare la Polonia?%. Însă 
proiectul a fost anulat imediat, poate chiar la instrucţiunile 
lui Hitler: orice abordare „ar putea fi primită cu un hohot de 
râs homeric”. 

A urmat o prelungă perioadă de linişte. La 29 iunie, 
Schulenburg a încercat o abordare proprie. Nu a obţinut 
nimic de la Molotov, cu excepţia unei asigurări că Rusia 
sovietică dorea bune relaţii cu toate ţările, inclusiv cu 
Germania. Apoi Ribbentrop a comunicat că era îndeajuns. 
Discuţiile comerciale oricum se reluaseră, iar spre sfârşitul 
lui iulie, Ribbentrop a folosit pretextul acestor discuţii 
pentru a ridica şi subiecte politice. La 2 august, el i-a spus 
însărcinatului cu afaceri sovietic: „Nu există nicio problemă 
de la Marea Baltică la Marea Neagră care să nu poată fi 
rezolvată între noi”?%. În ziua următoare, Schulenburg l-a 
găsit pe Molotov „neobişnuit de deschis” şi gata de 
cooperare economică. Din punct de vedere politic, Molotov 
era la fel de înverşunat ca întotdeauna: Germania, s-a plâns 
el, încuraja Japonia; o soluţie paşnică la chestiunea 
poloneză depindea de Germania; „lipseau încă dovezile în 
privinţa schimbării de atitudine”. Schulenburg a tras 
concluzia: 


„Impresia mea generală e, în acest moment, că guvernul 
sovietic este hotărât să încheie o înţelegere cu Marea Britanie şi 
Franţa, dacă acestea îndeplinesc toate dorinţele sovieticilor... Va 

fi necesar un efort considerabil din partea noastră pentru a 
determina o inversare a cursului politicii guvernului sovietic”.255 


Nu exista un alt outsider mai bun decât Schulenburg care 
să poată judeca politica sovietică, iar la 4 august el încă 
mai credea că se puneau bazele unei alianţe cu Puterile 
occidentale. Bineînţeles că Hitler poate deja aranjase totul 
printr-o relaţie personală cu Stalin, care scăpase detectării 
publice. Insă, dacă documentele au vreo semnificaţie, 
reconcilierea dintre Rusia sovietică şi Germania, departe de 
a fi plănuită pe termen lung, era în bună măsură o 
improvizație din partea sovieticilor şi aproape la fel din 
partea germanilor. 

De asemenea, „conciliatorismul” britanic era în mare 
măsură improvizat, deşi exista o diferenţă: o înţelegere 
paşnică cu Hitler, cu preţul unor concesii considerabile, a 
fost întotdeauna țelul declarat al politicii britanice. Însă 
pentru a urmări acest obiectiv, oamenii de stat britanici au 
aşteptat să-şi îmbunătăţească poziţia de negociere fie prin 
asigurarea alianţei cu Rusia sovietică, fie prin convingerea 
polonezilor că trebuie să renunţe la Danzig. Nu se obținuse 
nimic până la sfârşitul lunii iulie. De aceea, Chamberlain şi 
Halifax n-au întreprins nicio acțiune, exceptând 
generalităţile privind politica lor pe care le rosteau în 
discursuri. Şi Hitler aştepta tânjind după situaţia în care 
speranțele britanice în privința Rusiei sau Poloniei s-ar fi 
dovedit zadarnice. Astfel ar fi putut şi el să negocieze în 
condiţii mai favorabile. Nu au existat niciun fel de contacte 
diplomatice oficiale anglo-germane de la sfârşitul lui martie 
până la mijlocul lui august. Henderson nu s-a întâlnit 
niciodată cu Ribbentrop, ca să nu mai vorbim de Hitler, iar 
cele câteva discuţii cu Weizsacker n-au mers prea departe, 
în special pentru că diplomatul german nu a îndrăznit. 
Ribbentrop s-a dovedit un obstacol aproape de netrecut. Ca 
ambasador la Londra înainte de a deveni ministru de 
externe, el îşi propusese bombastic realizarea reconcilierii 
anglo-germane. Eşuase, iar acum era hotărât să nu lase pe 


235 Schulenburg către Ribbentrop, 4 august 1939, /bidem, No. 766. 


altcineva să reuşească acolo unde el fusese învins. Dirksen, 
succesorul său, nu a primit niciun fel de instrucţiuni, 
rapoartele sale erau ignorate, asta când nu erau chiar 
condamnate. Ribbentrop nu a ezitat niciodată să-i spună lui 
Hitler că britanicii vor ceda numai în faţa amenințărilor, nu 
prin conciliere iar Hitler l-a crezut. 

Aceste idei nu erau în general agreate în cercurile înalte 
naziste. Göring, deşi îi intimida pe mulţi, dorea să evite 
războiul dacă acest lucru era în vreun fel posibil. El avusese 
destulă glorie în primul război mondial, iar acum trăia viaţa 
încântătoare a unui împărat roman din ultima perioadă a 
Imperiului. Îi plăcea să se considere purtătorul de cuvânt al 
generalilor germani, ei înşişi temători de război; şi, poate în 
presupusa lui calitate de conducător al economiei germane, 
el a înţeles că ţara nu era pregătită să facă faţă unui război 
general. Contactele germane cu Rusia sovietică şi Marea 
Britanie au fost realizate de către experţi economici o 
dovadă pregnantă că al doilea război mondial nu a avut 
cauze economice. Göring i-a abordat pe britanici în prima 
fază prin intermediul unor oameni de afaceri suedezi, pe 
care îi cunoscuse în timpul exilului său în Suedia. Răspunsul 
oamenilor de afaceri englezi a fost prompt. Aceşti 
intermediari se aflau pe un teren necunoscut, ei exagerând 
dorinţa de compromis a ambelor părţi, aşa cum se întâmplă 
adesea când amatorii îşi încearcă şansele în ale diplomaţiei. 
Răspunsurile refractare ale lui Halifax au definit destul de 
clar poziţia britanică: vor fi puţine dificultăţi în îndeplinirea 
dorințelor germane odată ce Hitler îşi va manifesta dorinţa 
de pace. Aceasta semăna cu ceea ce spusese Halifax cu 
mult timp înainte, în noiembrie 1937, şi definea în fond 
conflictul de bază dintre cele două părţi. Ambele tabere 
aveau argumentaţii plauzibile. Britanicii puteau susţine că 
nu mai avea niciun rost să-i facă concesii lui Hitler ba chiar 
ar fi fost extrem de periculos de vreme ce el doar îşi 
înăsprea amenințările după fiecare compromis. Hitler putea 
replica, la fel de îndreptăţit, că i se făcuseră concesiile 
„rezonabile” de care vorbea Halifax numai atunci când 
începuse să ameninte, iar cazurile Austriei, Cehoslovaciei şi 


Danzig-ului erau relevante în acest sens. „Revizuirea 
paşnică”, la care aspirau teoretic ambele părţi, era o 
contradicţie în termeni. Revizuirea era utilizată ca o cale de 
evitare a războiului, însă putea fi realizată doar prin metode 
care făceau războiul mai probabil. 

Mediatorii suedezi neoficiali aveau puţine de făcut, în 
ciuda eforturilor lor, deşi unul dintre ei, Dahlerus, a ţinut să 
joace un rol important în criza finală. Wohitat, unul dintre 
principalii agenţi economici ai lui Göring, a adus negocierile 
la un nivel mai practic. Wohitat era o personalitate 
importantă, care asigurase controlul economic german 
asupra statelor balcanice. El era oricând gata să discute 
despre nevoia Germaniei de materii prime şi despre 
penuria ei de capital, iar discuţiile sale se potriveau perfect 
cu viziunea multor englezi care acceptaseră doctrina 
momentului referitoare la cauzele economice ale 
războaielor. Wohitat a fost la Londra între 18 şi 21 iulie şi i- 
a întâlnit pe Sir Horace Wilson şi pe Hudson, secretar la 
departamentul comerțului exterior. Ambii englezi au 
subliniat avantajele pe care le-ar obţine Germania dacă şi- 
ar schimba atitudinea agresivă şi ar realiza un târg cu 
Marea Britanie. Hudson i-a sugerat lui Wohitat perspectiva 
unui împrumut britanic considerabil un miliard de lire, 
potrivit unei relatări pentru a uşura dificultăţile de 
dezarmare ale Germaniei. El a adăugat: „Danzig-ul într-o 
Europă mobilizată înseamnă ceva, iar Danzig-ul într-o 
Europă dezarmată şi angajată în colaborarea economică 
înseamnă altceva”?®, Wilson a realizat un memoriu, pe o 
hârtie cu antetul „Downing Street 10”, care, deloc 
surprinzător, a dispărut din arhivele britanice. Se 
propuneau un tratat anglo-german de neagresiune şi 
neintervenţie, o înțelegere în privinţa dezarmării şi 
cooperarea în comerţul internaţional. Un pact de acest gen 
„ar permite Marii Britanii să se elibereze de angajamentele 
ei faţă de Polonia”. Se spune că Wilson era ignorant în 
privinţa relaţiilor externe. Nimeni nu l-a acuzat vreodată de 

lipsă de loialitate faţă de superiorii săi politici şi este de 
neconceput ca aceste propuneri să fi fost făcute fără 
cunoştinţa sau aprobarea lui Chamberlain. Nici nu este 
surprinzător. Propunerile reprezentau programul de 
colaborare anglo-germană la care sperase întotdeauna 
Chamberlain. Însă chiar şi Wilson a subliniat foarte limpede 
că exista o condiție care trebuia îndeplinită mai întâi: 
chestiunile în dispută dintre Germania şi Polonia trebuiau 
reglementate prin negocieri paşnice. 

Guvernul britanic poate fi iertat pentru continuarea 
accentuării avantajelor pe care Germania le-ar fi obținut 
urmând o politică de conciliere. Greşeala sa reală este alta: 
eşecul de a evidenția propria fermitate în cazul în care 
Hitler urma o evoluție în direcția contrară. Discursurile lui 
Chamberlain şi Halifax nu erau consistente; Hitler auzise 
remarci similare în anii anteriori şi ştia cât contaseră atunci. 
Nici nu era impresionat de negocierile prelungite cu Rusia 
sovietică. Semnarea imediată a unei alianțe probabil că l-ar 
fi zguduit; însă cele trei luni de pertractări i-au sporit 
încrederea în sine. Nevile Henderson rămăsese la Berlin şi 
este greu de crezut că ostilitatea sa faţă de polonezi fusese 
exprimată doar în scrisorile personale trimise acasă. 
Consilierii mai inteligenţi nu lipseau. La începutul lunii iulie, 
contele von Schwerin, de la Ministerul de Război german, 
se afla în Anglia. El a vorbit franc: „Hitler nu ia în 
considerare vorbele, ci doar faptele”. Britanicii trebuiau să 
pună în scenă o demonstraţie navală în Marea Baltică, să-l 
introducă pe Churchill în Cabinet şi să trimită o Forţă 
Aeriană de Atac în Franţa?%. Acest sfat a fost 
desconsiderat. Oamenii nu-şi pot schimba natura, oricât de 
mult şi-ar modifica vorbele. Oamenii de stat britanici 
încercau să obţină un echilibru între fermitate şi 
conciliatorism, însă, pentru că erau ceea ce erau, inevitabil 

au stabilit unul greşit. 

Discuţiile dintre Wohitat şi Wilson au oferit o imagine 
corectă a punctului de vedere al lui Chamberlain, însă n-au 
avut un impact semnificativ în Germania. Poate că Göring a 
fost impresionat de ele. Ribbentrop doar l-a admonestat pe 
Dirksen pentru că a permis desfăşurarea acestor convorbiri, 
şi este puţin probabil că Hitler a auzit ceva despre ele. 
Discuţiile dintre Hudson şi Wohitat, deşi mai puţin 
importante, au creat mai multă agitaţie. Informaţii despre 
acestea au ajuns în presă, aparent dinspre partea 
britanică?*. Scopul acestei scurgeri de informaţii a rămas 
necunoscut. Poate că a fost vorba doar de gura bogată a lui 
Hudson; poate că a fost o încercare deliberată de a 
submina negocierile cu Rusia sovietică şi erau mulţi din 
tabăra guvernamentală care doreau acest lucru. 
Dezvăluirile au transferat discuţiile în Camera Comunelor, 
iar Chamberlain, când a trebuit să răspundă, şi-a declarat 
propria hotărâre de a rezista în faţa Germaniei într-un mod 
chiar mai puţin convingător decât până atunci. In acel 
moment, guvernul sovietic a ignorat povestea, iar mai 
târziu a scos-o la iveală ca o scuză convenabilă pentru 
propriile sale relaţii cu Hitler. Istoricul nu are nevoie să 
piardă timpul cu aceste acuzaţii reciproce. Britanicii şi ruşii 
priviseră cu simpatie abordările germane şi, până la 
sfârşitul lui iulie, britanicii urmăriseră cu mai mult interes 
decât ruşii tatonările germane. Însă negocierile pentru 
alianţa dintre ei nu erau subminate de tentaţiile oferite de 
germani, ci de neputinţa de a cădea de acord. Britanicii 
doreau o demonstraţie morală care le-ar fi permis să 
ajungă la o înţelegere cu Hitler în nişte condiţii mai 
favorabile. Ruşii doreau o alianţă militară precisă de 
asistenţă mutuală, care sau l-ar fi descurajat pe Hitler, sau 
i-ar fi asigurat înfrângerea. Britanicii se temeau pentru 
Polonia, iar ruşii pentru ei înşişi. O invazie germană în Rusia 
nu doar o înclinare a echilibrului european în favoarea 

Germaniei era coşmarul lor. Ei căutau aliaţi şi li se oferea 
doar pierderea libertăţii de acţiune de care încă dispuneau. 

Ar fi contat oare atât de mult încheierea unei anume 
înţelegeri  anglo-sovietice?  Alianţele reprezintă ceva 
semnificativ dacă pun în cuvinte o comunitate reală de 
interese, altfel nu duc decât la confuzie şi dezastru, aşa 
cum au făcut alianțele Franţei. Era de neconceput, în 
circumstanţele anului 1939, ca britanicii să se angajeze ei 
înşişi, în mod decisiv şi fără a putea da înapoi, în favoarea 
Rusiei sovietice şi împotriva Germaniei. De asemenea, era 
la fel de neconceput ca ruşii să se angajeze ei înşişi în 
apărarea statu quo-ului. În ultimă instanţă, Marea Britanie 
şi Rusia sovietică au devenit aliate, însă nu din convingere. 
Hitler le-a obligat, pur şi simplu, să se alieze. Până în 1941, 
Hitler şi-a pierdut vechiul său dar al răbdării, pornind în 
urmărirea unui al doilea ţel înainte de a-l fi atins pe primul. 
În 1939, el era încă maestru în arta aşteptării. Unii germani 
ar fi putut să cedeze neliniştii şi să facă propuneri atractive 
Moscovei sau Londrei. Hitler a rămas liniştit. Negocierile 
anglo-sovietice nu au fost blocate de ofertele germane, ci 
de lipsa ofertelor. Negocierile fuseseră iniţiate ca mişcare 
elaborată în cadrul războiului nervilor. Ele ar fi trebuit să 
zdruncine hotărârea lui Hitler. În schimb, i-au întărit-o. 
Hitler a pariat că negocierile vor eşua şi s-a dovedit încă o 
dată că avea dreptate. El nu s-a bazat pe cunoştinţe sau 
informaţii raţionale, ci, ca întotdeauna, pe al şaselea simţ, 
care nu l-a trădat. Războiul nervilor era specialitatea sa şi, 
odată cu luna august a anului 1939, se părea că a câştigat 
încă o victorie în acest război. Este inutil de făcut speculaţii 
dacă o alianţă anglo-sovietică ar fi prevenit cel de-al doilea 
război mondial. Însă eşecul încheierii acestei alianţe a 
contribuit mult la declanşarea acestuia. 


Notă pentru p. 171: Acest discurs al lui Hitler, discutat pe larg 
la p. 193, contrazice alte declaraţii ale sale din acea perioadă, iar 
eu am avut îndoieli în privinţa sa de la început. Acum el este un 
fals dovedit, conceput probabil de unii membri ai 
Comandamentului General german pentru a-i înspăimânta pe 
britanici. Hitler nu a rostit niciun discurs la 23 mai, iar mulţi dintre 


cei care au pretins că erau prezenţi nici măcar nu se aflau la 
Berlin. 


CAPITOLUL 11. 
Război pentru Danzig 


Criza din august 1939 care a condus la cel de-al doilea 
război mondial, cel puţin aparent, a fost o dispută asupra 
Danzig-ului. Această dispută a fost formulată în ultimele zile 
ale lui martie, când Germania şi-a emis pretenţiile 
referitoare la Danzig şi la „Coridor”, iar polonezii le-au 
respins. Din acel moment, toată lumea aştepta ca Danzig-ul 
să fie următorul mare subiect de conflict internaţional. Însă, 
contrastând ciudat cu crizele precedente, n-au fost niciun 
fel de negocieri în privinţa Danzig-ului, nici încercări de a se 
descoperi o soluţie, şi nici măcar încercări de a detensiona 
atmosfera. Acest calm paradoxal a fost parţial cauzat de 
situaţia locală din Danzig. Acolo, şi Germania, şi Polonia 
aveau o poziţie inexpugnabilă atât timp cât nu acționau; un 
pas al oricăreia dintre ele ar fi pornit avalanşa. Din acest 
motiv, nu putea exista nimic din manevrele şi târguielile ce 
marcaseră criza cehoslovacă. Naziştii sudeţi, ca şi cei 
austrieci înaintea lor, au sporit tensiunea treptat, fără 
coordonarea lui Hitler. La Danzig tensiunea era deja la cele 
mai înalte cote, iar Hitler, în măsura în care a făcut ceva, i-a 
ţinut pe loc pe naziştii locali. Ei deja câştigaseră Danzig-ul 
din punct de vedre intern: Senatul Oraşului Liber era ferm 
controlat. Însă Hitler nu putea folosi avantajul acestei 
situaţii. Dacă naziştii din Danzig sfidau deschis tratatul de 
pace votând unirea cu Germania, polonezii ar fi fost liberi 
să intervină cu aprobarea aliaţilor lor occidentali, iar 
intervenţia ar fi fost efectivă, deoarece Danzig-ul era 
separat de Prusia orientală, singurul teritoriu german vecin, 
prin Vistula, un fluviu fără poduri. lar polonezii controlau 
căile de acces: trei căi ferate şi şapte şosele. Nu puteau 


exista jumătăţi de măsură referitoare la ajutorul german 
pentru Danzig, ci doar un război pe scară largă; iar Hitler ar 
fi fost gata pentru un asemenea război abia când şi-a 
încheiat pregătirile militare, la sfârşitul lui august. 

Până în acel moment, Danzig-ul a stat la mila Poloniei. 
Însă nici polonezii nu puteau folosi această poziţie în 
avantajul lor. Deşi aveau alianţe cu Marea Britanie şi 
Franţa, n-au reuşit să obţină vreo promisiune fermă de 
sprijin în privinţa Danzig-ului. Într-adevăr, polonezii ştiau că 
ambii lor aliaţi simpatizau cu doleanţa germană. Ei puteau 
reţine favorurile aliaţilor lor doar dacă se mențineau pe 
poziţii şi aşteptau o „ameninţare clară” la adresa 
independenţei poloneze. Trebuia să pară că au fost obligaţi 
să acţioneze, ceea ce, în cazul Danzig-ului, nu fusese cazul. 
În circumstanţe similare, adversarii precedenţi ai lui Hitler, 
Schuschnigg şi Benes, căutaseră cu disperare o cale de 
scăpare, concepând la nesfârşit compromisuri care ar fi 
putut evita ceea ce se prefigura. Polonezii au făcut faţă 
imperturbabili crizei care se apropia, încrezători că Hitler va 
fi considerat agresorul şi că nemulţumirile justificate în 
privinţa Danzig-ului vor fi apoi uitate. Ei nu au răspuns 
provocării naziste, însă, în acelaşi timp, au ignorat 
pledoariile în favoarea concesiilor care veneau dinspre 
Occident. 

Şi în domeniul mai cuprinzător al marii politici, Hitler şi 
polonezii şi-au menţinut poziţiile rigide în războiul nervilor. 
După 26 martie, Hitler nu a mai formulat pretenţii 
referitoare la Danzig până în ziua premergătoare izbucnirii 
războiului. Acest fapt nu este surprinzător, era metoda sa 
obişnuită. In acest fel aşteptase ofertele lui Schuschnigg în 
privinţa Austriei; în acest fel aşteptase oferte privitoare la 
Cehoslovacia de la Benes, de la Chamberlain şi, în cele din 
urmă, din partea Conferinţei de la Munchen. Şi nu 
aşteptase în zadar. De această dată considera, oare, că nu 
va veni nicio ofertă din partea polonezilor? Aşa pare să 
reiasă din documente. La 3 aprilie, el a emis instrucţiuni în 
sensul că pregătirile pentru un atac asupra Poloniei 
„trebuiau făcute în aşa fel încât operaţiunea să poată fi 


pusă în practică în orice moment începând cu 1 septembrie 
1939”2%. Însă o directivă suplimentară, emisă după o 
săptămână, explica faptul că aceste pregătiri urmau să fie 
făcute pur şi simplu din precauţie, „în caz că Polonia şi-ar 
schimba politica... şi ar adopta o atitudine amenințătoare 
faţă de Germania”?1. Oricum, la 23 mai, el a vorbit cu mai 
puţine rezerve la o reuniune a generalilor: „Va fi război. 
Sarcina noastră este să izolăm Polonia... Nu trebuie să se 
ajungă la o confruntare simultană cu Occidentul”2%2. Aceste 
vorbe sună destul de clar. Însă planurile reale ale lui Hitler 
nu sunt atât de uşor de detectat. El discutase cu aceeaşi 
bravură despre un război împotriva Cehoslovaciei, în 1938; 
însă atunci, aproape sigur, jucase pentru o victorie în 
războiul nervilor. Şi acum, trebuiau făcute pregătiri de 
război, indiferent dacă plănuia să învingă prin forţă sau prin 
diplomaţie. Când Hitler a discutat cu generalii săi, el era 
interesat să-i impresioneze, nu să le dezvăluie gândurile 
sale ascunse. Ştia că generalii nu-l plăceau şi nu aveau 
încredere în el; ştia că unii dintre ei plănuiseră să-l înlăture 
în septembrie 1938; probabil ştia că ei sunau mereu alarma 
la ambasadele britanică şi franceză. Dorea să-şi 
impresioneze generalii şi, în acelaşi timp, să-i înspăimânte. 
Din acest motiv, la 23 mai, el a discutat nu numai despre 
războiul împotriva Poloniei, pe care ar fi intenţionat să-l 
declanşeze, ci şi despre un mare război împotriva Puterilor 
occidentale, ceea ce cu siguranţă nu făcea parte din 
planurile sale. Calculul lui Hitler a funcţionat: abia s-a 
încheiat conferinţa din 23 mai, că generalii, de la Göring în 
jos, au început să implore Puterile occidentale să aducă 
Polonia la sentimente mai bune cât timp mai exista această 
posibilitate. 

Comportamentul ulterior al lui Hitler sugerează că nu era 
atât de ferm convins de ceea ce are de făcut, pe câta 
indicat la 23 mai. Până în ultima clipă, el s-a pregătit să 

primească oferta poloneză, care nu a mai venit niciodată. 
Poate că nu s-a aşteptat ca nervii polonezilor să cedeze de 
la sine, dar s-a aşteptat ca Puterile occidentale să-i facă să 
cedeze, aşa cum făcuseră, în mare măsură, cu Benes în 
1938. El nu a prevăzut exact cum vor ceda nervii 
occidentalilor sau ce efect va avea acest fapt asupra 
polonezilor. Nici nu-l interesa prea mult dacă polonezii vor 
capitula fără război sau erau lăsaţi să fie distruşi în izolare: 
oricum, rezultatul ar fi fost acelaşi. În privinţa celuilalt 
punct cedarea nervilor occidentalilor nu s-a îndoit nicio 
clipă. De asemenea, există şi indicii că, pe măsură ce 
trecea vara, el a început să intuiască felul în care se va 
realiza acest fapt. Un colaps al negocierilor anglo-franco- 
sovietice, credea el, ar fi dat lovitura de graţie. Siguranţa 
lui Hitler că aceste negocieri vor eşua reprezintă un 
element extraordinar chiar în cadrul acestei poveşti 
extraordinare. Cum de putea fi atât de sigur? De cenua 
făcut un efort mai mare de a contacta Rusia şi a fost 
convins că ruşii vor veni de partea sa din proprie iniţiativă? 
A avut la dispoziţie informaţii secrete care nu au ajuns 
niciodată la cunoştinţa istoricilor din partea vreunui agent 
de la Whitehall sau de la Kremlin, sau poate avea o 
legătură directă chiar cu Stalin? A fost vorba, oare, de o 
analiză socială profundă, înţelegerea faptului că oamenii de 
stat burghezi şi cei comunişti nu vor găsi o modalitate de 
înţelegere reciprocă? Posibil. Nu vom şti niciodată. Poate că 
era, pur şi simplu, convingerea fermă a jucătorului că 
intuiţia nu-l înşală altfel, la urma urmei, nici n-ar juca. O 
frază întâmplătoare relevă mai mult din politica lui Hitler 
decât toată discuţia sa grandilocventă cu generalii. La 29 
august, Göring, dornic de compromis, a spus: „Este 
momentul să opreşti această va banque”. Hitler a replicat: 
„Este singura licitare pe care o fac”?®, 

A fost ghinionul lui Hitler (şi nu numai al lui) să se 
confrunte cu polonezii, aventurieri politici din aceeaşi 
şcoală. Va banque nu era numai singura licitare pe care au 
făcut-o, ci şi singura licitare pe care o puteau face dacă 

doreau să-şi menţină poziţia lor iluzorie de Mare Putere 
independentă. Oamenii de stat echilibraţi ar fi renunţat cu 
discreţie dacă s-ar fi gândit la pericolele ce amenințau 
Polonia şi la insuficienţa mijloacelor pe care le avea la 
dispoziţie. Germania, puternică şi agresivă, de o parte, 
Rusia sovietică, potenţial ostilă, de cealaltă parte, iar la 
distanţă, doi aliaţi reticenţi, dornici de a face compromisuri 
cu Hitler şi, din punct de vedere geografic, incapabili să 
ofere un ajutor efectiv. Polonezii trebuiau să se 
mulţumească cu resursele de care dispuneau, şi nici măcar 
pe acestea nu le utilizaseră eficient. Mai puţin de jumătate 
din oamenii capabili să poarte arme beneficiaseră de 
pregătire militară; chiar mai puţini puteau spera să 
primească echipament militar. Cehoslovacia, cu un an mai 
devreme, cu o populaţie de aproximativ o treime din cea a 
Poloniei, avusese o armată antrenată mai numeroasă, iar 
cehii fuseseră dotați cu armament modern. Din toate 
acestea polonezii nu aveau de fapt nimic: cam 250 de 
avioane de atac de un tip învechit şi un batalion de tancuri, 
de asemenea nemodernizat. In asemenea circumstanţe, ce 
puteau face polonezii, cu excepţia tratării amenințărilor lui 
Hitler drept bravadă? Era evident că orice mişcare din 
partea lor ar fi implicat o cedare. Aşa încât nu au făcut 
nimic. În fond, a sta în expectativă reprezintă cea mai bună 
politică pentru cineva care favorizează situaţia existentă, 
poate chiar singura politică. Aliaţii occidentali ai Poloniei 
reprezentau, bineînţeles, o cauză suplimentară pentru 
imobilitatea ei diplomatică. Era evident că Marea Britanie şi 
Franţa se vor grăbi să renunţe la Danzig dacă polonezii vor 
deschide brusc uşa pentru negocieri. De aceea au ţinut-o 
închisă. Umbra Munchen-ului era încă vizibilă. Hitler a 
aşteptat să se întâmple un nou Munchen. Beck luase 
aminte de soarta lui Benes. 

Germania şi Polonia şi-au menţinut poziţiile ferme. Cele 
trei Puteri occidentale Italia, ca şi Marea Britanie şi Franţa 
au ezitat să ridice chestiunea Danzig-ului dintr-un alt motiv: 
pentru că poziţiile lor erau foarte instabile. Toate trei erau 
convinse că Danzig-ul nu merita un război; toate trei erau 


de acord că acel oraş trebuia să revină Germaniei, luându- 
se măsuri de siguranţă pentru comerţul polonez. 

Însă toate trei şi-au dat seama că Polonia nu va renunţa 
fără confruntare şi că Hitler nu va amâna rezolvarea 
problemei Danzig-ului pentru o perioadă mai paşnică. Italia 
se angajase faţă de Germania prin Pactul de Otel, iar Marea 
Britanie şi Franţa erau angajate faţă de Polonia. Niciuna 
dintre cele trei ţări nu dorea să lupte pentru Danzig; 
niciunul dintre adversarii principali nu dorea să cedeze. De 
aceea, singurul curs posibil era să se ignore chestiunea 
Danzig-ului, în speranţa că şi ceilalţi vor face la fel. Cele trei 
Puteri occidentale au făcut tot posibilul pentru a uita că 
există oraşul Danzig: 


As I was going up the stair, 

I met a man who wasn't there. 
He wasn't there again today. 

I do so wish he'd go away.“ 


Acesta era spiritul diplomaţiei europene în vara anului 
1939. Danzig-ul nu era acolo, iar dacă toate Puterile doreau 
asta îndeajuns de mult, el va dispărea. 

Când a venit luna august, era clar că Danzig-ul nu 
dispăruse. Naziştii locali şi-au sporit provocările faţă de 
polonezi, iar aceştia au răspuns cu fermitate 
amenințătoare. Rapoartele despre mişcările de trupe 
germane au început să se înmulțească, iar de această dată 
zvonurile erau bine întemeiate. Hitler, era de aşteptat, 
urma să acţioneze în scurt timp. Însă cum? Şi, chiar mai 
important, când? Aceasta a fost chestiunea esenţială în 
ambele crize, cehă şi poloneză. De fiecare dată Puterile 
occidentale au presupus că Hitler va declanşa criza în 
public, la congresul Partidului Nazist de la Nurnberg. Şi de 
fiecare dată presupunerile s-au dovedit eronate; însă în 
criza cehă Puterile occidentale au greşit într-un sens, iar în 

criza poloneză în celălalt sens. În 1938, congresul partidului 
s-a desfăşurat la 12 septembrie; planurile militare ale lui 
Hitler stabiliseră ca dată-limită 1 octombrie, existând astfel 
o perioadă neaşteptată de două săptămâni în care 
„conciliatorismul” a putut opera. In 1939, congresul 
partidului fusese fixat pentru prima săptămână a lui 
septembrie; de această dată Hitler era hotărât să obţină 
succesul înainte de reuniune. La „Congresul Păcii” el urma 
să anunţe victoria, nu să se pregătească pentru ea. Nimeni 
nu ar fi putut bănui că planurile militare germane erau 
programate pentru 1 septembrie. Data ca şi 1 octombrie, în 
anul precedent nu a fost aleasă prin prisma vreunui motiv 
raţional, meteorologic sau de altă natură, în ciuda 
aserţiunilor contrare ale comentatorilor ulteriori. Aşa cum 
se întâmplă de obicei în asemenea cazuri, la această dată 
s-a ajuns absolut din întâmplare. Perioada în care s-au 
putut desfăşura negocieri a fost acum foarte scurtă, iar 
planurile Puterilor occidentale au eşuat parţial şi datorită 
faptului că intervalul destinat diplomaţiei a fost cu 
aproximativ o săptămână mai redus decât s-a crezut. 

La începutul lui august, Puterile occidentale încă trăgeau 
de timp, în speranţa că relaţiile lor nedefinite cu Uniunea 
Sovietică îl vor descuraja pe Hitler. Alţii erau mai puţin 
încrezători. Un lung şir de oaspeţi la Berchtesgaden a 
încercat să ghicească intenţiile lui Hitler. Poate că impresiile 
iniţiale l-au făcut pe el să se decidă care erau de fapt 
acestea. Maghiarii au fost cei dintâi. La 24 iulie, Teleki, 
primul-ministru ungar, i-a scris două scrisori lui Hitler. În 
prima a promis că „în eventualitatea unui conflict general, 
Ungaria îşi va alege politica în funcţie de politica Axei”, însă 
în cea de-a doua misivă a comunicat că „Ungaria nu poate 
fi, din motive morale, în poziţia de a acţiona armat 
împotriva Poloniei”?*%. La 8 august, Csáky, ministrul de 
externe maghiar, a primit la Berchtesgaden un răspuns 
nemilos. Hitler nu avea nevoie de ajutorul maghiar. Pentru 
că „Polonia nu reprezintă o problemă militară pentru noi... 

Este de sperat ca Polonia să devină raţională în ultima 
clipă... Altfel, nu numai armata poloneză, dar şi statul 
polonez vor fi distruse... Franţa şi Marea Britanie nu ne vor 
putea opri de la aceasta”. Csâky s-a bâlbâit, şi-a cerut 
scuze şi a retras scrisorile lui Teleki, „deoarece, din 
nefericire, ele au fost aparent greşit înţelese”.2% 

Trei zile mai târziu a fost rândul lui Burckhardt, înaltul 
Comisar al Ligii Naţiunilor la Danzig. Hitler a fost din nou 
belicos: „Voi lovi ca fulgerul cu forţa totală a unei armate 
mecanizate, ceva despre care polonezii nu au nici cea mai 
mică idee”. Însă a arătat şi semne de conciliere: „Dacă 
polonezii păstrează la Danzig un calm absolut... atunci eu 
pot aştepta”. A clarificat şi ceea ce aştepta. Incă se 
mulțumea cu condiţiile pe care le ceruse la 26 martie „din 
nefericire, respinse în mod clar de către polonezi”. Apoi, 
mai general: „Eu nu vreau nimic de la Occident... însă 
trebuie să am mână liberă în Răsărit... Vreau să trăiesc în 
pace cu Anglia şi să închei un pact definitiv, să garantez 
toate posesiunile engleze din lume şi să colaborăm”2*. Cu 
Csáky şi cu Burckhardt, Hitler a discutat în mod clar pentru 
a-i impresiona când belicos, când conciliator. Era exact 
tactica din anul anterior. De ce nu şi acum? Discuţiile sale 
despre pace erau dramatice, ca de altfel şi cele despre 
război. Ceea ce s-a concretizat a depins de evenimente, nu 
de vreo hotărâre luată înainte de Hitler. 

La 12 august a apărut un vizitator mai important: Ciano, 
ministrul italian de externe. Italienii fuseseră dornici să 
lupte cât timp războiul păruse foarte îndepărtat, devenind 
temători când s-au înmulţit rapoartele care indicau 
apropierea războiului. Italia era epuizată de intervenţia sa 
prelungită în Spania, poate singurul efect semnificativ al 
războiului civil spaniol. Rezervele ei de aur şi materii prime 
se epuizau, iar modernizarea armatei abia dacă începuse. 
Ea putea fi pregătită de război abia în 1942, şi chiar şi 

această dată era una imaginară, care însemna doar „într-un 
oarecare viitor îndepărtat”. La 7 iulie, Mussolini i-a spus 
ambasadorului britanic: „Spuneţi-i lui Chamberlain că dacă 
Anglia va lupta de partea poloneză în chestiunea Danzig- 
ului, Italia va lua partea Germaniei”?%%. Două săptămâni mai 
târziu el şi-a schimbat opinia şi a cerut să se întâlnească cu 
Hitler la Brenner. Şi-a propus să insiste că războiul poate fi 
evitat şi că Hitler putea obţine tot ce dorea prin intermediul 
unei conferinţe internaţionale. La început, germanii au 
respins varianta reuniunii, iar apoi au spus că ea trebuia să 
se desfăşoare doar pentru a se discuta atacul împotriva 
Poloniei. Poate că Mussolini nu avea încredere în 
capacitatea sa de a-i rezista lui Hitler. In orice caz, ela 
decis să-l trimită pe Ciano în locul său. Instrucţiunile lui 
Mussolini erau clare: „Trebuie să evităm un conflict cu 
Polonia, deoarece acesta va fi imposibil de localizat, iar un 
război generalizat va fi dezastruos pentru toată lumea”?%. 
Ciano a vorbit ferm când s-a întâlnit cu Hitler, la 12 august, 
însă nu s-a acordat importanţă observaţiilor sale. Hitler a 
anunţat că şi-a propus să atace Polonia dacă nu i se acorda 
satisfacţie completă până la sfârşitul lui august; „era 
absolut sigur că democraţiile occidentale... se vor speria de 
un război general”; întreaga operaţiune urma să se 
finalizeze până la 15 octombrie. A fost cea mai precisă 
dintre declaraţiile de până atunci ale lui Hitler însă îndoiala 
persistă. El ştia că orice le spunea italienilor urma să ajungă 
la Puterile occidentale, iar el era interesat să le zguduie 
acestora nervii, nu să-i prezinte lui Mussolini planurile sale 
reale. 

Un scurt episod ciudat a demonstrat care erau aceste 
planuri. În timp ce Ciano discuta cu Hitler, „Fihrer-ul a 
primit un telefon de la Moscova”. Lui Ciano i s-a spus 
despre ce era vorba: „ruşii au fost de acord ca un 
negociator politic german să fie trimis la Moscova”. Potrivit 
lui Ciano, „ruşii au cerut trimiterea la Moscova a unui 
plenipotenţiar german care să negocieze un pact de 

prietenie”25. Nu s-a găsit în arhivele germane o asemenea 
telegramă, şi poate că nu a existat niciodată. Pentru că 
ruşii au fost de acord cu trimiterea unui negociator german 
doar la 19 august, nu la 12 august?!. Bineînţeles că Stalin 
ar fi putut să-i transmită lui Hitler decizia sa, prin anumite 
metode ascunse, cu o săptămână înainte de a o adopta 
oficial. Insă este o ipoteză fantastică, pentru care nu există 
dovezi. Este mult mai probabil că telegrama era un fals, 
conceput pentru a-l impresiona pe Ciano şi a-i înlătura 
îndoielile. Dar, deşi un fals, telegrama nu era fără 
fundament. lar acest fundament era „intuiţia” lui Hitler, 
convingerea că ceea ce dorea să se întâmple se va 
întâmpla. Şi nu s-a înşelat niciodată prea mult. De această 
dată s-a bazat aproape în totalitate pe flerul său, fiind sigur 
dinainte că negocierile anglo-franco-sovietice vor eşua şi că 
apoi Puterile occidentale se vor prăbuşi. 

La 12 august, negocierile anglo-franco-sovietice nu 
fuseseră anulate. De fapt, ele erau reluate. Misiunile 
militare britanică şi franceză ajunseseră în sfârşit la 
Moscova. Daladier le spusese reprezentanţilor francezi să 
obţină o convenţie militară cât mai curând posibil. 
Britanicii, la rândul lor, fuseseră instruiți să „meargă foarte 
încet” până când se va realiza o înţelegere politică (deşi 
discuţiile în această direcţie fuseseră suspendate la 27 
iulie, până la semnarea convenției militare): „Obţinerea 
consensului în privinţa multor puncte va necesita luni de 

zile”?*2. În fapt, guvernul britanic nu era interesat de o 
serioasă cooperare militară cu Rusia sovietică, urmărind 
doar să deseneze pe zid un drac roşu, în speranţa că asta îl 
va speria pe Hitler. Insă, când au început convorbirile, 
reprezentanţii britanici s-au trezit imediat atraşi, de către 
francezi şi Voroşilov, liderul sovietic, în discuţii serioase. S- 
au descris în detaliu planurile de război ale francezilor şi 
britanicilor, iar resursele celor două ţări au fost catalogate 
cumva generos. La 14 august a venit rândul sovieticilor. 
Atunci Voroşilov a întrebat: „Poate Armata Roşie să 
traverseze Polonia de Nord... şi Galiţia pentru a intra în 
contact cu inamicul? Li se va permite trupelor sovietice să 
traverseze teritoriul românesc?”2755. Era întrebarea decisivă. 
Britanicii şi francezii nu puteau răspunde. Discuţiile au 
ajuns într-un punct mort, la 17 august ele au fost 
întrerupte, nemaifiind reluate niciodată în mod serios. 

De ce au pus ruşii această întrebare atât de brutal şi 
abrupt? Doar cu scopul de a avea o scuză pentru 
negocierile cu Hitler? Poate. Însă întrebarea era una reală 
când a fost pusă şi i s-a răspuns. Polonia şi România 
reprezentaseră obstacole insurmontabile împotriva oricărei 
acţiuni sovietice în 1938. Aceste obstacole trebuiau 
înlăturate dacă se dorea ca Rusia sovietică să acţioneze 
acum ca un partener egal, şi doar Puterile occidentale le 
puteau înlătura. Intrebarea punea vechea dispută de 
principiu într-o nouă formă. Puterile apusene doreau ca 
Rusia sovietică să fie un aliat secundar obedient, iar ruşii 
erau hotărâți să fie recunoscuţi ca egali. A existat şi o 
diferenţă de perspectivă strategică mai puţin remarcată. 
Marea Britanie şi Franţa gândeau încă în termenii frontului 
vestic din timpul primului război mondial. Aşa încât au 
exagerat forţa poziţiilor defensive. Misiunii militare i se 
spusese: dacă Germania va ataca în Vest, chiar prin Olanda 
şi Belgia, „mai devreme sau mai târziu acest front se va 
stabiliza”. In Răsărit, Polonia şi România vor încetini 

înaintarea germană, iar cu ajutoare ruseşti ele ar putea 
chiar să o blocheze complet?*. În orice caz, Armata Roşie ar 
fi avut la dispoziţie timp suficient pentru a-şi construi linii 
de apărare după începerea războiului. Apoi, toţi vor rămâne 
asiguraţi în tranşee până când Germania se va prăbuşi sub 
presiunea unei blocade. Susţinând aceste puncte de 
vedere, Puterile occidentale puteau vedea în cererea 
rusească de a avansa prin Polonia doar o manevră politică; 
ruşii, credeau ele, doreau să umilească Polonia sau poate 
chiar să-i distrugă independenţa politică. 

Nimeni nu poate spune dacă acestea erau intenţiile 
ruşilor. Insă este clar că aveau concepţii strategice diferite, 
ele însele suficiente pentru a explica cererile lor. Ruşii îşi 
foloseau experienţa acumulată în timpul războiului civil şi al 
intervenţiei străine, nu aceea din precedenta conflagrație 
mondială. Pe atunci ofensivele de cavalerie erau peste tot 
la ordinea zilei. Mai mult, în calitate de comunişti, ei 
favorizau automat o doctrină strategică mai dinamică şi 
mai revoluţionară decât cea susţinută de Occidentul 
capitalist decadent. Ruşii împărtăşeau opinia că ofensivele 
de cavalerie, acum în formă mecanizată, erau irezistibile, 
sau mai exact că nu li se pot opune decât ofensive similare 
într-o altă parte a frontului. Intenţia lor era ca în caz de 
război să pătrundă cu forţe motorizate în Germania, în 
pofida atacurilor germane din alte zone. Aceasta a rămas 
intenţia lor chiar până în 1941, şi nu au putut-o pune în 
practică doar pentru că Hitler i-a atacat înainte ca ei să fie 
pregătiţi. Doctrina lor era de fapt greşită, deşi nu mai mult 
decât aceea a Puterilor occidentale; iar în 1941, atacul 
surprinzător al lui Hitler i-a salvat de la un dezastru 
iremediabil. Aceste experienţe ulterioare sunt irelevante 
pentru jocul diplomatic din 1939. Atunci ruşii au cerut să 
treacă prin Polonia deoarece considerau, eronat, că era 
singura cale de a învinge în război. Poate că au existat şi 
obiective politice, însă ele erau subordonate necesităţilor 
militare reale. 

Guvernele britanic şi francez nu au luat în considerare 
calculele sovietice, dar au înţeles că trebuiau să răspundă 
la această întrebare neplăcută, dacă ea a apucat să fie 
pusă. Ambele guverne s-au adresat, deşi fără prea multă 
speranţă, Varşoviei. Britanicii au folosit în continuare 
argumente politice: „Înțelegerea cu Uniunea Sovietică va fi 
făcută în aşa fel încât să-l descurajeze pe Hitler în privinţa 
declanşării războiului”. Dacă negocierile eşuau, „Rusia ar 
putea fie să-şi împartă interesele cu Germania... fie să 
devină principala ameninţare în momentul când războiul se 
va fi încheiat”?55. Beck a dat tot un răspuns politic: 
înţelegerea în privinţa trecerii trupelor ruseşti prin Polonia 
nu numai că nu l-ar descuraja pe Hitler, dar „va conduce 
imediat la o declaraţie de război din partea Germaniei” 756, 
Ambele argumente politice păreau plauzibile, însă 
amândouă erau irelevante pentru situația militară. Francezii 
au gândit în termeni mai practici. Ei erau interesaţi doar de 
implicarea Armatei Roşii în conflictul cu Hitler şi nu le păsa 
dacă această implicare se realiza pe seama Poloniei. Dacă 
ar fi contat doar părerea lor, ar fi abandonat bucuroşi 
Polonia în schimbul obţinerii cooperării sovietice. Londra a 
interzis asemenea ameninţări, aşa încât francezii trebuiau 
să facă apel la persuasiune. Bonnet a crezut că a 
descoperit soluţia. Ruşii insistau pentru semnarea unei 
înţelegeri de cooperare militară cu polonezii înainte de 
începerea războiului; polonezii ar fi acceptat ajutorul 
sovietic numai după declanşarea ostilităţilor. Din acest 
motiv, Bonnet a argumentat că momentul la care se 
ajunsese le părea ruşilor unul de pace, iar polonezilor unul 
de război. Manevra a eşuat. Beck era inflexibil: „Ni se cere 
să semnăm o nouă împărţire a Poloniei”. La 21 august, 
francezii şi-au pierdut răbdarea. Ei au decis să ignore 
refuzul polonez şi să-şi continue demersurile, sperând să-i 
angajeze pe polonezi vrând-nevrând. Doumenc, şeful 
misiunii militare de la Moscova, a fost instruit să dea 

întrebării ruseşti „un răspuns afirmativ în principiu”. Apoi 
urma „să negocieze şi să semneze orice aranjament care 
putea servi cel mai bine interesului comun, act care trebuia 
să obţină aprobarea finală a guvernului francez”. Britanicii 
au refuzat să fie asociaţi la această acţiune, deşi nu au luat 
atitudine împotriva ei. 

În orice caz, şansa unei alianţe cu sovieticii, dacă 
existase vreodată, acum era deja pierdută. La 14 august, la 
câteva ore după ce Voroşilov pusese întrebarea decisivă, 
Ribbentrop i-a trimis o telegramă lui Schulenburg, 
ambasadorul său la Moscova: „Nu există conflicte reale de 
interese între Germania şi Rusia... Nu există nicio problemă 
între Marea Baltică şi Marea Neagră care să nu poată fi 
soluţionată spre satisfacția completă a ambelor părţi”?”. 
Ribbentrop era pregătit să vină la Moscova, unde „să pună 
bazele unei înţelegeri definitive a relaţiilor germano- 
ruseşti”. Acest mesaj a fost prima acţiune concretă în 
relaţiile sovieto-germane. Până atunci ele stagnaseră, iar 
discuţiile dintre subordonați, atât de comentate ulterior de 
către autorii occidentali, nu erau altceva decât reverberaţii 
inspirate de regretele faţă de dispariţia cooperării de la 
Rapallo. Acum Hitler lua în sfârşit iniţiativa. De ce a ales 
exact acest moment? Oare abilitatea sa politică 
extraordinară a fost cea care i-a spus că discuţiile militare 
vor ajunge într-un punct mort la doar două zile după ce 
începuseră? Oare coincidenţa privitoare la întrebarea lui 
Voroşilov şi abordarea lui Ribbentrop a fost aranjată 
anticipat şi în secret între Stalin şi Hitler? îi comunicase lui 
Hitler vreun agent necunoscut de la Kremlin că se ajunsese 
la momentul potrivit? Sau a fost o pură întâmplare? Hitler 
şi-a dezvăluit pentru prima dată planul său de atentat la 
nervii anglo-francezi prin realizarea unei înţelegeri cu Rusia 
sovietică atunci când s-a lăudat nejustificat în faţa lui Ciano 
cu invitaţia de la Moscova din 12 august, liniştind astfel 
temerile italiene. Poate că Hitler a conştientizat această 
strategie doar în momentul când a început să se laude. În 

fond, el a fost întotdeauna un om al improvizaţiilor 
îndrăzneţe; lua decizii pe moment, iar apoi le prezenta ca 
rezultatul unei politici pe termen lung. Ribbentrop a rămas 
la Berchtesgaden până la 13 august, întorcându-se la Berlin 
la 14 august. De aceea, respectiva zi era prima în care ar fi 
putut trimite mesajul la Moscova. Poate că răspunsul corect 
este şansa, însă aceasta este una dintre problemele pe 
care nu le vom putea rezolva niciodată. 

Schulenburg a transmis mesajul lui Ribbentrop la 15 
august. Molotov a refuzat să se grăbească. Deşi a primit 
mesajul „cu cel mai mare interes”, considera că negocierile 
vor fi de durată. A întrebat: „Care este opinia guvernului 
german despre ideea unui pact de neagresiune cu Uniunea 
Sovietică?”?5%. Răspunsul a venit în mai puţin de 24 de ore: 
Germania a oferit nu numai un pact de neagresiune, ci şi o 
garanţie comună asupra statelor baltice şi o mediere între 
Rusia sovietică şi Japonia. Lucrul esenţial era vizita lui 
Ribbentrop?*. Ruşii îşi mențineau încă disponibilitatea faţă 
de ambele tabere. La 17 august, Voroşilov le-a spus 
membrilor misiunilor militare britanică şi franceză că o 
nouă reuniune nu avea niciun rost până când nu vor putea 
răspunde la întrebarea privitoare la Polonia; oricum, după 
câteva îndemnuri, el a acceptat să se întâlnească din nou, 
la 21 august. În aproape exact acelaşi moment, Molotov i-a 
spus lui Schulenburg că îmbunătăţirea relaţiilor sovieto- 
germane va fi o chestiune de durată. Mai întâi trebuia 
semnată o înţelegere comercială, apoi un pact de 
neagresiune. Abia atunci se putea lua în discuţie o 
eventuală vizită a lui Ribbentrop, însă guvernul sovietic 
„prefera să facă treaba practică fără agitaţie”26. 

La 18 august, Ribbentrop a bătut mai tare ca niciodată la 
uşa sovieticilor. Relaţiile trebuiau clarificate imediat, „astfel 
încât să nu fie luate prin surprindere de izbucnirea unui 
conflict germano-polon”2%. Încă o dată Molotov a ezitat. 

Vizita lui Ribbentrop „nu putea fi fixată nici măcar 
aproximativ”. După o jumătate de oră, Schulenburg a fost 
rechemat la Kremlin. | s-a comunicat că Ribbentrop va 
putea veni după o săptămână?*?. Nu putem şti ce a 
determinat această decizie bruscă. Schulenburg a crezut că 
Stalin intervenise personal, însă era doar o bănuială, ca 
multe altele mai târziu. Invitaţia sovietică nu era suficient 
de convenabilă pentru Hitler. El dorea ca Ribbentrop să fie 
primit imediat. Poate că această cerere a ilustrat pur şi 
simplu nerăbdarea care urma întotdeauna ezitărilor sale 
prelungite. Probabil că există o explicaţie mai profundă. 
Ziua de 26 august ar fi fost mulţumitoare dacă Hitler 
plănuia doar să deschidă calea pentru atacul asupra 
Poloniei de la 1 septembrie. Ea nu era însă suficient de 
timpurie pentru a-i oferi răgazul necesar realizării a două 
operaţiuni: mai întâi să calce pe nervi Puterile occidentale 
prin semnarea unei înţelegeri cu Rusia sovietică, iar apoi să 
calce pe nervii polonezilor cu sprijinul Puterilor apusene. 
Din acest motiv, graba lui Hitler sugerează îndeajuns de 
clar că el dorea un alt „Munchen”, nu un război. 

În orice caz, Hitler a acţionat acum fără vreun 
intermediar diplomatic. La 20 august, el i-a trimis lui Stalin 
un mesaj personal, prin care accepta toate cererile 
sovietice şi solicita ca Ribbentrop să fie primit imediat?®. 
Mesajul a constituit un punct de cotitură în istoria lumii, el 
marcând momentul când Rusia sovietică s-a întors în 
Europa ca o Mare Putere. Niciun om de stat european nui 
se adresase până atunci direct lui Stalin. Liderii occidentali 
îl trataseră de parcă ar fi fost un îndepărtat aproape iluzoriu 
Bei de Buhara?*. Acum Hitler l-a recunoscut drept 
conducătorul unui mare stat. Se presupune că Stalin ar fi 
fost imun la sentimente personale, însă probabil că 
abordarea lui Hitler l-a flatat. Venise momentul deciziei. La 

20 august s-a semnat tratatul comercial între Rusia 
sovietică şi Germania, prima condiţie sovietică fiind astfel 
îndeplinită. În dimineaţa zilei de 21 august, Voroşilov s-a 
întâlnit cu membrii celor două misiuni militare. Aceştia nu 
aveau nimic de comunicat, aşa încât reuniunea s-a amânat 
sine die. La orele 1700, Stalin s-a declarat de acord ca 
Ribbentrop să vină la Moscova imediat, pe 23 august. Ştirile 
au fost anunţate în aceeaşi seară la Berlin, iar în dimineaţa 
următoare la Moscova. La 22 august, Doumenc s-a întâlnit 
neoficial cu Voroşilov. Urmând instrucţiunile lui Daladier, s- 
a oferit să accepte cererea sovietică fără a mai aştepta 
răspunsul polonez. Voroşilov a respins oferta: „Noi nu dorim 
ca Polonia să pretindă că ne-a refuzat ajutorul, pe care nu 
avem intenţia de a i-l impune cu forţa”?6%. Negocierile 
anglo-franco-sovietice se încheiaseră. În ziua următoare, 23 
august, francezii au smuls în cele din urmă de la polonezi o 
formulă reticentă. Francezii puteau spune ruşilor: „Am 
obţinut certitudinea că, în eventualitatea unei acţiuni 
comune împotriva unei agresiuni germane, colaborarea 
dintre Polonia şi URSS nu este exclusă (sau: este 
posibilă)”?*%. Formula nu a mai fost niciodată prezentată 
ruşilor. In orice caz, ea era frauduloasă. Beck a acceptat-o 
numai când a aflat că Ribbentrop era la Moscova şi nu mai 
exista pericolul unui ajutor sovietic pentru Polonia. Liderul 
polonez nici măcar nu era disperat. El încă mai credea că o 
Polonie independentă avea mai multe şanse de a încheia o 
înţelegere cu Hitler. Rusia sovietică, gândea el, era pe 
punctul de a se retrage din Europa, ceea ce constituia o 
veste bună pentru polonezi. „Acum este rândul lui 
Ribbentrop”, a spus el cu suficienţă, „să experimenteze 
reaua-credinţă a sovieticilor”2%. 

Ribbentrop era de altă părere. El venise la Moscova să 
ajungă la o înţelegere, şi a reuşit imediat. Tratatul public, 
semnat la 23 august, era unul de neagresiune reciprocă. Un 

protocol secret a exclus Germania din statele baltice şi din 
răsăritul Poloniei teritoriul de la est de linia Curzon, locuit 
de ucraineni şi bieloruşi. Aceasta era, în fond, ceea ce ruşii 
încercaseră să obţină de la Puterile occidentale. Pactul 
sovieto-nazist era doar o altă cale de a-şi atinge obiectivul: 
nu era o variantă prea bună, însă mai bună decât nimic. 
Inţelegerea de la Brest-Litovsk era în sfârşit înlăturată, cu 
acceptul Germaniei în locul sprijinului occidental. Era, fără 
îndoială, dezonorant că Rusia sovietică trebuia să semneze 
un acord cu principalul stat fascist; însă acest reproş a venit 
exact de la oamenii de stat care au mers la Munchen şi 
care atunci erau susținuți în propriile lor ţări de majorităţi 
confortabile. De fapt, ruşii au făcut doar ceea ce liderii 
apuseni speraseră să facă, iar resentimentele occidentale 
erau resentimentele frustrării, amestecate cu furia că 
declaraţiile comuniste nu erau mai sincere decât propriile 
lor declaraţii democratice. Pactul nu conţinea niciuna dintre 
expresiile nesincere de prietenie pe care Chamberlain le 
pusese în declaraţia anglo-germană convenită a doua zi 
după Conferinţa de la München. Într-adevăr, Stalin a 
respins orice asemenea expresii: „Guvernul sovietic nu 
poate, dintr-odată, să prezinte public asigurările germano- 
sovietice de prietenie după ce şase ani de zile a fost 
împroşcat cu noroi”. 

Pactul nu era nicio alianţă, nicio înţelegere de împărţire a 
Poloniei. Munchen-ul fusese o adevărată alianţă de 
împărţire: britanicii şi francezii le-au dictat cehilor 
dezmembrarea. Guvernul sovietic nu a întreprins o 
asemenea acţiune împotriva polonezilor. El doar a promis 
să rămână neutru, ceea ce polonezii îi ceruseră întotdeauna 
să facă, iar occidentalii presupuneau la fel. Mai mult decât 
atât, înţelegerea era în ultimă instanţă antigermană: ea 
limita înaintarea germană spre Răsărit în caz de război, aşa 
cum a subliniat Winston Churchill într-un discurs 
radiodifuzat, imediat după încheierea campaniei poloneze. 
In august ruşii nu se gândeau la război. Ei au presupus, ca 
şi Hitler, că Puterile occidentale nu vor lupta fără alianţa 
sovietică. Polonia va fi obligată să cedeze şi, înlăturat fiind 


obstacolul polonez, o alianţă defensivă cu Occidentul ar fi 
putut atunci să fie realizată în condiţii corespunzătoare. lar 
dacă polonezii rămâneau intransigenţi, ei urmau să lupte 
singuri, caz în care vor fi obligaţi, în fond, să accepte 
asistenţa sovietică. Aceste calcule au fost infirmate de 
rezultatul practic: un război la care au luat parte şi Polonia, 
şi Puterile occidentale. Chiar şi această variantă era un 
succes pentru liderii sovietici: înlăturaseră ceea ce îi 
înspăimântase cel mai mult un atac capitalist unit împotriva 
Rusiei sovietice. Insă nu aceasta era intenţia politicii 
sovietice; evenimentele din 1 şi 3 septembrie nu puteau fi 
prevăzute la 23 august. Hitler şi Stalin şi-au imaginat că 
evitaseră războiul, nu că îl declanşaseră. Hitler credea că 
va obţine un alt Munchen în privinţa Poloniei, iar Stalin că 
scăpase în orice caz de un război pentru care nu era 
pregătit, dacă nu cumva îl evitase definitiv. 

Dacă cineva roteşte un cristal şi încearcă să privească 
viitorul din punctul de vedere al zilei de 23 august 1939, 
este dificil de văzut ce alt curs ar fi putut să urmeze Rusia 
sovietică. Temerile sovietice în privinţa unei alianţe 
europene împotriva Rusiei erau exagerate, deşi nu lipsite 
de temei. Dar, lăsând asta deoparte datorită refuzului 
polonez de a primi ajutor sovietic, de asemenea, datorită 
politicii britanice de a tergiversa negocierile cu Moscova 
fără a încerca în mod serios să ajungă la o finalitate -, 
neutralitatea, cu sau fără un pact formal, era cel mai bun 
lucru pe care îl putea obţine diplomaţia sovietică, iar 
limitarea avantajelor germane în Polonia şi în zona Balticii 
era oferta care a făcut pactul formal atractiv. Această 
politică era corectă potrivit manualelor de diplomaţie. Ea 
conţinea exact aceeaşi eroare majoră: încheind o înţelegere 
scrisă, liderii sovietici, ca şi cei occidentali înaintea lor, au 
trăit cu iluzia că Hitler îşi va ţine cuvântul. Era evident că 
Stalin avea îndoieli. In momentul când a ciocnit un pahar cu 
Ribbentrop, el a spus: „Guvernul sovietic ia foarte în serios 
noul pact. Îmi dau cuvântul de onoare că Uniunea Sovietică 
nu-şi va trăda partenerul”. Implicaţia era clară: „Faceţi şi 
voi la fel”. In acelaşi timp, Stalin a considerat în mod clar că 


pactul are valoare nu doar ca manevră imediată, ci şi pe 
termen lung. Este curios, dar nu neobişnuit. Oamenii, ei 
înşişi fără scrupule, se plâng adesea când sunt înşelaţi de 
alţii. 

In orice caz, bomba explodase. Hitler era radios, convins 
că dăduse lovitura decisivă. La 22 august, el le-a ţinut 
generalilor săi de frunte cel mai sălbatic dintre discursurile 
sale: „Să nu aveţi milă. Acţionaţi brutal”. Această 
bolboroseală nu era o directivă serioasă pentru acţiune nu 
s-a concretizat în vreun document formal, Hitler se lăuda în 
stilul său caracteristic. Finalul discursului conţinea şi fraza- 
cheie: „Acum probabilitatea este mare ca Occidentul să nu 
intervină”?6%. Bineînțeles că Hitler vorbea pentru 
impresionarea auditoriului. Un raport despre discurs a ajuns 
aproape imediat la ambasada britanică?%. Intenţionat sau 
nu, aşa-numita „rezistenţă” germană i-a făcut treaba lui 
Hitler. La 23 august, Hitler a mai făcut un pas. A fixat atacul 
asupra Poloniei la orele 4:40, în dimineaţa zilei de 26 
august. Şi această măsură făcea parte din jocul actoricesc 
conceput pentru a-i impresiona pe generali şi, prin ei, pe 
liderii occidentali. Programarea germană devenea 
operaţională numai după 1 septembrie. Inainte de acea 
dată, un atac asupra Poloniei ar fi fost posibil numai dacă 
aceasta ar fi capitulat deja. Insă consideraţiile tehnice 
păreau a nu mai conta: se presupunea ca Pactul sovieto- 
german deschisese calea pentru colapsul diplomatic al 
Puterilor occidentale. 

Francezii aproape că s-au conformat aşteptărilor lui 
Hitler. Bonnet fusese întotdeauna dornic să-i trădeze pe 
polonezi. El era indignat de modul în care aceştia se 
comportaseră în timpul crizei cehoslovace, accepta punctul 
de vedere german cu privire la Danzig şi nu credea în forţa 
armatei poloneze. Ruşii, a argumentat Bonnet, au pretins 
că nu pot lupta împotriva Germaniei fără a avea frontieră 

comună cu aceasta. Cucerirea germană a Poloniei va 
furniza o asemenea graniţă, iar Pactul franco-sovietic va 
avea dintr-odată aplicabilitate practică. La 23 august, când 
s-a aflat de călătoria lui Ribbentrop la Moscova, Bonnet i-a 
cerut lui Daladier să reunească Comitetul Apărării 
Naţionale. Acolo a făcut referiri indirecte la politica sa: 
„Trebuie să aplicăm orbeşte alianţa noastră cu Polonia? N- 
ar fi mai bine, dimpotrivă, să împingem Varşovia spre un 
compromis? Astfel vom putea câştiga timp pentru a ne 
continua înarmarea, pentru a ne spori forţa militară şi 
pentru a ne îmbunătăţi poziţia diplomatică, în aşa fel încât 
să putem rezista Germaniei mai eficient dacă ea se va 
întoarce mai târziu împotriva Franţei”. Însă Bonnet nu era 
un luptător, nici măcar pentru pace. El a lăsat decizia în 
seama altora. Generalii n-ar fi recunoscut slăbiciunea 
militară a Franţei pentru care ei erau responsabili. Poate că 
ei nici măcar nu erau de această părere. Gamelin a declarat 
că armata franceză era „pregătită” (orice ar fi putut 
însemna acest lucru). A spus în continuare că Polonia se va 
menţine pe poziţii până la primăvară, iar până atunci 
frontul occidental va deveni inexpugnabil?7. Nimeni nu a 
pus problema dacă era posibil, de fapt, ca polonezii să fie 
ajutaţi. Era evident că toţi cei prezenţi au presupus că 
armata franceză va apăra doar linia Maginot, în ciuda 
promisiunii de ofensivă pe care Gamelin o făcuse 
polonezilor. Nu a existat nicio discuţie despre politica de 
urmat, nicio propunere de a-i atenţiona pe polonezi că se 
aflau în pericol. Polonezilor li se oferea libertatea de a 
rezista în faţa lui Hitler sau de a ajunge la un compromis cu 
el, după cum doreau. Mai mult decât atât, nu a existat 
niciun contact cu britanicii, niciuna dintre reuniunile anglo- 
franceze ale miniştrilor care marcaseră criza cehă. Şi 
britanicilor li se oferea libertatea de a se opune lui Hitler 
sau de a realiza un compromis, fără a li se comunica vreun 
indiciu despre dorinţele franceze sau despre forţa franceză. 
Insă decizia britanică urma să angajeze Franţa. Francezii 
sau ar fi renunţat în cele din urmă la Europa răsăriteană 

sau ar fi dus, aproape singuri, greul unui mare război 
european, decizia rămânând în întregime la latitudinea 
Londrei. A fost tăcere faţă de britanici, tăcere faţă de 
polonezi şi chiar tăcere faţă de germani. Doar Daladier i-a 
trimis lui Hitler o scrisoare de atenţionare. Ceilalţi oameni 
de stat francezi n-au făcut nimic toată săptămână care a 
hotărât, pentru mulţi ani, soarta Franţei. 

A fost o pasivitate ciudată, însă nu mai ciudată decât 
politica franceză din anii precedenţi. Francezii nu ştiau în ce 
direcţie să se îndrepte. Nu ar fi abandonat în mod deliberat 
înţelegerea din 1919, însă au sesizat că erau incapabili să o 
menţină. La fel s-au comportat şi în privinţa reînarmării 
germane: nu au permis-o, dar nu au găsit modalitatea de a 
o evita. La fel au stat lucrurile în privinţa Austriei: s-a 
repetat un „Nu” hotărât până la înfăptuirea Ansch/uss-ului. 
Cehoslovacia s-ar fi încadrat în acelaşi tipar dacă nu ar fi 
fost impulsurile britanice. Atunci britanicii au cerut 
capitularea, iar francezii au consimţit. Acum britanicii nu 
mai spuneau nimic, iar Daladier, cel mai reprezentativ 
dintre politicienii francezi, a revenit pe o poziţie de 
rezistenţă resemnată. Francezilor nu le păsa de Danzig mai 
mult decât le păsase de teritoriile de limbă germană din 
Cehoslovacia, însă nu ar fi anulat singuri ceea ce făcuseră 
odată. Ei doreau ca totul să se sfârşească, într-un fel sau 
altul. „// faut en finir’ era starea de spirit generală franceză 
în 1939. N-aveau nicio idee despre cum va arăta acest final. 
Extrem de puţini francezi au prevăzut înfrângerea militară, 
iar victoria asupra Germaniei părea la fel de îndepărtată. 
Există unele dovezi vagi că serviciul secret francez a 
exagerat opoziţia din interiorul Germaniei. Însă nu a existat 
vreun calcul raţional înainte de decizia din 23 august. 
Francezii nu ştiau ce să facă, aşa încât s-au hotărât să lase 
evenimentele la voia întâmplării. 

Astfel, decizia a rămas exclusiv în seama guvernului 
britanic. Şi politica acestuia părea compromisă. Varianta 
alianţei anglo-sovietice dispăruse definitiv. Acest aspect a 
reprezentat o neînțelegere fundamentală a poziţiei 
britanice o neînțelegere care, într-adevăr, a contribuit la fel 


de mult ca orice altceva la izbucnirea celui de-al doilea 
război mondial. Alianţa cu Rusia sovietică era politica 
opoziţiei politica laburiştilor, a lui Winston Churchill şi a lui 
Lloyd George. Ei au fost cei care au insistat că rezistenţa în 
faţa lui Hitler era posibilă numai dacă Rusia sovietică era de 
partea Aliată. Guvernul nu împărtăşea acest punct de 
vedere. El nu a atribuit niciodată o valoare practică alianţei 
cu sovieticii, iar la masa tratativelor ajunsese după multe 
reticenţe, obligat de agitația din Parlament şi din ţară. 
Miniştrii britanici s-au simţit eliberaţi când negocierile au 
eşuat, încântați să le poată spune criticilor: „V-am spus 
noi!” şi se bucurau că scăpaseră dintr-o situaţie 
stânjenitoare. Simpatizanţii conservatorilor au mers chiar 
mai departe. Mulţi dintre ei îl simpatizaseră pe Hitler în 
calitatea sa de pavăză împotriva bolşevismului. El a devenit 
acum, în ochii lor, un trădător al cauzei civilizaţiei 
occidentale. In timp ce conservatorii s-au întors împotriva 
lui Hitler, laburiştii, cu resentimente aproape identice, s-au 
întors împotriva lui Stalin, hotărâți să demonstreze că, în 
orice caz, ei erau sinceri în antifascismul lor, chiar dacă 
asta însemna să-l sprijine pe Chamberlain. Conform unor 
calcule raţionale, Pactul sovieto-nazist ar fi trebuit să 
descurajeze poporul britanic. Lloyd George a fost aproape 
singurul care a făcut asemenea calcule. Altfel spus, Pactul a 
determinat o fermitate pe care britanicii nu o mai 
dovediseră de douăzeci de ani. La 22 august, în aplauzele 
generale, Cabinetul britanic a hotărât să-şi îndeplinească 
obligaţia faţă de Polonia. 

Nu s-a discutat nimic despre felul în care putea fi 
îndeplinită această obligaţie, într-adevăr, nu exista o 
asemenea modalitate. Nu s-a apelat la consilierii militari 
decât în problema apărării civile de la Londra. Guvernul 
britanic gândea încă în termeni de politică, nu de acţiune. 
Politica sa a rămas neschimbată: pe de o parte, atenţionări 
ferme adresate lui Hitler cum că va trebui să facă faţă unui 
război general dacă ataca Polonia, iar pe de altă parte, 
asigurări la fel de clare că i se vor acorda concesii dacă 
acţiona paşnic. Guvernul britanic era inflexibil în privinţa 


acestei politici. De aceea, el nu i-a consultat pe francezi 
dacă războiul era practic posibil, nici nu i-a întrebat pe 
polonezi ce concesii puteau fi făcute. Într-adevăr, britanicii 
erau hotărâți să facă concesii peste capetele polonezilor, 
dacă Hitler era rezonabil. Guvernul britanic era încă de 
acord cu Hitler în privinţa Danzig-ului. Însă nici măcar acum 
această chestiune nu a fost ridicată în mod formal. Hitler a 
aşteptat oferte pe care să le poată maximaliza, iar englezii 
au aşteptat cereri pe care să le poată minimaliza. Oricine ar 
fi făcut prima mişcare, ar fi pierdut; de aceea, niciuna 
dintre părţi nu a făcut-o. Guvernul britanic a găsit o cale de 
mijloc: l-a atenţionat pe Hitler în privinţa războiului şi, în 
acelaşi timp, a făcut aluzii la recompensele pe care pacea i 
le-ar fi putut aduce. Intenţia sa iniţială fusese să trimită un 
emisar special de această dată nu Chamberlain, ci probabil 
generalul lronside. Datorită precipitării ce a urmat semnării 
Pactului sovieto-nazist, acest lucru a fost imposibil. Mesajul 
a trebuit să fie transmis de către ambasador, Nevile 
Henderson, care s-a dus la Berchtesgaden la 23 august. 

A fost o alegere nefericită. Fără îndoială că Henderson a 
încercat să vorbească ferm, însă nu din inimă. Cu o 
perseverenţă demnă de o cauză mai bună, el a rămas 
convins că polonezii greşeau. El dorea ca aceştia să fie 
forţaţi să cedeze, aşa cum fuseseră cehii cu un an mai 
înainte. Cu câteva zile mai devreme, el îi scrisese unui 
prieten din Ministerul de Externe: „Istoria va judeca presa, 
în general vorbind, de a fi fost principala cauză a 
războiului... Dintre toţi germanii, chiar dacă pare de 
necrezut, Hitler este cel mai moderat în privinţa Danzig-ului 
şi a «Coridorului»... Noi nu l-am dezaprobat pe Benes anul 
trecut decât atunci când am avut în faţă abisul războiului. 
Şi nu-l putem dezaproba pe Beck acum””!. Evident că nu a 
reuşit să-l dezaprobe pe Hitler. Deşi a transmis loial 
mesajul, el a continuat să accentueze conciliatorismul 
britanic. l-a spus lui Hitler adevărul gol-goluţ: „Dovada 
prieteniei lui Chamberlain derivă din faptul că a refuzat să-l 

includă pe Churchill în Cabinet”, adăugind că atitudinea 
ostilă din Marea Britanie era opera evreilor şi a inamicilor 
nazismului, ceea ce credea şi Hitler27?. Având în faţă un 
oponent lipsit de convingere, Hitler s-a înfierbântat şi a 
început să amenințe. După ce Henderson a plecat, Hitler și- 
a pus mâinile în şolduri şi a spus: „Chamberlain nu va 
supravieţui acestei conversații; Cabinetul său va cădea în 
această seară”. Henderson s-a comportat exact aşa cum 
bănuia Hitler. Imediat după ce s-a întors la Berlin, el i-a 
scris lui Halifax: „Am susţinut de la început că polonezii 
sunt complet vinovaţi şi lipsiţi de înţelepciune” şi încă o 
dată: „Eu personal nu mai văd nicio speranţă de a se evita 
războiul dacă ambasadorului polonez nu i se ordonă să 
ceară astăzi, sau cel mai târziu mâine, o întrevedere 
personală cu Hitler”.27+ 

În Anglia, oricum, evenimentele nu s-au ridicat la 
aşteptările lui Hitler. Ba chiar au evoluat în sens contrar. 
Parlamentul s-a reunit la 24 august şi a aplaudat în 
unanimitate ceea ce se presupunea a fi poziţia fermă a 
guvernului. Hitler a început să aibă îndoieli: era evident că 
era nevoie şi de altceva pentru a smulge guvernului 
britanic concesiile pe care încă mai conta. La 24 august 
Hitler s-a dus la Berlin. Conform instrucţiunilor sale, Göring 
l-a chemat pe Dahlerus, suedezul, şi l-a trimis la Londra cu 
un apel neoficial pentru o mediere britanică. Era o capcană 
ingenioasă: dacă britanicii refuzau, Hitler putea pretinde că 
iniţiativa nu îi aparținuse, iar dacă aceştia cedau, ar fi fost 
obligaţi să facă presiuni asupra Poloniei. In aceeaşi seară 
Hitler a convocat o şedinţă cu Göring, Ribbentrop şi 
principalii generali. Trebuia declanşat atacul asupra 
Poloniei, programat să înceapă în 24 de ore? Hitler a 
declarat că va mai face o încercare de a desprinde Puterile 
occidentale de aliatul lor polonez, încercarea a luat forma 

unei „ultime oferte”, comunicată lui Henderson la 25 
august, imediat după prânz. Germania, a declarat Hitler, 
era hotărâtă „să desființeze condiţiile draconice de la 
frontiera ei răsăriteană”. Problema Danzig-ului şi a 
„Coridorului” trebuia rezolvată deşi încă nu putea spune în 
ce fel. Odată depăşită această problemă, Germania va face 
o „ofertă majoră, binevoitoare”; ea va garanta Imperiul 
Britanic, va accepta o limitare de comun acord a 
armamentelor şi va reînnoi asigurarea că frontiera 
apuseană era definitivă?75. Ca de obicei, Henderson a fost 
impresionat. Hitler, a raportat el, a vorbit „cu multă 
seriozitate şi cu aparentă sinceritate”2'$. Ulterior, toţi 
istoricii au considerat că oferta lui Hitler era frauduloasă şi, 
într-un fel, chiar era. Obiectivul imediat era izolarea 
Poloniei. Însă oferta reprezenta, de asemenea, politica 
permanentă a lui Hitler: el dorea mână liberă pentru a 
distruge condiţiile din Răsărit, pe care şi opinia occidentală 
progresistă le considera intolerabile; el nu avea ambiţii 
direcţionale împotriva Marii Britanii şi a Franţei. 

Însă ce putea spera Hitler să realizeze prin această 
ofertă, în circumstanţele acelui moment? Henderson a 
promis să plece la Londra în dimineaţa zilei de 26 august, 
dar până atunci atacul asupra Poloniei ar fi trebuit, în mod 
normal, să fi început. Se gândea Hitler doar la imaginea sa 
să se justifice în ochii posterităţii sau chiar în faţa propriei 
sale conştiinţe? Sau a uitat de programarea pe care o 
făcuse, incapabil să înţeleagă că ordinele, o dată 
pronunţate, vor fi în cele din urmă îndeplinite? A doua 
variantă pare explicaţia cea mai probabilă. In după-amiaza 
zilei de 25 august, Hitler s-a agitat la Cancelaria Reich-ului, 
nesigur în privinţa a ceea ce avea de făcut. La orele 15 a 
ordonat ca atacul asupra Poloniei să fie declanşat. Trei ore 
mai târziu, Attolico, ambasadorul italian, a ajuns cu un 
mesaj din partea lui Mussolini: deşi Italia era necondiţionat 
de partea Germaniei, ea nu putea „interveni militar” dacă 
Germania nu îi livra imediat materialul militar necesar; iar 

când a venit lista, acesta era după spusele lui Ciano 
„suficient pentru a omori un bou, dacă boul ar şti să 
citească”. Mussolini acţionase ca un om puternic până în 
ultimul moment; însă acum, când războiul părea iminent, a 
dat bir cu fugiţii. Imediat după această lovitură a venit alta. 
Ribbentrop a raportat că alianţa formală dintre Marea 
Britanie şi Polonia tocmai fusese semnată la Londra. Hitler 
l-a convocat pe Keitel, şeful de stat-major: „Opriţi totul 
numaidecât, aduceţi-l pe Brauchitsch [comandantul armatei 
de uscat] imediat. Am nevoie de timp pentru negocieri”. Au 
fost emise noi ordine, la puţin timp după orele 19. Ofensiva 
prematură a fost anulată cu precipitare. 

Acesta a fost un alt episod misterios. De ce Hitler a dat 
înapoi în ultimul moment? Şi-a pierdut cumpătul? L-au luat 
cele două evenimente neutralitatea lui Mussolini şi alianţa 
anglo-poloneză realmente prin surprindere? El însuşi, cu 
tendinţa firească a oamenilor de stat de a arunca 
responsabilitatea pe seama altora, s-a plâns imediat că 
totul era din vina lui Mussolini: veştile despre decizia 
italiană de a nu lupta i-au întărit pe britanici chiar în 
momentul în care erau pe punctul de a capitula. Era un 
nonsens. Britanicii nu cunoşteau decizia lui Mussolini când 
au semnat alianţa cu Polonia, deşi ar fi putut să o 
bănuiască. lar alianţa nu a fost programată să devină 
efectivă chiar în acel moment. Incheierea acestui act a fost 
tergiversată cât timp au durat negocierile cu Rusia 
sovietică; odată ce acestea eşuaseră, nu exista niciun 
motiv pentru o amânare suplimentară, iar britanicii au 
semnat de îndată ce formalităţile au putut fi îndeplinite. Ei 
nu erau conştienţi că Hitler fixase data de 25 august ca 
fiind ziua crizei. Ei se gândeau la prima săptămână din 
septembrie, tot aşa cum Hitler considerase mult timp că 
ziua-cheie era 1 septembrie. Probabil că aceasta este 
explicaţia ezitării sale aparente de la 25 august. Stabilirea 
ofensivei pentru acea dată era mai curând o nouă 
încercare, suplimentară, de a obţine o victorie pe căi 
diplomatice, similară cu obstinaţia sa exagerată de la 
Godesberg, din anul precedent. Lăsând deoparte 


evenimentele diplomatice de la 25 august, existau raţiuni 
militare serioase pentru revenirea la programarea iniţială. 
La 25 august, frontiera apuseană era încă efectiv 
neapărată. Poate că de aceea Hitler a luat în considerare 
faptul că un anume tip de război cu Puterile occidentale nu 
era foarte îndepărtat. Însă este mai probabil că el i-a spus 
adevărul lui Keitel: avea nevoie de timp pentru negocieri. 

Şi britanicii intenționau să negocieze. Semnarea alianţei 
anglo-poloneze era un element preliminar pentru această 
acţiune, nu o decizie fermă în favoarea războiului. Există 
dovezi clare că britanicii nu au luat alianţa complet în 
serios. Versiunea iniţială a textului fusese concepută pentru 
a se potrivi cu eventuala alianţă anglo-sovietică, acum 
ieşită din calcule. În agitația care a urmat Pactului sovieto- 
nazist, au fost introduse şi clauze din: r-o variantă a 
polonezilor, iar una dintre acestea conţinea un angajament 
pe care britanic:: îl evitaseră până atunci: o extindere 
completă a alianţei, pentru a cuprinde şi chestiunea 
Danzig-ului. Însă aproape în momentul semnării alianţei, un 
membru al Ministerului de Externe a redactat nişte 
„contrapropuneri posibile pentru Herr Hitler” care stabileau 
că Danzig-ul va avea „dreptul să-şi determine apartenenţa 
politică”, cu condiţia recunoaşterii drepturilor economice 
ale Poloniei?”7, iar Halifax însuşi i-a spus ambasadorului 
polonez că „guvernul polonez va face o mare greşeală dacă 
va căuta să adopte o poziţie în care discuţia privitoare la 
modificările paşnice ale statutului Danzig-ului ar fi 
anulată”?'8. Astfel, guvernul britanic şi Hitler erau aproape 
de o înţelegere în privinţa modului în care trebuia finalizată 
criza, iar polonezii erau în afara jocului. Oricum, problema 
nu era aceea a modului în care trebuiau încheiate 
negocierile, ci a felului în care trebuiau începute. lar acestei 
probleme fundamentale nu i s-a găsit nicio soluţie. 

Pregătirile în vederea negocierilor s-au desfăşurat, cu 
furie, între 26 şi 29 august: britanicii sugerând ceea ce ar 
putea oferi, iar Hitler ceea ce ar putea pretinde. Ambele 

părţi au ezitat să declanşeze negocierile adevărate. O altă 
sursă de confuzie era aceea că tatonările s-au realizat pe 
două niveluri. Nevile Henderson a acţionat ca intermediar 
oficial, iar Dahlerus a pendulat între Berlin şi Londra chiar 
cu mai multă asiduitate. S-a dus la Londra la 25 august şi s- 
a întors la Berlin la 26 august; s-a deplasat la Londra şi 
înapoi la 27 august şi, în sfârşit, a procedat la fel la 30 
august. La Berlin el s-a întâlnit cu Göring şi uneori cu Hitler. 
La Londra a fost primit cu toate precauţiile necesare 
confidenţialităţii şi s-a întâlnit cu Chamberlain şi Halifax. 
Britanicii puteau susţine că ceea ce îi spuseseră lui 
Dahlerus era „neoficial”. În acelaşi timp, Hitler era 
îndreptăţit să considere că i se pregătea un al doilea 
Munchen. Poate că a fost luat într-adevăr prin surprindere 
de semnarea alianţei anglo-poloneze, însă efectul acesteia 
a dispărut deoarece Henderson şi Dahlerus şi-au multiplicat 
eforturile. Dar, în acelaşi timp, ascultându-l pe Dahlerus, 
britanicii şi-au închipuit că poziţia lor se îmbunătăţea. Un 
diplomat britanic a comentat activităţile lui Dahlerus: 
„Aceasta arată că guvernul german oscilează... în timp ce 
putem şi trebuie să fim concilianţi în formă, trebuie să fim 
absolut fermi în substanţă... Ultimele indicaţii dovedesc că 
avem o şansă neaşteptat de mare”. Acest document 
conţine şi un comentariu pe margine: „Văzut de S.S. 
[secretarul de stat n.tr.], care afirmă că este de acord cu 
el”2'. Cu ingenuitate maximă, Halifax chiar credea că un al 
doilea Munchen l-ar fi discreditat pe Hitler, şi nu guvernul 
britanic. El a scris: „Când vorbim despre Munchen, trebuie 
să ne reamintim schimbarea care a intervenit de atunci în 
atitudinea şi forţa acestei ţări, şi în multe alte direcţii Italia 
Şi, să sperăm, Japonia etc. lar dacă Hitler va fi obligat să 
accepte o soluţie moderată acum, probabil că nu este 
iluzoriu să credem că poziţia sa va suferi o anumită 
diminuare în cadrul Germaniei”.28 

Astfel, cele două părţi se învârteau una în jurul celeilalte, 

precum luptătorii de greco-romane, căutând să obţină un 
avantaj înainte de contactul propriu-zis. Britanicii s-au oferit 
să aranjeze negocieri directe între Germania şi Polonia dacă 
Hitler va promite să aibă un comportament paşnic; Hitler a 
promis că nu va fi război dacă se va rezolva chestiunea 
Danzig-ului. Unii istorici au argumentat că replica lui Hitler 
era lipsită de onestitate, că el era interesat să izoleze 
Polonia, nu să evite războiul. Ar putea fi adevărat. Însă şi 
oferta guvernului britanic era lipsită de onestitate: nu exista 
nicio şansă de a smulge concesii polonezilor dacă s-ar fi 
înlăturat pericolul războiului, iar britanicii ştiau asta. În anul 
precedent Benes apelase la sprijinul britanic. Englezii 
sugeraseră că şi l-ar putea asigura dacă era îndeajuns de 
conciliant, iar el muşcase momeala. Acum britanicii se 
angajaseră deja mâinile le erau legate nu atât datorită 
alianţei lor formale cu Polonia, cât datorită fermităţii opiniei 
publice britanice. Ei nu-i puteau obliga pe polonezi să facă 
concesii şi nu-şi puteau permite să-l lase pe Hitler să-i 
oblige. Insă nu puteau exista concesii dacă cineva nu le 
impunea. La 23 august, Sir Horace Wilson, acţionând în 
numele lui Chamberlain, s-a întâlnit cu Kennedy, 
ambasadorul american. După discuție, Kennedy a telefonat 
la Departamentul de Stat: „Britanicii doresc un singur lucru 
de la noi, şi anume să exercităm presiuni asupra 
polonezilor. Ei simt că, în virtutea obligațiilor lor, nu pot 
face aşa ceva, însă noi am putea”%!. Preşedintele 
Roosevelt a respins ideea fără a sta prea mult pe gânduri. 
Chamberlain din nou potrivit lui Kennedy şi-a pierdut atunci 
ultima speranță: „El a spus că inutilitatea oricărei acțiuni 
este lucrul cel mai înspăimântător; în fond, ei nu-i pot salva 
pe polonezi, ci doar să ducă un război revanşard care va 
presupune distrugerea întregii Europe”2%2. 

Blocajul diplomatic a durat până la 29 august, când a fost 
înlăturat de către Hitler. El se afla în poziţia mai slabă, deşi 

britanicii nu erau conştienţi de acest fapt. Nu mai 
rămăsese, până la 1 septembrie, timpul necesar pentru a 
putea obţine un succes diplomatic. La orele 1915 el i-a 
făcut lui Henderson o ofertă formală şi o cerere formală: va 
negocia direct cu Polonia, dacă un plenipotenţiar polonez 
va ajunge la Berlin în ziua următoare. Era o retragere de pe 
o poziţie pe care Hitler o susţinuse cu rigurozitate după 26 
martie, aceea că nu va mai discuta niciodată direct cu 
polonezii. Deşi Henderson s-a plâns că cererea aducea a 
ultimatum, era dornic să o accepte; cerința germană 
constituia, în opinia sa, „singura şansă de a evita războiul”. 
Henderson a susţinut cererea în faţa propriului guvern, a 
solicitat guvernului francez să recomande o vizită imediată 
a lui Beck şi a fost cel mai insistent, dintre toţi, cu 
ambasadorul polonez Lipski?5%. Acesta din urmă a părut 
neinteresat de problemă aparent, nici nu a raportat cererea 
lui Hitler la Varşovia. Guvernul francez a avut un altfel de 
răspuns: i-a spus lui Beck să meargă imediat la Berlin. Însă 
decizia rămânea în sarcina guvernului britanic. Aceasta era 
propunerea pe care el o dorise întotdeauna şi pe care i-o 
sugerase în repetate rânduri lui Hitler: negocieri directe 
între Polonia şi Germania. Hitler îşi îndeplinise sarcina care-i 
revenea, însă britanicii nu şi-o puteau realiza pe-a lor. Ei 
aveau cele mai serioase îndoieli că polonezii se vor 
prezenta astfel la Berlin, la ordinul lui Hitler. Kennedy a 
raportat la Washington dilema lui Chamberlain: „Vorbind 
deschis, el este mai preocupat de a-i face pe polonezi 
rezonabili, decât pe germani”?%. Britanicii au întors 
problema pe toate părţile de-a lungul zilei de 30 august. În 
cele din urmă au părut a găsi o soluţie. Ei au trimis cererea 
lui Hitler la Varşovia la orele 0025, în noaptea de 30/31 
august, adică 25 de minute după expirarea ultimatumului 
german (dacă despre aşa ceva a fost vorba). Britanicii 
estimaseră corect obstinaţia poloneză. Când a fost informat 

de cererea lui Hitler, Beck a replicat imediat: „Dacă este 
invitat la Berlin, evident că nu va merge, deoarece nu are 
intenţia să se lase tratat asemenea preşedintelui Hâcha”25%. 
Astfel, acţionând tardiv, britanicii puteau încă pretinde că 
oferiseră ceva pe care ştiau că nu-l pot da: un 
plenipotenţiar polonez la Berlin. 

Anticipările lui Hitler nu luaseră această formă. El se 
aşteptase ca negocierile să înceapă, iar apoi să se blocheze 
datorită încăpăţânării poloneze. Au fost pregătite, în cele 
din urmă, conform instrucţiunilor sale, pretenţiile detaliate. 
Acestea erau, în principal, retrocedarea imediată a Danzig- 
ului şi un plebiscit în „Coridor”?% chiar termenii pe care 
guvernele britanic şi francez îi favorizaseră de mai mult 
timp. Însă, neavând la dispoziţie un plenipotenţiar polonez, 
germanii aveau dificultăţi în a-şi face cunoscute condiţiile. 
La miezul nopţii din 30/31 august, Henderson i-a adus lui 
Ribbentrop ştirea că un plenipotenţiar polonez nu va veni în 
acea zi. Ribbentrop avea la el doar ciorna condiţiilor 
germane propuse, cu amendamentele lui Hitler. Nu-i putea 
arăta aşa ceva lui Henderson şi, în plus, primise indicaţii de 
la Hitler să nu procedeze astfel. De aceea, i-a citit rar 
condiţiile. Mai târziu s-a spus că ministrul german de 
externe le-ar fi „bolborosit”, înşelându-l în mod deliberat pe 
Henderson. De fapt, ambasadorul englez a recepționat 
mesajul foarte clar şi a fost impresionat. La prima vedere, a 
considerat el, condiţiile nu erau „nerezonabile”. Când s-a 
întors la ambasada britanică, el l-a convocat pe Lipski, la 
ora 2:00 noaptea, şi i-a cerut să încerce să se întâlnească 
imediat cu Ribbentrop. Lipski nu a dat importanţă faptului şi 
s-a reîntors în pat. 

Germanii erau acum neliniştiţi că propunerile lor nu o 
luaseră pe drumul cel bun datorită lui Henderson. L-au mai 
folosit o dată pe Dahlerus, chipurile, ca emisar neoficial. 
Göring, pretinzând a acţiona împotriva lui Hitler, i-a arătat 

condiţiile lui Dahlerus, care, la rândul său, le-a comunicat 
prin telefon la ambasada britanică în jurul orei 4 dimineaţa. 
Din moment ce Göring ştia că toate convorbirile telefonice 
erau  „monitorizate” de cel puţin trei organisme 
guvernamentale (unul dintre ele fiind cel pe care îl 
conducea), opoziţia sa faţă de Hitler era, bineînţeles, o 
ficţiune. In dimineaţa următoare, Göring a abandonat-o. Lui 
Dahlerus i s-a înmânat o copie a condiţiilor germane, pe 
care a dus-o direct la ambasada britanică. Henderson l-a 
convocat din nou pe Lipski, dar acesta a refuzat să vină. 
Dahlerus şi  Ogilvie-Forbes, consilierul britanic al 
ambasadei, au fost trimişi să se întâlnească cu Lipski. 
Acesta a rămas neclintit, refuzând să se uite la condițiile 
germane. Când Dahlerus a ieşit din cameră, Lipski a 
protestat împotriva introducerii acestui intermediar şi a 
spus: „Sunt convins şi îmi pun la bătaie reputaţia că 
moralul german este la pământ şi că regimul actual se va 
prăbuşi în curând... Oferta germană este o capcană şi un 
semn de slăbiciune din partea nemţilor”?%”. Într-un efort 
suplimentar de a sparge crusta încăpăţânării, Dahlerus i-a 
telefonat lui Horace Wilson la Londra. Condiţiile germane, a 
spus el, sunt „extrem de liberale”; este „evident pentru noi 
[Dahlerus? Goring? Henderson?] că polonezii 
obstrucţionează posibilitatea unor negocieri” Wilson şi-a 
dat seama că germanii ascultau pe fir, i-a spus lui Dahlerus 
să tacă şi a pus receptorul în furcă288, 

Precauţia era tardivă. Toate mişcările din precedentele 
câteva ore fuseseră la fel de publice ca şi cum ar fi fost 
anunţate în ziare. Convorbirile telefonice dintre Henderson 
şi Lipski, cele dintre Dahlerus şi Henderson, sosirile şi 
plecările de la ambasadele britanică şi poloneză, toate 
acestea erau cunoscute germanilor. Aceste informaţii 
ajunseseră, neîndoielnic, şi la Hitler. Ce concluzie putea 
trage? Doar că izbutise să deschidă o prăpastie între 
Polonia şi aliaţii ei occidentali. Afirmația era adevărată în 

privinţa guvernului francez. Era adevărată în privinţa lui 
Henderson. Acesta a scris, în după-amiaza zilei de 31 
august: „Prin prisma ofertei germane, războiul va fi complet 
nejustificabil... Guvernul polonez trebuie să anunţe mâine, 
în lumina propunerilor germane care au devenit acum 
publice, intenţia sa de a trimite un plenipotenţiar pentru a 
discuta în termeni generali aceste propuneri”?%. Hitler nu 
avea de unde să ştie că opinia lui Henderson nu mai avea 
la Londra aceeaşi greutate pe care o avusese cu un an 
înainte. Insă până şi guvernul britanic îşi pierdea răbdarea 
cu polonezii. Târziu, în noaptea de 30/31 august, Halifax a 
telegrafiat la Varşovia: „Nu înţeleg de ce guvernul polonez 
ar avea dificultăţi în a-l autoriza pe ambasadorul polonez să 
accepte un document din partea guvernului german”2%. În 
24 de ore ruptura ar fi fost completă. Însă Hitler nu a 
acordat aceste 24 de ore. El era prizonierul propriei sale 
programări. Având de înfruntat scepticismul din privirile 
generalilor săi, el nu putea anula din nou atacul asupra 
Poloniei fără o motivaţie solidă, iar aceasta îi fusese 
refuzată de către polonezi. Ruptura dintre Polonia şi aliaţii 
ei i-a acordat o şansă. Trebuia să parieze pe ea. 

La 31 august, orele 12:40, Hitler a decis că atacul trebuie 
să înceapă. La orele 13:00, Lipski a telefonat, solicitând o 
întrevedere cu Ribbentrop. Germanii, care interceptaseră 
instrucţiunile pe care le primise, ştiau că i se spusese să nu 
intre în „niciun fel de negocieri concrete”. La orele 15:00, 
Weizsacker i-a telefonat lui Lipski pentru a-l întreba dacă se 
prezenta în calitate de plenipotenţiar. Lipski a replicat: „Nu, 
în calitatea mea de ambasador”. Era suficient pentru Hitler. 
Se părea că polonezii erau în continuare încăpăţânaţi. 
Putea să-şi continue operaţiunea de a-i izola pe aceştia în 
război. La orele 16:00, ordinele de război au fost 
confirmate. La orele 18:30, Lipski s-a întâlnit în sfârşit cu 
Ribbentrop. Lipski a spus că guvernul său „lua favorabil în 
considerare” propunerea britanică pentru negocieri directe 
polono-germane. Ribbentrop l-a întrebat dacă era un 

plenipotenţiar. Lipski a răspuns din nou „Nu”. Ribbentrop 
nu i-a comunicat condiţiile germane. Dacă ar fi încercat să 
facă asta, Lipski ar fi refuzat să le primească. Astfel s-a 
încheiat singurul contact nemijlocit dintre Germania şi 
Polonia după 26 martie. Polonezii nu clacaseră nervos până 
la sfârşit. La orele 4:45, în dimineaţa zilei de 1 septembrie, 
atacul german asupra Poloniei a început. La orele 6:00, 
avioanele germane au bombardat Varşovia. 

Era un casus foederis clar şi pentru Marea Britanie, şi 
pentru Franţa. Aliatul lor fusese atacat fără motiv. Nu le 
rămânea decât să declare război agresorului. Nu s-a 
întâmplat nimic de acest gen. Ambele au adresat un protest 
îndurerat lui Hitler, atenţionându-l că vor fi obligate să 
declare război dacă nu-şi înceta acţiunea. Intre timp, cele 
două ţări au aşteptat să se schimbe ceva, ceea ce s-a şi 
întâmplat. La 31 august, Mussolini, urmând cu atenţie 
precedentul din anul anterior, a propus o conferinţă 
europeană: trebuia să se reunească la 5 septembrie şi să se 
discute toate cauzele conflictului european, cu precondiţia 
ca Danzig-ul să fie retrocedat Germaniei anticipat. La prima 
vedere, cele două guverne occidentale erau favorabile 
propunerii, însă Mussolini făcuse o programare nereuşită. In 
1938 avusese trei zile pentru a evita războiul; în 1939 avea 
mai puţin de 24 de ore, ceea ce nu era suficient. Până la 1 
septembrie, când guvernele occidentale i-au răspuns lui 
Mussolini, ele au stabilit ca precondiţie faptul că lupta 
trebuia mai întâi să fie oprită în Polonia. Ceea ce nici măcar 
nu era totul. In timp ce Bonnet era încântat de propunerea 
lui Mussolini, în Marea Britanie opinia publică şi-a impus 
punctul de vedere. Camera Comunelor era într-o stare de 
spirit rebelă atunci când Chamberlain a explicat că 
Germania fusese doar „atenţionată”; se aştepta o reacţie 
mai semnificativă în ziua următoare. Halifax, sensibil ca de 
obicei la starea de spirit naţională, a insistat asupra faptului 
că o eventuală conferinţă se putea desfăşura numai dacă 
Germania se retrăgea din întreg teritoriul polonez. Italienii 
ştiau că a-i cere lui Hitler aşa ceva era o operaţiune fără 
speranţă. In consecinţă, au renunţat definitiv la ideea 


convocării unei conferinţe. 

Însă ambele guverne britanic şi francez, în special cel 
francez au continuat să creadă în această conferinţă care 
dispăruse înainte de a se naşte. Iniţial, Hitler îi replicase lui 
Mussolini că, dacă era invitat la o conferinţă, va da 
răspunsul la 3 septembrie, la prânz. De aceea, Bonnet, 
avându-l alături şi pe Chamberlain, s-a luptat cu disperare 
să amâne declaraţia de război până după acel moment, 
chiar dacă italienii nu mai intenționau să-l invite pe Hitler 
sau pe oricine altcineva. Bonnet a invocat scuza că liderii 
armatei doreau amânarea pentru a realiza mobilizarea fără 
a fi deranjaţi de atacurile aeriene germane (ceea ce ei ştiau 
că oricum nu se putea întâmpla, forţa aeriană germană 
fiind utilizată în întregime în Polonia). Chamberlain nu a 
invocat nicio scuză, cu excepţia faptului că francezii doreau 
întârzierea şi că întotdeauna era dificil de colaborat cu 
aliaţii. În seara zilei de 2 septembrie el încă întreținea, în 
Camera Comunelor, ideea unor negocieri ipotetice: „Dacă 
guvernul german ar fi de acord să-şi retragă forţele, atunci 
guvernul Majestății Sale va fi gata să considere situaţia ca 
fiind identică cu aceea dinainte de pătrunderea forţelor 
germane pe teritoriul polonez. Ceea ce înseamnă a 
deschide calea unor discuţii între guvernele german şi 
polonez în privinţa chestiunilor de interes comun”. Era prea 
mult chiar şi pentru conservatorii loiali. Leo Amery a făcut 
apel la Arthur Greenwood, liderul activ al opoziţiei: „Vorbiţi 
în numele Angliei”, o sarcină de care Chamberlain era 
incapabil. Miniştrii, conduşi de către Simon, l-au atenţionat 
pe Chamberlain că guvernul va cădea dacă nu va trimite un 
ultimatum lui Hitler înainte ca Parlamentul să se reunească 
din nou. Chamberlain a cedat. Obiecţiile francezilor au fost 
respinse. Ultimatumul britanic a fost înmânat germanilor la 
3 septembrie, orele 9:00 dimineaţa. El a expirat la orele 
11:00, fiind urmat de starea de război. Când Bonnet a 
înţeles că britanicii vor intra oricum în război, preocuparea 
sa prioritară a fost aceea de a-i ajunge din urmă. Momentul 
ultimatumului francez a fost devansat, în ciuda 
presupuselor obiecţii ale Statului-Major: a fost înmânat la 


prânz, pe 3 septembrie, şi a expirat la orele 17:00. În acest 
fel curios, francezii, care pledaseră 20 de ani pentru 
rezistenţă în faţa germanilor, au părut a fi atraşi în război 
de către britanici, care 20 de ani pledaseră pentru 
conciliere. Ambele ţări au intrat în război din cauza acelei 
părţi din tratatul de pace pe care o consideraseră mult timp 
cea mai dificil de apărat. Poate că Hitler a plănuit un mare 
război în toată această perioadă. Însă, dintre documente 
pare a reieşi că el a fost implicat în război datorită lansării 
la 29 august a unei manevre diplomatice pe care ar fi 
trebuit să o declanşeze la 28 august. 

Acestea au fost originile celui de-al doilea război mondial, 
sau mai exact ale războiului dintre cele trei Puteri 
occidentale datorat înţelegerii de la Versailles, un război 
care fusese implicit din momentul încheierii primului război. 
Se va discuta mult timp dacă acest nou război ar fi putut fi 
evitat printr-o mai mare fermitate sau printr-un mai mare 
conciliatorism, însă fără a găsi vreun răspuns la aceste 
speculaţii ipotetice. Poate că una dintre cele două variante 
ar fi fost încununată de succes dacă ar fi fost urmată cu 
insistenţă; însă mixtura celor două, practicată de către 
guvernul britanic, avea toate şansele să eşueze. Aceste 
chestiuni par acum mult prea îndepărtate. Deşi Hitler a 
făcut o greşeală serioasă când a presupus că cele două 
Puteri occidentale nu vor intra deloc în război, în schimb 
aşteptările sale privind faptul că ele nu vor trata războiul cu 
seriozitate s-au dovedit a fi corecte. Marea Britanie şi 
Franţa nu au făcut nimic pentru a-i ajuta pe polonezi şi 
puţin pentru a se ajuta pe ele însele. Confruntarea 
europeană care a început în 1918, când delegaţii germani 
veniţi pentru semnarea armistiţiului s-au prezentat în faţa 
lui Foch în vagonul de la Rethondes, s-a încheiat în 1940, 
când delegaţii francezi veniţi pentru semnarea altui 
armistițiu s-au prezentat în faţa lui Hitler, în acelaşi vagon. 
Era o „nouă ordine” în Europa, şi aceasta era dominată de 
către Germania. 

Poporul britanic s-a hotărât să-i reziste lui Hitler, deşi îi 
lipsea forţa de a-i submina opera. Dictatorul german a venit 


el însuşi în ajutorul britanicilor. Succesul său depindea de 
izolarea Europei de restul lumii. El a distrus fără rost sursa 
acestui succes. În 1941, el a atacat Rusia sovietică şi a 
declarat război Statelor Unite, cele două Puteri mondiale 
care nu voiau altceva decât să fie lăsate în pace. In acest 
fel a început un adevărat război mondial. Trăim şi astăzi în 
umbra lui. Războiul început în 1939 a devenit o problemă 
de curiozitate istorică. 

Această listă, ca şi cartea mea, este selectivă pentru 
prima parte a perioadei de care m-am ocupat şi devine mai 
detaliată spre partea a doua. Ea cuprinde doar cărţile pe 
care le-am considerat utile într-un moment sau altul. 
Lucrarea lui Mario Toscano, Storia dei trattati e politica 
internazionale, | (ediţia a doua, 1963), oferă o listă mai 
completă, inclusiv comentarii amănunțite. 

|. PUBLICAŢII OFICIALE 


O selecţie de documente care au fost făcute publice în 
perioada respectivă apare în fiecare an în Documents on 
International Affairs (1928 şi anii ulteriori). Volumul din 
1939 nu a fost publicat decât după război, iar el conţine şi 
fragmente din documente publicate ulterior. 

Documents on German Foreign Policy. 1919-1945 (1948 
et seg.), cu numeroşi editori americani, britanici şi francezi. 
Această serie conţine documentele oficiale ale Ministerului 
german de Externe care au căzut în mâinile Aliaților la 
sfârşitul războiului. Unele documente au fost distruse. În 
orice caz, cele publicate ne spun mai multe despre 
diplomaţii din Ministerul de Externe decât despre Hitler, 
căruia nu i s-a dat ocazia să se dezvăluie pe hârtie. Editorii 
sunt cumva precauţi în reproducerea telegramelor. Din 
acest motiv, volumele oferă o impresie probabil greşită de 
politică coerentă în locul aceleia a unor oameni dezorientaţi 
care acţionează cu precipitare. Această serie este 
incompletă şi cred că nu va fi completată niciodată. Am 
utilizat: seria C, vol. I-III, care acoperă perioada 3P ianuarie 


1933 31 martie 1935; seria D, vol. I-VII, care acoperă 
perioada septembrie 1937 3 septembrie 1939, cu câteva 
documente anterioare. 

Documents and Materials relating to the Eve of the 
Second World War | vol. |: noiembrie 1937-1938 (1947), 
vol. II: Dirksen Papers, 1938-1939 (1948). Aceste volume 
conţin documentele germane care au căzut în mâinile 
sovieticilor. Volumul | a fost înlocuit de seriile mai 
cuprinzătoare amintite mai sus. Volumul al doilea are 
câteva documente care nu mai pot fi găsite în altă parte. 

Documents on British Foreign Policy, 1919-1939 (1946 et 
seq.) editate de Rohan Butler şi Sir E.L. Woodward, locul 
celui din urmă fiind luat ulterior de J.RT. Bury. Aceste 
documente sunt luate aproape exclusiv din arhivele oficiale 
ale Ministerului de Externe, iar minutele miniştrilor de 
externe şi ale altor oficiali sunt rareori tipărite. Sunt în curs 
de publicare trei serii, însă numai cea de-a treia este 
completă. Am utilizat: seria întâi, vol. I-IX, 1 iulie 1919- 
1920; seria a doua, vol. I-VIII, 23 mai 1929-1934; seria a 
treia, vol. I-IX, 9 martie 1938 3 septembrie 1939. 

I| documenti diplomatici italiani (1952). Această colecţie 
va acoperi în cele din urmă documentele oficiale ale 
diplomaţiei italiene de la înfiinţarea Regatului Italiei în 1861 
până la căderea lui Mussolini, în 1943. Documentele apar în 
nouă serii. Pentru perioada acoperită de această carte am 


utilizat: seria a şasea, editată de R. Mosca, vol. |, 4 
noiembrie 1918 17 ianuarie 1919; seria a şaptea, editată de 
R. Moscati, vol. I-III, 11 octombrie 1922 14 mai 1925; seria 


a opta, editată de M. Toscano, vol. XII-XIII, 23 mai 1939 3 
septembrie 1939. 

New Documents on the History of Munich (1958). Acest 
volum conţine documente ceheşti şi câteva sovietice din 
1938. Altfel, pentru Rusia sovietică există doar 
documentele publice selectate de către Jane Degras în 
Soviet Documents on Foreign Policy, 3 vol. (1953 et seq.). 

Papers relating to the Foreign Relations of the United 
States. Aceste documente apar anual, cu două suplimente 
pentru perioada 1931-1939. Publicarea lor timpurie, alături 


de accesul aproape liber permis istoricilor de către 
Departamentul de Stat, face ridicolă pledoaria tuturor 
celorlalte guverne în sensul că sunt necesari 50 de ani 
înainte de ridicarea confidenţialităţii. 


II. DOCUMENTE PERSONALE ŞI MEMORII 


Germania: G. Stresemann, Diaries, Letters, and Papers, 
3 vol. (1935-1940). Această selecţie exagerează orientarea 
„occidentală” a politicii lui Stresemann. J. Curtius, Sechs 
Jahre Minister der deutschen Republik (1947). 

Pentru perioada nazistă: Hitler nu a dat explicaţii. 
Ribbentrop a scris în apărarea sa nişte Memorii (1954), pe 
când era în închisoare. Papen oferă o versiune ingenioasă a 
evenimentelor în Memoirs (1952). E. von Weizsăcker, 
director permanent în Ministerul de Externe în ultimii ani, a 
scris o prezentare deculpabilizantă în Erinnerungen (1950). 
H. von Dirksen este moderat apologetic în Moskau Tokio 
London (1949). E. Kordt, Nicht aus den Akten (1950), a fost 
depăşit de documente. P. Schmidt, Statist 
aufdiplomatischer Buhne (1949), conține povestiri ale 
interpretului lui Hitler. The Last Attempt a lui B. Dahlerus 
(1947) este o sursă importantă pentru medierea sa 
neoficială între guvernele britanic şi german. 

Franța: G. Suarez, Briand, sa vie, son aeuvre, vol. V şi VI 
(1940-1941), conține anumite chestiuni referitoare la 
politica sa externă. Jadis 1914-1936 de E. Herriot (1953) 
este prea vagă pentru a fi utilă. Entre deux Guerres, 3 voi., 
de J. Pâul-Boncour (1945-1947), pe de altă parte, este 
aproape prea consistentă. PE. Flandin, Politique frangaise. 
1919-1940 (1947) este utilă doar pentru criza privitoare la 
reocuparea zonei renane în 1936. 

G. Bonnet, Defense de la paix, vol. |: De Washington au 
Quai d'Orsay (1946) şi vol. Il: Fin d'une Europe (1948), este 
un izvor de o valoare imensă, în absența documentelor 
oficiale. Bonnet a fost intens criticat pentru caracterul 
evaziv şi lipsa de acuratețe, însă memoriile sale sunt 
deasupra standardului obişnuit al lucrărilor de gen ale 


celorlalţi miniştri de externe. Gamelin, Servir, vol. Il (1947), 
este, de asemenea, de mare valoare pentru politica văzută 
prin intermediul şefului de stat-major. Trei ambasadori 
francezi şi-au scris memoriile: A.  Frangois-Poncet, 
Souvenirs d'une ambassade a Berlin (1946); R. Coulonare, 
De Staline a Hitler (1950) şi L. Noel, L'agression allemande 
contre la Pologne (1946). 

Marea Britanie: Lloyd George, The Truth about the 
Peace Treaties, 2 vol. (1938), conţine un material 
considerabil despre anii imediat postbelici. C. Petrie, Austen 
Chamberlain, 2 vol. (1934-1940), cuprinde câteva scrisori. 
D'Abernon, An Ambassador of Peace, 3 vol. (1929-1931), 
este importantă pentru perioada conferinţei de la Locarno. 
Nu există nimic scris de MacDonald şi nimic de valoare scris 
de Baldwin. K. Feiling, Neville Chamberlain (1946) oferă 
câteva scrisori şi citate din jurnalul lui Chamberlain. S. 
Hoare, Nine Troubled Years (1954) este o lucrare valoroasă, 
deşi mai mult ca o apărare personală decât ca importanţă 
documentară. Contribuțiile lordului Halifax şi ale lordului 
Simon sunt trecute sub tăcere. N. Henderson, Failure of a 
Mission (1940) este o carte onestă, care merita o primire 
mai bună decât cea de care s-a bucurat. Nu am reuşit să 
extrag ceva util din scrierile lui Vansittart, Strang şi 
Kirkpatrick. W.S. Churchill, The Second World War, vol. |: 
The Gathering Storm (1948), este un punct de vedere 
criticist, cu elemente ocazionale de informație serioasă. 
Tom Jones, A Diary with Letters. 1931-1950 (1954) oferă 
cea mai bună imagine a „conciliatorilor”. The History of the 
Times, vol. IV (1952), este, de asemenea, important pentru 
acest subiect. 

Italia: Nu există nimic scris de Mussolini. Cea mai 
importantă sursă este Ciano, Diary. 1937-1938 (1952) şi 
Diary. 1939-1943 (1947). Ciano's Diplomatic Papers (1948) 
va fi depăşită în timp de documentaţia oficială. Aloisi, 
conducătorul delegaţiei italiene la Geneva, a publicat 
Journal (25 iulie 1932 14 iunie 1936) (1957). Acesta arată 
că diplomaţii profesionişti se situau pe alte poziţii decât 
Mussolini, dorind o înţelegere negociată în chestiunea 


abisiniană. Raffaele Guariglia, Ricordi (1950) nu dezvăluie 
prea multe, deşi este utilă pentru situaţia relaţiilor franco- 
italiene din Marea Mediterană. M. Magistrati, Vââa/ia a 
Berlino. 1937-1939 (1956) suplimentează prezentarea lui 
Attolico cu documente oficiale. 

Polonia: Beck a scris o apărare a politicii sale, în timpul 
refugiului său în România: Dernier rapport (1951). 
Szembek, Journal. 1933-1939 (1952) oferă o imagine a 
Ministerului de Externe polonez. 

România: G. Gafencu, Last Days of Europe (1948), 
descrie vizita sa în principalele capitale în aprilie 1939 şi 
foloseşte documente ce au ca sursă pe Bonnet. 

Rusia sovietică nimic. 

Statele Unite: Foarte multe aspecte privitoare la 
afacerile Extremului Orient, însă prea puţine referitoare la 
Europa. Cele mai consistente sunt Cordell Hull, Memoirs, 2 
vol. 

(1948). W. Dodd (ambasador în Germania), Diary (1945). 
Joseph E. Davies, Mission to Moscow (1941) conţine puţin în 
materie de documente, însă este neobişnuită prin faptul că 
autorul este favorabil guvernului sovietic. 


LUCRĂRI SECUNDARE: 


Prezentări generale 

W.N. Medlicott, British Foreign Policy since Versailles 
(1940). 

E. H. Carr, International Relations between the Two World 
Wars (1947). 

A.M. Gathorne-Hardy, Short History of International 
Affairs. 1920-1939 (1950). 

W.P. Potyomkin (ed.), Histoire de la diplomație, vol. III. 
Utilă doar pentru că prezintă un punct de vedere sovietic. 

M. Baumont, Lafai/lite de la paix, 2 vol. (1951). 

P. Renouvin, Histoire des relations internationales, vol. 
VII: Les crises du XX6 siecle de 1914 a 1929 şi vol. VIII: Les 
crises du XXe siecle de 1929 a 1945 (1958). 

F. P. Walters, History of the League of Nations, 2 vol. 


(1951). 

Diferite aspecte ale chestiunii germane sunt discutate în: 

E.H. Carr, The Twenty Years’ Crisis (1938) este o 
argumentaţie excelentă în favoarea conciliatorismului. 

L. Schwarzschild, World în Trance (1943) este o 
argumentaţie la fel de reuşită în favoarea fermităţii. 

W.M. Jordan, Great Britain, France and the German 
Problem. 1919-1939 (1943). 

R.B. Mecallum, Pub/ic Opinion and the Last Peace (1944). 

Etienne Mantoux, The Carthaginian Peace (1946), un atac 
împotriva punctelor de vedere susţinute de Keynes 
privitoare la reparaţii şi la sistemul de pace. 

H. W. Gatzke, Stresemann and the Rearmament of 
Germany (1948). 

Relaţiilor sovieto-germane li s-a acordat o atenţie mai 
mare decât ar fi meritat: E.H. Carr, German-Soviet 
Relaâions between the Two World Wars (1952), cea mai 
bună prezentare succintă. 

L. Koclpn, Russia and the Weimar Republic (1954). 

G. Hilger şi A.G. Meyer, The /ncompaiible Allies. A 
Memoir-History of the Germansoviet Relaâions. 1918-1941 
(1953). 

G. Freund, Unholy Alliance (1957), o versiune moralistă 
ciudată. 

Despre politica sovietică în general există doar: 

M. Beloff, Foreign Policy of Soviet Russia. 1929-1941, 2 
vol. (1947-1949). Inevitabil, în cea mai mare parte este 
vorba de presupuneri. 


Lucrările referitoare la relaţiile internaţionale din 
perioada imediat anterioară izbucnirii celui de-al doilea 
război mondial au fost în general scrise înainte ca marile 
colecţii de documente să-şi înceapă apariţia. Cele mai 
importante sunt: 

Alan Bullock, Hitler (1952), cu un bun capitol despre 
politica externă a lui Hitler. 

E. Wiskemann, The Rome-Berlin Axis (1949). 

J.W.  Wheeler-Bennett, Munich, Prologue to Tragedy 


(1948). 

Idem, The Nemesis of Power (1953) include o încercare 
de prezentare a rezistenţei militare eşuate faţă de Hitler. 

M. Toscano, Le origini del Patto dacciaio (1948). 

W.L. Langer şi S.E. Gleason, The Challenge of Isolation 
(1952). Primele capitole se referă la diplomația europeană 
interbelică, dintr-o perspectivă antisovietică. 

L.B. Namier, Diplomatic Prelude (1948). 

Idem, Europe in Decay (1950). 

Idem, /n the Nazi Era (1952), 2 volume de eseuri 
adiționale. 

W. Hofer, War Premeditated (1954), o analiză a ultimelor 
zece zile de pace. 

Survey of International Affairs (publicată anual după 
1925) prezintă o versiune contemporană a relațiilor 
internaționale. Volumul întâi pe anul 1938 a fost ultimul de 
acest gen. Seria a fost apoi suspendată. Când a fost reluată 
după război, volumele au avut un mai pronunțat caracter 
istoric. Volumul al doilea pentru 1938, redactat de G.D. 
Laffan (1951), se ocupă de criza cehoslovacă. Volumul al 
treilea (1953) acoperă următoarele şase luni, până la 
ocuparea oraşului Praga de către Hitler. World in March 
1939 (1952) cuprinde eseuri generale de valori inegale, cel 
mai bun dintre ele, realizat de H.C. Hillman, fiind o 
examinare comparativă a forței Marilor Puteri. The Eve of 
War 1939 (1958) descrie diplomația ultimelor şase luni de 
pace într-un mod detaliat şi cumva confuz. 


POSTFAŢĂ 


Origini controversate ale celui de-al doilea război mondial 


Studiați probleme, nu perioade. 
Lord Acton 


Preocuparea pentru analiza cauzelor şi originilor celui de- 
al doilea război mondial se declanşează destul de timpuriu 
după terminarea ostilităţilor. Din 1947, bibliografiile înscriu 
titluri care includ  cuvântul-cheie  „origini”. Această 
insistenţă timpurie poate fi atât un semn al presiunii 
evenimentelor, cât şi al accelerării concomitente a ritmului 
istoriei şi al istoriografiei. Interesul persistă şi se 
concretizează în mai multe lucrări; ultima reperată de noi 
reuneşte în volum eseuri pe aceeaşi temă alcătuite în 
198929. 

Lucrarea lui A.J.P. Taylor, intitulată Originile celui de-al 
doilea război mondial, se înscrie în acest segment 
istoriografie complex şi apărea în 1961 în Marea Britanie, şi 
în 1962 în SUA. 

Menţiuni speciale se cuvin formulate pentru opţiunea de 
a o traduce la 37 de ani de la apariţie. Aceste menţiuni 
privesc valoarea autorului, a cărţii, contextul publicării şi 
urmările ei. 

Opţiunea s-a întemeiat pe folosul pentru publicul 
românesc amator de istorie de calitate şi mai ales pentru 
segmentul studenţesc al acestuia. 


Autorul, A (lan) J (ohn) P (ercivale) Taylor (25 martie 

1906, Birkdale 7 septembrie 1990, Londra), este unul 
remarcabil în istoriografia britanică şi mai puţin cunoscut în 
România. Provenea dintr-o familie radical-liberală din 
Lancashire, familie ce reuşise să adune bogăţie în industria 
prelucrării bumbacului. 

A absolvit Universitatea din Oxford (Oriel College) în 
1927, cu cele mai înalte distincţii. A studiat istoria 
diplomatică cu profesorul A.F. Pribram. Întâlnirea, la 
Manchester, cu Lewis Namier îi va marca viaţa şi gândirea; 
Sir Lewis Namier observase odată că „istoria ar trebui să fie 
pentru societate ceea ce psihanaliza este pentru individ. 
Societăţile, ca şi indivizii, pot deveni obsedate şi 
autodistructive prin fixare asupra experienţelor trecutului”. 

Poate că pentru prezenţa lui neobişnuită în istoriografia 
britanică este semnificativ faptul că la Oriei College era 
singurul membru al Clubului Laburist. Un gust deosebit 
pentru a face altfel? Se anunţa ca autor remarcat şi pentru 
stilul său încă din 1931, când scria articole şi recenzii 
pentru Manchester Guardian (ulterior The Guardian). 

Aspirase la o carieră didactică, fără a reuşi propriu-zis în 
această privinţă. N-a reuşit să devină titularul unei catedre 
universitare. Concurase pentru a deveni Regius Professor la 
Oriei College, dar însuşi Sir Lewis Namier înclinase balanţa 
în favoarea lui Hugh Trevor-Roper. Între altele, se apreciase 
că prezenţa lui ca autor în revista Sunday Express şi 
oratoria politică la colţ de stradă ar fi fost în dezacord cu 
postura de profesor universitar. Este posibil ca acest 
dezacord să-i fi amplificat tendinţa dislocării a mai tot ce se 
considera stabilit şi general acceptat. 

Intre 1938 şi 1963 fusese profesor îndrumător la 
Magdalen College, apoi cercetător până în 1976 şi 
cercetător/profesor asociat după aceea; a ţinut conferinţe 
la diferite universităţi. Din 1956 este ales membru al 
Academiei Britanice. Se bucură de o bună reputaţie între 
studenţi, reputaţie care se baza mai ales pe cărţile 
publicate şi ea a fost sporită de controversa iscată în jurul 
Originilor... 

Va dovedi o capacitate neobişnuită de a se adresa 


oamenilor nu numai în scris, ci şi oral; din 1950 devine 
membru al echipei de la Departamentul Actualităţi şi 
Analiză din BBC-TV. Are apariţii televizate constante de-a 
lungul cărora discursul său era receptat ca fermecător, 
dezinvolt şi consistent; dezinvo!/t în măsura în care s-a 
observat că este printre puţinii care înfruntă camerele de 
luat vederi fără niciun fel de note; consistent în măsura în 
care din unele emisiuni televizate au rezultat cărţi?%?. Să fi 
identificat el metode de a elimina din barierele tehniciste 
dintre istoric şi publicul larg, amator de istorie? Rezultatele 
ar indica drept adevărată o asemenea afirmaţie. 

Timp de aproape o jumătate de secol, între 1934 şi 1983, 
scrie cărţi de istorie aproape 302%; unele reeditate; toate 
fermecătoare şi incitante prin felul interogării domeniului, 
prin modul provocator al articulării răspunsurilor, prin 
evantaiul larg al preocupărilor, prin impresia pregnantă a 
unei experienţe vaste, livrescă şi de viaţă, concentrată în 
frază, prin stil. Funcţia de director onorific al Bibliotecii 
Beaverbrook (1967-1975) i-a putut favoriza cercetările. 

Asemenea energie şi capacitate puse în slujba scrisului 
istoric, asemenea  propensiune pentru sesizarea şi 
formularea problemelor fundamentale meritau dăruite prin 
traducerea fie şi a unei singure cărţi publicului românesc; 
nu orice carte, ci una privitoare la originile conflagrației sub 
ale cărei repercusiuni mai stă lumea încă. 

Scrutând din  temeiurile opțiunii din perspectiva 
preocupărilor segmentului studenţesc al publicului cititor, 
să precizăm faptul că istoricul A J.R Taylor, la 55 de ani cât 


% The War Lords, 1978; How Wars Begin (1979); Revolutions and 
Revolutionnaries (1980). 

2% Dăm câteva titluri (cu anul apariţiei în paranteză): The Italian 
Problem in European Diplomacy (1847-1849) (1934); Germany's First 
Bid for Colonies. 1884-1885: A Move in Bismarck's Policy (1938); Lord 
Beaverbrook. A Biography (1972); The Struggle for Maztery in Europe 
(1848-1918) (1954); English History (1914-1945) (1965); The Course of 
German History (1968); The Habsburg Monarchy (1970); A Personal 
History (1983). Mai menţionăm: Europe: Grandeur and Decline; The 
Russian War. 1941-1945 | The Second World War: an Illustrated History 
; The First World War: an Illustrated History ; From Sarajevo to Potsdam. 


avea când a realizat Originile... acumulase o experienţă 
remarcabilă în cercetarea problemelor de istorie modernă; 
venea asupra acelora de istorie contemporană după 
îndelungi meditații asupra duratei, cu sensibilitatea 
necesară perceperii problemelor prezentului şi a situării lor 
în perspectivă istorică. Ar fi interesantă analiza impulsurilor 
lăuntrice pentru scrierea cărţii. /storia personală, publicată 
în 1983, nu conţine „chei” spre o asemenea focalizare a 
analizei. Ca urmare, vom încerca să sesizăm temeiuri ale 
opțiunii pentru traducerea Originilor sugerate de contextul 
apariţiei lucrării. 

O remarcă prealabilă se impune: lucrarea lui A.J.R Taylor 
este una controversată, însuşi faptul că a produs replici 
care adunate în volum?* se apropie cantitativ de Origini... 
(calitatea se subiînţelege) întemeiază opţiunea selectării 
pentru traducere. Poate n-ar fi fost lipsită de interes 
reunirea şi traducerea celor două volume, dar aceasta ar fi 
implicat dificultăţi tehnice deocamdată insurmontabile. 
Rămâne speranţa că cel interesat va avea putere să 
citească a doua oară Originile... şi să nu reziste curiozităţii 
de a se apleca asupra replicilor reunite în volum; va 
dobândi astfel satisfacția gustării spectacolului fascinant al 
scrierii şi rescrierii istoriei; va conecta fulgerător cu 
observaţia că nu există istorie ca atare, ci numai istorici 
proiectând asupra duratei viziuni diferite şi complementare 
(Ferdinand Braudel); că istoria „nu se mai prezintă ca un 
sistem de concluzii «definitive», ci mai mult ca o provocare 
continuă la meditaţie”.?% 

De fapt, aici putem remarca un semn indubitabil al 
calităţii volumului semnat A.J.P. Taylor: a provocat 
rejudecarea probelor luate în considerare la explicarea 
alunecării Europei şi a lumii în marea conflagrație a 
secolului XX; a zdruncinat din prejudecățile aferente 


2% The Origins of the Second World War: A.J.P. Taylor and His Critics, 
Wm. Roger Louis (ed.), University of Texas, John Wiley and Sons, Inc., 
New York, London, Sydney, Toronto, 1972. 

2% Al. Zub, /storie şi finalitate, Editura Academiei Române, Bucureşti, 
1991, p. 123. 


realităţii că puternicii lumii la rigoare: Marile Puteri 
componente ale Coaliţiei Naţiunilor Unite au tendinţa să 
scrie istoria pentru a se justifica politic şi a arăta adversarul 
într-o lumină cât mai nefavorabilă; a resuscitat discuţiile 
privitoare la libertatea autorului şi la responsabilităţile sale, 
la onestitatea sa în faţa probelor. 

Nu este aşa de puţin şi de banal pe cât pare dacă luăm în 
considerare faptul că volumul apărea în plin război rece, 
într-o lume bipolară ce acumula tendinţe de intoleranţă. 

Formulând asemenea observaţii, regretăm încă o dată că 
anomaliile lumii postbelice concretizate şi în blocarea 
circulaţiei normale a oamenilor, a bunurilor şi mai ales a 
cărţii lipseau studentul român al anilor '60 de un asemenea 
spectacol intelectual care i-ar fi putut marca experienţa, 
cariera şi productivitatea. Din această perspectivă, 
traducerea dobândeşte şi ipostaza de reparaţie târzie. 

Aşadar, opţiunea pentru traducerea Originilor... lui Taylor 
se întemeiază şi pe realitatea că, o dată publicate, au 
şocat, au declanşat controverse. Contextul publicării poate 
fi luat în considerare la aprecierea magnitudinii şocului. 

Volumul apărea în plin război rece şi mai ales într-o fază 
de intensitate maximă a acestuia, cu trimitere la perioada 
13 august 1961 (data ridicării Zidului Berlinului „zidul 
ruşinii”, s-a spus) octombrie 1962 (criza declanşată de 
prezenţa rachetelor sovietice în Cuba)?%. 

Apariţia lucrării antrenează formularea de judecăţi într-un 
spectru neobişnuit de larg: de la aprecierea ei drept 
capodoperă, la deprecierea ei până la nivelul unui exerciţiu 
de o subiectivitate excesivă, de o interpretare perversă 
rezultată şi prin încălcarea regulilor meseriei. Această 
replică, cea mai dură, aparţinea lui Hugh Trevor-Roper şi pe 
marginea ei s-a putut observa că „rareori un istoric a 
criticat aşa devastator cartea unui coleg”2%. 


2% Vezi şi |. Ciupercă, Ado/f Hitler şi planificarea războiului, în Istoria 
ca lectură a lumii. Profesorului Alexandru Zub la împlinirea vârstei de 
60 de ani, laşi, 1994, pp. 335 şi urm. 

Evident, ne propunem să semnalăm din elementele care 
au stârnit controversa fără intenţia de a povesti cartea; 
niciun rezumat nu poate suplini lectura integrală a lucrării, 
tradusă foarte bine în măsura în care traducătorul 
recuperează impresionant din densitatea şi vioiciunea 
frazei lui A.J.P. Taylor. Ne mai propunem să semnalăm 
elemente ale strategiei alcătuirii replicii unora din oponenții 
autorului. 

Cum era şi firesc, A.J.P. Taylor încearcă să cuprindă 
panorama lumii şi mai ales a Europei în perioada 
interbelică; aceeaşi încercare şi tot reuşită o face opt ani 
mai târziu Maurice Baumont?%, în Franţa, fără a-l cita pe 
Taylor. Poate că nici nu l-a citit, situându-se „suveran” „la 
capătul” propriilor investigaţii... Oricum, compararea celor 
două origini poate procura satisfacţii intelectuale dintre 
cele mai alese. Una dintre lucrări - a lui Taylor - a produs 
controverse; cealaltă nu. Faptul că a doua a apărut într-o 
fază mai detensionată a războiului rece în raport cu prima 
nu explică totul. 

Există afirmaţii în cartea lui Taylor care au atins 
sensibilităţile momentului. Aceste afirmaţii ar putea fi 
centrate mai ales pe problema responsabilităţii Germaniei 
naţional-socialiste şi în speţă a lui Hitler pentru declanşarea 
celui de-al doilea război mondial. 

Interogarea probelor arăta lui Taylor că Hitler nu era un 
om care planifică războiul, ci un visător cu firea şi 
comportamentul unui jucător norocos gata să profite de 
şansă; că ceea ce a obţinut s-a datorat mai mult 
ingeniozităţii,  şireteniei,  vicleniei sale şi  stupidităţii 
partenerilor decât puterii militare. Dacă prin plan se 
înţelege ceva elaborat în detaliu, el nu găseşte la Hitler un 
plan al dobândirii spaţiului vital, spre exemplu, adică o 
analiză a resurselor teritoriilor de cucerit şi o pregătire 
minuțioasă a personalului în stare să îndeplinească o 
asemenea misiune. Mai departe, el subliniază ideea că 
Hitler n-a fost mai răfl şi mai lipsit de scrupule decât alţi 

oameni de stat contemporani lui; că războiul izbucnit în 
1939, „departe de a fi premeditat, a fost o greşeală şi 
rezultatul unor gafe diplomatice de ambele părţi”. 

Mai există un semn al rezonanţei acestor afirmaţii, al 
faptului că A.J.P. Taylor a constituit un centru de polarizare 
a opiniilor controversate. Doar un an mai târziu apărea 
lucrarea cu un titlu multiplu semnificativ: /zbucnirea celui 
de-al doilea război mondial act premeditat sau gată??%. 

Lucrarea reunea puncte de vedere contradictorii cu 
intenţia de a impulsiona studentul american să-şi formeze 
unul propriu în „siajul” unor întrebări de tipul: Al cui act 
premeditat? Ale cui gafe? Dacă este vorba de un amestec 
de acte premeditate şi gafe, aşa cum deseori se întâmplă, 
care este proporţia lor reală şi cum se vede din unghiul 
propagandei şi cel al ştiinţei? 

Şocul produs de afirmaţiile lui Taylor presupune o 
sensibilitate a publicului cititor şi mai ales a specialiştilor; 
sensibilitatea are explicaţiile ei. În esenţă, se percepeau 
similitudini între agresivitatea Germaniei naţional-socialiste, 
una care era general admis a dus la cel de-al doilea război 
mondial şi agresivitatea Uniunii Sovietice, gata să 
declanşeze pe al treilea. 

A.J.P. Taylor se situa pe linia celor care, după război, 
scriseseră folosind argumente care, la limită, aveau ca 
rezultat diminuarea responsabilităţii Germaniei*%. Astfel, 
Taylor contesta deciziile Procesului de la Nurnberg şi felul 
cum au fost selectate probele. El aprecia că la Nurnberg 
verdictul de vinovăţie a Germaniei a precedat tribunalul. 
Probele au fost selectate nu numai pentru a demonstra 
vinovăția celor de pe banca acuzării, ci şi pentru a ascunde 
vina celor patru Puteri acuzatoare. „Dacă fiecare din cele 
patru Puteri care au organizat Tribunalul de la Nurnberg 
[Marea Britanie, Franţa, Statele Unite şi Uniunea Sovietică] 
ar fi fost singură răspunzătoare de proces, noroiul ar fi fost 
împrăştiat mai tare. Puterile occidentale ar fi pus în discuţie 

Pactul sovieto-german; Uniunea Sovietică ar fi replicat cu 
Conferinţa de la Munchen şi alte tranzacţii mai obscure.” 301 
Taylor foloseşte prilejul pentru a distinge între postura 
avocatului şi a istoricului în faţa documentelor: „Avocatul îşi 
propune să demonstreze ceva; istoricul doreşte să 
înţeleagă o situaţie”. 

Nu este de mirare că întrebări multiple s-au formulat în 
legătură cu autorul Origini/or... căuta efecte noi mergând 
contra curentului interpretării istorice? Era pro-german, aşa 
cum apare la prima vedere?*%2? Dacă este aşa, atunci este o 
atitudine de dată recentă a autorului. Era autorul favorabil 
lui Hitler? Absolvindu-l pe Hitler de responsabilitate, voia 
autorul să arunce responsabilitatea, fără rezerve, asupra 
întregului popor german? Era Taylor supărat pe premierul 
Chamberlain pentru că n-a cedat cererilor lui Hitler, sau 
pentru că n-a realizat Pactul Tripartit cu URSS şi Franţa? 
Justificarea  conciliatorismului anilor '30-'40 acreditează 
cumva ideea concilierii Uniunii Sovietice în 1960? 

Evident, fiecare întrebare ar merita o analiză detaliată. 
Ne limităm la a sugera aliniamentele de pe care ar putea 
porni o asemenea analiză. Astfel, autorul Originilor... 
cunoscut pentru apetenţa cultivării paradoxului, nu credem 
că ar căuta efecte; el constată oarecum contrariat faptul că 
originile celui de-al doilea război mondial nu sunt aşa de 
controversate ca ale primului, şi reuşeşte să le facă... Apoi, 
este greu de susţinut că ar fi pro-german. Afirmă constant 
că este preocupat să explice, nu să justifice sau să 
condamne; impresionează şi merită luată în considerare 
afirmaţia lui că a pornit ancheta din pură curiozitate 
ştiinţifică. Dacă admitem că poate fi vreo anchetă total 
inocentă, cu trimitere la subiectivitatea de neevitat şi 
asumată de istoric, atunci am putea sesiza aici un reflex al 
istoricului la acumularea tendinţelor de intoleranţă aferentă 


301 Cf. John L. Snell, op. cit., p. 77. 

3% Reflexul acestui mod de apreciere persistă. Mai târziu şi în alte 
condiții, alt autor se plânge că este suspectat de însuşirea punctului de 
vedere german, naţional-socialist (vezi Victor Suvorov, Ziua „M” Când a 
început al doilea război mondial, Polirom, laşi, 1998, pp. 269 şi urm.). 


războiului rece.5% 

Taylor este suspectat că ar fi favorabil lui Hitler după 
modul în care-i desface mecanismele gândirii şi ale 
comportamentului. Curios, dar rămâne oarecum pe un plan 
secund faptul că acest mod de a judeca, incluzând şi 
afirmaţia, evident şocantă, că „cei mai mari oameni de stat 
sunt cei care nu ştiu ce fac”, se articulase înaintea 
Originilor... de-a lungul explorării experienţei lui Bismarck. 
Unul dintre recenzenţii lui Taylor, David Marguand (în The 
New Statesman), cel care apreciază lucrarea drept o 
capodoperă, a sesizat nuanța.” 

Cât priveşte aruncarea responsabilităţii asupra întregului 
popor german, două observaţii se impun: Taylor 
demonstrase încă din 1945-1946 că regimul național- 
socialist a fost unul dorit şi acceptat de poporul german în 
măsura în care şi-a însuşit nevoia îndepărtării „cătuşelor” 
Versailles-ului; aceasta nu se putea realiza fără război; 
războiul nu putea fi pregătit decât pe baze totalitare3%. Să 
fi rămas el nereceptiv la distincţia care se opera în 
istoriografia britanică, după război, între problema germană 
şi cea a naţional-socialismului?306 

Relevanţa şocului produs de lucrarea lui Taylor sporeşte 
prin racordarea mai riguroasă la contextul cultural vest- 
european, să zicem, al momentului apariţiei; aici ne 
interesează acest context din perspectiva creată de 
prăbuşirea Germaniei în cel de-al doilea război mondial. 
Dimensiunea tragică a acestei părţi din istoria Germaniei 
năştea întrebări în prelungirea disputei mai vechi 
declanşate încă din 1919 în legătură cu articolul 231 din 

3% Wm. Roger Louis (ed.), op. cit., pp. 65 şi urm. 

3% Em. Bold, |. Ciupercă, Ascensiunea nazismului (1919-1936). Cum 
a fost posibil?, Editura Junimea, laşi, 1995, pp. 27-28, nota 76. 


Tratatul de la Versailles, privitor la răspunderea pentru 
izbucnirea Marelui Război din 1914-1918; se ştie că în anii 
'60, o recrudescenţă a acestei dispute era cunoscută sub 
denumirea Fischer-Kontroverse. Menţionăm doar repere ale 
producţiei de carte rezultate din aceste întrebări. 

Un Karl Jaspers (1883-1969), psiholog şi filosof 
existențialist, scria în 1946 eseul intitulat Conştiinţa 
culpeF” sub incidenţa întrebărilor corelative catastrofei 
Germaniei antrenate de prăbuşirea regimului național- 
socialist din faţa căruia se refugiase în Elveţia, în 1937. 
Lucrarea reuneşte prelegeri susţinute la Universitatea din 
Heidelberg în 1945, sub imboldul „de a promova, ca 
german între germani, claritate şi unanimitate şi de a 
participa, ca om între oameni, la străduinţa noastră pentru 
adevăr”*%. El năzuia să incite la receptivitate şi dialog cu 
propria conştiinţă şi cu cea a semenului apropiat, astfel 
încât fiecare german să-şi devină propriul acuzator şi 
acuzat. Era convins deopotrivă că „fiecare om este co- 
responsabil pentru modul în care este guvernat” şi că 
„procesul (de la Nurnberg n.n.) este consecinţa faptului că 
nu noi ne-am eliberat de sub criminalul regim nazist, ci că 
am fost eliberaţi de către Aliați”. „Nu ne poate fi indiferent 
scria Jaspers ce gândeşte lumea despre noi; ştim că 
aparţinem umanităţii, că înainte de toate suntem oameni, şi 
apoi germani.” 

Pentru obiectivul nostru este multiplu semnificativă 
afirmaţia că „un popor în totalitatea sa nu poate fi vinovat 
sau nevinovat, nici în sensul culpei criminale, nici în al celei 
politice (pentru aceasta sunt răspunzători numai cetăţenii 
unui stat), nici al celei morale. Indicarea unui popor ca o 
totalitate omogenă este întotdeauna o nedreptate; ea 
presupune o falsă substanţializare şi are drept consecinţă 
înjosirea omului ca individ”3%. lată contextul în care se 

opiniei bazate pe o eroare simplă şi evidentă că pentru răstignirea lui 


articula una dintre întrebările asupra autorului Originilor... 
A.J.P. Taylor: vrea el să arunce vina asupra întregului popor 
german? Lucrarea lui Karl Jaspers, Originea şi sensul istoriei 
(1949)510, era scrisă, de asemenea, sub impulsuri ale 
prezentului, marcat de catastrofa Germaniei, convins fiind 
că cel învrăjbit cu prezentul său este învrăjbit cu sine însuşi 
(s.n.). 

Doar un an mai târziu apărea lucrarea lui Friedrich 
Meineke (1862-1954) intitulată Catastrofa Germaniei. 

Fenomenul german preocupa firesc pe istoricii din ţările 
occidentale ce vor forma Europa Mică; notasem în alt 
context:!! lucrarea Originile Germaniei moderne a lui G. 
Baraclough (1962). Câţiva ani mai târziu, în 1978, Helmut 
Diwald scrie acea istorie regresivă a poporului german. 
Dacă G. Baraclough explorase 1.000 de ani de istorie 
germană pentru a explica ce s-a întâmplat cu Germania 
prezentă şi o făcuse venind dinspre origini spre prezent, 
Helmut Diwald porneşte de la al doilea război mondial 
„tratat ca o ruptură dramatică şi urcând a rebours pe cursul 
istoriei, până la origini”:1?. 

În iunie 1986, articolul lui Ernst Nolte din Frankfruter 
Allgemeine Zeitung isca o controversă între istorici în jurul 
holocaustului, aşa-numita „ceartă a istoricilor” 
(Historikerstreit) care a antrenat nume de rezonanţă ca 
Jurgen Habermas, Andreas Hiligruber, Michael Sturmer. 
Problema de rezolvat era locul holocaustului într-o istorie 
universală în care frecvenţa violenţei este impresionantă şi, 
de aici, amplitudinea vinovăţiei regimului naţional-socialist 
şi a Germaniei. 

Am vrut doar să jalonăm cadrul ideatic în care lucrarea 
lui A.J.P. Taylor devine una amplu controversată. Vom 
insista acum asupra unor elemente ale strategiei celor care 
i-au replicat. Din nou, nimic nu poate înlocui lectura 
integrală a recenziilor; noi selectăm eşantioane din 

perspectiva preocupării de a oferi cititorului, mai ales 
studentului, prilejul de a medita asupra domeniului şi a 
propriei condiţii. 

Cartea a atras atenţia mai tuturor mediilor intelectuale 
occidentale. In Germania, nume de rezonanţă şi publicaţii 
de prestigiu se angrenează în discuţie: Der Spiegel (22 
noiembrie 1961); Golo Mann (Der Monat, 1, 1961); Hans 
Gunther Seraphim (Das  historisch-politische Buch, 10, 
1962); Heinrich Bodensieck (Neue Politische Literatur, 7, 
1962); Gothard Jasper (Viertel  jahreshefte fur 
Zeitgeschiche, 10, 1962); Ulrich Mohl (Geschichte in 
Wissenschaft und Unterricht, 13, 1962); Joseph Engel 
(Ibidem, 1962); Wolfgang Bingeser (Aussenpolitik, 14, 
1963). 

În Franța, de asemenea, F. Ryszka (Histoire de la 
Deuxieme Guerre mondiale, octombrie 1965); P.H.M. Bell 
(Ibidem, iulie 1967). 

In Canada: Robert Spencer {Canadian Historical Review, 
iunie 1962). In Statele Unite s-au formulat puncte de 
vedere critice care n-au fost introduse în volumul menţionat 
la început pentru că nu s-a reuşit obţinerea permisiunii 
autorilor. T.W. Manşon (Past and Present, decembrie 1964); 
P.A. Raynolds (History, 1961-1962); Harry Elmer Barnes 
{Annals of the American Academy, mai 1962). Barnes este 
singurul recenzent american complet entuziasmat de 
lucrarea lui A.J.P. Taylor; The Observer, 16 aprilie 1961. 

Să remarcăm încă o dată faptul că Originile... lui A.J.P. 
Taylor au produs, pe de o parte, recenzii şi o perspectivă 
asupra acestora, la 10 ani de la apariţia cărţii, avem 
datorită volumului editat de Wm. Roger Louis (vezi supra). 
Pe de altă parte, au impulsionat cercetarea propriu-zisă în 
direcţiile tatonate de autor. Evident, ar fi hazardant să 
spunem că tot ce s-a publicat după apariţia cărţii s-a 
coagulat în raport cu ea. Există însă destule cazuri 
demonstrabile a căror serie se încheie, pentru noi, cu 
lucrarea editată de Robert Boyce şi Esmonde M. Robertson 
(vezi supra). 

Astfel Christophe Thorne a publicat la Londra, în 1967, 


The Approach of the War 1938-1939. D C. Watt publica sub 
titlul semnificativ:  Conci/iatorismul: Ridicarea şcolii 
revizioniste: în Political Quarterly, aprilie 1965). Martin 
Gilbert şi Richard Goot dedicau cartea Conciliatorii 
(publicată în 1963, la Londra, tradusă şi în româneşte) lui 
A.J.P. Taylor. H. Rusell Williams scrie un eseu despre A.J.P. 
Taylor în lucrarea Historians of Modern Europe. Schmitt 
(ed.), Louisiana State Press, 1971. 

O scrisoare a lui Isaac Deutscher, datată 2 iunie 1961, ne 
atrage atenţia în mod deosebit. Deutscher compară 
Originile... cu volumul de istorie a Germaniei, publicat de A 
J.P. Taylor în 1945. Constatând că în primul volum Taylor 
găseşte vinovaţi toţi germanii, fie ei naţional-socialişti sau 
nu, iar că în Origini... niciun german (nici chiar Hitler) nu 
este vinovat, Deutscher crede că asemenea simplificări n- 
au nimic cu profesiunea de istoric. Mai mult, afirmă că 
fiecare din cărţile de mai sus a procurat o justificare 
pseudo-academică pentru tendinţa prevalentă a politicii 
oficiale: Evoluţia /storiei Germaniei a justificat politica 
practicată la Yalta şi la Potsdam, ideea „capitulării 
necondiționate” şi planurile, atunci la modă, de 
dezmembrare şi dezindustrializare a Germaniei. Originile... 
prezintă o izbitoare armonie cu disponibilitatea pentru 
alianţa Puterilor occidentale cu Germania şi pentru 
reînarmarea acesteia. Şi Deutscher încheie, întrebându-se 
dacă aceasta este „logică” a la Taylor, sau manieră a la 
Orwell de „rescriere” a istoriei. 

Atacul cel mai virulent vine de la Hugh Trevor-Roper: un 
eseu de 8.000 de cuvinte publicat în Encounter, în iulie 
1961, sub titlul A. J.P. Taylor, Hitler şi războiul. 

Trevor-Roper ilustrează cel mai bine maniera celorlalţi 
recenzenti de a-l combate pe autor cu propriile arme, de a-i 
converti punctele tari în slăbiciuni?™. El găseşte lucrarea 
„complet greşită”, acuză autorul de manipularea probelor 
pentru a-şi demonstra tezele; aceeaşi acuzaţie îi va aduce 
Raymond J. Sontag; teza că Hitler „a fost un om de stat 
tradiţional, cu scopuri limitate, răspunzând simplu situaţiilor 

date, nu se sprijină pe nicio probă, ignoră probele principale 
şi este de un fals demonstrabil. Această apărare a politicii 
externe a lui Hitler nu va dăuna numai prin sprijinirea 
mitologiei neonaziste; va aduce daune, probabil daune 
ireparabile, reputației domnului Taylor de istoric serios”. 

Timpul n-a validat această afirmaţie. 

lan F.A. Morrow?! recenzează cartea în /nternational 
Affairs (octombrie 1961) şi se detaşează de ceilalţi critici, 
încercând să aprecieze lucrarea „din punctul de vedere al 
autorului”; consideră cartea ca fiind foarte controversată, 
provocatoare, stimulatoare şi bine scrisă; constată că 
recenzenţii l-au acuzat pe autor „de a fi comis toate 
păcatele cuprinse în decalogul istoricului”. 

O altă faţetă este iluminată subtil de David Marquand în 
The New Statesman: Taylor distruge miturile perioadei, 
distrugând premisele lor de vinovăţie sau inocenţă. „In 
versiunea lui, nimeni nu este vinovat, ceea ce înseamnă un 
alt fel de a spune că nimeni nu este inocent."315 

F. H. Hinsley*:5 (Cambridge University), expert în cauzele 
războaielor, constată că A.J.R Taylor „nu este un scriitor 
didactic” şi articulează aprecierea cărţii pe o „cheie” luată 
din Origini...: „războaiele se aseamănă mult cu accidentele 
de circulaţie. Ele au, în acelaşi timp, o cauză generală şi 
cauze particulare. Fiecare accident este determinat în 
ultimă instanţă de inventarea combustiei interne şi de 
dorinţa oamenilor de a se deplasa dintr-un loc în altul... Dar 
poliţia şi tribunalele nu iau în considerare cauzele profunde. 
Ele caută cauze specifice fiecărui accident erori ale 
şoferului, viteză excesivă, consum de băuturi alcoolice, 
frâne defecte, şosele proaste. Aşa este şi cu războaiele. 
«Anarhia internaţională» face războiul posibil; nu-l produce 
cu adevărat...”. 

Louis Morton:", specialist în istorie militară, apreciază că 
tezele lui A J.P. Taylor sunt „puternic argumentate, 

strălucitor scrise şi totdeauna convingătoare. Dacă este 
vorba de istorie bună, aceasta este altă problemă”. Acuză 
pe autor în ipostaza de exponent al revizionismului în 
istorie. Înainte de a-i accepta tezele, putem discuta 
premisele şi metodele, dar „în ultimă analiză, forţa scrierii 
revizioniste depinde mai puţin de acurateţea istorică decât 
de nevoia profundă de a explica trecutul din perspectiva 
problemelor prezentului. Tezele lui Taylor ating aceeaşi 
coardă şi au aceeaşi morală şi implicaţii politice ca scrierile 
revizioniste de după primul război mondial”. Concluziile 
eseului trimit la problemele prezentului într-o manieră care 
îl apropie de opinia lui Isaac Deutscher. 

Frank Freidel?18, profesor de istorie la Harvard University, 
notează că modul cum judecă Taylor „este mai remarcabil 
ca inteligenţă decât ca precizie”. 

Am schiţat eşantioane din judecăţile atât de variate, de 
multe ori sclipitoare, de cele mai multe ori profunde 
declanşate de Originile... lui Taylor. Luând toate precauţiile, 
mărturisim că străbaterea recenziilor ne-a incitat să 
comparăm Originile... cu autorul lor cu tot, cu un 
impresionant cristal cu multiple fațete. Fiecare recenzent 
prinde unele fațete şi năzuieşte să cuprindă întregul... 
înălţimea cea mai potrivită pentru o performanţă 
remarcabilă în această privinţă o dobândeşte Alan 
Bullock??? (St.  Catherine's  CollegeOxford), biograful 
recunoscut al lui Hitler. Vom insista asupra câtorva 
elemente ale strategiei acestui recenzent. 

Motivul acestei insistențe ţine de percepţia noastră 
asupra punctului de vedere al lui Alan Bullock. Mai mult 
decât alţi critici, el înţelege să suspecteze mai puţin pe 
autor; îl acceptă ca pe unul care a căutat o cale de a 
înţelege problemele Germaniei naţional-socialiste şi ale lui 
Hitler şeful regimului. Ca urmare, recenzia lui se încadrează 
mai puţin în grupul celor „emoţionale” /înverşunate. Mai 
mult, el însuşi caută şi găseşte o modalitate de organizare 
a gândului aptă să cuprindă fenomenele complexe aflate în 

discuţie; accentele lui se distribuie preponderent pe temă, 
şi nu pe autor. 

Din comunicarea susţinută la Academia Britanică??? sub 
titlul Hitler şi originile celui de-al doilea război mondial 
rezultă un studiu dens, împărţit în 11 secţiuni, notate de la | 
la XI. Desprindem o întrebare formulată la începutul acestui 
studiu: „Este domnul A.J.P. Taylor mesagerul unei noi 
generaţii de istorici revizionişti care va considera anacronic 
a susţine că Hitler sau oricare altul este responsabil pentru 
izbucnirea celui de-al doilea război mondial, aşa cum se 
susţinuse responsabilitatea Kaiserului pentru izbucnirea 
primului?”. 

Dintr-odată, „revizionismul” vizat de Alan Bullock capătă 
o altă dimensiune; de unde criticii Ori/ginilor... au folosit 
adesea noţiunea cu sens peiorativ, însemnând rescrierea 
istoriei în dezacord cu adevărul, Bullock se referă la un 
„revizionism” care are şi şansa unei mai bune apropieri de 
adevăr idealul tuturor istoricilor şi al fiecăruia în parte. 

Dintre reproşurile aduse lui A.J.P: Taylor, multe se vor 
centra pe ignorarea probelor sau manipularea lor. Alan 
Bullock probează a fi meditat asupra acestei componente 
din condiţia istoricului. Găseşte o soluţie ingenioasă, în 
opinia noastră, nu atât pentru a-l apăra pe Taylor deoarece 
era în stare să se apere singur şi a dovedit-o cât pentru a 
îngusta riscul ignorării probelor. Şi el propune luarea în 
considerare a două versiuni controversate existente în 
politica externă a lui Hitler: una fanatică şi alta oportunistă. 
Oricine ia în considerare aceste versiuni ca fiind opuse şi 
opinia implicită a lui Alan Bullock este că Taylor a făcut-o 
riscă să fie nevoit să ignore o parte din probe dacă adoptă 
una dintre versiuni. Politica externă a lui Hitler, conchide 
Bullock, „combina consistenţa [agresivitatea  n.n.] 
scopurilor cu oportunismul complet în probleme de metodă 
şi tactică”. Demonstrația este ingenioasă în continuare şi 
nimic nu poate suplini lectura ei integrală, una care procură 
satisfacția unui spectacol intelectual comparabil cu acela al 

lecturii  Originilor ambele oferind impulsuri spre 
performanţă în domeniu. 

Există nenumărate exemple de sesizare într-o altă 
manieră a esenţialului, cu şansă cel puţin egală cu a 
preopinentului de apropiere de adevăr. Astfel, într-un 
memorandum din 1936*%!, Hitler afirma că nu sunt 
importante stocurile de materii prime sau mărirea 
capacităţii de producţie, ci „armamentele gata de a fi 
folosite şi voinţa de a le folosi”. Istoria anilor 1939-1941, 
comentează Alan Bullock, arată că Hitler a fost aproape de 
a-şi atinge scopul, reuşind, cu programe de înarmare 
limitate, să stăpânească cea mai mare parte a Europei şi 
aproape să învingă Rusia (p. 127). 

Maniera de a evalua memorandumul Hossbach din 
noiembrie 1937 atrage fulgerele celor mai mulţi critici. Fără 
ostentaţie, Alan Bullock atrage atenţia că importanţa acelei 
conferinţe „nu rezidă în înregistrarea unei decizii, ci în 
reflectarea schimbării de atitudine la Hitler” (p. 129). 

lată o observaţie subtilă de natură a schimba perspectiva 
asupra raporturilor dintre Germania naţional-socialistă şi 
Puterile occidentale: opinia occidentală făcea o bună 
distincţie între pace şi război; Hitler umbrea această 
distincţie până la anularea ei. Acum, datorită războiului 
rece, observă Bullock, ştim ce înseamnă această răsturnare 
a aprecierii lui Clausewitz şi continuarea războiului în timp 
de pace; atunci era o noutate (p. 133). 

Exemplară este şi discutarea calmă a modalităţii lui 
Taylor de a evalua garanţiile britanice date Poloniei în 
1939. „Dacă dl. Taylor are dreptate în credinţa că Hitler a 
fost un simplu oportunist care reacţiona la iniţiativa altora, 
atunci el este îndreptăţit să aprecieze oferta britanică 
făcută Poloniei drept un eveniment revoluţionar. Dacă am 
dreptate că Hitler a fost un oportunist care a avut în minte 
scopuri clare [agresive n.n.], atunci britanicii sunt cei care 
reacţionează la iniţiativa lui Hitler, şi nu invers” (p. 137). 

În sfârşit, când criticii reproşează lui Taylor că operează 

cu istoria imaginabilă, Bullock foloseşte ingenios istoria 
contrafactuală pentru a-şi apăra punctele de vedere şi a 
disloca ceea ce simte a fi un pericol de dogmatizare la 
preopinentul lui de o inteligenţă recunoscută şi, 
concomitent, stigmatizată pentru tendinţa de a deveni 
perversă (pp. 142, 145). 

Destul de stranie pare respingerea de către A.J.R Taylor a 
aprecierii recenziei lui Bullock drept una echilibrată. Într-o 
scrisoare citată de editor (Wm. Roger Louis)*?, A.J.P. Taylor 
se arată nemulţumit de faptul că Bullock, în biografia lui 
Hitler, a exprimat punctul de vedere tradiţional potrivit 
căruia Hitler ar fi planificat totul, iar în recenzie acceptă 
punctul lui de vedere. Pare o neînțelegere, pe de o parte; 
pe de altă parte, ne putem întreba dacă justificarea 
contrazicerilor cu o lectură mai atentă a surselor (cazul în 
speţă mărturisit de Taylor) nu poate fi translată şi la alţi 
confraţi de breaslă... Afirmația profesorului James Joll, citată 
de Taylor, potrivit căreia „este ingenios să-ţi faci o reputaţie 
afirmând un punct de vedere şi să-ţi mai faci una 
distrugându-l, se poate aplica foarte bine contrazicerilor 
sesizate de mai mulţi critici între Evoluția istoriei Germaniei 
(1945) şi Originile... (1961), cărţi semnate A.].P. Taylor. 

Este cazul să insistăm mai mult asupra poziţiei lui A.J.P. 
Taylor faţă de criticii lui. Se înţelege că „părţile” ţin la 
părerile lor, şi nu din încăpățânare, ci din convingere; 
aceasta se vede foarte bine la un deceniu de la apariţia 
cărţii. 

La 4 ani de la publicarea Origini/or... în lucrarea English 
History, 1914-1945, A. J.P. Taylor se pronunţă din nou într-o 
problemă ce se plasează pe una dintre „axele” 
fundamentale ale Or;gini/or... planurile de război ale lui 
Hitler: „Mi se pare mie că Hitler n-a avut planuri precise de 
agresiune, ci numai intenţia comună cu a mai tuturor 
germanilor de a face din nou Germania cel mai puternic 
stat din Europa şi o abilitate de a profita de împrejurări. 
Sunt convins că adevărul acestei interpretări va fi 
recunoscut de îndată ce problema va fi discutată în 

termenii  curiozităţii istorice  detaşate, şi nu ai 
angajamentelor politice”. 

Persistenţa autorului în susţinerea punctului său de 
vedere continuă să nască întrebări. Dar dacă va fi validată 
opinia lui Victor Suvorov în privinţa intenţiilor agresive ale 
Uniunii Sovietice asupra Europei de Vest? Este limpede că 
unele din argumentele lui sunt greu de dislocat. In ce ne 
priveşte, un detaliu ne contrariază în privinţa acestei opinii: 
dacă este general admis că „cea mai bună formă de 
apărare este atacul”, de ce nu menţionează Suvorov cel 
puţin şi această perspectivă a structurării intenţiilor 
sovietice? Şi totuşi: dacă are dreptate, Planul Barbarossa va 
trebui rejudecat integral. 

A.J.P. Taylor îşi recunoaşte o greşeală, şi anume aceea de 
a nu fi subliniat suficient faptul că în lucrare se ocupă de 
originile conflictului european izbucnit în 1939, şi nu de 
originile celui de-al doilea război mondial. Din perspectiva 
acestei  recunoaşteri, găsim semnificativă apariţia la 
Londra, în 1987, a lucrării Originile celui de-al doilea război 
mondial în Asia şi în Pacific, semnată Akira Jrije. 

Asumarea acestei greşeli se produce în contextul 
reevaluării surselor şi a unei mobilități corelative a 
punctului de vedere al lui A.J.P. Taylor. Robert Boyce?? a 
remarcat această mobilitate, menţionând că Taylor a 
avansat în 1973 ideea că al doilea război mondial ar fi 
început în septembrie 1931 şi s-a extins gradual până în 
1941, anul în care toate Marile Puteri sunt angrenate în 
război. Tot el a susţinut în 1981 că, de fapt, al doilea război 
mondial n-a început până în 1944 şi că n-a durat decât 11 
luni; până în 1944 n-au existat decât mici războaie 
separate. Acesta este contextul în care se articulează 
afirmaţia că în Origini... s-a ocupat de fapt de originile 
micului război început în 1939, în Europa. 

Se vede că el contribuie la aşezarea comunităţii istoricilor 
sub incidenţa întrebării: când a început cel de-al doilea 
război mondial? Mulţi autori focalizează efortul lor de 
cercetare în direcţia articulării acestui răspuns; din nou, 

Victor Suvorov, spre exemplu, răspunde: măsurile luate de 
I.V. Stalin la 19 august 1939 fac al doilea război mondial 
inevitabil; la 6 iulie 1941, odată terminată mobilizarea 
secretă, Stalin urma să ordone atacarea Germaniei şi a 
României...32+ 

Ne aflăm pe traseul afirmației că Originile... şi autorul lor 
au contribuit la impulsionarea cercetării pentru recuperarea 
certitudinilor despre al doilea război mondial. Introducerea 
amplă la volumul Paşi spre război. Noi eseuri asupra 
originilor celui de-al doilea război mondial”? probează 
indubitabil veracitatea acestei afirmaţii. Mai mult decât 
atât, în acest volum, Richard Overy scrie sub titlul 
semnificativ, în opinia noastră: Planurile de război ale lui 
Hitler şi economia Germaniei.* El afirmă existenţa acestor 
planuri şi scrie: „Sunt copleşitoare probele că Hitler a vrut 
să meargă mai departe [de îndepărtarea clauzelor 
teritoriale ale Tratatului de la Versailles n.n.]; dacă a vrut 
aceasta prin război total sau printr-un război limitat, 
problema este încă în dispută”*2. Şi în continuare: „Din 
punctul de vedere al pregătirilor militare şi economice 
germane, războiul izbucnit în 1939 a fost rău venit. Nu 
exista niciun plan serios de operaţii cu Puterile occidentale, 
nu exista un Plan Schlieffen”. 

Două argumente i se par de nedislocat. Când, la 1 
septembrie 1939, Birger Dahlerus?” l-a prevenit pe Hitler 
asupra  fermităţii britanice, răspunsul acestuia a fost 
spontan: „De va fi nevoie, voi lupta zece ani”; poate că 
A.J.R Taylor ar fi fost înclinat să creadă că se lăuda, aşa 
cum a făcut şi în alte împrejurări. Dar dacă spunea 
adevărul? Apoi, Richard Overy arată că Hitler a semnat 
programe de înarmare impresionante în iarna anului 1939. 
În una dintre ultimele audienţe private acordate, în 
octombrie 1939, Hitler s-ar fi confesat astfel: „Noi, 

germanii, am învăţat mult din experienţele noastre din 
primul război mondial şi suntem deplin pregătiţi, militar şi 
economic, pentru un război de durată”*??. 

Se vede astfel că şi sub impulsul Or/gini/or istoria se scrie 
şi se rescrie, chemând „la rampă” atât istorici de precizie, 
meşteri ai detaliului, cât şi minţi dăruite cu puterea de 
sinteză, cu puterea „de a-şi lua înălţimea necesară” după 
„Vizitarea” detaliilor pentru conturarea de noi orizonturi. 

Incontestabil, A.J.R Taylor se înscrie mai bine în această 
ultimă categorie; încă un argument care pledează pentru 
traducerea în româneşte a lucrării lui celei mai 
controversate. 

Spre amurgul vieţii, istoricul este receptat nu numai ca 
un „copil teribil” al istoriografiei britanice, ci şi ca decanu/ 
istoricilor englezi; controversat, strălucitor, plin de 
ambiguităţi şi paradoxuri unele cultivate. Cât de cultivate? 
Originile... au fost caracterizate şi ca „un exerciţiu de înot 
contra curentului”. Inteligența lui neobişnuită, invidiată şi 
recunoscută şi de adversari, amplifică impresia unor efecte 
comparabile cu cele din lumea prestidigitaţiei şi a hipnozei; 
un fel de magie. Cât a dorit A.J.R Taylor ca Originile... să fie 
controversate? A gândit asupra unor riscuri asumate? Nu 
vom şti niciodată. 

Opţiunea pentru traducere însă se bazează pe fapte, pe 
exemplaritatea cărţii concretizată în realitatea că, între 
cărţi, are o istorie cu totul deosebită; că lucrarea se citeşte 
„în mai multe chei”; însuşi autorul a indicat, în 1963, două 
feluri de a citi cartea. In prima variantă, disculparea lui 
Hitler ar putea duce la ideea că războiul a fost o greşeală; 
în cea de a doua „cheie”, ar putea rezulta că toţi germanii 
sunt responsabili de război. Lectura Or/g/nilor... pare să 
confirme observaţia lui Braudel că „cu cât te apropii mai 
mult de actualitate, timpul devine mai febril şi mai 
nesigur”. 

Peste toate contradicţiile, paradoxurile, voite şi nevoite, 
şi ambiguităţile, Originile... degajă o lecţie cu semnificaţii 
multiple. Ce rămâne din carte, peste timp? Pe lângă 

afirmaţiile pertinente pe baza cărora se poate continua 
cercetarea, rămâne ceva din „laboratorul” istoricului Taylor: 
felul de a organiza informaţia care stă să copleşească pe 
orice istoric şi mai ales pe începător. 

Lectura ne mai arată încă o dată că, între istorici, trebuie 
practicată Competiția care stimulează autodepăşirea şi 
toleranța, şi nu concurența care elimină, că această 
competiţie nu se desfăşoară numai pe cantitatea de 
informaţii; ar fi numai o competiţie între harnici... 
Ingeniozitatea organizării informaţiei şi capacitatea de 
sinteză dau seama de inteligenţa partenerilor şi de 
vioiciunea istoriografiei, totdeauna mobilă,  sondând 
profunzimile, dincolo de valurile care se agită, aspirând la 
cuprinderea adevărurilor fundamentale despre om şi viaţă. 
În această aspirație, respectul pentru probele dobândite 
critic, pentru fapte, devine un reper sigur. 

Rămâne ceva din nevoia de a lua în considerare 
realitatea că /storia fiind amestecată intim cu mitul, 
„datoria criticii e să o demistifice”*3%. Capacitatea lui A.J.R 
Taylor de a demistifica, de a disloca legende, este cu totul 
remarcabilă, acuzată fiind de critici că ar fi excesivă. 

Rămâne ceva din nevoia judecării documentului în 
context, dar şi o anumită „libertate de mişcare” ce i-a adus 
lui A.J.R Taylor şi critici aspre, şi care libertate nu trebuie să 
contrarieze, mai ales pe începător. Necorelată cu o cultură 
vastă, tot mai atent clădită, această „distanţare” de 
document duce la erori şi la judecăţi arbitrare. 

Originile... ne îmbie să gândim asupra domeniului şi 
condiţiei istoricului; după atâţia ani, lectura lor degajă 
adevărul potrivit căruia calibrul istoricului se corelează 
strâns cu capacitatea lui de a interoga domeniul; de a alege 
cu ştiinţă şi artă locul şi momentul observării fenomenelor 
complexe ale istoriei; de a multiplica experienţa proprie de 
viaţă printr-o cât mai vastă experienţă livrescă şi cu o 
asemenea „construcţie de sine”, de a se angrena în 
construcţia _istoriografică, niciodată terminată; de a-şi 
dobândi o statură morală pe temelia căutării cinstite a 

adevărului; de a echilibra judecăţile cu un umor declanşat 
cu măsură şi fără riscul diminuării excesive a dimensiunii 
tragice a istoriei umane. 

Originile... lui A.J.R Taylor au contribuit la „aşezarea” 
judecăților asupra celui de-al doilea război mondial. Ele 
constituie şi se menţin ca o veritabilă provocare atât pentru 
amatorul de carte de istorie de calitate, cât mai ales pentru 
istoricul profesionist. 


HISTORIA 


«Sint mai interesat să descogär de ce lucrurile n-au functionat aşa cum 
am dorit. docit sa repet vechile denuntāri. Oricurn, nu intră în datoria 
istoricului să spună ce ar fi trebuit să se facă — singura sa obligaţia esta să 
descopare ce s-a fâcut şi de ce. 

Hitler a reprezentat un puternic elament dinamic, dar a fost combustibilul 
pontru un motor existent. El a fast, în parte, creaţia Varsailles-ului, în parta 
creaţia ideilor comune ale Europei contemporans. Mai muit decit orice, el a 
fost creaţia istoriei germane şi a prezentului german. Hitler a fost placa de 
rezonanță pentru națiunea germană.» A.J.P. Taylor] 


Şi-a propus Hitler, în mod deliberat, să pomeasca un razboi? Aceasta 
este, in esență, problema abordată da A.J.P. Taylor în controversata si 
provocatoaiea sa lucrare. Originile celui de-al doilea război.rnonctial. lar 
concluzia ia care ajunge pare så fie una paradoxală; căci. evidențiind 
resentimentele, suspiciunile şi tensiunile internaţionale create de condiţiiie 
încheierii primei conflagrații mondiale, autorul demonstreaza că vina 
declanşârii celui de-al doilea război mondial apanine tuturor, ca, departe de 
a fi premeditat, războiul izbucnit în 1939 a fost o tragica eroare și rezultatul 
unor gafe diplomatice de ambele päri. 

